(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ SΣΤ΄

Πέμπτη 11 Μαρτίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Έγκριση του Σώματος της Ολομέλειας, κατόπιν και της από 11 Μαρτίου 2021, ομόφωνης έγκρισης της Διάσκεψης των Προέδρων, με βάση τις νέες της δυνατότητες (ΦΕΚ 187 ΑΞ„1.10.2020, άρθρο 15 παρ. 1 περ. θΞ„), την τροποποίηση της κατά τη ΝΣΤ συνεδρίαση της 17ης Δεκεμβρίου 2020 ομόφωνης απόφασης της Ολομέλειας της Βουλής των Ελλήνων «Παράταση της προθεσμίας προκήρυξης και διεξαγωγής εκλογών για την ανάδειξη αιρετών εκπροσώπων των εργαζομένων της Βουλής των Ελλήνων στο Υπηρεσιακό Συμβούλιο του άρθρου 90 του Κανονισμού της Βουλής (Μέρος Β΄, ΦΕΚ 51/Α/97), όπως ισχύει, και παράταση της θητείας των υφιστάμενων αιρετών εκπροσώπων και των αναπληρωτών τους στο Υπηρεσιακό και Πειθαρχικό Συμβούλιο της Βουλής λόγω των έκτακτων μέτρων προστασίας της δημόσιας υγείας προς αντιμετώπιση της διασποράς του COVID-19» (ΦΕΚ Β΄„ 5642) κατά μέρος που αφορά στη με απόφαση του Προέδρου της Βουλής εκ νέου παράταση της θητείας των αιρετών εκπροσώπων των εργαζομένων της Βουλής των Ελλήνων στο Υπηρεσιακό Συμβούλιο του άρθρου 90 του Κανονισμού της Βουλής (Μέρος Β΄ ΦΕΚ 51/ΑΞ„/1997), όπως ισχύει, για απώτατο χρονικό διάστημα έως 31 Δεκεμβρίου 2021, σελ.
3. Επί διαδικαστικού θέματος, σελ.
4. Αναφορά σε θέματα επικαιρότητας, σελ.

Β. ΝΟΜΟΘΕΤΙΚΗ ΕΡΓΑΣΙΑ
Μόνη συζήτηση και ψήφιση επί της αρχής των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Κύρωση της Απόφασης (ΕΕ, ΕΥΡΑΤΟΜ) 2020/2053 του Συμβουλίου της 14ης Δεκεμβρίου 2020 για το σύστημα των ιδίων πόρων της Ευρωπαϊκής Ένωσης και για την κατάργηση της απόφασης 2014/335/ΕΕ, Ευρατόμ και άλλες διατάξεις», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΟΜΙΛΗΤΕΣ

Α. Επί διαδικαστικού θέματος:
ΑΒΔΕΛΑΣ Α. , σελ.
ΑΘΑΝΑΣΙΟΥ Χ. , σελ.
ΚΑΚΛΑΜΑΝΗΣ Ν. , σελ.
ΚΩΝΣΤΑΝΤΙΝΟΠΟΥΛΟΣ Ο. , σελ.
ΛΑΜΠΡΟΥΛΗΣ Γ. , σελ.
ΛΟΒΕΡΔΟΣ Α. , σελ.
ΧΗΤΑΣ Κ. , σελ.

Β. Επι της αναφοράς σε θέματα επικαιρότητας:
ΑΛΕΞΙΑΔΗΣ Τ. , σελ.
ΑΝΑΣΤΑΣΙΑΔΗΣ Σ. , σελ.
ΑΧΜΕΤ Ι. , σελ.
ΒΑΡΟΥΦΑΚΗΣ Γ. , σελ.
ΒΕΛΟΠΟΥΛΟΣ Κ. , σελ.
ΒΡΟΥΤΣΗΣ Ι. , σελ.
ΓΕΡΟΒΑΣΙΛΗ Ό. , σελ.
ΓΡΗΓΟΡΙΑΔΗΣ Κ. , σελ.
ΔΗΜΟΣΧΑΚΗΣ Α. , σελ.
ΕΛΕΥΘΕΡΙΑΔΟΥ Σ. , σελ.
ΗΓΟΥΜΕΝΙΔΗΣ Ν. , σελ.
ΚΟΚΚΑΛΗΣ Β. , σελ.
ΚΟΥΡΟΥΜΠΛΗΣ Π. , σελ.
ΚΟΥΤΣΟΥΜΠΑΣ Δ. , σελ.
ΚΩΝΣΤΑΝΤΙΝΙΔΗΣ Ε. , σελ.
ΛΙΒΑΝΟΣ Σ. , σελ.
ΛΙΟΥΠΗΣ Α. , σελ.
ΛΟΒΕΡΔΟΣ Α. , σελ.
ΛΟΒΕΡΔΟΣ Ι. , σελ.
ΜΑΝΩΛΑΚΟΥ Δ. , σελ.
ΠΑΠΑΔΗΜΗΤΡΙΟΥ Χ. , σελ.
ΠΑΠΑΝΑΤΣΙΟΥ Α. , σελ.
ΡΟΥΣΟΠΟΥΛΟΣ Θ. , σελ.
ΣΚΑΝΔΑΛΙΔΗΣ Κ. , σελ.
ΣΠΑΝΑΚΗΣ Β. , σελ.
ΣΥΡΜΑΛΕΝΙΟΣ Ν. , σελ.
ΤΣΑΚΑΛΩΤΟΣ Ε. , σελ.
ΦΛΑΜΠΟΥΡΑΡΗΣ Α. , σελ.
ΧΗΤΑΣ Κ. , σελ.

Γ. Επί του σχεδίου νόμου του Υπουργείου Οικονομικών:
ΑΛΕΞΙΑΔΗΣ Τ. , σελ.
ΑΝΑΣΤΑΣΙΑΔΗΣ Σ. , σελ.
ΑΡΣΕΝΗΣ Κ. , σελ.
ΑΧΜΕΤ Ι. , σελ.
ΒΑΡΟΥΦΑΚΗΣ Γ. , σελ.
ΒΕΛΟΠΟΥΛΟΣ Κ. , σελ.
ΒΙΛΙΑΡΔΟΣ Β. , σελ.
ΒΡΟΥΤΣΗΣ Ι. , σελ.
ΓΕΡΟΒΑΣΙΛΗ Ό. , σελ.
ΓΡΗΓΟΡΙΑΔΗΣ Κ. , σελ.
ΔΗΜΟΣΧΑΚΗΣ Α. , σελ.
ΕΛΕΥΘΕΡΙΑΔΟΥ Σ. , σελ.
ΖΑΒΒΟΣ Γ. , σελ.
ΗΓΟΥΜΕΝΙΔΗΣ Ν. , σελ.
ΚΑΒΒΑΔΑΣ Α. , σελ.
ΚΑΛΟΓΙΑΝΝΗΣ Σ. , σελ.
ΚΑΡΑΓΚΟΥΝΗΣ Κ. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΑΡΑΟΓΛΟΥ Θ. , σελ.
ΚΑΤΡΙΝΗΣ Μ. , σελ.
ΚΕΓΚΕΡΟΓΛΟΥ Β. , σελ.
ΚΟΚΚΑΛΗΣ Β. , σελ.
ΚΟΝΣΟΛΑΣ Ε. , σελ.
ΚΟΥΡΟΥΜΠΛΗΣ Π. , σελ.
ΚΟΥΤΣΟΥΜΠΑΣ Δ. , σελ.
ΚΩΝΣΤΑΝΤΙΝΙΔΗΣ Ε. , σελ.
ΛΙΒΑΝΟΣ Σ. , σελ.
ΛΙΟΥΠΗΣ Α. , σελ.
ΛΟΒΕΡΔΟΣ Α. , σελ.
ΛΟΒΕΡΔΟΣ Ι. , σελ.
ΛΟΓΙΑΔΗΣ Γ. , σελ.
ΜΑΝΩΛΑΚΟΥ Δ. , σελ.
ΜΑΡΑΒΕΓΙΑΣ Κ. , σελ.
ΜΗΤΑΡΑΚΗΣ Π. , σελ.
ΜΙΧΑΗΛΙΔΟΥ Δ. , σελ.
ΜΠΙΑΓΚΗΣ Δ. , σελ.
ΜΠΟΥΚΩΡΟΣ Χ. , σελ.
ΟΙΚΟΝΟΜΟΥ Ε. , σελ.
ΠΑΠΑΔΗΜΗΤΡΙΟΥ Χ. , σελ.
ΠΑΠΑΝΑΤΣΙΟΥ Α. , σελ.
ΠΑΣΧΑΛΙΔΗΣ Ι. , σελ.
ΠΕΤΣΑΣ Σ. , σελ.
ΡΟΥΣΟΠΟΥΛΟΣ Θ. , σελ.
ΣΚΑΝΔΑΛΙΔΗΣ Κ. , σελ.
ΣΠΑΝΑΚΗΣ Β. , σελ.
ΣΤΑΪΚΟΥΡΑΣ Χ. , σελ.
ΣΤΑΜΕΝΙΤΗΣ Δ. , σελ.
ΣΥΡΜΑΛΕΝΙΟΣ Ν. , σελ.
ΤΣΑΚΑΛΩΤΟΣ Ε. , σελ.
ΤΣΙΠΡΑΣ Γ. , σελ.
ΦΛΑΜΠΟΥΡΑΡΗΣ Α. , σελ.
ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ϟΣΤ΄

Πέμπτη 11 Μαρτίου 2021

Αθήνα, σήμερα στις 11 Μαρτίου 2021, ημέρα Πέμπτη και ώρα 10.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ.**

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 10-3-2021 εξουσιοδότηση του Σώματος επικυρώθηκαν με ευθύνη του Προεδρείου τα πρακτικά της ϟΕ΄ συνεδριάσεώς του, της Τετάρτης 10-2-2021, σε ό,τι αφορά την ψήφιση στο σύνολο του σχεδίου νόμου: «Η Ελλάδα σε κίνηση: Βιώσιμη Αστική Κινητικότητα – Μικροκινητικότητα - Ρυθμίσεις για τον εκσυγχρονισμό, την απλούστευση και την ψηφιοποίηση διαδικασιών του Υπουργείου Υποδομών και Μεταφορών». «Εθνική Αρχή Προσβασιμότητας, Εθνική Επιτροπή για τα Δικαιώματα του Ανθρώπου και Εθνική Επιτροπή Βιοηθικής και Τεχνοηθικής».)

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Κύρωση της Απόφασης (ΕΕ, ΕΥΡΑΤΟΜ) 2020/2053 του Συμβουλίου της 14ης Δεκεμβρίου 2020 για το σύστημα των ιδίων πόρων της Ευρωπαϊκής Ένωσης και για την κατάργηση της απόφασης 2014/335/ΕΕ, Ευρατόμ και άλλες διατάξεις».

Η Διάσκεψη των Προέδρων αποφάσισε στη συνεδρίαση της 4ης Μαρτίου 2021 τη συζήτηση του νομοσχεδίου σε μία συνεδρίαση, ενιαία επί της αρχής, επί των άρθρων και των τροπολογιών. Ως προς την οργάνωση της συζήτησης προτείνεται με φυσική παρουσία να συμμετέχουν οι εισηγητές, οι ειδικοί αγορητές και οι Κοινοβουλευτικοί Εκπρόσωποι, ένας κύκλος κατά προτεραιότητα που θα περιλαμβάνει έναν ομιλητή από κάθε Κοινοβουλευτική Ομάδα και δύο δωδεκαμελείς κύκλοι ομιλητών με την εξής αναλογία: πέντε από τη Νέα Δημοκρατία, τρεις από τον ΣΥΡΙΖΑ, ένας από το Κίνημα Αλλαγής, ένας από το ΚΚΕ, ένας από την Ελληνική Λύση και ένας από το ΜέΡΑ25. Με υπηρεσία τηλεδιάσκεψης -πλατφόρμα webex-προτείνονται επίσης δύο δωδεκαμελείς κύκλοι ομιλητών με την ίδια ως άνω αναλογία, δηλαδή κάτι όπως εχθές. Τα ονόματα των ομιλητών έχουν ήδη οριστεί από τις Κοινοβουλευτικές Ομάδες με σχετικές επιστολές.

Νομίζω ότι επί της βασικής αρχής της διαδικασίας δεν υπάρχει καμμία αντίρρηση. Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα συμφώνησε.

Ξεκινάμε με τον κ. Κωνσταντίνο Καραγκούνη, γενικό εισηγητή από τη Νέα Δημοκρατία.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Κύριε Πρόεδρε, ευχαριστώ πάρα πολύ.

Κυρίες και κύριοι συνάδελφοι, όπως θα καταλάβετε και από την εισήγηση που θα κάνω, αυτό το νομοσχέδιο είναι από αυτά που θα χαρακτήριζα ως νομοσχέδια υποχρεωτικής συναίνεσης, γιατί είναι ένα νομοσχέδιο που εντάσσεται στην πολιτική και στρατηγική της Κυβέρνησης, αλλά και στην ανάγκη της Ελλάδας γενικότερα να προχωρήσει την υπόθεση της οικονομικής της ανασυγκρότησης, πόσω μάλλον τώρα που στις οικονομικές πληγές του παρελθόντος έχουν προστεθεί και τα πρωτόγνωρα βάρη της πανδημίας. Αυτή η υποχρεωτικότητα της συναίνεσης δεν είναι μόνο ένα θέμα οικονομικής σκοπιμότητας αλλά και ένα ζήτημα πολιτικής ωριμότητας, γιατί η Ελλάδα στην εξαιρετικά κρίσιμη αυτή συγκυρία θα έλεγα ότι χρειάζεται ενότητα και όχι διαίρεση, πολιτικές κοκορομαχίες και εσωστρέφεια.

Ατυχώς, όμως, -αν και διατηρώ μια ελπίδα ότι η συζήτηση στην Ολομέλεια θα διεξαχθεί σε ένα πιο δημιουργικό πλαίσιο από ό,τι η συζήτηση στην επιτροπή, όπως φάνηκε από τις τοποθετήσεις της Αξιωματικής Αντιπολίτευσης και ενός μέρους της Ελάσσονος- ακόμα και σε ένα τέτοιο νομοσχέδιο υποχρεωτικής συναίνεσης, όπως το χαρακτήρισα, αντί συναινέσεως στα οικονομικά και πολιτικά αυτονόητα, υπήρξε για μια φορά στείρα αντιπολιτευτική παρελθοντολογία, αλλά και εκμετάλλευση αυτών που συμβαίνουν αυτή τη στιγμή στη χώρα.

Έτσι, λοιπόν, να προλάβω κατ’ αρχάς και να πω ότι ελπίζω σε αυτό το νομοσχέδιο να γίνει συζήτηση για τα ουσιαστικά θέματα που αφορά και όχι για το οικονομικό παρελθόν, ούτε -επιτρέψτε μου να πω- για την αστυνομική βία, για την οποία έγινε χθες μια αναφορά από τους συναδέλφους της Αντιπολίτευσης.

Εγώ καταλαβαίνω ότι κάποιοι δεν έχουν πολλά να πουν επί της ουσίας, αλλά δεν είναι και λύση η συσχέτιση αυτής της ιδιαίτερα ενοχλητικής για όλους κατάστασης με τα οδυνηρά προβλήματα της καθημερινότητας. Και δεν το λέω αυτό επειδή θέλω να αποφύγω τη συζήτηση αυτή, κυρίες και κύριοι συνάδελφοι, γιατί η αστυνομική βία, όπου υπάρχει -και θύλακές της δυστυχώς υπάρχουν καλώς ή κακώς σε όλες τις χώρες του κόσμου- είναι αυτονόητο ότι θα αντιμετωπιστεί και εμείς ως Κυβέρνηση είμαστε αποφασισμένοι να το κάνουμε. Καμμία ανοχή σε τέτοια περιστατικά.

Όμως, αυτή η Κυβέρνηση -που κανείς δεν μπορεί να την κατηγορήσει ότι δεν προασπίζεται τα ατομικά δικαιώματα- δεν θα πάρει μαθήματα από αυτούς που μονίμως ομνύουν στην παραβατικότητα. Διότι όλους εσάς που βρήκατε την ευκαιρία να μιλήσετε, ασχέτως της αστυνομικής βίας, στην πραγματικότητα δεν σας ενδιαφέρει η αστυνομική βία, αλλά στόχος σας είναι η ίδια η Αστυνομία, ο νόμος και η τάξη, το ίδιο το κράτος δικαίου. Διότι στην πραγματικότητα βλέπετε με συμπάθεια -δυστυχώς- κάποιοι από εσάς αυτές τις απαράδεκτες εικόνες, διπλά και τριπλά απαράδεκτες σε μια εποχή πανδημίας, εκατοντάδων ανθρώπων να συνωστίζονται σε διάφορες πόλεις της Ελλάδας για να απειλήσουν, να εξυβρίσουν και τελικά να καταλύσουν το κράτος δικαίου.

Επιτρέψτε μου να θυμηθώ φράση όχι δική μας αλλά φράση ενός δικού σας Βουλευτή: «Να ξέρετε ότι εμείς δεν τρομοκρατούμαστε από τρομοκράτες». Ομοίως ελπίζω να σας ακούσουμε για την ουσία του νομοσχεδίου, διότι εμείς τοποθετηθήκαμε αναλυτικά -από εσάς δεν ακούσαμε κάτι- και όχι για να ξαναγράψουμε την οικονομική ιστορία του πρόσφατου παρελθόντος στη χώρα, διότι αυτή η ιστορία εν πολλοίς γράφτηκε στις τελευταίες εκλογές.

Επομένως, με την έννοια αυτή δεν είναι η κατάλληλη στιγμή -όπως κάποιοι από το ΜέΡΑ25 αποπειράθηκαν στην επιτροπή- να ξύσουμε πληγές του 2015. Διότι, εδώ καταλαβαίνετε ότι πάμε να μιλήσουμε για την ενίσχυση του τραπεζικού συστήματος και της χρηματοπιστωτικής σταθερότητας και όχι να θυμηθούμε τις ημέρες που με ευθύνη κάποιων εδώ μέσα οι τράπεζες ήταν κλειστές κι ο κόσμος έκανε ουρές για να πάρει μερικά ευρώ από το υστέρημα του, το οποίο κόντεψε να διασπαθίσει ο διαπραγματευτικός ερασιτεχνισμός και η λογική του «γαία πυρί μιχθήτω» από μερικούς. Τουλάχιστον οι ουρές που γίνονται στην εποχή της πανδημίας οφείλονται σε μια κατάσταση ανάγκης και σε ένα απρόβλεπτο δραματικό γεγονός. Ήταν -για να χρησιμοποιήσω τον όρο ημών, των νομικών- ουρές ανωτέρας βίας. Οι ουρές όμως του 2015 στις τράπεζες, δυστυχώς, ήταν ουρές δόλου και οφείλονταν στην ανεύθυνη δραστηριότητα –ευτυχώς- μικρού μέρους της ελληνικής πολιτικής και θα ήταν εξαιρετικά χρήσιμο από μέρους σας να μην ακούσουμε σήμερα μαθήματα για όλα αυτά, διότι καλό είναι να θυμόμαστε το σοφό ρητό που λέει ότι «στο σπίτι του κρεμασμένου δεν μιλάνε για σκοινί».

Ο ΣΥΡΙΖΑ, ο οποίος φυσικά δεν θέλει να θυμάται το 2015 και υπό μία έννοια καλά κάνει, εφαρμόζει το δόγμα τού «μετά την απομάκρυνση από το ταμείο ουδέν λάθος αναγνωρίζεται».

Πράγματι, επειδή άκουσα και τον κ. Τσακαλώτο χθες στην επιτροπή να μας λέει ότι θα κάνει αναφορές για μισαλλόδοξες παρελθοντολογίες για το ποιος έφταιγε, για το ποιος δεν έφταιγε για τα μνημόνια, για το ποιος έχει μεγαλύτερο ή μικρότερο μέρος της ευθύνης για όλα όσα στραβά συνέβησαν στην οικονομία αυτού του τόπου, να απαντήσω ότι αν υπάρχει κάποια αμφιβολία για το ποιος ευθύνεται για τα μνημόνια και για την εφαρμογή πραγματικά σκληρής λιτότητας στην εποχή ΣΥΡΙΖΑ, δεν έχετε, αγαπητέ κύριε συνάδελφε, παρά να διαβάσετε τις κατά καιρούς δηλώσεις μιας εξέχουσας προσωπικότητας της ευρωπαϊκής Αριστεράς, του κ. Μελανσόν, ο οποίος έκανε συγκεκριμένη αναφορά και για τον κ. Τσίπρα αλλά και για την πολιτική σας. Για όλους στην Ευρώπη, ακόμα και για τους κάποτε συνοδοιπόρους σας, υπήρξατε οι πιο σκληροί υποστηρικτές μιας πολιτικής αδιέξοδης λιτότητας. Αυτά σας έλεγε, κύριε Τσακαλώτο, ο κ. Μελανσόν τότε και αυτά συνεχίζει και λέει.

Όπως έχω ξαναπεί, η σημερινή Κυβέρνηση τη δύσκολη στιγμή της πανδημίας ενίσχυσε με πρωτοφανή και δραστικό τρόπο την ενεργή ζήτηση. Άκουσα σήμερα, όπως και όλοι, την τοποθέτηση του Πρωθυπουργού και αυτά τα οποία εξήγγειλε: Περαιτέρω ενίσχυση, στήριξη στις επιχειρήσεις και τους εργαζόμενους με τις επιστρεπτέες προκαταβολές, με τις αναστολές των απολύσεων, με τις επιδοτήσεις των ενοικίων, με τη διαρκή αναβολή φορολογικών υποχρεώσεων. Νομίζω ότι μια τέτοια αντιπολιτευτική δημαγωγία, την οποία κάνατε και στις επιτροπές, αλλά και αναπαράγετε στο δημόσιο διάλογο, πέρα από αβάσιμη γίνεται υπό μία έννοια και κωμική και νομίζω ότι ειλικρινά εκτίθεστε όταν θέλετε να αρθρώσετε τέτοιον αντιπολιτευτικό λόγο.

Επαναλαμβάνω, λοιπόν, αυτά που είπα και στην αρχή. Ειδικά η απόφαση που συζητάμε για να κυρώσουμε σήμερα, δηλαδή η απόφαση για την ΕΥΡΑΤΟΜ, είναι μια απόφαση αναγκαστικής συναίνεσης, διότι εδώ μιλάμε για κάτι αυτονόητο το οποίο επιτεύχθηκε στο Ευρωπαϊκό Συμβούλιο και με την οποία στην ουσία ξεκλειδώνουν 72 δισεκατομμύρια ευρώ για τη χώρα μας. Θα ζητήσω και πάλι από τον εισηγητή του ΣΥΡΙΖΑ να μας εξηγήσει γιατί ακριβώς επιφυλάσσεται μέχρι τώρα για την απόφαση αυτή.

Αυτό το σχέδιο νόμου, κυρίες και κύριοι συνάδελφοι, επιτελεί δύο αλληλοσυμπληρωμένους σκοπούς. Εγώ θα τους έλεγα καταλυτικούς για την επόμενη μέρα της ελληνικής οικονομίας. Από τη μία επικυρώνει την απόφαση- κλειδί της Ευρωπαϊκής Ένωσης που καθιστά εφικτά την εκταμίευση των ποσών αυτών, των πόρων δηλαδή του Ταμείου Ανάκαμψης και από την άλλη τροποποιεί τον νόμο που διέπει τη λειτουργία του ΤΧΣ, παρέμβαση αναγκαία για την ισχυρή ανακεφαλαιοποίηση του ελληνικού τραπεζικού συστήματος με τα ιδιωτικά κεφάλαια.

Το νομοσχέδιο αυτό, λοιπόν, συμπυκνώνει το πλαίσιο με το οποίο θα πορευθούμε στη μετα-πανδημική εποχή για να βάλουμε τα θεμέλια για γερές οικονομικές βάσεις και αναπτυξιακή ώθηση. Το κλειδί γι’ αυτή την ώθηση είναι η δημιουργική αξιοποίηση των πόρων του Ταμείου Ανάκαμψης και η προσέλκυση ιδιωτικών κεφαλαίων. Πραγματικά με υπερβαίνει αυτή η κοντόφθαλμη πολιτική λογική κάποιων κομμάτων της Αντιπολίτευσης που αρνούνται να στηρίξουν την έλευση των πόρων από το Ταμείο Ανάκαμψης, διότι, όπως είπα πριν, αυτό κάνετε επιφυλασσόμενοι γι’ αυτή την πρώτη κύρωση του πρώτου μέρους, αλλά και να συνδράμουν στη δημιουργία ενός ελκυστικού θεσμικού πλαισίου για την προσέλκυση ιδιωτικών κεφαλαίων στη χώρα. Και έχω την αίσθηση ότι αυτή η άρνηση συμπυκνώνεται και στην τοποθέτηση που άκουσα από τον κ. Τσακαλώτο χθες στην επιτροπή. Μας είπε βεβαίως ότι θα μας εξηγήσει σήμερα ότι η χώρα τάχα δεν προσέλκυε επενδυτικά κεφάλαια το 2014, είπε ότι δεν γύρναγε το κλίμα το 2014, δεν υπήρχαν ήδη σημάδια ανάπτυξης και ανάκαμψης και κυριότερα -και σε αυτό βεβαίως θα μας απαντήσει αργότερα ο πρώην Υπουργός- δεν παρέδωσε η τότε κυβέρνηση την περιουσία του ΤΧΣ στα περίπου 20 δισεκατομμύρια ευρώ, για να έρθει μετά η περήφανη διαπραγμάτευση του ΣΥΡΙΖΑ και να εξαϋλώσει αυτά τα 20 δισεκατομμύρια ευρώ και να παραμείνουν με κλειστές τράπεζες και με κεφαλαιακούς ελέγχους στα 500 εκατομμύρια. Ασκεί κριτική στο σχέδιο νόμου στο τμήμα που αφορά τον εξορθολογισμό της λειτουργίας του ταμείου, κατηγορώντας μας ότι τάχα εμείς δεν έχουμε κάποια στρατηγική για το ταμείο.

Νομίζω, κύριε Τσακαλώτο, ότι έχουμε μπερδέψει λίγο τα νοήματα και τις έννοιες. Εμείς τι κάνουμε με αυτό το νομοσχέδιο; Ακριβώς το αντίθετο. Δίνει κυριαρχικά στο ταμείο τη δυνατότητα να συμμετέχει σε μελλοντικές ανακεφαλαιοποιήσεις αλλά και να διαθέτει από την απευθείας διάθεση τις μετοχές σε τρίτους επενδυτές.

Όπως πολύ καλά ξέρετε, το ταμείο έχει όλη την τεχνογνωσία να αποφασίσει τη βέλτιστη λύση για τον εαυτό του και μάλιστα θα συνεπικουρείται, όπως προβλέπεται από τις διατάξεις, από δύο ανεξάρτητους διεθνείς συμβούλους για τη λήψη των κρίσιμων αποφάσεων. Θα πάμε εμείς να παρέμβουμε στη λήψη αποφάσεων που το αφορούν, όταν απολαμβάνει πλήρους κατασταλτικής αυτονομίας και μάλιστα σύμφωνα με το ενωσιακό Δίκαιο; Αυτό θέλετε να πείτε; Αυτό εννοείτε;

Εμείς κάνουμε αυτό που επιτάσσει το δημόσιο συμφέρον, δηλαδή επιδιώκουμε να δώσουμε μια «βεντάλια» επιλογών στο ταμείο, ώστε από τη μία να έχει συμμετοχή στα επερχόμενα χρηματιστηριακά κέρδη που ευελπιστούμε να απολαύσουν όλες οι τράπεζες, παράλληλα με την εφαρμογή της κυβερνητικής στρατηγικής για την εξυγίανση του τραπεζικού συστήματος και από την άλλη θα βάλουμε σε έναν χρονικό ορίζοντα διετίας, όπως προβλέπεται από τον νόμο, την αποεπένδυση. Διότι πλέον αφήνουμε πίσω -και έτσι πρέπει να γίνει και σε αυτό πρέπει να συμφωνήσει τουλάχιστον η Αξιωματική Αντιπολίτευση- τις σκοτεινές εποχές των αναγκαστικών ανακεφαλαιοποιήσεων. Περνάμε σε μια πιο φωτεινή μέρα, αν θέλετε, όπου η έκτακτη στήριξη του τραπεζικού τομέα δεν θα είναι αναγκαία. Γι’ αυτό σιγά-σιγά, σταδιακά θα πρέπει να εκλείπει ο λόγος ύπαρξης του ταμείου. Πρέπει να σταματήσουμε να παίζουμε με τα χρήματα των φορολογουμένων. Ιδιωτικά κεφάλαια, έτσι λειτουργεί το χρηματοπιστωτικό σύστημα παντού, και επιτέλους να απεμπλακούμε από αυτή την φαύλη κατάσταση.

Κυρίες και κύριοι του ΣΥΡΙΖΑ, εγώ σας το είπα και στις επιτροπές. Δεν βλέπω κανέναν σοβαρό λόγο, τουλάχιστον από αυτά που άκουσα και από τον εισηγητή, αλλά και τον κ. Τσακαλώτο, να μην ψηφίσετε τις διατάξεις και του δεύτερου μέρους.

Μας υπενθυμίζατε το καθήκον της Κυβέρνησης, είχατε βγάλει και ανακοίνωση, σας το είπε και ο Υπουργός, να συμμετέχει το ΤΧΣ σε μελλοντικές αυξήσεις του μετοχικού κεφαλαίου των συστημικών τραπεζών. Αυτό το υλοποιήσαμε και μάλιστα αναιρώντας τον νόμο -σας το είπαμε- που εσείς ψηφίσατε το 2015, που δεν δίνατε τέτοια δυνατότητα στο ΤΧΣ, με αποτέλεσμα να χάσει μετά βεβαιότητας την αξία της επένδυσής του.

Κάνατε, βεβαίως, και το έτερο κομμάτι της κριτικής σας και λέτε γιατί επιφυλάσσεστε να ψηφίσετε το νομοσχέδιο. Ελπίζω αυτό να το δείτε διαφορετικά στη συνέχεια της κουβέντας και να αλλάξετε γνώμη. Κάνατε, λοιπόν, μια μονότονη κριτική και εναντιωθήκατε στην προστασία των στελεχών του ΤΧΣ. Εξηγήθηκε βέβαια στις επιτροπές, αλλά ας μας ακούσει και ο ελληνικός λαός και οι κύριοι συνάδελφοι. Να το εξηγήσουμε ακόμη μια φορά.

Η ποινική ασυλία είναι μια συνεπακόλουθη ρύθμιση της διάταξης που ψηφίσατε εσείς το 2015 με το ν.4346, όπου ρητά προβλέψατε τη χαμηλότερη τιμή κτήσης ή διάθεσης. Τι κάνατε, λοιπόν, με αυτή τη ρύθμιση; Αναγνωρίσατε ότι το ταμείο μπορεί να απωλέσει αξία, να υποστεί ζημιά και το νομοθετήσατε.

Το ερώτημα είναι απλό. Το κάνατε για να εφαρμόσουν τα στελέχη του ΤΧΣ τον νόμο και μετά να τους στείλετε κατηγορούμενους για απιστία; Είναι πολιτικά τρελό αυτό το οποίο λέτε. Εγώ, όπως το καταλαβαίνω και όπως μπορώ να το αξιολογήσω, πιστεύω ότι αυτό είναι προφάσεις εν αμαρτίαις για να βρείτε να πείτε κάτι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επειδή, κύριε Πρόεδρε, καταχράστηκα του χρόνου σας, εγώ θέλω να κλείσω λέγοντας ότι είναι πολύ σημαντικό σε ένα νομοσχέδιο που πραγματικά είναι απαραίτητη η συναίνεση όλων μας να συμφωνήσουμε στο αυτονόητο, να ψηφίσουμε υπέρ αυτών των διατάξεων ώστε να αλλάξει το τραπεζικό σύστημα προς το καλύτερο, που αλήθεια είναι ότι έχει ταλαιπωρηθεί αρκετά τα τελευταία δέκα χρόνια και κυρίως να δώσουμε πραγματική ελπίδα στους πολίτες που και αυτοί περιμένουν να λάβουν για τη δουλειά τους, για την προοπτική τους, για την προκοπή τους όλα όσα έχουν στερηθεί δυστυχώς τα τελευταία δέκα χρόνια από το χρηματοπιστωτικό σύστημα.

Γι’ αυτό, λοιπόν, καλώ όλους να ψηφίσουν υπέρ αυτών των διατάξεων.

Κύριε Πρόεδρε, σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει τώρα ο γενικός εισηγητής από το ΣΥΡΙΖΑ, ο συνάδελφος κ. Νικόλαος Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε.

Συζητάμε σήμερα το νομοσχέδιο για τους ίδιους πόρους της Ευρωπαϊκής Ένωσης, στο οποίο επιμένουμε ότι έχει προσκολληθεί και ένα δεύτερο νομοσχέδιο για τις αλλαγές στο Ταμείο Χρηματοπιστωτικής Σταθερότητας, το οποίο έκλεψε και την παράσταση στη συζήτηση στις συνεδριάσεις των επιτροπών και για το οποίο εκφράστηκαν από επιφυλάξεις έως σοβαρές αντιθέσεις από το σύνολο σχεδόν των κομμάτων της Αντιπολίτευσης πλην του εισηγητή του Κινήματος Αλλαγής, που μας κατηγόρησε γιατί επί της αρχής δηλώσαμε επιφύλαξη κάνοντας αντιπολίτευση τελικά στην Αξιωματική Αντιπολίτευση.

Έρχεται, λοιπόν, σήμερα αυτό το νομοσχέδιο χωρίς διαβούλευση, έρχονται το βράδυ χτες αργά τρεις τροπολογίες εκατό σελίδων, άσχετες τροπολογίες με το Υπουργείο Οικονομικών και με το υπό συζήτηση νομοσχέδιο και τελικά έχουμε σήμερα να συζητήσουμε ένα νομοσχέδιο που είναι «δύο σε ένα» μέσα σε ένα κλίμα αυξανόμενης έντασης της πανδημίας, όπου η κατάσταση στις ΜΕΘ έχει ξεπεράσει το κόκκινο, αλλά και μέσω αυξανόμενης βίας, αστυνομοκρατίας και καταστολής που χρησιμοποιείται ανεξέλεγκτα από τους μηχανισμούς του κ. Χρυσοχοΐδη για να εκφοβίσει και να τρομοκρατήσει τον λαό και τη νεολαία για να αλλάξει την ατζέντα από την αποτυχία της Κυβέρνησης στην πανδημία και στην οικονομία όπου τα επίσημα στοιχεία της ΕΛΣΤΑΤ, τα προσωρινά στοιχεία, δείχνουν ότι έχουμε την τρίτη μεγαλύτερη ύφεση στην Ευρωζώνη μετά την Ισπανία και την Ιταλία και όπου οι οργανώσεις των μικρομεσαίων επιχειρήσεων, οι συνδικαλιστικές τους οργανώσεις και οι επαγγελματικές, κρούουν τον κώδωνα του κινδύνου για κλείσιμο του ενός τρίτου των επιχειρήσεων τους.

Προφανώς η Κυβέρνηση, για να στρέψει αλλού τα βλέμματα, έχει επιλέξει τη στρατηγική της πόλωσης και της όξυνσης για να διχάσει τον λαό και για να επιρρίψει ευθύνες σε όλους τους άλλους εκτός από τον εαυτό της για τις σκληρές συνέπειες της πολιτικής της.

Να ξέρετε, όμως, κύριοι της Κυβέρνησης, ότι η στρατηγική της κατευθυνόμενης βίας, του διχασμού και της πόλωσης δεν θα περάσει. Ο λαός και η νεολαία απαντούν και θα απαντήσουν με μαζικούς, ειρηνικούς, δημοκρατικούς και ενωτικούς αγώνες απέναντι στην αυθαιρεσία, τον αυταρχισμό και την καταστολή. Και, βεβαίως, μακριά από εμάς κάθε μορφή βίας και γι’ αυτό καταδικάσαμε απερίφραστα και τη βία εναντίον του αστυνομικού.

Η βία, όμως, δεν μπορεί να συνεχίζεται ανεξέλεγκτα. Χθες το βράδυ είχαμε τη βίαιη εκκένωση της πρυτανείας στο Αριστοτέλειο Πανεπιστήμιο Θεσσαλονίκης. Πού το πάτε, κύριοι της Κυβέρνησης; Μας γυρίζετε στο καθεστώς της Μεταπολίτευσης μετά τον εμφύλιο πόλεμο στη δεκαετία του ’50 και του ’60; Εκεί το πάτε;

Έρχομαι τώρα στο νομοσχέδιο. Με το πρώτο μέρος κυρώνεται η απόφαση του Συμβουλίου της Ευρώπης της 14ης Δεκεμβρίου του 2020 για την οριακή αύξηση των ιδίων πόρων της Ευρωπαϊκής Ένωσης με προφανή στόχο την αντιμετώπιση των συνεπειών της πανδημίας. Η κύρωση αυτή καθίσταται υποχρεωτική για όλες τις χώρες - μέλη της Ευρωπαϊκής Ένωσης και αυτό για να καταστεί εφικτός ο δανεισμός της Ευρωπαϊκής Ένωσης από τις αγορές προκειμένου να χρηματοδοτηθούν τα έργα και οι μεταρρυθμίσεις του Ταμείου Ανάκαμψης, αλλά και επίσης το πολυετές δημοσιονομικό πλαίσιο 2021 - 2027.

Εμείς χαιρετίσαμε τον για πρώτη φορά κοινό δανεισμό της Ευρωπαϊκής Ένωσης, που αναγκάστηκε να το κάνει δυστυχώς λόγω πανδημίας, όπου κατάλαβαν ότι στις δύσκολες στιγμές, στις μεγάλες κρίσεις όπως είναι η κρίση της πανδημίας, όπως ήταν και η κρίση του 2008, μόνο οι μεγάλες δημόσιες πολιτικές στήριξης της οικονομίας μπορεί να έχουν αποτέλεσμα.

Ταυτόχρονα, δεν μπορεί να συνεχίζεται και η λογική που είχαμε τα προηγούμενα χρόνια, η νεοφιλελεύθερη λογική του άκαμπτου Συμφώνου Σταθερότητας με τις παραμέτρους μόνο του ελλείμματος και του δημόσιου χρέους.

Ανάμεσα στους ίδιους πόρους της Ευρωπαϊκής Ένωσης θεσπίζεται και η εφαρμογή ενιαίου συντελεστή 0,80 ανά χιλιόγραμμο στο βάρος των μη ανακυκλώσιμων πλαστικών απορριμμάτων, τα οποία παράγονται σε κάθε χώρα. Προβλέπεται, δηλαδή, ετήσια κατ’ αποκοπή μείωση των αντίστοιχων συνεισφορών που για την Ελλάδα ανέρχεται σε 33 εκατομμύρια κατ’ έτος.

Το ερώτημα είναι, η Ελλάδα και η ελληνική Κυβέρνηση, με την πολιτική που έχει αποφασίσει στα θέματα διαχείρισης των απορριμμάτων, την πολιτική της καύσης των απορριμμάτων που προωθεί, μπορεί να πιάσει τον στόχο; Αυτό είναι το ερώτημα στο οποίο πρέπει να απαντήσετε.

Αυξάνεται, επίσης, σε 1,40% από το 1,23% επί του αθροίσματος, του συνόλου του ακαθάριστου εγχώριου εισοδήματος όλων των κρατών- μελών της Ευρωπαϊκής Ένωσης, για την κάλυψη των ετήσιων πιστώσεων πληρωμών και σε 1,46% από 1,29% πάλι του συνόλου του ακαθάριστου εγχώριου εισοδήματος των κρατών-μελών για τις πιστώσεις ανάληψης υποχρεώσεων που περιγράφονται στον προϋπολογισμό της Ευρωπαϊκής Ένωσης.

Στο σημείο αυτό θέλουμε να υπογραμμίσουμε τη διαφορετικότητά μας σε σχέση με την κυρίαρχη πολιτική νεοφιλελευθερισμού στην Ευρωπαϊκή Ένωση, που εκφράζεται μέσω του Συμφώνου Σταθερότητας, το οποίο αναγκάστηκε η Ευρωπαϊκή Επιτροπή να το αναστείλει και να εφαρμόσει πολιτικές ισχυρής κρατικής στήριξης για να αντιμετωπίσει τις συνέπειες της πανδημίας. Κι εδώ φαίνεται η αξία της ισχυρής δημόσιας παρέμβασης.

Επίσης, βάζουμε το ζήτημα, με αφορμή την κρίση, της διεύρυνσης των ιδίων πόρων και ιδιαίτερα του φόρου στις χρηματοπιστωτικές συναλλαγές και στους ψηφιακούς γίγαντες, όπως και των αλλαγών των κανόνων του Συμφώνου Σταθερότητας.

Τα τελευταία χρόνια γνωρίζουμε ότι υπήρξε, από πλευράς της Ευρωπαϊκής Επιτροπής, μια προσπάθεια να επανεξεταστούν τα κριτήρια των ιδίων πόρων και συστάθηκε μάλιστα μία επιτροπή, ειδική επιτροπή υπό τον πρώην πρωθυπουργό της Ιταλίας, τον Μάριο Μόντι και εξετάζει αυτά τα ζητήματα.

Και εσείς είπατε ότι παρακολουθείτε αυτούς τους προβληματισμούς. Το ερώτημα δεν είναι αν παρακολουθείτε. Το ερώτημα είναι σε ποιο βαθμό συμμερίζεστε τις προτάσεις για τον φόρο στις χρηματοπιστωτικές συναλλαγές και στους ψηφιακούς γίγαντες και αν τελικά υιοθετείτε τέτοιου τύπου προτάσεις.

Επίσης, ένα άλλο ζήτημα στις προτάσεις είναι το Ταμείο Ανάκαμψης. Πώς θα αξιοποιήσετε εσείς, κύριοι της Κυβέρνησης, τους πόρους του Ταμείου Ανάκαμψης; Διαβάσαμε -δεν έχει κατατεθεί επίσημα η πρόταση ακόμα στην Ευρωπαϊκή Ένωση- τις προθέσεις σας, διαβάσαμε για «πράσινη» μετάβαση, για ψηφιακή μετάβαση, για κοινωνική συνοχή, για ιδιωτικοποιήσεις κ.λπ., κ.λπ..

Βεβαίως, κάτω από αυτούς τους ουδέτερους τίτλους, πάντα κρύβεται μια κοινωνική στόχευση και η κοινωνική στόχευση είναι η εξυπηρέτηση των ισχυρών επιχειρηματικών συμφερόντων σε βάρος της μεγάλης πλειοψηφίας της κοινωνίας. Διότι μέχρι σήμερα ό,τι έχετε ψηφίσει, από τον Ιούλιο του 2019 μέχρι τώρα, αλλά και αυτά που πρόκειται να ψηφίσετε, υπηρετούν μια τέτοιου τύπου ανάπτυξη, με περιφρόνηση στο περιβάλλον, με διάλυση των εργασιακών σχέσεων, με συνεχή υποβάθμιση του κοινωνικού κράτους. Και όλα αυτά βεβαίως τα ιδιοποιούνται τα ισχυρά επιχειρηματικά συμφέροντα, που αφειδώς στηρίζετε με την πολιτική σας, εναρμονιζόμενοι ιδεολογικά με την έκθεση Πισσαρίδη.

Σχετικά με το Δεύτερο Μέρος και τις διατάξεις που αφορούν το Ταμείο Χρηματοπιστωτικής Σταθερότητας, από τη συζήτηση στις επιτροπές ο στόχος σας έγινε σαφής. Είπε χαρακτηριστικά ο κ. Ζαββός: «Το νομοσχέδιο αποτελεί σημαντικό βήμα για την απεμπλοκή του δημοσίου από τις τράπεζες. Σκοπός του νομοσχεδίου είναι το Ταμείο Χρηματοπιστωτικής Σταθερότητας να λειτουργήσει ως ιδιώτης επενδυτής και να ενεργεί όχι ως μηχανικός κρατικής ενίσχυσης». Φυσικά τελικός στόχος η αποεπένδυση.

Και βεβαίως δεν διαφωνούμε με τη συμμετοχή του Ταμείου Χρηματοπιστωτικής Σταθερότητας στην αύξηση του μετοχικού κεφαλαίου των πιστωτικών ιδρυμάτων, όχι όμως με τη μη κατοχύρωση του ρόλου του ως μετόχου, κάτι το οποίο δεν κατοχυρώνεται ούτε με την ανάλογη συμμετοχή του στις διοικήσεις των τραπεζών, ούτε βεβαίως με τη σταδιακή αποδυνάμωση της συμμετοχής του δημοσίου ως μετόχου των τραπεζών.

Είμαστε βεβαίως και τελείως αντίθετοι με την επέκταση της ασυλίας των στελεχών των διοικήσεων των τραπεζών στα στελέχη της διοίκησης του ΤΧΣ. Η εκπρόσωπος των τραπεζών και της Τράπεζας της Ελλάδος και ο Πρόεδρος του ΤΧΣ το χαρακτήρισαν προστασία των στελεχών και όχι ασυλία. Η ασυλία αυτή προτείνεται βάσει του δεύτερου εδαφίου, της παραγράφου 1, του άρθρου 405 του Ποινικού Κώδικα, ν.4619/2019, όπως τροποποιήθηκε με την παράγραφο 3 του άρθρου 12 του ν.4637/2019, με ισχύ από 18-11-2019.

Εκεί κατά λέξη λέει: «Για την ποινική δίωξη των εγκλημάτων που προβλέπονται στο άρθρο 90, παράγραφος 1, εδάφιο β’, αν η απιστία στρέφεται άμεσα κατά πιστωτικού ή χρηματοδοτικού ιδρύματος ή επιχειρήσεων του χρηματοπιστωτικού τομέα απαιτείται έγκληση, δηλαδή όχι αυτεπάγγελτη δίωξη από τον εισαγγελέα».

Κατά συνέπεια, πού στοχεύει αυτό; Δίνει απολύτως την ευχέρεια σε στελέχη του Ταμείου Χρηματοπιστωτικής Σταθερότητας να λαμβάνουν αποφάσεις χωρίς να απειλούνται από προσφυγές, που ενδεχομένως ασκηθούν εναντίον τους για τις πράξεις ή παραλείψεις που αντιστρατεύονται το δημόσιο συμφέρον.

Σε μια περίοδο όπου επίκεινται σοβαρές και μεγάλες αποφάσεις, τόσο για την επανιδιωτικοποίηση της Τράπεζας Πειραιώς όσο και για την πώληση της Εθνικής Ασφαλιστικής, με αυτό το οποίο φέρνετε είναι προφανές ότι το θέμα της ασυλίας σχετίζεται με την υπόθεση αυτή. Άλλωστε όλες οι ενδείξεις δείχνουν ότι αυτό αποτέλεσε και την αιτία της παραίτησης του κ. Μάρτιν Τσούρντα, Διευθύνοντος Συμβούλου του ΤΧΣ στις 15-2-2021.

Τέλος, από τη συζήτηση στις επιτροπές, φάνηκε ότι σκέφτεστε ευρύτερες αλλαγές για τον ρόλο του ΤΧΣ, τόσο για τη συμμετοχή του στις διοικήσεις των τραπεζών, όσο και για αυτή καθαυτή την προοπτική του. Θα περιμέναμε, λοιπόν, μια πιο ολοκληρωμένη παρέμβαση για να μπορέσουμε κι εμείς να έχουμε μια πιο ξεκάθαρη άποψη, αν και δεν υπάρχει καμμία αμφιβολία πού το πάτε. Το πάτε στην αποδυνάμωση της συμμετοχής του δημοσίου στα πιστωτικά ιδρύματα.

Σχετικά με τις τροπολογίες θα τοποθετηθούμε στη συνέχεια. Πάντως πάλι θέλω να επισημάνω ότι το νομοθετικό έργο, με τον τρόπο που το επιτελείτε, είναι ένα νομοθετικό έργο ανορθόδοξο και τελικά αντιδημοκρατικό. Δεν ζούμε σε εποχές μνημονίων, όπου είχαμε τους καταναγκασμούς. Ζούμε σε εποχές, βεβαίως, κρίσης της πανδημίας και μη συμμετοχής της πραγματικής ολομέλειας, αλλά αυτό δεν σημαίνει ότι μπορούμε να συζητάμε τροπολογίες άλλων Υπουργείων.

Και εδώ μπαίνει και το εξής ερώτημα. Τη στιγμή που ο αριθμός των Βουλευτών από κάθε κόμμα είναι πολύ συγκεκριμένος, πώς θα συμμετάσχουν οι τομεάρχες των κομμάτων στα συγκεκριμένα ζητήματα, τα οποία φέρνετε σήμερα, του Υπουργείου Εσωτερικών, του Υπουργείου Εργασίας κ.λπ.; Πώς θα συμμετάσχουν, όταν έχει ήδη δηλωθεί ποιοι θα συμμετέχουν; Θα είμαστε εδώ, δηλαδή, σε μία συνεχή αντικατάσταση μελών του Κοινοβουλίου για να μπορέσουμε να συζητήσουμε τις τροπολογίες, που εσείς μας φέρνετε την τελευταία ώρα;

Αυτά είναι απαράδεκτα πράγματα. Δεν μπορεί να συνεχίζεται αυτή η κατάσταση. Έχει τεθεί και στον Πρόεδρο της Βουλής. Έχει τεθεί και το θέμα της ονομαστικής ψηφοφορίας, δηλαδή ότι είναι μια κάλπικη ονομαστική ψηφοφορία, διότι αποφασίζουν οι γραμματείες των κοινοβουλευτικών κομμάτων και δεν έχει δικαίωμα κανένας να διαφοροποιηθεί ούτε από τη Συμπολίτευση ούτε από την Αντιπολίτευση.

Αυτό το πράγμα δεν μπορεί να συνεχιστεί όσο και αν υπάρχει η πανδημία. Υπάρχουν τρόποι, αν θέλουμε να υπάρξουν κανόνες ουσιαστικής ονομαστικής ψηφοφορίας, με εκ περιτροπής προσέλευση των Βουλευτών και αυτοπρόσωπη παρουσία πάνω στην κάλπη.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κι εμείς ευχαριστούμε.

Προφανώς, αγαπητέ συνάδελφε, δεν έχετε ενημερωθεί για τη συμμετοχή των τομεαρχών όταν κατατίθενται τροπολογίες που δεν είναι άμεσα σχετιζόμενες με το νομοσχέδιο. Ελύθη αυτό το θέμα στη Διάσκεψη των Προέδρων και με ομόφωνη απόφαση είπαμε ότι μπορούν να συμμετέχουν κατ’ εξαίρεση, εφόσον το επιθυμούν και τους στείλουν τα κόμματα τους. Άρα, αυτό τελείωσε, έχει λυθεί και δεν υπάρχει θέμα.

Σε ό,τι αφορά τώρα το άλλο θέμα που βάλατε, που το γενικεύσατε, γιατί είπατε όλους τους Βουλευτές, ξέρετε ότι μπορούμε την επιστολική μας ψήφο να μην τη δώσουμε μέσω του γραμματέα της Κοινοβουλευτικής μας Ομάδας. Μπορούμε την επιστολή να τη δώσουμε απευθείας στον Ειδικό Γραμματέα της Βουλής.

Τον λόγο έχει ο ειδικός αγορητής από το Κίνημα Αλλαγής κ. Αντρέας Λοβέρδος.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Κύριε Πρόεδρε, επειδή όσοι καθόμαστε στα έδρανα αυτής της Βουλής προφανώς και δεν είμαστε ίδιοι και επειδή προφανώς και όσοι καθόμαστε στα έδρανα της Αντιπολίτευσης επίσης δεν είμαστε ίδιοι, σχετικά με το θέμα που απασχολεί από την περασμένη εβδομάδα, αλλά και από την Κυριακή και μέχρι σήμερα, την Ελλάδα, το φαινόμενο της βίας -πήραν και οι δύο προηγούμενοι συνάδελφοι θέση, και στην επιτροπή εχθές πήραμε θέση οι περισσότεροι- θέλω και σήμερα στην Ολομέλεια θα κάνω μία πολύ συγκεκριμένη αναφορά για ένα θέμα που εμφανίζεται δύσκολο, επειδή πολλοί «κατεργαρέοι» μπλέκουν στον σχετικό διάλογο.

Πρώτον, κυρίες και κύριοι Βουλευτές, θέλω να αναφέρω ότι η υπέρμετρη, η αδικαιολόγητη βία από την πλευρά οργάνων του κράτους προφανώς δεν είναι ανεκτή, αλλά αντίθετα είναι καταδικαστέα. Η Κυβέρνηση, όμως, άργησε να αντιδράσει στα γεγονότα της Κυριακής και, από την άλλη, ο κύριος Πρωθυπουργός αποσιώπησε τα γεγονότα της Κυριακής στο διάγγελμά του της περασμένης Τρίτης.

Άλλο η έλλογη ρυθμισμένη βία, που σε όλα τα δημοκρατικά κράτη αποτελεί αρμοδιότητα του κράτους μέσω των αρμοδίων οργάνων του, και άλλο η υπέρβαση αυτής της ρυθμισμένη βίας, η αυθαιρεσία, που στην Ελλάδα προκαλεί ιδιαιτέρως τα δημοκρατικά συναισθήματα των πολιτών.

Ας περάσουμε, όμως, και στην Τρίτη, στην απόπειρα δολοφονίας ενός αστυνομικού και τον τραυματισμό δύο ή τριών αστυνομικών. Εύχομαι να είναι όλα καλά με την υγεία τους, όπως και κάθε άνθρωπος το εύχεται αυτό.

Εδώ, οι όροι αντιστρέφονται. Η Αξιωματική Αντιπολίτευση, βεβαίως, καταδίκασε -δεν θα μπορούσε να κάνει αλλιώς- όπως και η Κυβέρνηση καθυστερημένα καταδίκασε τα γεγονότα της Κυριακής. Όμως, φράσεις όπως «η βία οδηγεί σε βία», που αλληλονομιμοποιεί τις πράξεις βίας, απορρίπτονται, είναι απαράδεκτες.

Επίσης, πρέπει να πούμε ότι η καπηλεία των συναισθημάτων του Έλληνα πολίτη απέναντι στη βία δεν βοηθάει κανέναν, δεν βοηθάει τη χώρα σε καμμία, μα σε καμμία περίπτωση.

Είπα χθες στη Διαρκή Επιτροπή Οικονομικών επί του θέματος ομιλούντος ότι τέρμα τα παιχνίδια με τη βία, κανένας δεν κερδίζει απ’ αυτά. Τέρμα η απόπειρα εκμετάλλευσης περιστατικών βίας και τέρμα και στην κατεργαριά να αποπειρόμεθα να εκμεταλλευτούμε ως κόμματα ένα γεγονός βίας και μετά να αποσυρόμαστε απ’ αυτή την εκμετάλλευση μιλώντας ηθικοπολιτικά ότι καταδικάζουμε τη βία και ότι η βία δεν κάνει καλό. Χρόνια ζούμε αυτή την απαράδεκτη κατάσταση. Είναι ώρα να βάλουμε ένα τέλος. Ακόμα, όμως, τέλος δεν έχει μπει.

Σε ό,τι αφορά το σχέδιο νόμου, κυρίες και κύριοι Βουλευτές, επειδή στην Αίθουσα αυτή, όχι όλοι, αλλά κάποιοι γνωριζόμαστε, πρέπει να θυμίσω ότι θέση του ΠΑΣΟΚ από τη δεκαετία του ’80, από τον Ανδρέα Παπανδρέου, ήταν η αύξηση των ιδίων πόρων της Ευρωπαϊκής Ένωσης, της ΕΟΚ τότε.

Αυτή η θέση αρχής δεν χρειάζεται να εξηγηθεί. Είμαστε δεκαετίες στην ΕΟΚ, στην Ευρωπαϊκή Ένωση σήμερα, γνωρίζουμε καλά τι ακριβώς σημαίνει. Είναι, λοιπόν, θέση αρχής. Και σήμερα που έρχεται αυτό το σχέδιο νόμου είναι καλό πράγμα, είναι θετικό, είναι ιδιαιτέρως θετικό η Ευρωπαϊκή Ένωση να αποφασίζει αύξηση ιδίων πόρων. Συνεπώς, με το πρώτο βήμα του σχεδίου νόμου, που είναι ένα άρθρο, το άρθρο αυτό που αφορά τη συγκατάθεση της Ελληνικής Δημοκρατίας στη σημερινή αύξηση των ιδίων πόρων της Ευρωπαϊκής Ένωσης, είμαστε θετικοί.

Είναι μια καθαρή θέση, είναι μια πεντακάθαρη θέση. Και σήμερα κερδίζει πολιτικά μόνο όποιος μιλάει καθαρά. Όποιος μιλάει με τρόπο που κανένας δεν καταλαβαίνει τι λέει, όποιος μιλά με τρόπο που ο συζητητής του, όταν αποσύρεται από τη συζήτηση, δεν έχει καταλάβει τι έχει ακούσει, μόνο να χάσει έχει στην ελληνική πολιτική σκηνή, στο ελληνικό πολιτικό σύστημα.

Δεύτερον, σχετικά με τις διαδικασίες του άρθρου 311 της συνθήκης για τη λειτουργία της Ένωσης, που μια αύξηση των ιδίων πόρων προϋποθέτει τη σύμφωνη γνώμη των κρατών-μελών, άρα των κοινοβουλίων των κρατών-μελών, αφού πρόκειται για σχέδιο νόμου που αφορά στα οικονομικά, δεδομένου ότι υπάρχει και τέτοια υποχρέωση της Ελληνικής Δημοκρατίας απέναντι στην Ευρωπαϊκή Ένωση γι’ αυτό το πολύ σοβαρό θέμα, δεν μπορεί να είναι κανείς αρνητικός στο πρώτο τμήμα του σχεδίου νόμου, που αποτελεί το άρθρο πρώτο του, που συμπυκνώνει όμως, κατά τη γνώμη του δικού μας κόμματος, την αρχή του σχεδίου νόμου.

Πρέπει να γίνω λίγο πιο συγκεκριμένος, όχι για τους Βουλευτές που είναι στην Αίθουσα, που συμμετείχαν στη διαρκή επιτροπή και αποκτήσαμε μετά από ορισμένες μέρες συζητήσεων άποψη για το τι ακριβώς περιλαμβάνουν οι ρυθμίσεις του σχεδίου νόμου, αλλά γι’ αυτόν που δεν έχει υπ’ όψιν του, που ακούει για πρώτη φορά το θέμα. Πρέπει να του πούμε ότι με την αύξηση των ιδίων πόρων που αποφασίστηκε από την Ευρωπαϊκή Ένωση επιτέλους μετά από χρόνια αυξάνονται οι πόροι αυτοί για τον σκοπό να βρεθούν τα κεφάλαια βάσει των οποίων θα χρηματοδοτηθεί από το Ταμείο Ανάκαμψης η κάθε χώρα που υποφέρει από την πανδημία, το κάθε κράτος-μέλος. Αυτός είναι ο σκοπός. Ο σκοπός είναι συγκεκριμένος.

Υπάρχουν τρεις τρόποι κατά βάση που προβλέπονται από την απόφαση του Συμβουλίου της Ευρωπαϊκής Ένωσης, που παρήχθη κατόπιν γνωμοδότησης του Ευρωπαϊκού Κοινοβουλίου, και τους αναφέρω μόνο με τους τίτλους τους.

Πρώτα απ’ όλα, αυξάνονται τα ανώτατα όρια των ιδίων πόρων, κάτι το οποίο επιδιώκαμε -ξαναλέω- ως κομματικός οργανισμός από τη δεκαετία του ‘80 και προφανώς είμαστε θετικοί σε αυτό.

Μάλιστα, σε ερώτησή μου στον κ. Σταϊκούρα προέκυψε η απάντησή του ότι ο λόγος κάθε ενός ευρώ που δίνει η Ελληνική Δημοκρατία, ο Έλληνας πολίτης, στην Ευρωπαϊκή Ένωση ως συμμετοχή στους ίδιους πόρους αυτής, ενώ παρήγαγε όφελος 2,9 ευρώ, τώρα θα παράγει όφελος 4,6 ευρώ. Αυτός ο λόγος καταδεικνύει και υπογραμμίζει με συγκεκριμένους όρους ποιο είναι το όφελος για την Ελληνική Δημοκρατία, για τους πολίτες από την πολιτική αυτή.

Δεύτερος τρόπος άντλησης πόρων από την Ένωση: Το δικαίωμα που παρέχεται στην Ευρωπαϊκή Επιτροπή να δανείζεται από τα πολύ μεγάλα κεφάλαια για να παραχθούν οι μεταβιβάσεις που θα παραχθούν στο πλαίσιο του Ταμείου Ανάκαμψης.

Τρίτον, ένας καινούργιος ίδιος πόρος της Ευρωπαϊκής Ένωσης είναι το οικονομικό βάρος από τα μη ανακυκλούμενα πλαστικά που κάθε χώρα παράγει ως απορρίμματα, όπου θα παραχθεί συγκριτικό όφελος, όχι κέρδος -δεν είναι εισροή χρημάτων εδώ- για την Ελλάδα 33 εκατομμυρίων ευρώ.

Να, λοιπόν, οι λόγοι για τους οποίους το Κίνημα Αλλαγής, το ΠΑΣΟΚ, λέει ναι, γιατί παραδοσιακά αυτό πίστευε και γιατί τώρα έτσι κάνει, χωρίς να κάνει πολιτικές μικροπολιτικής μπρος-πίσω, που κανείς δεν καταλαβαίνει τι ακριβώς λέει και τι ακριβώς σημαίνουν οι επιλογές του.

Εδώ, όμως, έχω ανάγκη να κάνω μία προσθήκη. Κύριοι Υπουργοί, ζητάμε επιμόνως, ως κόμμα, το σχέδιό σας για την απορρόφηση των πόρων του Ταμείου Ανάκαμψης. Γιατί η Ευρωπαϊκή Ένωση έχει αποφασίσει τους τρεις τομείς, την υγεία, τις ανανεώσιμες πηγές ενέργειας, την ψηφιακή τεχνολογία. Έχει καθορίσει τα όρια της δέσμευσης πόρων για συγκεκριμένα προγράμματα. Έχει καθορίσει τα χρονικά όρια μέχρι το τέλος του 2026 για να κάνει τον δανεισμό της προκειμένου να χρηματοδοτήσει τα προγράμματα η Ευρωπαϊκή Ένωση. Πέραν του 2026 μιλάμε για αναχρηματοδοτήσεις, όχι για νέες χρηματοδοτήσεις.

Όμως, πέραν αυτών των στοιχείων που έχουμε, επειδή είναι αποφάσεις της Ευρωπαϊκής Ένωσης, δεν έχει η χώρα, δεν έχουν τα κόμματα, το σχέδιο της Κυβέρνησης για την απορρόφηση των πόρων. Έχει στείλει κάτι στην Ευρωπαϊκή Επιτροπή το οποίο δεν το ξέρουμε εμείς, δεν το ξέρουν τα κόμματα, δεν το ξέρουν οι Βουλευτές. Υπάρχει πρόβλημα, λοιπόν, εδώ σοβαρό.

Όπως -μια και είναι η ώρα της κριτικής- πρόβλημα σοβαρό υπάρχει με τον τρόπο που νομοθετείτε. Και δεν μιλάω γενικά. Εγώ μιλάω για το παρόν σχέδιο νόμου. Είχαμε δεύτερη ανάγνωση χθες. Δεν είχαμε και τι να πούμε. Όλα τα κόμματα αυτό έλεγαν. Δεν καταλαβαίνετε στην πράξη τι σημαίνει η δεύτερη ανάγνωση. Επειδή το ΠΑΣΟΚ την έχει επιφέρει αυτή τη ρύθμιση, δεύτερη ανάγνωση σημαίνει ότι από τον διάλογο, από αυτά που έχει ακούσει προκύπτουν σκέψεις στην Κυβέρνηση, φέρνει αλλαγές, φέρνει τροπολογίες και η δεύτερη ανάγνωση έχει καινούργιο υλικό. Γι’ αυτό και θυμάμαι τα τελευταία χρόνια -δεν μπορώ να πω ότι θα είμαι ακριβής σε ό,τι αφορά αυτό που καταθέτω- δεν συνεδριάζαμε αμέσως μετά την ολοκλήρωση της κατ’ άρθρον συζητήσεως. Πηγαίναμε με κάποιες μέρες απόσταση για να μελετηθεί το υλικό. Εδώ όχι μόνο δεν υπήρχε υλικό αλλά ήρθαν τρεις ή τέσσερις τροπολογίες σήμερα. Γιατί να μην έχουν έρθει από εχθές; Δεν το καταλαβαίνω αυτό. Αυτό μόνο τσαπατσουλιά αποδεικνύει και φυσικά, όπως συνήθως λέμε κι έχουμε και δίκιο, υποβάθμιση του Κοινοβουλίου.

Ποια συζήτηση δεν έγινε; Κύριε Καραγκούνη, δεν σας κατάλαβα στην ομιλία σας σήμερα. Ίσως φταίω εγώ που δεν πρόσεχα ακριβώς αυτά που λέγατε. Όμως, αντελήφθην πως λέτε πως δεν είναι ώρα τώρα να κοιτάξουμε πίσω. Στην ανακεφαλαιοποίηση του 2015; Όχι. Εντάξει. Γιατί πιστεύω ότι αυτό το σχέδιο νόμου δίνει την ευκαιρία να συζητήσουμε όταν μιλάμε για το Ταμείο Χρηματοπιστωτικής Σταθερότητας, όταν μιλάμε για τα πιστωτικά ιδρύματα της χώρας. Τώρα πρέπει να δούμε τι έγινε το 2015. Και δεν έχει αναφερθεί κανείς.

Εμείς ως κόμμα επιμένουμε σε αυτό. Εσείς το λέτε γιατί ο Αρχηγός σας είναι ο Υπουργός Οικονομικών του πρώτου εξαμήνου του 2015. Εσείς πιστεύετε ότι καλά τα έκανε, εμείς πιστεύουμε το αντίθετο. Και λέω, αγαπητέ συνάδελφε, ότι για την ανακεφαλαιοποίηση του 2015, που είναι το παράγωγο του εξαμήνου Τσίπρα - Βαρουφάκη -επαναλαμβάνω το παράγωγο του Τσίπρα - Βαρουφάκη- προέκυψαν ζημιές.

Εμείς, επειδή είμαστε σοβαροί, δεν λέμε ως ζημία τη διαφορά των 42 δισεκατομμυρίων καταβληθέντων ποσών από το ΤΧΣ για την ανακεφαλαιοποίηση των τραπεζών. Σε σχέση με αυτό ρώτησα τον κ. Βερύκιο εκ μέρους του ΤΧΣ ποιοι είναι οι ίδιοι πόροι τώρα, ποια τα κεφάλαια που έχει το ΤΧΣ τώρα και μου είπε 5 δισεκατομμύρια. Αγόρασε 42 δισεκατομμύρια και έχει 5 δισεκατομμύρια. Δεν είμαι λαϊκιστής να πω ότι 37 δισεκατομμύρια χάθηκαν από εκείνη την ανακεφαλαιοποίηση. Όχι. Γιατί ξέρω και την προηγούμενη ανακεφαλαιοποίηση, ξέρω το πώς πήγαν τα πράγματα το έτος 2013-2014. Ξέρω, επίσης, ότι μετά το 2016 δεν μπορείς να υπολογίζεις την οποιαδήποτε ζημία των μετοχών με κριτήριο την ανακεφαλαιοποίηση. Μεσολαβούν και άλλα γεγονότα.

Το περιορίζουμε, όμως, στο 2015 και στο 2016. Και περιορίζοντας το εκεί για το δημόσιο λέμε ότι ο πίνακας του ίδιου του Ταμείου Χρηματοπιστωτικής Σταθερότητας είναι ανάγλυφος. Το έτος 2014 είχε 11,622 δισεκατομμύρια, οι ίδιοι πόροι του μειώθηκαν κατά 2,384 δισεκατομμύρια από τις μετοχές τις οποίες είχε επενδύσει το 2015 και ακόμα παρακάτω 1,753 δισεκατομμύρια το 2016. Χάσαμε 10 δισεκατομμύρια. Έχασαν οι τράπεζες της χώρας 10 δισεκατομμύρια.

Και μόλις το είπα αυτό, ρωτώντας και την Τράπεζα της Ελλάδος νομίζω και το ΤΧΣ πόσα έχασαν οι ιδιώτες, απάντηση δεν πήρα. Όμως, υπάρχουν οι άνθρωποι, οι ιδιώτες επενδυτές που έχουν υποστεί τεράστια ζημιά το 2014 και το 2015. Και εδώ πρέπει να πω το εξής για να καταγραφεί στα Πρακτικά, να υπάρχει, να έχει ακουστεί τουλάχιστον γι’ αυτούς, η ζημία υφισταμένων μετοχών, πριν την ανακεφαλαιοποίηση για το 2015. Δεν υπήρχε ανάγκη. Τα όργανα που ο ΣΥΡΙΖΑ είχε τοποθετήσει στον έλεγχο των τραπεζών τον Ιούνιο του 2015 έλεγαν ότι όλα πάνε καλά, ότι η πορεία δεν είναι αυτή που τελικά εξελίχθηκε και που μας προέκυψε στο τέλος, με τα δημοψηφίσματα και την αναστάτωση, τις εκλογές και όλα όσα συνέβησαν αχρείαστα.

 Η ζημία, λοιπόν, των υφισταμένων μετόχων, όταν καταργείται το δικαίωμα προτίμησής τους -γιατί καταργήθηκε το δικαίωμα προτίμησής τους- προκύπτει από την αύξηση των μετοχών, πολλές μετοχές με μικρότερη τιμή έκδοσης. Όποιος είχε μετοχές χάνοντας το δικαίωμα προτίμησης τίθεται εκτός, έχει ζημία. Έχει τεράστια ζημιά. Και τόσο μεγαλύτερη ζημιά έχουν οι υφιστάμενες μετοχές όσο θα μπορούσε να αντιστοιχείται με το κέρδος αυτών που μπαίνουν μετά.

Πάμε και σε αυτούς που μπήκανε μετά. Τι πάθανε αυτοί που μπήκανε μετά; Έπαθαν ακριβώς ό,τι έπαθε και το δημόσιο. Έπαθαν ζημία. Οι υποθέσεις είναι στα δικαστήρια και για τυπικούς λόγους χάνονται όσες χάνονται, ότι δηλαδή το ΤΧΣ δεν αποτελεί κράτος αλλά εταιρεία, και οι πράξεις του, οι αποφάσεις του δεν αποτελούν εκτελεστέες διοικητικές πράξεις.

Αυτά μας απασχολούν; Τα έχουμε εκτιμήσει; Τα έχουμε αναλογιστεί; Έχουμε καταλάβει ποιον χτυπάει τελικά ο λαϊκισμός; Χτυπάει αυτόν τον όποιον θέλει να προστατέψει υποτίθεται, τον πολίτη, υπέρ του οποίου υποτίθεται ότι μιλάει. Η ανακεφαλαιοποίηση, στα μάτια τα δικά μου, είναι το καλύτερο παράδειγμα για να πεις στους πολίτες ότι όποιος μιλάει τάχα υπέρ σου, υποσχόμενος διάφορα πράγματα που δεν μπορούν να γίνουν, τελικά εσένα βλάπτει. Ιδού! Το δημόσιο έχασε 10 δισεκατομμύρια, δεν έχει υπολογιστεί η απώλεια των ιδιωτών επενδυτών. Αυτοτελές περιουσιακό στοιχείο είναι το δικαίωμα προτίμησης που αφαιρέθηκε από τους ιδιώτες επενδυτές και οι καταστροφές τους είναι συγκεκριμένες. Τα δικαστήρια τις αντιμετωπίζουν, τα δικαστήρια τις αξιολογούν, αλλά σας ξαναλέω οι υποθέσεις χάνονται για άλλους λόγους, όχι για την ουσία αυτής της υπόθεσης που είναι η ζημιά τους.

Τώρα, για να ολοκληρώσω, κύριε Πρόεδρε, όσον αφορά τις τροπολογίες ίσως τοποθετηθώ αργότερα. Δεν προλαβαίνω. Θα μιλήσω για το δεύτερο τμήμα του σχεδίου νόμου, που αποτέλεσε και μία αφορμή να έχουμε με τον εισηγητή του ΣΥΡΙΖΑ εχθές στην επιτροπή λόγο και αντίλογο. Δεν θα τα επαναλάβω. Δεν με ενδιαφέρουν. Οι δικές μου θέσεις είναι ξεκάθαρες και δεν επιδέχονται την παραμικρή αμφιβολία. Συμφωνεί κανείς, διαφωνεί, πάντως καταλαβαίνει τι λέω. Για το δεύτερο τμήμα που έχει να κάνει με τα πιστωτικά ιδρύματα και το ΤΧΣ, εγώ δεν είμαι ειδικός ούτε κάθε Βουλευτής του Κοινοβουλίου οφείλει να είναι χημικός, μαθηματικός, τραπεζικός. Όλοι έχουμε μια ειδικότητα στην επιστήμη μας και από εκεί και πέρα στην πολιτική μας εμπειρία.

Ωστόσο, χωρίς να αποδέχομαι ως θέσφατο κάθε τι που λέει η Ευρωπαϊκή Κεντρική Τράπεζα διαβάζω τι είναι αυτό το οποίο μας λέει. Γιατί υπάρχει γνωμοδότηση εδώ για το σχέδιο νόμου της Ευρωπαϊκής Κεντρικής Τράπεζας και όλοι μας την έχουμε στο υλικό, βάσει του οποίου αγορεύουμε. Όπως έχουμε και την έκθεση της Επιστημονικής Υπηρεσίας της Βουλής. Παρακαλώ τους συνεργάτες των Υπουργών να δουν τις παρατηρήσεις της για το άρθρο 6, στο οποίο εμείς θα ψηφίσουμε «παρών». Να δουν, όμως, τις παρατηρήσεις της Επιστημονικής Υπηρεσίας.

Τώρα, τι λέει η Κεντρική Τράπεζα; Η Κεντρική Τράπεζα, αξιολογώντας αυτό το δεύτερο κομμάτι του σχεδίου νόμου, κάνει τρεις καίριες παρατηρήσεις, κατά την ταπεινή μου γνώμη.

Πρώτον, αναφέρει ότι το σχέδιο νόμου έχει θετικό πρόσημο στο βαθμό που επιτρέπει στο Ταμείο Χρηματοπιστωτικής Σταθερότητας να επενδύει όχι στις τράπεζες, σε μετοχές, να συμμετέχει σε αύξηση μετοχικού κεφαλαίου, όχι για να εξυγιάνει την τράπεζα, όχι για να στηρίξει την εθνική οικονομία, αλλά για να κάνει επένδυση αυτή καθαυτή. Αξιολογεί, λοιπόν, ως θετικό το συγκεκριμένο θέμα που ρυθμίζουν διατάξεις του σχεδίου νόμου.

Δεύτερον, επικροτεί την ευελιξία -αντιγράφω εδώ, δεν μεταφέρω με δικά μου λόγια το περιεχόμενο της γνωμάτευσης- που παρέχεται στο ταμείο να μειώνει τις συμμετοχές του μέσω αυξήσεων μετοχικού κεφαλαίου, ενώ, παράλληλα, του επιτρέπει να συμμετέχει σε κατανομή αδιάθετων μετοχών ή άλλων τίτλων ιδιοκτησίας που προκύπτει από αυτές.

Τέλος, θεωρεί πως το σχέδιο νόμου θα βοηθήσει τις τράπεζες, με τις ρυθμίσεις του, να αντιμετωπίσουν προβλήματα και παθογένειες που έρχονται από πίσω, από την εποχή των μνημονίων, αλλά και αυτά που προκύπτουν από τη συγκυρία της δραματικής πανδημίας.

Κυρίες και κύριοι Βουλευτές, αυτές είναι οι σκέψεις του Κινήματος Αλλαγής. Με αυτές τις σκέψεις τοποθετηθήκαμε κριτικά, όσο μπορούσαμε, και αξιολογήσαμε το σχέδιο νόμου και με αυτές τις σκέψεις δηλώνω ότι εμείς θα το ψηφίσουμε, με την επιφύλαξη ως προς το άρθρο 6.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο θα πάρει τώρα από το Κομμουνιστικό Κόμμα Ελλάδας η συνάδελφος κ. Διαμάντω Μανωλάκου.

Κλείνοντας με τους ειδικούς αγορητές, έχουν ζητήσει τον λόγο, ως δικαιούνται, ο Κοινοβουλευτικός Εκπρόσωπος από το ΜέΡΑ25, ο κ. Γρηγοριάδης, και απ’ ό,τι ενημερώθηκα από τον κ. Χήτα, ο Πρόεδρος της Ελληνικής Λύσης, ο κ. Βελόπουλος. Μετά θα μπούμε στον κατάλογο των ομιλητών.

Ορίστε, κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Η Κυβέρνηση στον αυταρχικό κατήφορο της δεν έχει τέλος. Συνεχίζεται με ένταση η καταστολή. Αυτό έκανε και σήμερα το πρωί στο Αριστοτέλειο Πανεπιστήμιο, δημιουργώντας κλίμα αστυνομοκρατίας σε όλη τη Θεσσαλονίκη και, μάλιστα, απαγορεύοντας την είσοδο στους δημοσιογράφους. Για άλλη μια φορά η απάντησή σας στα προβλήματα είναι η καταστολή.

Τι ζητούσαν οι φοιτητές; Πάνω από έναν χρόνο τα πανεπιστήμια είναι κλειστά. Ζητούν, λοιπόν, να ξαναγίνουν φοιτητές. Και πώς απαντάτε; Με βία και καταστολή, τη στιγμή, μάλιστα, που οι φοιτητές ήδη από τις προηγούμενες μέρες είχαν ανακοινώσει, ότι σήμερα το πρωί λήγει η κατάληψη. Τι κάνατε, λοιπόν; Επίδειξη πυγμής.

Το κλίμα, όμως, τρομοκρατίας να είσαστε βέβαιοι ότι δεν θα περάσει. Εμείς ζητάμε να παρθούν όλα τα μέτρα για το ασφαλές άνοιγμα των πανεπιστημίων και, ταυτόχρονα, να αφεθούν ελεύθεροι όλοι οι προσαχθέντες.

Σε ό,τι αφορά, τώρα, το νομοσχέδιο, αυτό αναφέρεται στους ίδιους πόρους της Ευρωπαϊκής Ένωσης και σε τροποποιήσεις για το Ταμείο Χρηματοπιστωτικής Σταθερότητας. Και έχουμε ένα ξεκάρφωτο άρθρο για την παράταση της ειδικής διαχείρισης. Δεν ξέρουμε ποιες εταιρείες αφορά. Βεβαίως, είναι μία διαδικασία προ-πτωχευτική.

Με τους ιδίους πόρους δημιουργούνται καινούργιοι, δηλαδή μορφές νέας, έμμεσης φορολογίας σε βάρος του εργατικού λαϊκού εισοδήματος με πρόσχημα την ελάφρυνση εθνικών συνεισφορών από τους κρατικούς προϋπολογισμούς, ώστε να μείνει περισσότερος δημοσιονομικός χώρος στα κράτη-μέλη για τη στήριξη του κεφαλαίου και, ταυτόχρονα, να αυξηθεί ο προϋπολογισμός της Ευρωπαϊκής Ένωσης με αφαίμαξη του λαϊκού εισοδήματος με έμμεση φορολογία, που, όμως, δεν είναι τόσο φανερός για τους λαούς.

Ωστόσο, η συζήτηση μεταξύ των κρατών-μελών ξεκίνησε με ένταση και αντιθέσεις τόσο για τη διαμόρφωση του Ταμείου Ανάκαμψης, όσο και για το πολυετές δημοσιονομικό πλαίσιο, πυροδοτώντας αντιπαραθέσεις στο εσωτερικό της.

Τι θεσμοθετείται, λοιπόν; Θεσμοθετούνται μειώσεις συνεισφορών από το ακαθάριστο εγχώριο εισόδημα στο πολυετές της Αυστρίας, της Ολλανδίας, της Γερμανίας και της Σουηδίας -και αυτός ήταν ο συμβιβασμός της Συνόδου- όπως και στο όριο των ιδίων πόρων που ανεβαίνει στο 1,4% του ΑΕΠ.

Θεσπίζεται νέος ίδιος πόρος συνεισφοράς των κρατών-μελών στις ποσότητες των μη ανακυκλωμένων απορριμμάτων πλαστικών συσκευασιών. Επίσης, θεσπίζεται ποσοστό εσόδων από πλειστηριασμούς του συστήματος εμπορίας ρύπων, όπως και από ψηφιακές συναλλαγές, από χρηματοπιστωτικές συναλλαγές, αλλά και από διασυνοριακούς φόρους άνθρακα από την εφαρμογή της κοινής ενοποιημένης βάσης φορολογίας των εταιρειών στην Ευρωπαϊκή Ένωση.

Τι προσπαθείτε να κάνετε; Να ντύσετε αυτή τη νέα φορολογία εργαζομένων με φιλοπεριβαλλοντικό περιτύλιγμα, σαν κίνητρο, δηλαδή, για μείωση ρύπων. Δεν εξηγείτε, όμως, γιατί αφού τα κράτη-μέλη θα επιδιώξουν τα φιλοπεριβαλλοντικά μέτρα για να μειώσουν και να μηδενίσουν αυτούς τους φόρους, οι φόροι αυτοί θα παραμείνουν και μετά το 2058, που θα είναι η εξόφληση του δανείου, δηλαδή, θα μείνουν για πάντα. Είναι σαν το άρθρο 219, που περάσατε, το οποίο τσαλαπατάει τις προστατευόμενες περιοχές «NATURA».

Οι ίδιοι πόροι, λοιπόν, είναι, ουσιαστικά, οι έμμεσοι φόροι του κράτους και οι όμιλοι θα τους φορτώσουν στους λαούς, όπως έγινε και με τις πλαστικές σακούλες.

Το δε ενδιαφέρον για την κοινή ενοποιημένη βάση φορολογίας εταιρειών συνδέεται με τους ανταγωνισμούς των ομίλων και, κυρίως, με ΗΠΑ και Κίνα, αλλά και με τη φοροελάφρυνση μεγάλων ευρωπαϊκών ομίλων με θυγατρικές στα διάφορα κράτη-μέλη.

Οι ίδιοι πόροι είναι αντιλαϊκοί φόροι που θα βαρύνουν το εργατικό λαϊκό εισόδημα και για την αποπληρωμή των 750 δισεκατομμυρίων, που δανείζεται η Ευρωπαϊκή Ένωση για το Ταμείο Ανάκαμψης, το οποίο, βεβαίως, θα ξεκοκκαλίσουν μονοπωλιακοί όμιλοι. Και θα πληρώσουν τον λογαριασμό οι εργαζόμενοι!

Γιατί παίρνονται αυτά τα μέτρα; Γιατί η ανάγκη κοινοτικής στήριξης μέσω μιας ισχυρής κρατικής παρέμβασης στις οικονομίες των κρατών- μελών, είχε ενταθεί πριν από την εμφάνιση της πανδημίας κάτω από την πίεση επιβράδυνσης ανάπτυξης στην Ευρωζώνη. Διαπίστωναν το μέγεθος υπερ-συσσώρευσης του κεφαλαίου που δεν μπορεί να επενδυθεί με ικανοποιητικό ποσοστό κέρδους και εντόπιζαν μορφές του προβλήματος, όπως η μεγάλη έκθεση ευρωπαϊκών τραπεζικών ομίλων στα ομόλογα υπερχρεωμένων κρατών και στα «κόκκινα» δάνεια.

Υπήρχε πίεση για αυτά τα μέτρα και, βεβαίως, αντιθέσεις για τρεις λόγους. Πρώτον, υπήρχε πρόβλεψη για το μεγάλο βάθος της κρίσης και τη δυσκολία γρήγορης ανάκαμψης στην Ευρωπαϊκή Ένωση. Δεύτερον, έχει οξυνθεί ο ανταγωνισμός και οι απειλές κυρώσεων του οικονομικού πολέμου Ευρωπαϊκής Ένωσης με ΗΠΑ, αλλά και Κίνα, μετά το «Brexit». Τρίτον, λόγω της ανισόμετρης εκδήλωσης της κρίσης στα κράτη-μέλη και της απαίτησης υπερχρεωμένων κρατών του Νότου να διασφαλίσουν φτηνό δανεισμό με την άμεση στήριξη της υψηλής προληπτικής πιστοληπτικής ικανότητας της Ευρωπαϊκής Ένωσης.

Έτσι, η Ευρωπαϊκή Ένωση προχωρά, για πρώτη φορά, σε κοινό δανεισμό για να δώσει επιδοτήσεις σε κράτη-μέλη, που αποτελεί βήμα προς εμβάθυνση της ενοποίησης της Ευρωπαϊκής Ένωσης, ενίσχυσης των ενιαίων μηχανισμών για εφαρμογή ενιαίων αντιδραστικών κατευθύνσεων σε βάρος των λαών, αλλά και αποπληρωμή του κοινού δανείου του Ταμείου Ανάκαμψης.

Θα συνοδευτεί με νέους ενιαίους φόρους και αυστηρή τήρηση του εκάστοτε πλαισίου δημοσιονομικής πολιτικής.

Σε ό,τι αφορά την εποπτεία και ειδικά για την Ελλάδα θα είναι πολλαπλή. Δίπλα στο ευρωπαϊκό εξάμηνο, στις μεταμνημονιακές δεσμεύσεις και τις εγκρίσεις δόσεων από το Eurogroup, στην εποπτεία της Κομισιόν για τη σωστή απορρόφηση του νέου ΕΣΠΑ, θα προστεθεί ένας μηχανισμός διαρκούς αξιολόγησης του προγράμματος μεταρρυθμίσεων και δεσμεύσεων που υποβάλλει η Κυβέρνηση με το Εθνικό Σχέδιο Ανάκαμψης. Αυτός θα αποφασίζει αν θα αποδεσμεύονται ή θα παγώνουν τα κονδύλια των περιβόητων επιδοτήσεων.

Η ενισχυμένη κοινοτική εποπτεία είναι πολλαπλό στήριγμα στην προώθηση των στόχων του εγχώριου κεφαλαίου, όπως υπάρχει στα σχέδια του ΣΕΒ, της Τράπεζας της Ελλάδος και της Κυβέρνησης. Υπάρχει πλήρης κάλυψη και σύμπλευση της Ευρωπαϊκής Ένωσης και της αστικής τάξης στην προώθηση αυτών των αντιλαϊκών αναδιαρθρώσεων και βεβαίως η κοινοτική εποπτεία βοηθάει την κάθε κυβέρνηση να μιλάει για εξωτερική πίεση για εφαρμογή αντιλαϊκών μέτρων.

Κι όμως υπάρχει συμφωνία μεταξύ σας, αλλά και στα στρατόπεδα όλων των αστικών κυβερνήσεων της Ευρωπαϊκής Ένωσης στο ποια θα είναι τελικά πάλι τα «θύματα» για να υλοποιηθούν τα σχέδια ανάκαμψης της κερδοφορίας του κεφαλαίου. Θα προστεθούν νέα βάρη σε μισθωτούς και αυτοαπασχολούμενους, που ήδη υποφέρουν από την αντιλαϊκή πολιτική μνημονίου διαρκείας και ας προβάλλεται ως μεγάλη ευκαιρία για την Ελλάδα και ως ιστορικό βήμα για μια δυνατή ενωμένη Ευρώπη.

Ο νέος πακτωλός κοινοτικού χρήματος είναι για να ανακάμψει η κερδοφορία των μονοπωλίων και μόνο, και αυτοί πρέπει να πανηγυρίζουν. Οι θυσίες μισθωτών και αυτοαπασχολούμενων θα συνεχιστούν στον βωμό επανεκκίνησης της καπιταλιστικής οικονομίας. Όλες οι συνιστώσες της λυκοσυμμαχίας συμφωνούν στην επίθεση στους εργαζόμενους κάτω από τον τίτλο «Προώθηση μεταρρυθμίσεων». Γι’ αυτό οι εργαζόμενοι δεν πρέπει να την πατήσουν.

Η αποπληρωμή από τον λαό νέων δανείων που έρχονται θα προστεθούν στον ήδη υπέρογκο δανεισμό της Ελλάδας με κατεδάφιση των ασφαλιστικών δικαιωμάτων που έχουν απομείνει, με προώθηση της ιδιωτικής ασφάλισης και του αμιγώς κεφαλαιοποιητικού συστήματος, που μετατρέπει την επικουρική σύνταξη σε ατομικό επενδυτικό προϊόν, με επέκταση των ευέλικτων σχέσεων εργασίας, την εκ περιτροπής εργασίας και τη χρηματοδότηση των εργοδοτών, ακόμα και με παροχή κινήτρων αύξησης ορισμένων βιώσιμων επιχειρήσεων που θα αυξήσει την ανταγωνιστική πίεση που θα έχει ως αποτέλεσμα την αύξηση των λουκέτων για χιλιάδες μικρές επιχειρήσεις και αυτοαπασχολούμενους.

Σε ό,τι αφορά το Ταμείο Χρηματοπιστωτικής Σταθερότητας μετατρέπεται σε προνομιούχο κοινό μέτοχο. Αυτό σημαίνει ότι θα συμμετέχει στην αύξηση μετοχικού κεφαλαίου μαζί με ιδιώτες επενδυτές, προκειμένου να διασφαλίσει τη βιωσιμότητα του χρηματοπιστωτικού συστήματος και να προχωρήσει την αποεπένδυση, δηλαδή περαιτέρω ιδιωτικοποίηση των τραπεζών.

Σε αυτά τα παιχνίδια έχετε παίξει και οι δύο, Νέα Δημοκρατία και ΣΥΡΙΖΑ, όλα αυτά τα χρόνια. Το ΤΧΣ δημιουργήθηκε το 2010, για να στηρίξει το εγχώριο τραπεζικό σύστημα και παρείχε την κεφαλαιακή ενίσχυση για σκοπούς ανακεφαλαιοποίησης. Όμως, από όσες ανακεφαλαιοποιήσεις έγιναν, έχασε ο κρατικός προϋπολογισμός, δηλαδή ο άγρια φορολογούμενος λαός. Γιατί; Για τις ανάγκες των τραπεζών ενδιαφέρεστε, όχι για τις ανάγκες της εργατικής τάξης και των λαϊκών στρωμάτων, που τροφοδοτούν τον προϋπολογισμό.

Η στρατηγική της Κυβέρνησης είναι η απεμπλοκή του δημοσίου από τις τράπεζες με τη χρηματοδότησή τους. Το ταμείο θα έχει τη δυνατότητα να λειτουργεί ως ιδιώτης επενδυτής και όχι ως κρατικός μηχανισμός, δηλαδή αίρονται τα εμπόδια που υπήρχαν, ώστε το ταμείο να συμβάλλει στην αποεπένδυση. Αυτό αποτελεί ένα μεγάλο βήμα για να ξαλαφρώσετε τις τράπεζες από τα βαρίδια, δηλαδή τα κόκκινα δάνεια, που φτάνουν στο 35,8% του συνόλου της τραπεζικής χρηματοδότησης και αυτό αναμένεται να μεγαλώσει αφού υπάρχει καθεστώς αναστολής που φτάνει τα 21 δισεκατομμύρια. Όλα αυτά προκειμένου να τονωθεί η τραπεζική χρηματοδότηση σε επιχειρηματικούς ομίλους με φόντο και τις διεργασίες για την τραπεζική ένωση, στρώνοντας χαλί για επιτάχυνση πλειστηριασμών σε λαϊκά σπίτια και χιλιάδες επαγγελματίες, δηλαδή αντιλαϊκές αναδιαρθρώσεις που σηματοδοτούν τον Καιάδα για δεκάδες χιλιάδες επαγγελματίες και αυτοαπασχολούμενους. Και βέβαια άνοιγμα της αγοράς των κόκκινων δανείων με μεγαλύτερη εμπλοκή σε funds και «κοράκια». Έτσι θα πετύχετε τον στόχο του μονοψήφιου αριθμού για κόκκινα δάνεια.

Φυσικά με την ανακεφαλαιοποίηση θα εκδοθούν νέες μετοχές σε χαμηλή τιμή προκειμένου να προσελκυστεί επενδυτικό ενδιαφέρον. Αυτό σημαίνει για το ταμείο μεγάλη μείωση των δικαιωμάτων του των παλαιών μετόχων του. Τελικά η αποεπένδυση είναι επιζήμια για το Ταμείο Χρηματοπιστωτικής Σταθερότητας. Είναι σχεδόν βέβαιο ότι θα υποστεί ζημιά, όπως την περίπτωση της Τράπεζας Πειραιώς. Ωστόσο άσκηση ποινικής δίωξης για απιστία δεν γίνεται, παρά μόνο με έγκριση του ίδιου του ταμείου, δηλαδή ασυλία.

Είναι βέβαια αυτά και οι απαιτήσεις της εκθέσεως του ευρωπαϊκού εξαμήνου για την ελληνική οικονομία. Εστιάζουν στις υπερβολικές μακροοικονομικές ανισορροπίες, που σχετίζονται με το υψηλό δημόσιο και εξωτερικό χρέος, το δημόσιο απόθεμα μη εξυπηρετούμενων δανείων. Και όλα αυτά σε συνθήκες υψηλής ανεργίας, χαμηλής αύξησης παραγωγικότητας και υποτονικής επενδυτικής δραστηριότητας.

Σε αυτές τις συνθήκες προωθείτε την τόνωση της παραγωγικότητας. Πώς; Με νέα αντεργατικά μέτρα, δηλαδή νέα βάσανα και προβλήματα για τα λαϊκά στρώματα. Συνεπώς, τα μέτρα και οι σχεδιασμοί της Ευρωπαϊκής Ένωσης και των κυβερνήσεων θέλουν μέσα από αυτές τις αλλαγές να φορτώσουν νέα βάρη στην πλάτη της εργατικής τάξης και των λαϊκών στρωμάτων για να διασφαλιστεί η κερδοφορία των μονοπωλίων σε συνθήκες οικονομικής καπιταλιστικής κρίσης.

Εμείς λέμε: Καμμιά αυταπάτη! Οι εργαζόμενοι δεν πρέπει να εγκλωβιστούν για ακόμα μια φορά στην αναμονή της σωτηρίας από τα δισεκατομμύρια της Ευρωπαϊκής Ένωσης ούτε στην επιλογή του ικανότερου διαχειριστή μεταξύ Νέας Δημοκρατίας και ΣΥΡΙΖΑ για την αξιοποίησή τους.

Η Κοινοβουλευτική Ομάδα του ΚΚΕ απέναντι σε όλα αυτά, που εσείς θεωρείτε μονόδρομο, κατέθεσε πρόταση νόμου για την ανακούφιση αυτοαπασχολούμενων της πόλης και της υπαίθρου από τις συνέπειες της κρίσης και τη διαχείριση της πανδημίας. Περιλαμβάνει διατάξεις για την ανακούφισή τους λόγω της μεγάλης μείωσης των εισοδημάτων τους και της τεράστιας συσσώρευσης χρεών σε ασφαλιστικά ταμεία, αλλά και τράπεζες, προβλέποντας τη δραστική μείωση αυτών των χρεών.

Τα μέτρα αυτά είναι επιτακτικά αναγκαία, δεδομένου ότι η μεγάλη πλειοψηφία των αυτοαπασχολούμενων έχει πληγεί σε πολύ μεγάλο βαθμό από την οικονομική καπιταλιστική κρίση και από τα περιοριστικά μέτρα που έλαβε η Κυβέρνηση για την αντιμετώπιση της πανδημίας. Οι αναστολές πληρωμών οφειλών συσσωρεύουν τεράστια ποσά που μετατρέπονται σε χρέη που δεν μπορούν να αποπληρωθούν, οδηγώντας χιλιάδες αυτοαπασχολούμενους και φτωχούς αγρότες και κτηνοτρόφους κυριολεκτικά σε απόγνωση. Απλόχεροι είστε μόνο στην κρατική καταστολή και τον φόβο. Δεν θα περάσει όμως. Απέναντι στην αντιλαϊκή πολιτική σας θα βρίσκετε συνέχεια την αντίδραση του λαού και της νεολαίας. Καταψηφίζουμε και την πολιτική σας και αυτό το νομοσχέδιο. Για τις τροπολογίες θα μιλήσουμε στη δευτερολογία.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο ειδικός αγορητής από την Ελληνική Λύση, ο συνάδελφος κ. Βιλιάρδος Βασίλειος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Η ιστορία γράφεται από τις εκλογές. Έχουμε υποδείξεις για το τι θα πούμε και απαγόρευση αναφορών στο παρελθόν από τον εισηγητή της Νέας Δημοκρατίας που ξεκίνησε την ομιλία του συγκρουσιακά, εφαρμόζοντας ακριβώς το αντίθετο. Τι άλλο θα ακούσουμε!

Από την άλλη πλευρά, έχουμε νέα μέτρα από τον Πρωθυπουργό, με δανεικά, που θα εκτοξεύσουν ακόμα πιο ψηλά το έλλειμμα και το χρέος, γεγονός που θεωρούμε ως έναν απίστευτο λαϊκισμό, προεκλογικό πιθανότατα. Τα 24 ή 27 δισεκατομμύρια πάντως που δόθηκαν το 2020 ήταν όλα με δανεικά, ενώ μόνο τα 2,7 δισεκατομμύρια του «SURE» ήρθαν από την Ευρωπαϊκή Ένωση και πρόκειται επίσης για δανεικά.

Στο θέμα μας τώρα, όπως αναφέραμε στην επιτροπή, η Κυβέρνηση έχει καταθέσει ένα νομοσχέδιο με δύο μέρη που είναι εντελώς ασύνδετα μεταξύ τους. Το πρώτο μέρος αφορά την κύρωση της σύμβασης για το πολυδιαφημισμένο «πακέτο ανάκαμψης» της Ευρωπαϊκής Ένωσης με ένα ανεπαρκές ποσόν, τουλάχιστον στην περίπτωση της Ελλάδας, η οποία έχει βυθιστεί σε μία από τις χειρότερες υφέσεις συγκριτικά με τις άλλες ευρωπαϊκές χώρες, παρά τις διαδοχικές αναπροσαρμογές της ΕΛΣΤΑΤ που θυμίζουν δημιουργική λογιστική και τα γνωστά «greek statistics».

Για να είμαστε συγκεκριμένοι, στο παράδειγμα του πρώτου τριμήνου του 2020 η ΕΛΣΤΑΤ είχε ανακοινώσει τον Ιούνιο ύφεση -0,9%, τον Σεπτέμβριο ύφεση -0,6%, τον Δεκέμβρη ανάπτυξη 0,4% και πρόσφατα χαμηλότερη ανάπτυξη 0,1%. Όλα αυτά μόνο για το πρώτο τρίμηνο, ενώ για τα υπόλοιπα κάτι σχετικά ανάλογο. Πώς μπορεί, λοιπόν, κανείς να θεωρήσει τα στοιχεία αξιόπιστα, όπως τη συνολική ύφεση του 2000 στο 8,2%, παρά τις προβλέψεις του Υπουργού στο 10,5%; Δεν μπορεί.

Το δεύτερο μέρος, ρυθμίζει τα θέματα της αύξησης κεφαλαίου του ΤΧΣ που, ως γνωστόν, μαζί με το ΤΑΙΠΕΔ και με την ΕΤΑΔ, ανήκει στο υπερταμείο των ξένων, στο οποίο έχουν μεταφερθεί όλα μας τα περιουσιακά στοιχεία, θυμίζοντας πως μπορεί μεν να ιδρύθηκε από τον ΣΥΡΙΖΑ το 2016, αλλά ήταν προϋπόθεση του τρίτου μνημονίου που υπεγράφη και από τα τρία κόμματα της «τρόικα εσωτερικού».

Το Ταμείο Χρηματοπιστωτικής Σταθερότητας, το ΤΧΣ, ελέγχει τις μετοχές του δημοσίου στις αφελληνισμένες τράπεζες που έχουν κοστίσει στους Έλληνες φορολογούμενους πάνω από 60 δισεκατομμύρια ευρώ μαζί με τον αναβαλλόμενο φόρο, ενώ θα κοστίσουν ενδεχομένως ακόμη περισσότερα από τα δύο σχέδια «ΗΡΑΚΛΗΣ» και από το hive down που ξεκίνησε ήδη η Alpha Bank. H σημερινή ρύθμιση πάντως είναι η απάντηση στην άρνηση της αύξησης κεφαλαίου που είχε προτείνει ο μεγαλομέτοχος της Τράπεζας Πειραιώς, ενώ παρουσιάζεται μεν ως κρατικοποίησή της, αλλά μάλλον πρόκειται για την απαλλοτρίωσή της από το ΤΧΣ των ξένων.

Εν προκειμένω, η Κυβέρνηση οφείλει να μας εξηγήσει γιατί ως υπέρμαχος της ιδιωτικής πρωτοβουλίας, όπως ισχυρίζεται, δεν επέλεξε την αύξηση κεφαλαίου εκ μέρους ενός παγκοσμίως γνωστού επενδυτή, πόσω μάλλον αφού δεν την προβλημάτισε το ξεπούλημα τόσων άλλων δημοσίων εταιρειών, όπως της ΤΡΑΙΝΟΣΕ στους Ιταλούς έναντι 40 εκατομμυρίων ευρώ και με προίκα επιδοτήσεις 750 εκατομμυρίων -μας έδωσαν δηλαδή 40 εκατομμύρια και τους δώσαμε 750 εκατομμύρια και τα τρένα-, των δεκατεσσάρων αεροδρομίων στους Γερμανούς με τη γνωστή σκανδαλώδη σύμβαση κ. ο. κ.. Εμείς πάντως δεν θα μπορούσαμε να υπερψηφίσουν ποτέ νόμο που υποστηρίζει το καθεστώς του υπερταμείου των ξένων ειδικά στον χώρο των τραπεζών.

Σχετικά τώρα με το πρώτο μέρος, κυρώνεται ως ένα μόνο άρθρο η οδηγία 2020/2053 της Ευρωπαϊκής Ένωσης, όπου θεσπίζονται κανόνες σχετικά με την κατανομή ιδίων πόρων στην Ένωση, έτσι ώστε να εξασφαλιστεί η χρηματοδότηση του ετήσιου προϋπολογισμού της. Όπως αναφέρεται τώρα στο σημείο 4, τα οικονομικά της Ευρωπαϊκής Ένωσης ήταν προβληματικά ήδη από το 2017, γεγονός που σημαίνει πως το πακέτο αυτό αποτελεί στην ουσία μια ευκαιρία για να ενισχυθούν τα έσοδά της ειδικά μετά το «Brexit».

Σε σχέση δε με το σημείο 14, δίνεται η εξουσιοδότηση της χώρας μας προς την Ευρωπαϊκή Ένωση να μπορεί να δανειστεί σε ευρώ ποσά έως 750 δισεκατομμύρια για όλες τις χώρες της Ευρωπαϊκής Ένωσης σε τιμές του 2018 για να χρηματοδοτήσει το Ταμείο Ανάκαμψης. Από τα χρήματα αυτά τα 390 δισεκατομμύρια θα δοθούν σε επιχορηγήσεις και τα 360 δισεκατομμύρια σε δάνεια, ενώ οφείλει να σημειωθεί εδώ πως τα 750 δισεκατομμύρια για όλες τις χώρες της Ευρωπαϊκής Ένωσης είναι χαμηλότερα από το πακέτο ύψους σχεδόν 1,2 τρισεκατομμυρίων με το οποίο στήριξε η Γερμανία μόνο την οικονομία της. Επτακόσια πενήντα δισεκατομμύρια για όλες τις χώρες, από τα οποία θα πάρει και η ίδια μέρος, ενώ 1.200 δισεκατομμύρια μόνο για τη δική της, σχεδόν τα διπλά, γεγονός που σημαίνει πως σύντομα θα μπορεί να εξαγοράσει τους πάντες, κυριαρχώντας αυτή τη φορά με οικονομικά όπλα στην Ευρώπη αντί με στρατιωτικά, με απλά λόγια πως θα κερδίσει τον οικονομικό πόλεμο.

Για να έχουμε τώρα μια πιο ολοκληρωμένη εικόνα, το συνολικό πακέτο που ανακοινώθηκε για τη διάσωση της Ευρώπης ύψους 2,8 τρισεκατομμυρίων ευρώ ακούγεται μεγαλειώδες, έως ότου βέβαια το αναλύσει κανείς στα επιμέρους συστατικά του. Πριν από αυτό, όμως, θα ξεκινήσουμε από το ότι η Γερμανία κατάφερε να περιορίσει σημαντικά όλα τα άλλα ευρωπαϊκά προγράμματα για να καλυφθούν σε κάποιο βαθμό τα κεφάλαια του Ταμείου Ανασυγκρότησης, ενώ υπέβαλε επιπλέον τη μείωση των επιδοτήσεων στα 390 δισεκατομμύρια από 500 δισεκατομμύρια προηγουμένως με την ανάλογη αύξηση των δανείων. Εκτός αυτού, κατάργησε ορισμένα χρηματοπιστωτικά μέσα, συμπεριλαμβανομένης της προτεινόμενης χρηματοδότησης για τρίτες χώρες, ενώ μετέβαλε τη μέθοδο κατανομής μεταξύ των χωρών μέσω του σημαντικότερου εργαλείου της, της διευκόλυνσης ανάκτησης και ανθεκτικότητας, του RRF.

Mε κριτήριο τώρα τη μελέτη ενός ινστιτούτου που θα καταθέσουμε στα Πρακτικά, μόνο τρεις χώρες θα πάρουν περισσότερες επιχορηγήσεις από το RRF, η Γερμανία κατά 20,4 δισεκατομμύρια, η Γαλλία κατά 12,4 δισεκατομμύρια και η Ιταλία κατά 5 δισεκατομμύρια. Όλες οι άλλες χώρες θα πάρουν λιγότερα.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά τώρα το συνολικό πακέτο των 2,8 τρισεκατομμυρίων, θα ήθελα να πω τα εξής:

Πρώτον, τα 1,074 τρισεκατομμύρια αφορούν τον κανονικό προϋπολογισμό των ετών 2021 - 2027, γνωστό ως ΕΣΠΑ, αφού ολοκληρώθηκε ο προηγούμενος των ετών 2014 - 2020. Το ποσόν αυτό είναι χαμηλότερο από το προηγούμενο των 1,346 τρισεκατομμυρίων που είχε προταθεί το 2018, ενώ η Ελλάδα θα λάβει περίπου 20 δισεκατομμύρια.

Δεύτερον, τα 336,5 δισεκατομμύρια αφορούν την Κοινή Αγροτική Πολιτική, την ΚΑΠ, επίσης για τα έτη 2021 – 2027, η οποία μειώθηκε κατά 46 δισεκατομμύρια ευρώ. Εδώ θα πάρει η Ελλάδα μόλις 20 δισεκατομμύρια.

Τρίτον, τα 330 δισεκατομμύρια θα διατεθούν για τη χρηματοδότηση της Συνοχής, στόχος της οποίας είναι να θέσει τις χώρες και τις περιφέρειες της Ευρωπαϊκής Ένωσης σε πιο ισότιμη βάση με τη συμπληρωματική κάλυψη ποσού ύψους 47,5 δισεκατομμυρίων στο πλαίσιο ενός νέου προγράμματος που αποτελεί μέρος του Ταμείου Ανασυγκρότησης, του REACT-ΕU.

Τέταρτον, το 30% του πλήρους πακέτου του προϋπολογισμού θα διατεθεί για την κλιματική αλλαγή, ενώ θα χρηματοδοτηθεί ένα νέο πακέτο για τη στήριξη των ρυπογόνων περιοχών και τη δίκαιη μετάβασή τους σε καθαρότερες βιομηχανίες, το Just Transition-EU. Δυστυχώς, όμως, το ποσό αυτό μειώθηκε σημαντικά στα 17,5 δισεκατομμύρια από 30 δισεκατομμύρια, ενώ η Ελλάδα θα λάβει μόλις 750 εκατομμύρια από 1,7 δισεκατομμύρια που θεωρούσε προηγουμένως, τεκμηριώνοντας το λάθος της Κυβέρνησης που προωθεί το τέλος του λιγνίτη για το 2022, όταν η Γερμανία για το 2038, ενώ ασφαλώς με τα 750 εκατομμύρια δεν μπορεί να στηρίξει τις περιοχές που καταδικάζει στην κατάργηση του λιγνίτη.

Πέμπτον, για την υγεία θα διατεθούν λιγότερα ποσά σε σχέση με το παρελθόν, μόλις 8 δισεκατομμύρια, ενώ ένα άλλο πρόγραμμα, το «Rescue», που χρησιμοποιείται για την αποθήκευση ιατρικού εξοπλισμού και άλλων ειδών πρώτης ανάγκης, θα λάβει συνολικά 3 δισεκατομμύρια.

Το Ευρωπαϊκό Κοινωνικό Ταμείο, το πρόγραμμα «ERASMUS», η έρευνα Horizon Europe, η στήριξη της μετανάστευσης και το Επενδυτικό Ταμείο Invest EU, επίσης, θα λάβουν επίσης λιγότερα χρήματα.

Tέλος, έκτον, από τα 750 δισεκατομμύρια του Next Generation EU τα 360 δισεκατομμύρια είναι δάνεια, όπως είπαμε, ενώ οι επιδοτήσεις μειώθηκαν στα 390 δισεκατομμύρια. Η εκταμίευση των ποσών θα γίνεται μόνο όταν τα κράτη τεκμηριώνουν αξιόπιστα την πρόοδό τους, σύμφωνα με τους στόχους της Ευρωπαϊκής Ένωσης. Σε κάθε περίπτωση, τα χρήματα από το Ταμείο Ανασυγκρότησης, τα 750 δισεκατομμύρια υπόκεινται στο ονομαζόμενο ευρωπαϊκό εξάμηνο, στο όργανο ελέγχου δηλαδή της οικονομικής πολιτικής της Κομισιόν.

Ειδικότερα, το ευρωπαϊκό εξάμηνο απαιτούσε στο παρελθόν από διάφορα κράτη-μέλη να εφαρμόσουν ακραία νεοφιλελεύθερες μεταρρυθμίσεις, όπως είναι οι περικοπές των συντάξεων, η κατάργηση των συλλογικών συμβάσεων, η ιδιωτικοποίηση της υγείας, της ύδρευσης, του ηλεκτρισμού κ.λπ.. Σήμερα, όμως, οι χώρες του Βορρά επιμένουν σε ακόμη περισσότερες μεταρρυθμίσεις, έχοντας επιβάλει ως αντάλλαγμα για τις επιδοτήσεις έναν μηχανισμό έκτακτης πέδησης, ένα φρένο δηλαδή όταν μία χώρα εκφράσει ανησυχίες για το εθνικό σχέδιο ανασυγκρότησης μιας άλλης. Σε μία τέτοια περίπτωση, όπου για παράδειγμα η Ελλάδα δεν πείθει την Ολλανδία για την επιτυχία των σχεδίων της, σταματούν οι εκταμιεύσεις των επιδοτήσεων, κάτι σαν μνημόνιο δηλαδή, έως ότου συγκληθεί ξανά το Συμβούλιο, το συζητήσει και αποφασίσει πλειοψηφικά.

Στην ερώτησή μας, πάντως, πόσα χρήματα θα μείνουν καθαρά στην Ελλάδα από τα 19,4 δισεκατομμύρια των επιδοτήσεων, δηλαδή εάν αφαιρεθεί το ποσόν της αυξημένης συμμετοχής της Ελλάδας στην αποπληρωμή των 750 δισεκατομμυρίων που θα δανειστεί η Ευρωπαϊκή Ένωση, ο Υπουργός δεν απάντησε και εύλογα, αφού θα είναι περίπου τα μισά. Προσπάθησε δε, να παραπλανήσει κατά κάποιον τρόπο την επιτροπή, ισχυριζόμενος πως το συνολικό νέο πακέτο για την Ελλάδα είναι 71,9 δισεκατομμύρια, κάτι που ασφαλώς δεν ισχύει, αφού τα 20 δισεκατομμύρια είναι τα συνήθη ΕΣΠΑ που προϋπήρχαν και άλλα 20 δισεκατομμύρια είναι η ΚΑΠ, που επίσης προϋπήρχε. Απλώς, και τα δύο αυτά πακέτα συνέπεσαν χρονικά με το Ταμείο Ανάκαμψης. Συνέπεσαν, κατά σύμπτωση δηλαδή. Τα 12,5 δισεκατομμύρια είναι δάνεια, που δεν απάντησε με τι επιτόκιο και με ποιους όρους θα δοθούν, ενώ μόλις τα 19,4 δισεκατομμύρια είναι επιδοτήσεις.

Περαιτέρω, δεν απαντήθηκαν πολλά ερωτήματά μας που αφορούσαν το δεύτερο μέρος του νομοσχεδίου, όπως το γιατί δεν επέλεξε η Κυβέρνηση την κεφαλαίου της Πειραιώς από τους σημερινούς ιδιώτες μετόχους της, πώς θα αντεπεξέλθει το ΤΧΣ με την αύξηση κεφαλαίων της Πειραιώς, όταν παράγει ζημίες, ενώ διαθέτει ελάχιστα κεφάλαια, όπως καταθέτουμε στα Πρακτικά.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πώς θα αυξήσει τα κεφάλαιά του το ΤΧΣ και από ποιόν, αφού έχει μόνο 5 δισεκατομμύρια και το 2020 ήταν ζημιογόνο, καθώς επίσης πώς θα ανακτήσει τα χρήματά της η Ελλάδα, όταν το ΤΧΣ φύγει από τις τράπεζες, όπως ανέφερε ότι σχεδιάζεται ο Υπουργός;

Οι Ηνωμένες Πολιτείες έκαναν κάτι ανάλογο, κρατικοποίησαν, δηλαδή, τράπεζες κατά την κρίση το 2008, αλλά στη συνέχεια τις ιδιωτικοποίησαν με κέρδος, χωρίς να κάψουν, κυριολεκτικά να κάψουν, όπως στην Ελλάδα, τα χρήματα των πολιτών τους.

Διαβεβαιώσαμε, πάντως, την Κυβέρνηση πως η διάθεσή μας είναι καλοπροαίρετη, ενώ προσπαθούμε να είμαστε εποικοδομητικοί προς όφελος της χώρας μας, αν και έχουμε διαφορετικές πολιτικές αντιλήψεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εμείς, η Ελληνική Λύση, είμαστε υπέρ της καθαρά ελεύθερης αγοράς και όχι υπέρ της νεοφιλελεύθερης που προωθεί ιδιωτικά μονοπώλια, ούτε υπέρ της σοσιαλιστικής φυσικά που στηρίζει τα κρατικά μονοπώλια. Είμαστε γενικά εναντίων τόσο των μονοπωλίων όσο και των ολιγοπωλίων, υπέρ της μεσαίας τάξης και όχι της ολιγαρχίας.

Επειδή, τώρα, στην επιτροπή έγινε συζήτηση για το έγκλημα του PSI, μας έκανε εντύπωση ο ισχυρισμός του Υπουργού, πως διαγράφηκαν τότε 125 δισεκατομμύρια χρέη, θυμίζοντας πως ο κ. Βενιζέλος τότε, το 2012, είχε αναφέρει 180 δισεκατομμύρια.

Η αλήθεια είναι πως επρόκειτο μόλις για 51,3 δισεκατομμύρια ευρώ, όπου για να το βρει κανείς δεν χρειάζεται να ξέρει οικονομικά, αλλά μόνο αριθμητική. Απλούστατα, πρέπει να αφαιρέσει από το δημόσιο χρέος της 31ης Δεκέμβριου 2012 το αντίστοιχο της 31ης Δεκεμβρίου 2011, όπου θα διαπιστώσει εύκολα, καταθέτοντας το ανάλογο γράφημα στα Πρακτικά, όπως φαίνεται εδώ, ότι επρόκειτο μόλις για 51,3 δισεκατομμύρια, πολλά εκ των οποίων ήταν από τις δικές μας τράπεζες, από τα δικά μας ασφαλιστικά ταμεία και από τους δικούς μας ιδιώτες ομολογιούχους.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το ίδιο ακριβώς συμπεραίνεται από μία μελέτη δύο Γερμανών καθηγητών -υπάρχουν πολλοί καλοί Γερμανοί- σε σχέση με το σκάνδαλο του πού οδηγήθηκαν τα χρήματα των τριών δανειακών συμβάσεων. Ήταν, πράγματι, ένα σκάνδαλο. Φαίνεται στις σελίδες 13,14. Το καταθέτουμε, επίσης, στα Πρακτικά.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Άξιζε, αλήθεια, για 51,3 δισεκατομμύρια ευρώ να υποθηκεύσουμε τα πάντα για εκατό χρόνια, να μας επιβληθούν τέσσερα μνημόνια, με το πέμπτο προ των πυλών, να είναι τα ομόλογά μας σε αγγλικό Δίκαιο, να λεηλατούμαστε και να μη συμμετέχουμε έκτοτε στο QE της Ευρωπαϊκής Κεντρικής Τράπεζας, καθώς επίσης, να έχουμε μετατραπεί σε κατεχόμενη χώρα;

Πρόκειται για ένα έγκλημα, που δεν θα μας συγχωρήσουν ποτέ τα παιδιά μας, ιδίως οι πεντακόσιες χιλιάδες νέοι μας που έφυγαν στο εξωτερικό, επειδή δεν μπορούσαν να επιβιώσουν στην πατρίδα τους.

Ακόμη όμως και αν πάρουμε ως υπόθεση εργασίας τα 180 δισεκατομμύρια ή τα 125 δισεκατομμύρια, τι νόημα έχει η διαγραφή μέρους του χρέους μίας χρεωκοπημένης χώρας, όταν με αυτό που απομένει συνεχίζει να είναι χρεωκοπημένη, να λεηλατείται και να μην είναι σε θέση να αναπτυχθεί;

Δεν πρέπει, βέβαια, να εξετάζει κανείς μόνο το δημόσιο χρέος αλλά και το «κόκκινο» ιδιωτικό, καθώς επίσης και το γενικότερο κατάντημα της οικονομίας μας και της κοινωνίας μας.

Εμείς, πάντως, έχουμε προτείνει μία εξεταστική επιτροπή της περιόδου 2010 - 2015 από τη Βουλή, με την οποία, δυστυχώς, κανένα κόμμα μέχρι στιγμής δεν συμφώνησε. Έχουμε προτείνει, μεταξύ άλλων, να ερευνήσουμε τις ευθύνες της Ευρωπαϊκής Κεντρικής Τράπεζας στο κλείσιμο των τραπεζών το 2015. Δεν ήταν μόνο δικές μας οι ευθύνες, ήταν και της Ευρωπαϊκής Κεντρικής Τράπεζας.

Είναι αδύνατον να κλείνει μία κεντρική τράπεζα τις τράπεζες, όταν δεν υπάρχει κάτι άλλο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Βιλιάρδο, κλείστε.

**ΒΑΣΙΛΕΙΟΣ ΒΙΛΙΑΡΔΟΣ:** Τελειώνω, κύριε Πρόεδρε.

Κλείνοντας, θέλω να πω ότι αυτό που μας ανησύχησε περισσότερο ήταν οι απαντήσεις της Τράπεζας της Ελλάδος κατά την ακρόαση των φορέων και ειδικά όσον αφορά την ερώτησή μας, σχετικά με το ποια επίπτωση θα έχει στις τράπεζες και κατ’ επέκταση στο ΤΧΣ μία δημοσιονομική κρίση, με δεδομένα τα μη βιώσιμα και αυξανόμενα δίδυμα χρέη, καθώς επίσης τα τεράστια ελλείμματα του 2020 και προφανώς του 2021.

Επίσης, ρωτήσαμε αν είναι σωστό να πιέζονται οι τράπεζες σε αυτή τη χρονική συγκυρία να μειώσουν τα «κόκκινα» δάνειά τους, καίγοντας κεφάλαια που δεν έχουν. Μας απάντησαν σε γενικές γραμμές πως έχουμε δίκιο, αλλά είναι η τελευταία τους ευκαιρία πριν αλλάξουν οι συνθήκες στην Ευρώπη. Αυτό είναι πολύ ανησυχητικό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Από τα υπόλοιπα άρθρα θα αναφερθούμε επιγραμματικά μόνο σε δύο, γιατί δεν υπάρχει χρόνος και για να μην επαναλαμβάνουμε αυτά που είπαμε στην Επιτροπή.

Με το άρθρο 6, εισάγεται ουσιαστικά το ανεύθυνο του ΤΧΣ, των οργάνων και των στελεχών του, αφού η διάθεση των μετοχών των πιστωτικών ιδρυμάτων που κατέχει σε συγκεκριμένους επενδυτές ή σε ομάδα επενδυτών, ακόμη και σε εξευτελιστικές τιμές, ακόμη δηλαδή και όταν τις ξεπουλάει, θεωρείται εκ του σημερινού νόμου…

**ΠΡΟΕΔΡΕΥΩΝ (Νικήτας Κακλαμάνης):** Τελειώνετε, κύριε Βιλιάρδο. Έχετε υπερβεί τον χρόνο.

**ΒΑΣΙΛΕΙΟΣ ΒΙΛΙΑΡΔΟΣ:** Τελειώνω, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Το έχετε πει πέντε φορές αυτό. Κλείστε, σας παρακαλώ.

**ΒΑΣΙΛΕΙΟΣ ΒΙΛΙΑΡΔΟΣ:** Σε ένα λεπτό.

Εκτός αυτού, για την ποινική δίωξη των εγκλημάτων που προβλέπονται, θα απαιτείται έγκριση. Δεν θα μπορεί, δηλαδή, ο εισαγγελέας να επέμβει αυτεπάγγελτα. Εδώ πρόκειται για μια προκλητικά προνομιακή μεταχείριση, που τη θεωρούμε εντελώς απαράδεκτη.

Γενικότερα, πάντως, δίνεται η εντύπωση «πλυντηρίου» παλαιών ή άλλων στελεχών και μετόχων της τράπεζας, όπως γνωστών ολιγαρχών, πόσω μάλλον όταν έχουν διενεργηθεί πολλές, ενδεχομένως, αξιόποινες πράξεις με τις κυπριακές τράπεζες, με την Αγροτική Τράπεζα κ.λπ..

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Τελειώνουμε τον κύκλο των ειδικών αγορητών με τον κ. Κρίτωνα Αρσένη από το ΜέΡΑ25.

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Βουλεύτριες και Βουλευτές, κύριοι της Κυβέρνησης, συζητάμε σήμερα στη Βουλή ένα νομοσχέδιο που νομιμοποιεί το πλιάτσικο εναντίον του δημοσίου, τη ζημία ενάντια στο δημόσιο, αρκεί να μειώνεται η δημόσια περιουσία. Η αποεπένδυση είναι ο ύψιστος όρος που μπαίνει στο νομοσχέδιο. Δίδεται, επίσης, ασυλία σε όσους θα αποφασίζουν και θα υπογράφουν αποφάσεις που οδηγούν σε ζημία του δημοσίου.

Είναι όμως και νομοσχέδιο υποκρισίας, το οποίο αυξάνει τις εισφορές μας στην Ευρωπαϊκή Ένωση όταν δεν ανακυκλώνουμε. Όμως, μέσα από τις πολιτικές αυτής της Κυβέρνησης για ιδιωτικοποίηση των απορριμμάτων, για εγγυημένες ποσότητες, με υπερδιαστασιολογημένα, υπερκοστολογημένα ιδιωτικά έργα, μέσω ΣΔΙΤ, μέσω της νομιμοποίησης των πολεοδομικά παράνομων σταθμών μεταφοράς απορριμμάτων, των ΣΜΑ, και κυρίως μέσω της καύσης η Κυβέρνηση εγγυάται ότι δεν θα ανακυκλώνουμε.

Η αποεπένδυση, στην οποία αναφέρθηκα, βάζει σαν ύψιστο σκοπό στο πλαίσιο του Ταμείου Χρηματοπιστωτικής Σταθερότητας τη μείωση της δημόσιας περιουσίας. Μπορούμε, δηλαδή, να κάνουμε ζημιά στα δημόσια οικονομικά, αρκεί να μειώνεται η περιουσία. Για να το καταλάβουμε, αυτός είναι ο στόχος των δανειστών. Αυτή είναι ακριβώς η απόδειξη ότι συνεχίζουν τα μνημόνια, η απόδειξη ότι ετοιμάζεστε για το επαχθέστερο πέμπτο μνημόνιο.

Για να καταλάβω, όμως, οι δανειστές θέλουν να αποπληρώνεται το δάνειό τους, να αποπληρώνεται το χρέος όσο μη βιώσιμο και αν είναι ή να μειώνεται η περιουσία του δημοσίου; Γιατί μέχρι στιγμής μας λέγατε ότι η μείωση της περιουσίας του δημοσίου γίνεται για την αποπληρωμή των δανείων. Τώρα βλέπουμε ότι η μείωση της περιουσίας του δημοσίου είναι πρώτιστος, αυτούσιος σκοπός ανεξαρτήτως αν οδηγεί σε δημόσια έσοδα ή ζημιά. Αυτό λέει το νομοσχέδιο σας.

Και όλα αυτά ξεκίνησαν τον Οκτώβριο του 2015 με υπογραφή ΣΥΡΙΖΑ, όταν έδωσε η κυβέρνηση του ΣΥΡΙΖΑ 2 δισεκατομμύρια ευρώ στην Πειραιώς, δεσμευόμενη σε τρεις όρους. Το επιτόκιο θα ήταν απαγορευτικό για την αποπληρωμή από την Πειραιώς, 8%, ώστε να μην μπορούσε ποτέ η Πειραιώς να τα αποπληρώσει. Εφόσον δεν τα αποπλήρωνε, το δημόσιο θα αγόραζε μετοχές σε συγκεκριμένη τιμή, 6 ευρώ, όταν σήμερα που τις αγοράζει είναι 1 ευρώ. Σε εξαπλάσια τιμή από την πραγματική τιμή αγοράστηκαν αυτές οι μετοχές, είναι έξι φορές η ζημία του δημοσίου και βέβαια, δεν θα έπρεπε σε καμμία περίπτωση να αναλάβει τη διοίκηση της Πειραιώς το δημόσιο. Έτσι, παρ’ όλο που σήμερα έφτασε να έχει το 61% και πλέον των μετοχών της Πειραιώς, δεν εκπροσωπούνται αυτές οι μετοχές, δεν μετατρέπονται σε ψήφους στη γενική συνέλευση. Το δημόσιο με αυτό το ποσοστό δεν έχει τη διοίκηση της Πειραιώς.

Αυτό που ψηφίζεται σήμερα δίνει την ασυλία στα μέλη του Ταμείου Χρηματοπιστωτικής Σταθερότητας, την ασυλία απέναντι σε αυτές τις αποφάσεις που φέρνουν ζημία στο δημόσιο. Δίνετε την ασυλία μαζί με κάτι άλλο: την επίσημη νομιμοποίηση ότι ναι, μπορεί το δημόσιο να ενισχύει, να επιδοτεί επιχειρήσεις. Μπορεί η επιδότηση αυτή να είναι αθρόα, αλλά σε καμμία περίπτωση δεν πρέπει να οδηγεί αυτή η επιδότηση στην αύξηση της δημόσιας περιουσίας και δεν υπάρχει κανένα πρόβλημα, όπως λέτε ρητά, το αντάλλαγμα που θα παίρνει να είναι μικρότερης οικονομικής αξίας, δηλαδή να υπάρχει ζημία για το δημόσιο. Για να παίρνουν τέτοιες αποφάσεις τους δίνετε ασυλία και μάλιστα αυτή η ασυλία είναι αντισυνταγματική. Το γνωρίζετε ότι αντίκειται στα άρθρα του Συντάγματος.

Όμως, βάζετε κάτι πάρα πολύ -θα μου επιτρέψετε να πω- αστείο. Δεν υπάρχει πραγματική ασυλία λέτε, γιατί μπορεί να κάνει αυτοκάθαρση το Διοικητικό Συμβούλιο του Ταμείου Χρηματοπιστωτικής Σταθερότητας, με τους συνταξιούχους Ευρωπαίους που διορίζονται εκεί πέρα. Θα μπορεί να κάνει αυτοκάθαρση αυτό το ταμείο. Δεν υπάρχει κανένα πρόβλημα! Του έχουμε πλήρη, τυφλή εμπιστοσύνη, τόσο που ξεπερνά και την εμπιστοσύνη που έχουμε στη δικαιοσύνη.

Πηγαίνοντας στο θέμα της ανακύκλωσης, η Κυβέρνηση περνάει σήμερα με αυτό το νομοσχέδιο το ότι θα συναρτάται η συνεισφορά στον προϋπολογισμό της Ευρωπαϊκής Ένωσης με το τι ανακύκλωση κάνουμε και μάλιστα κοστολογεί ότι θα έχει ένα κόστος αυτό για την Ελλάδα γύρω στα 33 εκατομμύρια ευρώ. Ακραία υποεκτιμημένο κόστος. Και γιατί γίνεται αυτή η ακραία υποεκτίμηση, γιατί περνάει τόσο εύκολα αυτό το μέτρο; Γιατί αν το συζητούσαμε σοβαρά αυτό το μέτρο, θα έπρεπε να αλλάξετε ουσιαστικά πολιτική στο θέμα των απορριμμάτων. Θα έπρεπε να σταματήσετε την ιδιωτικοποίηση των απορριμμάτων. Θα έπρεπε να σταματήσετε την καύση απορριμμάτων. Θα έπρεπε να σταματήσετε όλες αυτές τις χαριστικές αποφάσεις που κάνετε σε εταιρείες. Οπότε, προφανώς υποεκτιμάμε το κόστος αυτό για τον προϋπολογισμό, για να μην αναλάβετε τις επιπτώσεις στο επίπεδο της πολιτικής σας.

Να είμαστε ξεκάθαροι. Αυτό είναι ένα μέτρο που πέρασε στην Ευρώπη για τη δική σας Κυβέρνηση. Είμαστε η μόνη χώρα στην Ευρώπη με τόσο τραγική διαχείριση των απορριμμάτων. Η μόνη χώρα στην Ευρώπη που ενώ δεν τα πηγαίνει καλά στην ανακύκλωση, παίρνει αποφάσεις και μας κλειδώνει σε ένα μέλλον χωρίς ανακύκλωση.

Γιατί, πώς αλλιώς να εξηγήσουμε την ιδιωτικοποίηση των απορριμμάτων; Για παράδειγμα, το ΣΔΙΤ Πελοποννήσου που υπογράφηκε από τον ΣΥΡΙΖΑ, το κάνατε σημαία σας. Η Ευρωπαϊκή Επιτροπή αρνήθηκε να το χρηματοδοτήσει και αποσύρατε την αίτηση χρηματοδότησης μόνοι σας τελικά, μιλώντας για ένα υπερκοστολογημένο, υπερδιαστασιολογημένο έργο, στην ουσία για μια κρατική ενίσχυση σε μια ιδιωτική εταιρεία. Αυτό το έργο, αντί να ντραπείτε και να το πάρετε πίσω, να λήξετε τη σύμβαση, την υπογράψατε και κάνατε με τον τρόπο αυτό ζημία στο δημόσιο, καρμπόν για τον τρόπο που θα χειρίζεστε την ανακύκλωση και τα απορρίμματα παντού. Έγινε, δηλαδή, το Εθνικό Σχέδιο Διαχείρισης Αποβλήτων, το ΕΣΔΑ.

Την ίδια στιγμή, νομιμοποιείτε τους σταθμούς μεταφόρτωσης απορριμμάτων που συμπιέζουν τα απορρίμματα με έναν τρόπο που είναι αδύνατο μετά στα εργοστάσια διαλογής -αυτά που θέλετε να χρηματοδοτήσετε στα πλαίσια των ΣΔΙΤ- να κάνουν τη στοιχειώδη ανακύκλωση. Να θυμίσουμε ότι αυτά τα εργοστάσια διαλογής ήδη δεν κάνουν ανακύκλωση. Ήδη, ξέρουμε ότι ελάχιστα ποσοστά από τα ανακυκλώσιμα πλαστικά ανακυκλώνονται, ελάχιστα ποσοστά από τα ανακυκλώσιμα είδη ανακυκλώνονται, ανακτώνται σε αυτά τα εργοστάσια με βάση και τα στοιχεία της ΤΕΡΝΑ για την Ήπειρο που έχουν ανακοινωθεί σε σχετικές ημερίδες και τα έχω φέρει επανειλημμένα στη Βουλή.

Φέρνετε την καύση, χωρίς ανακύκλωση. Μας «κλειδώνει» σε ένα μέλλον χωρίς ανακύκλωση. Με εγγυημένες ποσότητες δημιουργείτε μια τριπλή δυστοπία. Όταν θα κάνουμε περισσότερη ανακύκλωση, θα πληρώνουμε ρήτρες στους ιδιώτες που τους χαρίζετε τη διαχείριση απορριμμάτων. Όταν δεν θα κάνουμε ανακύκλωση, θα πληρώνουμε πρόστιμα στην Ευρωπαϊκή Επιτροπή για την παραβίαση των στόχων για την ανακύκλωση και τώρα θα πληρώνουμε και επιπλέον ρήτρες μέσω της συνεισφοράς μας στον προϋπολογισμό. Αυτή είναι η δυστοπία στην οποία μας οδηγείτε, μας «κλειδώνετε» με κάθε σας απόφαση.

Πάμε και στη μεγάλη συζήτηση για την ύφεση. Εδώ έχουμε, πραγματικά, μια Κυβέρνηση που γίνεται Αλογοσκούφης 2, μια Κυβέρνηση που δεν διστάζει να αναθεωρήσει τα στοιχεία του ΑΕΠ της τελευταίας δεκαετίας, μέσω της ελεγχόμενης ΕΛΣΤΑΤ, προκειμένου να αποδείξει τις Ότι είναι λίγο κάτω από το 10% το δημόσιο έλλειμμα, ακόμα κι αν αυτό κάνει το μη βιώσιμο δημόσιο χρέος ακόμα λιγότερο βιώσιμο, ακόμα και αν μειώνοντας κατά 4 δισεκατομμύρια το ΑΕΠ, αυξάνεται η αναλογία ΑΕΠ και χρέους. Δεν σας ενδιαφέρει τίποτα.

Και για να είμαστε ξεκάθαροι, για να φτάσετε σε αυτά τα νούμερα, χρησιμοποιείτε και τον αρνητικό αποπληθωρισμό. Λες και κανένας πολίτης βίωσε, κύριε Υφυπουργέ, μείωση στις τιμές των βασικών αγαθών. Ο αποπληθωρισμός είχε σχέση μόνο με τα είδη πολυτελείας και μείωσε το κόστος στις τσέπες πολύ λίγων.

Όμως, το εντυπωσιακό δεν είναι μόνο ότι μειώσατε το ΑΕΠ. Μας είπε ο εκπρόσωπος της Τραπέζης της Ελλάδος στην ακρόαση ότι τα νούμερα του ΑΕΠ και η στατιστική έχουν σχέση με την απεικόνιση της αλήθειας, όχι με το τι είναι βολικό. Και αν αυξάνεται το χρέος, τι να κάνουμε, αυξάνεται το χρέος.

Ας δούμε, πραγματικά, ποια νούμερα μειώσατε στο ΑΕΠ του 2018. Είχατε κάποια βελτιωμένα νούμερα για το 2018. Ας πούμε ότι είχατε και για το 2017, για το 2016, το 2015, το 2014. Είχατε και για το 2013; Είχατε και για το 2012; Είχατε καινούργια νούμερα τώρα, το 2021; Είχατε το 2021 καινούργια στοιχεία για το 2011; Είχατε το 2021 καινούργια στοιχεία για το 2010;

Επαναλαμβάνετε την ιστορία σας, όταν ο κ. Αλογοσκούφης για να μπορεί να έχει περιθώριο για μεγαλύτερα ελλείμματα στη δικιά του διακυβέρνηση, αναθεωρούσε το ΑΕΠ και αποδείκνυε σε όλη την Ευρώπη με δική του εφεύρεση ότι μπήκαμε με απάτη. Επαναλαμβάνετε την ιστορία σας.

Όμως, ας πάμε και στις ανακοινώσεις του κ. Μητσοτάκη σήμερα για τις πρώτες τρεις επιστρεπτέες προκαταβολές. Εξαιρετικό μέτρο. Σας το ζητούσαμε κάθε φορά. Μακάρι, να μη χρειαζόταν να δείτε τη δημοσκοπική κατρακύλα σας από τη βία ενάντια σε οικογένειες που βγήκαν στο πάρκο της Νέας Σμύρνης με μάσκες, αποστάσεις και όλα τα μέτρα την κατάλληλη ώρα για να πάρουν μια ανάσα. Εργαλειοποιείτε την αστυνομική βία και έφτασε η κοινωνία στο όριο. Πλέον σας κατάλαβε.

Προχωράτε, όμως, με αναστολές πληρωμών. Πιστεύετε ότι θα μπορέσουν οι πολίτες να αντεπεξέλθουν στις φορολογικές υποχρεώσεις και στις ασφαλιστικές εισφορές μόλις τελειώσει η καραντίνα; Πού θα βρουν τα χρήματα για να καλύψουν αυτές τις εισφορές; Προφανώς και πρέπει να τις διαγράψετε.

Επίσης, καταθέτουμε ξανά -και θα καταθέτουμε κάθε μέρα για όσο χρειαστεί, σε κάθε νομοσχέδιο-, την άποψή μας για τη διαγραφή του Πτωχευτικού Κώδικα που βάζετε σε εφαρμογή. Νομοθετήσατε τη φτωχοποίηση εν μέσω αυτής της οικονομικής κατάστασης των ελληνικών νοικοκυριών, τη φτωχοποίηση και τη χρεοκοπία κάθε οικογένειας, καθενός που χρωστάει 30.000 ευρώ, που έχει εγγυηθεί δάνειο 30.000 ευρώ, που έχει κληρονομήσει ή θα κληρονομήσει δανειολήπτη με χρέος 30.000 ευρώ, με δήμευση της περιουσίας. Όταν κάποιος μπαίνει σε πλειστηριασμό και είναι άκαρπος για τρεις συνεχόμενες φορές, του δημεύετε την περιουσία, χωρίς να δίνετε ούτε 1 ευρώ στην τσέπη του, χωρίς να απομειώνετε το χρέος τους ούτε 1 ευρώ. Και όλα αυτά, για να εξαναγκάσετε τους ανθρώπους να μπουν σε διακανονισμό με τους δανειστές σε μια πλατφόρμα, όπου αυτοί θα δώσουν τα επικαιροποιημένα στοιχεία, θα ζητήσουν συμβιβασμό με μια πρόταση. Νομοθετήσατε ότι οι δανειστές δεν χρειάζεται να έλθουν με αντιπρόταση, ούτε καν να απαντήσουν, αλλά οι δανειστές μονομερώς μπορούν να ξεκινήσουν τη χρεωκοπία των ανθρώπων σαν να ήταν εταιρείες. Αυτά νομοθετείτε, αυτά βάζετε σε εφαρμογή τώρα και όλα τα άλλα είναι κροκοδείλια δάκρυα. Θέλετε να κλείσουν οι επιχειρήσεις, θέλετε να συγκεντρωθούν οι δραστηριότητες σε λίγους. Το έχετε ανακοινώσει ξανά και ξανά.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Κλείνω με ένα ερώτημα προς το ΚΙΝΑΛ. Αναφέρθηκε ο αγορητής σε εξεταστική μόνο για το 2015. Τόσο καιρό δεν έλεγε ότι η διακυβέρνηση Καραμανλή ήταν αυτή που οδήγησε στην κρίση του χρέους; Τι άλλαξε και δίνει συγχωροχάρτι στη Νέα Δημοκρατία; Τι άλλαξε και δεν συναινεί με την πρόταση του ΜέΡΑ25 να ανοίξουμε το φάκελο του χρέους από τη Μεταπολίτευση έως σήμερα;

Κυρίες και κύριοι, Βουλεύτριες και Βουλευτές, είναι ξεκάθαρο ότι καταψηφίζουμε αυτό το νομοσχέδιο. Είναι ένα νομοσχέδιο που νομιμοποιεί το πλιάτσικο, είναι ένα νομοσχέδιο που νομιμοποιεί την ακραία υποκρισία.

Ευχαριστώ θερμά.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Αρσένη.

Βλέπω τον Πρόεδρο της Ελληνικής Λύσης.

Κύριε Πρόεδρε, κανονικά πρέπει να πάρετε εσείς τον λόγο. Ζήτησε, όμως, ο κ. Γρηγοριάδης, ο Κοινοβουλευτικός Εκπρόσωπος του ΜέΡΑ25, να προταχθεί, αν συμφωνείτε, γιατί θέλει να πάει μετά στη Διάσκεψη των Προέδρων. Αν συμφωνείτε, να του δώσουμε τον λόγο και αμέσως μετά θα έχετε εσείς τον λόγο. Διαφορετικά, έχετε κάθε δικαίωμα να πάρετε τον λόγο πρώτα εσείς.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, συμφωνώ να προηγηθεί ο κύριος συνάδελφος.

**ΠΡΟΕΔΡΕΥΩΝ (Γεώργιος Λαμπρούλης):** Συμφωνείτε. Καλώς. Σας ευχαριστούμε πολύ.

Κύριε Γρηγοριάδη, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κύριε Πρόεδρε.

Αφού ευχαριστήσω, ως οφείλω, αυτονοήτως τον αγαπητό Πρόεδρο της Ελληνικής Λύσης, τον κ. Βελόπουλο, πρέπει να παρατηρήσω και δημοσίως ότι αναρωτιέμαι ποιος άλλος πολιτικός Αρχηγός θα το έκανε αυτό.

Ευχαριστώ, κύριε Βελόπουλε.

Κυρίες και κύριοι Βουλευτές, έχετε προσέξει ότι ο Πρωθυπουργός μας, ο κ. Μητσοτάκης, κυβερνάει εδώ και σχεδόν ένα χρόνο με διαγγέλματα; Το έχετε προσέξει; Κυβερνάει με διαγγέλματα. Δεν είθισται, έρχομαι να θυμίσω σε όλους, στις κοινοβουλευτικές δημοκρατίες αυτό. Είναι περισσότερο μια ηγεμονική, θα έλεγε κανείς, τάση. Και προσέξτε, θέλω να είμαι συγκεκριμένος. Τον τελευταίο καιρό το κακό έχει παραγίνει. Ο κ. Μητσοτάκης σχεδόν κάθε εβδομάδα βγάζει ένα διάγγελμα επί παντός επιστητού.

Απευθύνεται με αυτόν τον τρόπο στους Έλληνες πολίτες σαν ηγεμόνας. Στην κοινοβουλευτική δημοκρατία ο Πρωθυπουργός μιας χώρας απευθύνεται στους εκπροσώπους του λαού και όχι κάθε εβδομάδα στο λαό και απευθύνει διαγγέλματα μόνο σε ειδικές, στις λεγόμενες εξτρά περιπτώσεις. Και φυσικά οι εξτρά περιπτώσεις, οι ειδικές δεν είναι σχεδόν κάθε εβδομάδα.

Χτες, το τελευταίο πρωθυπουργικό διάγγελμα ανακοινώθηκε αμέσως μετά τον τραυματισμό του ειδικού φρουρού. Δεν υπάρχει καμμία αμφιβολία ότι όλοι όσοι εκπροσωπούμε τον ελληνικό λαό σ’ αυτόν τον τόπο σ’ αυτή την Αίθουσα είμαστε κατά οποιουδήποτε είδους βίας από τόση μέχρι την απόλυτη που ασκεί το κράτος μας εδώ και ένα χρόνο σε όποιον έχει αντίθετη πολιτική άποψη από αυτό. Είμαστε, λοιπόν, αντίθετοι ασυζητητί και στη βία που βρήκε χθες τον άτυχο αυτόν ειδικό φρουρό, όπως, βεβαίως, με τον ίδιο τρόπο και στη βία που βρήκε προχθές τον φοιτητή που ούρλιαζε πονάω, πονάω, και με ένα προσωπικής έμπνευσης και αγοράς στειλιάρι σιδερένιο πτυσσόμενο τον χτύπαγε ο άλλος ειδικός φρουρός. Είμαστε κατά κάθε βίας από όπου κι αν προέρχεται.

Θυμίζω, όμως, ότι χτες το πρωθυπουργικό μας διάγγελμα ανακοινώθηκε αμέσως μετά τον τραυματισμό του ειδικού φρουρού. Αν τελικά ο τρόπος που κυβερνά ο Πρωθυπουργός σας, ο Πρωθυπουργός της ιστορικής κατά τα άλλα αυτής παράταξης είναι αυτός των διαγγελμάτων, τότε γιατί δεν εξέδωσε διάγγελμα και τρεις μέρες πριν για τα δυόμισι λεπτά βασανισμού του νέου παιδιού αυτού στην πλατεία της Νέας Σμύρνης;

Και τελικά ας απαντήσει ο κ. Μητσοτάκης, είναι Πρωθυπουργός άραγε όλων των Ελλήνων ή μήπως είναι Πρωθυπουργός μόνο των Ελλήνων αστυνομικών; Γιατί κάπως έτσι προκύπτει.

Κοιτάξτε να δείτε, όλα όσα παρακολουθήσαμε την τελευταία βδομάδα, για να μη σας πω τις τελευταίες δύο βδομάδες, δεν είναι τίποτε άλλο από το αποτέλεσμα της απόφασης του Πρωθυπουργού μας να εργαλειοποιήσει με απαράδεκτο τρόπο την απεργία πείνας του Δημήτρη Κουφοντίνα, που θυμίζω ότι είναι η απεργία πείνας και δίψας ενός βαρυποινίτη πλέον εδώ και δεκαεξίμισι χρόνια και όχι τρομοκράτη, πρώην τρομοκράτη. Θα μου πείτε αμετανόητου. Βεβαίως αμετανόητου, αλλά από τη στιγμή που είναι χωμένος στη φυλακή δεκαεξίμισι χρόνια και μάλιστα σας θυμίζω σε τρεις μήνες κατοχυρώνει το δικαίωμα με βάση το δικό μας νομικό πολιτισμό να διεκδικήσει την έξοδό του από αυτήν τη φυλακή, σημαίνει ότι αυτός ο τρομοκράτης δεν είναι τρομοκράτης, είναι βαρυποινίτης φυλακισμένος και σε λίγο θα μπορεί να ζητήσει και χάρη με βάση το νομικό πλαίσιο της Ελλάδας.

Ο ελληνικός λαός, λοιπόν, κύριε Μητσοτάκη, εάν με ακούτε από κάπου, από το υπερπέραν, ξέρει πολύ καλά ότι είστε προσωπικά υπεύθυνος εσείς τόσο για τον τραυματισμό όλων των διαδηλωτών των τελευταίων ημερών όσο, βεβαίως, και για τον απαράδεκτο τραυματισμό του Έλληνα ειδικού φρουρού. Όλα τα βίντεο με τους άνδρες της ομάδας «ΔΡΑΣΗ» αποκαλύπτουν με τον σαφέστερο τρόπο ότι στην πραγματικότητα οι άνδρες που αποτελούν την ομάδα «ΔΡΑΣΗ» στη συντριπτική τους πλειοψηφία δεν είναι παρά ένα ασκέρι -και συγγνώμη για την έκφραση- παρακρατικών φασιστοειδών εγκληματιών του κοινού ποινικού δικαίου και χούλιγκαν, γι’ αυτό άλλωστε και διαπληκτίζονται με άλλους χούλιγκαν. Και μόνο η γλώσσα και η φρασεολογία που χρησιμοποιούν σε αυτά τα βίντεο, είναι μόνο βρισιές βωμολοχίες, καμμία απολύτως άλλη λέξη ελληνική, είναι ενδεικτική για το ποιόν τους.

Επίσης, ενδεικτική για το ποιόν τους είναι ότι όλες ανεξαιρέτως οι υπόλοιπες αστυνομικές δυνάμεις της χώρας σύμφωνα και με έγγραφες ανακοινώσεις τους δεν θεωρούν τους ειδικούς φρουρούς καν συναδέλφους ή αν προτιμάτε καν αστυνομικούς. Οι ίδιοι οι συνδικαλιστές της Αστυνομίας μας καταγγέλλουν εδώ και ενάμιση χρόνο ότι οι ειδικοί φρουροί, η ομάδα «ΔΡΑΣΗ» και η ομάδα «ΟΔΟΣ» είναι ουσιαστικά απολύτως χωρίς καμμία εκπαίδευση και κατάρτιση.

Κυρίες και κύριοι Βουλευτές, εάν ο Κυριάκος Μητσοτάκης δεν είχε καταντήσει την Ελλάδα μια αστυνομική δημοκρατία, αλλά αυτή παρέμεινε ως όφειλε να παραμείνει μια κοινοβουλευτική δημοκρατία, τότε εγώ σήμερα θα σας μιλούσα ίσως για το νομοσχέδιο του Υπουργείου Οικονομικών, θα σας έλεγα για την κύρωση της απόφασης του Συμβουλίου της 14ης Δεκεμβρίου του 2020, με την οποία επανακαθορίζονται οι ίδιοι πόροι της Ευρωπαϊκής Ένωσής μας, αυξάνονται στο πλαίσιο του δανεισμού που προβαίνει και θα προβαίνει η Κομισιόν για τα 750 δισεκατομμύρια του Ταμείου Ανάκαμψης. Και θα σας θύμιζα επί τη ευκαιρία ότι όπως έχει τονίσει κατ’ επανάληψη ο Γραμματέας μας του ΜέΡΑ25, το Ταμείο Ανάκαμψης είναι υπεραρκετό για να γίνουν ακόμα πλουσιότεροι οι λίγοι που είναι ήδη πάρα πολύ πλούσιοι, ενώ ταυτόχρονα μακροοικονομικά, δημοσιονομικά και κοινωνικά είναι ασήμαντο, συνιστώντας το χειρότερο συνδυασμό αποδομητικού χαρακτήρα με κοινό χρέος χωρίς δημοσιονομική ένωση. Πολλά χρήματα, αλλά για λίγους παρασιτικούς, πολλά χρήματα, αλλά δυστυχώς δημοσιονομικά ασήμαντα. Το Ταμείο Ανάκαμψης θα αποδειχθεί -εδώ είμαστε- το επόμενο μεγάλο σκάνδαλό σας. Το Ταμείο Ανάκαμψης είναι για εμάς η προβιά με την οποία περιτυλίγεται ο λύκος της νέας λιτότητας του πέμπτου μνημονίου σας.

Θα σας έλεγα για το Ταμείο Χρηματοπιστωτικής Σταθερότητας και τη δυνατότητά του να συμμετέχει το δημόσιο μέσω αυτού σε αυξήσεις μετοχικού κεφαλαίου των χρεοκοπημένων από χρόνια τραπεζών μας, το οποίο στην πράξη αφορά μόνο την Τράπεζα Πειραιώς, βλέπε Σάλλας, και ακόμα βαθύτερα το πλιάτσικο του δημόσιου ταμείου με το δωράκι των δύο ζεστότατων δισεκατομμυρίων που γίνεται στην Τράπεζα Πειραιώς, από το υστέρημα, μην ξεχνάτε, του ελληνικού λαού.

Ως Κοινοβουλευτικός Εκπρόσωπος, όπως ξέρετε, θα μπορούσα να ξεφύγω και λίγο από το θέμα μας και να αναφερθώ στη Μαρία. Ξέρετε άραγε ποια Μαρία ή την ξεχάσατε κιόλας όλοι σας εδώ μέσα; Ναι, ναι είναι η Μαρία των εσπερινών λυκείων που στο πρόσωπό της καθρεφτίζονται όλοι οι μαθητές, οι χιλιάδες μαθητές των εσπερινών λυκείων της επικράτειας.

Θα σας μίλαγα για τους μικρομεσαίους εμπόρους της ένδυσης και της υπόδησης που ακόμα προσπαθούν να καταλάβουν πώς γίνεται βρε παιδί μου να είναι τόσο ακίνδυνη η σαρδελοποίηση εκατοντάδων χιλιάδων συμπολιτών μας στα μέσα μαζικής μεταφοράς και στα εργοστάσια και στις πολυεθνικές, αλλά ένας και μόνο πελάτης τους, ένας κάθε φορά, μόνος του μέσα στο μαγαζί τους για να πάρει ένα φόρεμα ή ένα ζευγάρι παπούτσια είναι τρομακτικά επικίνδυνος και θα διαιωνίσει ασφαλώς τη διασπορά. Αναρωτιούνται. Πείτε τους κάτι.

Θα σας έλεγα πως δεν έχετε προσλάβει ακόμα ούτε έναν για δείγμα να τον δείχνουμε σε δοκιμαστικό σωλήνα γιατρό του ΕΣΥ, μόνιμο εννοώ.

Θα σας έλεγα αυτό που σας λέω εδώ και μήνες ότι όσον αφορά το δεύτερο και το τρίτο κύμα της πανδημίας είστε οι πρώτοι σε όλη την Ευρώπη στις παλινωδίες. Δεν ξέρετε πότε μας κλείνετε μέσα, πότε μας ανοίγετε και γιατί. Δεν ξέρετε ποιους κλάδους κλείνετε, ποιους αφήνετε ανοιχτούς και γιατί.

Θα σας έλεγα ότι έχετε εγκαταλείψει εδώ και ένα χρόνο την εθνική οικονομία στην τύχη της.

Θα σας έλεγα ότι η συντριπτική πλειοψηφία των Ελλήνων εργαζομένων και ανάμεσά τους φυσικά και οι συνάδελφοι μου εργαζόμενοι σε όλες τις τέχνες είναι για εσάς απολύτως αόρατοι ή απλώς παριστάνετε ότι δεν τους βλέπετε για να αποφεύγετε το αυτονόητο χρέος σας να τους στηρίζετε οικονομικά πότε-πότε.

Θα σας έλεγα ότι για όσο κρατάει η πανδημία είναι υποχρέωσή σας να στηρίζετε όλους αυτούς τους αόρατους για εσάς ανθρώπους που τους κατηγορείτε ότι δούλευαν με μαύρα και γι’ αυτό είναι αόρατοι.

Θα σας έλεγα, θα σας έλεγα, θα σας έλεγα και τι δεν θα σας έλεγα για τις επιμέρους πολιτικές σας που είναι κατά την γνώμη μας απλώς εγκληματικές για το μέλλον του ελληνικού λαού.

Θα σας έλεγα, κυρίως, για τις εκατό καθαρίστριες και καθαριστές των υπηρεσιών του Υπουργείου Οικονομικών ανά την Ελλάδα που απασχολούνται χρόνια ολόκληρα σε αυτές τις θέσεις, και που η Κυβέρνηση στο τέλος αυτού του μήνα σκοπεύει να τους πετάξει στο δρόμο σαν στημένες λεμονόκουπες, ενώ μάλιστα η πλειοψηφία τους -και το ξέρετε αυτό- είναι κοντά στη σύνταξη, αφού λήγουν οι συμβάσεις τους. Εξηντάρηδες άνθρωποι είναι, κυρίως γυναίκες, πώς να βρουν δουλειά σε μια χώρα που δεν βρίσκει δουλειά ούτε άνθρωπος με πέντε πτυχία πυρηνικής φυσικής και κοσμολογίας; Πώς να βρουν;

Όλα αυτά, όμως, δεν σας νοιάζουν. Θα τα δώσετε σε ανθρώπους που θα παίρνουν από το μισθό τους το μισό στα καινούργια πρόσωπα, γιατί δεν θέλετε να μειώσετε και τη δαπάνη, θα πάρετε καθαριστές, απλώς θα πάρετε καθαριστές που θα είναι σε εργολαβίες ανθρώπων που εμπορεύονται την ανθρώπινη εργασία. Αυτοί θα παίρνουν το μισό μισθό και θα αφήσετε τους νέους εργαζόμενους που θα κάνουν άνεργες αυτές τις καθαρίστριες να παίρνουν τρία κατοστάρικα. Αυτοί είστε.

Όλα αυτά όμως, κυρίες και κύριοι Βουλευτές, θα είχα την πολυτέλεια να σας τα πω εάν ζούσαμε ακόμα σε μια κανονική Ελλάδα με μια κανονική κοινοβουλευτική δημοκρατία. Στην Ελλάδα που φτιάξατε, κύριε Μητσοτάκη, ένα μόνο έχω και οφείλω σήμερα ως Βουλευτής του ελληνικού λαού να σας πω: Σταματήστε αμέσως τώρα τον εθνικό διχασμό. Σταματήστε τώρα την απίστευτη αστυνομική βία και καταστολή. Σταματήστε τη βία των αναίτιων προστίμων. Σταματήστε επιτέλους να δέρνετε τον κόσμο, είτε γιατί έχει μια άλλη πολιτική άποψη από εσάς είτε απλώς και μόνο γιατί θέλει να περπατήσει με τα παιδιά του και να πιει έναν καφέ στην πλατεία της γειτονιάς του.

Επιτρέψτε μου να σας θυμίσω, κυρίες και κύριοι Βουλευτές, πώς φτάσαμε έως εδώ. Θα σας το θυμίσω ελπίζοντας απλώς στο και μη παρέκει. Η Κυβέρνηση Μητσοτάκη έχει αποκαλυφθεί καθαρά πια σήμερα για ποιους δύο κύριους λόγους εξελέγη πριν από είκοσι μήνες αφ’ ενός οι ιδιωτικοποιήσεις, η προετοιμασία αν προτιμάτε ιδιωτικοποιήσεων σε όλες τις εκφάνσεις του δημόσιου τομέα και αφ’ ετέρου όσο το δυνατόν πιο γρήγορη εκπλήρωση όλων των ληστρικών συμβολαίων που είχε προεκλογικά υπογράψει τόσο με τους «θεσμικούς» παρασιτικούς ολιγάρχες της πατρίδας μας όσο και με τους εξωτερικούς δεσμοφύλακες μας, βλέπε τρόικα, που έντεκα χρόνια τώρα εμποδίζουν την οικονομία μας να ανακάμψει και μοιράζονται σαν τυμβωρύχοι τα τιμαλφή και τα επενδυτικά φιλέτα αυτής της έρημης πια από νέους ανθρώπους και επιστήμονες χώρας.

Ο Κυριάκος Μητσοτάκης, γνωρίζοντας καλά από την αρχή πως θα συναντούσε βαθμιαία την ολοένα και αυξανόμενη λαϊκή αντίσταση, φρόντισε πριν καν αρχίσει το ξεπούλημα, να αρχίσει τη διακυβέρνησή του με την εμπέδωση της καταστολής, αρχικά στην Αθήνα και σιγά σιγά σε όλη την επικράτεια.

Να σας θυμίσω ότι έστειλε χιλιάδες άνδρες των ΜΑΤ, που έφυγαν άρον άρον μετά από δύο μέρες, στα νησιά μας για να χτυπήσουν τους νησιώτες που αντιστάθηκαν στη δημιουργία νέων στρατοπέδων κράτησης και κολαστήριων ανθρώπων στον τόπο τους. Να σας θυμίσω ότι ανέχτηκε να δείρουν αστυνομικά όργανα κοπελίτσες σε παγκάκια στο Βόλο.

Να σας θυμίσω ότι χρησιμοποιεί τις δυνάμεις των ΜΑΤ, αρκετούς μήνες τώρα, για να χτυπάνε συστηματικά τους μαθητές, τους φοιτητές και τους διαδηλωτές στη Θεσσαλονίκη, την Πάτρα και την Κρήτη, όταν φυσικά δεν χτυπάνε φωτορεπόρτερ, Βουλευτές και δημοσιογράφους, Βουλευτές του ΜέΡΑ25 και του Κομμουνιστικού Κόμματος -ξέρετε- Αντιπροέδρους Βουλής στην Αθήνα.

Να σας θυμίσω ότι δεν έχει καταφέρει ακόμα να συλλάβει τον φυγόποινο -τρεις μήνες;- υπαρχηγό της Χρυσής Αυγής Χρήστο Παππά, για να μη μιλήσουμε για τον Λαγό, όνομα και πράγμα!

(Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή)

Δύο λεπτά θα χρειαστώ, κύριε Πρόεδρε.

Είναι ο ίδιος Κυριάκος Μητσοτάκης που χρησιμοποίησε την πανδημία σαν ευκαιρία επέκτασης αυτής της καταστολής, απαγορεύοντας ουσιαστικά κάθε μορφή λαϊκής αντίδρασης, με το εντελώς αθεμελίωτο επιστημονικά πρόσχημα της διασποράς του COVID-19, ο οποίος θυμίζω ότι, σύμφωνα με τον Πρωθυπουργό, δεν κολλάει σε ένα βαγόνι τρένου τριάντα τετραγωνικών, κλειστού χώρου, μέσα στο οποίο συνωστίζονται κάθε πρωί εκατό άνθρωποι, δεν κολλάει σε βανάκια χωρητικότητας των πέντε ατόμων, που μεταφέρουν κάθε πρωί είκοσι πέντε στα εργοστάσια αλλά κολλάει στους δρόμους, όταν βγαίνουμε να αγωνιστούμε για τα δίκαιά μας.

Ας δούμε την πορεία της μεγέθυνσης της βίας από την αρχή της διακυβέρνησής του. Το πρώτο νομοσχέδιο που έφερε στη Βουλή κατάργησε το πανεπιστημιακό άσυλο. Σχεδόν αμέσως ξεκίνησε να χτυπάει αυτούς που ο ίδιος αποκαλεί μπαχαλάκηδες. Αμέσως μετά άρχισε, εντελώς απρόκλητα, να χτυπάει τους κατοίκους, αλλά και όσους τύχαινε απλώς να περάσουν για καφέ από τα Εξάρχεια.

Σε λίγους μήνες επέκτεινε την αχρείαστη αυτή βία, στρέφοντάς την και πάλι απρόκλητα κατά μαθητών και φοιτητών. Έπειτα άρχισε να χτυπάει Βουλευτές του ελληνικού Κοινοβουλίου και να καταπατά τα συνταγματικά τους δικαιώματα. Τις τελευταίες όμως βδομάδες είδαμε όλοι έκπληκτοι να στρέφει την αχρείαστη αυτή βία εναντίον δημοσιογράφων και φωτορεπόρτερ, ακριβώς για να εμποδιστούν αυτοί να κάνουν τη δουλειά τους δημοσιοποιώντας αυτή την ίδια βία.

Και τώρα, πριν μερικές μέρες, η επέλαση της ακραίας αυτής βίας της Κυβέρνησης Μητσοτάκη - Χρυσοχοΐδη στράφηκε πια ανοιχτά κατά των απλών πολιτών και των παιδιών τους, που έτυχε απλώς να βρίσκονται στην πλατεία της Νέας Σμύρνης.

Είναι γελοιότητα να ισχυρίζεται δημόσια πως υπάρχει πολιτική δύναμη στην Ελλάδα που μπορεί να συγκεντρώσει πάνω από δέκα χιλιάδες ανθρώπους στη Νέα Σμύρνη, όταν το μεγαλύτερο κόμμα της Αντιπολίτευσης, ο ΣΥΡΙΖΑ, δεν καταφέρνει τον τελευταίο χρόνο να μαζέψει ούτε δύο χιλιάδες άτομα στις συγκεντρώσεις που κάνει στο κέντρο, και σε αυτές συρρέουν άνθρωποι από όλο το Λεκανοπέδιο.

Πιστεύω, με μεγάλη πεποίθηση, πως είναι βάρβαρη η στοχοποίηση των ανθρώπων της γειτονιάς, που χωρίς κανένα κομματικό πρόσημο και καμμία πολιτική σκόπευση αντέδρασαν αυθόρμητα την προηγούμενη Κυριακή στην τυφλή και εντελώς αναίτια βία, που σάρωσε την πλατεία τους, με αποτέλεσμα να αντιμετωπιστούν λίγες ώρες αργότερα από τις γνωστές ομάδες «ΔΡΑΣΗ» -βίας- και τα ΜΑΤ με ακόμα περισσότερη βία.

Κύριε Μητσοτάκη, πλέον μετά από όλα αυτά, ο ελληνικός λαός ξέρει ότι είστε προσωπικά υπεύθυνος για τον τραυματισμό τόσο των διαδηλωτών όσο και των πολιτών όσο και των αστυνομικών. Και επίσης ο ελληνικός λαός ξέρει αυτό που εσείς δεν ξέρετε, ότι αυτή η βία που έχει ανοίξει τον ασκό του Αιόλου εδώ και ένα χρόνο, θα αποτελέσει τελικά το κομβικό σημείο της αρχής του τέλους της πιο επικίνδυνης Κυβέρνησης που γνώρισε ο τόπος μας μετά τη Μεταπολίτευση.

Είναι φανερό ότι ο ίδιος ο Κυριάκος Μητσοτάκης αδυνατεί τελείως μέχρις ώρας να συνειδητοποιήσει ότι υπερέβη απολύτως τα εσκαμμένα. Μπορεί ο ίδιος να το αγνοεί, να αγνοεί αυτά τα εσκαμμένα άγραφα όρια, αλλά τα νιώθει πολύ βαθιά ο ελληνικός λαός στο συλλογικό του υποσυνείδητο. Αυτό έχω να πω στον κ. Μητσοτάκη. Και όποιος ηγεμόνας, στη διάρκεια της μακράς ιστορίας μας, τα καταπάτησε, είχε νομοτελειακά πάντα το τέλος που του άξιζε, πολιτική συντριβή και εξαφάνιση αλλά και κατοχύρωση μόνιμης θέσης στο χρονοντούλαπο της ιστορίας.

Σταματήστε, κυρίες και κύριοι Βουλευτές της Συμπολίτευσης -είναι έκκληση αυτό- τον κατήφορο της βάρβαρης και ακραίας εκτροπής που επιχειρεί η Κυβέρνηση και ο Πρωθυπουργός σας. Γιατί, όπως σας το ξαναείπα πριν από λίγους μήνες, από αυτό εδώ το Βήμα πάλι, θα έρθει ένα γκρίζο πρωινό που έκπληκτοι -όσο δεν μπορείτε να φανταστείτε πόσο έκπληκτοι θα είστε- απλώς θα συλληφθείτε και εσείς μαζί μας.

Και αυτό γιατί, καθώς η τήρηση του Συντάγματος επαφίεται στον πατριωτισμό των Ελλήνων, αν εσείς, κυρίες και κύριοι της Συμπολίτευσης, δεν επιδείξετε τώρα αμέσως τον πατριωτισμό που επιβάλλεται για την τήρηση αυτού του έρμου του Συντάγματος, πολύ φοβάμαι πως πολύ σύντομα θα έχετε καταφέρει να κυβερνάει τη χώρα μας παράνομα μία νέα Χρυσή Αυγή με ένα λιγότερο επιβαρυμένο όνομα. Σκεφτείτε το και αποφασίστε!

Σας ευχαριστώ πολύ.

(Χειροκροτήματα από το ΜέΡΑ25)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Γρηγοριάδη.

Τώρα τον λόγο έχει ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Φίλες και φίλοι, είναι δυνατόν ένα κόμμα όπως η Νέα Δημοκρατία, να παραβιάζει κατάφωρα το ελληνικό Σύνταγμα; Σας ρωτώ ευθέως πλέον. Είναι δυνατόν να δέχονται οι Βουλευτές της Νέας Δημοκρατίας να παραβιάζεται το Σύνταγμα της χώρας;

Έφερε ο κ. Μηταράκης μια τροπολογία πριν από λίγο. Δεν ντρέπεστε, κύριοι συνάδελφοι, να την υπογράψετε αυτή; Δεν ντρέπεστε; Πείτε μου εσείς, οι νεοδημοκράτες. Είστε λίγοι βέβαια. Δεν ντρέπονται οι καλοί συνάδελφοι της Νέας Δημοκρατίας; Εγώ ξέρω ότι ντρέπεστε. Γνωρίζω την ευαισθησία πολλών από εσάς, αλλά ως πότε θα παραβιάζετε το αυτόφωτο, το αυτόβουλο, την ελευθερία ενός Βουλευτού να λέει όχι;

Ποιος είναι ο Μηταράκης -και δεν είναι εδώ- που μας στέλνει τροπολογία που απαλλάσσει από ΦΠΑ τα ξενοδοχεία που φιλοξενούν λαθρομετανάστες; Γιατί μόνο αυτούς, εν πάση περιπτώσει; Άλλοι Έλληνες επιχειρηματίες που πληρώνουν φόρους, δεν έχουν ξενοδοχεία; Αυτό είναι ωμή παραβίαση του Συντάγματος.

Λέει ότι τα ποσά που καταβάλλονται σύμφωνα με τον αριθμό τάδε, των Υπουργών τάδε, είναι ανεκχώρητα, ακατάσχετα στα χέρια του δημοσίου ή τρίτου, κατά παρέκκλιση κάθε γενικής και ειδικής διατάξεως, δεν υπόκειται σε οποιαδήποτε κράτηση, τέλος ή εισφορά και δεν δεσμεύονται. Ποιος είναι αυτός; Ποιος είναι ο Μηταράκης τελικά;

Και δεν είναι προσωπική η αντιπαράθεσή μου, αλλά τι στο καλό συμβαίνει στο ελληνικό Κοινοβούλιο; Εξηγήστε μου λίγο. Πείτε μου, κύριε Υπουργέ μου, θα έρθει εδώ ο κ. Μηταράκης να μας εξηγήσει;

Δηλαδή είστε άνθρωπος της επιχείρησης, άνθρωπος του ιδιωτικού τομέα. Εσείς έχετε ένα ξενοδοχείο σε ένα νησί, στην Κω για παράδειγμα. Εσείς πληρώνετε φόρο. Το έχετε κλειστό, γιατί αποφάσισε η Κυβέρνηση λόγω της πανδημίας, όπως λέτε, να μη λειτουργεί. Όμως αυτός που δίνει το ξενοδοχείο στους λαθρομετανάστες, να μην πληρώνει ΦΠΑ, να μην πληρώνει ασφαλιστικές εισφορές, να μην πληρώνει τίποτα.

Τι στο καλό; Τι κράτος κάνατε; Αποσύρετέ την τώρα. Αποσύρετε τώρα την τροπολογία.

(Χειροκροτήματα από την πτέρυγα της Ελληνικής Λύσης)

Επαναλαμβάνω ότι αυτό είναι ωμή παραβίαση του Συντάγματος. Και έχουμε και Υπουργό Οικονομικών, κατά το παρελθόν, δίπλα μας. Ας μας πει το εξής. Είναι δυνατόν ένας πολίτης να πληρώνει ΦΠΑ, ειδικό φόρο, ασφαλιστικές εισφορές στις επιχειρήσεις του και ένας τύπος, επειδή φιλοξενεί λαθρομετανάστες, να μην πληρώνει;

Είμαστε με τα καλά μας; Δεν το καταλαβαίνω. Δεν ντρεπόμαστε; Να έρθει εδώ ο Υπουργός και να μας εξηγήσει για ποιον λόγο φέρνει αυτή την επαίσχυντη τροπολογία εις βάρος του ελληνικού λαού και των Ελλήνων επιχειρηματιών. Γιατί εδώ υπάρχει αθέμιτος ανταγωνισμός, τέλος!

Κάντε το γενικευμένα για όλες τις επιχειρήσεις. Αυτό το καταλαβαίνω. Πείτε ότι όλες οι επιχειρήσεις δεν θα πληρώνουν ΦΠΑ, δεν θα πληρώνουν ασφαλιστικές εισφορές, δεν θα πληρώνουν τίποτα.

Είναι δυνατόν, εσείς της Νέας Δημοκρατίας, να το ψηφίστε αυτό το πράγμα; Εσείς οι υπόλοιποι; Τα υπόλοιπα κόμματα; Βλέπω εδώ τον φίλο μου, τον Κλέωνα, ο οποίος βιαζόταν να φύγει αλλά εδώ είναι. Κλέωνα, δεν το πήρες αυτό χαμπάρι;

Δεν είναι αδικία, κύριοι συνάδελφοι, αυτό το πράγμα; Γιατί να πληρώνουν οι Έλληνες επιχειρηματίες, που έχουν ξενοδοχεία, ΦΠΑ, ασφαλιστικές εισφορές, τέλη στους δήμους κ.λπ., και αυτά τα ξενοδοχεία που φιλοξενούν τον λαθρομετανάστη, τον πρόσφυγα -όπως το θέλετε εσείς- να μην πληρώνουν τίποτα;

Και ο ένας έχει επιχειρηματικό ρίσκο, ο επιχειρηματίας, κύριε Βρούτση -γιατί εσείς προσωπικά είστε από νησί- αν θα έχει πελάτες, αν θα έχει τζίρο. Ο άλλος όμως έχει σίγουρη δουλειά. Του έρχονται οι καραβιές και τους βάζει μέσα σε πεντάστερα και τετράστερα ξενοδοχεία.

Τι συζητάμε δηλαδή; Σε ποιο Κοινοβούλιο βρισκόμαστε; Στο Κοινοβούλιο του παραλογισμού. Στο Κοινοβούλιο της κατάφωρης αδικίας του κάθε Έλληνα ξεχωριστά!

Ας μάθει ο ελληνικός λαός τώρα που μας βλέπει, όσοι μας βλέπουν, ότι η ελληνική Κυβέρνηση, η Νέα Δημοκρατία, εκδικείται τον Έλληνα ξενοδόχο, τον Έλληνα που έχει ένα μικρό δωμάτιο και το νοικιάζει, ενώ δίνει «ασυλία», δηλαδή επιτρέπει να μην πληρώνει ασφαλιστικές εισφορές και εφορία αυτός που έχει λαθρομετανάστες.

Εγώ έχω άλλη άποψη για τη ζωή, έχω άλλη άποψη για τη χρηστή διακυβέρνηση. Έχω άλλη άποψη για την ισονομία, ισοδικία, ισοπολιτεία. Εδώ πλέον έχουμε αντιστρέψει τους όρους. Τι κάναμε; Από την εποχή που μιλούσατε όλοι για ρατσισμό εις βάρος των λαθρομεταναστών, μεταναστών, προσφύγων φτάσαμε στο σημείο, στον ρατσισμό εις βάρος όλων των Ελλήνων, είτε επιχειρηματιών είτε ανθρώπων που δεν έχουν να φάνε και είναι άστεγοι. Δίνουμε, όμως, τα 500 ευρώ στο πρόγραμμα «EΣTIA» ή στο πρόγραμμα «HELIOS».

(Χειροκροτήματα από την πτέρυγα της Ελληνικής Λύσης)

Να έρθει εδώ ο κ. Μηταράκης, να μας εξηγήσει ποιος του έδωσε την εντολή και έφερε αυτή την τροπολογία, και να μας πει αν το ξέρει ο Πρωθυπουργός της χώρας, αν γνωρίζει ο Πρωθυπουργός της χώρας, που μιλάει με όλους τους ξενοδόχους της Ελλάδας, ότι έρχεται Υπουργός του και αδικεί όλους τους Έλληνες ξενοδόχους, οι οποίοι είναι κλειστοί, πληρώνουν φόρους, πληρώνουν εισφορές, πληρώνουν τα πάντα, αλλά δίνει το δικαίωμα σε κάποιους άλλους να μην πληρώνουν τίποτα. Ειλικρινά, απορώ.

Για το νομοσχέδιο, κύριε Υπουργέ, τα ξέρετε καλά εσείς, είστε γνώστης του αντικειμένου. Θα σας πω το εξής. Μιλάτε για φοροδιαφυγή, ενώ αν πάτε στο λιμάνι του Άμστερνταμ -φαντάζομαι ότι έχετε πάει- έχει κάτι θυρίδες, γραμματοκιβώτια. Είναι εταιρίες offshore. Δεν έχουν γραφεία, είναι μόνο γραμματοκιβώτια. Βάζεις μέσα τα χαρτιά, την αλληλογραφία. Στην Ολλανδία, που είναι μέλος της Ευρωπαϊκής Ενώσεως!

Αν πας δε στο Λουξεμβούργο, εκεί γίνονται πάρτι κάθε βράδυ. Όχι κορωνοπάρτι, offshore-πάρτι. Επίσης, αν πας σε τράπεζα στη Γερμανία αύριο το πρωί με μια βαλίτσα με ένα εκατομμύριο ευρώ -επειδή γνωρίζω τη Γερμανία αρκετά καλά, καλύτερα από πολλούς εδώ μέσα- την παίρνει η τράπεζα και δεν σε ρωτάει πού τα βρήκες. Αν πάτε, όμως, 100.000 ευρώ αύριο το πρωί στην Πειραιώς ή την Εθνική ή την Alpha Bank, θα σε «ξετινάξει» η ΑΑΔΕ.

Πώς να ανταγωνιστεί το ελληνικό κράτος, πώς να ανταγωνιστούν οι ελληνικές επιχειρήσεις όλο αυτό το πάρτι φοροδιαφυγής που γίνεται στην Ευρώπη;

Για να μην πω για τη Μάλτα. Όλες οι εταιρείες στοιχημάτων στη Μάλτα έχουν γραφεία. Τυχαίο και αυτό! Επίσης, και η Κύπρος είναι μία ιδιόμορφη κατάσταση ημι-offshore εταιρειών.

Σας λέω, λοιπόν, ότι νομοθετείτε σε έναν ελληνικό λαό ο οποίος ούτε ενήμερος είναι ούτε ξέρει τι γίνεται. Μάλιστα, θα το πω ευθέως: Ψευδώς καταγράφονται στοιχεία μιλώντας για ευρωπαϊκή ενοποίηση και ένα σωρό άλλα παραμυθάκια.

Σχετικά με το Ταμείο Ανάκαμψης, για πείτε μου, επειδή είστε πολλοί οικολόγοι εδώ μέσα, ξέρετε πόση είναι η παραγωγή ενέργειας από τα «φουρφουράκια» που στήνετε στην Ελλάδα; Είναι 3%!

Έχετε ρημάξει όλα τα βουνά και ο ΣΥΡΙΖΑ και η Νέα Δημοκρατία. Ακόμη και στα Άγραφα, που δεν πάτησαν οι Τούρκοι, βάλατε ανεμογεννήτριες. Και λέω το εξής: Γνωρίζετε πόση παραγωγή ενέργειας παράγουν οι ανεμογεννήτριες; Παράγουν 3% επί των αναγκών.

Πριν από έναν μήνα ακριβώς στο Τέξας, κύριε καθηγητά, ξέρετε τι έπαθαν; Το Τέξας είναι μια περιοχή που έχει τα μεγαλύτερα αιολικά πάρκα και φωτοβολταϊκά, παράγουν πολλή ενέργεια. Πιάνει πάγος και χιόνι, μείον 5, μείον 7. Οι ανεμογεννήτριες κόλλησαν από τον πάγο, τα φωτοβολταϊκά γέμισαν χιόνι και δεν είχαν ρεύμα οι άνθρωποι επί δέκα μέρες.

Πιστεύει κάποιος εδώ μέσα ότι θα στηθεί η Ελλάδα πάνω στα αιολικά πάρκα και τα φωτοβολταϊκά για να κονομούν οι Γερμανοί; Το έχω πει χίλιες φορές. Δεν είναι δυνατόν να παίρνουμε από το Ταμείο Ανάκαμψης λεφτά για να αγοράζουμε ανεμογεννήτριες από τους Γερμανούς, οι οποίοι τις παράγουν, να τις φέρνουμε στην Ελλάδα και να επιδοτούμε την ανεμογεννήτρια για να κονομάει ο ντόπιος ολιγάρχης, αλλά και να αγοράζουμε από τους Γερμανούς.

Θα πίστευα ότι έχετε ένα όραμα εσείς που έχετε μία αδυναμία στα αιολικά πάρκα και τα φωτοβολταϊκά, αν λέγατε ότι έχουμε βαριά βιομηχανία, ότι κατασκευάζουμε ανεμογεννήτριες, κάνουμε εξαγωγές και φέρνουμε συνάλλαγμα.

Το δε περίεργο είναι -και με ενοχλεί- ότι πάτε στη μάνα ελληνική γη, στη γη που καρπίζει, στον κάμπο της Θεσσαλίας, και μου βάζετε φωτοβολταϊκά, βάζετε σίδερα στη γη που μπορεί να καρπίσει και να δώσει τεράστια υπεραξία. Κάνατε τον αγρότη επιχειρηματία των φωτοβολταϊκών. Κάθε αγρότης βάζει100MW, 10MW,1MW.

Ο αγρότης είναι αγρότης, τον βοηθάμε για να παράγει πλούτο, να κερδίζει λεφτά, να είναι πλούσιος και όχι να γίνει μικροβιοτέχνης υπαλληλίσκος της γερμανικής σωβινιστικής οικονομικής επεκτατικής πολιτικής. Ας σοβαρευτούμε λιγάκι κάποια στιγμή εδώ μέσα. Δεν μπορείς να ασκείς έτσι διοίκηση, δεν γίνεται.

Κύριοι συνάδελφοι της Νέας Δημοκρατίας, πείτε μου το εξής. Στον κωδικό 3,4 του Ταμείου Ανάκαμψης έχει δαπάνες για ΛΟΑΤΚΙ. Μα, τόση αγάπη ο Πρωθυπουργός; Δεν ξέρω πόσα αναφέρει, ψάχνω το νούμερο και δεν υπάρχει. Ο κωδικός 3,4 του Ταμείου Ανάκαμψης έχει δαπάνες για ΛΟΑΤΚΙ, δαπάνες για λαθρομετανάστες. Τι Ταμείο Ανάκαμψης είναι αυτό που δίνουμε λεφτά στους λαθρομετανάστες; Πώς θα ανακάμψει η οικονομία της Ελλάδας δίνοντας στα gay pride λεφτά;

Εγώ δεν είμαι συντηρητικός με την έννοια του οπισθοδρομικού. Συντηρητικός είμαι στην ιδεολογία. Και το ξεκαθαρίζουμε αυτό. Αλλά, μερικά πράγματα δεν φαίνονται λογικά. Για οικονομία μιλάμε τώρα. Αν ήταν ένα άλλο νομοσχέδιο, να το δεχτώ. Το είπε και ο Πρωθυπουργός εδώ: «Εμείς τους ΛΟΑΤΚΙ τους προσέχουμε». Καλά κάνετε. Όλοι προσέχουμε όλους. Όλοι πρέπει να προσέχουμε όλους, οποιαδήποτε μειονότητα, ιδιαιτερότητα. Αλλά, να μην την κάνουμε και σημαία.

Η σημαία είναι μία, κύριοι συνάδελφοι. Θα σας πω εγώ: Η ελληνική γαλανόλευκη σημαία! Τίποτα άλλο.

(Χειροκροτήματα από την πτέρυγα της Ελληνικής Λύσης)

Εδώ, λοιπόν, αναρωτιέμαι ποια είναι η Νέα Δημοκρατία. Χάρηκα πάρα πολύ που επιταχύνατε τις διαδικασίες για να στριμώξετε τον κ. Παππά. Μπράβο σας! Τρέξατε όλοι μαζί να υπογράψετε -τριάντα υπογραφές- για να βάλετε τον Καλογρίτσα στο «κάδρο» και να βάλουμε τον Παππά υπόδικο.

Βρήκατε τριάντα υπογραφές για τον Καλογρίτσα. Έργα γιατί του δίνετε τώρα; Θα μπορούσα να πω εγώ ο κακοπροαίρετος ότι του δίνετε έργα για να υπογράφει και να λέει αυτά που λέει. Επαναλαμβάνω, αν ήμουν κακοπροαίρετος. Αλλά, επειδή είμαι καλοπροαίρετος, λέω ότι τυχαίο και συμπτωματικό είναι αυτό, για να εγκλωβίσετε τον ελληνικό λαό σε μια ψεύτικη κόντρα σκανδαλολογίας πάλι. Γιατί πάτε σε εκλογές. Φαίνεται ότι πάμε σε εκλογές. Πρέπει να βρείτε σκάνδαλα.

Θέλετε να βρείτε σκάνδαλα; Θα σας πω εγώ, κύριοι συνάδελφοι, πώς θα βρείτε σκάνδαλα. Δώστε μας είκοσι υπογραφές για να γίνει εξεταστική για τα Σκόπια, για την εκχώρηση του ονόματος Μακεδονία.

(Χειροκροτήματα από την πτέρυγα της Ελληνικής Λύσης)

Δώστε μας άλλες είκοσι υπογραφές για τα 100 δισεκατομμύρια που χάθηκαν, όπως λέγατε εσείς, στο πρώτο εξάμηνο του ΣΥΡΙΖΑ. Και είναι 100 δισεκατομμύρια, δεν είναι μερικά εκατομμυριάκια, όπως έλεγαν παλιά για τον κ. Καλογρίτσα. Η Νέα Δημοκρατία, έλεγε ότι ήταν 100 δισεκατομμύρια τα λάθη του ΣΥΡΙΖΑ. Κάντε εξεταστική. Δώστε μας είκοσι υπογραφές. Δέκα βάζουμε εμείς. Κάντε εξεταστική για τα Σκόπια. Και εκεί δέκα υπογραφές βάζουμε εμείς. Γιατί δεν το κάνετε;

Να σας πω γιατί δεν το κάνετε. Γιατί θα πάτε σε εκλογές με βάση τη σκανδαλολογία και τη δήθεν διαφωνία για την Αστυνομία, για τα επεισόδια, για τις καταλήψεις, για το θέμα του Καλογρίτσα. Θα πάτε με αυτά σε εκλογές και όταν θα συγκυβερνήσετε θα ξεχάσετε τα χοντρά, τα μεγάλα: Σκόπια, Χάγη, τα 100 δισεκατομμύρια!

Θέλω να το ακούσει ο ελληνικός λαός: 100 δισεκατομμύρια έλεγε η Νέα Δημοκρατία ότι ήταν το έγκλημα του ΣΥΡΙΖΑ στο πρώτο εξάμηνο. Το έλεγαν Υπουργοί σας. Εγώ δεν λέω ότι ευσταθεί, λέω ότι το έλεγαν. Ας ψάξουμε αν ισχύει.

Δεν το κάνετε, όμως, γιατί εάν δεν ισχύει, θα γίνετε ρεζίλι, θα έχετε υφαρπάξει την ψήφο του ελληνικού λαού. Εάν ισχύει, τους μελλοντικούς συγκυβερνώντες σας θα τους οδηγήσετε αναγκαστικά στην προανακριτική.

Νομίζετε ότι ο ελληνικός λαός αλλά και ότι η Ελληνική Λύση δεν ξέρουν. Η Ελληνική Λύση, μπήκε γιατί ξέρει και θα παραμείνει και θα κυβερνήσει, γιατί μπορεί και γνωρίζει πολλά περισσότερα απ’ ό,τι, τουλάχιστον επιφανειακά, γνωρίζουν κάποιοι.

(Χειροκροτήματα από την πτέρυγα της Ελληνικής Λύσης)

Πάμε τώρα στον κύριο Πρωθυπουργό. Ο Πρωθυπουργός προεκλογικά είχε πει ότι η Νέα Δημοκρατία θα καθαρίσει τη χώρα από τα Εξάρχεια. Υπάρχει προεκλογική δέσμευση της Νέας Δημοκρατίας.

Η αλήθεια είναι ότι όλη η χώρα έγινε Εξάρχεια, όλη η χώρα. Όταν στη Νέα Σμύρνη, που είναι μια αστική περιοχή γίνεται αυτό που έγινε, σημαίνει ότι έχει χαθεί ουσιαστικά ο έλεγχος.

Εγώ δεν είμαι σαν τους αριστερούς ή τους ακροδεξιούς: «Χτυπήστε», «σκοτώστε». Ποιον να χτυπήσεις; Ο Έλληνας τον Έλληνα; Ή τους ακροαριστερούς; Υπάρχει ένα μεγαλύτερο πρόβλημα που κανείς δεν το έχει πει εδώ, κύριοι συνάδελφοι. Και θα σας το πω τώρα.

Όταν σε συγκεντρώσεις φιλειρηνικών ανθρώπων, που θέλουν να κάνουν μια συγκέντρωση, μια διαδήλωση, όμορφα και ήρεμα -κι έχουν το δικαίωμα κατά το Σύνταγμα να την κάνουν- μπαίνουν μέσα χούλιγκανς, μπαίνουν ταραχοποιά, κακοποιά και εγκληματικά στοιχεία, τα πράγματα μπερδεύονται και η προβοκάτσια μπορεί εύκολα να στηθεί.

Σας το λέω, γιατί στις χθεσινές συγκεντρώσεις μπήκαν χούλιγκανς μέσα: Αλβανοί, Ιρακινοί, Αζέροι. Συνελήφθηκαν χθες. Από τους δεκαέξι οι έντεκα ήταν αλλοδαποί. Αυτός είναι ο κίνδυνος όταν διακόσιοι-τρακόσιοι ειρηνικοί πολίτες από την περιοχή της Νέας Σμύρνης ήθελαν να διαδηλώσουν -δικαίωμά τους είναι, αν κι εγώ διαφωνώ, γιατί έχουμε την πανδημία- και μπαίνουν μέσα τέτοια εγκληματικά στοιχεία. Αυτό πρέπει να συζητήσουμε σοβαρά. Εύκολα ένας από αυτούς μπορεί να βγάλει ένα μαχαίρι.

Εδώ έχουμε το εξής περίεργο και παράδοξο. Θα το πω, μήπως και καταλάβουν κάποιοι. Ακούσαμε για έναν τριαντάχρονο Ιρακινό, ο οποίος λέγεται ότι είναι Ελληνο-ιρακινός. Εγώ ξέρω Ελληνοαμερικανούς, ξέρω και κανέναν Ελληνογερμανό. Από πού προέκυψε Ελληνο-ιρακινός δεν το κατάλαβα. Ή λένε «Ελληνοαφγανός», λένε «Ελληνοπακιστανός». Δεν τα καταλαβαίνω αυτά.

Εδώ έρχεται, λοιπόν, η πλήρης χρεοκοπία των επιλογών να δίδεται ιθαγένεια και άσυλο σε οποιονδήποτε, χωρίς έλεγχο αν είναι εγκληματίας ή όχι. Είναι αυτή η ουσιαστική ένσταση που έχει η Ελληνική Λύση.

Επίσης, επειδή δίνετε ιθαγένειες -θέλω να μείνω λίγο σ’ αυτό- φτιάξατε μια κοινωνία δήθεν πολυπολιτισμική. Κάνατε, όμως, ένα εκρηκτικό μείγμα. Θα σας πω το εξής. Φτιάχνουμε κοινωνία χωρίς αξίες και χωρίς ενότητα στο σύνολό της. Μια κοινωνία υπάρχει όταν υπάρχει ολότητα, όταν υπάρχουν κοινές αξίες, κοινές ρίζες, κοινές αντιλήψεις και κυρίως κοινό πολιτισμικό και πολιτιστικό περιεχόμενο, όχι όταν αναμειγνύεις στοιχεία τα οποία δεν έχουν σχέση με κάτι συγκεκριμένο, αλλά είναι θα έλεγα δυνάμεις που μαζεύονται με άλλα ήθη και άλλα έθιμα, όπως κλειτοριδεκτομή, μπούργκα, τσαντόρ κλπ..

Ειρήσθω εν παρόδω, ξέρετε ότι στην Ελλάδα μπορείς να φοράς μπούργκα και τσαντόρ ελεύθερα, ενώ στις ευρωπαϊκές χώρες απαγορεύεται; Κυκλοφορούν στην Ομόνοια με τσαντόρ, με μπούργκες, με χιτζάμπ, ενώ στην Ευρώπη απαγορεύεται. Στην Αυστρία απαγορεύεται. Στην Γερμανία απαγορεύεται. Στη Γαλλία απαγορεύεται. Στην Ελλάδα επιτρέπεται και κυκλοφορούν ελεύθερα σε όλη την Αθήνα.

Ακούστε, λοιπόν, ποια είναι η πρότασή μας. Διότι για μένα είναι σημαντικό, αλλά και ανεξήγητο, κύριε Πρόεδρε. Αλβανός οπαδός -λέει- ομάδος και -ακούστε τώρα- αναρχικός. Ακούτε, κύριε συνάδελφε; Αλβανός, οπαδός ομάδος, αναρχικός. Έχει το δικαίωμα να είναι οπαδός ομάδος. Στην Αλβανία, οι Αλβανοί είναι σοβινιστές εγκληματίες, στην Ελλάδα γίνονται αναρχικοί. Δεν είναι λίγο περίεργη σύμπτωση; Και δεν τους λέω εγώ εγκληματίες. Τους είπε η πρέσβειρα των Ηνωμένων Πολιτειών, η κ. Γιούρι Κιμ, η οποία είπε ότι τρεις πολιτικοί κηρύχθηκαν persona non grata από τις ΗΠΑ, διότι έχουν εμπλοκή με ναρκωτικά. Κανένα ελληνικό κανάλι δεν μετέδωσε την είδηση που έπαιξε και στις Ηνωμένες Πολιτείες ότι υπάρχουν πολιτικοί της Αλβανίας που είναι ναρκοπολιτικοί. Κανείς. Και τα ναρκωτικά πού έρχονται; Έρχονται στη χώρα μας.

Άρα, λοιπόν, πριν λίγες μέρες, στις 4 Μαρτίου, η Νέα Δημοκρατία, ο ΣΥΡΙΖΑ, το ΚΙΝΑΛ στην Ευρωβουλή επέτρεψαν στο ναρκοκράτος των Αλβανών να μπει στην Ευρωπαϊκή Ένωση και δεν έθεσαν ούτε ένα βέτο για τους Έλληνες της Βορείου Ηπείρου και αυτό με προβληματίζει. Γιατί δεν θέσατε βέτο; Ευρωβουλή, στις 4 Μαρτίου, κανένας Ευρωβουλευτής σας.

Συνελήφθησαν, λοιπόν, έντεκα άνθρωποι οι οποίοι είναι αλλοδαποί. Θα τους πάρετε την υπηκοότητα πίσω; Εγκληματικά στοιχεία είναι. Παραβατικά στοιχεία είναι. Τους δώσατε άσυλο ή τους δώσατε υπηκοότητα. Δεν ξέρω, μπορεί να τους κάνετε κι Έλληνες εσείς. Την ιθαγένεια δίνετε, που είναι απαράδεκτο. Θα τους απελάσετε αύριο το πρωί;

 Η Ελληνική Λύση υπόσχεται, δεσμεύεται και θα το πράξει. Όποιος ξένος πήρε παράνομα υπηκοότητα, πολιτογράφηση και ιθαγένεια, θα την πάρουμε πίσω. Παράνομα την πήρε, παράνομα την έχει, θα την πάρουμε πίσω!

(Χειροκροτήματα από την πτέρυγα της Ελληνικής Λύσης)

Απέλαση αυτών που συνελήφθησαν και ήταν μέλη εγκληματικών ομάδων στα επεισόδια. Να ξεχωρίσουμε την ήρα από το στάρι. Δεν γίνεται αλλιώς. Διότι έχουμε ένα κοκτέιλ πλέον το οποίο σιγοβράζει. Θέλω να το καταλάβετε. Γι’ αυτό και προχθές εγώ απηύθυνα έκκληση σε όλους μας να πέσουν οι τόνοι.

Δεν θέλω να πιστεύω ότι υπάρχει Έλληνας αστυνομικός που του αρέσει να δέρνει κόσμο, να ματώνει η μύτη του άλλου. Δεν πιστεύω ότι υπάρχει Έλληνας πολίτης που θέλει να δέρνει τον αστυνομικό, ρε παιδιά. Δεν γίνεται. Δεν στέκει λογικά. Κάτι δεν κάναμε καλά. Κάτι δεν κάνουμε σωστά. Να σταματήσουμε να ρίχνουμε λάδι στη φωτιά και να σταματήσουμε να εργαλειοποιούμε την Αστυνομία εις βάρος των Ελλήνων. Η Αστυνομία είναι ο προστάτης των Ελλήνων και όχι των κυβερνήσεων, όποιες κι αν είναι αυτές. Τελεία και παύλα.

(Χειροκροτήματα από την πτέρυγα της Ελληνικής Λύσης)

Δεν θα παίζετε με την Αστυνομία! Δυστυχώς, την εργαλειοποιείτε. Τη στέλνετε απέναντι στους πολίτες, δέρνουν τους πολίτες, αμύνονται οι πολίτες που έχουν τα γκλομπς, αναμιγνύονται με βάρβαρα παρακρατικά στοιχεία. Είναι παρακρατικά στοιχεία, κρατήστε το αυτό. Από το 1974, καμμιά συγκέντρωση δεν ήταν ελεύθερη, γιατί εισβάλλουν τα παρακρατικά στοιχεία και δημιουργούν προβλήματα με μολότωφ, με εκρήξεις και μετά γίνεται αυτό που λέμε μπάχαλο.

Αν ένα κράτος δεν μπορεί να μαζέψει τα ασυμμάζευτα, αν μία κυβέρνηση δεν μπορεί να επιβάλει τον νόμο και την τάξη, όχι την κακώς εννοούμενη αυτή έννοια «νόμο και τάξη», αλλά να ζούμε σε κοινωνική γαλήνη όλοι μας, τότε, κύριοι Υπουργοί, καλύτερα να πάτε σε εκλογές τον Ιούνιο, όπως θέλετε να πάτε σε εκλογές, να φύγετε, μήπως και ο ελληνικός λαός –το θεωρώ σκόπιμο- και επιλέξει την Ελληνική Λύση και δώσει επιτέλους λύση στο πρόβλημα αυτό και στα πολλά περισσότερα που υπάρχουν.

(Χειροκροτήματα από την πτέρυγα της Ελληνικής Λύσης)

Και για να δείτε ότι δεν κάνουμε μόνο κριτική. Ο Πρωθυπουργός είπε ότι θα κάνει παρέλαση στις 25 Μαρτίου. Οι εμπειρογνώμονες της Ελληνικής Λύσης -θα το καταθέσω στα Πρακτικά- ετοίμασαν μία ολόκληρη μελέτη με ειδικούς ,για το πώς μπορεί να γίνει μια παρέλαση χωρίς προβλήματα και χωρίς φόβο να κολλήσουν κάποιοι κάτι. Και από την άλλη, -δεν χρειάζεται να κάνουμε τη μελέτη, είναι είκοσι πέντε σελίδες για το πώς θα γίνει διάταξη, πώς θα γίνουν όλα αυτά- δεν κολλάει το Leopard κορωνοϊό στο τζιπάκι. Δεν γίνεται να κολλήσει. Κάντε παρέλαση μόνο με τα αεροπλάνα. Κάντε μόνο με τα τεθωρακισμένα. Βάλτε κάτι να δείξουμε ότι η παρέλαση είναι παρέλαση, ότι δεν τη σταματάμε. Εδώ είναι η μελέτη και την παραδίδουμε.

Από την άλλη κάνω μία έκκληση στους καλούς συναδέλφους της Αριστεράς. Κύριοι συνάδελφοι, έπαθα σοκ -γιατί εγώ έχω μια αίσθηση για το εξωτερικό, γιατί εκεί γεννήθηκα και μεγάλωσα- βλέποντας στο Αριστοτέλειο Πανεπιστήμιο Θεσσαλονίκης Βουλευτές κομμάτων να νομιμοποιούν μια παράνομη πράξη. Η κατάληψη της πρυτανείας είναι παράνομη πράξη ξεκάθαρα. Να μιλήσουμε σοβαρά κάποια στιγμή στο ελληνικό Κοινοβούλιο. Όταν καταλαμβάνεις έναν χώρο παράνομα, είναι παράνομη πράξη. Δεν μπορεί οι Βουλευτές του ελληνικού Κοινοβουλίου να είναι έξω από την πόρτα της παράνομης κατάληψης και να υπερασπίζονται την παράνομη πράξη. Δίνουν το δικαίωμα σε αυτούς να στείλουν την Αστυνομία και να τους βγάλουν όπως τους έβγαλαν σήμερα έξω με τη βία.

Κάνουμε λάθη. Όλοι κάνετε λάθη. Όμως εμένα, ειλικρινά, μου προκαλεί εντύπωση γιατί διαφωνείτε μόνο στα μικρά, στις καταλήψεις, στην αστυνομία των πανεπιστημίων. Να σας πω και το εξής. Η εντολή που δόθηκε από τον πρύτανη για να αδειάσει το Πανεπιστήμιο στη Θεσσαλονίκη ήταν με τον νόμο τον δικό σας, του ΣΥΡΙΖΑ. Χρησιμοποίησε τη νομολογία, τον νόμο τον δικό σας. Δεν έκανε κάτι περίεργο ο πρύτανης. Είπε «ο νόμος λέει αυτό και εφαρμόζω αυτό». Γιατί οι Βουλευτές σας, ενώ ψήφισαν τον νόμο, πήγαν έξω από το ΑΠΘ και κάθισαν έξω από την πόρτα και είπα «όχι, είναι παράνομο να μπουν μέσα οι αστυνομικοί»; Ο πρύτανης πήρε τηλέφωνο και το ζήτησε.

Το γεγονός ότι ανήκει στη Νέα Δημοκρατία είναι άλλο θέμα. Να το συζητήσουμε σοβαρά όποτε θέλετε. Γιατί το έχω πει και το έχω καταγγείλει ότι οι καθηγητές γίνονται με βάση τα ιδεολογικά κομματικά κριτήριά τους και είναι όμηροι των κομμάτων. Απογαλακτισμός, ναι, συμφωνούμε και λύνουμε το πρόβλημα, αλλά δεν το κάνετε. Θέλω να πω, δηλαδή, ότι δεν μπορεί να είστε και με τον αστυφύλακα και με τον χωροφύλακα. Δεν γίνεται. Ή θα κάνετε νόμους και θα τους τηρείτε ή θα λέτε «τι να τους κάνουμε τους νόμους». Αποφασίστε.

Πάμε και λίγο στην οικονομία, γιατί πιέζει ο χρόνος. Επειδή έχω Υπουργούς που είναι ευάρεσκοι, μπορεί να τους αρέσει, έρχονται εδώ και χαμογελούν και νομίζουν ότι απευθύνονται σε ανθρώπους που δεν καταλαβαίνουν, θα το πω ευθέως, κύριε Υπουργέ, ξέρετε και οικονομικά. Η Barclays προχθές κατέταξε την Ελλάδα μεταξύ των οικονομιών χωρών χωρίς βιώσιμο χρέος, μαζί με Νότια Αφρική, Βραζιλία, Περού και Κολομβία. Το τελευταίο, την Κολομβία, το καταλαβαίνω, ξέρετε. Το αντιλαμβάνομαι, έχουμε πολλά τέτοια μπουμπούκια που ασχολούνται με την «άχνη». Είμαστε, όμως, σε χειρότερη θέση από χώρες όπως η Ρωσία, το Μεξικό, η Τουρκία, η οποία κατά τον βρετανικό όμιλο είναι σε οριακή θέση.

Το φάντασμα, λοιπόν, του χρέους έρχεται. Επανέρχεται. Το χρέος μας, για να το καταλάβετε οι Βουλευτές της Νέας Δημοκρατίας, είναι χρέος του 1897 σε ποσοστό ΑΕΠ. Δηλαδή, για να το αντιληφθούμε, είμαστε σε μια κατάσταση 250%, που σημαίνει πολύ απλά ότι μαθηματικά έρχεται νέο μνημόνιο. Θα φέρετε νέο μνημόνιο! Και φέρνετε νέο μνημόνιο, γιατί επί δύο χρόνια δεν κάνατε κάτι σοβαρό στην οικονομία και θα σας αποδείξω.

Σύμφωνα με επιστημονική μελέτη του ΕΝΥΠΕΚΚ, 6 δισεκατομμύρια ευρώ χάθηκαν από τους μισθωτούς του ιδιωτικού τομέα που κανείς δεν ασχολείται. Οι δημόσιοι υπάλληλοι πληρώνονται έτσι κι αλλιώς. Χάθηκαν 6 δισεκατομμύρια, κύριε Υπουργέ. Το νούμερο 6 δισεκατομμύρια μην το ακούμε αποκομμένο. Είναι χρήμα που θα έπεφτε στην αγορά. Είναι χρήμα που θα έπαιρνε ο μισθωτός και θα το επέστρεφε διά της αγοραστικής κατανάλωσης σε προϊόντα, ΦΠΑ, εφορία και θα έχει κίνηση η αγορά.

Επίσης, -γιατί είναι πολύ σημαντικά μερικά πράγματα που με ενοχλούν που δεν τα κάνουν οι υπόλοιποι Ευρωβουλευτές- ο δικός μας Ευρωβουλευτής, κύριοι συνάδελφοι, πάλεψε με την ομάδα του ECR και πετύχαμε αναστολή δασμών για τις «Boeing» και «Airbus». Υπέγραψε ο Μπάιντεν με την κ. Γιόχανσον μετά από κίνηση της δικής μας ομάδας. Έναν Ευρωβουλευτή διαθέτει η Ελληνική Λύση. Τι σημαίνει αυτό; Θα σας πω εγώ. Σημαίνει ότι οι οινοποιοί και αυτοί που κάνουν εξαγωγές αγροτικών προϊόντων δεν θα δασμολογούνται όπως ξαφνικά είχε αποφασίσει ο Τραμπ πριν μερικούς μήνες. Αυτή είναι η Ελληνική Λύση. Ένας Ευρωβουλευτής έκανε όσα δεν κάνει η ευρωομάδα της Νέας Δημοκρατίας. Ένας! Φανταστείτε να ήταν περισσότεροι.

(Χειροκροτήματα από την πτέρυγα της Ελληνικής Λύσης)

Ακούστε τώρα, κύριε Υπουργέ μου, την τραγωδία που λέγεται νέο-Ελλάδα. Ρουμανία, ίδρυση εταιρείας: Φόρος επί του τζίρου 1%. Ίδρυση εταιρείας με e-mail, 1% επί του τζίρου. Να τα δώσω στον Υπουργό να τα δει; Θα τα καταθέσω στα Πρακτικά. Γι’ αυτό η Ρουμανία επί Τσαουσέσκου ήταν στα τάρταρα και τώρα πάει 270 δισεκατομμύρια το ΑΕΠ της. Ξεπέρασε την Ελλάδα. Εμείς πάμε για 140 δισεκατομμύρια και αυτοί για 260 δισεκατομμύρια, 270 δισεκατομμύρια, 280 δισεκατομμύρια.

Φοροαπαλλάξτε τις επιχειρήσεις. Δώστε κίνητρα να γίνουν επενδύσεις, όχι στα δικά σας παιδιά, στην κ. Λάτση, για παράδειγμα. Λέω να δώσετε κίνητρα για να γίνουν επενδύσεις. Ξέρετε τι εννοώ. Εννοώ να δώσετε σε όλες τις επιχειρήσεις κίνητρα.

Και, βέβαια, ξέρουμε τι μας έλεγαν επί πενήντα χρόνια η Νέα Δημοκρατία και το ΚΙΝΑΛ. Ο ΣΥΡΙΖΑ, ευτυχώς, δεν κυβέρνησε και πολύ και δεν πρόλαβε να κάνει μεγαλύτερα εγκλήματα. Θα είχαμε και το Αιγαίο χαμένο τώρα. Αυτοί το καθυστερούν λίγο παραπάνω. Ακούστε λίγο. Μαρίνες, τουριστικοί λιμένες σε Ευρωπαϊκή Ένωση. Η Γερμανία έχει δύο χιλιάδες επτακόσιες. Η Ολλανδία έχει χίλιες εκατόν εξήντα. Εμείς έχουμε νησιά, έχουμε θάλασσα κ.λπ.. Η Πολωνία έχει χίλιες τριακόσιες, κύριοι συνάδελφοι. Η Σουηδία έχει χίλιες πεντακόσιες, η Αγγλία έχει πεντακόσιες εξήντα πέντε και η Ελλάδα είκοσι δύο! Μαρίνες ευρωπαϊκού χαρακτήρα, όχι τσιμέντο. Θα καταθέσω το σχετικό για τα Πρακτικά.

Πενήντα χρόνια κυβερνούσατε με μία σημαία, «η βαριά βιομηχανία είναι ο τουρισμός μας», και μαρίνες δεν ήσασταν ικανοί να κάνετε. Πενήντα χρόνια δεν ήσασταν ικανοί να κάνετε μαρίνες στον τόπο μας και θέλετε να ξανακυβερνήσετε και να ξανακυβερνήσετε και να ξανακυβερνήσετε! Δεν γίνεται.

Κλείνοντας, να ρωτήσω το φίλο μου τον Γεωργιάδη, τον οποίο συμπαθώ πάρα πολύ -παλιός φίλος- το εξής: Το Ελληνικό τι έγινε; Το Ελληνικό έγινε αλβανικό μού φαίνεται, σαν το γιοφύρι της Άρτας. Τι έγινε με το Ελληνικό; Μπήκαν οι μπουλντόζες και έφυγαν. Γιατί; Δεν είχαν βενζίνες, δεν είχαν πετρέλαια;

Διαφημίζετε ως μεγάλη επιτυχία το Ελληνικό. Δεν υπάρχει όχι φαγάνα, δεν υπάρχει φτυάρι εκεί μέσα. Και ακούστε τώρα τι συμβαίνει. Η αμερικανική εταιρεία καζίνο, η «MOHEGAN», δανείζεται από την Alpha Bank και την ΕΘΝΙΚΗ και πιέζει η ελληνική Κυβέρνηση να δανειστούν και πάλι, να τους δώσουν χρήματα, για να κάνουν την επένδυση. Ωραίοι επενδυτές. Αυτό δεν είναι επένδυση. Δηλαδή, υποθηκεύουμε οι Έλληνες το μέλλον των ελληνικών τραπεζών, για να πληρώσει πάλι ο Έλληνας την επένδυση που θα κάνουν οι ιδιώτες για να κονομάνε οι ιδιώτες. Είναι απίστευτη η κατάσταση! Ειλικρινά το λέω αυτό. Και το λέω για τις τράπεζες που δεν δίνουν 1 ευρώ για την πραγματική οικονομία, το λέω για τις τράπεζες που στον Έλληνα επιχειρηματία δεν δίνουν ούτε 1 ευρώ δάνειο.

Επίσης, στις 24 Απριλίου του 2020, πριν ένα χρόνο -ο κ. Ρουσόπουλος ήταν εδώ, αν θυμάμαι καλά, γιατί είναι από τους επιμελείς, είναι εδώ συνεχώς προς τιμήν του- είχα πει: Κύριε Πρωθυπουργέ -ήταν εδώ ο Πρωθυπουργός- αποθηκεύσετε πετρέλαιο -είχε πάει το πετρέλαιο στα 25 δολάρια το βαρέλι- γιατί έχει πέσει, έχει κατακρημνιστεί -μάλιστα, πήγε και 20 δολάρια- πάρτε πετρέλαιο. Ανέβηκε η τιμή του 300% επάνω. Αν είχαμε πάρει και αποθηκεύσει πέρσι, σε έναν χρόνο τώρα θα είχαμε 300% κέρδος, δηλαδή περίπου 2,5 δισεκατομμύρια ευρώ κέρδος, χρήματα που θα μπορούσε αύριο το πρωί να τα δώσει σε συνταξιούχους, σε αγρότες, σε κτηνοτρόφους, στις πλατιές λαϊκές μάζες οι οποίες πεινούν.

(Χειροκροτήματα από την πτέρυγα της Ελληνικής Λύσης)

Τα λέω αυτά, γιατί μου λέτε ότι δεν υπάρχουν λύσεις. Υπάρχουν λύσεις.

Κλείνοντας, θα πω κάτι, επειδή εσείς είστε οπαδοί της Ευρωπαϊκής Ενώσεως. Εγώ δεν είμαι. Το λέω ευθέως πλέον και δημοσίως. Αυτής της Ευρωπαϊκής Ενώσεως εγώ οπαδός δεν είμαι. Εγώ είμαι οπαδός μιας Ευρώπης που, πραγματικά, θα έχει ενιαίο φορολογικό σύστημα, ενιαία οικονομία, ενιαία εξωτερική πολιτική, ενιαία αμυντική πολιτική, με πολίτες οι οποίοι -το επαναλαμβάνω- θα έχουν τις ίδιες υποχρεώσεις και τις ίδιες δυνατότητες ανέλιξης.

Το λέω αυτό για τον εξής λόγο: Διάβασα στην εφημερίδα «ΚΑΘΗΜΕΡΙΝΗ» την Κυριακή μια συνέντευξη του κ. Πίτσου. Τα ψυγεία «ΠΙΤΣΟΣ» τα θυμάστε; Ο άνθρωπος είναι εκατόν τριών ετών. Διαυγές το μυαλό του. Μεγάλη μορφή. Λέει, λοιπόν, μέσες - άκρες: «Αυτό που με ενόχλησε είναι η δήλωση «Πέταξα τους Έλληνες στα βαθιά νερά και ελπίζω να μάθουν να κολυμπούν». Τη δήλωση αυτή την έκανε ο εθνάρχης της Νέας Δημοκρατίας ο μακαρίτης ο Καραμανλής τότε. Και λέει ο άνθρωπος αυτός: «Στο δικό μας πεδίο δεν ξέραμε τι έπρεπε να κάνουμε για να επιζήσουμε μετά την είσοδο στην ΕΟΚ. Μας δημιούργησε τεράστιο πρόβλημα. Καταστράφηκε η βιομηχανία με αυτή την επιλογή». Αυτά δεν σας τα λένε, όμως, στη Νέα Δημοκρατία.

Και λέει και κάτι άλλο. Λέει ότι την ελληνική βιομηχανία την κατέστρεψαν οι κρατικοί ιθύνοντες. Δεν έχουν σημασία τα ονόματα. Κάποιοι άφησαν το συνδικαλισμό να είναι άτρωτος και τα συνδικάτα να ενεργούν με τρόπο ασυμβίβαστο, έχοντας την ανοχή των κυβερνήσεων.

Και λέει σε ένα σημείο ο ίδιος άνθρωπος ότι από τους δύο υπάλληλούς του, συνδικαλιστές, στην εταιρεία «ΠΙΤΣΟΣ», που παρήγαγε ψυγεία και τα έκανε συνεχώς εξαγωγές -το καλύτερο ευρωπαϊκό ψυγείο κατασκεύαζε η «ΠΙΤΣΟΣ»- που έκλεισαν την εταιρεία με συνεχείς απεργίες, ο ένας βολεύτηκε στο διοικητικό συμβούλιο της Ολυμπιακής επί ΠΑΣΟΚ και ο άλλος βολεύτηκε στη ΓΣΕΕ, έγινε γραμματέας ή κάτι άλλο.

Αν, λοιπόν, επί πενήντα χρόνια δεν μπορέσατε να λύσετε τα αυτονόητα, είναι δύσκολο τώρα, στις δύσκολες εποχές -ήταν εύκολες εποχές τότε- να λύσετε τα δυσνόητα και τα δύσκολα.

Είναι πάρα πολλά αυτά που θέλω να πω. Θέλω να πω και για την καταστροφή που κάνετε με το lockdown. Σταματήστε το lockdown. Σας παρακαλώ πάρα πολύ, σταματήστε το lockdown. Σταματήστε το. Είναι λάθος. Είναι πραγματικά λάθος. Υπάρχουν και μελέτες, τις οποίες θα καταθέσω για τα Πρακτικά. Η μία μελέτη είκοσι διακεκριμένων επιστημόνων, που κανένα κανάλι δεν μετέδωσε, λέει ότι είναι ολέθριες οι συνέπειες του γενικού απαγορευτικού καθολικού κλεισίματος. Ανδρουλικάκης, Ανετάκης -γιατροί είναι όλοι αυτοί- Bανταράκης, Γκούβας, Κουτρουφίνης, Κούβελας, Μαυρίδου, Μαυρικάκη, Ναστούλης -όχι ο Ναστούλης ο γνωστός- Αθανασία Παππά, Μαρία Πετροπούλου, Αριστείδης Ακάκης, Κωνσταντίνος Πουλάς. Είκοσι κορυφαίοι επιστήμονες, γιατροί, μιλούν με επιστημονικά στοιχεία και λένε ότι είναι λάθος το καθολικό lockdown. Θα τρελάνετε τον κόσμο. Θα πεθάνει ο κόσμος από την τρέλα. Θα δημιουργηθούν καταθλίψεις, ψυχολογικά προβλήματα.

Επίσης -και πρέπει να το πω και αυτό- ακούστε τον παραλογισμό: Τώρα λέτε ότι λόγω της αύξησης των κρουσμάτων μετά το καθολικό κλείσιμο των είκοσι ημερών, πρέπει να επιβάλουμε άλλο καθολικό κλείσιμο. Δηλαδή, επί είκοσι μέρες είχαμε καθολικό κλείσιμο αλλά είχαμε αύξηση των κρουσμάτων και επειδή έχουμε αύξηση των κρουσμάτων, θα κάνουμε άλλο καθολικό κλείσιμο.

Καταλάβετε ότι είναι φαύλος κύκλος, είναι σπιράλ θανάτου, διότι με καθολικό lockdown, καθολικό κλείσιμο δεν τελειώνει το πρόβλημα.

Έχω μπροστά μου μια τεράστια μελέτη του HARVARD, του DUKE, του HOPKINS, κορυφαίων πανεπιστημίων -θα την καταθέσω στα Πρακτικά- όπου καθηγητές λένε ξεκάθαρα ότι τα καθολικά κλεισίματα θα προκαλέσουν πάνω από ένα εκατομμύριο και πλέον θανάτους στις Ηνωμένες Πολιτείες. Ένα εκατομμύριο θάνατοι από τα καθολικά κλεισίματα. Το λένε καθηγητές. Και μη μου πείτε τώρα για τον κ. Τσιόδρα και την κ. Παγώνη. Μιλάμε για HARVARD, για HOPKINS και για το DUKE. Είναι κορυφαία πανεπιστήμια. Δεν αμφισβητώ το επιστημονικό τους κύρος. Αμφισβητώ, όμως, την αλληλουχία δηλώσεων και συγκρουόμενων αντιλήψεων αναλόγως που μας βολεύει.

Άλλη μελέτη: ΠΟΥ, Παγκόσμιος Οργανισμός Υγείας: Έκρηξη ψυχολογικών προβλημάτων μετά την πανδημία. Κανένα κανάλι δεν τα λέει αυτά. Τα ψυχολογικά τραύματα θα ξεπερνούν κάθε όριο. Παγκόσμιος Οργανισμός Υγείας: Θα είναι ακόμη μεγαλύτερα από εκείνα που δοκίμασε ο κόσμος μετά τον Β΄ Παγκόσμιο Πόλεμο.

Ο Παγκόσμιος Οργανισμός Υγείας τα λέει. Δεν τα λέω εγώ. Μπείτε στην ιστοσελίδα και διαβάστε τα. Επίσης λάθη της Νέας Δημοκρατίας…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πρόεδρε, πόσο χρόνο θα χρειαστείτε ακόμη;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ενάμισι λεπτό και κλείνω, κύριε Πρόεδρε.

Ιταλία, Πολωνία, Σλοβακία, Γερμανία, Κύπρος, Ελβετία, Ολλανδία, Ισπανία: Ανοιχτά σχολεία, καταστήματα, εστίαση. Σλοβακία, Ολλανδία, Γαλλία: Περιορισμοί μόνο στην κυκλοφορία. Ελλάδα: Ελεύθερα μόνο τα SMS. Μόνο τα SMS είναι ελεύθερα. Όλα τα άλλα είναι κλειστά.

Για τη μάσκα έχω και πάλι μελέτη από τον κολοσσό RIKEN & COV UNIVERSITY. Ερευνητές που χρησιμοποίησαν τον υπερϋπολογιστή Fugaku, Ιαπωνία. Τι λέει; Η χρήση δύο μη υφασμάτινων μασκών δεν αποδείχτηκε χρήσιμη. Θα δώσω τη μελέτη για τα Πρακτικά. Ας μη σκεφτώ έστω και λίγο ότι κάποιοι κάνετε μπίζνες με εταιρείες που παράγουν μάσκες. Να μην το σκεφτώ, γιατί βγαίνουν όλα τα μεγάλα πανεπιστήμια και λένε τα αντίθετα. Μην το σκεφτώ. Δεν θέλω.

Καθηγητής του πανεπιστημίου της Κοπεγχάγης λέει ότι η μάσκα δεν προστατεύει. Θα καταθέσω τα σχετικά για τα Πρακτικά. Δημοσιεύθηκε σε ιατρικό περιοδικό πριν από δύο μέρες.

Θα κλείσω με μια σειρά ομιλιών καθηγητών, οι οποίοι έχουν κάνει σειρά αντιφατικών δηλώσεων. Επειδή πιέζει ο χρόνος, δεν θα τα διαβάσω. Θα το κάνω άλλη μέρα. Δερμιτζάκης: Η πανδημία έχει ξεφύγει επειδή όλα είναι κλειστά. Πριν δύο μήνες ο Δερμιτζάκης στον «ΣΚΑΪ» έλεγε ότι πρέπει να κλείσουν όλα, γιατί η πανδημία έχει ξεφύγει. Τώρα λέει ότι η πανδημία έχει ξεφύγει γιατί όλα είναι κλειστά. Δεν πρόκειται να πείσουμε τον ελληνικό λαό έτσι. Δεν τον πείθετε.

Ξέρετε τι πιστεύω εγώ; Θα σας πω. Λέει η κ. Λινού ότι μία ώρα διαδήλωσης είναι λιγότερο επικίνδυνη από μια ώρα στα μέσα \μαζικής μεταφοράς. Εδώ ο Πρωθυπουργός μας έλεγε ότι έχει μελέτες ότι δεν κολλάει. Δεν τον πιστεύετε τον Πρωθυπουργό, κύριε συνάδελφοι, εσείς; Έχει μελέτες ότι στα λεωφορεία δεν κολλάει. Έχει κανονικές μελέτες. Έτσι θα πείσετε τον ελληνικό λαό; Όχι.

Κύριοι συνάδελφοι, φοβάμαι ότι δεν έχετε καταλάβει ένα πράγμα: Με ψέματα μπορείς να κυβερνήσεις έναν χρόνο, με ψέματα μπορείς να κυβερνήσεις δύο χρόνια, με ψέματα μπορείς να κυβερνήσεις τρία χρόνια, αλλά με τα ψέματα δεν μπορείς να κυβερνήσεις πραγματικά. Κυβερνάς μόνο για την καρέκλα και όχι για τον Έλληνα. Εμείς λέμε να κυβερνάτε πρώτα για τον Έλληνα και μετά για εσάς.

Δυστυχώς όμως ο Πρωθυπουργός είναι κλειστός γύρω του και δεν βλέπει μακριά. Και μακριά είναι ο Ιούνιος, που έρχονται εκλογές. Θα πάρετε ένα μήνυμα και θα είναι τόσο ισχυρό, ο κλονισμός θα είναι τόσο μεγάλος, που θα καταλάβετε και θα λέτε: Δυστυχώς, κάναμε λάθος. Δυστυχώς όμως το λάθος δεν θα το πληρώσετε εσείς. Θα το πληρώσει ο ελληνικός λαός και θα είναι πολύ μεγάλο: μνημόνια, κατάθλιψη, ψυχολογικά τραύματα και κυρίως μπορεί και απώλεια εθνικής κυριαρχίας δυστυχώς με Χάγη.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Εισερχόμαστε στον πρώτο κύκλο ομιλητών με φυσική παρουσία με πρώτο ομιλητή τον κ. Καλογιάννη Σταύρο. Θα ακολουθήσει η ομιλία του Προέδρου της Κοινοβουλευτικής Ομάδας του Κομμουνιστικού Κόμματος Ελλάδας κ. Κουτσούμπα και στη συνέχεια ο κ. Αλεξιάδης και ο κ. Κατρίνης.

Κύριε Καλογιάννη, έχετε τον λόγο.

**ΣΤΑΥΡΟΣ ΚΑΛΟΓΙΑΝΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα επαναφέρω τη συζήτηση στο σχέδιο νόμου που συζητάμε, το οποίο περιλαμβάνει δύο μέρη: Το πρώτο αφορά την κύρωση απόφασης για το σύστημα ιδίων πόρων της Ευρωπαϊκής Ένωσης και το δεύτερο ρυθμίσεις για το Ταμείο Χρηματοπιστωτικής Σταθερότητας.

Ας δούμε αρχικά τις ρυθμίσεις για τους ίδιους πόρους. Τον Ιούλιο του 2020 οι ηγέτες των κρατών-μελών της Ευρωπαϊκής Ένωσης έκαναν ένα πολύ σημαντικό βήμα για την έξοδο από την οικονομική κρίση και τη βαθιά ύφεση που προκάλεσε η πανδημία του κορωνοϊού. Συμφώνησαν στη διάθεση ποσού 750 δισεκατομμυρίων ευρώ για την ανάκαμψη των εθνικών οικονομιών μέσω του Ταμείου Ανάκαμψης με ένα μείγμα επιχορηγήσεων και δανείων. Παράλληλα συμφώνησαν και σε ένα πακέτο 1 τρισεκατομμύριο 74 δισεκατομμύρια ευρώ για τον προϋπολογισμό της Ένωσης την περίοδο 2021 - 2027. Βάσει αυτής της συμφωνίας στην Ελλάδα αναμένεται να εισρεύσουν την επόμενη επταετία μέσω του πολυετούς δημοσιονομικού πλαισίου και του Ταμείου Ανάκαμψης τα μεγαλύτερα ποσά που έχει λάβει ποτέ η χώρα από την ένταξή της στην Ευρωπαϊκή Ένωση, της τάξεως των 72 δισεκατομμυρίων ευρώ. Εξ αυτών 40 περίπου δισεκατομμύρια ευρώ αφορούν το πολυετές δημοσιονομικό πλαίσιο και 32 δισεκατομμύρια ευρώ το Ταμείο Ανάκαμψης. Πρόκειται για ιστορικής σημασίας χρηματοδοτικό πλαίσιο, το οποίο με ορθολογική αξιοποίηση θα επιτρέψει την ανάκαμψη της εθνικής οικονομίας και την επίτευξη διατηρήσιμης και χωρίς αποκλεισμούς ανάπτυξης. Προϋπόθεση για την επίτευξη αυτών είναι να κυρωθεί από κάθε κράτος-μέλος η απόφαση για το νέο σύστημα ιδίων πόρων της Ένωσης που συζητάμε σήμερα και η οποία θα αντικαταστήσει την αντίστοιχη του 2014. Με αυτόν τον τρόπο θα ενεργοποιηθεί το Ταμείο Ανάκαμψης.

Αναλυτικότερα, με τη νέα απόφαση δίνεται η δυνατότητα στην Ευρωπαϊκή Επιτροπή να δανείζεται κεφάλαια από τις αγορές, προκειμένου να εξασφαλίζει χρηματοδοτική ικανότητα για τα μέτρα ανάκαμψης της ευρωπαϊκής οικονομίας. Υπάρχουν αυστηρά χρονοδιαγράμματα τα οποία τίθενται. Οι νομικές δεσμεύσεις για οποιοδήποτε πρόγραμμα χρηματοδοτηθεί από το Ταμείο Ανάκαμψης πρέπει να έχουν αναληφθεί μέχρι τις 31 Δεκεμβρίου 2023.

Είχα την ευκαιρία να συζητήσω αυτή τη νέα απόφαση σε τηλεδιάσκεψη πριν λίγες ημέρες στο πλαίσιο της Ευρωπαϊκής Κοινοβουλευτικής Εβδομάδας 2021 για την ευρωπαϊκή οικονομική διακυβέρνηση, παρουσία του Επιτρόπου Οικονομικών κ. Τζεντιλόνι και του προέδρου του Ευρωπαϊκού Κοινοβουλίου κ. Σασόλι, οι οποίοι ανέδειξαν την αναγκαιότητα κύρωσης της απόφασης. Η απόφαση θεσμοθετεί τη μόνιμη αύξηση των ανώτατων ορίων ιδίων πόρων σε 1,4% και 1,46% του ακαθάριστου εισοδήματος της Ευρωπαϊκής Ένωσης για την κάλυψη των πιστώσεων πληρωμών και των αναλήψεων υποχρεώσεων αντίστοιχα. Παράλληλα προβλέπεται έκτακτη αύξηση των εν λόγω ανώτατων ορίων των ιδίων πόρων κατά 0,6 ποσοστιαίες μονάδες για τη διασφάλιση των αναγκαίων πόρων. Ταυτόχρονα εισάγεται ένας νέος πόρος που υπολογίζεται βάσει των μη ανακυκλούμενων απορριμμάτων πλαστικών συσκευασιών σε κάθε κράτος-μέλος. Ο ενιαίος συντελεστής καταβολής είναι 0,80 ευρώ ανά χιλιόγραμμο. Πρόκειται για έναν πόρο ο οποίος οπωσδήποτε έχει οικολογικό χαρακτήρα, θα επιταχύνει την ανακύκλωση, θα δώσει ώθηση στην κυκλική οικονομία.

Συνοψίζοντας, η κύρωση της απόφασης για το σύστημα ιδίων πόρων της Ευρωπαϊκής Ένωσης από το Κοινοβούλιό μας σε συνδυασμό με την κύρωση από τα κοινοβούλια των κρατών-μελών θα μας επιτρέψει να δρέψουμε τους καρπούς τους οποίους πέτυχε η Κυβέρνηση στη Σύνοδο Κορυφής του Ιουλίου του 2020. Τα έσοδα που θα αντληθούν μέσω της υπό κύρωση απόφασης θα συμβάλουν στην προώθηση της «πράσινης» και ψηφιακής μετάβασης, στην προώθηση της έρευνας, στην ενίσχυση της απασχόλησης, της κοινωνικής συνοχής, στην προώθηση των ιδιωτικών επενδύσεων που τόσο ανάγκη έχει η χώρα.

Στο δεύτερο μέρος του σχεδίου νόμου τροποποιείται ο ν.3864/2010 ο οποίος διέπει τη λειτουργία του Ταμείου Χρηματοπιστωτικής Σταθερότητας, προκειμένου να καταστεί εφικτή η συμμετοχή του ταμείου σε αυξήσεις κεφαλαίου, που δεν έχουν χαρακτήρα κεφαλαιακής ενίσχυσης, για κάλυψη κεφαλαιακών ελλειμμάτων ή εξυγίανσης. Το ταμείο, που δημιουργήθηκε το 2010 για να στηρίξει το τραπεζικό μας σύστημα, παρείχε κεφαλαιακή ενίσχυση για σκοπούς ανακεφαλαίωσης ή σταδιακής εξυγίανσης και τώρα πρέπει να αποχωρήσει, εφαρμόζοντας όμως μια στρατηγική εξόδου η οποία πρέπει να είναι συντεταγμένη.

Σήμερα δεν επιτρέπεται στο ταμείο να μετέχει σε αύξηση κεφαλαίου ενός πιστωτικού ιδρύματος στο οποίο είναι μέτοχος, παρά μόνο εάν η αύξηση αυτή είναι επιβεβλημένη για εποπτικούς λόγους.

Το σχέδιο νόμου επιδιώκει να διευκολύνει την προσέλκυση επενδυτών στις ελληνικές τράπεζες και να ενισχύσει τις στρατηγικές προσέλκυσης νέων κεφαλαίων με όρους αγοράς. Σημαντικό βήμα σε αυτή την κατεύθυνση είναι η απεμπλοκή του δημοσίου από τις τράπεζες. Σε μια εποχή που το τραπεζικό σύστημα αλλάζει, οι ελληνικές τράπεζες, βασιζόμενες σε μία πολιτική μεταρρυθμίσεων και μείωσης των «κόκκινων» δανείων, που ακολουθεί η Κυβέρνηση, και εν όψει της ενεργοποίησης του Ταμείου Ανάκαμψης, μπορούν να προχωρήσουν εφαρμόζοντας, επαναλαμβάνω, η καθεμία τη δική της στρατηγική.

Συμπερασματικά, η Κυβέρνηση με το δεύτερο μέρος του νομοσχεδίου εισάγει μία δυνατότητα προς το ταμείο, προκειμένου αυτό να μπορεί να ανταποκριθεί στις επενδυτικές συνθήκες με τον καλύτερο δυνατό τρόπο, όπως ακριβώς επιδιώκει κάθε πολίτης ο οποίος επιθυμεί τη μεγιστοποίηση της ωφέλειας από επένδυσή του.

Σας ευχαριστώ θερμά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει ο κ. Αλεξιάδης από τον ΣΥΡΙΖΑ.

**ΤΡΥΦΩΝ ΑΛΕΞΙΑΔΗΣ:** Ευχαριστώ, κύριε Πρόεδρε.

Ακούσαμε το πρωί με την έναρξη της διαδικασίας τον εισηγητή της Νέας Δημοκρατίας να εύχεται να μην εξελιχθεί η κουβέντα σε μια διαδικασία πολιτικής κοκορομαχίας και κάποια στιγμή εγώ χάρηκα και λέω: Επιτέλους θα γίνει μια σοβαρή κουβέντα εδώ. Άλλαξαν τακτική και έχουν διάθεση να συζητήσουμε ζητήματα, όπως το θέμα του ΤΧΣ, του τραπεζικού συστήματος, της οικονομικής κρίσης και όχι τα τρομερά και -πώς το είπατε; εγκληματικά λάθη;- τις εγκληματικές πράξεις και παραλείψεις του ΣΥΡΙΖΑ και διάφορα τέτοια. Είπα: «Θα γίνει μια σοβαρή κουβέντα».

Μετά, όμως, θυμήθηκα κάτι. Είδα την ομιλία σας, κύριε εισηγητά της Νέας Δημοκρατίας, στην επιτροπή. Άλλος ομιλητής έκανε τη μία ομιλία και άλλος την άλλη; Μιλήσατε για πολιτική κοκορομαχία σήμερα που μας καλέσατε. Αν δείτε τι είπατε στην Επιτροπή Οικονομικών Υποθέσεων, είναι η αποθέωση της πολιτικής κοκορομαχίας. Δεν είναι κακό να έχουμε διαφορετική πολιτική άποψη. Το πρόβλημα δεν είναι προσωπικό -θα σας πω μετά πού είναι το προσωπικό πρόβλημα-, δεν είναι προσωπική η διαφωνία. Το πρόβλημα είναι το πολιτικό, ότι δεν συζητάτε, ότι δεν κάνετε διάλογο.

Έρχεστε εδώ με ένα πολιτικό αφήγημα ότι η χώρα ήταν σε έναν παράδεισο μέχρι τον Ιανουάριο του 2015 και ήρθε «ο κακός ο ΣΥΡΙΖΑ», όπως λέτε, και «με εγκληματικές πράξεις και παραλείψεις οδήγησε τη χώρα στην καταστροφή». Ένα ερώτημα είναι προσωπικό σε εσάς ως νομικό: Γιατί δεν προχωράτε σε διερεύνηση των εγκληματικών πράξεων και των παραλείψεων; Δεν θέλετε να το κάνετε και καταλαβαίνουμε το γιατί.

Γιατί δεν ξεκινάμε έναν διάλογο, όχι από το 1945 και μετά, από το 2000 και μετά, τι έγινε με το χρηματοπιστωτικό σύστημα, τι έγινε με την κρίση, τι έγινε με το PSI, τι έγινε με το Χρηματιστήριο, τι έγινε με τους Ολυμπιακούς Αγώνες, με ένα σωρό πράγματα, τα οποία βεβαίως και πρέπει να συζητήσουμε και είμαστε έτοιμοι, αλλά φοβόσαστε να τα συζητήσετε. Φοβόσαστε να τα συζητήσετε. Επιλέγετε αυτό το «σκονάκι» το οποίο έχετε και λέτε συνέχεια τα ίδια και τα ίδια, ενώ σας έχουμε απαντήσει μια σειρά από επιχειρήματα. Φοβόσαστε να κάνετε διάλογο.

Είναι σαφές γιατί φοβόσαστε να κάνετε διάλογο, διότι θα βρεθείτε μπροστά στις μεγάλες ευθύνες ΠΑΣΟΚ - Νέα Δημοκρατία, Νέα Δημοκρατία - ΠΑΣΟΚ. Είπε κάποιος ομιλητής από το ΚΙΝΑΛ -προς τιμήν του όχι ο κ. Σκανδαλίδης, προσέχει το τι λέει- «η κυβέρνησή μας» και έτρεχε μέλι το στόμα του εκείνη την ώρα, γιατί ελπίζει ότι θα ξανάρθουν εκείνες οι μέρες. Μπορεί να έρθουν για τον ίδιο, δεν ξέρω αν θα έρθουν για τα κόμματά τους. «Η κυβέρνησή μας», η κυβέρνηση Σαμαρά - Βενιζέλου δηλαδή που τα έκανε όλα τέλεια και ήρθε ο κακός ο ΣΥΡΙΖΑ και τα κατέστρεψε!

Αυτός είναι ο λόγος που δεν θέλετε να αλλάξετε τη μέχρι τώρα τακτική σας και να κάνετε διάλογο. Εμείς ως κόμμα έχουμε καταθέσει και κείμενο δημόσια για τον απολογισμό της κυβερνητικής μας περιόδου, διότι βεβαίως και θέλουμε να το συζητήσουμε. Εσείς τολμάτε; Δεν τολμάτε, διότι πρώτα απ’ όλα θα έρθετε αντιμέτωποι με τον τεράστιο λαϊκισμό σας. Ένα παράδειγμα θα πω, θα μπορούσα να πω πάρα πολλά. Ένα παράδειγμα θα πω, γιατί υπάρχει και μέσα στο νομοσχέδιο. Είπατε ότι κοινός τόπος όλων μας η εισαγωγή του νέου ίδιου πόρου επί μη ανακυκλωμένων πλαστικών συσκευασιών. Πολύ σωστά.

Να ρωτήσω κάτι, κύριε Καραγκούνη, κύριε εισηγητά της Νέας Δημοκρατίας. Θυμόσαστε ένα αφήγημα για τους κακούς είκοσι εννιά άδικους φόρους του ΣΥΡΙΖΑ; Διότι κάποιοι που κάθονται τώρα στα υπουργικά γραφεία και ήταν τότε στα Έδρανα της αντιπολίτευσης, κατηγορούσαν τον ΣΥΡΙΖΑ γιατί έβαλε τέλος στην πλαστική σακούλα και αυτόν τον φόρο, όχι μόνο δεν τον καταργήσατε, αλλά -πολύ σωστά- τον αυξήσατε κιόλας. Δεν θα επιμείνω σ’ αυτό.

Μία παράκληση προς το Προεδρείο, όχι προσωπικά προς τον Προεδρεύοντα, προς το Προεδρείο. Πρέπει το Προεδρείο της Βουλής να αποφασίσει: Ή θα διεκδικήσει για τον εαυτό του έναν ρόλο κατανομής του χρόνου στους ομιλητές και να χτυπάει το κουδουνάκι ότι «τελείωσε ο χρόνος σας και κατεβείτε» ή θα επιλέξει έναν ρόλο ουσιαστικής λειτουργίας του Κοινοβουλίου. Δεν λειτουργεί το Κοινοβούλιο κανονικά. Έχουμε ένα τεράστιο νομοσχέδιο εκατόν τριάντα πέντε σελίδων το οποίο κατατέθηκε Παρασκευή απόγευμα και μπήκε στις 10.00΄ τη Δευτέρα το πρωί στην επιτροπή. Τελείωσε χθες η Επιτροπή Οικονομικών Υποθέσεων. Τα σκάνδαλα που θέλατε να κρύψετε -και θα έρθω μετά σ’ αυτά- δεν τα φέρατε στην Επιτροπή Οικονομικών Υποθέσεων για να τα συζητήσουμε και χθες το απόγευμα καταθέσατε άλλο νομοσχέδιο τετρακόσιες είκοσι σελίδες. Χτες τελείωσε η επιτροπή το ένα νομοσχέδιο, σήμερα είμαστε στην Ολομέλεια. Καταθέσατε άλλο νομοσχέδιο τετρακόσιες είκοσι σελίδες για το Ελληνικό, το οποίο ξεκινάει την Τρίτη. Αυτό είναι λειτουργία του Κοινοβουλίου;

Επίσης, φέρατε τρεις τροπολογίες ενενήντα πέντε σελίδες μετά τη λήξη της Επιτροπής Οικονομικών Υποθέσεων δήθεν για να συζητηθούν. Κάποιος θα έλεγε ότι σας έχει πιάσει μια αγωνία εν όψει των πολιτικών καταστάσεων και θέλετε να λύσετε διάφορα ζητήματα. Είναι σαν αυτό που ζήσαμε τον Δεκέμβριο του 2014, που φέρνατε διάφορες καταστάσεις. Μερικές ωφέλησαν και συγκεκριμένα επιχειρηματικά συμφέροντα αλλά δεν σωθήκατε από αυτό. Ούτε τώρα θα σωθείτε. Κάποιος θα έλεγε, λοιπόν, ότι είναι αυτό.

Εγώ, επιτρέψτε μου, επειδή έχω μάθει να διαβάζω και ανάμεσα στις γραμμές και να ψάχνω και λίγο παραπάνω, το λέω ξεκάθαρα και αναλαμβάνοντας την πολιτική ευθύνη ως Αλεξιάδης γι’ αυτό που κάνω: Το κάνετε για να καλύψετε σκάνδαλα. Το κάνετε διότι η Κυβέρνηση έχει κάνει την πολιτική επιλογή να καλύπτει σκάνδαλα και να εξυπηρετεί συγκεκριμένα επιχειρηματικά συμφέροντα.

Θα ήθελα να κάνω μία ερώτηση. Με χαρά μου είδα πριν τον κ. Μηταράκη, μάλλον δεν είναι εδώ τώρα. Ποια επιχειρηματικά συμφέροντα εξυπηρετεί η τροπολογία 793/120; Κοιτάξτε τι προβλέπει. Αν έχεις μια εταιρεία και δίνεις στα νοσοκομεία νοσοκομειακό υλικό ή καθαρίζεις ένα νοσοκομείο ή παρέχεις υπηρεσίες φύλαξης, αυτά που θα πληρωθείς από το νοσοκομείο, θα πρέπει να συμψηφιστούν με χρέη προς το δημόσιο κ.λπ.. Εκεί, λοιπόν, που έχουμε την ανάγκη δεν δίνετε αυτή τη δυνατότητα να εξυπηρετηθούν οι εταιρείες και να βοηθήσουν. Ποιες εταιρείες κρύβονται από πίσω, όταν για εταίρους υλοποίησης δικαιούχους του προγράμματος «ΕΣΤΙΑ» αυτά που θα πληρωθούν είναι ανεκχώρητα, ακατάσχετα, δεν συμψηφίζονται με βεβαιωμένα χρέη κ.λπ.;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε, δεν θα χρειαστώ παραπάνω.

Ποια συμφέροντα εξυπηρετείτε; Ήδη κυκλοφορούν τα ονόματα συγκεκριμένων εταιρειών. Δεν νομίζω να εξυπηρετείτε κάποιο φυσικό πρόσωπο που νοικιάζει ένα σπίτι για να εξυπηρετηθεί ένας μετανάστης ή κάτι άλλο. Φέρτε μας, λοιπόν, τα στοιχεία.

Επίσης, επειδή πλέον κατά το κοινώς λεγόμενο σάς έχουν πάρει χαμπάρι ακόμα και οι δικές σας εφημερίδες και τα δικά σας site, καταθέτω στα Πρακτικά, όχι από την «ΑΥΓΗ», όχι από το «LEFT», όχι από την «ΕΠΟΧΗ», που καλό είναι να τα διαβάζετε. Καταθέτω στα Πρακτικά δημοσίευμα από 4-3-2021 για το θέμα της τροπολογίας που έφερε το Υπουργείο Οικονομικών σε άλλο νομοσχέδιο, για να μη γίνει συζήτηση. «Στην υπόθεση της ματαίωσης μιας πραγματικά ιστορικής απόφασης να γκρεμιστούν αυθαίρετα πρωταγωνιστικό ρόλο, μου λένε, έπαιξε και Κρητικός στην καταγωγή Υπουργός, όπως επίσης, μεταξύ άλλων, και τα γνωστά συμφέροντα των Κρητικών ξενοδόχων κυρίως από Ελούντα μεριά, μερικά εκ των οποίων είναι τίγκα στο αυθαίρετο», «ΠΡΩΤΟ ΘΕΜΑ». Σας έχουν πάρει χαμπάρι ακόμα και οι δικοί σας, όπως και το «Capital» σε άλλο δημοσίευμα που σας καταγγέλλει και πρέπει να απαντήσετε.

(Στο σημείο αυτό ο Βουλευτής κ. Τρύφων Αλεξιάδης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, ολοκληρώστε.

**ΤΡΥΦΩΝ ΑΛΕΞΙΑΔΗΣ:** Κλείνω με μία φράση, κύριε Πρόεδρε.

Το μυαλό μου σήμερα είναι σε αυτούς που απελευθερώθηκαν μετά τις προσαγωγές από τις συλλήψεις που έγιναν στο Πανεπιστήμιο Θεσσαλονίκης. Τους εύχομαι καλή δύναμη και καλό κουράγιο, ιδιαίτερα στον Στέφανο από τα Γιάννενα, έναν φοιτητή που πήρε την πρώτη του εμπειρία από τέτοιες καταστάσεις. Εύχομαι αυτοί οι νέοι άνθρωποι με ειρηνικούς κοινωνικούς αγώνες να διεκδικήσουν τα δικαιώματά τους, να μη φοβηθούν. Δεν ευνόησαν τις κυβερνήσεις ούτε το 1980 ο θάνατος του Κουμή και της Κανελλοπούλου ούτε το 1985 ο θάνατος του Καλτεζά, δυστυχώς, από αστυνομικά όργανα. Έχετε κάνει επιλογή την ένταση και τη βία. Δεν θα σωθεί η Κυβέρνησή σας από αυτό. Θα έχετε την τύχη κυβερνήσεων που επένδυσαν στη βία και στην ένταση.

Ευχαριστώ για τον χρόνο σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Θα δώσουμε τον λόγο τώρα στον Πρόεδρο της Κοινοβουλευτικής Ομάδας του Κομμουνιστικού Κόμματος Ελλάδας, τον Δημήτρη τον Κουτσούμπα.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Το σχέδιο νόμου που συζητείται σήμερα δεν είναι μια νέα φιλολαϊκή τομή στην εξέλιξη της Ευρωπαϊκής Ένωσης, δεν αποτυπώνει έναν προωθητικό συμβιβασμό που μπορεί να αντιμετωπίσει τα τεράστια προβλήματα που έχει δημιουργήσει στην Ελλάδα και σε ολόκληρο τον κόσμο ο καπιταλιστικός δρόμος ανάπτυξης.

Τι ακριβώς φέρνει η Κυβέρνηση για έγκριση; Ουσιαστικά μια απόφαση για έναν κοινό δανεισμό της Ευρωπαϊκής Επιτροπής ύψους μερικών εκατοντάδων δισεκατομμυρίων ευρώ. Ο κοινός δανεισμός στον οποίον προχωράει τώρα η Ευρωπαϊκή Ένωση και το μεγάλο πακέτο κρατικής στήριξης που έρχεται δεν αλλάζει όμως την πραγματικότητα. Γενικότερα η πολιτική τύπου Κέινς δεν αλλάζει το γεγονός ότι το σύστημά σας, προκειμένου να εξασφαλίσει την κερδοφορία για τους λίγους, δεν έχει άλλο δρόμο από την κλιμάκωση την ίδια ώρα της επίθεσης στον λαό.

Η πολιτική που έχει στόχο να αυξάνει τον βαθμό εκμετάλλευσης της εργατικής τάξης θα συνεχιστεί για να διασφαλιστεί το κέρδος των νέων επενδύσεων και των ομίλων γενικότερα. Για αυτό άλλωστε τα μέτρα που φέρατε, αρπάζοντας και την ευκαιρία της πανδημίας, ήρθαν για να μείνουν, με πιο χαρακτηριστικό ίσως παράδειγμα την τηλεργασία που διαλύει τους εργαζόμενους, δεν τους αφήνει πια καθόλου ελεύθερο χρόνο, τους κάνει, όμως, παραγωγικότερους για το κεφάλαιο. Τα όποια ελάχιστα μέτρα έχετε πάρει για τους εργαζόμενους είναι προσωρινά μέτρα συγκράτησης της πτώσης του λαϊκού εισοδήματος περισσότερο για να καθυστερήσετε την κοινωνική αναταραχή, αλλά η δυνατότητά σας για μέτρα τέτοιου τύπου εξαντλείται πλέον στο έδαφος όλου αυτού του οξυμένου ανταγωνισμού.

Το προβλεπόμενο πακέτο του 2021, είναι ήδη αισθητά μικρότερο από το αντίστοιχο του 2020. Ξέρετε πολύ καλά πως ακόμα και αυτή η επιδοματική πολιτική του προηγούμενου χρόνου δεν απάντησε ουσιαστικά στην ανεργία εκατοντάδων, χιλιάδων εργαζομένων, με τους λογαριασμούς να τρέχουν, με τα μαγαζιά που δεν έχουν κάνει είσπραξη, με τους φόρους και τις εισφορές να διογκώνονται. Απλά πετάξατε το μπαλάκι λίγο παραπέρα. Και έρχεται η ώρα της λυπητερής για τους εργαζόμενους όταν θα σταματήσουν τα μέτρα των αναστολών και των προσωρινών ενισχύσεων. Δεν μπορείτε να κρύψετε, όσο και αν προσπαθείτε, ότι σε αυτό το σύστημα –παρ’ ότι το εκθειάζετε- δεν υπάρχουν λεφτόδεντρα. Ο κρατικός δανεισμός είτε κατά μόνας είτε από κοινού με την Ευρωπαϊκή Ένωση, όπως και η άλλη λύση που προτείνουν οι οικονομολόγοι, δηλαδή της εκτύπωσης περισσότερου χρήματος, φορτώνεται ξανά έτσι και αλλιώς στις πλάτες του λαού που θα κληθεί να τον αποπληρώσει την επόμενη ημέρα.

Στη χώρα μας το κρατικό χρέος έχει ήδη εκτοξευθεί πάνω από 200% του ΑΕΠ. Ποιος θα το πληρώσει αυτό; Είναι ρητορικό το ερώτημα και είναι γνωστή η απάντηση. Η κρατική φορολογία πέφτει στις πλάτες των εργαζομένων και τα σημερινά χρέη που συσσωρεύονται θέλετε να τα φορτώσετε στον λαό την επόμενη ημέρα. Άλλωστε ήδη προβλέπονται από εσάς νέα τέλη υπέρ της Ευρωπαϊκής Ένωσης που βαραίνουν τους εργαζόμενους για δεκαετίες στο μέλλον. Δεν μπορείτε να κρύψετε πως το επεκτατικό σχέδιο, το επεκτατικό πακέτο και το Ταμείο Ανάκαμψης έχουν σαν στόχους νέους κλάδους κερδοφορίας για το μεγάλο κεφάλαιο. Προσπαθείτε βέβαια να εμφανίσετε με ένα πιο ρωμέϊκο τρόπο –να το πω έτσι- την πικρή αλήθεια για τον λαό μας. Λέτε ότι «δεν θα σπαταλήσουμε το πακέτο». Όμως τι εννοείτε με αυτό; Απλά λέτε στους εργαζόμενους ότι το πακέτο δεν είναι για αυτούς και για τις ανάγκες τους, ότι το πακέτο είναι για να χρηματοδοτήσετε τις περιβόητες «πράσινες» επενδύσεις, την ψηφιακή μετάβαση για να γίνει η παραγωγική ανασυγκρότηση της οικονομίας. Δεν το λέτε τυχαία. Αυτή είναι η ουσία της πολιτικής της Ευρωπαϊκής Ένωσης για το θέμα η «πράσινη» ψηφιακή μετάβαση. Αυτό χρειάζεται για να προχωρήσει το σύστημα την επόμενη μέρα.

Οι αλλαγές στον ιδρυτικό νόμο του Ταμείου Χρηματοπιστωτικής Σταθερότητας, που επίσης φέρνετε στο σχέδιο νόμου, αποδεικνύουν και του λόγου το αληθές. Οι φόβοι σας για τα «κόκκινα» δάνεια των τραπεζών και οι ανάγκες να τις θωρακίσετε κεφαλαιακά φωτίζουν πως ούτε εσείς οι ίδιοι πιστεύετε ότι τα λαϊκά στρώματα θα βγουν από το τέλμα της κρίσης. Οι νέες αλλαγές είναι ένας ακόμα κρίκος στην αλυσίδα των κρατικών χρηματοδοτήσεων των τραπεζών για να διευκολυνθεί η καπιταλιστική ανάπτυξη.

Τι θα εισπράξουν οι εργαζόμενοι; Νέες ακόμη μεγαλύτερες απώλειες από τις νέες τοποθετήσεις στο μετοχικό κεφάλαιο του ταμείου.

Ο κοινός δανεισμός της Ευρωπαϊκής Ένωσης, η ουσία της σημερινής συζήτησης, δεν θα αλλάξει την κατάσταση των εργαζομένων, δεν θα απαλλάξει τον καπιταλισμό από την εκδήλωση των κρίσεων που τον ταλανίζουν συνέχεια τα τελευταία χρόνια. Σίγουρα δεν πρόκειται για μια έμπρακτη απόδειξη της αλληλεγγύης μεταξύ των κρατών-μελών της Ευρωπαϊκής Ένωσης. Παρά τον προσωρινό συμβιβασμό μέσα στην Ευρωπαϊκή Ένωση, τα συμφέροντα των αστικών τάξεων στο εσωτερικό της Ένωσης αποκλίνουν και ο ανταγωνισμός οξύνεται παραπέρα.

Αυτός ο προσωρινός συμβιβασμός αποτελεί μια προσπάθεια ενίσχυσης της συνοχής της, η οποία δοκιμάζεται από την ανισόμετρη εκδήλωση της κρίσης και των συνεπειών της βέβαια μεταξύ των κρατών-μελών της Ευρωπαϊκής Ένωσης.

Σε κάθε περίπτωση όταν ο λαός μας ακούει βήματα εμβάθυνσης της ενοποίησης θα πρέπει πολλαπλά να φυλάγεται, γιατί αυτό σημαίνει πως θα δυναμώσουν οι μηχανισμοί εφαρμογής των αποφάσεων σε βάρος του, θα δυναμώσουν οι μηχανισμοί εποπτείας που μπορεί τώρα να μη λέγονται τρόικες, θεσμοί, αλλά θα είναι εδώ πανταχού παρόντες και παρούσες κατά πάνω στον ελληνικό λαό για να ελέγχεται καλύτερα το ξεζούμισμά του.

Η στάση κάθε κόμματος απέναντι στο Ταμείο Ανάκαμψης δεν είναι συνεπώς ένα επιμέρους, ένα δευτερεύον ζήτημα, είναι κεντρικό πολιτικό ζήτημα γιατί μιλάμε για μια νέα σιδερένια αλυσίδα που οι λαοί της Ευρώπης θα την σέρνουν για πολλά χρόνια. Και εδώ τα πράγματα είναι πολύ συγκεκριμένα. Όλοι σας, Νέα Δημοκρατία, ΣΥΡΙΖΑ, ΚΙΝΑΛ, έχετε χαιρετίσει τη συγκρότηση του Ταμείου Ανάκαμψης, όπως το ίδιο έκαναν και άλλες κυβερνήσεις της Ευρωπαϊκής Ένωσης τόσο οι λεγόμενες φιλελεύθερες όσο και οι σοσιαλδημοκρατικές, κρύβοντας τους δυσβάσταχτους όρους για τους εργαζόμενους, για τους λαούς που θα συνοδεύουν και κάθε εκταμίευση του ταμείου η οποία θα κατευθύνεται για την ανάκαμψη της καπιταλιστικής κερδοφορίας.

Δεν μας κάνει εντύπωση φυσικά αυτή σας η στάση. Όπως μαζί ψηφίσατε το τρίτο μνημόνιο και εφαρμόσατε τα άλλα δυο, την ίδια στάση κρατάτε και σε αυτό το νέο υπερμνημόνιο της Ευρωπαϊκής Ένωσης. Με τα μνημόνιά σας, αυτά τα χρήσιμα εργαλεία με τα οποία όλοι σας φορτώσατε την οικονομική κρίση στις πλάτες του λαού, το ίδιο επιδιώκετε και με αυτό το νέο σούπερ μνημόνιο. Ξέρετε, όμως, ότι ούτε και αυτό θα γίνει τελικά αποδεκτό από τον λαό, όπως επίσης, ξέρετε πως κανένας λαός δεν μπορεί για μια ζωή να σέρνει μια σιδερένια αλυσίδα, γι’ αυτό παίρνετε τα μέτρα σας, γι’ αυτό στρέφεστε όλο και περισσότερο και πιο βάρβαρα ενάντια στους αγώνες του λαού, γι’ αυτό εξοπλίζετε το οπλοστάσιο της καταστολής, του αυταρχισμού.

Λογαριάζετε, όμως, χωρίς τον ξενοδόχο. Αυτό απέδειξε η μεγαλειώδης συγκέντρωση σωματείων, συλλόγων εργαζομένων, άλλων μαζικών φορέων αλλά και χιλιάδων κατοίκων στη Νέα Σμύρνη ενάντια στην απροκάλυπτη αστυνομική βία. Και ακριβώς επειδή αυτή η συγκέντρωση ήταν μεγαλειώδης, στήθηκαν τα γνωστά επεισόδια με ύποπτους μηχανισμούς του κράτους και του παρακράτους και τη συνδρομή κάποιων προβοκατόρικων στοιχείων. Στη Νέα Σμύρνη, εκφράστηκε η οργή και η αγανάκτηση απέναντι στην απρόκλητη αστυνομική βία, η οργή και η αγανάκτηση ενός λαού που πασχίζει να βγει όρθιος από την πανδημία γνωρίζοντας πως τον έχετε αφήσει στην μοίρα του, ενός λαού που ξέρει πως και η πανδημία να τελειώσει εκείνος ήδη ανεβαίνει τον Γολγοθά της ανεργίας, της φτώχειας και θα πληρώσει όλα τα σπασμένα της οικονομικής κρίσης.

Σας το λέμε και θέλουμε να το ακούσετε καλά, δεν θα καταφέρετε να κλείσετε το στόμα του ελληνικού λαού. Η απρόκλητη αστυνομική βία σε βάρος κατοίκων, σε βάρος οικογενειών την περασμένη Κυριακή στην πλατεία της Νέας Σμύρνης δεν ήταν ένα μεμονωμένο περιστατικό. Την ίδια μέρα, τις ίδιες ώρες, τα ίδια γίνονταν και σε άλλες συνοικίες ενάντια σε ανύποπτους πολίτες, όπως το Χαλάνδρι και αλλού, που σημαίνει ότι ήταν κυβερνητική κατεύθυνση η στάση αυτή των αστυνομικών δυνάμεων για την πρόκληση επεισοδίων και όχι πρωτοβουλία μόνο μερικών φασιστοειδών και χρυσαυγιτών που βρίσκονται δυστυχώς και μέσα στην Αστυνομία. Εσείς οι ίδιοι τα λέτε.

Ακόμη, όμως, και αν ήταν έτσι, γιατί δεν τους ξηλώνετε; Τι τους κρατάτε; Ούτε οι επιθέσεις αστυνομικών σε διαδηλωτές, κατοίκους της Νέας Σμύρνης που ακολούθησαν μετά τη συγκέντρωση και τα στημένα επεισόδια ήταν μεμονωμένα περιστατικά. Πού τα λέτε αυτά; Οι ξυλοδαρμοί, οι επιθέσεις αστυνομικών δυνάμεων σε κατοίκους, σε νέους ανθρώπους ακόμα και σε γυναίκες μέχρι τις πρώτες πρωινές ώρες, δηλαδή πολλές ώρες μετά τα επεισόδια στα στενά της Νέας Σμύρνης και των γύρω συνοικιών και δήμων του Νότιου Τομέα, τι ήταν; Μεμονωμένα περιστατικά;

Η αστυνομική και κρατική τρομοκρατία δεν είναι μεμονωμένο περιστατικό. Μάλλον θα πρέπει να ψαχτείτε λίγο περισσότερο. Λέμε μήπως θα πρέπει να ψάξετε λίγο περισσότερο όλους αυτούς όπου χωρίς αστυνομική στολή, όντας στα Σώματα Ασφαλείας όμως, τους δίνετε το καθήκον να διεισδύσουν -υποτίθεται- μέσα σε οργανώσεις, μέσα σε ομάδες χουλιγκάνων των γηπέδων, αλλού.

Είναι αλήθεια ή όχι ότι και στις διαδηλώσεις κουβαλάνε πάνω τους αυτοί τις μολότοφ και φυσικά τις χρησιμοποιούν ενάντια σε διαδηλωτές, για να ξεκινήσει το χτύπημα και η διάλυση των συγκεντρώσεων; Αλλιώς δεν θα συζητούσαμε κάθε τρεις και λίγο για την ένταση της καταστολής.

Μεμονωμένο περιστατικό ήταν η απαγόρευση διαδηλώσεων στο Πολυτεχνείο και η καταστολή της διαδήλωσης του ΚΚΕ, η απαγόρευση των εκδηλώσεων μνήμης για τον Αλέξη Γρηγορόπουλο, η εισβολή των ΜΑΤ στο Αριστοτέλειο Πανεπιστήμιο Θεσσαλονίκης την προηγούμενη βδομάδα; Γιατί η σημερινή εκκένωση, εδώ που τα λέμε, έγινε αφού είχαν πάρει χθες απόφαση, όπως όλοι πλέον γνωρίζουμε, οι συγκεκριμένοι καταληψίες να τελειώσουν σήμερα το μεσημέρι την κατάληψή τους. Και έχετε κλείσει όλη την Εγνατία, όλη τη Θεσσαλονίκη μέχρι αυτήν την ώρα που μιλάμε. Ή είναι μεμονωμένο γεγονός η προληπτική διάλυση άλλων συγκεντρώσεων;

Όλα αυτά που ζήσαμε εν μέσω πανδημίας είναι εικόνες και από το παρελθόν, αλλά κυρίως από το μέλλον. Είναι πρόβες γι’ αυτά που έρχονται. Τα σενάρια γι’ αυτές τις πρόβες τα έχετε γράψει εσείς, κύριοι της Νέας Δημοκρατίας, με τους νόμους που ψηφίσατε, πατώντας βέβαια πάνω στο νομοθετικό οπλοστάσιο που διατήρησε, επέκτεινε και σας κληρονόμησε και ο ΣΥΡΙΖΑ και πριν από αυτόν το ΠΑΣΟΚ, που τώρα παριστάνουν τους σκληρούς πολέμιους σας -για να στήνεται έτσι το δικομματικό παιγνίδι- παίζοντας πάνω στις πλάτες του λαού.

Οι πρόβες έγιναν και με τον νόμο για τον περιορισμό των διαδηλώσεων και με τον νόμο για την πανεπιστημιακή αστυνομία και με τον νόμο -και μάλιστα σε δύο δόσεις, η μια ήταν της κυβέρνησης του ΣΥΡΙΖΑ- για τον περιορισμό του απεργιακού δικαιώματος. Η συγγραφή συνεχίζεται με τον παραπέρα περιορισμό συνδικαλιστικών λαϊκών δικαιωμάτων.

Κυρίες και κύριοι, όλα αυτά αποδεικνύουν ότι η κλιμάκωση της καταστολής δεν είναι απλά μια εμμονή της Κυβέρνησης της Νέας Δημοκρατίας, όπως επιμένει να προβάλλει ο ΣΥΡΙΖΑ, το ΚΙΝΑΛ, άλλα κόμματα, αλλά συνειδητή επιλογή πιστεύουμε, σήμα κατατεθέν κάθε αντιλαϊκής αστικής κυβέρνησης. Η ένταση της καταστολής και του αυταρχισμού είναι επιλογή όλων των κυβερνήσεων στα κράτη-μέλη της Ένωσης όπου επίσης έχουν πανδημία, όπου επίσης έχουν καταρρεύσει δημόσια συστήματα υγείας, επίσης δεν έχουν παρθεί μέτρα προστασίας στους χώρους δουλειάς, στα σχολεία, στις σχολές, στα μέσα μαζικής μεταφοράς.

Θέλετε να σας τα θυμίσουμε; Μέσα στην πανδημία στη Γαλλία, του φίλου σας του Μακρόν, ψηφίστηκε εν μέσω μεγάλων λαϊκών αντιδράσεων ο νόμος για την καθολική ασφάλεια, μέτρο έντασης της καταστολής και της λογοκρισίας. Στην Ισπανία, της σοσιαλδημοκρατικής δήθεν προοδευτικής κυβέρνησης των φίλων του ΣΥΡΙΖΑ και του ΚΙΝΑΛ απαγορεύτηκαν πριν λίγες μέρες ακόμα και οι διαδηλώσεις για την Παγκόσμια Ημέρα της Γυναίκας. Στην Ιταλία, είχαμε απαγόρευση των απεργιών στον βορρά, απεργίες που είχαν αίτημα να κλείσουν όποιες βιομηχανίες είχαν γίνει εστίες υπερμετάδοσης του κορωνοϊού. Σε πολλές χώρες της Ευρωπαϊκής Ένωσης έχουμε συνεχή παράταση της κατάστασης έκτακτης ανάγκης για να περνάνε οικονομικά και άλλα κατασταλτικά μέτρα σε καθεστώς ευρύτερων περιορισμών.

Τι είναι όλα αυτά; Εμμονή ή επιλογή που απορρέει και από τη στρατηγική της Ευρωπαϊκής Ένωσης για την εξυπηρέτηση συγκεκριμένων μεγάλων οικονομικών και άλλων συμφερόντων; Τι είναι αυτά; Μεμονωμένα περιστατικά στην Ευρωπαϊκή Ένωση της δήθεν ευημερίας των λαών ή συστατικό στοιχείο της πολιτικής διαχείρισης της νέας οικονομικής κρίσης σε βάρος των λαών;

Η ένταση της καταστολής και του αυταρχισμού δεν έχει μόνο την υπογραφή της Κυβέρνησης της Νέας Δημοκρατίας, η οποία μπορεί να κοκορεύεται ότι είναι ο γνήσιος εκφραστής του δόγματος νόμος και τάξη. Έχει και την υπογραφή της κυβέρνησης του ΣΥΡΙΖΑ, ο οποίος δεν μπορεί να εμφανίζεται ως αθώα περιστερά.

Εσείς, κύριοι του ΣΥΡΙΖΑ, δεν ήσασταν που όχι μόνο δεν καταργήσατε τα ΜΑΤ, όπως είχατε εξαγγείλει, αλλά βγάλατε στους δρόμους και τις αύρες, πατέντα που ακολουθεί πιστά από εσάς η Νέα Δημοκρατία; Εσείς δεν ήσασταν που όχι μόνο δεν καταργήσατε τον «τρομονόμο», όπως λέγατε προεκλογικά, αλλά αντίθετα τον εμπλουτίσατε, τον ενισχύσατε με νέες διατάξεις, με τα περί τρομοκρατίας μέσω διαδικτύου; Θέλετε να σας θυμίσουμε την υπόθεση της Ηριάννας, που κάνατε την πάπια στην τροπολογία που κατέθεσε τότε το ΚΚΕ για την αλλαγή του σχετικού άρθρου του κώδικα πολιτικής δικονομίας αναφορικά με τη δικαστική αξιοποίηση του DNA; Να σας θυμίσουμε τη μετατροπή σε ιδιώνυμο λαϊκών διαμαρτυριών ενάντια σε πλειστηριασμούς ότι είναι δικό σας νομοθέτημα, τον νέο Ποινικό Κώδικα που αυξάνει τις ποινές για αδικήματα που μπορεί να αξιοποιηθούν κατά του λαϊκού κινήματος; Όπως βλέπετε, όπως βλέπει ο ελληνικός λαός, έχετε και εσείς λερωμένη τη φωλιά σας.

Η Νέα Δημοκρατία, κληρονόμησε από τον ΣΥΡΙΖΑ ένα ήδη ασφυκτικό νομοθετικό πλαίσιο για τα λαϊκά δικαιώματα, για τις εργατικές λαϊκές ελευθερίες. Τώρα, νόμο τον νόμο, αναβαθμίζει προς το χειρότερο αυτό το νομοθετικό πλαίσιο. Γι’ αυτό η Κυβέρνηση της Νέας Δημοκρατίας επιλέγει ως βολικό αντίπαλο τον ΣΥΡΙΖΑ.

Μάλιστα προσωπικά ο κ. Μητσοτάκης επιλέγει να απαντήσει αύριο, από αυτό εδώ το Βήμα, στον κ. Τσίπρα για την αστυνομική βία σε βάρος πολιτών στη Νέα Σμύρνη. Τον καταλαβαίνουμε τον κ. Μητσοτάκη. Επιλέγει τον εύκολο, τον βολικό αντίπαλο. Γιατί τι λέτε και οι δύο μαζί πολλές φορές ακόμα και με τα ίδια λόγια; «Ομοψυχία, κοινωνική ειρήνη, όχι στον διχασμό, ομαλότητα» και πολλά άλλα που αποτελούν βέβαια και συνθήματα του νόμου και της τάξης.

Όχι, δεν μπορεί να υπάρχει ομοψυχία με το άδικο, λέμε εμείς. Γιατί τελικά στην αδικία, σ’ αυτή την εκμεταλλευτική κοινωνία όλα αυτά δεν είναι τίποτε άλλο από την υποταγή των πολλών, των αδικημένων, των καταπιεσμένων. Δεν είναι τίποτε άλλο από την άρνηση του αγώνα, της ταξικής πάλης, η οποία, θέλετε δεν θέλετε, θα υπάρχει και θα δυναμώνει. Γιατί όταν ο ΣΥΡΙΖΑ χρεώνει την κλιμάκωση της καταστολής στις δεξιές και ακροδεξιές καταβολές της Νέας Δημοκρατίας, αφήνει στο απυρόβλητο την ουσία, δηλαδή την ταξική, αντιλαϊκή κυβερνητική πολιτική που και ο ίδιος εφάρμοσε και η οποία πάντα επιβάλλεται με αυταρχισμό, με καταστολή.

Σας βολεύει και τους δύο η μεταξύ σας αντιπαράθεση. Τα κοκοράκια -βλέπετε- πάντα παράγουν θέαμα για το κοινό. Δεν παύουν, όμως, να είναι κοκοράκια. Τα βλέπουμε καθημερινά, ο ΣΥΡΙΖΑ να σας κατηγορεί για τις ακροδεξιές εμμονές σας και εσείς να προσπαθείτε να παρουσιάσετε τον ΣΥΡΙΖΑ σώνει και καλά ως τον οργανωτή όλων αυτών των κινητοποιήσεων. Έλεος πια!

Κυρίες και κύριοι, πριν λίγες μέρες στήσατε μια ολόκληρη συζήτηση στη Βουλή για να ανοίξουν τα στόματα για τις σεξουαλικές κακοποιήσεις, τα οποία και βεβαίως πρέπει να ανοίξουν. Αλλά όταν ανοίγουν τα στόματα για να καταγγείλουν την καταστολή, τον αυταρχισμό, για να καταγγείλουν την πολιτική σας, κάνετε ό,τι μπορείτε για να τα κλείσετε.

Εμείς μιλάμε καθαρά. Σας το λέμε και βάλτε το -αν θέλετε- καλά στο μυαλό σας. Αυτό το άρρωστο, αυτό το επικίνδυνο κλίμα φόβου που καλλιεργείτε δεν θα περάσει, όσο και αν με τις καθημερινές επιχειρήσεις, ακόμα και στρατιωτικού χαρακτήρα, ομάδων της Αστυνομίας σε γειτονιές, προσπαθείτε να εμπεδώσετε στον λαό το αίσθημα ότι αυτός μόνο φταίει για την εξάπλωση της πανδημίας.

Κι επειδή φταίει, του λέτε ότι θα πρέπει να υποστεί από πάνω και την αστυνομοκρατία, λες και όσοι βγαίνουν για έναν περίπατο είναι αυτοί που παραδείγματος χάριν έπρεπε να θωρακίσουν το δημόσιο σύστημα υγείας και δεν το έκαναν, λες και είναι δική τους δουλειά να βρουν ιατρικές κλίνες, ΜΕΘ, γιατρούς, νοσηλευτές, εμβόλια επαρκή, περισσότερα εμβολιαστικά κέντρα, περισσότερα φάρμακα.

Όσο κι αν προσπαθείτε να ρίξετε την ευθύνη για την εκτόξευση των κρουσμάτων στον ίδιο τον λαό και στους αγώνες του, τις κινητοποιήσεις του, η ευθύνη είναι ακέραια δική σας και είναι εγκληματική αυτή η ευθύνη. Αντί να επιτάξετε τα μεγάλα ιδιωτικά νοσοκομεία στην Αττική, να τα εντάξετε στην εφημερία για covid και μη covid περιστατικά, αντί να τρέξετε τον εμβολιασμό με πρόσβαση σε όλα τα διαθέσιμα εμβόλια, αντί να επιβάλλετε μέτρα προστασίας στους χώρους δουλειάς, στα μέσα μεταφοράς, αντί να ανοίξετε με μέτρα προστασίας τα σχολεία, τα πανεπιστήμια, που εδώ και ένα χρόνο τους έχετε βάλει λουκέτο, αντί άμεσα να στηρίξετε τους σεισμοπαθείς στα χωριά της Θεσσαλίας, αντί να στηρίξετε τους ανέργους, τους εργαζόμενους σε αναστολή, τους εργαζόμενους που δουλεύουν ατελείωτες ώρες με μειωμένους μισθούς, αντί να στηρίξετε ουσιαστικά τους μικρούς επαγγελματίες και εμπόρους με διαγραφή χρεών από την εφορία και τις τράπεζες, με επιδότηση των ατομικών ασφαλιστικών εισφορών, με έκτακτο μηνιαίο επίδομα στους επαγγελματίες, αλλά και μέτρα πιο μακροπρόθεσμης ανακούφισης, όπως η επαναφορά του αφορολόγητου ορίου και η κατάργηση του τέλους επιτηδεύματος, ανακυκλώνετε ήδη γνωστά μέτρα, μαζί με δύο-τρία ίδιας κοπής νέα, αλλά αποδεδειγμένα πλέον εντελώς ανεπαρκή μέτρα. Κι όλα αυτά για να χρυσώσετε το χάπι για τις εγκληματικές ευθύνες σας και να κάμψετε τις αντιδράσεις και τη δυσαρέσκεια των μικρών επιχειρηματιών και των επαγγελματιών που μεγαλώνει.

Εσείς κάνετε επίδειξη κρατικής πυγμής. Δεν είναι θέμα ικανότητας και σταθερότητας αυτό. Είναι μόνο δείγμα καθαρής, δικής σας επιλογής και ευθύνης. Και γι’ αυτό, βεβαίως, είμαστε σίγουροι ότι πολιτικά θα λογοδοτήσετε και οι δύο, Κυβέρνηση και Αξιωματική Αντιπολίτευση.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κατσούμπα.

Πριν προχωρήσουμε στον κατάλογο των ομιλητών, ζήτησαν τον λόγο τρεις Υπουργοί, για να αναπτύξουν τις τροπολογίες που έχουν καταθέσει. Αν δεν διαφωνείτε, απευθύνομαι στους Υπουργούς, θα προτάξουμε τον κ. Οικονόμου, ο οποίος επείγεται για μια υποχρέωση που έχει στις 14.00΄.

Κύριε Οικονόμου, έχετε τον λόγο για να αναπτύξετε την τροπολογία που θέλετε.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρίες και κύριοι Βουλευτές, με την προτεινόμενη διάταξη από τη Γενική Γραμματεία Πολιτικής Προστασίας προβλέπεται η κάλυψη των οδοιπορικών εξόδων του πυροσβεστικού προσωπικού έως τριών ατόμων, για τα οποία απαιτείται η άμεση διάθεσή τους μέσω απόσπασης στη Γενική Γραμματεία Πολιτικής Προστασίας, σε περιπτώσεις εκτάκτων και απρόβλεπτων αναγκών, για λόγους δημόσιας ασφάλειας ή δημόσιας υγείας και για όσο διάστημα διαρκεί η ως άνω διάθεση. Επιλύεται με αυτόν τον τρόπο ένα ουσιαστικό ζήτημα που έχει προκύψει, πέραν των τεθέντων χρονικών περιορισμών από το υφιστάμενο νομικό πλαίσιο που διέπει ανάλογες διαδικασίες, γεγονός που επιτρέπει την υπηρεσιακή αξιοποίηση των στελεχών αυτών άνευ χρονικού περιορισμού.

Μέσω της καταβολής οδοιπορικών εξόδων αντιμετωπίζεται η επιτακτική ανάγκη διευθέτησης των συνθηκών διαβίωσης των εξειδικευμένων στελεχών του Πυροσβεστικού Σώματος, που δίχως αίτησή τους αλλά με πρωτοβουλία της υπηρεσίας, καλούνται να εισφέρουν μακριά από τον τόπο μόνιμης διαμονής τους και της οργανικής θέσεως τους για την αντιμετώπιση κρίσεων και κινδύνων αρμοδιότητας της Γενικής Γραμματείας Πολιτικής Προστασίας.

Η συγκεκριμένη ρύθμιση συνεπώς, κρίνεται αναγκαία, καθώς με αυτόν τον τρόπο περιορίζεται η υπέρμετρη οικονομική επιβάρυνση των ανωτέρω στελεχών που προκύπτει από τις προαναφερθείσες συνθήκες, επιδεικνύοντας με αυτόν τον τρόπο τη μέριμνα από μέρους της διοίκησης και της πολιτείας συνολικότερα για τα στελέχη που αξιοποιεί λόγω έκτακτων και απρόβλεπτων αναγκών με δική της πρωτοβουλία.

Για τους λόγους αυτούς, σας καλώ κυρίες και κύριοι Βουλευτές, να στηρίξετε την εν λόγω νομοθετική ρύθμιση.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Υπουργό.

Τον λόγο έχει ο κ. Μηταράκης, ο οποίος θα τοποθετηθεί για το δεύτερο μέρος της ίδιας τροπολογίας.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, τοποθετούμαι για το δεύτερο άρθρο της τροπολογίας με γενικό αριθμό 793 και ειδικό αριθμό 120, το οποίο ορίζει το ανεκχώρητο, ακατάσχετο και τον μη συμβιβασμό ποσών που καταβάλλονται στους εταίρους υλοποίησης του στεγαστικού προγράμματος «EΣTIA 2021» του Υπουργείου Μετανάστευσης και Ασύλου. Αφορά, δηλαδή το στεγαστικό πρόγραμμα της φετινής χρονιάς.

Ανταποκρινόμαστε με αυτόν τον τρόπο σε ένα δίκαιο αίτημα της Κεντρικής Ένωσης Δήμων Ελλάδος, όπως μας απεστάλη στις 23 Φεβρουαρίου με την υπ’ αριθμόν 679 επιστολή του Προέδρου της ΚΕΔΕ την οποία και θα καταθέσω στα Πρακτικά.

Συγκεκριμένα, ο κύριος Πρόεδρος της ΚΕΔΕ μας ζητάει να λάβουμε υπ’ όψιν το αίτημα των δήμων, δημοτικών επιχειρήσεων και δημοτικών οργανισμών περί του ακατάσχετου των χρηματοδοτήσεων στο πλαίσιο υλοποίησης του προγράμματος «EΣTIA 2021» και ζητά να προβλεφθεί να μην κατάσχονται και να μην υπόκεινται σε κάθε είδους παρακράτηση και να μη συμψηφίζονται με τυχόν οφειλές των δικαιούχων, δηλαδή των δήμων, των δημοτικών επιχειρήσεων και των δημοτικών οργανισμών, προς το ελληνικό δημόσιο και τα ασφαλιστικά ταμεία.

Καταθέτω την επιστολή στα Πρακτικά.

(Στο σημείο αυτό ο Υπουργός Μετανάστευσης και Ασύλου κ. Νότης Μηταράκης καταθέτει για τα Πρακτικά την προαναφερθείσα επιστολή, η οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το πρόγραμμα «EΣTIA», όπως γνωρίζετε, λειτουργεί από το 2015, αρχικά υπό τη διοίκηση της ύπατης αρμοστείας του ΟΗΕ, με 100% χρηματοδότηση της Ευρωπαϊκής Επιτροπής, ενώ την ευθύνη επίβλεψης της τήρησης των όρων υλοποίησης του προγράμματος φέρει πλέον το Υπουργείο Μετανάστευσης και Ασύλου. Σήμερα, το πρόγραμμα έχει είκοσι έξι παρόχους, η πλειοψηφία των οποίων είναι δήμοι ή δημοτικές επιχειρήσεις ή δημοτικοί οργανισμοί.

Η προτεινόμενη ρύθμιση αντιμετωπίζει πρόβλημα που εντοπίζεται στις πληρωμές και συγκεκριμένα στις αναπτυξιακές εταιρείες των δήμων που μετέχουν στο πρόγραμμα. Κι ενώ έχουν ρυθμισμένες οφειλές προς το δημόσιο και τα ασφαλιστικά ταμεία και λαμβάνουν απρόσκοπτα φορολογική και ασφαλιστική ενημερότητα, δεν μπορούν να εισπράξουν το σύνολο της χρηματοδότησης, καθώς αυτό συμψηφίζεται με ρυθμισμένες οφειλές. Έτσι δεν μπορούν να καταβάλουν μισθοδοσία, μισθώματα και λογαριασμούς κοινής ωφελείας των ιδιωτικών κατοικιών, διαμερισμάτων και λοιπών κτηρίων που χρησιμοποιούνται για τη στέγαση των αιτούντων άσυλο, με τον κίνδυνο, λοιπόν, να υπάρχουν εξώσεις αιτούντων άσυλο, ενώ το ελληνικό δημόσιο με 100% χρηματοδότηση της Ευρωπαϊκής Επιτροπής, καταβάλλει το σχετικό μίσθωμα.

Είναι η πρώτη φορά που γίνεται τέτοια ρύθμιση; Όχι. Είναι μια ρύθμιση που γίνεται από αυτή την Κυβέρνηση μόνο για τα προγράμματα αιτούντων άσυλο; Όχι. Θα σας θυμίσω ότι στις 23 Δεκεμβρίου του 2020, πριν από λίγους μήνες, με τον ν.4764/2020 και το άρθρο 131, εισήχθη ακριβώς ίδια διάταξη για τα ελληνικά ξενοδοχεία, τα οποία συμμετέχουν στο πρόγραμμα του Υπουργείου Τουρισμού «Τουρισμός για Όλους» και απ’ ό,τι γνωρίζω δεν ηγέρθησαν τότε θέματα νομιμότητας της διάταξης.

Κατά συνέπεια, δεν θεωρώ ότι υπάρχουν τέτοια θέματα σήμερα. Ανταποκρινόμαστε σε ένα αίτημα της Κεντρικής Ένωσης Δήμων Ελλάδος, για να μπορέσει η ευρωπαϊκή χρηματοδότηση να φτάσει στον προορισμό της.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Υπουργέ.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, κι εγώ.

**ΠΡΟΕΔΡΕΥΩΝ (Γεώργιος Λαμπρούλης):** Σας είδα. Μισό λεπτό, μη βιάζεστε. Ακούστε με.

Υπολείπεται ο κ. Πέτσας. Ο κ. Λοβέρδος και ο κ. Χήτας προφανώς θέλουν να θέσουν ερωτήματα στον κ. Μηταράκη. Προτείνω –και αν θέλετε το κάνετε δεκτό- να τοποθετηθεί ο κ. Πέτσας σε ό,τι αφορά την τροπολογία του και να ολοκληρωθεί ο κύκλος των παρεμβάσεων των Υπουργών για τις τροπολογίες. Και ενδεχομένως, όποιες ερωτήσεις υπάρχουν για το Υπουργείο Εσωτερικών ή τα άλλα Υπουργεία, να τεθούν εν συνόλω.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πέτσα, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Η τροπολογία 794/121 αφορά το πρόγραμμα «ΑΝΤΩΝΗΣ ΤΡΙΤΣΗΣ». Είναι ένα πρόγραμμα εμβληματικό του Υπουργείου Εσωτερικών, ύψους 2,5 δισεκατομμυρίων ευρώ, που είναι ικανό να αλλάξει την όψη στις τοπικές κοινωνίες προς όφελος φυσικά των πολιτών, βελτιώνοντας την καθημερινότητα τους.

Χρησιμοποιεί τα χρήματα αυτά για να χρηματοδοτήσει δράσεις από υποδομές ύδρευσης και αποχέτευσης με ζητήματα που σχετίζονται με την αγροτική οδοποιία ή τις ευφυείς πόλεις.

Για να κάνουμε πιο γρήγορη και πιο αποτελεσματική την υλοποίηση του προγράμματος αυτού λοιπόν, -με την παρούσα τροπολογία ιδίως στην παράγραφο 8- προβλέπουμε τη θέσπιση τεχνικής βοήθειας στην ειδική υπηρεσία του Υπουργείου Εσωτερικών που υλοποιεί το πρόγραμμα αυτό. Αυτή είναι η βασική αλλαγή που κάνει αυτή η τροπολογία στο υφιστάμενο πλαίσιο.

Επέρχονται, επίσης, κάποιες νομοτεχνικές, κυρίως, βελτιώσεις στα θέματα που έχουν να κάνουν με τις νομοθετικές εξουσιοδοτήσεις, ιδίως δε με τις συνυπογραφές με τα άλλα συναρμόδια Υπουργεία. Και εφιστώ την προσοχή σας εδώ ότι είναι ξεκάθαρο ότι εδώ επιλέγουμε αυτή την οδό για να έχουμε καλύτερες συνέργειες για παράδειγμα με το Υπουργείο Ψηφιακής Διακυβέρνησης ή με τη Γενική Γραμματεία Πολιτικής Προστασίας ή με άλλα συναρμόδια Υπουργεία, όπως το Υγείας, προκειμένου να έχουμε την καλύτερη δυνατή συνέργεια όταν έχουμε μπροστά μας το Ταμείο Ανάκαμψης και χρηματοδοτήσεις που έρχονται από αυτή την πηγή.

Όσο δε αφορά άλλες τροποποιήσεις έχουμε την αλλαγή στην επιτροπή αξιολόγησης όπου εκεί επιλέγουμε την αντικατάσταση των μελών της ΕΕΤΑΑ που υπήρχε μέχρι σήμερα, γιατί η ΕΕΤΑΑ μπορεί να είναι ο ίδιος φορέας υλοποίησης και επομένως δεν μπορεί να είναι αξιολογητής.

Και επειδή οι νομοτεχνικές αλλαγές επιδέχονται πάντα βελτιώσεων σε συνεργασία με τη Γενική Γραμματεία Νομικών και Κοινοβουλευτικών Θεμάτων θα ήθελα να επιστήσω την προσοχή σας σε τρεις νομοτεχνικές αλλαγές που θα γίνουν.

Στο τέλος της παραγράφου 3Α εκεί που αναφέρονται «οι δράσεις και παρεμβάσεις που αφορούν τομείς αρμοδιότητας και άλλων Υπουργείων», προστίθεται η φράση «του πρώτου εδαφίου» για να είναι ξεκάθαρο ότι μιλάμε για τα Υπουργεία που αναφέρονται στην παράγραφο 3Α.

Επίσης, στην παράγραφο 4 εκεί που αναφέρονται οι εκπρόσωποι στην επιτροπή αξιολόγησης η αναφορά που γινόταν «σε δύο εκπροσώπους του Υπουργού Εσωτερικών» γίνεται «έναν υπάλληλο της Διεύθυνσης Οικονομικής και Αναπτυξιακής Πολιτικής του Υπουργείου Εσωτερικών και έναν εκπρόσωπο του Υπουργού Εσωτερικών» στην περίπτωση β. Ενώ στην παράγραφο 7 εκεί που αναφερόταν η σύνθεση της τριμελούς επιτροπής παρακολούθησης ο «ένας εκπρόσωπος του Υπουργού Εσωτερικών» μετατρέπεται σε «έναν υπάλληλο της Διεύθυνσης Οικονομικής και Αναπτυξιακής Πολιτικής του Υπουργείου Εσωτερικών».

Θα τις καταθέσω σε λίγο.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Οπότε τώρα περνάμε στις ερωτήσεις. Δήλωσαν μέχρι τώρα ότι θέλουν να ρωτήσουν ο κ. Λοβέρδος και ο κ. Χήτας. Ξεκινάμε από τον κ. Λοβέρδο.

Ορίστε, κύριε συνάδελφε, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Νομίζω ότι και η κ. Μανωλάκου την ίδια στάση είχε κρατήσει και χθες στην επιτροπή και σήμερα. Νομίζω ότι όλοι μας στη Διαρκή Επιτροπή Οικονομικών -και ο κ. Συρμαλένιος- είχαμε ρωτήσει τον κ. Σταϊκούρα εάν θα έφερνε τροπολογίες, γιατί πήγαινε κατά κάποιον τρόπο χωρίς νόημα η δεύτερη ανάγνωση. Τα είχαμε πει όλα τα επιχειρήματά μας. Και η δεύτερη ανάγνωση είναι η ανάγνωση κατά την οποία, κύριε Πρόεδρε, αξιολογεί η Κυβέρνηση τι έχει πει η Βουλή, ούτως ώστε να κάνει αλλαγές ή μας φέρνει τροπολογίες.

Χτες, λοιπόν, ρωτήσαμε εάν θα φέρετε τροπολογίες. Επειδή είχε πει ο Υπουργός προχθές ότι θα φέρει η Κυβέρνηση, περιμέναμε ότι θα ήταν ένας ορθότερος, σχετικά βέβαια, τρόπος του νομοθετείν να τις φέρει χθες αυτές τις τρεις, να τις δούμε και να μη γίνεται η Ολομέλεια επιτροπή κατ’ ουσία, γιατί αυτό κάνουμε.

Είναι πολύ λάθος όλος ο τρόπος που κάνει τις παρεμβάσεις της με τροπολογίες η Κυβέρνηση και μας αναγκάζει, κύριε Πρόεδρε, στην εύκολη λύση του να πούμε «παρών», γιατί δεν ξέρουμε τι μας έχει φέρει. Αμφιβάλλουμε, ρωτάμε.

Εγώ για την τροπολογία του κ. Μηταράκη θέλω να ρωτήσω. Διάβασα, κύριε Μηταράκη, την επιστολή του κ. Παπαστεργίου, του Προέδρου της Κεντρικής Ένωσης Δήμων Ελλάδος. Την καταθέσατε, την πήρα, την διάβασα. Άρα, έχω εικόνα τι λέει ο ανθρώπους, γιατί σας λέει: «Ειδικότερα παρακαλείστε εσείς, όπως προβλεφθεί να μην κατάσχονται, να μην υπόκειται σε κανενός είδους παρακράτηση και να μη συμψηφίζονται με τυχόν οφειλές του δημοσίου προς το ελληνικό δημόσιο ή τα ταμεία». Ποια; Τα ζητήματα που αφορούν χρηματοδοτήσεις σχετικά με το πρόγραμμα «EΣTIA 2021». Στεγαστικό πρόγραμμα για αιτούντες διεθνή προστασία. Αυτό σας λέει ο κ. Παπαστεργίου.

Διαβάζουμε και το άρθρο 2 της τροπολογίας, που είναι λίγο ή πολύ η εφαρμογή αυτού του αιτήματος, αλλά η Βουλή πρέπει να ρωτήσει δύο πράγματα. Το πρώτο που πρέπει να σας ρωτήσει είναι ποιοι είναι οι δικαιούχοι; Όχι ποιο είναι το θέμα, ποιοι είναι οι δικαιούχοι;

Και το δεύτερο που πρέπει να σας ρωτήσει, είναι εάν υπάρχει η ίδια ακριβώς συμπεριφορά για όλα τα προγράμματα που αφορούν την εφαρμογή μεταναστευτικής πολιτικής και πολιτικής ασύλου ή κατ’ εξαίρεση για το «EΣTIA 2021» γίνεται αυτή η ρύθμιση; Εδώ πρέπει να θεωρήσετε εύλογη την ερώτηση. Ή αυτό έχει γίνει και σε άλλες περιπτώσεις που δεν αφορούν, όμως, τα μεταναστευτικά ή τα θέματα του ασύλου; Το ξαναέκανε ο νομοθέτης αυτό και επί ΣΥΡΙΖΑ, όπως είναι το προσφιλές σας επιχείρημα. Εμάς δεν μας νοιάζει αυτό εάν το ξαναέκανε. Το έχει ξανακάνει με κατ’ εξαίρεση ο νομοθέτης πολλές φορές για άλλα θέματα. Για το παρόν όμως θέμα που έχει μια ευαισθησία, είναι καθολική η συμπεριφορά απέναντι στους δικαιούχους μετέχοντες σε όλα τα προγράμματα του Υπουργείου σας;

Θέλω καθαρές απαντήσεις και στα δύο.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Λοβέρδο.

Κύριε Χήτα, και εσείς προφανώς τον κ. Μηταράκη, θέλετε να ρωτήσετε, έτσι δεν είναι; Οπότε, κύριε Υπουργέ, να ακούσουμε και τον κ. Χήτα και να απαντήσετε συνολικά.

Ορίστε, κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Κύριε Μηταράκη, η αλήθεια είναι ότι όταν σας είδα χάρηκα, γιατί είπα ότι ήρθατε να πάρετε πίσω την τροπολογία σας. Εσείς μάλλον ήρθατε με άλλες διαθέσεις εδώ.

Γιατί, κύριε Μηταράκη, αυτό δεν είναι τροπολογία, είναι ντροπολογία! Και δεν χαίρομαι καθόλου που το λέω. Μιλάμε ότι είναι ντροπολογία αυτό που φέρνετε εδώ. Σας κάλεσε ο Πρόεδρος της Ελληνικής Λύσης, να έρθετε εδώ να την πάρετε πίσω και να μάθουν οι Ελληνίδες και οι Έλληνες τι αναφέρεται εδώ μέσα, ποιες διατάξεις υπάρχουν.

Τι πάει να πει, κύριε Μηταράκη, ειδική διάταξη ότι δεν υπόκειται σε οποιαδήποτε κράτηση, τέλος, εισφορά, δεν δεσμεύονται, δεν συμψηφίζονται τα βεβαιωμένα χρέη; Δηλαδή όσοι πάρουν λεφτά, αυτό το φρεσκοκομμένο χρήμα που έρχεται στην Ελλάδα και αφορά στους λαθρομετανάστες, ότι χρήμα έρθει εδώ και όσοι συναλλαγούν με αυτό δεν θα φορολογείται. Φοβερό! Ρατσισμός έναντι όλων των υπολοίπων επιχειρήσεων των Ελλήνων φορολογουμένων, αθέμιτος ανταγωνισμός. Απίστευτα πράγματα! Είναι δυνατόν να εξαιρείται;

Δηλαδή, έχω εγώ ένα ξενοδοχείο και θα μου δώσει πελάτες έτοιμους, πάρε τους λαθρομετανάστες να τους βάλεις μέσα και θα πάρεις το ζεστό χρήμα της Ευρωπαϊκής Ένωσης και των Ελλήνων που πληρώνουν, γιατί συμμετέχουν οι Έλληνες σε αυτό και δεν θα φορολογηθεί κιόλας.

Πώς γίνεται αυτό, κύριε Μηταράκη; Είναι απίστευτο. Απορώ πώς έχετε το θράσος να φέρνετε αυτή την ντροπολογία στο ελληνικό Κοινοβούλιο εν μέσω πανδημίας και εν μέσω οικονομικής καταστροφής και εγκλεισμού. Είναι απίστευτο. Πώς το κάνετε αυτό;

Δεν πιστεύετε εμάς; Κύριε Μηταράκη, ρωτήστε τους Βουλευτές της Νέας Δημοκρατίας εάν δεν είχαν την κομματική γραμμή -και τους προκαλώ- πόσοι από αυτούς θα ψήφιζαν αυτή την τροπολογία;

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώσατε τα ερωτήματα, κύριε Χήτα;

**ΚΩΝΣΤΑΝΤΙΝΟΣ ΧΗΤΑΣ:** Έχω δύο-τρία ερωτήματα ακόμα, κύριε Πρόεδρε και τελειώνω.

Η μόνη σας πρεμούρα, κύριε Μηταράκη, είναι ο κίνδυνος εξώσεων των αιτούντων άσυλο; Σοβαρά μιλάμε; Ενώ έχουμε τους σεισμόπληκτους που μένουν σε αντίσκηνα και ενώ ξεκινάνε οι πλειστηριασμοί και ο κόσμος χάνει τα σπίτια του, οι Έλληνες πολίτες, το δικό σας νοιάξιμο και κόψιμο είναι να μη χάσουν τα σπίτια τους οι αιτούντες άσυλο; Είναι δυνατόν; Θα πάρετε τα σπίτια των Ελλήνων;

Δεν θα πω για τις μελέτες, μελέτες που πάνε σε απευθείας ανάθεση με 6 εκατομμύρια ευρώ, απευθείας αναθέσεις, δεν θα πω για τα χρήματα στους δήμους που θα δώσετε με αυτό το πρόγραμμα, που θα τα πάρουν οι δήμοι και θα προχωρήσουν σε προσλήψεις, κύριε Μηταράκη, εκτός ΑΣΕΠ, πάρε 50, πάρε 100, πάρε 150, να κάνουμε δουλειά. Αυτά θα γίνουν τώρα. Πάρτι εκατομμυρίων στην υγεία των κορόιδων Ελλήνων για τους αιτούντες άσυλο. Πάρτε πίσω την ντροπολογία αυτή! Και αν δεν πιστεύετε εμάς ρωτήστε τους Βουλευτές του κόμματος σας. Πάρτε πίσω την τροπολογία τώρα!

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Μηταράκη, έχετε τον λόγο.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Κατ’ αρχάς, να πω ότι κοινοβουλευτικά συμφωνώ απόλυτα με τον κ. Λοβέρδο για το θέμα του χρόνου κατάθεσης των τροπολογιών. Και έχω επιδιώξει στα τέσσερα χρόνια που βρίσκομαι στα κυβερνητικά έδρανα, πάντα να καταθέτω στην επιτροπή. Ζητώ συγγνώμη που αυτό δεν έγινε για τεχνικούς λόγους εφικτό σήμερα. Πάντως έχετε απόλυτο δίκιο. Ο σωστός χώρος για να συζητάμε τις τροπολογίες, όταν χρειάζονται και προσπαθεί αυτή η Κυβέρνηση και καταθέτει λιγότερες από ότι ιστορικά κατατίθεντο, πρέπει να γίνεται κατά το πλείστον στην επιτροπή. Σε αυτό συμφωνώ μαζί σας ως παλαιότερος συνάδελφος που είστε έχετε δίκιο σε αυτό.

Ως προς το θέμα της διάταξης -η διάταξη όπως σας είπα και στην τοποθέτησή μου αντιγράφει το άρθρο 131 του ν.4764/20- που αφορά τα ξενοδοχεία στο πρόγραμμα «Τουρισμός για Όλους» για να υπάρχει ένα σταθερό πλαίσιο αυτής της ειδικής διαχείρισης σε αυτήν τη δύσκολη εποχή που βιώνουμε σήμερα. Συνολικά οι δικαιούχοι του προγράμματος «EΣTIA» είναι είκοσι έξι. Θα τα καταθέσω, δεν τα έχω έτοιμα, θα καταθέσω εντός της ημέρας. Είναι δεκατέσσερις δήμοι…

**ΑΝΔΡΕΑΣ ΛΟΒΕΡΔΟΣ:** Θα τα καταθέσετε;

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Βεβαίως, τα δίνουμε. Όλα αυτά βγαίνουν στη «ΔΙΑΥΓΕΙΑ». Δεν είναι κάτι που δεν βγαίνει στη «ΔΙΑΥΓΕΙΑ».

**ΑΝΔΡΕΑΣ ΛΟΒΕΡΔΟΣ:** Έχουν βγει στη «ΔΙΑΥΓΕΙΑ»;

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Βεβαίως.Κάθε σύμβαση που γίνεται, βγαίνει στη «ΔΙΑΥΓΕΙΑ». Κάθε σύμβαση υπαγωγής στη χρηματοδότηση βγαίνει στη «ΔΙΑΥΓΕΙΑ». Είναι δεκατέσσερις δήμοι και δώδεκα ελληνικές αστικές μη κερδοσκοπικές εταιρείες.

Το πρόβλημα έχει προκύψει μόνο με τους δήμους. Οι δήμοι έχουν το θέμα λόγω των αναπτυξιακών τους εταιρειών, που έχουν ιστορικά χρέη, τα οποία βρίσκονται σε ρύθμιση μεν αλλά δημιουργούνταν πρόβλημα παρακράτησης που δεν τους επέτρεπε να ανταποκριθούν στις υποχρεώσεις τους από το πρόγραμμα, με αποτέλεσμα αυτοδίκαια να έβγαιναν από το πρόγραμμα και να δημιουργούσαν και μεγάλο θέμα. Θα το καταθέσω, λοιπόν, αυτό.

Το πρόγραμμα «EΣTIA» είναι το μόνο πρόγραμμα που έχουμε στεγαστικό, το οποίο αφορά εξωτερικούς παρόχους. Άρα, καταθέτουμε για το μόνο πρόγραμμα φιλοξενίας αιτούντων άσυλο που έχουμε. Η πλειοψηφία των αιτούντων άσυλο βρίσκονται σε δομές φιλοξενίας, στις τριάντα εννιά δομές φιλοξενίας που υπάρχουν στη χώρα μας.

Απαντώ στον κ. Χήτα, ο οποίος πάντα έχει ένα έντονο ύφος όταν προσπαθεί να παρουσιάσει θέματα που αφορούν το προσφυγικό, κάποια στιγμή φαντάζομαι και για δημιουργία εντυπώσεων. Αντιλαμβάνομαι πως σας ενοχλεί ότι αυτή η τροπολογία αφορά το μεταναστευτικό, γιατί δεν βρήκα στα Πρακτικά της Βουλής να έχετε πει τα ίδια όταν κατατέθηκε η διάταξη του Δεκεμβρίου, η οποία δημιουργούσε ακριβώς το ίδιο θέμα για τα ελληνικά ξενοδοχεία, τα οποία συμμετείχαν στο πρόγραμμα «Τουρισμός Για Όλους».

Εδώ, όμως, αυτοί που λαμβάνουν τα ευρωπαϊκά κονδύλια είναι οι δήμοι, είναι οι δημοτικές επιχειρήσεις, οι οποίες με αυτά πληρώνουν Έλληνες σπιτονοικοκύρηδες οι οποίοι παρέχουν υπηρεσίες στέγασης. Θεωρείτε ότι δεν αφορά το δημόσιο συμφέρον να βρεθούν άνθρωποι στο δρόμο, ενώ πληρώνεται από την Ευρωπαϊκή Επιτροπή η προσωρινή τους στέγαση;

Επίσης, η διάταξη αυτή δεν αλλάζει τη φορολογική αντιμετώπιση των παρόχων ούτε των τελικών δικαιούχων, δηλαδή οι σπιτονοικοκύρηδες πληρώνουν κανονικά φόρο ενοικίου, οι ξενοδόχοι πληρώνουν κανονικότατα φόρους. Αναφέρεται στην πληρωμή από την Ευρωπαϊκή Επιτροπή χωρίς κράτηση. Είναι η ίδια διάταξη που ισχύει για τα ξενοδοχεία από το 2020 για το πρόγραμμα «Τουρισμός Για Όλους».

Δεν αφορά την τελική φορολόγηση, η οποία δεν επηρεάζεται. Το λέω, γιατί ήδη ένα ραδιόφωνο της Θεσσαλονίκης λέει ότι υπάρχει ειδικό φορολογικό καθεστώς για τις ΜΚΟ. Δεν ισχύει αυτό. Η διάταξη δεν επεμβαίνει στην ουσία της φορολογικής αντιμετώπισης, που παραμένει ακριβώς ίδια.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με τον κατάλογο ομιλητών. Καλούμε στο Βήμα τον κ. Μιχαήλ Κατρίνη από το Κίνημα Αλλαγής. Θα ακολουθήσει ο κ. Μαραβέγιας από τη Νέα Δημοκρατία, μετά ο Κοινοβουλευτικός Εκπρόσωπος του ΣΥΡΙΖΑ κ. Τσακαλώτος, η κ. Παπανάτσιου και μετά ο Κοινοβουλευτικός Εκπρόσωπος του Κινήματος Αλλαγής κ. Σκανδαλίδης.

Κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, δύο μέρες μετά τις επιπόλαιες δηλώσεις Υπουργών της Κυβέρνησης περί ανοίγματος της αγοράς στις 22 Μαρτίου, ο Πρωθυπουργός ανακοίνωσε σήμερα μία δέσμη μέτρων για τη στήριξη της επιχειρηματικότητας.

Προφανώς, ο κ. Μητσοτάκης, αντιλήφθηκε ότι το εμπόριο ελπίδας των Υπουργών του για επικείμενο άνοιγμα της αγοράς δεν γίνεται πιστευτό από τον εμπορικό κόσμο, λαμβάνοντας υπ’ όψιν και το αντικειμενικό, τη ραγδαία επιδείνωση της υγειονομικής κατάστασης.

Πάμε, λοιπόν, να δούμε εμείς, η μίζερη Αντιπολίτευση όπως μας αποκάλεσε ο κ. Μητσοτάκης, τι εξήγγειλε ο Πρωθυπουργός και ποια από τα μέτρα που ανακοίνωσε σήμερα είναι όντως νέα μέτρα. Να ξεκινήσουμε από την απαλλαγή του 30% με 50% των τριών πρώτων κύκλων της επιστρεπτέας. Σωστό μέτρο που ανακουφίζει ένα τμήμα των επιχειρήσεων, αφού αφορά περίπου εκατόν είκοσι χιλιάδες από τις πεντακόσιες σαράντα χιλιάδες συνολικά που έχουν λάβει την ενίσχυση.

Είναι σωστό μέτρο, όμως. Εμείς το έχουμε ζητήσει ήδη από τον Νοέμβριο και έχουμε ζητήσει να μην επιστραφεί το 50% του ποσού από τους τρεις πρώτους κύκλους της επιστρεπτέας. Και βεβαίως είναι θετικό, όπως και η αύξηση των δόσεων αποπληρωμής. Είναι μία έμμεση ένεση ρευστότητας, η οποία βεβαίως δεν είναι άμεση, έχει προβολή στο μέλλον.

Δεύτερον, ανακοίνωσε νέο κύκλο επιστρεπτέας τον Απρίλιο, τον οποίο ο κ. Σταϊκούρας εξειδίκευσε σε 1 δισεκατομμύριο ευρώ. Κυρίες και κύριοι συνάδελφοι, σίγουρα είναι εύηχες οι εξαγγελίες περί διεύρυνσης του κύκλου δικαιούχων, ώστε να καλυφθούν όλοι όσοι πλήττονται από την πανδημία. Το έχουμε ακούσει πάρα πολλές φορές μέχρι σήμερα.

Η πραγματικότητα, όμως, δείχνει κάτι τελείως διαφορετικό. Στους δύο τελευταίους κύκλους επιστρεπτέας σχεδόν έξι στις δέκα επιχειρήσεις απορρίφθηκαν, αφού τα κριτήρια ένταξης ανακοινώνονται μετά τις αιτήσεις. Δηλαδή τι κάνει η Κυβέρνηση; Καθορίζει τα κριτήρια ένταξης, προφανώς βάσει των διαθέσιμων πόρων -αυτό είναι αντικειμενικό και το καταλαβαίνουμε- όμως αλλάζει τα κριτήρια. Δηλαδή στους τρεις πρώτους κύκλους είχε 10% πτώση τζίρου. Μετά αποφάσισε να βάλει 20% πτώση τζίρου, αποκλείοντας από τη μία επιχειρήσεις που έχουν πτώση τζίρου, αλλά δεν έχουν 20% πτώση τζίρου και την ίδια στιγμή -και αυτό ανακοινώνεται από τον Πρωθυπουργό σήμερα- συνεχίζεται η κάλυψη ενοικίου επιχειρήσεων που μπορεί να έχουν αυξημένο τζίρο, αλλά ανήκουν στους πληττόμενους ΚΑΔ. Δύο μέτρα και δύο σταθμά!

Επιμένουμε, λοιπόν, ότι πρέπει να εξεταστεί -το έχουμε ζητήσει πάρα πολλές φορές σ’ αυτή την Αίθουσα- πού πήγαν τα χρήματα των έξι πρώτων κύκλων και γενικά των προγραμμάτων ρευστότητας και μέσω της Ελληνικής Αναπτυξιακής Τράπεζας. Σας το επισημαίνει άλλωστε και η ένατη έκθεση ενισχυμένης εποπτείας της Κομισιόν, η οποία αναφέρει ότι οι μεγάλες επιχειρήσεις διπλασίασαν δανειακές ροές, τις οποίες ως επί το πλείστον αποθεματοποίησαν σε τραπεζικούς λογαριασμούς.

Είναι σωστή η εξαγγελία για πλαφόν ενίσχυσης 100.000 ευρώ ανά επιχείρηση στο έβδομο κύκλο επιστρεπτέας, αλλά θα πρέπει να μπει, κύριε Υπουργέ, και πλαφόν ενίσχυσης ανά επιχείρηση συνολικά πού έχει πάρει μέχρι σήμερα, γιατί υπάρχουν επιχειρήσεις που έχουν φτάσει τις 800.000 σε ενίσχυση και με τη δική σας απόφαση τους δίνετε δυνατότητα να αυξήσουν ακόμα περισσότερο αυτά τα ποσά και βεβαίως ανά κατηγορία επιχειρήσεων.

Το ίδιο ακριβώς, η ίδια ανησυχία αφορά και το μέτρο ενίσχυσης μέσω πάγιων δαπανών, το οποίο εξαγγέλθηκε από τον Πρωθυπουργό σήμερα. Βεβαίως, έχει ψηφιστεί από τη Βουλή εδώ και ένα μήνα σχεδόν. Εκεί το ποσό ενίσχυσης φτάνει μέχρι τα 10 εκατομμύρια ευρώ ανά επιχείρηση, ενώ το συνολικό διαθέσιμο ποσό δεν ξεπερνά τα 500 εκατομμύρια ευρώ. Άρα, είναι ορατός ο κίνδυνος τα χρήματα ή μεγάλο μέρος των χρημάτων να καταλήξει σε λίγες και μεγάλες επιχειρήσεις.

Και μάλιστα, αν κατάλαβα καλά, κύριε Υπουργέ, η συγκεκριμένη ενίσχυση δεν θα έχει τη μορφή άμεσης ρευστότητας αλλά πιστωτικού voucher για συμψηφισμό ασφαλιστικών και φορολογικών υποχρεώσεων που θα προκληθούν ή που είναι ήδη υπαρκτές; Ουσιαστικά, το κράτος τι κάνει; Βγάζει από τη μια τσέπη και δίνει στις επιχειρήσεις για να αποπληρώσουν το κράτος και τα ασφαλιστικά ταμεία. Βγάζει από τη μια τσέπη και τα δίνει στην άλλη.

Και για να βάλουμε και την πραγματική διάσταση των μεγεθών, υπάρχει ένα πρόγραμμα 500 εκατομμυρίων ευρώ, που θα δοθεί για συμψηφισμό φορολογικών και ασφαλιστικών υποχρεώσεων, που σήμερα συνολικά ξεπερνούν τα 145 δισεκατομμύρια ευρώ.

Με αφορμή αυτό, θέλω να σχολιάσω και τη ρύθμιση χρεών της πανδημίας και τη μεταφορά τους στην 1-1-2022. Μεταφέρατε εκεί τις ρυθμισμένες οφειλές του Μαρτίου. Συνολικά όμως, κύριε Υπουργέ, οι ρυθμίσεις σας αφορούν περί το 1,5 δις οφειλών, χρεών που δημιουργήθηκαν μέσα στην πανδημία από τα συνολικά 145 δισεκατομμύρια που χρωστούν οι συμπολίτες μας σε εφορία και ασφαλιστικά ταμεία.

Εμείς έχουμε κάνει μία πρόταση. Ζητούμε εκατόν είκοσι δόσεις για το σύνολο των υποχρεώσεων σε εφορία και ασφαλιστικά ταμεία, με 30% κούρεμα σε όσους τηρούν τη ρύθμιση. Εσείς επιμένετε στις είκοσι τέσσερις, σαράντα οκτώ πλέον δόσεις, όταν έχετε και υστέρηση εσόδων και αύξηση ληξιπρόθεσμων οφειλών.

Για το πρόγραμμα «ΓΕΦΥΡΑ» για τις επιχειρήσεις είναι πολύ θετικό ότι εντάχθηκαν και τα κόκκινα δάνεια και σωστά επιδοτούνται με μικρότερο ποσοστό σε σχέση με τα εξυπηρετούμενα δάνεια. Αν, όμως, δεν αλλάξουν τα κριτήρια, τα πολύ αυστηρά κριτήρια που επιβάλλουν οι τράπεζες για την υπαγωγή των κόκκινων επιχειρήσεων στο πρόγραμμα, κριτήρια τα οποία ανέχεται τουλάχιστον η Κυβέρνηση, όλοι σχεδόν όσοι χρωστούν θα μείνουν εκτός. Εξάλλου και στο πρόγραμμα «ΓΕΦΥΡΑ Ι» που ήταν για στεγαστικά δάνεια, πάνω από το 90% όσων έλαβαν επιδότηση ήταν εξυπηρετούμενοι.

Και δεν είναι λίγοι αυτοί στους οποίους αναφερόμαστε. Σύμφωνα με τα στοιχεία της Τράπεζας της Ελλάδος, το 55% ελεύθερων επαγγελματιών και πολύ μικρών επιχειρήσεων είχαν μη εξυπηρετούμενο δάνειο το Σεπτέμβριο του 2020. Και μιλάμε για το 55% των δανείων που είναι στις τράπεζες. Γιατί αν αθροίσουμε και τα επιχειρηματικά δάνεια, που είναι στους services, καταλαβαίνετε ότι το ποσοστό είναι πολύ μεγαλύτερο.

Κυρίες και κύριοι συνάδελφοι, νομίζω ότι θα πρέπει η Κυβέρνηση να φέρει μία συνολικότερη δέσμη στήριξης, που θα έχει δύο άξονες: Ο ένας άξονας, θα είναι η πραγματική ενίσχυση ρευστότητας των επιχειρήσεων, ιδιαίτερα των πιο μικρών, που πλήττονται περισσότερο σ’ αυτή την κρίση.

Ο δεύτερος, θα πρέπει να είναι μία μακροχρόνια ρύθμιση οφειλών, ώστε να μπορέσουν και οι επιχειρήσεις να ανταποκριθούν και να ενισχύσουν τα δημόσια έσοδα και να μη συνεχίζουν να αυξάνονται τα ληξιπρόθεσμα χρέη. Γιατί από τον τρόπο διαχείρισης του ιδιωτικού χρέους το επόμενο διάστημα νομίζω ότι θα καθοριστεί το αν και πόσα λουκέτα θα έχουμε στην επιχειρηματικότητα και το αν θα χαθούν και πόσες χιλιάδες θέσεις εργασίας στην αγορά.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Πρόεδρε, θα ήθελα τον λόγο για να απαντήσω στον κ. Κατρίνη.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε το λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε συνάδελφε, επειδή αναφερθήκατε σε όλη σας την ομιλία εκτός του σχεδίου νόμου -δεν υπήρχε καμμία αναφορά για το σχέδιο νόμου, αν κατάλαβα καλά για άλλα πράγματα μιλάμε-θα σας παρακαλούσα να διαβάσετε τις ανακοινώσεις που κάναμε μεταγενέστερα αυτών που εσείς διαβάσατε, γιατί δίνουν απαντήσεις σε όλα αυτά τα οποία εσφαλμένα είπατε.

Δεν υπάρχουν πουθενά 10 εκατομμύρια, έχουμε ανακοινώσει 1,5 εκατομμύριο. Έχουμε ανακοινώσει συγκεκριμένα εισοδηματικά κριτήρια για τη «ΓΕΦΥΡΑ». Έχουμε ανακοινώσει επιλεξιμότητα. Έχουμε ανακοινώσει αριθμό επιχειρήσεων που καλύπτεται. Παρακαλώ να διαβάσετε και μετά να τοποθετηθείτε.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Μαραβέγιας από τη Νέα Δημοκρατία.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η απόφαση του Συμβουλίου, με την ενεργό συμμετοχή της χώρας μας αυτή τη φορά, που ελήφθη τον περασμένο Δεκέμβριο σε σχέση με το σύστημα ιδίων πόρων της Ευρωπαϊκής Ένωσης, σηματοδότησε μια νέα αρχή για τον κοινοτικό προϋπολογισμό.

Αυτή τη νέα αρχή έρχεται σήμερα η Βουλή να κυρώσει, προκειμένου και η Ελλάδα να ενταχθεί στο καινούργιο χρηματοδοτικό πλαίσιο, το οποίο έχει συγκεκριμένα χαρακτηριστικά. Θα είναι ένα διευρυμμένο και επαυξημένο πρόγραμμα ευρωπαϊκών ενισχύσεων, από το οποίο η χώρα έχει πολλά θετικά πράγματα να περιμένει, όπως το πολυετές δημοσιονομικό πλαίσιο της Ένωσης για τα έτη 2021 - 2027 και η πρόσφατη θεσμοθέτηση του Ευρωπαϊκού Ταμείου Ανάκαμψης, που έχει μέσα πολύτιμους πόρους συνολικά 72 δισεκατομμυρίων ευρώ.

Στην πράξη αυτό σημαίνει ένα νέο ΕΣΠΑ αλλά και νέα χρηματοδοτικά εργαλεία για αγρότες και παραγωγικές επιχειρήσεις. Πάνω απ’ όλα, όμως, συνεπάγεται τη δημιουργία του Ταμείου Ανάκαμψης, του εργαλείου δηλαδή που θα αντιστρέψει τις οικονομικές συνέπειες της πανδημίας και θα επιτρέψει στην Ελλάδα να μπορέσει να ακολουθήσει την τέταρτη βιομηχανική επανάσταση.

Πρόκειται επομένως για ένα τεράστιο διακύβευμα, γιατί αυτή ακριβώς η κοινή πρωτοβουλία των είκοσι επτά κρατών-μελών της Ευρωπαϊκής Ένωσης θα διαμορφώσει συνολικά το μέλλον των ευρωπαϊκών λαών. Επομένως, θα καθορίσει άμεσα και έμμεσα τις οικονομικές προοπτικές όλων των Ελλήνων πολιτών.

Κύριε Υπουργέ, είναι αλήθεια ότι η Κυβέρνηση χειρίστηκε με ευθύνη και ικανότητα τόσο τη διαπραγμάτευση σε επίπεδο Ευρωπαϊκής Ένωσης όσο και τον εθνικό μας σχεδιασμό για την αξιοποίηση αυτών των νέων πόρων. Θυμίζω την επιτροπή Πισσαρίδη, την ειδική υπηρεσία για τη διαχείριση του Ταμείου Ανάκαμψης στο Υπουργείο Οικονομικών και βέβαια τη συστηματική δουλειά σε όλα τα ευρωπαϊκά θεσμικά όργανα.

Σ’ αυτό το σημείο θα μπορούσε κανείς να αναλογιστεί τι θα είχε συμβεί, αν αντί για τον Κυριάκο Μητσοτάκη ήταν ο Αλέξης Τσίπρας. Και δεν μιλώ βέβαια μόνο για το φιάσκο της «περήφανης» δεκαεπτάωρης διαπραγμάτευσης ούτε καν για την κατ’ εξακολούθηση εξαπάτηση του ελληνικού λαού. Κυρίως, μιλάω για το τεράστιο έλλειμμα γνώσεων και διοικητικής ικανότητας που επιδείξατε, κύριοι συνάδελφοι του ΣΥΡΙΖΑ, στα πέντε χρόνια που ήσασταν στην εξουσία. Γιατί τα αρνητικά αποτελέσματα της διακυβέρνησης ΣΥΡΙΖΑ όπως και τα θετικά αποτελέσματα της διακυβέρνησης της Νέας Δημοκρατίας για τη χώρα μόνο τυχαία δεν ήρθαν και παρά τις μεγάλες αντιξοότητες που προέκυψαν. Είναι απότοκα ακριβώς της σοβαρότητας, του επαγγελματισμού και της αίσθησης ευθύνης που αντίστοιχα δείχνει η σημερινή Κυβέρνηση και δεν έδειξε η προηγούμενη.

Θυμίζω αναρτήσεις του κ. Πολάκη, που διετέλεσε και Αναπληρωτής Υπουργός, ο οποίος μετά τη συμφωνία για τα 72 δισεκατομμύρια ευρώ που πέτυχε η χώρα, έβγαινε με αναρτήσεις και την κατέκρινε. Το σκεπτικό του ήταν, αν μπορούμε να το πούμε έτσι, ότι η Κυβέρνηση παρουσίαζε λανθασμένα νούμερα.

Το ποιος έκανε συστηματικά λάθος υπολογισμούς, πολιτικούς και άλλου είδους, το έκρινε ο ελληνικός λαός την κατάλληλη στιγμή και να είμαστε όλοι σίγουροι ότι όταν έρθει η ώρα, θα το ξανακρίνει.

Κυρίες και κύριοι συνάδελφοι, είναι προφανές ότι οι νέοι αυτοί πόροι που διαθέτει η Ευρωπαϊκή Ένωση στα κράτη-μέλη πρέπει από κάπου να προέλθουν. Και αυτό ακριβώς εξασφαλίζει το παρόν νομοσχέδιο, που φέρνει τον αναθεωρημένο τρόπο χρηματοδότησης του ενωσιακού προϋπολογισμού.

Από εδώ και εμπρός η Ευρωπαϊκή Επιτροπή έχει για πρώτη φορά τη δυνατότητα να δανείζεται κεφάλαια από τις αγορές για την ενίσχυση στη συνέχεια των εθνικών προϋπολογισμών. Μπορεί, λοιπόν, πλέον η Κομισιόν, λόγω της πανδημικής κρίσης, να δανειστεί κεφάλαια έως 750 δισεκατομμύρια ευρώ από τις αγορές. Απ’ αυτά, μέχρι 360 δισεκατομμύρια μπορούν να αξιοποιηθούν σε χορηγήσεις δανείων σε επιχειρήσεις και τα υπόλοιπα 390 δισεκατομμύρια προορίζονται για επιχορηγήσεις του Ευρωπαϊκού Ταμείου Ανάκαμψης και Ανθεκτικότητας.

Αντίστοιχα, λοιπόν, και η Ελλάδα θα ενισχυθεί με εμπροσθοβαρή τρόπο σε πολλούς τομείς: Την έρευνα, την καινοτομία, την οικονομική και κοινωνική συνοχή, την προστασία του περιβάλλοντος, την ορθολογική αξιοποίηση των φυσικών πόρων, τη μετανάστευση και την ασφάλεια.

Ένας ακόμα τρόπος μόνιμης χρηματοδότησης του προϋπολογισμού της Ευρωπαϊκής Ένωσης εξασφαλίζεται μέσα από την αύξηση των ανώτατων ορίων των ίδιων πόρων της Ένωσης σε 1,40% του ευρωπαϊκού ακαθάριστου εγχώριου εισοδήματος και μάλιστα με την προσωρινή αύξηση των παραπάνω ορίων κατά 0,6% αποκλειστικά για την κάλυψη των υποχρεώσεων της Ευρωπαϊκής Ένωσης που προκύπτουν από την αντιμετώπιση της πανδημίας.

Επίσης, η απλοποίηση με τον συντελεστή 0,3% για όλα τα κράτη-μέλη επί των συνολικών εσόδων ΦΠΑ οδηγεί σε ευκολότερο υπολογισμό από την Ευρωπαϊκή Ένωση του συγκεκριμένου πόρου και βέβαια σημαντικό ρόλο παίζει και η εισαγωγή νέου πόρου επί των μη ανακυκλωμένων πλαστικών, που δεν είναι μέτρο μόνο για την ενίσχυση του κοινοτικού προϋπολογισμού αλλά ενθαρρύνει τόσο τη μείωση της ρύπανσης από πλαστικά απορρίμματα όσο και την κυκλική οικονομία.

Κύριε Πρόεδρε, το πολυετές δημοσιονομικό πλαίσιο 2021 - 2027 και η θεσμοθέτηση ενός εργαλείου άμεσης οικονομικής παρέμβασης, όπως το Ταμείο Ανάκαμψης, σηματοδοτούν την αναγνώριση εκ μέρους της Ένωσης των εκτάκτων συνθηκών που επηρεάζουν όλα τα κράτη-μέλη. Δεν πρόκειται μόνο για τις οικονομικές επιπτώσεις από την πανδημία του κορωνοϊού, γιατί είναι στην πραγματικότητα μια σειρά από ζητήματα εσωτερικής ασφάλειας τα οποία αντιμετωπίζουν και οι είκοσι επτά χώρες και η δημόσια υγεία αποτελεί μόνο μία από αυτές τις κοινές προκλήσεις μας για το μέλλον.

Φυσικά, το επείγον στην περίπτωσή μας είναι ο τερματισμός της υγειονομικής κρίσης και των επιπτώσεών της στην οικονομία και για τον λόγο αυτό τα 32 δισεκατομμύρια των νέων χρηματοδοτήσεων προορίζονται για προγράμματα που θα πρέπει να έχουν εκκινήσει μέχρι την 31η Δεκεμβρίου 2023.

Θα συνεχίσουν, όμως, και επιτυχημένα μέτρα του 2020, όπως η μη επιστρεπτέα στήριξη, η επιστρεπτέα προκαταβολή, η εγγυοδοσία για λήψη νέων δανείων, η κάλυψη οφειλόμενων τόκων από παλαιότερα δάνεια σε επιχειρήσεις.

Η προσπάθεια της Κυβέρνησης δεν περιορίζεται βέβαια μόνο σε αυτά. Η φροντίδα για ενίσχυση της απασχόλησης, η υποστήριξη της πράσινης ψηφιακής μετάβασης, η προώθηση των ιδιωτικών επενδύσεων, ο πραγματικός μετασχηματισμός της ελληνικής οικονομίας αποτελούν στρατηγικούς στόχους της Νέας Δημοκρατίας και του ίδιου του Πρωθυπουργού προσωπικά. Είναι μέρη ενός εθνικού σχεδίου ανάκαμψης, που θα μας οδηγήσει στην υπέρβαση της τρέχουσας κρίσης, αλλά και σε κάτι ακόμα σπουδαιότερο, στη δημιουργία μιας Ελλάδας διαφορετικής, πιο ανθεκτικής και πιο παραγωγικής. Ένα σύγχρονο κράτος, που θα ανταποκρίνεται στα ζητούμενα της νέας εποχής. Μια κοινωνία που θα αισθάνεται ασφάλεια και αισιοδοξία για το μέλλον.

Αυτή ακριβώς η ελπιδοφόρα προοπτική είναι ίσως ο καλύτερος τρόπος για να αρχίσουμε τον τρίτο αιώνα του σύγχρονου ελληνικού κράτους. Ταυτόχρονα, όμως, δεσμευόμαστε πως και οι δύο αιώνες που γιορτάζουμε από την Εθνική Παλιγγενεσία, θα αποτελέσουν το εφαλτήριο της καλύτερης Ελλάδας στην οποία θέλουμε να ζήσουν τα παιδιά μας.

Σας ευχαριστώ για τον χρόνο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Καλώ στο Βήμα τον κ. Τσακαλώτο, Κοινοβουλευτικό Εκπρόσωπο του ΣΥΡΙΖΑ.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Στο πρώτο κομμάτι του νομοσχεδίου για τον ευρωπαϊκό προϋπολογισμό εμείς θα ψηφίζαμε «υπέρ». Είναι στενάχωρο για εμάς που το βάζετε με άσχετο νομοσχέδιο.

Παρ’ όλα αυτά, θα πρέπει να σας πω την άποψή μας ότι η Ευρώπη και η Ευρωζώνη ιδιαίτερα τα επόμενα δέκα χρόνια είναι σε πολύ δύσκολη θέση. Η άποψή μας -και θα ήθελα και την άποψή σας- είναι ότι η Νομισματική Ένωση, το ενιαίο νόμισμα δηλαδή, δεν μπορεί να λειτουργήσει με οικονομίες που έχουν απόκλιση. Η πρόβλεψή μου γι’ αυτό το θέμα είναι ότι συνεχώς θα έχουμε απόκλιση των ευρωπαϊκών οικονομιών. Και χωρίς έναν μεγαλύτερο προϋπολογισμό που δουλεύει ως αυτόματος σταθεροποίησης είναι πάρα πολύ δύσκολο να δούμε πώς θα αντιστραφεί αυτή η κατάσταση.

Και επειδή είσαστε του Ευρωπαϊκού Λαϊκού Κόμματος και το Ευρωπαϊκό Λαϊκό Κόμμα είναι ενάντια στον μεγάλο προϋπολογισμό, πρέπει να δείτε τι θέση θα έχετε εσείς σε αυτές τις μεγάλες συζητήσεις που θα υπάρξουν. Γιατί με απόκλιση των ευρωπαϊκών οικονομιών, θα συνεχιστεί η oρμπανοποίηση της πολιτικής της Ευρώπης, καθώς θα υπάρχουν όλο και περισσότερα μεσαία και λαϊκά στρώματα που θα είναι σε απόγνωση.

Βλέπουμε αυτή την ορμπανοποίηση και στην Ελλάδα. Γιατί ορμπανοποίηση ήταν όταν ψηφίσατε για την αστυνομία στα πανεπιστήμια. ορμπανοποίηση είναι αυτά που είδαμε την προηγούμενη εβδομάδα. ορμπανοποίηση είναι να έχει το Υπουργείο Προ.Πο. το σωφρονιστικό σύστημα και όχι το Υπουργείο Δικαιοσύνης, να έχει την εκπαίδευση των φυλακών και όχι το Υπουργείο Παιδείας. Δεν είναι η σωστή κατεύθυνση. Δεν θα έρθει η αντίδραση σε μια στιγμή. Ούτε στην Ουγγαρία ήρθε σε μια στιγμή. Με πολλά μικρά βήματα ήρθε ο αυταρχισμός του Όρμπαν και νομίζω ότι μόνο αν αλλάξει η Ευρώπη κατεύθυνση θα τον αποφύγουμε. Δεν ξέρω αν θα έρθει άλλο κόμμα από εσάς που θα είναι γνήσιο Όρμπαν ή αν εσείς μεταλλάσσεστε σιγά-σιγά σε αυτήν την κατεύθυνση.

Πάμε τώρα στο δεύτερο κομμάτι του νομοσχεδίου, για το ΤΧΣ. Εμείς έχουμε κάνει ξεκάθαρη τη θέση μας ότι είμαστε υπέρ της συμμετοχής του ΤΧΣ σε μια αύξηση μετοχικού κεφαλαίου. Δεν έχει δίκιο ο κ. Καραγκούνης ότι δεν μπορούσε να γίνει και πριν από αυτό. Υπήρχε «γκρίζα ζώνη», το συζητήσαμε και με τον κ. Ζαββό. Οπότε, εμείς δεν έχουμε κανένα πρόβλημα που διευκρινίζεται αυτό.

Δεν έχει, βέβαια, καθόλου δίκιο, ήταν ψέμα αυτό που είπε ο κ. Καραγκούνης, ότι εμείς, η δική μας κυβέρνηση, έδωσε τη δυνατότητα να πουλάει πιο χαμηλά από την τιμή κτήσης και τη χρηματοπιστωτική αξία. Κοιτάξτε τον ν.4254/2014. Αυτό εμείς δεν το αλλάξαμε. Άρα, δεν έχετε δίκιο ως προς αυτό. Στο κάτω-κάτω, τι επιχείρημα είναι αυτό; Επειδή εμείς το κάναμε αυτό, εσείς τώρα δίνετε ασυλία στους ανθρώπους του ΤΧΣ για να μπορούν να συνεχίσουν να το κάνουν αυτό; Δεν είναι λογικό επιχείρημα αυτό. Οπότε, καλύτερα να μην κάνουμε αντιπαραθέσεις σε αυτό το ζήτημα.

Πηγαίνουμε στο θέμα της ασυλίας. Πάλι δεν είχε δίκιο ο κ. Καραγκούνης που είπε ότι έχει αποφανθεί ο Άρειος Πάγος γι’ αυτό το πράγμα. Δεν ισχύει. Μιλάτε για ένα βούλευμα, μια δικαστική απόφαση που αφορά σε μια συγκεκριμένη ποινική υπόθεση. Έχουν εκδοθεί και αντίθετα βουλεύματα, όμως σε άλλες υποθέσεις, και δεν το αναφέρατε. Αρμοδίως το θέμα αυτό θα κριθεί από την ολομέλεια του Αρείου Πάγου και δεν έχει κριθεί μέχρι τώρα.

Άρα, σε αυτό το κομμάτι είμαστε κάθετα ενάντια σε αυτή την ασυλία και δεν έχει καμμία σχέση με την προστασία που δώσαμε εμείς σε ανθρώπους που δουλεύουν στη τράπεζα, στον δημόσιο τομέα, να μπορούν όταν ακολουθούν μια σωστή διαδικασία να κάνουν αναδιαρθρώσεις του χρέους. Γιατί εκεί όντως υπήρχε πρόβλημα, ότι φοβούνταν άνθρωποι να υπογράφουν μια αναδιάρθρωση του χρέους, γιατί φοβούνταν κακόβουλες μηνύσεις.

Επιστρέφω, λοιπόν, στη συμμετοχή του δημοσίου στην αύξηση του μετοχικού κεφαλαίου. Κατά την άποψή μου, λείπει το μισό νομοσχέδιο ή τουλάχιστον λείπει η εκπόνηση της στρατηγικής σας. Λέτε ότι μπορεί να συμμετέχει -καλά κάνετε και το λέτε και το κάνετε- δεν μας λέτε, όμως, ποια είναι στρατηγική σας. Δηλαδή, υπάρχει κάποιο πάτωμα; Το δημόσιο δεν θα πάει κάτω από το 30%; Δεν θα πάει κάτω από το 60%; Υπάρχει κάποιο όριο; Θέλετε κάποια συμμετοχή; Δεν πρέπει να ξέρουμε πώς το βλέπετε, για να μπορούμε να ψηφίσουμε το νομοσχέδιο;

Ο κ. Ζαββός, μας είπε «όσο πιο γρήγορα γίνεται η αποεπένδυση και ότι το κράτος δεν μπορεί να είναι τραπεζίτης». Θα σας θυμίσω, κύριε Ζαββέ, με όλη την εκτίμηση που έχω προς το πρόσωπό σας και το ξέρετε, ότι δεν έγινε η κρίση του 2009 από δημόσιες τράπεζες. Έτσι, δεν είναι; Δεν ήταν δημόσια τράπεζα η Lehman Brothers, ούτε το πρόβλημα που είχαν οι βόρειες τράπεζες στην Ευρώπη ήταν επειδή ήταν δημόσιες.

Άρα, εμείς λέμε ότι χρειάζεται το κράτος να έχει μια παρουσία. Εμείς λέμε ότι μία τράπεζα πρέπει να είναι ένας πυλώνας συμμετοχής του κράτους στο τραπεζικό σύστημα, όχι με την παλιά πελατειακή πολιτική, αλλά για να μπορούμε να επηρεάσουμε την πολιτική με την καλή έννοια, πώς βοηθάς την οικονομία, ποιες είναι οι αναπτυξιακές προτεραιότητες. Γι’ αυτόν τον λόγο εμείς θεωρούμε ότι δεν απαντάτε σε αυτό και μας δημιουργεί πολλά προβλήματα.

Γι’ αυτό σας είχα κάνει και την πρόταση όταν συζητήσουμε για το θεσμικό ρόλο της τράπεζας, να δούμε αν μπορεί. Γιατί και να διαφωνείτε γι’ αυτό που είπα για έναν δημόσιο πυλώνα, φαντάζομαι ή ελπίζω ότι συμφωνείτε ότι δεν μπορεί να πουληθεί στο άμεσο μέλλον με τις τιμές που υπάρχουν. Θα ήταν καταστροφικό αυτό. Άρα, δεν μιλάμε για πώληση σε ένα, δύο, τρία χρόνια, φαντάζομαι, δεδομένης της κατάστασης και της ευρωπαϊκής οικονομίας και της ελληνικής οικονομίας. Να μπορεί να πάει το ΤΧΣ στο Αναπτυξιακό Ταμείο, το Υπερταμείο όπως λέγεται, είναι μια πρόταση.

Τέλος, θεωρούμε ότι έπρεπε να κάνετε και περισσότερα πράγματα πιο γρήγορα για το ΤΧΣ. Δεν βλέπω γιατί δεν πρέπει να αλλάξει το καθεστώς συμμετοχής του ΤΧΣ στα ΔΣ των τραπεζών. Είναι απαράδεκτο να έχεις 60% και να έχεις έναν αντιπρόσωπο. Δεν βλέπω, γιατί δεν μπορείτε να αλλάξετε κάτι που μας είχε επιβληθεί σε μας για να μην είναι πλουραλιστικά τα διοικητικά συμβούλια των τραπεζών και να είναι μόνο άνθρωποι από τον χρηματοπιστωτικό τομέα. Δεν νομίζω ότι αυτό δεν μπορούσατε να το αλλάξετε.

Τρίτον, όπως συζητήσαμε και στην επιτροπή, υπάρχει ένα πρόβλημα που εμείς εντοπίσαμε στα τέσσερα χρόνια μας, ένας δυϊσμός στη διοίκηση του ΤΧΣ που ίσως χρειαστεί να κοιτάξετε. Δεν ήταν λειτουργικό. Είναι ένας κοστοβόρος θεσμός και έχει και λειτουργικά προβλήματα.

Θέλω να επιστρέψω, όμως, στο θέμα που είπε ο κ. Καραγκούνης σήμερα, ότι δεν θέλει να ανεβάσει το παρελθόν. Το ανέβασε, βέβαια, και ήταν το μεγάλο κομμάτι της ομιλίας του στην επιτροπή για το ποιος φταίει γι’ αυτά τα πράγματα, για το τραπεζικό σύστημα και τις ευθύνες του ΣΥΡΙΖΑ και πάει λέγοντας.

Κυρίες και κύριοι συνάδελφοι της Νέας Δημοκρατίας, αν εσείς έχετε τον Μωυσή σας που τα λύνει όλα, απ’ ό,τι φαίνεται, εμείς έχουμε τον Αδάμ μας, δηλαδή έχουμε τον Αλέξη Τσίπρα. Και λέω Αδάμ, γιατί απ’ ότι φαίνεται απ’ όλες τις ομιλίες σας, δεν υπάρχει ιστορία αυτού του κράτους πριν από τον Αλέξη Τσίπρα.

Δεν υπάρχει ιστορία! Υπήρχε παράδεισος, που τα φτιάξετε όλα καλά και ξαφνικά ήρθε ο Αλέξης Τσίπρας και μας έβγαλε από τον παράδεισο. Δεν υπήρχε χρεοκοπία το 2009 - 2010. Δεν υπήρχε το πρώτο μνημόνιο, το οποίο, μιας που μιλάμε για το τραπεζικό σύστημα, έσωσε τις τράπεζες του βορρά και δεν είχε καμμία σχέση με τη διάσωση της ελληνικής οικονομίας. Δεν υπήρχε 25% πτώση του ΑΕΠ. Δεν υπήρχε καν το PSI που μετέτρεψε ένα δημόσιο χρέος σε χρέος και πρόβλημα των τραπεζών. Δεν υπήρχε το PSI, δεν άλλαξε αυτό. Δεν υπήρχε καθόλου -και στα στοιχεία που μας δίνει ο κ. Σταϊκούρας- το στοιχείο ότι το 2015 από 49 δισεκατομμύρια περίπου που ήταν η συμμετοχή του κράτους μέχρι τότε στις τράπεζες, έπεσε στα 26 δισεκατομμύρια. Τίποτα από αυτά δεν υπήρχε.

Δεν υπήρχε η άτυπη αποχώρηση, η φυγή σας το καλοκαίρι του 2014, που δεν κλείσατε την πέμπτη αξιολόγηση με κυνικό τρόπο, που αφήσατε άδεια ταμεία, που αφήσατε μη ρυθμισμένο χρέος, που όλοι ξέρουμε ότι καμμία τράπεζα δεν μπορεί να έχει μεγαλύτερη αξιοπιστία από την αξιοπιστία που έχει το κράτος.

Και, βεβαίως, και στη δική μας εποχή μειώθηκε η αξία των μετοχών του δημοσίου στις τράπεζες. Με αυτή την προϊστορία, όμως.

Και όπως κάθε Αδάμ, υπάρχει και το προπατορικό αμάρτημα. Ποιο είναι το προπατορικό αμάρτημα του κ. Τσίπρα τότε ως Αρχηγού του ΣΥΡΙΖΑ και τώρα ως Αρχηγού του ΣΥΡΙΖΑ - Προοδευτική Συμμαχία; Ήταν να αμφισβητήσει, όπως θα έλεγε ο κ. Σημίτης, τους νόμιμους ιδιοκτήτες της χώρας. Αυτό ήταν που σας ενοχλούσε τότε και σας ενοχλεί και τώρα, ότι ο ΣΥΡΙΖΑ τότε αμφισβήτησε τους νόμιμους ιδιοκτήτες, ότι ο ΣΥΡΙΖΑ τότε είπε τέλος με το πελατειακό κράτος, όπως το χτίσατε σαράντα χρόνια με τόση αγάπη και τόση φροντίδα, είπε τέλος σε αυτές τις ανισότητες που υπήρχαν και πριν από το μνημόνιο και πρέπει να τις αντιμετωπίσουμε, αφουγκράστηκε όλο αυτό το κίνημα εναντίον των μνημονίων και το status quo της Ευρώπης.

Θα κάνω μία παρένθεση, γιατί βλέπω ότι με κοιτάτε, κύριε Σκανδαλίδη. Προβλέπω ότι δεν μπορεί να ανακάμψει η ελληνική σοσιαλδημοκρατία, η δική σας, αν δεν αναθεωρήσετε τη σχέση σας με τις πλατείες. Δεν μπορεί να υπάρχει σοσιαλδημοκρατικό κόμμα που δεν μπορεί να αφουγκραστεί -με το δικό του τρόπο, με την κριτική ή μη κριτική- τις ανισότητες που ζει μία κοινωνία. Δεν μπορείτε να το κάνετε.

Αυτό έκανε ο ΣΥΡΙΖΑ. Γι’ αυτό έχετε τέτοιο μίσος για το ΣΥΡΙΖΑ, γιατί ακριβώς αμφισβήτησε αυτό το καθεστώς που χτίσατε για σαράντα χρόνια, που μας χρεοκόπησε, που μειώθηκε το 25% του εισοδήματος. Και αφού το αμφισβητείτε, πρέπει να λέτε άλλα πράγματα. Πρέπει να λέτε ότι ο ΣΥΡΙΖΑ είναι αυτός που κατευθύνει τις διαμαρτυρίες του κόσμου, ο ΣΥΡΙΖΑ, που υποστηρίζει τις διαμαρτυρίες, φταίει για τον covid. Δεν φταίει για τον covid το ότι δεν κάνατε τίποτα για τα νοσοκομεία μας μετά από το πρώτο κύμα, δεν φταίει το τι γίνεται στα λεωφορεία, δεν φταίει το τι γίνεται στα σχολεία! Φταίει ο ΣΥΡΙΖΑ που υποστηρίζει αυτές τις διαδηλώσεις.

Τι περιμένετε; Περιμένετε ότι ο κόσμος θα τρώει ξύλο και δεν θα αντιδράσει; Αυτό περιμένετε μετά από αυτό που έγινε την Κυριακή; Ο ΣΥΡΙΖΑ ήταν πολύ καθαρός για τον αστυνομικό, που ελπίζουμε και νομίζουμε ότι θα πάει πολύ καλά. Η βία δεν απαντάει στη βία, είναι πηγή της βίας.

Από εκεί και πέρα, όμως, πρέπει να κοιτάξετε τις δικές σας ευθύνες. Αυτή η κριτική που κάνετε στον ΣΥΡΙΖΑ, είτε για τον covid είτε για τις διαδηλώσεις, δεν θα σας πάει μπροστά, γιατί βρισκόμαστε και πάλι σε μία στιγμή όπου ο κόσμος βλέπει αδιέξοδα. Και όταν ο κόσμος βλέπει αδιέξοδα, βγαίνει στο δρόμο. Και όταν βγαίνει στο δρόμο, πρέπει να υπάρχουν οι πολιτικές δυνάμεις -και γι’ αυτό μιλάω και για το ΚΚΕ, μιλάω και για το ΜέΡΑ25- που δεν σφυρίζουν αδιάφορα και λένε «εμείς έχουμε διαφωνίες μεταξύ μας, δεν μπορούμε να συμμετέχουμε», αλλά είναι μαζί τουλάχιστον για την υποστήριξη του δημόσιου τομέα στην υγεία, για την υποστήριξη των εργασιακών σχέσεων, για την αντιστροφή των ανισοτήτων.

Ο ΣΥΡΙΖΑ είναι εδώ, μαζί με την Προοδευτική Συμμαχία, και θα αφουγκραστεί ξανά την αγωνία αυτού του λαού, που για άλλη μία φορά τον φέρνετε σε ένα τέλμα.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Τσακαλώτο.

Τον λόγο έχει ο Πρόεδρος της Κοινοβουλευτικής Ομάδας του ΜέΡΑ25 κ. Βαρουφάκης.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κύριε Πρόεδρε.

Κυρίες και κύριοι συνάδελφοι, φίλες και φίλοι που μας βλέπετε -αν μας βλέπετε- από το κανάλι της Βουλής, θα ξεκινήσω με το εξής: Κύριε Υπουργέ, εάν η απάντηση για το πτωχευμένο τραπεζικό σύστημα, είναι τα άρθρα του νομοσχεδίου σας για το Ταμείο Χρηματοπιστωτικής Σταθερότητας, τότε η ερώτηση που έθεσε η Κυβέρνηση, ο κ. Σταϊκούρας, είναι ύπουλη, ύποπτη και υπονομευτική για το κοινωνικό συμφέρον. Εάν η λύση που δίνετε στα θέματα της δημόσιας περιουσίας, είναι τα άρθρα του νομοσχεδίου της Κυβέρνησης για το υπερταμείο, τότε το πρόβλημα είστε εσείς, κυρίες και κύριοι της Κυβέρνησης, ή, τέλος πάντων, η τρόικα και τα ολιγαρχικά συμφέροντα που κινούν τα νήματά σας.

Σήμερα εδώ, με αυτό το νομοσχέδιο, που δεν είναι το μόνο, είναι ένα από τα νομοσχέδια με τα οποία νομιμοποιείτε συμμορίες που διασπαθίζουν τη δημόσια περιουσία. Εκτοξεύεστε σε νέα ύψη αυταρχισμού και ασυδοσίας την ώρα που καταβαραθρώνεστε σε νέα βάθη ανικανότητας και αναποτελεσματικότητας. Και όλα αυτά υπό ένα πέπλο σιωπής.

Κανείς εκεί έξω δεν κινδυνεύει να ανακαλύψει τη νομοθετική συγκάλυψη που δίνετε στις συμμορίες στελεχών που λυμαίνονται τις τράπεζες και εν γένει τη δημόσια περιουσία. Και πώς το πετυχαίνετε αυτό; Το πετυχαίνετε δυναμιτίζοντας την κοινωνική ειρήνη, συμμοριοποιώντας την Ελληνική Αστυνομία και προσπαθώντας, μέσα από αυτή τη διαδικασία, να συμμοριοποιήσετε, να διχάσετε τον ελληνικό λαό.

Θέλετε σπασμένες βιτρίνες, θέλετε τραυματίες, θέλετε αίμα, έτσι ώστε τα κανάλια της μαζικής εξαπάτησης να παράγουν το μέγιστο θόρυβο που χρειάζεται ο κ. Μητσοτάκης και οι συν αυτώ, για να συγκαλύψετε τις συμμορίες που σιγοντάρετε με τα νομοσχέδια σας.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Ταμείο Χρηματοπιστωτικής Σταθερότητας: Ας μιλήσουμε γι’ αυτό. Ποιος ήταν ο ρόλος του; Ο ρόλος του το 2012 ήταν να διασωθούν οι τραπεζίτες την ώρα που βουλιάζουν οι τράπεζες. Πήρατε 41 δισεκατομμύρια εκ μέρους των Ελλήνων και των Ελληνίδων φορολογουμένων, τα πήρατε από την τρόικα να τα δώσετε σε τράπεζες, δεδομένου ότι αυτά τα χρήματα θα χάνονταν. Το έχω πει και θα το ξαναπώ: Ήταν σαν ένα τρυπητήρι που ρίχνετε νερό από πάνω. Οι τρύπες ήταν τα «κόκκινα» δάνεια. Επιλέξατε να δώσετε δισεκατομμύρια στους τραπεζίτες, γνωρίζοντας ότι η χρηματιστηριακή αξία θα εξαφανιστεί όσο αυτά τα «κόκκινα» δάνεια αποτελούσαν μαύρες τρύπες που απορροφούσαν ό,τι κεφάλαια έστελνε ο ελληνικός λαός μέσα εκεί.

Ποτέ το Ταμείο Χρηματοπιστωτικής Σταθερότητας δεν ήταν ταμείο. Ένα ταμείο, ένα fund, είναι hedge fund, ό,τι fund μπορείτε να φανταστείτε, έχει στόχο να πάρει κάποια ρίσκα για να μεγιστοποιήσει το κέρδος του. Ο στόχος του Ταμείου Χρηματοπιστωτικής Σταθερότητας εξαρχής ήταν πώς να χάσει το Ταμείο Χρηματοπιστωτικής Σταθερότητας. Στόχος του ήταν να ζημιωθεί το δημόσιο εκ μέρους των τραπεζιτών.

Ήταν εξαρχής ένα Ταμείο Χυδαίας Συγκάλυψης, ΤΧΣ, συγκάλυψης μιας διαδικασίας χρηματοδότησης τραπεζιτών εις βάρος των τραπεζών, εις βάρος της ελληνικής ιδιωτικής οικονομίας, εις βάρος του ελληνικού δημοσίου, εις βάρος των Ευρωπαίων φορολογουμένων. Αυτός ήταν ο στόχος του.

Προφανώς το στήσατε -ήσασταν στην κυβέρνηση τότε- το 2012, για να χάσει το δημόσιο. Βεβαίως από τότε με τις ευλογίες και την υποστήριξη της τρόικας βάλατε ασυλία μέσα στο νομικό πλαίσιο του ΤΧΣ για τα στελέχη του. Προφανώς. Τους προσλαμβάνετε τους ανθρώπους με μισθούς μέχρι και 210.000 ευρώ τον χρόνο. Όταν στο Υπουργείο Οικονομικών έδωσα εντολή να μειωθεί κατά 40% αυτός μισθός, ήρθε ο κ. Βίζερ και οι υπόλοιποι τροϊκανοί, που κανονικά υποτίθεται κόπτονταν για τα έξοδα του ελληνικού δημοσίου, και με απείλησαν με τερματισμό των διαπραγματεύσεων αν δεν αναιρέσω τη μείωση αυτών των παχυλών μισθών σε στελέχη που στόχο είχαν να ζημιωθεί το ελληνικό δημόσιο! Αυτός ήταν ο στόχος τους. Και βέβαια τους δώσατε και ασυλία το 2012.

Τώρα έρχεστε να «πουσάρετε» την ασυλία, να την κάνετε ακαταδίωκτο. Γιατί; Στο πλαίσιο του νέου αλισβερισιού με την Τράπεζα Πειραιώς. Να θυμίσω σε όσους δεν το θυμούνται από αυτούς που μας βλέπουν από το σπίτι τους, τους ελάχιστους που βλέπουν το κανάλι της Βουλής, γιατί αυτά στα κανάλια της μαζικής εξαπάτησης δεν θα ακουστούν ποτέ, ότι την Τράπεζα Πειραιώς ουσιαστικά την επανακρατικοποιήσατε χρησιμοποιώντας αυτά που είχε περάσει ο κ. Τσακαλώτος το 2015, τη μετατροπή δηλαδή ενός δανείου του ελληνικού δημοσίου σε μετοχές, με απώλεια τεράστια για το ελληνικό δημόσιο. Αναγκαστήκαμε, λόγω εκείνης της ρήτρας που επέβαλε η τρόικα στον κ. Τσακαλώτο τον Οκτώβριο του 2015 να την περάσει για την Τράπεζα Πειραιώς, να αγοράσουμε δέκα, δώδεκα φορές πιο ακριβά τις μετοχές της Τράπεζας Πειραιώς. Τώρα στοχεύετε να δώσετε τη δυνατότητα, την εντολή ουσιαστικά στο Ταμείο Χρηματοπιστωτικής Σταθερότητας, συγγνώμη, στο Ταμείο Χυδαίας Συγκάλυψης, όπως έπρεπε να το ονομάσω άλλη μία φορά, να μη συμμετέχουν στις κινήσεις εκείνες οι οποίες ήταν απαραίτητες για να κρατηθεί το ποσοστό του ελληνικού δημοσίου. Και θέλετε να τους δώσει το ακαταδίωκτο.

Τι σημαίνει ακαταδίωκτο, κυρίες και κύριοι συνάδελφοι; Σημαίνει να μην υπάρχει καν δυνατότητα ο εισαγγελέας να κάνει έρευνα για το κατά πόσον ζημιώθηκε το δημόσιο. Ουσιαστικά βάζετε πλάτες σε συμμορίες που στήνετε στο πλαίσιο μιας δεκαετούς διαδικασίας πλιάτσικου του ελληνικού δημοσίου.

Στο πλαίσιο αυτό, κύριε Σταϊκούρα, έχετε επιδοθεί σε μια απέλπιδα προσπάθεια συγκάλυψης της αλήθειας, διαφυγής από την πραγματικότητα. Σας σιγοντάρουν τα μέσα μαζικής εξαπάτησης. Και δυστυχώς σάς σιγοντάρει ακόμα πιο πολύ η τροϊκανική πλέον ΕΛΣΤΑΤ. Τόλμησε η ΕΛΣΤΑΤ –άκουσον, άκουσον!- να δηλώσει ότι η ανεργία έχει πέσει στην Ελλάδα τον τελευταίο καιρό. Αν είναι δυνατόν! Τόλμησε να εξευτελίσει τον ΟΑΕΔ τον δικό σας λέγοντας ότι εκατοντάδες χιλιάδες δηλωμένοι άνεργοι στον ΟΑΕΔ δεν είναι άνεργοι από τη στιγμή που τα στοιχεία της ΕΛΣΤΑΤ για την ανεργία δείχνουν εκατοντάδες χιλιάδες λιγότερους από τον ΟΑΕΔ. Άρα αυτοί δεν είναι άνεργοι. Κλέβουν τον ΟΑΕΔ!

Κυρίες και κύριοι συνάδελφοι, κύριε Σταϊκούρα, πριν έναν χρόνο όταν ξέσπασε η πανδημία ήμασταν εδώ μέσα. Εσείς λέγατε ότι θα είναι 0% η μείωση ή η αύξηση του ΑΕΠ και πέντε εβδομάδες μετά είπατε «άντε, θα πάει στο 3%». Έναν χρόνο περίπου πριν σαν σήμερα περίπου η ΕΛΣΤΑΤ σας, η της τρόικας, για να είμαι πιο ακριβής, δήλωνε ότι το εθνικό ακαθάριστο προϊόν, το ΑΕΠ της χώρας το 2019 ήταν 187,7 δισεκατομμύρια. Εάν ρωτούσες την ΕΛΣΤΑΤ πέρυσι τέτοιον καιρό πόσο ήταν το ΑΕΠ το 2019, θα σου έλεγε «187,7 δισεκατομμύρια». Έναν χρόνο πριν με αυτό το δεδομένο σας είχα πει ότι με την πανδημία αυτή θα είμαστε ιδιαίτερα τυχεροί εάν δεν μειωνόταν το ΑΕΠ μας στα 169 δισεκατομμύρια και μειωνόταν κάπου εκεί. Εγώ θεωρούσα ότι θα πάει κάτω από 169 δισεκατομμύρια, δηλαδή 10%. Εσείς τότε μιλάγατε για 0% έως 3%, δηλαδή θεωρούσατε ότι θα πέσει το πολύ στα 182 δισεκατομμύρια με 170 κάτι δισεκατομμύρια. Βγήκε το ΑΕΠ από τη δική σας ΕΛΣΤΑΤ τώρα: 165,8, δισεκατομμύρια, δηλαδή μία πτώση 11,7% σε σχέση με το ΑΕΠ του 2019 όπως το συζητούσαμε πέρσι τέτοια εποχή.

Και βγήκατε, κύριε Σταϊκούρα, να γιορτάσετε την καλή επίδοση που είχε το ΑΕΠ σας και να ζητήσετε από τον κόσμο να σας δοξάσει! Εσείς προβλέπατε ότι -το θυμάστε αυτό; μέχρι πρόσφατα το προβλέπατε- θα υπήρχε μια ύφεση το 2020, αλλά το 2021 θα είχαμε ανάπτυξη και στο τέλος του 2021 το ΑΕΠ της χώρας θα ήταν υψηλότερο από το ΑΕΠ του 2019. Δεν το λέγατε; Εξακολουθείτε να λέτε τέτοια πράγματα; Δεν νομίζω.

Κύριε Σταϊκούρα, δεν διστάζετε να διασύρετε τη χώρα με νέα «greek statistics». Είναι απίστευτο αυτό που κάνετε. Πρώτον, με την ΕΛΣΤΑΤ σας, η της τρόικας -άλλη μία φορά διορθώνω τον εαυτό μου- για να μειωθεί η ύφεση για το 2020 πήρατε το ΑΕΠ του 2019 από τα 187,7 δισεκατομμύρια και το μειώσατε στα 183 δισεκατομμύρια για να φαίνεται μικρότερη η ύφεση του 2020 σε σχέση με το 2019. Αλλά για να μπορέσετε να ρίξετε το ΑΕΠ του 2019 από τα 187,7 δισεκατομμύρια στα 183 δισεκατομμύρια χωρίς να φανεί ότι υπήρχε μια τεράστια ύφεση στη χώρα το 2019 σε σχέση με το 2018, που ξέρουμε ότι δεν υπήρχε, μειώσατε το ΑΕΠ του 2018, του 2017, του 2016, του 2015, του 2014, του 2013, του 2012, του 2011 και του 2010! Αυτό δεν έχει ξαναγίνει στα ιστορικά της παγκόσμιας στατιστικής επιστήμης!

Και μη μου πείτε ότι άλλαξε η χρονιά βάσης, γιατί θα δηλώσετε άλλη μια φορά την άγνοιά σας. Η χρονιά βάσης δεν έχει να κάνει με το ονομαστικό ΑΕΠ. Έχει να κάνει με το αποπληθωρισμένο ΑΕΠ. Εσείς, η ΕΛΣΤΑΤ σας το έκανε αυτό για το ονομαστικό ΑΕΠ. Δεν έχει ξαναγίνει αυτό ποτέ, να αλλάξουν οι αριθμοί του ονομαστικού ΑΕΠ για δέκα χρόνια. Και δεν σας φτάνει αυτό. Κάνετε και το εξής απερίγραπτο: Σας έχω προειδοποιήσει εδώ και καιρό να μην το κάνετε, γιατί εκτίθεστε, αλλά συνεχίζετε να το κάνετε. Αφαιρείτε από την ύφεση τον αποπληθωρισμό, γιατί και με τα τερτίπια της ΕΛΣΤΑ πάλι είναι 9,8% η μείωση του ΑΕΠ σε ονομαστικές τιμές, σε τρέχουσες τιμές. Εσείς τι κάνετε; Αφαιρείτε τον πληθωρισμό, ο οποίος επειδή είναι αρνητικός. Όταν αφαιρείς ένα αρνητικό νούμερο προσθέτεις κάτι. Οπότε το μείον 10 το κάνατε μείον 8,2. Ουσιαστικά αυτό που κάνετε είναι να πηγαίνετε στον άνθρωπο εκεί έξω ο οποίος έχει μία τεράστια πτώση του ΑΕΠ του, του προσωπικού του ΑΕΠ, του δικού του εισοδήματος και του λέτε: «Ναι, αλλά οι τιμές έπεσαν. Οπότε μπορεί εσύ μπορεί να έχασες 10%, 20% του εισοδήματός σου, αλλά επειδή έπεσαν οι τιμές κατά μέσο όρο 1,5%, αυτό το 1,5% θα το αφαιρέσω από τη δική σου ύφεση».

Ο περισσότερος κόσμος εκεί έξω, κύριε Σταϊκούρα, αν δεν το έχετε καταλάβει -που σίγουρα δεν το έχετε καταλάβει- πάει στο σούπερ μάρκετ και τα πράγματα είναι πιο ακριβά γι’ αυτόν. Δεν έχει αρνητικό πληθωρισμό. Αρνητικό πληθωρισμό έχουν οι κάτοικοι των βορείων προαστίων. Θέλετε να κάνουμε μια συζήτηση; Να την κάνουμε μια άλλη φορά.

Πάντως σας έχω προειδοποιήσει ότι με την εφαρμογή των νέων «greek statistics» είδαμε και πάθαμε να αποκτήσει αξιοπιστία το ελληνικό σύστημα μακροοικονομικών δεδομένων και το υπονομεύετε για άλλη μια φορά. Ο Γεώργιος Παπανδρέου είχε πει πως επί ΕΡΕ ευημερούν οι αριθμοί και υποφέρουν οι άνθρωποι. Υπό τη νέα ΕΡΕ, τη δική σας, υποφέρουν τόσο οι άνθρωποι όσο και οι αριθμοί. Και στην προσπάθειά σας αυτό να το συγκαλύψετε επιλέγετε τον διχασμό ως στρατηγική σας επιλογή.

Βρισκόμαστε σε καιρό πανδημίας. Έχουμε συνεχή lockdown, τα πιο σκληρά στην Ευρώπη επειδή έχετε αποτύχει τόσο οικτρά να κάνετε αυτό που σας λέγαμε από την πρώτη στιγμή -σας είχαμε υποστηρίξει στο πρώτο-, ένα πραγματικό δημόσιο σύστημα μαζικών τεστ, ένα πραγματικό σύστημα μαζικών εμβολιασμών, που θα ήταν και μια προίκα για το Εθνικό Σύστημα Υγείας, την πρωτοβάθμια περίθαλψη. Είχατε μιλήσει και εσείς για χίλια εμβολιαστικά κέντρα. Τα είδαμε!

Αντιμετωπίζετε την πανδημία σαν μια Κυβέρνηση-καφενείο, ελπίζοντας στις συνολικές αυτές απαγορεύσεις και στην εντεινόμενη αυταρχική επιβολή τους. Έχετε χάσει, το έχετε συνειδητοποιήσει; Έχετε χάσει την αξιοπιστία σας στον κόσμο, ακόμα και στους δικούς σας ψηφοφόρους. Δεν σας πιστεύουν πια. Βλέπουν ότι ο αυταρχισμός είναι υποκατάστατο για την ενίσχυση της δημόσιας υγείας που δεν κάνατε ποτέ, που επιλέξατε να μην κάνετε επειδή είχατε δεσμεύσεις στους ιδιωτικούς κλινικάρχες να μην κάνετε.

Μέσα, λοιπόν, σε αυτό το πλαίσιο εφαρμόζετε το νέο φακέλωμα. Ουσιαστικά η Σοφία η Σακοράφα, η Αντιπρόεδρος της Βουλής, η συνάδελφός μας στο ΜέΡΑ25 έκανε μία επίκαιρη ερώτηση για το θέμα του νέου φακελώματος. Θα την απαντήσετε ποτέ; Είσαστε ένα κόμμα που κάποια στιγμή είχατε χαρεί μάλιστα όταν επί κυβέρνησης Τζαννετάκη είχατε κάψει τους φακέλους στην υψικάμινο της «ΧΑΛΥΒΟΥΡΓΙΚΗΣ». Σήμερα εφαρμόζετε ένα νέο φακέλωμα, το οποίο το βλέπουμε μέσα από τα τρολ σας στο διαδίκτυο στο πλαίσιο μιας διχαστικής πολιτικής.

Αντί για «νόμο και τάξη» στα Εξάρχεια κάποιος απλά που βλέπει τηλεόραση έχει κάθε λόγο να φαντάζεται ότι τα Εξάρχεια άνοιξαν franchise στη Νέα Σμύρνη!

(Χειροκροτήματα από την πτέρυγα του ΜέΡΑ25)

Τίποτα τέτοιο δεν έγινε φυσικά. Απλά, βάλτε το καλά στο μυαλό σας, οι άνθρωποι που βγήκαν στη Νέα Σμύρνη στον δρόμο ένα πράγμα είπαν: «Δεν θα μας δέρνετε στις γειτονιές μας».

Ο κ. Χρυσοχοΐδης, εξαπέλυσε συμμοριοποιημένες ομάδες ειδικών φρουρών εναντίον οικογενειών και ειρηνικών πολιτών. Στόχος σας, στόχος του κ. Χρυσοχοΐδη να διχαστούμε ως Ελληνίδες, να διχαστούμε ως Έλληνες σε μια χυδαία βάση να επιλέξουμε τα θύματά μας. Το δικό μου θύμα κόντρα στο δικό σου θύμα. Βγήκε ο κ. Πρωθυπουργός με αυτό το απίστευτο διάγγελμα μετά τον τραυματισμό του αστυνομικού, για τον οποίο στεναχωριόμαστε όλοι και τον οποίο καταδικάζουμε όλοι, «το δικό μας θύμα». Εμείς δεν δεχόμαστε ότι υπάρχουν δικά μας θύματα και δικά σας θύματα. Είτε το θύμα είναι θύμα αστυνομικής βίας είτε είναι αστυνομικός, είναι θύμα μιας διχόνοιας και ενός διχασμού που έχετε σχεδιάσει μόνο και μόνο για να μη συζητά η κοινωνία αυτά που νομοθετείτε εδώ μέσα εναντίον της.

Διχάζετε ακόμα και την Αστυνομία, κυρίες και κύριοι της Συμπολίτευσης, με τους δημοκρατικούς αστυνομικούς αυτή τη στιγμή να τραβάνε τα μαλλιά τους. Διαβάζω απόσπασμα από την ανακοίνωση της Δημοκρατικής Ενωτικής Κίνησης Αστυνομικών με τίτλο «Μη μας στοχοποιείτε άλλο». Λένε οι αστυνομικοί: «Προκειμένου η Κυβέρνηση να υλοποιήσει την κατασταλτική και χωρίς προηγούμενο αυταρχική της πολιτική, μας τοποθετεί ακραία απέναντι από τους πολίτες σε μια περίοδο που οι κοινωνικές ισορροπίες είναι, συν τοις άλλοις, επισφαλείς λόγω του παρατεταμένου εγκλεισμού. Μάλιστα, οι ειδικές αστυνομικές υπηρεσίες που πρότινος στελεχώθηκαν με ανεκπαίδευτο προσωπικό και όπως ποτέ άλλοτε ενισχύθηκαν σε βάρος των τμημάτων…» -διχάζετε την Αστυνομία, κύριε Υπουργέ- «…έχουν προσανατολιστεί με άνωθεν εντολές σε αχρείαστη καταστολή με επακόλουθα πολλές φορές αυθαίρετες πράξεις που η ευθύνη τους βαραίνει την ηγεσία, τα επιχειρήματα της οποίας δεν πείθουν κανέναν.»

Διαβάζω άλλο απόσπασμα από άλλη ανακοίνωση-καταγγελία της πρωτοβουλίας αστυνομικών, οι οποίοι λένε: «Έχουν πληθύνει τα περιστατικά με φασιστικά σύμβολα σε στολές και κράνη. Δεν μπορούμε να μένουμε απαθείς και αδιάφοροι, όταν εμφανίζονται φασίστες και ακροδεξιοί και άλλοι αντιδραστικοί ανάμεσά μας με μίσος ενάντια στον λαό. Απευθυνόμαστε στους συναδέλφους, απλούς αστυνομικούς. Δεν μας χωρίζει τίποτα από τον λαό. Σήμερα ή αύριο μπορεί να είναι η μάνα μας, ο πατέρας μας, η σύζυγός μας, ο σύζυγός μας, το παιδί μας. Είναι οι οικογένειές μας. Ζούμε τα ίδια βάσανα, τις ίδιες αγωνίες. Πρέπει να σεβαστούμε το δικαίωμά τους να διαμαρτύρονται, να διεκδικούν μια καλύτερη ζωή.»

Σε αυτή την πόλωση, κυρίες και κύριοι της Κυβέρνησης, σ’ αυτόν τον διχασμό ο δικομματισμός είναι σύμμαχός σας. Αναδεικνύετε εσείς, προσπαθείτε, παλεύετε να αναδείξετε τον ΣΥΡΙΖΑ σε υποκινητή των διαδηλώσεων, γιατί θέλετε την πόλωση. Θέλετε τον δικομματισμό. Θέλετε τον δυισμό. Θέλετε τη διχόνοια.

Παράλληλα, ο κ. Μητσοτάκης φαίνεται ότι ζει σε άλλη χώρα. Αυτοπαρουσιάζεται ως ένας διαγγελματικός ηγεμών, από το ένα διάγγελμα στο άλλο. Κάποιος πρέπει να του εξηγήσει από εσάς ότι ζούμε σε κοινοβουλευτική δημοκρατία, ότι δεν έχουμε ούτε αυτοκράτορα ούτε βασιλέα ούτε πρόεδρο σε προεδρικό σύστημα.

Ποιος είστε, κύριε Μητσοτάκη, που αντί να απαντάτε στη Βουλή, στο Κοινοβούλιο, βγαίνετε κάθε λίγο και λιγάκι και μιλάτε με διαγγέλματα στην τηλεόραση στον λαό; Αύριο το πρωί θα διεξαχθεί εδώ ένας ιδιάζων διάλογος, ο οποίος παραβιάζει τον Κανονισμό της Βουλής. Πριν από λίγο υπήρξε η Διάσκεψη των Προέδρων της Βουλής, στην οποία παραδέχθηκε ο κ. Κακλαμάνης εκ μέρους της Κυβέρνησης ότι θα παραβιαστεί ο Κανονισμός της Βουλής. Ο Κανονισμός της Βουλής για την ώρα του Πρωθυπουργού λέει κάτι πολύ συγκεκριμένο, ότι όταν έρχεται, απαντά σε τουλάχιστον δύο ερωτήσεις. Δύο ερωτήσεις τού τέθηκαν για αύριο, μία από τον κ. Τσίπρα και μία από εμένα. Θα απαντήσει μόνο στη μία, γιατί επιλέγει αντιπάλους, επιλέγει να μην απαντήσει στη δική μου που θέτω ένα συγκεκριμένο ερώτημα για τον κ. Χρυσοχοΐδη.

Το συγκεκριμένο ερώτημα είναι: Γνωρίζει τον ρόλο του κ. Χρυσοχοΐδη στο διασυρμό των οροθετικών γυναικών του 2012 πάλι από το ίδιο πόστο του Υπουργού Προστασίας του Πολίτη; Αν το γνωρίζει, θεωρεί ότι ήταν ηθικό και νόμιμο αυτό που είχε κάνει ο κ. Χρυσοχοΐδης τότε; Μήπως η επιλογή του να τον έχει προϊστάμενο της εξαπόλυσης αυτής της αστυνομικής βίας σηματοδοτεί ότι ακριβώς επειδή διέσυρε τις οροθετικές γυναίκες, έχει για τον κ. Μητσοτάκη όλα τα εχέγγυα για να δημιουργήσει συνθήκες εμφυλιοπολεμικές μέσα σε αυτή τη χώρα; Δεν θα απαντήσει ο κ. Μητσοτάκης αύριο, παραβιάζοντας τον Κανονισμό της Βουλής. Σύμφωνα με αυτά που μου μετέφερε ο κ. Κλέων Γρηγοριάδης, ο συνάδελφος, ο συνοδοιπόρος, το σχετικό ήταν «ο Πρωθυπουργός κάνει ό,τι θέλει».

Ε, όχι, κυρίες και κύριοι συνάδελφοι! Υπάρχει Κανονισμός της Βουλής, υπάρχει Σύνταγμα, υπάρχουν νόμοι. Νομίζετε ότι μπορείτε να κάνετε ό,τι θέλετε. Δεν θα σας το επιτρέψουμε αυτό. Θα σας καταγγείλουμε στην κοινή γνώμη, την οποία εσείς προσπαθείτε να κρατήσετε απολύτως απομονωμένη από τα αίσχη που πράττετε εδώ μέσα, τόσο μέσα από τα νομοσχέδιά σας, όσο και μέσα από την καταστρατήγηση του Κανονισμού της Βουλής.

Αύριο θα έχετε αυτήν την οπερέτα εδώ μέσα. Καλώ την Αξιωματική Αντιπολίτευση, τον κ. Τσίπρα, να μην έρθει, αν θέλει να μην σιγοντάρει αυτήν την σχεδιασμένη καταστρατήγηση του Κανονισμού της Βουλής. Εσάς σας βολεύει η κοκορομαχία, γιατί σας βολεύει η σιωπή του ΣΥΡΙΖΑ στο θέμα που έχουμε εμείς εγείρει για τον φάκελο της χρεοκοπίας και των μνημονίων. Σας βολεύει το γεγονός ότι ο ΣΥΡΙΖΑ κιχ δεν λέει για τον πραγματικό στόχο της ίδρυσης του Ταμείου Χρηματοπιστωτικής Σταθερότητας, κιχ για το υπερταμείο που ο ίδιος πέρασε, κιχ για τον «ΗΡΑΚΛΗ».

Μιλάνε μεν οι φίλοι του ΣΥΡΙΖΑ για την προστασία της πρώτης κατοικίας, αλλά όταν εμείς λέμε ότι δεν γίνεται προστασία καμμίας κατοικίας, αν δεν πάψει η πώληση των κόκκινων δανείων στα αρπακτικά ταμεία, εκεί τσιμουδιά. Σας βολεύει, το καταλαβαίνουμε αυτό. Για πόσο ακόμα όμως; Αυτό το «πόσο ακόμα» που βγαίνει από τα στόματα όλο και περισσότερων πολιτών είναι αυτό που τελικά θα σας εμποδίσει.

Ανακεφαλαιώνοντας, το 2012, αντί για Ταμείο Χρηματοπιστωτικής Σταθερότητας, φτιάξατε αυτό το Ταμείο Χυδαίας Συγκάλυψης της απάτης εναντίον του δημοσίου. Το 2015, εσείς του ΣΥΡΙΖΑ εντάξετε αυτό το ταμείο στο υπερταμείο, δίνοντας στη χυδαία συγκάλυψη της διασπάθισης του δημοσίου χρήματος «αριστερή νομιμοποίηση». Με τη συνεχιζόμενη έως και σήμερα σιωπή σας συνεισφέρετε σε μια νέα έκφανση, εκείνο που θα μου επιτρέψετε να ονομάσω ένα Ταμείο Χονδροειδούς Συμπαιγνίας, Συγκάλυψης και Συνενοχής.

Σήμερα έρχεται ο κ. Σταϊκούρας με το ακαταδίωκτο των στελεχών που θα χαρίσουν δισεκατομμύρια των φορολογούμενων στους τραπεζίτες, να το αναβαθμίσετε σε τάγμα, όχι πια ταμείο, Τάγμα Χρεοκοπικής Συμμοριοποίησης.

Από τη μία είναι η δική σας συμμορία που θα μεταφέρει, μέσω του ΤΧΣ, δισεκατομμύρια του ελληνικού δημοσίου στους τραπεζίτες, στην Πειραιώς, στους ιδιοκτήτες της Πειραιώς. Πώς θα τα καταφέρει; Πίσω από το πέπλο της σιωπής που υφαίνει ο θόρυβος που δημιουργούν οι συμμορίες του κ. Χρυσοχοΐδη, με προεξάρχουσα την ημιπαρακρατική αστυνομική δράση, τη «ΔΡΑΣΗ», τέως «ΔΕΛΤΑ», να δέρνουν, να δέρνονται, να δυναμιτίζουν την κοινωνική ειρήνη, ώστε οι πολίτες εκεί έξω να μη μαθαίνουν τα αίσχη που κάνετε εδώ μέσα, ο κ. Γεωργιάδης την περασμένη βδομάδα που έβαλε τους προμηθευτές του δημοσίου να αξιολογούν τον εαυτό τους, εσείς σήμερα και ποιος ξέρει τι θα μας φέρετε σε μία βδομάδα.

Συνάδελφοι του ΣΥΡΙΖΑ, γνωρίζω ότι σας έχει παραλύσει το «ναι σε όλα», στο ΤΧΣ, στο υπερταμείο, στον «ΗΡΑΚΛΗ». Όμως, πριν από μερικές ημέρες, το Σάββατο το βράδυ με τα γεγονότα στη Νέα Σμύρνη, σας κάλεσα και εσάς και τους συναδέλφους του ΚΚΕ, να συντονίσουμε τις δράσεις μας για να προασπίσουμε τα βασικά ζητούμενα μιας δημοκρατίας. Δεν απαντήσατε. Με πολιτικό κόστος σας καλώ ξανά.

Όσον αφορά τους συναδέλφους του ΚΚΕ, ναι συνάδελφοι του ΚΚΕ, δεν θέλετε συμφωνίες κορυφής που να ξεπλένουν τη συνθηκολόγηση προηγούμενων κυβερνήσεων, όπως του ΣΥΡΙΖΑ. Ούτε εμείς τη θέλουμε. Όμως, τώρα είναι η ώρα για συντονισμένη δράση κατά του κράτους-τρομοκράτη-αρπακτικού αυτής της Κυβέρνησης. Γιατί; Επειδή έχουμε υποχρέωση να απαντήσουμε στον κόσμο εκεί έξω που αναρωτιέται: Πόσο ακόμα; Πόσο ακόμα θα μας δέρνουν στις γειτονιές μας, δήθεν, για να μας σώσουν από τον κορωνοϊό; Ενώ στην πραγματικότητα το μόνο που τους νοιάζει είναι ο αποπροσανατολισμός της κοινής γνώμης από το πλιάτσικο που νομιμοποιεί σήμερα ο κ. Σταϊκούρας, την περασμένη βδομάδα ο κ. Γεωργιάδης και ένας θεός ξέρει ποιος άλλος την επόμενη βδομάδα, από το εμβολιαστικό σκάνδαλο, από την επιλογή τους να μη στηρίξουν το Εθνικό Σύστημα Υγείας.

Κύριε Σταϊκούρα, ξέρω πολύ καλά τι θα πείτε όταν θα πάρετε τον λόγο. Πάλι θα βάλετε την κασέτα για το ’15. Μην το τολμήσετε. Αν σας κοτάει, εγώ σας έχω προκαλέσει: εξεταστική επιτροπή για το ’15. Το θέλετε; Αυτό που με απειλούσατε τόσα χρόνια, εγώ σας παρακαλώ, σας προσκαλώ και σας λέω να το κάνουμε. Αλλά είστε δειλοί και δεν θα το κάνετε, όπως δεν το έχετε κάνει τόσο καιρό. Γιατί; Διότι ξέρετε ποιοι είναι οι ένοχοι. Εσείς είσαστε οι ένοχοι. Εμείς λέμε όλα στο φως. Θέλετε; Εάν το θελήσετε, εδώ είμαστε. Εάν δεν το θελήσετε, να σιωπάσετε. Σαν κακέκτυπο του Γκαίμπελς, λέτε ένα μεγάλο ψέμα και το επαναλαμβάνετε ξανά και ξανά και κρύβεστε πίσω του. Και όταν εμείς ζητάμε την εξεταστική, εσείς σφυρίζετε αδιάφορα. Φτάνει λοιπόν!

Στο ερώτημα των νέων και των μεγαλύτερων πολιτών εκεί έξω που σοφά απορρίπτουν το εμφυλιοπολεμικό κλίμα που εσείς δημιουργείτε, των πολιτών που ρωτούν πόσο ακόμα θα μας ζητούν να επιλέξουμε μεταξύ δικών μας τραυματιών και δικών τους τραυματιών, και ποιος ξέρει αργότερα -ελπίζω να μην γίνει- και νεκρών, εμείς στο ΜέΡΑ25 επιμένουμε ενωτικά, παρά τη σκληρή μας κριτική και στάση απέναντί σας. Επιμένουμε, εν μέσω της νέας διχόνοιας που σπέρνει η Νέα Δημοκρατία, να τείνουμε το χέρι και στους χειρότερους εχθρούς του πολιτισμού και της δημοκρατίας. Άλλωστε τίποτα δεν τους θυμώνει περισσότερο από το να τους συμπεριφερόμαστε ανθρώπινα. Η προοδευτική παράταξη σε αυτήν τη χώρα έχει παράδοση στην ανθρώπινη αντιμετώπιση και των τεράτων ακόμα.

Μπροστά στην προσπάθεια του κ. Μητσοτάκη να μας αναγκάσει να διχαστούμε μεταξύ εκείνων που είναι με τον Κουφοντίνα και εκείνων που είναι εναντίον του Κουφοντίνα -λες και αυτό είναι το ζητούμενο-, εκείνων που είναι με τα θύματα της βίας των αστυνομικών ή με τον αστυνομικό που έπεσε θύμα της βίας, εμείς λέμε όχι.

Εμείς θυμόμαστε αυτό που είχε πει η Νατάσα Μερτίκα όταν έμαθε ότι ο αρχιβασανιστής της επί χούντας δολοφονήθηκε από την «17 Νοέμβρη». Η Νατάσα Μερτίκα, η οποία είχε βασανιστεί από το Μάλλιο, είχε πει: «Ποτέ στη ζωή μου δεν χάρηκα για τον θάνατο κανενός πλάσματος. Γιατί άραγε να χαρώ τώρα; Βγήκα έξω και είπα στους φίλους μου το να σκοτώσεις ένα όργανο του φασισμού είναι απλά μια εκδίκηση. Και η δική μου ιδεολογία δεν πιστεύει στην εκδίκηση. Όποιος μπορέσει και σκοτώσει την απειλή του φασισμού που παραμονεύει παντού, τότε είναι που θα χαρώ.».

Για το ΜέΡΑ25, αυτός είναι ο σκοπός, να σκοτώσουμε την απειλή των συμμοριών που εσείς εκτρέφετε εντός του κράτους, είτε είναι το Ταμείο Χρηματοπιστωτικής Σταθερότητας είτε για το υπερταμείο είτε είναι η «ΔΡΑΣΗ» του κ. Χρυσοχοΐδη, χωρίς να πειραχτεί ούτε ένας συνάνθρωπός μας ούτε ο χειρότερός μας εχθρός. Ήρεμη αντίσταση, υπεύθυνη ανυπακοή και πραγματικές λύσεις στα προβλήματα που εσείς δημιουργείτε υπέρ των ολιγαρχών που σας στηρίζουν. Γι’ αυτό είμαστε εδώ μέσα και έξω από τη Βουλή.

Ευχαριστώ

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Πρόεδρε.

Καλησπέρα και από εμένα. Έχουμε μια αλλαγή στη σειρά των ομιλητών. Να σας ενημερώσω ότι τώρα θα πάρει τον λόγο ο Κοινοβουλευτικός Εκπρόσωπος του Κινήματος Αλλαγής, ο κ. Κωνσταντίνος Σκανδαλίδης. Στη συνέχεια θα μιλήσει ο Υπουργός Οικονομικών, ο κ. Σταϊκούρας. Και μετά θα πάρει τον λόγο η κ. Παπανάτσιου, ο κ. Σταμενίτης, ο κ. Κεγκέρογλου και ο κ. Χήτας.

Καλείται, λοιπόν, στο Βήμα ο Κοινοβουλευτικός Εκπρόσωπος από το Κίνημα Αλλαγής, ο κ. Κωνσταντίνος Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κυρίες και κύριοι συνάδελφοι, είναι λίγο δύσκολο μετά τον κ. Βαρουφάκη να ακολουθήσει κανείς τον ίδιο ειρμό και να κάνει τις ίδιες διαπιστώσεις ή τις αντίθετες διαπιστώσεις. Γι’ αυτό εγώ το γενικό σχόλιο για την υπόθεση που έχει σχέση με τη βία θα το κάνω στο τέλος.

Βρισκόμαστε σε μια πραγματικά πολύ κρίσιμη περίοδο για την πορεία, όχι μόνο των ελληνικών, αλλά και των ευρωπαϊκών πραγμάτων. Τις προάλλες πληροφορηθήκαμε ότι μια σύνοδος της Ευρωπαϊκής Επιτροπής προβλέπεται για το μέλλον, για το 2022 και το 2023, για να συζητήσει τις αλλαγές που πρέπει να γίνουν στην Ευρωπαϊκή Ένωση, βάζοντας τους στόχους της πολιτικής, την κλιματική αλλαγή, το περιβάλλον, την ευρωπαϊκή οικονομία για τις ανάγκες όλων των χωρών και την κοινωνική δικαιοσύνη. Όλα αυτά θα τεθούν σε μια συζήτηση από τώρα και για τα επόμενα δύο χρόνια.

Η διαπίστωσή μου είναι ότι η ταχύτητα με την οποία κινείται η Ευρώπη είναι εκτός τόπου και χρόνου. Οι διαδικασίες που δρομολογούνται δεν συμβαδίζουν χρονικά με τις τεκτονικές αλλαγές που συντελούνται αυτήν την εποχή. Οι προοδευτικές δυνάμεις έχουν χρέος να δώσουν μια μεγάλη μάχη να επιταχυνθούν οι διαδικασίες και να θέσουν τα θέματα στη σωστή τους διάσταση. Η Ευρώπη έχει ανάγκη από αλλαγή της ίδιας της συνθήκης, γιατί η εποχή του Μάαστριχτ οδηγήθηκε μέσα από όλη αυτήν την πορεία των τελευταίων δεκαετιών στο τέλος της.

Η πιο χαρακτηριστική περίπτωση είναι αυτό που συζητάμε σήμερα, η πάγια διεκδίκηση της θεαματικής αύξησης των ιδίων πόρων της Ένωσης και της δικαιότερης κατανομής τους. Τα ποσοστά που συζητούμε και που αποφάσισε η Ευρωπαϊκή Ένωση δεν απαντούν στο πρόβλημα με επάρκεια. Η κατανομή πρέπει να γίνεται ταυτόχρονα σε δύο στόχους και κατευθύνσεις: Και να ενισχύσει συνολικά την Ένωση ως οικονομική οντότητα στον παγκόσμιο ανταγωνισμό και να στοχεύει ταυτόχρονα στην άρση των συνεπειών της άνισης ανταλλαγής ανάμεσα στο νότο και τον βορρά σχηματικά, να προωθεί με άλλα λόγια τη σύγκλιση των επιπέδων ανάπτυξης.

Το ερώτημα είναι, λοιπόν, πώς συνδυάζεται η επιτάχυνση των διαδικασιών ολοκλήρωσης με τη λεγόμενη εμβάθυνση. Και εδώ βρίσκεται, κατά τη γνώμη μας, η στρατηγική αντιπαράθεση στον ευρωπαϊκό χώρο για τα επόμενα κρίσιμα χρόνια της πορείας της Ένωσης. Η αύξηση από το 1,23% στο 1,40% για πιστώσεις και πληρωμές και η αύξηση από το 1,29% στο 1,46% για ανάληψη υποχρεώσεων ουσιαστικά προσθέτει τους πόρους για την αντιμετώπιση της πανδημίας και του Ταμείου Ανάκαμψης.

Για να καταλάβουμε τα μεγέθη και τη σύγκρισή τους, για το 2021 η Ευρωπαϊκή Ένωση έχει έναν προϋπολογισμό 164 δισεκατομμύρια ευρώ για αναλήψεις υποχρεώσεων και 166 δισεκατομμύρια σε πληρωμές με ένα συνολικό ΑΕΠ 15 περίπου τρισεκατομμύρια ευρώ. Η δε Aμερική, που είναι μια ομοσπονδιακή οργάνωση -ας πούμε- μιας χώρας, έχει για ένα αντίστοιχο ΑΕΠ 23,3 τρισεκατομμύρια δολάρια, 3.863 δισεκατομμύρια δολάρια στις αναλήψεις και 4.829 δισεκατομμύρια δολάρια στις πληρωμές. Μπορείτε να διανοηθείτε τον μελλοντικό κόσμο, τον πολυπολικό κόσμο, την Ευρώπη να μπορεί να σταθεί σ’ αυτήν τη διαδικασία, αν δεν επιταχύνει τις εξελίξεις στο εσωτερικό της; Και μιλάω για όσους έχουν μια εμπιστοσύνη και πιστεύουν στην ευρωπαϊκή ιδέα και ότι θα πρέπει σ’ αυτόν τον κόσμο της νέας εποχής, τον παγκοσμιοποιημένο, να υπάρξουν ισχυροί πόλοι και να μπορέσει η Ευρώπη να δώσει μια προοδευτική απάντηση στην εξέλιξη συνολικότερα των λαών της και των κοινωνιών στον κόσμο.

Πρέπει, λοιπόν, για τη χώρα μας και για τις προοδευτικές δυνάμεις η εθνική διεκδίκηση της αύξησης των ιδίων πόρων της Ευρωπαϊκής Ένωσης κάθε στιγμή, κάθε χρόνο, να έχει μόνιμο και μαχητικό χαρακτήρα.

Θυμάμαι ότι όταν ήμουν στο Υπουργείο Αγροτικής Ανάπτυξης και συζητούσαμε την ΚΑΠ που σήμερα ισχύει, όταν ζήτησα να αυξηθεί αυτή η διαδικασία, με παρέπεμψαν στον προϋπολογισμό. Κι όταν επέμεινα, η Υπουργός τότε της Γερμανίας μου απάντησε: «Να πας στους Υπουργούς Οικονομικών να τους πείσεις ότι πρέπει να αυξήσουν τον προϋπολογισμό». Αυτό δείχνει σε ποια κατάσταση βρίσκεται σήμερα η Ευρώπη σε σχέση με την παγκόσμια κατάσταση.

Σ’ αυτό το πλαίσιο βέβαια ακόμη κι έτσι η ωφέλεια είναι σημαντική για τη χώρα, γιατί παίρνουμε πολύ συγκεκριμένους πόρους. Μπορεί να προστέθηκαν απλά οι δαπάνες για την αντιμετώπιση της πανδημίας και των έκτακτων καταστάσεων που γέννησε, όμως αν είμαστε συνεπείς με το ότι θεωρούμε την εισροή των πόρων του ταμείου θετική ασφαλώς και εμείς δεν μπορούμε να αρνηθούμε να ψηφίσουμε το συγκεκριμένο κομμάτι του νόμου και είναι εμφανές. Να μη θυμίσω την περιβόητη γελοιογραφία του αείμνηστου Κυπριανού: «Ό,τι πάρουμεν, καλόν είναι». Αλλά δεν είναι αυτή η λογική. Η λογική είναι ότι πρέπει να αξιοποιήσουμε την ιστορική ευκαιρία που δίνεται στη χώρα.

Όμως αν θέλουμε να μιλάμε πραγματικά για μια καινούργια κατάσταση, πρέπει να μιλάμε και για προοδευτική προοπτική της Ευρώπης, πρέπει να μιλάμε σε αυτό το επίπεδο και να μη χάνουμε τον στρατηγικό στόχο.

Κύριε Υπουργέ, με αφορμή τη συζήτηση αυτού του νομοσχεδίου θα έπρεπε μιας που μιλάμε για αυτά, να ανοίξει και η κουβέντα για το σχέδιο που κατέθεσε η ελληνική Κυβέρνηση για την αξιοποίηση των πόρων του Ταμείου Ανάκαμψης. Σημειώνεται στην αιτιολογική έκθεση ότι η Ελλάδα μέσω της δέσμης πολυετούς δημοσιονομικού πλαισίου και το Ταμείο Ανάκαμψης θα ωφεληθεί πολλαπλάσια σε σχέση με τις συνεισφορές της.

Σύμφωνα με την παρουσίαση από τον Αναπληρωτή Υπουργό Οικονομικών, τον κ. Σκυλακάκη, το προσχέδιο του Εθνικού Σχεδίου Ανάκαμψης και Ανθεκτικότητας έλαβε υπ’ όψιν την ενδιάμεση έκθεση της επιτροπής Πισσαρίδη. Καταρτίστηκε ύστερα από αξιολόγηση και προεπιλογή των προτάσεων έργων. Τέθηκε σε δημόσια διαβούλευση. Σύμφωνα με τον ανακοινωθέντα προγραμματισμό, ως τα τέλη Ιανουαρίου θα ενσωματώνονταν οι παρατηρήσεις της διαβούλευσης και θα πραγματοποιηθεί η αξιολόγηση ωριμότητας κόστους επιλεξιμότητας του συνόλου των δράσεων. Επίσης είχε προβλεφθεί ότι η προετοιμασία του τελικού σχεδίου του θα ολοκληρωθεί μέχρι τον Μάρτιο με την τελική έγκριση που αναμένεται ως τον Μάιο.

Εδώ μπαίνει ένα πολύ σοβαρό θέμα. Η Κυβέρνηση έθεσε σε διαβούλευση ένα κείμενο χωρίς ποσοτικούς στόχους, χρονοδιαγράμματα και πραγματικές κατανομές ποσών και με ελάχιστη εξειδίκευση. Όσο δεν υπάρχουν στο κείμενο της διαβούλευσης αυτά τα ποσά και αυτές οι συγκεκριμένες κατευθύνσεις ενός μεσοπρόθεσμου σχεδίου που θα μπορεί να αντιληφθεί κανείς και να συζητήσει το κριτήριο των επιλογών της διαχείρισης των πόρων, δεν μπορεί να υπάρξει ουσιώδης απάντηση για μια πραγματική ανάπτυξη της χώρας, όταν ιδιαίτερα οι πολιτικές δυνάμεις έχουν και διαφορετική άποψη για το ποιοι πρέπει να είναι οι στόχοι.

Αν επιμείνετε σε αυτή την πολιτική ότι «εγώ έχω το μαχαίρι και το πεπόνι και αποφασίζω πού θα πάνε οι πόροι», που διαφαίνεται μέσα από τις μέχρι τώρα κινήσεις της Κυβέρνησης, πιστεύω ότι δεν προσφέρετε ουσιαστικά στη σωστή αξιοποίηση των πόρων, για να μην επανέλθω στο αγαπημένο μου θέμα που έχει σχέση με το μοντέλο διακυβέρνησης και τον δημοκρατικό προγραμματισμό.

Σε ό,τι αφορά τώρα το Ταμείο Χρηματοπιστωτικής Σταθερότητας, ακούω αυτές τις μέρες όλη αυτήν τη συζήτηση. Επειδή όψιμα όλοι θέλετε να αποδείξετε ποιος φταίει, εννοώντας ότι «φταίνε όλοι οι άλλοι εκτός από το δικό μας κόμμα», υπάρχει μια πρόταση εδώ και χρόνια της κ. Γεννηματά. Μου κάνει εντύπωση που δεν τη φέρνετε στη δημοσιότητα ή την έχετε ξεχάσει.

Η κ. Γεννηματά εδώ και δύο χρόνια επιμένει να γίνει μια εξεταστική επιτροπή, να τελειώνουμε με αυτήν τη συζήτηση, που να ξεκινάει από την είσοδο της χώρας και τους όρους που μπήκε στην ΟΝΕ και στο ευρώ μέχρι σήμερα, να κατανείμει ευθύνες, όχι για να αποδώσει ποινικά κολάσιμα πράγματα αλλά να δώσει μια αξιολόγηση -που όλοι τώρα συζητάμε και λέμε «τι έγινε, ρε παιδιά» και ο καθένας κάθεται στη δική του περίοδο και φέρνει τις δικές του απόψεις- για να αποδειχθούν οι πραγματικές ευθύνες, αν οδήγησε η κρίση στα μνημόνια ή τα μνημόνια στην κρίση, ποιος εξυπηρέτησε και ρύθμισε καλύτερα το χρέος.

Δεν είμαστε στο 2010. Είμαστε στο 2021. Και δόξα τω Θεώ έχουν περάσει πολλές κυβερνήσεις μετά την κυβέρνηση του Γιώργου Παπανδρέου το 2009 - 2011. Έχουν περάσει όλα τα μεγάλα κόμματα της Βουλής από τις κυβερνήσεις. Γιατί δεν καθόμαστε να συζητήσουμε με νηφαλιότητα τα πραγματικά στοιχεία και να δούμε;

Υπάρχει, όμως, το προφανές. Το ταμείο το θεσμοθετήσαμε για να μην καταρρεύσει το τραπεζικό σύστημα. Στην πορεία όλοι το αποδεχθήκατε. Στην πορεία είχε απώλειες για περιουσιακά του στοιχεία. Οφείλονται και σε λανθασμένους χειρισμούς, για εμάς ιδιαίτερα στο πρώτο εξάμηνο του 2015. Τα είπε ο εισηγητής της παράταξης μας. Δεν θα μείνω σε αυτήν την πορεία και το δράμα που έζησαν και οι ομολογιούχοι, που πρέπει να ομολογήσουμε. Πρέπει να κάνει την καλύτερη δυνατή διαχείριση -και αυτός είναι ο στόχος τώρα- για να ανακτήσει μέρος των απωλειών. Η σημερινή ρύθμιση τού δίνει κάποια δυνατότητα.

Επί της ουσίας, όμως, εγώ δεν συζητώ την περαιτέρω παράταση της ύπαρξης του Ταμείου. Δεν θέλω να το εντάξω πουθενά. Να συζητήσουμε την κατάργησή του και τη μεταφορά της περιουσίας του στο δημόσιο και την αρμοδιότητα στον Υπουργό Οικονομικών, ούτε καν στο υπερταμείο. Και το υπερταμείο, κύριε Τσακαλώτο, πρέπει να αλλάξει μορφή, να αλλάξει στόχους και κατεύθυνση. Να μην εξαρτάται από τις αποφάσεις αλλότριων δυνάμεων από αυτές που αποφασίζουν για τη χώρα.

Άρα, με αυτήν την άποψη, κύριε Υπουργέ, δεν έχει νόημα η ασυλία σήμερα των συγκεκριμένων στελεχών του ταμείου, με την οποία εμείς δεν συμφωνούμε.

Κυρίες και κύριοι συνάδελφοι, θέλω να κλείσω με το θέμα των ημερών. Στη μονοφωνία των μέσων μαζικής ενημέρωσης, τον επικοινωνιακό καταιγισμό και την πόλωση που ζούμε αυτές τις μέρες, ευτυχώς που υπάρχουν οι γελοιογράφοι που μας δίνουν μια χαραμάδα ευθυμίας, ο Χατζόπουλος, ο Μητρόπουλος, ο Πετρουλάκης, ο Μακρής και όλοι οι άλλοι. Η καθημερινή αποτύπωση σε σκίτσα είναι όαση ευθύτητας και ευθυκρισίας και απεικονίζουν γυμνή την πραγματικότητα, όπως για παράδειγμα ο Μακρής σήμερα, προαναγγέλλοντας την αυριανή νέα μονομαχία του Πρωθυπουργού με τον Αρχηγό της Αξιωματικής Αντιπολίτευσης.

Λίγες μέρες πριν, απ’ αυτό το Βήμα είχα προβλέψει και περιγράψει τι θα σήμαινε για την ποιότητα της δημοκρατίας και του δημόσιου διαλόγου η συζήτηση των Αρχηγών. Δυστυχώς δικαιώθηκα.

Αύριο θα είναι ένας ακόμα γύρος στο ρινγκ της πόλωσης και του διχασμού. Ακόμα και οι εκκλήσεις μας δεν έχουν πια νόημα εις ώτα μη ακουόντων.

Σήμερα δε την τιμητική τους στο δημόσιο διάλογο έχουν οι λεγόμενοι «ισαποστάκηδες», μια κατηγορία εναντίον αυτών που δεν διαλέγουν στρατόπεδο. Κατηγορία εναντίον όσων αντιλαμβάνονται τις δύο στρατηγικές που κατατείνουν στην εφαρμογή του «το’ να χέρι νίβει τ’ άλλο». Από τη μια στο όνομα τού «νόμος και τάξη», που είναι η κύρια πλευρά της αντιπαράθεσης, εμφανίζει το αυταρχικό πρόσωπο της κρατικής ισχύος και της συνεπακόλουθης ατιμώρητης βίας και από την άλλη στο όνομα της ελευθερίας και του δικαιώματος, καλλιεργεί το κλίμα μιας αντίστασης, που ναι μεν ανταποκρίνεται σε δίκαια αιτήματα, όμως δίνει το βήμα σε ανεξέλεγκτα γνωστά και άγνωστα στοιχεία να καταφεύγουν σε παρακρατικές πράξεις που θέτουν σε κίνδυνο ζωές και περιουσίες.

Ό,τι και να κάνουμε, κύριοι συνάδελφοι, δεν μπορούμε να αγνοήσουμε ότι αυτό είναι διπλό. Δεν υπάρχει καμμία ίση απόσταση από κανέναν μας απέναντι σε αυτά. Εγώ και πολλοί αγωνιστές μέσα στο Κίνημα Αλλαγής σε όλη την πορεία του ΠΑΣΟΚ δώσαμε μάχη γι’ αυτά τα δικαιώματα και θα δώσουμε και τώρα και στο μέλλον.

Όποιος λέει όχι στην ατιμώρητη βία της εξουσίας, όχι σε διαδηλώσεις μέσα στην πανδημία αυτήν την κρίσιμη για τον τόπο ώρα, είναι «ισαποστάκης». Λοιπόν, δεν είναι. Είναι σε απόσταση από έναν διχασμό και μια πόλωση που στον καιρό της πανδημίας γίνεται πιο επικίνδυνη από ποτέ. Και η συζήτηση και η ευθύνη αναλογικά βαραίνει, κυρίως, την Κυβέρνηση, που αυτή ουσιαστικά κυβερνά. Και δεν κυβερνά, κύριε Υπουργέ, με διαγγέλματα! Δεν είναι δυνατόν να κυβερνά με διαγγέλματα. Δεν είναι δυνατόν κάθε φορά που έχουμε οποιοδήποτε πρόβλημα να βγαίνει ο Πρωθυπουργός ως σωτήρας και να δίνει μια απάντηση για το πού θα πάει, να συμβουλεύει τα παιδιά, τον λαό. Υπάρχουν διαδικασίες, υπάρχουν θεσμοί, υπάρχουν κόμματα που πρέπει να μπουν σε έναν δημόσιο διάλογο, που δεν είναι τα αυτιά κλεισμένα, που δεν είμαστε κουφοί μεταξύ μας και δεν ακούει ο καθένας τι λέει ο άλλος. Δεν είμαι αισιόδοξος. Αύριο τι θα γίνει εδώ στη Βουλή; Ακόμα μια μονομαχία χωρίς όρους, χωρίς όρια. Τη συνηθίσαμε. Προσωπικές αντεγκλήσεις, ευθύνες, τι έκανες εσύ, τι έκανα εγώ.

Κύριοι συνάδελφοι, σήμερα έκανε μια δήλωση η κ. Γεννηματά. Ζητά την αλλαγή της αυριανής συζήτησης. Ζητά να γίνει σε κλίμα εντελώς διαφορετικό από τα μέχρι τώρα, να έρθουν όλοι οι Αρχηγοί με συστολή και μετριοπάθεια και να γίνει μια πολύωρη συζήτηση επί της ουσίας, χωρίς να ανατρέχουμε στο παρελθόν, αλλά να μιλήσουν για το τι πρέπει να γίνει σήμερα στην πολιτική ζωή της χώρας, προκειμένου να ξεπεράσει ο λαός αυτήν τη δύσκολη στιγμή την οποία ζει. Έστω και τώρα ας ακούσετε αυτήν την έκκληση. Δεν είμαι και πολύ αισιόδοξος.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Σκανδαλίδη.

Έχουμε αλλαγές, γιατί θέλουν να απαντήσουν οι Κοινοβουλευτικοί Εκπρόσωποι. Ωστόσο, πριν δώσω τον λόγο στον κ. Βρούτση από τη Νέα Δημοκρατία, θα ήθελα στο σημείο αυτό να θέσω προς έγκριση του Σώματος της Ολομέλειας, κατόπιν και της από 11 Μαρτίου 2021, ομόφωνης έγκρισης της Διάσκεψης των Προέδρων, με βάση τις νέες της δυνατότητες (ΦΕΚ 187Α΄1.10.2020, άρθρο 15 παράγραφος 1 περίπτωση θ΄), την τροποποίηση της κατά τη ΝΣΤ συνεδρίαση της 17ης Δεκεμβρίου 2020 ομόφωνης απόφασης της Ολομέλειας της Βουλής των Ελλήνων: «Παράταση της προθεσμίας προκήρυξης και διεξαγωγής εκλογών για την ανάδειξη αιρετών εκπροσώπων των εργαζομένων της Βουλής των Ελλήνων στο Υπηρεσιακό Συμβούλιο του άρθρου 90 του Κανονισμού της Βουλής (Μέρος Β΄, ΦΕΚ 51/Α/97), όπως ισχύει, και παράταση της θητείας των υφιστάμενων αιρετών εκπροσώπων και των αναπληρωτών τους στο Υπηρεσιακό και Πειθαρχικό Συμβούλιο της Βουλής λόγω των έκτακτων μέτρων προστασίας της δημόσιας υγείας προς αντιμετώπιση της διασποράς του COVID-19» (ΦΕΚ Β΄ 5642) κατά μέρος που αφορά στη με απόφαση του Προέδρου της Βουλής εκ νέου παράταση της θητείας των αιρετών εκπροσώπων των εργαζομένων της Βουλής των Ελλήνων στο Υπηρεσιακό Συμβούλιο του άρθρου 90 του Κανονισμού της Βουλής (Μέρος Β΄ ΦΕΚ 51/Α΄/1997), όπως ισχύει, για απώτατο χρονικό διάστημα έως 31 Δεκεμβρίου 2021. Με την ίδια απόφαση θα καθοριστούν οι ειδικότερες προθεσμίες για την προκήρυξη των εκλογών το αργότερο μέχρι 20 Οκτωβρίου του 2021 και για τη διεξαγωγή των εκλογών το αργότερο μέχρι την τελευταία Πέμπτη του Νοεμβρίου 2021, εξαιτίας των έκτακτων μέτρων προστασίας της δημόσιας υγείας προς αντιμετώπιση της διασποράς του COVID-19.

Εγκρίνει το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Το σώμα ενέκρινε.

Ευχαριστώ πολύ.

Να δώσω τον λόγο στον Κοινοβουλευτικό Εκπρόσωπο της Νέας Δημοκρατίας κ. Ιωάννη Βρούτση.

Έχετε τον λόγο για δώδεκα λεπτά.

**ΙΩΑΝΝΗΣ ΒΡΟΥΤΣΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ειλικρινά δεν ήταν και δεν είναι στις προθέσεις μου να ρίξω λάδι στη φωτιά -δεν χρειάζεται σε ένα τέτοιο τεταμένο πολιτικό κλίμα- αλλά είμαι υποχρεωμένος -κάτι που απορρέει από το πολιτικό καθήκον και είναι θέμα τιμής- να μην αφήσω πάνω σε αυτό το Βήμα της Βουλής τα σταγονίδια του δηλητηριασμένου μίσους που ακούστηκαν από τον Κοινοβουλευτικό Εκπρόσωπο του ΜέΡΑ25. Είμαι υποχρεωμένος να απαντήσω απέναντι στους εργαζόμενους της Αστυνομίας, στους αστυνομικούς που δίνουν τη ζωή τους χρόνια τώρα για να διασφαλίσουν την κοινωνική ειρήνη, την ασφάλεια των πολιτών, να αφήσουν να λειτουργεί η δημοκρατία έτσι όπως πρέπει.

Ο κ. Γρηγοριάδης από αυτό εδώ το Βήμα είπε φράσεις ανήκουστες και χυδαίες. Είμαι υποχρεωμένος να του απαντήσω. Είπε συγκεκριμένα ότι οι ομάδες δράσης των αστυνομικών αποτελούν παρακράτος φασιστοειδών εγκληματιών, είναι και αποτελούν ασκέρι. Αυτά είπε ο Κοινοβουλευτικός Εκπρόσωπος εκλεγμένος Βουλευτής του ελληνικού Κοινοβουλίου από τον ελληνικό λαό, για το τιμημένο Σώμα της Ελληνικής Αστυνομίας.

Τα λόγια περισσεύουν. Τι να απαντήσεις σε μια τέτοια απαράδεκτη και χυδαία τοποθέτηση; Απλά υπενθυμίζω ότι ο Έλληνας αστυνομικός είναι και αυτός εργαζόμενος. Είναι ένας άνθρωπος που το πρωί πάει στη δουλειά του, μια διαφορετική δουλειά και δεν ξέρει αν θα γυρίσει το βράδυ. Αποστολή του είναι να τηρηθεί ο νόμος. Αποστολή του είναι να περιφρουρήσει την έννομη τάξη, τη δημοκρατία από τα εγκληματικά στοιχεία.

Να υπενθυμίσω στον κ. Γρηγοριάδη και στους πολύ λίγους που συμμερίζονται αυτές τις χυδαίες και απαράδεκτες απόψεις για το Σώμα της Ελληνικής Αστυνομίας, ότι το έμβλημα του Έλληνα αστυνομικού είναι βαμμένο με αίμα. Είναι βαμμένο με αίμα, κύριε Γρηγοριάδη! Είναι βαμμένο με αίμα ανθρώπων που έπεσαν ηρωικά για να προστατέψουν τον Έλληνα πολίτη, να διατηρήσουν τη νομιμότητα στην Ελλάδα. Νέα παιδιά που έπεσαν, είτε δολοφονήθηκαν απέναντι στο έγκλημα. Αυτοί είναι και αυτούς προσβάλατε λίγο πριν από αυτό εδώ το Βήμα και είναι απαράδεκτο.

Όσον αφορά τον κ. Βαρουφάκη, τοποθετήθηκε επί παντός επιστητού, μπήκε πάλι στα θέματα της οικονομίας έτσι όπως εκείνος ξέρει να εξηγεί τα ζητήματα, μέσα από τη μοναδική ικανότητα που έχει να γνωρίζει τους αριθμούς και τα στοιχεία. Δυστυχώς, όμως, για εκείνον η πραγματικότητα τον διαψεύδει συνεχώς. Εγώ δεν θα πάω στο 2015 που επέλεξε να ανοίξει θέμα αλλά θα πάω σε ένα πρόσφατο περιστατικό, πριν από ένα μήνα.

Καθόμουν στα υπουργικά έδρανα ως Υπουργός, δίπλα μου ήταν και ο Σταϊκούρας. Στο ερώτημα του κ. Σταϊκούρα προς τον κ. Βαρουφάκη: «Μα πέστε μας, κύριε Βαρουφάκη, ποια θα είναι η ύφεση για την οποία λέτε πόσο θα είναι», ο κ. Βαρουφάκης είπε: «Φαρδιά-πλατιά υπογράφω ότι θα είναι 15%».

Ο ειδήμων κ. Βαρουφάκης σήμερα διαψεύδεται. Η ύφεση είναι 8,2%, πολύ μικρότερη από την ίδια ύφεση που προέβλεψε και το Υπουργείο Οικονομικών στον προϋπολογισμό. Όχι ότι είμαστε ικανοποιημένοι για την ύφεση. Ήταν μια αναπάντεχη ύφεση η οποία βγήκε μέσα από την πανδημία, τις πληγές της οικονομίας που άνοιξαν μέσα από τις επιπτώσεις της πανδημίας, την κλειστή οικονομία όπως έγινε, αλλά είναι μια πραγματικότητα που δείχνει ότι η αντιμετώπιση εκ μέρους της Κυβέρνησης, του Υπουργείου Οικονομικών, των παραγωγικών Υπουργείων έγινε με τον καλύτερο δυνατό τρόπο στη διαχείριση της κρίσης. Και πράγματι, εμείς αποτύχαμε με την καλύτερη έννοια και η ύφεση ήταν πολύ μικρότερη από αυτήν που είχαμε προβλέψει. Είναι 8,2%, όχι το 15% που είπε ο κ. Βαρουφάκης.

Είπε και κάτι άλλο ο κ. Βαρουφάκης. Επανέφερε το 2015 σε μια άλλη λογική όμως. Θυμάστε το 2015, που αμφισβητούσε πάλι ο κ. Βαρουφάκης όλα τα στοιχεία όπως κάνει και σήμερα; Αμφισβητούσε την παγκόσμια οικονομία, τους ευρωπαϊκούς θεσμούς, την Ευρωπαϊκή Κεντρική Τράπεζα. Πριν λίγο είπε, αμφισβητώντας την ΕΛΣΤΑΤ, την Ελληνική Στατιστική Υπηρεσία, ότι η ανεργία δεν είναι αυτή που λέει η ΕΛΣΤΑΤ, είναι κάτι άλλο. Είναι ακριβώς ο ίδιος Γιάνης, με ένα «ν» Βαρουφάκης της πλατείας Συντάγματος. Ο ίδιος!

Μα, εδώ αξιότιμοι κυρίες και κύριοι Βουλευτές, έχουμε συμφωνήσει ως χώρα ότι υπάρχουν πράγματα τα οποία είναι μη αμφισβητήσιμα. Οι αριθμοί και τα στοιχεία που απορρέουν είτε από το Γενικό Λογιστήριο του Κράτους διαχρονικά, ανεξάρτητα από οποιαδήποτε κυβέρνηση είτε στοιχεία τα οποία απορρέουν από τους ανεξάρτητους θεσμούς, όπως είναι η ΕΛΣΤΑΤ, παραδείγματος χάριν, ανεξάρτητη αρχή, δεν μπορούν να διαψευσθούν.

Λοιπόν, τι έδειξε η ΕΛΣΤΑΤ; Έδειξε ότι το 2020, παρά την πρόβλεψη την αρνητική του Υπουργείου Οικονομικών στον προϋπολογισμό, που το Υπουργείο Οικονομικών έκανε πρόβλεψη για 18,9% ανεργία, η ανεργία θα είναι κάτω και από το 17,3% του 2019.

Πώς έγινε αυτό; Είναι ένα πραγματικό γεγονός. Διότι καθώς έκλεισε η οικονομία με τις αναστολές συμβάσεων εργασίας και τα επιδόματα που δώσαμε στους εργαζόμενους διαμέσου των επιχειρήσεων για να κρατήσουν και να διατηρήσουν τις θέσεις εργασίας, δημιουργήθηκαν εκ νέου κενές θέσεις εργασίας. Το λέει και η «ΕΡΓΑΝΗ», η οποία δεν είναι στατιστικό εργαλείο, αλλά είναι ένα στοιχείο που αποτυπώνει σε real time την αγορά εργασίας, ότι το 2020 δημιουργήθηκαν ενενήντα τρεις χιλιάδες τρεις νέες θέσεις εργασίας.

Είναι η πραγματικότητα. Πώς να το κάνουμε; Πώς αμφισβητείτε την πραγματικότητα; Αυτές είναι οι αντιλήψεις και οι προτάσεις που έχετε να κάνετε για το μέλλον της χώρας; Αυτές είναι, λοιπόν, και γι’ αυτό αξιολογείστε από τον ελληνικό λαό.

Σε κάθε περίπτωση, κυρίες και κύριοι συνάδελφοι, για να μπω τώρα και στην ουσία του θέματος μας και του νομοσχεδίου, κάνω την εισαγωγή με αυτό που είπα στην αρχή ότι σε αυτό το τεταμένο πολιτικό κλίμα κανένας δεν πρέπει, ειδικά εδώ μέσα στη Βουλή, να ρίχνει λάδι στη φωτιά. Και το λέω αυτό εν πλήρει συνειδήσει. Και με την εμπειρία του Βουλευτή πολλά, πολλά χρόνια και παρακολουθώντας και τα πολιτικά πράγματα και την ιστορία του τόπου μας, είναι καταγεγραμμένο ότι οι δύο λέξεις διχασμός και πόλωση έχουν δηλητηριάσει χρόνια και την ελληνική κοινωνία και το πολιτικό σύστημα της χώρας μας και τελικά μας έβλαψαν.

Και έχει αποδειχθεί πάλι ότι η Ελλάδα ευημερεί σε χρονικές περιόδους που ο ελληνικός λαός, το πολιτικό σύστημα μονιασμένο και ενωμένο βάζει μπροστά του τα πραγματικά προβλήματα, θέτει στόχους και πάντα κερδίζει. Και το λέω αυτό, γιατί σήμερα η χώρα μας είναι λίγο πριν την έξοδο από την πρωτοφανή κρίση του covid, μια κρίση η οποία διαπέρασε το παγκόσμιο σύστημα.

Και η Ελλάδα, η Κυβέρνηση αυτή, το πολιτικό σύστημα, τα κόμματα, γιατί πάνω απ’ όλα είμαστε Έλληνες και μας ενώνει η ιδιότητα του κατοίκου αυτής της χώρας, του Έλληνα πολίτη, έχει να αντιμετωπίσει προκλήσεις πολύ δύσκολες.

Πρώτον, πρέπει να αντιμετωπίσει την πρόκληση της επόμενης μέρας. Υπάρχουν ανοιχτές πληγές στην οικονομία. Πρέπει να κρατήσουμε όρθια και την κοινωνία και να διατηρήσουμε τις θέσεις εργασίας και τις επιχειρήσεις. Είναι μια πολύ δύσκολη άσκηση που την πετύχαμε την ώρα της πανδημίας, Πρέπει να κάνουμε το άλμα και την επόμενη μέρα. Δεύτερον, έχουμε τα κρίσιμα ζητήματα που ακόμα εκκρεμούν της πανδημίας, η οποία βρίσκεται εκεί, την αντιμετωπίζουμε όσο καλύτερα μπορούμε, αλλά είναι εκεί. Και τρίτον, έχουμε τα ελληνοτουρκικά.

Είναι ή δεν είναι αυτά τα μέγιστα θέματα που έχουμε να αντιμετωπίσουμε ως πολιτικό σύστημα; Είναι. Περισσεύει αυτήν τη στιγμή χρόνος ή έχουμε την πολυτέλεια να λειτουργούμε με όρους διχασμού και πόλωσης της πολιτικής; Νομίζει κανένας ότι μέσα από την πόλωση και τον πολιτικό διχασμό θα βγει κερδισμένος;

Ποτέ δεν βγαίνεις κερδισμένος όταν λειτουργείς πολωτικά. Είναι σαν μια φωτοβολίδα που πρόσκαιρα κάνει μια αναλαμπή αλλά στο τέλος όταν σβήσει η φωτοβολίδα βρίσκεσαι εκεί χαμηλά στην μικροκομματική σου αντίληψη να νομίζεις ότι έχεις πάρει κέρδη και δεν έχεις πάρει τίποτε. Γιατί στο τέλος-τέλος αυτός που κερδίζει στο τέλος της πολιτικής διαδικασίας είναι αυτός που λειτούργησε υπεύθυνα, αυτός που λειτούργησε συναινετικά με σύνεση, με ευθύνη και με πολιτική πρόταση.

Αν αναμετρηθούμε εδώ σε κάτι και πρέπει να διασταυρώσουμε τις ιδέες μας, τις απόψεις μας, την πολιτική μας διαφορά, αυτό θα πρέπει να γίνεται με όρους πολιτικού πολιτισμού και με όρους προτάσεων και ιδεών όχι με βία, με πόλωση και χυδαιότητα. Αυτά έβλαψαν την χώρα και τελικά δεν βγαίνει κανείς κερδισμένος.

Θυμίζω, γιατί αξίζει να το πούμε και απευθύνομαι προς τους συναδέλφους του ΣΥΡΙΖΑ, ότι τεσσεράμισι χρόνια η Νέα Δημοκρατία, δεν πάω παλιότερα, ως αντιπολίτευση ποτέ δεν έριξε λάδι στη φωτιά σε όρους διχασμού και πόλωσης. Κινηθήκαμε επί τεσσεράμισι χρόνια ως αντιπολίτευση από τα προγράμματά μας, από τις θέσεις μας, από την πολιτική μας αντιπαράθεση με την κυβέρνηση με όρους πολιτικού πολιτισμού και προτάσεις διαφορετικές από εσάς αλλά με προτάσεις, όχι με συγκρουσιακή λογική και κερδίσαμε σε αυτό.

Είδατε ότι ο Κυριάκος Μητσοτάκης, η Νέα Δημοκρατία συνολικά, κέρδισε στα τεσσεράμισι αυτά χρόνια την εκτίμηση του κόσμου, επιβεβαιώθηκε και από τις πρόσφατες εκλογές και σήμερα είναι Κυβέρνηση ακριβώς γιατί λειτούργησε με αυτόν τον τρόπο.

Το δεύτερο στοιχείο, το οποίο νομίζω είναι και πιο σημαντικό και αξίζει να το λέμε αυτήν τη στιγμή, είναι ότι ο πολιτικός μου φορέας, η Νέα Δημοκρατία, ο φορέας στον οποίο ανήκω από μικρό παιδί και είμαι περήφανος για τη Νέα Δημοκρατία, γιατί έχει δικαιωθεί ιστορικά, ιδεολογικά, πολιτικά στο πέρασμα των δεκαετιών, στο επίκεντρο και στον πυρήνα της πολιτικής της, αυτό που λέμε της ιδεολογίας της, έχει πάντα την κοινωνική ειρήνη, έχει πάντα τον πολιτικό διάλογο, έχει πάντα την ευπρέπεια, έχει τη σύνεση, έχει όλα εκείνα τα απαραίτητα στοιχεία που είναι συστατικά στοιχεία μιας δημοκρατίας. Αυτή είναι η Νέα Δημοκρατία. Ποτέ δεν λειτούργησε η Νέα Δημοκρατία με όρους διχασμού και πόλωσης, γιατί δεν την πιστεύαμε και δεν την πιστεύουμε. Αυτό είναι το DNA, το αξιακό πλαίσιο αναφοράς της Νέας Δημοκρατίας. Και συνεχίζουμε και ως αντιπολίτευση όταν μας έταξε ο ελληνικός λαός να είμαστε αντιπολίτευση και σήμερα ως Κυβέρνηση ακριβώς στο ίδιο πνεύμα, στην ίδια πολιτική λειτουργία και στην ίδια πολιτική στάση.

Ελάτε, λοιπόν, να αναμετρηθούμε με όρους πολιτικής ευπρέπειας, πολιτικού διαλόγου, με επιχειρήματα σε θέσεις και προτάσεις και όχι με όρους πολιτικού διχασμού και πόλωσης. Κανένας στο τέλος δεν ωφελείται, κανένας δεν βγαίνει κερδισμένος από μια τέτοια διαδικασία και τελικά ζημιωμένη βγαίνει η χώρα μας, που πιστεύω ότι κανένας, μα κανένας δεν το θέλει σε όποια πτέρυγα της Βουλής και αν ανήκει.

Προχωράω στο συγκεκριμένο νομοσχέδιο. Το συγκεκριμένο νομοσχέδιο, κυρίες και κύριοι συνάδελφοι, απαντά στο μέλλον και στο αύριο της χώρας. Είναι ένα νομοσχέδιο, το οποίο όπως είπε και ο εισηγητής της Νέας Δημοκρατίας, ο κ. Καραγκούνης, απαιτεί συναίνεση.

Τον Ιούλιο του 2020, οι ηγέτες της Ευρώπης σε μια ιστορική συνάντηση πήραν μια ιστορική απόφαση να αυξήσουν πρωτοφανώς τα κονδύλια της Ευρωπαϊκής Ένωσης για στήριξη των κρατών-μελών και να δώσουν και ένα γενναίο προϋπολογισμό για το διάστημα 2021 - 2027 που δεν έχει προηγούμενο με το παρελθόν για να αντιμετωπίσουν και την κρίση αλλά και για να δημιουργήσουν και μια άλλη αναπτυξιακή δυναμική στην Ευρώπη.

Η χώρα μας σ’ αυτήν τη διαδικασία μέσα από τις διαπραγματεύσεις του Χρήστου Σταϊκούρα, των Υπουργών, του κ. Ζαββού, του κ. Σκυλακάκη πέτυχε να πάρει 72 δισεκατομμύρια ευρώ, το υψηλότερο ποσό που αντιστοιχεί αναλογικά από όλες τις άλλες χώρες, 72 δισεκατομμύρια ευρώ.

Και αποτελεί πρόκληση για όλους μας, γιατί αυτά τα χρήματα θα έρθουν στη χώρα μας, θα έρθουν να επενδυθούν, να δημιουργήσουν θέσεις εργασίας, να ενισχύσουν επιχειρήσεις, να δημιουργήσουν επιχειρήσεις, να αυξήσουν τις δεξιότητες των Ελλήνων εργαζομένων, να γίνουν ελκυστικές για επενδύσεις για τη χώρα μας και ευκαιρίες.

Αυτά τα 72 δισεκατομμύρια αναλύονται σε δύο πολύ σημαντικά τμήματα. Το ένα αφορά τα 32 δισεκατομμύρια του Ταμείου Ανάκαμψης και το άλλο τα 39,9 δισεκατομμύρια της πολιτικής δημόσιας είσπραξης που θα έχουμε διαμέσου του προϋπολογισμού. Αυτή είναι η αλήθεια.

Με τα στοιχεία που παρέθεσε ο κ. Σταϊκούρας, εγώ είμαι υποχρεωμένος να το πω, γιατί δεν ακούστηκε, είπε πολύ απλά ότι το 2014 - 2020 για κάθε ευρώ που δίναμε στον ευρωπαϊκό προϋπολογισμό παίρναμε 2,9 ευρώ. Με το νέο αυτό πρόγραμμα, κύριε Καραγκούνη, που το είπατε και εσείς στην εισήγησή σας, για κάθε ευρώ η ελληνική Κυβέρνηση, ο κρατικός προϋπολογισμός θα παίρνει 4,6 ευρώ. Είναι μια μεγάλη αλλαγή, δομική αλλαγή υπέρ της χώρας μας και μπαίνει εδώ σκεπτικό ζυγίσματος αν θα ψηφίσουμε ένα τέτοιο νομοσχέδιο;

Για τα ζητήματα που αφορούν τις αιτιάσεις που ακούστηκαν για το Ταμείο Ανάκαμψης των 32 δισεκατομμυρίων, να γίνει διάλογος εκτενής, να μπουν όλες οι πολιτικές ομάδες μέσα να συζητήσουν, θέλω να σας πω ότι η διαδικασία που ακολουθήθηκε, γιατί ήμουν Υπουργός την περίοδο εκείνη, ήταν πάρα πολύ γρήγορη όχι μόνο για την Ελλάδα αλλά για όλα τα κράτη-μέλη. Απαιτήθηκε μέσα σε ένα δίμηνο όλα τα κράτη-μέλη να δημιουργήσουν το «καλάθι» της πρότασής τους για το Ταμείο Ανάκαμψης, κύριε Ρουσόπουλε.

Ως Υπουργός το καλοκαίρι που πέρασε ήμουν συνεχώς σε επαφή με τους υπαλλήλους και τα στελέχη του Υπουργείου Εργασίας, για να καθορίσουμε την ατζέντα με το Υπουργείο Οικονομικών τι προτεραιότητες θέτουμε. Αυτό το «καλάθι» έγινε από το Υπουργείο Εργασίας, όπως έγινε από όλα τα Υπουργεία.

Η Ελλάδα παρουσίασε ένα καλάθι πρωτοβουλιών και προτάσεων για το Ταμείο Ανάκαμψης 32 δισεκατομμύρια και βγαίνει η Ευρωπαϊκή Επιτροπή και λέει συγχαρητήρια στην ελληνική Κυβέρνηση, διότι το Ταμείο Ανάκαμψης, που πρότεινε η ελληνική Κυβέρνηση, είναι το καλύτερο στην Ευρώπη.

Δεν σας κρύβω ότι σε αυτό βοήθησε και η εμπειρία που είχαμε την περίοδο από το 2010 ως το 2014, με την εμπειρία των δύσκολων δημοσιονομικών μέτρων, όπου έπρεπε να αποφασίζουμε γρήγορα και μας είχε οξύνει την αντίληψη στο πως πρέπει να κινηθούμε και στο τι πρέπει να γράψουμε σε κείμενα. Και αυτό βοήθησε πραγματικά την πλευρά μας να καταγράψουμε ένα καλάθι προτάσεων, το οποίο πήρε τα εύσημα της Ευρωπαϊκής Επιτροπής.

Άρα, κυρίες και κύριοι συνάδελφοι, χωρίς δεύτερη σκέψη, πέρα από κομματικές σκοπιμότητες, αυτό το νομοσχέδιο είναι ένα νομοσχέδιο το οποίο απαντά στο μέλλον και στις προκλήσεις του αύριο για τη χώρα μας, για την Ελλάδα. Δεν αφορά μόνο εμάς, αφορά τις επόμενες γενιές. Το 2021 – 2027, θα έρθουν 72 δισεκατομμύρια ευρώ στην Ελλάδα και αυτό καλούμαστε να ψηφίσουμε σήμερα. Πιστεύω ότι με σύνεση και λογική, όλοι πρέπει να δώσουμε θετική ψήφο στο νομοσχέδιο του Υπουργείου Οικονομικών.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Βρούτση.

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Βεβαίως, κύριε Γρηγοριάδη, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε.

Αγαπητέ κύριε Βρούτση, επτά λεπτά φάγατε από τον λόγο σας για τον Βαρουφάκη και την αφεντιά μου. Ευχαριστούμε και επισήμως που αναγνωρίζετε το ΜέΡΑ25 ως αξιωματική αντιπολίτευση σε αυτόν τον τόπο και όχι τον ΣΥΡΙΖΑ. Είναι μεγάλη χαρά για μας.

Δεύτερον, για να ξεκαθαρίσουμε μερικά πράγματα εδώ μέσα, θέλω να ξέρετε ότι είναι μεγάλη μου τιμή να με αποκαλεί χυδαίο άνθρωπο οποιοσδήποτε Υπουργός στήριξε και ήταν Υπουργός σε μνημόνια. Οποιοσδήποτε από εσάς είναι τιμή να λέει κάποιον άλλον άνθρωπο χυδαίο. Γιατί οι πράξεις σας, η πράξη της εθνικής μειοδοσίας δηλαδή, να εκχωρήσετε εθνική περιουσία επί δώδεκα χρόνια τώρα σε ξένους, οι οποίοι την υφαρπάζουν και την κλέβουν, είναι η ίδια χυδαία.

Τρίτον, ακούσατε την ομιλία μου. Ήσασταν εδώ, σας κοιτούσα στα μάτια. Ακούσατε, κύριε Βρούτση, τι είπα για τον τραυματία αστυνομικό; Ακούσατε τι είπα για κάθε είδους βία και ειδικά αναφέρθηκα με λεπτομέρειες στη φρικτή αυτή βία εναντίον ενός νέου παιδιού που πήγε εκεί να κάνει τη δουλειά του με τρεις και εξήντα, που εσείς του δίνετε, που τον έχετε αφήσει ανεκπαίδευτο, που δεν ξέρει να χειρίζεται το όπλο του. Ακούσατε τι είπα; Είπα ότι με αηδιάζει και ότι θα στήσω το στήθος μου και θα θυσιαστώ για να μην μπορεί να βάλλεται με αυτόν τον τρόπο ένας Έλληνας αστυνομικός.

Ακούστε τώρα τι λένε οι συνάδελφοι του αστυνομικού. Ξέρετε πώς χαρακτηρίζουν την ομάδα «ΔΡΑΣΗ» τρεις ενώσεις Ελλήνων Αστυνομικών; Την χαρακτηρίζουν ανεκπαίδευτη, τη χαρακτηρίζουν επικίνδυνη για τον εαυτό της και για τους πολίτες της Ελλάδας, για να μη μιλήσουμε για συνδικαλιστές της Αστυνομίας.

Οι ειδικοί φρουροί, που τους έχετε προσλάβει άρον άρον, τους έχετε δώσει ένα πιστόλι, δεν τους έχετε εκπαιδεύσει ποτέ και τους δίνετε και τρεις και εξήντα για να σκοτώσουν άλλους ή να πεθάνουν οι ίδιοι, είναι ευθύνη σας, κύριε Βρούτση, δεν είναι ευθύνη του ΜέΡΑ25.

Κλείνω με αυτό, κύριε Πρόεδρε. Είμαι Κοινοβουλευτικός Εκπρόσωπος και σας απαντώ για τον Αρχηγό της Κοινοβουλευτικής μας Ομάδας.

Κύριε Βρούτση, δεν θα κουραστώ να επαναλαμβάνω -φαίνεται ότι θέλετε να το ξανακούσετε και εσείς και ο κ. Σταϊκούρας- ότι αλλάξατε, και είναι παγκόσμια πρωτοτυπία, τα αποτελέσματα των πρωτογενών πλεονασμάτων της πατρίδας μας για δεκαπέντε συναπτά έτη. Κατεβάσατε τα πρωτογενή πλεονάσματα των προηγούμενων δεκαπέντε ετών για να πετύχετε το 1% μείωση από την ύφεση που φέρατε. Δεν έφτανε όμως αυτό το άνευ προηγουμένου πράγμα που κάνατε και όπως σας είπε ο Αρχηγός μας, τον οποίο μπορείτε να λοιδορείτε όσο θέλετε όταν λέτε το όνομά του -δεν ακούω να έχετε κανένα σοβαρό πολιτικό ή οικονομικό επιχείρημα απέναντί του- αλλά αναγκαστήκατε να αφαιρέσετε και τον αποπληθωρισμό.

Οικονομολόγος είστε και εγώ ηθοποιός. Θα έπρεπε να ντρέπεστε, κύριε Βρούτση, που λέτε ψέματα στον ελληνικό λαό για το φετινό έλλειμμα. Ξέρετε ότι είναι 13,5% και πλέον.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο Υπουργός Οικονομικών κ. Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε.

Να ξεκινήσω με τις νομοτεχνικές βελτιώσεις. Τις καταθέτω στα Πρακτικά. Γίνονται δεκτές όλες οι υπουργικές τροπολογίες, καμμία Βουλευτική.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(Να μπουν οι σελίδες 221- 222)

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Επίσης, να καταθέσω από τον συνάδελφό μου Υπουργό τους εταίρους υλοποίησης του «EΣTIA 2021», όπως είχε δεσμευτεί προηγουμένως. Μου τους έδωσε ο κ. Μηταράκης να τους καταχωρίσουμε στα Πρακτικά.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα κάνω κάποιες εισαγωγικές παρατηρήσεις και σκέψεις. Άκουσα από τον Πρόεδρο της Κοινοβουλευτικής Ομάδας του ΜέΡΑ25 να είμαστε ενωτικοί. Ταυτόχρονα η ομιλία του είχε μέσα λέξεις, όπως πλιάτσικο, συμμορία, αρπακτικά, εγκλήματα. Μάλλον έχουμε μια διαφορετική προσέγγιση στη χρήση των ελληνικών λέξεων.

Άκουσα τον Πρόεδρο του ΜέΡΑ25 να λέει «όλα στο φως». Ο ίδιος είχε υπερασπιστεί τη δημιουργική ασάφεια. Αυτά, ξέρετε, είναι λίγο αντιφατικά μεταξύ τους. Τον άκουσα να κατηγορεί την ΕΛΣΤΑΤ για τα στοιχεία, όταν ξέρει ότι ο επικεφαλής της ΕΛΣΤΑΤ δεν έχει αλλάξει. Είναι ο ίδιος. Τα στατιστικά στοιχεία περνάνε από τη EUROSTAT.

Και θέλω να διορθώσω τον κ. Βρούτση. Θα το καταθέσω στα Πρακτικά. Στις 29 Μαΐου του 2020, ο κ. Βαρουφάκης είπε ότι αλλάζουμε τα στοιχεία. Προφανώς τα αλλάξουμε όπως τα αλλάζει όλη η Ευρώπη. Και ο ίδιος τα άλλαξε. Είπε ότι ήταν μείον 10, το αναθεώρησα και παραμένω τώρα στο μείον 15 και αυτό είναι το πάτωμα της ύφεσης.

Το καταθέτω για τα Πρακτικά.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εύχομαι και πρέπει οι θλιβερές εικόνες βίας που όλοι είδαμε να είναι οι τελευταίες. Πρέπει να επικρατεί αυτοσυγκράτηση, νηφαλιότητα και ψυχραιμία. Δεν πρέπει να επιτρέψουμε σε κανέναν να μας διχάσει. Δεν πρέπει να υποδαυλίζουμε κοινωνικές εντάσεις και αυτοματισμούς. Η τυφλή οργή δεν οδηγεί πουθενά και πρέπει να είμαστε ενωμένοι απέναντι σε κάθε μορφής προκλήσεις.

Είναι άλλο, όπως άκουσα από τον Κοινοβουλευτικό Εκπρόσωπο του ΣΥΡΙΖΑ, να αφουγκραζόμαστε τις αγωνίες της κοινωνίας, τους προβληματισμούς, την κόπωση -και αυτό θέλω να πιστεύω ότι γίνεται από όλες τις πτέρυγες, αλλά σίγουρα γίνεται από τη Νέα Δημοκρατία- και είναι άλλο να υποκινούμε κοινωνικές εντάσεις, επιδεικνύοντας μέγιστη ανευθυνότητα, όπως κάνει τουλάχιστον η Αξιωματική Αντιπολίτευση.

Θα μου επιτρέψετε να καταθέσω στα Πρακτικά, επειδή αναφέρθηκε συνάδελφος του ΚΙΝΑΛ, όλο το πακέτο των μέτρων το οποίο ανακοινώσαμε σήμερα, με πολύ λεπτομερή στοιχεία, ώστε να μην ακούγονται ανακρίβειες στην Αίθουσα.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, τον Ιούλιο του 2020 οι ηγέτες των κρατών-μελών της Ευρωπαϊκής Ένωσης έκαναν ένα σημαντικό βήμα για την έξοδο από την οικονομική κρίση που προκάλεσε η πανδημία του κορωνοϊού. Συμφώνησαν στη διάθεση 750 δισεκατομμυρίων ευρώ για την ανάκαμψη των εθνικών οικονομιών, μέσω του Next Generation EU, με ένα μείγμα επιχορηγήσεων και δανείων.

Παράλληλα, όμως συμφώνησαν και σε ένα πακέτο 1.074 δισεκατομμυρίων ευρώ για τον προϋπολογισμό της Ευρωπαϊκής Ένωσης κατά την περίοδο 2021 - 2027. Βάσει αυτής της συμφωνίας η Ελλάδα θα εισπράξει τα προσεχή έτη το μεγαλύτερο ποσό που έλαβε ποτέ από την ένταξή της στην ευρωπαϊκή οικογένεια, συνολικά 72 δισεκατομμύρια ευρώ. Πρόκειται για ένα ιστορικής σημασίας χρηματοδοτικό πακέτο, το οποίο θα αξιοποιήσουμε αποτελεσματικά για να ανακάμψει ταχύτερα και με μεγαλύτερο δυναμισμό η ελληνική οικονομία, αλλά και για να δημιουργήσουμε τις κατάλληλες συνθήκες για την επίτευξη υψηλής, διατηρήσιμης, έξυπνης και χωρίς αποκλεισμούς ανάπτυξης.

Απαραίτητη προϋπόθεση για την επίτευξη όλων αυτών είναι να κυρωθεί από όλα τα ευρωπαϊκά κράτη-μέλη η νέα απόφαση για το σύστημα των ιδίων πόρων της Ευρωπαϊκής Ένωσης, η οποία θα αντικαταστήσει την αντίστοιχη του 2014.

Καταθέτω στα Πρακτικά το χρονοδιάγραμμα ψήφισης αυτών από όλα τα ευρωπαϊκά Κοινοβούλια. Ήδη κάποια το έχουν κάνει.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν χρονοδιάγραμμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μόνο με αυτόν τον τρόπο θα ενεργοποιηθεί το Ταμείο Ανάκαμψης και θα ξεκλειδώσει ολόκληρο το δυναμικό των ευρωπαϊκών κονδυλίων. Με το υπό συζήτηση σχέδιο νόμου υλοποιείται αυτή η προϋπόθεση.

Κυρίες και κύριοι συνάδελφοι, θα γίνω λίγο πιο συγκεκριμένος. Η απόφαση για το σύστημα των ίδιων πόρων εγκρίθηκε από το Ευρωπαϊκό Συμβούλιο στις 14 Δεκεμβρίου του 2020. Η νέα απόφαση -και αυτό είναι το σημαντικό- σηματοδοτεί την εκ βάθρων αναθεώρηση του τρόπου χρηματοδότησης του ενωσιακού προϋπολογισμού, καθώς δίνεται η δυνατότητα στην επιτροπή να δανείζεται κεφάλαια από τις κεφαλαιαγορές, προκειμένου να εξασφαλίσει άμεση και μεγάλης κλίμακας χρηματοδοτική ικανότητα για τα μέτρα στήριξης, ανάκαμψης και ανθεκτικότητας της ευρωπαϊκής οικονομίας αλλά και για την αποφυγή περαιτέρω πιέσεων στους εθνικούς προϋπολογισμούς.

Δεδομένου ότι η στήριξη θα πρέπει να είναι χρονικά περιορισμένη, οι νομικές δεσμεύσεις για ένα πρόγραμμα που χρηματοδοτείται από τους εν λόγω πόρους θα πρέπει να έχουν αναληφθεί μέχρι τις 31 Δεκεμβρίου του 2023, ενώ η έγκριση των πληρωμών στο πλαίσιο του μηχανισμού ανάκαμψης και ανθεκτικότητας θα εξαρτάται, πράγματι, από την ικανοποιητική εκπλήρωση ορόσημων και στόχων σε εξαμηνιαία βάση, που θα καθορίζονται στο σχέδιο ανάκαμψης και ανθεκτικότητας.

Η καθαρή δανειοληπτική δραστηριότητα θα πρέπει να παύσει το αργότερο στα τέλη του 2026, ενώ μετά απ’ αυτό το έτος δανειοληπτικές πράξεις θα πρέπει να περιορίζεται αυστηρά σε πράξεις αναχρηματοδότησης για τη διασφάλιση της αποτελεσματικής διαχείρισης του χρέους.

Έχοντας ως στόχο τη διασφάλιση επάρκειας πόρων, η νέα απόφαση θεσμοθετεί τη μόνιμη αύξηση των ανώτατων ορίων ιδίων πόρων σε 1,40% και 1,46% του ακαθάριστου εθνικού εισοδήματος για την κάλυψη των πιστώσεων πληρωμών και των αναλήψεων υποχρεώσεων αντίστοιχα, ώστε να διασφαλίζεται, αφ’ ενός, η αποτελεσματική και αδιάλειπτη χρηματοδότηση των θεμελιωδών ευρωπαϊκών πολιτικών και, αφ’ ετέρου, των νέων προτεραιοτήτων και μελλοντικών προκλήσεων της Ευρώπης.

Παράλληλα, προβλέπεται έκτακτη και προσωρινή αύξηση των ανώτατων ορίων και παράλληλα καθορίζεται ο τρόπος υπολογισμού και η διαδικασία είσπραξης των υφιστάμενων ιδίων πόρων. Ταυτόχρονα, εισάγεται -το άκουσα αυτό πολλές φορές από συναδέλφους- ένας νέος πόρος, που υπολογίζεται βάσει των μη ανακυκλούμενων απορριμμάτων πλαστικών συσκευασιών, τα οποία παράγονται σε κάθε κράτος-μέλος και δεν ανακυκλώνονται.

Ο συγκεκριμένος έχει οικολογικό χαρακτήρα, ενθαρρύνει τη μείωση της ρύπανσης, την ανακύκλωση και την κυκλική οικονομία, ενώ είναι και δίκαιος, καθώς λαμβάνει υπ’ όψιν το επίπεδο εισοδήματος κάθε κράτους-μέλους.

Συγκεκριμένα, σύμφωνα με τον νέο τρόπο υπολογισμού, ο οποίος περιλαμβάνει διορθωτικό μηχανισμό για την εξάλειψη των αντιστρόφως προοδευτικών στοιχείων, η Ελλάδα επωφελείται ετησίως απ’ αυτόν τον πόρο κατά 33 εκατομμύρια ευρώ.

Κυρίες και κύριοι συνάδελφοι, η Ελλάδα μέσω της δέσμης πολυετούς δημοσιονομικού πλαισίου και του Ταμείου Ανάκαμψης -αθροίζουν αυτά- θα ωφεληθεί πολλαπλάσια σε σχέση με τις συνεισφορές τους σε πολλούς τομείς της οικονομίας και με αποδέκτες το σύνολο της ελληνικής κοινωνίας.

Με βάση τις εθνικές κατανομές -το άκουσα αυτό από συναδέλφους και της αντιπολίτευσης- η χώρα μας αναμένεται να λάβει κατά την επταετία 2021 - 2027 71,9 δισεκατομμύρια ευρώ. Συγκεκριμένα 39,9 δισεκατομμύρια από το πολυετές δημοσιονομικό πλαίσιο και 32 δισεκατομμύρια από το Ταμείο Ανάκαμψης.

Οι εθνικές συνεισφορές της χώρας μας εκτιμάται ότι θα ανέλθουν κατά προσέγγιση σε 15,5 δισεκατομμύρια ευρώ. Απ’ αυτά τα στοιχεία καταδεικνύεται το σημαντικό δημοσιονομικό όφελος της χώρας μας, καθώς η αναλογία απολήψεων-αποδόσεων ή, αν θέλετε, εισροών-συνεισφορών διαμορφώνεται σε 4,6 προς 1.

Με απλά λόγια, για κάθε ευρώ που αποδίδουμε στην Ευρώπη, θα εισπράττουμε 4,6 ευρώ μέσω του Πολυετούς Δημοσιονομικού Πλαισίου και του Ταμείου Ανάκαμψης. Η αντίστοιχη αναλογία την περίοδο 2014 - 2020 ήταν 2,9 προς 1. Συνεπώς, σήμερα η Ελλάδα είναι ακόμα πιο ευνοημένη.

Κυρίες και κύριοι συνάδελφοι, συνοψίζοντας, η κύρωση της απόφασης για το σύστημα ιδίων πόρων της Ευρωπαϊκής Ένωσης από τη Βουλή των Ελλήνων σε συνδυασμό με την κύρωση από τα κοινοβούλια των υπολοίπων κρατών-μελών θα μας επιτρέψει να δρέψουμε τα οφέλη που διεκδικήσαμε και κερδίσαμε στη Σύνοδο Κορυφής του Ιουλίου του 2020.

Τα έσοδα που θα αντληθούν μέσω της εφαρμογής της εν λόγω απόφασης, θα συμβάλλουν στην προώθηση της «πράσινης» και ψηφιακής μετάβασης, στην προώθηση της έρευνας και καινοτομίας, στην ενίσχυση της απασχόλησης και κοινωνικής συνοχής, στην προώθηση των ιδιωτικών επενδύσεων και στον μετασχηματισμό της οικονομίας μας.

Τα 72 δισεκατομμύρια ευρώ που δικαιούται η χώρα μας, θα δώσουν σημαντική ώθηση στο αναπτυξιακό δυναμικό της οικονομίας μας εφόσον αξιοποιηθούν κατάλληλα. Προς αυτή την κατεύθυνση εργαζόμαστε ήδη σκληρά, μεθοδικά και συγκροτημένα.

Κυρίες και κύριοι συνάδελφοι, στο δεύτερο μέρος του σχεδίου νόμου τροποποιείται ο ν.3864/2010, που διέπει τη λειτουργία του Ταμείου Χρηματοπιστωτικής Σταθερότητας, προκειμένου να καταστεί εφικτή η συμμετοχή του τελευταίου σε μη εποπτικά επιβεβλημένες μελλοντικές αυξήσεις κεφαλαίου, δηλαδή σε αυξήσεις κεφαλαίου που δεν έχουν τον χαρακτήρα κεφαλαιακής ενίσχυσης για κάλυψη κεφαλαιακών ελλειμμάτων ή εξυγίανσης.

Υπενθυμίζεται ότι σήμερα δεν επιτρέπεται στο ΤΧΣ να μετέχει σε αύξηση κεφαλαίου ενός πιστωτικού ιδρύματος στο οποίο είναι ήδη μέτοχος, παρά μόνο εάν η αύξηση αυτή είναι επιβεβλημένη για εποπτικούς λόγους.

Το γεγονός αυτό στερεί από το ΤΧΣ τη δυνατότητα να ανταποκριθεί ενεργά, λειτουργώντας όπως κάθε ιδιώτης μέτοχος προς στην κατεύθυνση προάσπισης επένδυσής του στο πλαίσιο μιας επιχειρηματικά και όχι συνεπώς εποπτικά επιβεβλημένης αποφασιζόμενης αύξησης κεφαλαίου.

Επομένως, το ΤΧΣ, με το ισχύον σήμερα πλαίσιο δεν διαθέτει τη δυνατότητα, αξιολογώντας συνθήκες, να αποφύγει την απομείωση της συμμετοχής του, ακόμα και όταν η διατήρηση της συμμετοχής θα του παρέχει τη δυνατότητα καλύτερα από επένδυση στο μέλλον.

Σήμερα, με τις προτεινόμενες τροποποιήσεις καλύπτουμε το νομοθετικό αυτό κενό, που η προηγούμενη κυβέρνηση διατήρησε, παρά τις κατ’ επανάληψη τροποποιήσεις του νόμου επί των ημερών της.

Προς την πολιτική ορθότητα αυτής της επιλογής της Κυβέρνησης συνηγορεί και η ανακοίνωση του ΣΥΡΙΖΑ στις 3 Νοεμβρίου 2020, όπου σημειώνεται μεταξύ άλλων: «Είναι καθήκον της Κυβέρνησης να μην επιτρέψει να υποτιμηθεί περαιτέρω η θέση του ελληνικού δημοσίου από μία μελλοντική αύξηση του μετοχικού κεφαλαίου της τράπεζας χωρίς τη συμμετοχή του ΤΧΣ».

Τη θεσμική ορθότητα της νομοθετικής αυτής επιλογής διατρανώνει η γνώμη της Ευρωπαϊκής Κεντρικής Τράπεζας στις 25-2-2021, η οποία «χαιρετίζει το γεγονός ότι με το σχέδιο νόμου καθίσταται πλέον δυνατή η συμμετοχή του ΤΧΣ ως επενδυτή σε αυξήσεις κεφαλαίου πιστωτικών ιδρυμάτων που δεν αποσκοπούν στην παροχή κεφαλαιακής ενίσχυσης για την κάλυψη κεφαλαιακών ελλειμμάτων υπό συνθήκες εξυγίανσης ούτε συνιστούν προληπτική κεφαλαιοποίηση ή μέτρο δημόσιας κεφαλαιακής στήριξης». Την καταθέτω στα Πρακτικά.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ακούστηκαν κάποιες αναφορές περί του δήθεν ανεύθυνου του ΤΧΑ. Ας δούμε λίγο τι ισχύει σχετικά με την ευθύνη των στελεχών αυτών. Οι προϋποθέσεις και τα εχέγγυα για τη διάθεση μετοχών των τραπεζών από το Ταμείο Χρηματοπιστωτικής Σταθερότητας ήδη προβλέπονται στον νόμο σήμερα και δεν μεταβάλλονται. Μεταξύ αυτών ενδεικτικά επισημαίνω ότι απαιτείται και η λήψη δύο εκθέσεων αποτίμησης από ανεξάρτητους χρηματοοικονομικούς συμβούλους.

Οι προϋποθέσεις για την διάθεση των μετοχών, το ουσιαστικό δηλαδή θέμα της συζήτησης, όπως ισχύουν σήμερα, νομοθετήθηκαν στις 20 Νοεμβρίου του 2015 από την κυβέρνηση του ΣΥΡΙΖΑ. Θα καταθέσω στα Πρακτικά τον σχετικό νόμο στις 20 Νοεμβρίου του 2015.

Αυτό επικαλέστηκε ο κ. Τσακαλώτος. Είπε ότι ουσιαστικά πήρε τον νόμο από το 2014 και ισχύει ο ίδιος νόμος το 2015. Μα, γιατί χρειάστηκε να νομοθετήσει πάλι; Γιατί προσπάθησε τη 1η Νοεμβρίου του 2015, να αποσύρει αυτή τη διάταξη και στις 20 Νοεμβρίου την επανέφερε. Λησμόνησε κάτι πολύ βασικό. Καταθέτω και τα δύο κείμενα για πληρότητα στα Πρακτικά της Βουλής.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή είναι η αλήθεια. Αλλιώς, αφού είπε ότι ίσχυε το 2014, γιατί υπάρχει νόμος το 2015; Αλλά, ακόμη κι αν η σημερινή Αντιπολίτευση, παρά ταύτα, στη συνέχεια άλλαξε γνώμη, όπως συνηθίζει, και θεώρησε κατόπιν ότι αυτές οι προϋποθέσεις δεν είναι επαρκείς, για ποιον λόγο δεν έκανε απολύτως τίποτα μέχρι το 2019. Τέσσερα χρόνια είχε στη διάθεσή της. Γιατί δεν άλλαξε τον νόμο αφού δεν την ικανοποιεί;

Εμείς σήμερα δεν μεταβάλλουμε τις προϋποθέσεις διάθεσης, τις προϋποθέσεις δηλαδή υπό τις οποίες μπορεί να πουλά μετοχές των τραπεζών το ΤΧΣ. Διότι εμείς δεν ενεργούμε ούτε υποκριτικά ούτε για τη δημιουργία ευκαιριακών εντυπώσεων.

Εμείς σήμερα εφαρμόζουμε στο ΤΧΣ τις διατάξεις που ήδη ισχύουν για τα πιστωτικά ιδρύματα και τις επιχειρήσεις του χρηματοπιστωτικού τομέα, οι οποίες διατάξεις μάλιστα με την ομόφωνη απόφαση 158 του 2021 του έκτου τμήματος του Αρείου Πάγου κρίθηκαν απολύτως σύμφωνες με το Σύνταγμα. Το καταθέτω στα Πρακτικά και αυτό.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δύο τελευταίες τοποθετήσεις, μία μικρή «βουτιά» στο παρελθόν, γιατί προκλήθηκα, και μία για το μέλλον.

Κυρίες και κύριοι συνάδελφοι, τα προηγούμενα χρόνια τα πιστωτικά ιδρύματα της χώρας βρέθηκαν εξαιτίας της δημοσιονομικής κρίσης αλλά -το σημειώνω- και με σημαντική δική τους ευθύνη αντιμέτωπα με μεγάλες προκλήσεις.

Αυτές οι προκλήσεις κατέστησαν αναγκαία τη διαμόρφωση πλαισίου στήριξής τους προκειμένου να διαφυλαχθεί η πραγματική οικονομία από πλήρη κατάρρευση και να διαφυλαχθούν οι καταθέσεις των πολιτών.

Το πλαίσιο αυτό πότε ξεκίνησε να δημιουργείται; Γιατί πρέπει να θυμηθούμε λίγο το παρελθόν. Το πλαίσιο αυτό ξεκίνησε να δημιουργείται έγκαιρα από το 2008 από την τότε κυβέρνηση της Νέας Δημοκρατίας, όταν το τσουνάμι της παγκόσμιας οικονομικής κρίσης χτύπησε την Ευρώπη. Και τούτο έγινε παρά την λυσσαλέα αντίδραση των κομμάτων της τότε αντιπολίτευσης, που διατείνονταν ότι δεν υπήρχε παγκόσμια κρίση και ότι η κυβέρνηση τότε λανθασμένα στήριζε τις τράπεζες. Η κριτική αυτή επαναλήφθηκε μόνο από τα αριστερά μεταγενέστερα και στις επόμενες στηρίξεις των τραπεζών.

Το αποτέλεσμα είναι, όπως επιβεβαιώνει και η Έκθεση Νομισματικής Πολιτικής της Τράπεζας της Ελλάδος που δημοσιεύθηκε τον Ιούνιο του 2015, ότι «ακόμη και το πρώτο τρίμηνο του 2015, η κεφαλαιακή επάρκεια των τραπεζών παραμένει σε ικανοποιητικά επίπεδα».

Ενδεικτικά, εξαιτίας αυτών των επιλογών σε τίτλους τα τραπεζικά ιδρύματα επανέκτησαν μέχρι το 2015 μέρος των καταθέσεών τους. Πραγματοποίησαν επιτυχείς αυξήσεις μετοχικού κεφαλαίου αντλώντας 8,3 δισεκατομμύρια ευρώ από τις αγορές. Εξέδωσαν τίτλους αξίας περίπου 2,5 δισεκατομμυρίων ευρώ. Μηδένισαν την εξάρτησή τους από τον μηχανισμό παροχής έκτακτης ρευστότητας της Ευρωπαϊκής Κεντρικής Τράπεζας. Και μειώθηκαν δραστικά οι ροές των νέων μη εξυπηρετούμενων δανείων. Άρα, η κατάσταση στο ελληνικό τραπεζικό σύστημα σταθεροποιήθηκε σταδιακά και μέχρι το 2014 αποκαταστάθηκε η εμπιστοσύνη σε αυτό.

Δυστυχώς, η κατάσταση άλλαξε το 2015. Η κυβέρνηση των ΣΥΡΙΖΑ και ΑΝΕΛ, εξαιτίας λανθασμένων και ανερμάτιστων χειρισμών, έφερε το τραπεζικό σύστημα αντιμέτωπο με μεγάλους κινδύνους. Ενδεικτικά και πάλι σε τίτλους: Τραπεζική αργία. Κεφαλαιακοί περιορισμοί. Οι συνολικές καταθέσεις και ρέπος πιστωτικών ιδρυμάτων μειώθηκαν κατά 50 δισεκατομμύρια ευρώ. Η μεγαλύτερη εκροή από την αρχή της κρίσης. Η ποιότητα του ενεργητικού των τραπεζών επιδεινώθηκε. Η αξία των τραπεζικών μετοχών που κατείχε το ελληνικό δημόσιο κατέρρευσε. Μειώθηκε κατά 80% σε έξι μήνες. Επεστράφησαν με ευθύνη της κυβέρνησης τα 11 δισεκατομμύρια ευρώ του ΤΧΣ στο Ευρωπαϊκό Ταμείο Χρηματοπιστωτικής Σταθερότητας. Και η χρηματοδότηση του τραπεζικού συστήματος γινόταν αποκλειστικά από τον μηχανισμό παροχής έκτακτης ρευστότητας.

Καταθέτω στα Πρακτικά τα κείμενα των εκθέσεων των θεσμών και της Τραπέζης της Ελλάδος από εκείνη την περίοδο. Συνοψίζω απλώς σε μία πρόταση: «Οι παρατεταμένες διαπραγματεύσεις του πρώτου εξαμήνου του 2015, η εκροή καταθέσεων και το συνεχώς αυξανόμενο ποσοστό των μη εξυπηρετούμενων δανείων λόγω της χειροτέρευσης του οικονομικού κλίματος το 2015, κατέστησαν αναγκαία την εκ νέου ανακεφαλαιοποίηση του ελληνικού τραπεζικού συστήματος παρά την ανακεφαλαιοποίηση του 2014». Αυτή είναι η πραγματικότητα.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε λίγο, σε τίτλους πάλι, να δούμε πόσο επιτυχημένη ήταν η τρίτη ανακεφαλαιοποίηση. Αυτή η ανακεφαλαιοποίηση προσέθεσε νέο κόστος στο δημόσιο και αύξησε το δημόσιο χρέος. Απαξίωσε τις προηγούμενες αυξήσεις μετοχικού κεφαλαίου. Ενδεικτικά, για την Εθνική Τράπεζα η πρώτη ανακεφαλαιοποίηση έγινε με τιμή ανά μετοχή με 4,29, η δεύτερη το 2014 στα 2,2, και η τρίτη, η «αριστερή ανακεφαλαιοποίηση», το 2015 στα 0,02 ευρώ. Και τολμάτε να μιλάτε. Συνεπώς, το κόστος για τους παλιούς επενδυτές, μικρούς και μεγάλους, είναι τεράστιο.

Και δεν σταματάνε εδώ τα δεινά. Η ανακεφαλαιοποίηση άλλαξε την ιδιοκτησιακή δομή των τραπεζών σε εξαιρετικά χαμηλό αντιτίμημα και συρρίκνωσε την ελληνική ιδιωτική συμμετοχή. Οι νέοι ιδιοκτήτες των τραπεζών, κυρίως ξένοι ιδιώτες επενδυτές και hedge funds, απέκτησαν το μεγαλύτερο μέρος του ελληνικού τραπεζικού συστήματος και φυσικά τον έλεγχό τους καταβάλλοντας 5,3 δισεκατομμύρια ευρώ. Και τέλος, η ανακεφαλαιοποίηση εκμηδένισε την αξία του χαρτοφυλακίου του ΤΧΣ, δηλαδή των μετοχών που κατείχαν ουσιαστικά οι Έλληνες φορολογούμενοι μέσω του δημοσίου.

Θα καταθέσω στην Ολομέλεια για τα Πρακτικά αυτά που κατέθεσα και στην επιτροπή. Η αποτίμηση της μετοχής του ΤΧΣ στο τέλος του 2014 ήταν 11,622 και 0,63 τον Δεκέμβρη του 2015. Και φυσικά, έγινε ακόμα χειρότερο μεταγενέστερα.

Τα καταθέτω για τα Πρακτικά μαζί με το ποσοστό συμμετοχής.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά για το παρελθόν. Θα μου επιτρέψετε, όμως, για δυο-τρία λεπτά να μιλήσω και για το μέλλον, για να ξέρετε ποια είναι η στρατηγική μας σε ευρωπαϊκό επίπεδο το επόμενο κρίσιμο χρονικό διάστημα.

Κυρίες και κύριοι συνάδελφοι, μολονότι ο δρόμος της εξόδου από την πρωτοφανή υγειονομική κρίση έχει πλέον ανοίξει χάρη στα εμβόλια, είναι σαφές ότι για την επιστροφή στην κανονικότητα θα απαιτηθεί χρόνος. Γι’ αυτό, άλλωστε, και η Ευρωπαϊκή Επιτροπή προτείνει τη συνέχιση της δημοσιονομικής ευελιξίας και για το 2022, σε συνδυασμό με την αποφυγή της πρόωρης απόσυρσης των μέτρων ενίσχυσης νοικοκυριών και επιχειρήσεων, με την αξιολόγηση της κατάστασης σε κάθε κράτος-μέλος μεταγενέστερα.

Δίχως αμφιβολία η πανδημική κρίση προκάλεσε τεκτονικές αναταράξεις σε όλα τα πεδία. Στο ευρωπαϊκό επίπεδο αποτέλεσε ένα μεγάλο τεστ, καταδεικνύοντας και υπογραμμίζοντας την ανάγκη για ενότητα, αλληλεγγύη και συντονισμένες αποφάσεις, στις οποίες η Ελλάδα συνέβαλε σημαντικά και δημιουργικά, ενισχύοντας περαιτέρω την αξιοπιστία της και αποκομίζοντας τουλάχιστον τα ίδια ή και μεγαλύτερα οφέλη από τα υπόλοιπα ευρωπαϊκά κράτη-μέλη.

Ειδικότερα, αυτόν τον χρόνο διεκδικήσαμε και πετύχαμε ως χώρα σε ευρωπαϊκό επίπεδο:

Πρώτον, πετύχαμε δημοσιονομική ευελιξία. Δεν ήταν δεδομένη. Η Ελλάδα από την αρχή της υγειονομικής κρίσης, παρά το γεγονός ότι βρίσκεται σε καθεστώς ενισχυμένης εποπτείας, πέτυχε να έχει τους ίδιους βαθμούς ελευθερίας με όλα τα άλλα ευρωπαϊκά κράτη-μέλη. Επωφελήθηκε, όπως όλες οι άλλες χώρες της Ευρώπης από τη γενική ρήτρα διαφυγής που ενεργοποιήθηκε τον Μάρτιο του 2020, η οποία μας επέτρεψε να λάβουμε μέτρα στήριξης νοικοκυριών και επιχειρήσεων, παρεκκλίνοντας -έχει σημασία η λέξη- από τους δημοσιονομικούς κανόνες, στόχους και απαιτήσεις. Το επαναλαμβάνω, η Ελλάδα έβαλε τη συγκεκριμένη λέξη εδώ μέσα. Γιατί όλες οι άλλες χώρες στην Ευρώπη έχουν κανόνες. Εμείς είχαμε κι έναν στόχο που έβαλε η κυβέρνηση του ΣΥΡΙΖΑ, 3,5% πρωτογενές πλεόνασμα και έπρεπε να μπει και αυτή η λέξη, ώστε να διασφαλίσουμε για τη χώρα ότι δεν θα τεθούν μελλοντικά αντίστοιχοι δημοσιονομικοί στόχοι όσο είμαστε σε υγειονομική κρίση. Τα μέτρα αυτά σήμερα φτάνουν τα 27 δισεκατομμύρια ευρώ και είπαμε πως θα εξαντληθούν μέσα στη χρονιά, ξεπερνώντας ως ποσοστό του ΑΕΠ τον ευρωπαϊκό μέσο όρο.

Δεύτερον, πετύχαμε συμμετοχή σε όλα τα ευρωπαϊκά προγράμματα και εργαλεία χρηματοδότησης που δημιούργησαν το Eurogroup, η Ευρωπαϊκή Επιτροπή και προφανώς η Ευρωπαϊκή Κεντρική Τράπεζα. Το πρόγραμμα ποσοτικής χαλάρωσης έχει σημαντική συμβολή στην αποκλιμάκωση των αποδόσεων των ελληνικών ομολόγων, διευκολύνοντας, μαζί με την σημαντική ενίσχυση της αξιοπιστίας της χώρας, την πρόσβασή της σε φθηνό δανεισμό.

Τρίτον, πετύχαμε υψηλούς πόρους από το Ταμείο Ανάκαμψης. Μίλησα γι’ αυτό.

Και τέταρτον, πετύχαμε θετικές αξιολογήσεις και εκταμιεύσεις πόρων. Στον έναν χρόνο της υγειονομικής κρίσης, παρά τις αντίξοες συνθήκες και τις πρωτόγνωρες δυσκολίες, η χώρα μας ολοκλήρωσε επιτυχώς τέσσερις αξιολογήσεις από τους θεσμούς. Οι δύο εξ αυτών συνοδεύτηκαν από την εκταμίευση πόρων συνολικού ύψους περίπου 1,5 δισεκατομμυρίου ευρώ, ενώ σε όλες τις εκθέσεις των θεσμών αναγνωρίζεται η άμεση και ορθή παρέμβαση της ελληνικής Κυβέρνησης καθώς και η αποτελεσματικότητα των μέτρων στήριξης νοικοκυριών και επιχειρήσεων.

Συνεχίζουμε δυναμικά, με σχέδιο, αποφασιστικότητα και σύνεση να χαράσσουμε πολιτικές και να διατυπώνουμε συνεκτικές προτάσεις για την επίτευξη της ευρωπαϊκής ευημερίας, αλληλεγγύης και ισότητας.

Πρώτη προτεραιότητα, είναι η συνέχιση της δημοσιονομικής ευελιξίας και το 2022, αφού σύμφωνα με όλα τα στοιχεία η ανάκαμψη της ευρωπαϊκής οικονομίας στα προ πανδημίας επίπεδα δεν αναμένεται νωρίτερα από το τέλος του επόμενου έτους.

Δεύτερη προτεραιότητα, είναι η διατήρηση των μέτρων στήριξης μέχρι την πλήρη εδραίωση βιώσιμης ανάκαμψης η οποία θα οδηγήσει σε δημοσιονομική ισορροπία. Πρέπει να διασφαλιστεί ότι η δημοσιονομική ισορροπία θα επιτευχθεί μέσω της ανάκαμψης και της ανάπτυξης και όχι με μέτρα λιτότητας.

Τρίτον, η ταχεία εκταμίευση των πόρων του Ταμείου Ανάκαμψης. Ήδη είμαστε μία από τις πρώτες ευρωπαϊκές χώρες που υπέβαλαν στην Ευρωπαϊκή Επιτροπή ένα αναλυτικό και ώριμο πρώτο Εθνικό Σχέδιο Ανάκαμψης και Ανθεκτικότητας, ένα σχέδιο που θα παρουσιαστεί συνοπτικά στην προσεχή Σύνοδο των Υπουργών Οικονομικών της Ευρωπαϊκής Ένωσης την Τρίτη.

Και τέταρτον, τη διασφάλιση ότι οι επιδιωκόμενες αλλαγές στο Σύμφωνο Σταθερότητας θα επιτυγχάνουν τη μακροπρόθεσμη διατηρησιμότητα των δημόσιων οικονομικών, θα προσφέρουν τη μέγιστη δυνατή ευελιξία στην αντιμετώπιση κρίσεων, θα λαμβάνουν υπ’ όψιν -και έχει δίκιο ο κ. Τσακαλώτος- τις αποκλίσεις μεταξύ των ευρωπαϊκών κρατών-μελών, θα προστατεύουν και θα ενθαρρύνουν τις δημόσιες επενδύσεις και, τέλος, θα χαρακτηρίζονται από διαφάνεια στο σχεδιασμό και την εφαρμογή τους.

Συμπερασματικά, τα παραπάνω αποδεικνύουν ότι η Ελλάδα διεκδίκησε σθεναρά και έλαβε στα ευρωπαϊκά φόρα ισότιμη πρόσβαση σε όλα τα ευρωπαϊκά προγράμματα, εργαλεία και κονδύλια. Επιπλέον, συνεισφέρει εποικοδομητικά στον ευρωπαϊκό διάλογο για τα μέσα αντιμετώπισης της υγειονομικής κρίσης και των επιπτώσεών της, ισχυροποιώντας τη φωνή της και αποδεικνύοντας ότι παρά τη δίνη της κρίσης, προτείνει, οραματίζεται και υλοποιεί.

Η Κυβέρνηση, εξασφαλίζει πόρους και δημοσιονομικό χώρο για να στηρίξει την κοινωνία και την οικονομία, στον βέλτιστο δυνατό βαθμό, για όσο χρειαστεί, δίχως να καταλήξουμε σε δημοσιονομικό εκτροχιασμό, αλλά με σωφροσύνη και κοινωνική δικαιοσύνη, ώστε να οδηγήσουμε τη χώρα με ασφάλεια, όσο πιο γρήγορα γίνεται, στο ξέφωτο της ανάκαμψης και της βιώσιμης και χωρίς αποκλεισμούς ανάπτυξης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υπουργέ.

Καλείται στο Βήμα ο Κοινοβουλευτικός Εκπρόσωπος από την Ελληνική Λύση, ο κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Κύριοι Υπουργέ, ωραία τα είπε ο κ. Σταϊκούρας. Καλά είναι αυτά που λέμε εδώ, αλλά υπάρχει μια τελείως διαφορετική εικόνα. Και αυτή η εικόνα έχει έναν τίτλο ξέρετε. Σοκ! Αυτή είναι η εικόνα.

Στην Ελλάδα, κύριοι Υπουργοί και κύριοι της Κυβέρνησης, με ΑΕΠ που κυμαίνεται στα 165 δισεκατομμύρια ευρώ για το 2020, κάθε εβδομάδα lockdown ζημιώνει την ελληνική οικονομία με 750 εκατομμύρια ευρώ. Τα νούμερα μιλάνε από μόνα τους. Μπορεί να έχετε διάθεση, μπορεί να έχετε λάθος τρόπους, σωστούς τρόπους. Αυτή είναι η γλαφυρή πραγματικότητα. Επίσημα στοιχεία: Το χρέος των πολιτών -τι χρωστάει ο κοσμάκης δηλαδή- φτάνει σήμερα τα 234 δισεκατομμύρια ευρώ. Τι αναλύσεις κάνετε, τι πινακάκια δίνετε, τι στα Πρακτικά καταθέτετε, 234 δισεκατομμύρια χρωστάνε οι Ελληνίδες και οι Έλληνες. Από αυτά τα 108 δισεκατομμύρια αφορούν οφειλές προς φορολογική Αρχή, 89 δισεκατομμύρια οφειλές προς τον ευρύτερο χρηματοπιστωτικό τομέα -τράπεζες, εταιρείες ,κοράκια διαχείρισης κ.λπ.- 37 δισεκατομμύρια οφειλές προς τα ασφαλιστικά ταμεία.

Εγώ δεν λέω ότι το έργο σας είναι εύκολο. Είστε σε πολύ δεινή θέση. Καλείσθε, όμως, να διαχειριστείτε ιδιωτικό χρέος που ανέρχεται στο 138% του ΑΕΠ, που μαζί με το δημόσιο χρέος πηγαίνει στο 200% του ΑΕΠ. Δεν υπάρχει κρατικός προϋπολογισμός, έχει πεταχτεί. Όλο αυτό τι σημαίνει; Ότι ο πρόσθετος δανεισμός της χώρας έχει εκτοξεύσει το δημόσιο χρέος -για να καταλάβει λίγο ο κόσμος τι γίνεται- στα 364,8 δισεκατομμύρια ευρώ. Τόσα χρωστάει η Ελλάδα μας, 364,8 δισεκατομμύρια ευρώ.

Κύριε Σταϊκούρα, πραγματικά είναι πολύ δύσκολη η θέση σας. Σας άκουγα με προσοχή, όπως κάνω πάντα, και στις επιτροπές και στην Ολομέλεια. Όμως, αυτή η περιγραφή που κάνω, είναι η ανατριχιαστική πραγματικότητα. Στην αρχή των μνημονίων το δημόσιο χρέος ήταν 298 δισεκατομμύρια. Τώρα είναι 364 δισεκατομμύρια. Είναι προφανές ότι η Ελλάδα μπαίνει σε νέα μνημόνια και ότι προφανέστατα το μάρμαρο θα το πληρώσουν, για άλλη μια φορά, οι Ελληνίδες και οι Έλληνες.

Δεν θέλω να μαυρίσω την ψυχή των Ελλήνων που μας ακούνε αλλά αυτή είναι η αλήθεια. Θα δουν τις περιουσίες τους να χάνονται, θα δουν τους μισθούς τους να μειώνονται, θα δουν την ανεργία να αυξάνεται. Θα έχουμε ένα τσουνάμι ανέργων. Πολλές επιχειρήσεις δεν θα ξανανοίξουν ποτέ και κάποιες θα βάλουν πολύ σύντομα λουκέτο.

Δυστυχώς, ως Κυβέρνηση έχετε μεταλλαχθεί σε κανονικούς σολίστες ακορντεόν! Σολίστες ακορντεόν. Μόλις ένα εικοσιτετράωρο πριν πάλι αυτοδιαψευστήκατε ότι θα άνοιγε η αγορά. Τώρα πάλι λέτε ότι δεν θα ανοίξει. Ναι, αλλά τρελαίνετε τον κόσμο έτσι. Για εμένα που έχω μαγαζί και περιμένω, όταν ακούω τον Υπουργό να λέει ότι θα ανοίξω σε δέκα, δεκαπέντε ημέρες και μου δημιουργείτε προσδοκίες και μετά από μία ημέρα τα κρούσματα είναι ξανά τρεις χιλιάδες και μου λέτε ότι δεν θα ανοίξω μέχρι τις 20, 25, δεν είναι σοβαρά πράγματα αυτά. Και, πραγματικά, μιλάμε για μια Κυβέρνηση παράνοιας ως προς το χειρισμό του θέματος αυτού. Παράνοια κανονική! Και επειδή δεν μπορείτε να πείσετε τον κόσμο, βάζετε την Αστυνομία μπροστά, δημιουργείτε όλο αυτό το κλίμα το εχθρικό, με τον κόσμο να έχει χάσει πλέον την υπομονή του και να έχουμε αυτά που έχουμε.

Βάλτε, λοιπόν, τέλος στην παράνοια επιβολής προστίμων για μάσκες σε εξωτερικό χώρο. Δηλαδή, σε παρακαλώ πολύ, να γράφουν τον κόσμο επειδή κάνει τη βόλτα του και δεν φοράει τη μάσκα. Βάλτε τέλος στην παράνοια μετακίνησης με SMS και εξοδόχαρτα. Βάλτε τέλος στην παράνοια του ανοιγο-κλεισίματος ακορντεόν. Βάλτε τέλος στην παράνοια της απαγόρευσης κυκλοφορίας μετά τις 6 το απόγευμα τα Σαββατοκύριακα, στην παράνοια να κλείνει ο ερασιτεχνικός αθλητισμός. Είμαστε η μοναδική χώρα στην Ευρώπη. Πουθενά αλλού δεν γίνεται αυτό. Βάλτε τέλος στην παράνοια να κλείνουν τα ΚΤΕΟ αλλά να είναι ανοιχτά τα συνεργεία αυτοκινήτων. Άλλη παράνοια αυτή! Βάλτε τέλος στην παράνοια της επιβολής πιστοποιητικού εμβολιασμού. Και άλλη παράνοια!

Κύριε Σταϊκούρα, κοιτάξτε τι έχω στα χέρια μου. Η πρώτη στην Ελλάδα απόλυση εργαζόμενου επειδή αρνήθηκε να εμβολιαστεί. Σήμερα. Πού είναι ο κ. Βρούτσης, που ήταν και στο Υπουργείο Εργασίας; Η πρώτη απόλυση Έλληνα πολίτη, υπαλλήλου που αρνήθηκε να εμβολιαστεί. Κατά τα άλλα δεν είναι υποχρεωτικός ο εμβολιασμός. Το πρώτο κρούσμα ήταν αυτό. Έρχεται τσουνάμι. Βάλτε τέλος στην παράνοια της μετακίνησης μέχρι δύο χιλιόμετρα από το σπίτι μας. Είναι τρελά πράγματα αυτά.

Πάμε τώρα στα επεισόδια. Παραλίγο να δακρύσω με αυτά που είπε ο κ. Βρούτσης για την Αστυνομία. Πραγματικά ήταν συγκινητικός. Ναι αλλά εσείς, κύριε Βρούτση, η Νέα Δημοκρατία, τα κόμματα που κυβερνάνε, χρησιμοποιείτε την Αστυνομία. Αυτό κάνετε. Έχετε κάνει τους αστυνομικούς υπαλλήλους, την Αστυνομία γενικότερα, σάκο του μποξ.

Ακούστε λίγο κάτι. Η Αστυνομία πρέπει να είναι στην υπηρεσία του πολίτη και όχι στην υπηρεσία του κυβερνήτη κάθε φορά. Αυτό κάνετε. Χρησιμοποιείτε την Αστυνομία. Ο αστυνομικός είτε είναι υψηλόβαθμος είτε ο τελευταίος, θα εκτελέσει εντολές. Αν όχι, θα φύγει από τη θέση του. Άρα, τον χρησιμοποιείτε κατά το δοκούν.

Πείτε μου αλήθεια, υπάρχει ένας στην Αίθουσα αυτή -ας είμαστε ειλικρινείς- ή εκεί έξω ένας Έλληνας πολίτης που πιστεύει ότι η Ελληνική Αστυνομία δεν γνωρίζει ποιοι είναι οι παρακρατικοί, ποια είναι αυτά τα παραβατικά στοιχεία, δεν ξέρει ποιοι είναι οι κουκουλοφόροι; Και αυτοί είναι γρανάζι του συστήματος, χρυσέ μου, που λέει κι ένας γνωστός μου. Γρανάζι του συστήματος είναι! Τους χρησιμοποιείτε όπου θέλετε, όταν θέλετε, όταν κυβερνάει ο ένας ή ο άλλος.

Δεν δέχομαι ότι η Αστυνομία μας δεν γνωρίζει ποιοι είναι οι παρακρατικοί. Τους γνωρίζει πάρα πολύ καλά. Πιάστε τους. Όμως, όπως είπαμε, τους χρησιμοποιείτε. Δεκαέξι συλληφθέντες, οι έντεκα αλλοδαποί. Δεν μας έφταναν τα δικά μας «μπουμπούκια», τα παρακρατικά, έχουμε και μετεγγραφές τώρα από το εξωτερικό. Έχουμε Αφγανούς, Πακιστανούς, Ελληνοϊρακινούς, Ελληνοσομαλούς, Ελληνοαφγανούς. Δεν μας έφταναν οι δικοί μας, έχουμε και αυτούς. Δώστε ιθαγένειες εσείς. Δώστε!

Πάμε λίγο στην κατάληψη. Πείτε μου μια χώρα στην Ευρώπη -για να μιλάμε ειλικρινά εδώ- κύριοι Υπουργοί, κύριοι Βουλευτές, που έχει αυτό το χάλι με υπό κατάληψη πανεπιστήμια. Πείτε μου μία χώρα. Πείτε μου αυτό το μπάχαλο που υπάρχει στην Ελλάδα, πού αλλού υπάρχει. Και οι δεκατέσσερις από τους δεκατρείς που συνέλαβαν το πρωί, δεν ήταν φοιτητές. Τι ήταν αυτοί;

Τι μου κουνάτε το κεφάλι, κύριε Γρηγοριάδη; Τους υποστηρίζετε αυτούς, τους μπαχαλάκηδες και την ανομία στα πανεπιστήμια! Το κόμμα σας! Τι μου κουνάτε το κεφάλι και συμφωνείτε με αυτά που λέω;

Οι δεκατέσσερις από τους τριάντα τρεις δεν είναι φοιτητές! Κι εδώ έρχεται το κράτος και τι κάνει; Τους άφησαν ελεύθερους σήμερα πριν από μία ώρα! Αφέθηκαν ελεύθερα τα πουλάκια μου αυτά πάλι! Άντε πάλι υπό κατάληψη αύριο το πανεπιστήμιο, άντε πάλι ασκήσεις γυμναστικής πρωί πρωί η Αστυνομία να τους βγάλει έξω, γιατί δεν υπάρχει νόμος. Δεν υπάρχει νόμος κανένας! Τίποτα! Τους χαϊδεύετε. Αυτές είναι οι αλήθειες. Αν θέλετε, τις ακούτε. Αν όχι μπορεί να λέμε άλλα πράγματα.

Εμείς έχουμε πει τα μπράβο, μπράβο και τα όχι, όχι. Μας ακούσατε -το φωνάζουμε εδώ και πάρα πολύ καιρό- για τις παρελάσεις. Με χαρά ακούσαμε την κυρία Κυβερνητική Εκπρόσωπο σήμερα να λέει ότι θα γίνουν έστω οι στρατιωτικές παρελάσεις. Και μπράβο! Είναι στη σωστή κατεύθυνση.

Εμείς, όμως, πάμε στο επόμενο και ζητάμε να γίνει πράξη: Να αφήσετε τους Έλληνες και τις Ελληνίδες να κάνουμε Πάσχα. Να μας αφήσετε να πάμε στον Επιτάφιο. Να μας αφήσετε να πάμε στην εκκλησία μας.

Σήμερα έχουμε πάλι επεισόδια, πάλι πορεία. Στη Θεσσαλονίκη αυτήν τη στιγμή που μιλάμε, στην Εγνατία γίνεται πόλεμος. Πολεμικό τοπίο μεταξύ αναρχικών και αστυνομικών πάλι. Πάλι πορείες έξω για τον Κουφοντίνα, πάλι πορείες για το ΑΠΘ, πάλι πορεία για τους αστυνομικούς, πορεία για τη Νέα Σμύρνη. Θα έρθει, όμως, το Πάσχα τώρα και θα μας πείτε: «καθίστε στο σπίτι». Δεν γίνεται αυτό. Το επόμενο αίτημά μας, λοιπόν, είναι να μπορέσουμε να κάνουμε Πάσχα και να πάμε στον Επιτάφιο.

Κύριε Σταϊκούρα, θεωρώ ότι προσβάλλει το νομοσχέδιό σας η ντροπολογία του κ. Μηταράκη. Απορώ πως την δεχτήκατε. Το είπαμε και πριν. Το σηκώσαμε το θέμα ψηλά. Είναι ντροπή πραγματικά να γίνεται αυτή η εξαίρεση για όλα αυτά τα χρήματα που προορίζονται για τους αιτούντες άσυλο, την ώρα που οι Έλληνες χάνουν τα σπίτια τους και οι σεισμοπαθείς μένουν σε σκηνές έξω και να αφαιρούνται και να εξαιρούνται από κάθε τέλος, εισφορά, να μη δεσμεύονται τα χρήματα αυτά, να μη συμψηφίζονται με τα χρέη κ.λπ.. Γιατί τέτοιος ρατσισμός έναντι των Ελλήνων;

Θα πω κάτι τελείως διαφορετικό. Μου ήρθε μία επιστολή από τους λιμενοφύλακες και θέλω να ακουστεί. Αυτό είναι το χρέος μας, να μεταφέρουμε τα αιτήματα των πολιτών εδώ στο Κοινοβούλιο και να τα ακούει η Κυβέρνηση. Και θεωρώ ότι τα αντανακλαστικά σας θα είναι τέτοια, κύριε Υπουργέ, που θα ασχοληθείτε με το θέμα.

Είναι μια επιστολή εκατόν πενήντα πέντε επιτυχόντων του διαγωνισμού κατάταξης δοκίμων λιμενοφυλάκων και η μοριοδότηση του έτους 2019. Έδωσαν εξετάσεις οι άνθρωποι, πέρασαν και ακόμα περιμένουν. Είναι ένα εξαιρετικά σημαντικό θέμα οι λιμενοφύλακες, αν συνυπολογίσει κανείς την τουρκική προκλητικότητα, την υποστελέχωση ούτως η άλλως των περισσότερων λιμενικών αρχών στο Αιγαίο και την ανάγκη για νέα στελέχη με όρεξη και διάθεση για δουλειά. Αυτοί οι άνθρωποι έδωσαν εξετάσεις, πέρασαν και ακόμα περιμένουν. Πρέπει να το δείτε. Δεν είναι παρατήρηση αυτό που σας κάνουμε. Επισήμανση είναι για να συμβάλουμε όλοι σε ένα καλύτερο αύριο.

Ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Γρηγοριάδη.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε. Ένα λεπτό θα χρειαστώ, για την αποφυγή εντυπώσεων.

Αγαπητέ κύριε Χήτα, δεν σας κούνησα το κεφάλι επειδή συμφωνώ μαζί σας. Δεν θέλουμε να συμφωνούμε μαζί σας καθόλου ως ΜέΡΑ25. Ευχόμαστε να μη συμφωνήσουμε ποτέ. Απλώς σας ενημερώνω ότι η κατάληψη που εκκένωσε σήμερα η ΕΛΑΣ στο ΑΠΘ, στο Αριστοτέλειο Πανεπιστήμιο Θεσσαλονίκης, είχε ένα αίτημα. Ξέρετε ποιο είναι; Να ξανανοίξουν τα πανεπιστήμια που έχει κλείσει η Κυβέρνηση εδώ και έναν χρόνο. Αυτό ήταν το αίτημα.

Αν συνελήφθησαν μαζί τους δεκαεννέα μπαχαλάκηδες που παρεισέφρησαν, έχω να σας πω ότι η Αστυνομία εκκένωσε εκατοντάδες άλλες στις οποίες συμμετείχαν αμιγώς φοιτητές. Ξέρετε ότι αυτά είναι ζητήματα περιφρούρησης και θα τα λύσει το φοιτητικό κίνημα μόνο του. Εμείς δεν υποστηρίζουμε μπαχαλάκηδες, υποστηρίζουμε τους φοιτητές που θέλουν ανοιχτά πανεπιστήμια.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Να είστε καλά.

Τον λόγο έχει η κ. Αικατερίνη Παπανάτσιου από τον ΣΥΡΙΖΑ και την όμορφη Μαγνησία μας.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σε κάθε τοποθέτησή μας στο Κοινοβούλιο πρέπει να λαμβάνονται υπ’ όψιν δύο στοιχεία: πρώτα απ’ όλα τι συζητάμε και παράλληλα σε ποιο πλαίσιο τα συζητάμε.

Τις τελευταίες μέρες αναδείχθηκε ότι η αστυνομοκρατία και η καταστολή είναι πλέον μέρος της καθημερινότητας. Διχαστικό το διάγγελμα του κυρίου Πρωθυπουργού, όπως διχαστικοί ήσασταν, κύριε Κοινοβουλευτικέ Εκπρόσωπε της Νέας Δημοκρατίας, και ως αντιπολίτευση. Και συνεχίζετε, όμως, να φέρεστε ως αντιπολίτευση και όχι ως Κυβέρνηση. «Για όλα φταίει ο ΣΥΡΙΖΑ». Πότε θα αναλάβετε τις ευθύνες σας; Πιστεύετε ειλικρινά ότι έτσι θα σκεπάσετε τις αντιδράσεις του κόσμου για τα ανερμάτιστα μέτρα σας ή ότι θα αποδράσετε από τις ευθύνες σας για την κατάσταση στην οικονομία; Υπάρχει πολιτική ευθύνη γι’ αυτά που ζούμε. Θα ζητήσετε μία συγγνώμη από τους νέους και τις νέες αυτής της χώρας, που έναν χρόνο τώρα τους στοχοποιείτε ως ανεύθυνους σε κάθε ευκαιρία;

Η Ελλάδα βρίσκεται ανάμεσα στις χώρες της Ευρωπαϊκής Ένωσης με τα μεγαλύτερα σε διάρκεια και αυστηρότερα lockdown. Το 86% των μολύνσεων COVID γίνονται σε κλειστούς χώρους σύμφωνα με την Πολιτική Προστασία, όπως, παραδείγματος χάριν, μεγάλοι χώροι εργασίας και τα μέσα μαζικής μεταφοράς. Έναν χρόνο τώρα αυτή η Κυβέρνηση δεν έχει καταφέρει να θωρακίσει το δημόσιο σύστημα υγείας και να διαμορφώσει ένα πλάνο με μέση, αρχή και τέλος. Δεν θα περίμενε κανείς θαύματα αλλά περιμένουμε τα αυτονόητα.

Η ύφεση στη χώρα για το 2020, είναι η τρίτη χειρότερη στις χώρες της Ευρωπαϊκής Ένωσης. Ο ΟΑΕΔ, καταγράφει στο τέλος του έτους πάνω από ένα εκατομμύριο ανέργους. Στην αγορά εργασίας έχουν ανατραπεί θεμελιώδη εργασιακά δικαιώματα. Η ελλειμματική σας πολιτική στο οικονομικό και κοινωνικό επίπεδο δημιουργεί ένα εκρηκτικό μείγμα στην κοινωνία. Αυτό δυστυχώς συνδυάζεται με την ένταση της καταστολής, που με τη σειρά της επιφέρει τεράστιο πλήγμα στη δημοκρατία μας.

Ας περάσουμε στο προκείμενο. Έχουμε ένα νομοσχέδιο που Παρασκευή απόγευμα μάθαμε ότι θα ψηφιστεί την ερχόμενη Πέμπτη χωρίς να ξέρουμε τις ενδιάμεσες επιτροπές. Εδώ ξεπεράσατε τον εαυτό σας. Το πρώτο μέρος του νομοσχεδίου αφορά την κύρωση της απόφασης του Συμβουλίου της 14-12-2020 και την κατάργηση της απόφασης 2014/235. Με αυτό το πλαίσιο επιχειρείται η αναπροσαρμογή των ίδιων πόρων της Ένωσης για τη δημιουργία του Ταμείου Ανάκαμψης. Το νομοσχέδιο περιλαμβάνει επί της ουσίας εξουσιοδότηση προς την Ευρωπαϊκή Ένωση για δανεισμό από τις αγορές προκειμένου να χρηματοδοτηθούν τα έργα και οι μεταρρυθμίσεις του Ταμείου Ανάκαμψης μαζί με την επιβολή ενός πρόσθετου περιβαλλοντικού πόρου.

 Η πανδημία, όπως κάθε κρίση, έφερε στην επιφάνεια νέα ή παλιά ερωτήματα, όπως, παραδείγματος χάριν, το μέγεθος των παρεμβάσεων που απαιτούνται για τη στήριξη της κοινωνίας και της οικονομίας. Αυτό οδηγεί την Ευρωπαϊκή Ένωση στην αύξηση των ιδίων πόρων και στη δημιουργία του ταμείου. Είναι ένα πλαίσιο, όμως, που θα κριθεί και από τις επιλογές της παρούσας κυβέρνησης, αφού οι μέχρι τώρα επιλογές σας δημιουργούν μεγαλύτερη ανασφάλεια στους πολίτες, παρά μια αίσθηση ότι τα πράγματα θα πάνε καλύτερα.

Στο δεύτερο μέρος του νομοσχεδίου, φέρνετε διατάξεις για το Ταμείο Χρηματοπιστωτικής Σταθερότητας. Η νομοθέτηση με αυτήν την τακτική παγιώνεται από την Κυβέρνησή σας. Ελάχιστος χρόνος ενημέρωσης, χωρίς διαβούλευση και ασύνδετες διατάξεις. Πριν από τη συζήτηση για το ΤΧΣ θα έπρεπε η κυβερνητική πλειοψηφία να μας ενημερώσει για το σχέδιό της για το τραπεζικό σύστημα. Είναι προφανές ότι εδώ υπάρχει μια αλληλεπίδραση. Οι διατάξεις αυτές δεν διασφαλίζουν το δημόσιο συμφέρον και σίγουρα δεν οδηγούν στη βελτίωση της λειτουργίας του χρηματοπιστωτικού συστήματος. Οι εν λόγω παρεμβάσεις δίνουν περαιτέρω ευελιξίαστο σχήμα του ΤΧΣ και αδυνατίζουν τη θέση του ελληνικού δημοσίου στη χάραξη της οικονομικής πολιτικής και ειδικότερα ως μία από τις εποπτικές αρχές του τραπεζικού συστήματος.

Το δημόσιο ως βασικός μέτοχος πρέπει να έχει αποφασιστικό και καθοριστικό ρόλο στις στρατηγικές αποφάσεις των συστημικών τραπεζών και αντιπροσωπευτική εκπροσώπηση θα έλεγα. Περιμένουμε την απάντησή σας. Το βλέπετε στο στρατηγικό σας σχέδιο; Αντίθετα, με την ιδιότυπη ασυλία που προσφέρετε στο άρθρο 6 δίνετε τη δυνατότητα στα στελέχη του ταμείου να παίρνουν αποφάσεις χωρίς να απειλούνται από προσφυγές, που ενδεχομένως να ασκηθούν εναντίον τους για πράξεις που αντιστρατεύονται το δημόσιο συμφέρον.

Όλο αυτό το πλαίσιο έρχεται για την επανιδιωτικοποίηση μεταξύ άλλων και της Τράπεζας Πειραιώς. Ξεχνάτε επιμελώς την ιστορία της Αγροτικής Τράπεζας και προχωράτε σε νέες περιπέτειες που θα ζημιώσουν το ελληνικό δημόσιο.

Αναφέρατε για παράδειγμα την Εθνική Τράπεζα. Γιατί δεν λέγατε και για την Πειραιώς; Θυμόμαστε ότι χάρη στην Αγροτική Τράπεζα πέτυχε το PSI και χάρη στην Αγροτική κρατήθηκε όρθια η συγκεκριμένη τράπεζα. Η Αγροτική έχασε 4,3 δισεκατομμύρια από το PSI. Η Πειραιώς, πήρε βέβαια μόνο το υγιές χαρτοφυλάκιο της Αγροτικής και πήρε από το ΤΧΣ συνολικό ποσό 8,3 δισεκατομμύρια ευρώ σε δύο δόσεις. Εξασφάλισε ακόμη μια τεράστια δεξαμενή καταθέσεων χαμηλού κόστους. Όπως επίσης πήρε η Πειραιώς από την Αγροτική καταθέσεις 14,3 δισεκατομμύρια ευρώ, που είχαν μέσο επιτόκιο πολύ χαμηλότερο από το μέσο των δικών της. Η διαφορά αυτή αντιστοιχούσε σε βελτίωση των ετήσιων αποτελεσμάτων της Πειραιώς κατά 280 εκατομμύρια. Τώρα τι προσπαθείτε να κάνετε με την Πειραιώς; Εξηγήστε μας.

Τελειώνοντας, δεν μπορώ να μην αναφερθώ στα γεγονότα που ζούμε τις τελευταίες ημέρες.

Συνάδελφοι της Νέας Δημοκρατίας, με το διάγγελμα του Πρωθυπουργού κάνατε μια επιστροφή στο παρελθόν, είκοσι μήνες πριν, για να πείσετε τους πολίτες ότι εσείς και μόνο εσείς έχετε τη νομιμοποίηση να πράττετεόπως νομίζετε. Η δημοκρατία, όμως, βασίζεται σε αμοιβαίες υποχωρήσεις. Όταν, για παράδειγμα, μια πολιτική της Κυβέρνησης επιφέρει αντιδράσεις, καλό είναι να μένει λίγο πίσω, να συζητείται και να προχωράει, ή να απορρίπτεται και να αναπροσαρμόζεται. Εσείς, δυστυχώς, δεν διαβουλεύεστε. Τη συλλογική δέσμευση των όλων μας στην προάσπιση της δημόσιας υγείας την εκλαμβάνετε σαν συναίνεση στις πολιτικές σας, από την παιδεία μέχρι την υγεία και την οικονομία. Μέχρι στιγμής οι μόνοι που υποχωρούν είναι οι πολίτες που στο όνομα ακριβώς της προάσπισης της υγείας, βλέπουν δικαιώματα και κατακτήσειςνα γίνεται ατμός.

Αυτές τις μέρες υπάρχει μια δυσαρέσκεια που έχετε αρχίσει να την νιώθετε και εσείς. Πρέπει να συντονιστείτε με αυτή την πραγματικότητα, γιατί η κατάσταση είναι σε οριακό σημείο. Δεν πιστεύει κανείς πια ότι για όλα φταίει πάντα κάποιος άλλος.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε και για την τήρηση του χρόνου.

Τον λόγο έχει ο κ. Διονύσης Σταμενίτης, Βουλευτής της Νέας Δημοκρατίας από την όμορφη Πέλλα.

**ΔΙΟΝΥΣΙΟΣ ΣΤΑΜΕΝΙΤΗΣ:** Ευχαριστώ, κύριε Πρόεδρε.

Αγαπητές και αγαπητοί συνάδελφοι, η εκδήλωση της οικονομικής κρίσης με την εμφάνιση και την εξάπλωση του κορωνοϊού δημιούργησε νέα δεδομένα, άλλαξε τους συσχετισμούς, διατάραξε τις ισορροπίες, κλυδωνίζει τις οικονομίες σε όλον τον κόσμο και δοκιμάζει έντονα τις αντοχές των κοινωνιών. Δύσκολα μπορεί να ισχυριστεί κάποιος ότι η ανθρωπότητα είναι προετοιμασμένη για μια τέτοια πρωτοφανή και δύσκολη δοκιμασία.

Σ’ αυτό το πλαίσιο της αβεβαιότητας και της έντονης αστάθειας, η ελληνική οικονομία κατάφερε και άντεξε το δύσκολο 2020. Αυτό άλλωστε μαρτυρούν και τα προσωρινά στοιχεία της ΕΛΣΤΑΤ, που βλέπουμε ότι η ύφεση κινήθηκε σε χαμηλότερα επίπεδα σε σχέση με τις εκτιμήσεις των περισσότερων αναλυτών, όχι τις εκτιμήσεις διαφόρων Βουλευτών το 2013 και το 2014. Η ύφεση στο 8,2 σε αντίθεση με την ίδια πρόβλεψη της Κυβέρνησης για 10,5. Αυτό αποδεικνύει ότι η οικονομία απέδειξε ότι διαθέτει περισσότερες αντοχές. Αποδεικνύει, επίσης, ότι η χώρα συνολικά έχει τραβήξει ένα νέο δρόμο, αυτόν της επιτυχίας.

Τα στοιχεία αυτά αποδεικνύουν ότι τα μέτρα που υιοθετήθηκαν για την αντιμετώπιση των επιπτώσεων της πανδημίας και τη στήριξη της κοινωνίας των πολιτών, κινούνται προς τη σωστή κατεύθυνση και είναι και αποτελεσματικά. Ευτυχώς δεν ακολουθήσαμε τις συμβουλές σας τον Μάιο του 2020.

Έχουμε, λοιπόν, χρέος να σταθούμε δίπλα στους πολίτες και αυτό γίνεται από την πρώτη στιγμή αυτής της εξαιρετικά δύσκολης περιπέτειας. Βασικός σύμμαχος σε αυτή την προσπάθεια που κάνει η Κυβέρνηση τον τελευταίο χρόνο, είναι βεβαίως η Ευρωπαϊκή Ένωση. Έγκαιρα, οι ηγέτες των χωρών της Ευρωπαϊκής Ένωσης αντιλήφθηκαν τις αρνητικές επιπτώσεις της πανδημίας και την ανάγκη να στηριχθούν οι εθνικές οικονομίες. Έτσι οδηγηθήκαμε σε συμφωνία διάθεσης για τον σκοπό αυτό 750 δισεκατομμυρίων ευρώ, τα οποία θα διατεθούν μέσα από το Ταμείο Ανάκαμψης.

Είναι πραγματικά μια ιστορική απόφαση, δεδομένου ότι οι οικονομίες των χωρών της Ευρωπαϊκής Ένωσης ήταν αδύνατο να μπορέσουν να αντεπεξέλθουν, καθώς τα κενά που δημιουργούνταν από την ανάγκη κάλυψης των άμεσων αναγκών, όπως η στήριξη των νοικοκυριών, των επιχειρήσεων, των εργαζομένων αυξήθηκαν κατακόρυφα.

Η Ευρωπαϊκή Ένωση αποφάσισε την ενίσχυση και την υποβοήθηση των οικονομιών των μελών και παράλληλα προχώρησε στη συμφωνία πακέτου 1.074 δις ευρώ που αφορούν τον προϋπολογισμό τους. Ως αποτέλεσμα αυτών των συμφωνιών η χώρα μας θα εισπράξει συνολικά 72 δισεκατομμύρια ευρώ, 32 δισεκατομμύρια το Ταμείο Ανάκαμψης και 40 δισεκατομμύρια το πολυετές δημοσιονομικό πλαίσιο. Πρόκειται για το μεγαλύτερο πακέτο οικονομικής στήριξης που έχει λάβει η χώρα μας από την ένταξή της στην ευρωπαϊκή οικογένεια, γεγονός το οποίο πιστώνεται ο Κυριάκος Μητσοτάκης. Και το οποίο, όπως έχει τονίσει και ο Πρωθυπουργός και έχει αναλύσει ο Υπουργός Οικονομικών, θα αξιοποιηθεί προκειμένου η ελληνική οικονομία να ανακάμψει το ταχύτερο δυνατό και να τρέξει προς το μέλλον με γρήγορους ρυθμούς ανάκαμψης.

Να πούμε ότι τα χρήματα που θα λάβει χώρα μας, δεν ήταν εξασφαλισμένα. Προέκυψαν από τη σκληρή και πετυχημένη διαπραγμάτευση του ίδιου του Πρωθυπουργού αλλά και της ελληνικής αντιπροσωπείας. Για την υλοποίηση της απόφασης η Ευρωπαϊκή Ένωση προχωρά στην αναθεώρηση του τρόπου χρηματοδότησης του ενωσιακού προϋπολογισμού, προκειμένου να παραχωρηθεί η δυνατότητα στην επιτροπή να μπορεί να δανείζεται κεφάλαια της από τις κεφαλαιαγορές και με αυτόν τον τρόπο να είναι σε θέση να εξασφαλίζει άμεση και μεγάλη διαθέσιμη χρηματοδοτική ικανότητα.

Η δική μας -όλων των κρατών μελών- βασική υποχρέωση προκειμένου αυτές οι αποφάσεις να πάρουν σάρκα και οστά, είναι η κύρωση της απόφασης για το σύστημα των ιδίων πόρων της Ευρωπαϊκής Ένωσης, η οποία -όπως έχει ειπωθεί- θα αντικαταστήσει αυτήν του 2014. Αυτήν ακριβώς την υποχρέωση της χώρας περιλαμβάνει το πρώτο μέρος του υπό συζήτηση σχέδιο νόμου. Η εκπλήρωση της οποίας θα μας δώσει τη δυνατότητα να απορροφήσουμε τα κονδύλια που προβλέπονται στο Ταμείο Ανάκαμψης για τον προϋπολογισμό.

Συνεπώς, κυρίες και κύριοι συνάδελφοι, καλούμαστε σήμερα να υπερψηφίσουμε ένα εξαιρετικής σημασίας νομοσχέδιο το οποίο θα κρίνει σε πολύ μεγάλο βαθμό την πορεία της ελληνικής οικονομίας, αλλά και την υγιή λειτουργία του τραπεζικού συστήματος.

Το δεύτερο μέρος του υπό συζήτηση σχεδίου νόμου αποτελεί την τροποποίηση των διατάξεων αναφορικά με τη λειτουργία του Ταμείου Χρηματοπιστωτικής Σταθερότητας. Στη σημαντική αυτή ρύθμιση θα σταθώ, δηλαδή στην παροχή της δυνατότητας να συμμετέχει το ΤΧΣ υπό διάφορες μορφές σε αύξηση μετοχικού κεφαλαίου πιστωτικού ιδρύματος, ως ποσοστό συμμετοχής τους υπό ειδικώς ορισμένες προϋποθέσεις, όπως περιγράφονται και αναλύθηκαν στο νομοσχέδιο.

Συνολικά οι ρυθμίσεις εισάγουν το ταμείο σε μια νέα εποχή. Επισημαίνω και εγώ ότι η ίδια η Ευρωπαϊκή Κεντρική Τράπεζα συμφωνεί και χαιρετίζει το γεγονός ότι αυτό καθίσταται με το παρόν σχέδιο νόμου, δηλαδή η δυνατή συμμετοχή του ΤΧΣ ως επενδυτή σε αυξήσεις κεφαλαίου πιστωτικών ιδρυμάτων που δεν αποσκοπούν στην παροχή κεφαλαιακής ενίσχυσης για την κάλυψη κεφαλαιακών ελλειμμάτων υπό συνθήκες εξυγίανσης, αλλά ούτε συνιστούν προληπτική κεφαλαιοποίηση ή μέτρο δημόσιας κεφαλαιακής στήριξης.

Κυρίες και κύριοι της Αντιπολίτευσης, το 2015 παραλάβατε μια οικονομία που είχε γυρίσει από δύσκολα χρόνια σε ανάπτυξη και με ένα πλήρως ακέφαλο τραπεζικό σύστημα. Όλοι θυμόσαστε τι έγινε τότε και πιο πολύ οι Έλληνες πολίτες, που πλήρωσαν τις συνέπειες των επιλογών του κ. Τσίπρα και Βαρουφάκη, πάρα πολύ ακριβά. Όλοι θυμόμαστε σε τι κατάσταση βρέθηκαν οι ελληνικές τράπεζες ως αποτέλεσμα των δικών σας ολέθριων επιλογών. Μην κρατάτε, επομένως, αυτή την υποκριτική στάση στο ζήτημα των ρυθμίσεων του ταμείου. Η συναίνεση και η υπερψήφιση του συνόλου του σημερινού σχεδίου νόμου είναι μια πράξη υπευθυνότητας απέναντι στη χώρα και στο μέλλον των Ελλήνων.

Κυρίες και κύριοι συνάδελφοι, η πορεία της οικονομίας, πριν την εκδήλωση της υγειονομικής κρίσης, είχε πάρει την τελική στροφή προς την ανάπτυξη. Η πανδημία, πράγματι, ανέκοψε αυτή την ανοδική πορεία. Η αντίδραση, όμως, της ελληνικής Κυβέρνησης, οι πολιτικές επιλογές της, το μείγμα των μέτρων που υιοθέτησε, η δυναμική που έχει αποκτήσει που είχε αποκτήσει η ελληνική οικονομία το προηγούμενο διάστημα, σε συνδυασμό με την άμεση απάντηση της Ευρωπαϊκής Ένωσης στη μεγαλύτερη πρόκληση των τελευταίων εκατό ετών, μας δίνουν σήμερα τη δυνατότητα -αν αξιοποιήσουμε σωστά τους πόρους που είναι διαθέσιμοι- να ανακάμψουμε γρήγορα και να οικοδομήσουμε ένα καλύτερο αύριο.

Η ελληνική Κυβέρνηση και ο Πρωθυπουργός διεκδίκησαν και εξασφάλισαν ένα μεγάλο ποσό για τη χώρα που μας επιτρέπει να προγραμματίσουμε, να σχεδιάσουμε και να αισιοδοξούμε, σίγουροι ότι η χώρα μας, η Ελλάδα μας, θα μπει σε μια νέα εποχή ανάκαμψης και θα αφήσει πίσω της αυτή τη δύσκολη εποχή.

Αυτό σχεδιάζουμε, αυτό υλοποιούμε, αυτό θα πετύχουμε.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Σταμενίτη. Μπράβο σας, πάντα έτσι, συνεπής στον χρόνο.

Επόμενος είναι ο κ. Βασίλειος Κεγκέρογλου, ο Κρητικός από το Κίνημα Αλλαγής.

Ορίστε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Βάστα με να σε βαστώ, ν’ ανεβούμε στο βουνό! Η άτυπη συμφωνία των πόλων του διχασμού φάνηκε και από την αλχημεία παράκαμψης του Κανονισμού της Βουλής. Μητσοτάκης και Τσίπρας, χωριστά και από κοινού, με εκπρόθεσμη ερώτηση του δεύτερου και εξοβελισμό εμπρόθεσμου αιτήματος Προέδρου άλλου κόμματος, φρόντισαν βιαίως να περιορίσουν τη συζήτηση για το θέμα της βίας μεταξύ τους. Σταματήστε, κύριοι, επιτέλους και οι δύο να τροφοδοτείτε τον διχασμό στην κοινωνία.

Ο κ. Τσακαλώτος σήμερα από το Βήμα αυτό έκανε ένα κάλεσμα προς άλλα κόμματα. Το πρόβλημα δεν είναι μόνο η αναξιοπιστία των λόγων του ΣΥΡΙΖΑ, αλλά ότι υπάρχουν και ορισμένοι που τους πιστεύουν, κύριε Γρηγοριάδη. Εμείς πάντως δεν είμαστε από αυτούς.

Κύριε Σταϊκούρα, αναφερθήκατε στο 2008 - 2009, όταν και οι δύο λέγαμε ότι η κρίση είναι διεθνής, αλλά εσείς λέγατε ότι η Ελλάδα είναι θωρακισμένη, ενώ εμείς σας λέγαμε, με όσα γνωρίζαμε, ότι η Ελλάδα είναι ξέφραγο αμπέλι. Έχετε ένα δίκιο, ότι δεν τα ξέραμε όλα. Ή μάλλον μας κρύβατε το εύρος και κυρίως το βάθος της κρίσης και τον οικονομικό εκτροχιασμό 2004 - 2009 που επακολούθησε, με 15% δημοσιονομικό έλλειμμα που το παρουσιάζατε 5,5% και 36 δισεκατομμύρια συνολικό έλλειμμα -24 δισεκατομμύρια το πρωτογενές- που το παρουσιάζατε πολύ χαμηλότερο.

Αλλά ας έρθουμε στο σήμερα, να δούμε τι μας κρύβετε σήμερα, που υπάρχει ένα γενικότερο πρόβλημα αμφισβήτησης της αποτελεσματικότητάς σας. Ενώ η Ελλάδα είναι στις πρώτες θέσεις για τις δαπάνες αντιμετώπισης της κρίσης ως ποσοστό του ΑΕΠ, έχει ταυτόχρονα μια από τις μεγαλύτερες υφέσεις. Μέχρι το τέλος Φεβρουαρίου έχετε δαπανήσει 27 δισεκατομμύρια και 2,4 ανακοινώθηκαν χθες, αλλά η ύφεση είναι 8,8% στην Ελλάδα, 32% πάνω από τον μέσο όρο της Ευρωπαϊκής Ένωσης. Αυτό είναι, 32%, όχι λίγο πάνω!

Τι συμβαίνει; Τι μας κρύβετε; Προφανώς έχουν αναλωθεί τα χρήματα, τα 27 δισεκατομμύρια, αλλά δεν έχουν πιάσει τον ανάλογο τόπο. Αυτή είναι η αλήθεια. Φταίνε οι στόχοι, το πρόγραμμα ή οι χειριστές; Τετρακόσιες χιλιάδες άνεργοι είναι χωρίς στήριξη. Το 70% έως 80% των επαγγελματιών, των μικρών επιχειρήσεων, των πολύ μικρών αλλά και μεσαίων επιχειρήσεων είναι χωρίς στήριξη. Μονίμως επικαλείστε την ευημερία των αριθμών και τις δημοσκοπήσεις και ότι όλα πάνε καλά και αδιαφορείτε για την κοινωνία που βιώνει τα δύσκολα.

Ακούστε την κριτική μας. Ακούστε τις προτάσεις μας. Αλλάξτε ρότα. Η πανδημία ανέδειξε την ανάγκη για συνεννοήσεις όχι μόνο σε τοπικό και σε εθνικό επίπεδο αλλά και σε παγκόσμιο. Οι παγκόσμιες συνεργασίες να ενισχυθούν, να ολοκληρωθεί η ενοποίηση της Ευρωπαϊκής Ένωσης, να αλλάξει το αναπτυξιακό και παραγωγικό πρότυπο και να αναθεωρηθούν οι πολιτικές συνολικά, φέρνοντας ξανά στο επίκεντρο τον άνθρωπο, τις ανάγκες του και το περιβάλλον.

Δικαιώνονται, αλλά δυστυχώς με οδυνηρό τρόπο, οι σύγχρονες σοσιαλδημοκρατικές θέσεις, που δεν είναι μόνο επίκαιρες, αλλά αποτελούν και τον ασφαλή δρόμο διεξόδου από την ύφεση και τη φτώχεια. Με βιώσιμη ανάπτυξη και κοινωνική δικαιοσύνη μπορούμε να πετύχουμε την κοινωνική συνοχή και την ανθρωποκεντρική πρόοδο. Η ανάκαμψη δεν θα είναι μόνο οικονομική. Πρέπει να είναι συνολική.

Για την αντιμετώπιση της σημερινής κρίσης έχουμε καλύτερες προϋποθέσεις έναντι του 2009. Τότε αντιμετωπίσαμε, όχι μόνο μια μουδιασμένη Ευρώπη, αλλά μια αδιάφορη Ευρώπη, που δεν διέθετε μηχανισμούς στήριξης αλλά ούτε βούληση να τις δημιουργήσει. Σήμερα και λόγω του ότι το πρόβλημα είναι συνολικό για όλους έχουμε μια ωριμότερη Ένωση, που στη Σύνοδο Κορυφής τον περασμένο Ιούλιο αποφάσισε το πακέτο των 1,8 τρισεκατομμυρίων ευρώ, μια ιδιαίτερα θετική εξέλιξη.

Διαχρονικά και πριν την πανδημία, η θέση μας ήταν να αυξηθούν οι ίδιοι πόροι της Ευρωπαϊκής Ένωσης προκειμένου να επιτευχθεί, όχι μόνο η οικονομική αλλά και η κοινωνική σύγκλιση και επιπλέον να αντιμετωπιστούν οι περιφερειακές ανισότητες, ένα ζήτημα που αποτελεί βασική θέση δικιά μας και βέβαια είναι ανάγκη για τη χώρα μας και τις άλλες χώρες του ευρωπαϊκού Νότου.

Στα επόμενα χρόνια η Ελλάδα θα έχει στη διάθεσή της, όχι μόνο τα 32 δισεκατομμύρια από το Ταμείο Ανασυγκρότησης και Ανάκαμψης αλλά ταυτόχρονα 28 δισεκατομμύρια από το τρέχον και το νέο ΕΣΠΑ, 20 δισεκατομμύρια επιπλέον από τη νέα ΚΑΠ, 2,7 δισεκατομμύρια που θα μπορούσαν να ήταν περισσότερα από το SURE, γιατί οι χώρες με τον ίδιο πληθυσμό με την Ελλάδα πήραν 7-8 δισεκατομμύρια. Αρκετοί πόροι, που όμως δεν θα αξιοποιηθούν από μόνοι τους, δεν θα τρέξουν τα προγράμματα από μόνα τους. Χρειάζεται σχέδιο, που φαίνεται ότι δεν υπάρχει, με τη μορφή ολοκληρωμένου προγράμματος αξιοποίησης και όχι απλά μέτρων ανάλυσης ανάλωσης των πόρων.

Στην επερώτησή μας για το θέμα δεν «ιδρώσατε» και πολύ. Αοριστολογίες και γενικότητες, χωρίς ποσοτικοποιήσεις και συγκεκριμένες δεσμεύσεις και κυρίως για τις διαδικασίες και τους μηχανισμούς με τους οποίους θα υλοποιηθεί όλο αυτό το σχέδιο. Στην αιτιολογική έκθεση λέτε ότι καταθέσατε στην Ευρωπαϊκή Επιτροπή πρόγραμμα, σχέδιο, αλλά όχι στη Βουλή των Ελλήνων.

Διαβάσαμε σήμερα στον Τύπο της Κρήτης ότι η Ευρωπαϊκή Επιτροπή απέρριψε την κυβερνητική πρόταση για χρηματοδότηση του ΒΟΑΚ από το Ταμείο Ανάκαμψης. Είναι αλήθεια; Αν είναι αλήθεια, είναι ενδεικτικό της προχειρότητάς σας. Δεν αξιοποιήσατε τις εκθέσεις, τις διαπιστώσεις και τις προτάσεις των κοινωνικών εταίρων και των φορέων και κυρίως δεν τις μετασχηματίσατε κυρίως σε πρόγραμμα εφαρμογής. Έστω και τώρα είναι υποχρέωσή σας να καταθέσετε στη Βουλή των Ελλήνων το σχέδιο, να περάσει από τη βάσανο της κριτικής, της βελτίωσης, που θα διασφαλίσει και την αποτελεσματικότητά του.

Χρειάζεται ευρεία δημοκρατική νομιμοποίηση και συναίνεση για να ανασχέσουμε τη βαθιά ύφεση, να αντιμετωπίσουμε τα έντονα οικονομικά και κοινωνικά προβλήματα που αυτή προκαλεί, να μπορέσουμε να αναγεννήσουμε το δημόσιο σύστημα υγείας και κυρίως να πετύχουμε την παραγωγική και αναπτυξιακή ανασυγκρότηση της ελληνικής οικονομίας στη βάση ενός σχεδίου βιώσιμης ανάπτυξης και κοινωνικής συνοχής.

Οι ρυθμίσεις στο δεύτερο σκέλος του νομοσχεδίου που προβλέπονται για το ΤΧΣ, ούτως ώστε να μπορεί να προβαίνει σε κάθε πράξη που θα διασφαλίζει τις επενδύσεις, αφορούν ένα θέμα που έρχεται από το παρελθόν, από τη διακυβέρνηση ΣΥΡΙΖΑ - ΑΝΕΛ με ή χωρίς ή και χωρίς τον κ. Βαρουφάκη. Εξαιτίας του καταστροφικού εκείνου πρώτου εξαμήνου, οδηγηθήκαμε στο τρίτο αχρείαστο μνημόνιο και στην ανακεφαλαιοποίηση που μέχρι τότε δεν χρειαζόταν. Απαξιώθηκαν τα τραπεζικά μας ιδρύματα και είχαμε μια αποτυχημένη ανακεφαλαίωση από την άποψη ότι πέρασαν τράπεζες σε ξένα χέρια, κατά την άποψη μας, και δεν έγινε επιθετική ανακεφαλαίωση, ούτως ώστε να καταστούν ικανές να χρηματοδοτήσουν την ελληνική οικονομία.

Οι διατάξεις του νομοσχεδίου δίνουν δυνατότητες και είναι αυτονόητο ότι στηρίζουμε κάθε προσπάθεια που διασφαλίζει και αυξάνει την εναπομείνασα αξία του χαρτοφυλακίου του ΤΧΣ. Όμως, ξεκαθαρίζουμε ότι δεν θα υπερψηφίσουμε την καθολική ασυλία των στελεχών του ΤΧΣ, η λειτουργία των οποίων οφείλει σε κάθε περίπτωση να είναι στο πλαίσιο του δημόσιου συμφέροντος, να είναι διαφανής και ελέγξιμη.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Κεγκέρογλου.

Καλείται στο Βήμα ο Κοινοβουλευτικός Εκπρόσωπος του Κομμουνιστικού Κόμματος Ελλάδος, ο κ. Νίκος Καραθανασόπουλος. Μετά θα πάρει τον λόγο η κ. Γεροβασίλη και στη συνέχεια θα μιλήσει ο Υφυπουργός Οικονομικών κ. Ζαββός.

Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Ακούσαμε και σήμερα μεγάλες εκφράσεις για την Ευρωπαϊκή Ένωση που αλλάζει για τον για πρώτη φορά κοινό δανεισμό σε επίπεδο Ευρωπαϊκής Ένωσης, κοσμογονικές αλλαγές αφήνετε να εννοηθεί.

Ακούσαμε τον κύριο Υπουργό να πανηγυρίζει ότι για πρώτη φορά η χώρα μας θα λάβει από την Ευρωπαϊκή Ένωση για τα επτά επόμενα χρόνια 72 δισεκατομμύρια ευρώ, αλλά συγκαλύπτετε βασικά ζητήματα πίσω από αυτήν την ανέξοδη φρασεολογία. Ποια είναι αυτά;

Κατ’ αρχάς, για ποιον λόγο έγινε ο συμβιβασμός σε επίπεδο Ευρωπαϊκής Ένωσης με τη δημιουργία του Ταμείου Ανάκαμψης και Ανθεκτικότητας; Αφ’ ενός για να μπορέσει να διαχειριστεί τη νέα καπιταλιστική κρίση η Ευρωπαϊκή Ένωση και να διασώσει τα ευρωπαϊκά μονοπώλια, μαζί με την προσπάθεια την οποία κάνουν τα κράτη-μέλη της Ευρωπαϊκής Ένωσης για να διασώσουν τα δικά τους μονοπώλια -και εδώ πέρα υπάρχει ένας χορός δισεκατομμυρίων για διασώσεις πολυεθνικών- και αφ’ ετέρου εξαιτίας του σκληρού ανταγωνισμού των ευρωπαϊκών μονοπωλίων με τα μονοπώλια των Ηνωμένων Πολιτειών και της Κίνας, διότι και οι Ηνωμένες Πολιτείες με συνεχή πακέτα διασώζουν τις επιχειρήσεις τους, αλλά και η Κίνα, οι άμεσοι ανταγωνιστές- και βεβαίως, μέσα από αυτήν τη διαδικασία θέλει να χρηματοδοτήσει τις στρατηγικές επιλογές του κεφαλαίου σε επίπεδο Ευρωπαϊκής Ένωσης, δηλαδή τη χρηματοδότηση της πράσινης μετάβασης και του ψηφιακού μετασχηματισμού.

Η διαπάλη, η οποία έγινε στους κόλπους της Ευρωπαϊκής Ένωσης και που οδήγησε στην απόφαση να ακυρώσουν τα Κοινοβούλια τη συγκεκριμένη απόφαση που συζητάμε σήμερα, έγινε για το ποιος θα βγει περισσότερο κερδισμένος μέσα από αυτήν τη διαδικασία, ποιοι επιχειρηματικοί όμιλοι, ποιοι κλάδοι της οικονομίας, ποια κράτη θα βγουν περισσότερο ωφελημένα. Ενώ από την άλλη μεριά υπήρξε για ακόμη μια φορά μια πρωτοφανής ομοφωνία για τα συνοδά μέτρα του Ταμείου Ανθεκτικότητας και Ανάπτυξης. Και ποια είναι αυτά τα συνοδά μέτρα, απ’ όλες τις κυβερνήσεις, είτε είναι κεντρώες είτε είναι κεντροδεξιές είτε είναι κεντροαριστερές σε επίπεδο Ευρωπαϊκής Ένωσης; Είναι το μεταρρυθμιστικό πακέτο που πρέπει να συνοδεύει το Ταμείο Ανθεκτικότητας και Ανάπτυξης. Και ποιο είναι αυτό το μεταρρυθμιστικό πακέτο; Στο επίκεντρο έχει την ακόμη μεγαλύτερη αύξηση του βαθμού εκμετάλλευσης της εργατικής τάξης, με τσάκισμα των όποιων εργασιακών δικαιωμάτων έχουν απομείνει σε επίπεδο Ευρωπαϊκής Ένωσης, την ακόμα μεγαλύτερη και ταχύτερη απελευθέρωση των αγορών, για να διαμορφωθεί ένα ακόμη πιο ευνοϊκό περιβάλλον για τη δράση των επιχειρηματικών ομίλων. Μάλιστα, για να είναι σίγουροι ότι τα μέτρα αυτά, τα συνοδά, τα αντεργατικά, τα αντιλαϊκά θα υλοποιούνται, υπάρχει και άλλος ένας βαθμός εποπτείας, ότι αν δεν εφαρμόζονται οι μεταρρυθμίσεις, δεν θα παίρνετε χρήματα.

Ποιος, λοιπόν, κερδίζει και ποιος χάνει απ’ αυτήν τη διαδικασία; Είναι φανερό. Κερδισμένοι μέσα απ’ αυτό το νέο Ταμείο Ανάκαμψης και Ανθεκτικότητας θα βγουν οι μεγάλοι επιχειρηματικοί όμιλοι και χαμένοι θα βγουν οι εργαζόμενοι αλλά και οι λαοί της Ευρωπαϊκής Ένωσης, που θα κληθούν να αποπληρώσουν στο τέλος το νέο αυτόν κοινό δανεισμό και η αποπληρωμή θα γίνει μέσα από την αύξηση των ίδιων πόρων της Ευρωπαϊκής Ένωσης, δηλαδή μέσα από την έμμεση φορολογία.

Βεβαίως, μιας και κάποιοι έλεγαν ότι μέσα από αυτήν τη διαδικασία εμβαθύνει η Ευρωπαϊκή Ένωση και πηγαίνουμε σε έναν δρόμο ολοκλήρωσης του ευρω-ενωσιακού οικοδομήματος, εμείς λέμε ότι αυτή η πορεία εμβάθυνσης οδηγεί την Ευρωπαϊκή Ένωση σε ακόμη πιο αντιδραστική κατεύθυνση, γιατί ακριβώς ισχυροποιείται ο πραγματικός αντίπαλος των εργαζομένων, δηλαδή η ίδια η Ευρωπαϊκή Ένωση.

Απ’ αυτήν την άποψη, είναι φανερό ότι δεν πρόκειται να υπάρξει καμμία απάντηση σ’ αυτά τα οποία καταγράφονται. Ποια είναι αυτά τα οποία καταγράφονται; Οι πολύ μεγάλες κοινωνικές ανισότητες. Σύγκλιση ανάμεσα στις χώρες-μέλη της Ευρωπαϊκής Ένωσης δεν πρόκειται να υπάρξει και η ανισομετρία θα μεγαλώνει ακόμη περισσότερο. Επανέρχονται και πάλι θεωρίες χρεοκοπημένες από το παρελθόν ανάμεσα στον βορρά και στον νότο -ο Σαμίρ Αμίν ήρθε πάλι στην επικαιρότητα μετά από σαράντα χρόνια- για να συγκαλύψουν ότι δεν μπορεί να υπάρξει ισόμετρη ανάπτυξη στον καπιταλισμό, ούτε καν εντός του κράτους-μέλους της Ευρωπαϊκής Ένωσης.

Αλήθεια, το ποιο θα είναι το αποτέλεσμα το απαντά η ίδια η πραγματικότητα. Πόσα δισεκατομμύρια έχουν περάσει από τη χώρα μας από τα ολοκληρωμένα μεσογειακά προγράμματα, τα ΜΟΠ, από τα πακέτα Ντελόρ, από τα ΕΣΠΑ; Το αποτέλεσμα ποιο είναι; Είναι αυτό που βιώνουν σήμερα οι εργαζόμενοι, η νέα γενιά των εργαζομένων, που παίρνουν 350 ευρώ για τρίωρη και τετράωρη απασχόληση. Αυτό είναι το αποτέλεσμα. Επί της ουσίας, λοιπόν, αυτούς τους οποίους εξυπηρέτησαν και ωφέλησαν όλα αυτά τα πακέτα ήταν οι στοχεύσεις των μονοπωλίων και οι ανάγκες των μεγάλων επιχειρηματικών ομίλων.

Γιατί θα έχουμε το ίδιο αποτέλεσμα και μετά τη διαχείριση των 72 νέων δισεκατομμυρίων; Γιατί η ανάπτυξη είναι μια και μοναδική στον καπιταλισμό. Είναι άδικη και ταξική. Δεν μπορεί να υπάρξει ούτε δίκαιη ανάπτυξη στον καπιταλισμό ούτε ισόρροπη ανάπτυξη στον καπιταλισμό. Έχει συγκεκριμένα χαρακτηριστικά, νόμους σιδερένιους που δεν αλλάζουν και δεν αμφισβητούνται. Ποιο θα είναι το αποτέλεσμα; Θα φέρει νέα καπιταλιστική κρίση. Νέα καπιταλιστική κρίση θα ακολουθήσει την όποια αβέβαιη καπιταλιστική ανάπτυξη.

Δεύτερον, θα οξύνει ακόμη περισσότερο τις κοινωνικές ανισότητες. Ο πλούτος θα συγκεντρώνεται σε όλο και λιγότερα χέρια σε παγκόσμιο επίπεδο, όπως καταγράφουν και τα ίδια τα επίσημα στατιστικά στοιχεία, ότι εν μέσω της πανδημίας οι δισεκατομμυριούχοι είδαν τα περιουσιακά τους στοιχεία σε όλον τον κόσμο να πολλαπλασιάζονται μέσα σε έναν χρόνο, τη στιγμή που υπάρχει αναστολή της εργασίας για τους εργαζόμενους, αύξηση της ανεργίας, χρεοκοπία για τους αυτοαπασχολούμενους, τους επαγγελματίες, τους εμπόρους την φτωχομεσαία αγροτιά.

Τρίτον, αυτή η καπιταλιστική ανάπτυξη θα καταστρέψει παραγωγικές δυνάμεις και πρώτα και κύρια την εργατική τάξη.

Και εδώ επιτρέψτε μου μια παρένθεση, πριν πάω στο δεύτερο κομμάτι. Χρειάστηκαν, κύριε Τσακαλώτο, είκοσι χρόνια να αντιληφθείτε κάτι που έλεγε το ΚΚΕ. Το είπατε σήμερα. Δεν μπορεί να υπάρξει κοινό νόμισμα σε οικονομίες που έχουν διαφορετικό βαθμό ανάπτυξης. Πριν από είκοσι χρόνια το έλεγε το ΚΚΕ, ότι η νομισματική ολοκλήρωση αποτελεί μια τεχνητή συγκόλληση ανισόμετρων οικονομιών σε επίπεδο Ευρωπαϊκής Ένωσης και Ευρωζώνης. Και τότε και εσείς -όχι προσωπικά, ως κόμμα, ο Συνασπισμός- καταγγέλλατε το ΚΚΕ που ήταν ενάντια στο ευρώ.

**ΕΥΚΛΕΙΔΗΣ ΤΣΑΚΑΛΩΤΟΣ:** Όχι.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Το καταγγέλλατε τότε ότι είναι ένα παρωχημένο κόμμα, προσκολλημένο στο παρελθόν. Και χρειαστήκατε είκοσι χρόνια για να κάνετε τις ίδιες διαπιστώσεις που έκανε πριν από είκοσι χρόνια το ΚΚΕ και επιβεβαιώθηκε για ακόμη μία φορά.

Τέλος, για το δεύτερο μέρος του νομοσχεδίου, για το χρηματοπιστωτικό σύστημα, το Ταμείο Χρηματοπιστωτικής Σταθερότητας διαμορφώθηκε για τη χρηματοδότηση και τη σωτηρία των τραπεζών στη χώρα μας. Το υπηρετήσατε το Ταμείο Χρηματοπιστωτικής Σταθερότητας όλες οι κυβερνήσεις και όλοι οι Υπουργοί Οικονομικών, άσχετα αν κάποιοι σήμερα βγήκαν και είπαν για το Ταμείο Χρηματοπιστωτικής Σταθερότητας ό,τι μπορεί να φανταστεί ο καθένας. Και ποιο είναι το αποτέλεσμα αυτής της διαχείρισης; 42 δισεκατομμύρια ευρώ δόθηκαν από το Ταμείο Χρηματοπιστωτικής Σταθερότητας στις τέσσερις συστημικές τράπεζες. Το αποτέλεσμα ποιο ήταν; Το 2014 τον Δεκέμβρη η αποτίμηση των μετοχών που διακρατούσε το Ταμείο Χρηματοπιστωτικής Σταθερότητας από 42 δισεκατομμύρια ευρώ που είχε καταβάλει να έχει φτάσει στα 11,6 δισεκατομμύρια ευρώ, δηλαδή να έχουν κάνει φτερά 31 περίπου δισεκατομμύρια ευρώ, το 2018 αυτό να πέσει στα 717,5 εκατομμύρια ευρώ και τον Σεπτέμβριο του 2020, με βάση τα επίσημα στοιχεία που δημοσίευσε το ΤΧΣ, η αποτίμηση των μετοχών που διακρατεί στις τέσσερις συστημικές τράπεζες να έχει πέσει στα 629,5 εκατομμύρια ευρώ. Δηλαδή, περίπου 41 δισεκατομμύρια ευρώ έχουν κάνει φτερά. Και δεν έχουν κάνει φτερά επειδή χάθηκαν, αλλά έχουν μεταφερθεί στο κρατικό χρέος που θα κληθεί να τα πληρώσει αυτά ο Έλληνας φορολογούμενος, τα λαϊκά στρώματα.

Σήμερα, με το μέτρο το οποίο παίρνετε, κάνετε ένα βήμα παραπάνω. Μετατρέπετε από προνομιούχο μέτοχο το ΤΧΣ στις τράπεζες σε κοινό μέτοχο, δηλαδή να μπορεί να συμμετέχει σε οποιαδήποτε αύξηση μετοχικού κεφαλαίου, εφόσον συμμετέχουν και ιδιώτες επενδυτές, έως το ποσοστό των μετοχών που διακρατεί. Για ποιο σκοπό το κάνετε; Βεβαίως, για να προχωρήσει η βιωσιμότητα η κεφαλαιακή επάρκεια του χρηματοπιστωτικού συστήματος.

Το αποτέλεσμα απ’ αυτήν τη διαδικασία είναι καθαρό. Δεν αναιρείται ο στόχος της σταδιακής αποχώρησης του ΤΧΣ από τις τράπεζες, ένας στόχος που ήταν ιδρυτικός και ας λέει τώρα ο εισηγητής του ΣΥΡΙΖΑ ότι πάτε να ιδιωτικοποιήσετε τις τράπεζες. Μα, αυτός ήταν και ο σκοπός του ΤΧΣ. Να σώσει τις τράπεζες και να τις παραδώσει εξυγιασμένες στους ιδιώτες επιχειρηματίες. Αυτός ήταν και ο σκοπός της τρίτης ανακεφαλαιοποίησης που έκανε ο ΣΥΡΙΖΑ ως κυβέρνηση, που απαγόρευσε στους παλαιούς μετόχους να συμμετέχουν στην τρίτη ανακεφαλαιοποίηση, με αποτέλεσμα να χάσει ακόμη περισσότερο το Ταμείο Χρηματοπιστωτικής Σταθερότητας.

Έτσι, λοιπόν, έχουμε τρεις ανακεφαλαιοποιήσεις των τραπεζών, τον αναβαλλόμενο φόρο για να στηριχθούν οι τράπεζες, το σχέδιο «ΗΡΑΚΛΗΣ» για να διαχειριστούν τα «κόκκινα» δάνεια, το πρόγραμμα «ΓΕΦΥΡΑ» για να μη γίνουν νέα «κόκκινα» δάνεια, τον νέο Πτωχευτικό Κώδικα για τη διαχείριση των «κόκκινων» δανείων. Όλα αυτά είναι μέτρα στήριξης των τραπεζών. Και φέρνετε ακόμα ένα μέτρο σήμερα για την άμεση συμμετοχή του Ταμείου Χρηματοπιστωτικής Σταθερότητας σε μελλοντικές αυξήσεις του μετοχικού κεφαλαίου των τραπεζών.

Η ουσία ποια είναι; Η ουσία είναι ότι και αυτή η αύξηση του μετοχικού κεφαλαίου θα οδηγήσει σε νέες απώλειες χρημάτων για το δημόσιο. Και ο κίνδυνος είναι η ενδεχόμενη αύξηση, στην οποία θα συμμετέχει το ΤΧΣ, μαζί με τα 12 δισεκατομμύρια του σχεδίου «ΗΡΑΚΛΗΣ», που δεν είναι διασφαλισμένα, να διαμορφώσουν ακόμη χειρότερες προϋποθέσεις αύξησης του κρατικού χρέους. Μάλιστα, η σταδιακή αποχώρηση λέτε μέσα στο νομοσχέδιο ότι μπορεί να γίνει με πώληση μετοχών από το Ταμείο Χρηματοπιστωτικής Σταθερότητας κάτω και από την τιμή κτήσης τους, δηλαδή με απώλειες επί της ουσίας και όχι με βελτίωση της θέσης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, ολοκληρώνω και ευχαριστώ για τον χρόνο.

Έτσι, λοιπόν, τα αποτελέσματα όλης αυτής της εξέλιξης ποια είναι; Τα «κόκκινα» δάνεια να φουντώνουν, να υπερχρεώνονται στις τράπεζες τα φτωχά λαϊκά στρώματα και μάλιστα η διαχείρισή τους, με την απειλή του νέου Πτωχευτικού Κώδικα, να απειλεί ως δαμόκλειος σπάθη στην απώλεια των περιουσιακών στοιχείων των εργαζομένων, των συνταξιούχων, των αυτοαπασχολούμενων, της φτωχομεσαίας αγροτιάς.

Κύριοι Υπουργοί, θα σας θυμίσω μια κουβέντα που είχαμε κάνει πριν από είκοσι μέρες στην επιτροπή. Ακόμη περιμένουμε τα στοιχεία που είχε δεσμευτεί ο εκπρόσωπος της Ένωσης Τραπεζών της Ελλάδας να μας δώσει, τον πίνακα των δανείων τα οποία διαγράφτηκαν ή «κουρεύτηκαν». Τι δάνεια αφορούν; Γιατί είναι καθαρό ότι αφορούν μόνο επιχειρηματικά δάνεια αυτά τα δάνεια τα οποία «κουρεύτηκαν». Αντίθετα, για τον λαό έχετε διαμορφώσει τον νέο Πτωχευτικό Κώδικα για να του πάρετε τα όποια περιουσιακά στοιχεία.

Άρα, λοιπόν, οι τράπεζες λειτουργούν σε βάρος των λαϊκών αναγκών των υπερχρεωμένων στρωμάτων, λειτουργούν σε βάρος των ίδιων των εργαζομένων. Οι τράπεζες, το 2009 είχαν τέσσερις χιλιάδες εκατόν εξήντα τρία υποκαταστήματα και εξήντα επτά χιλιάδες εργαζόμενους και το 2019, είχαν χίλια οκτακόσια τριάντα οκτώ υποκαταστήματα και τριάντα επτά χιλιάδες εργαζόμενους, δηλαδή μια μείωση των υποκαταστημάτων κατά 63% και των εργαζομένων κατά 47%. Και ας αφήσουμε στην άκρη το πόσο έχασαν οι τραπεζοϋπάλληλοι όλα αυτά τα χρόνια.

Να, λοιπόν, εντατικοποίηση της εργασίας, κλείσιμο καταστημάτων, τραπεζών, αναγκάζοντας τους συνταξιούχους και όλον τον κόσμο να μετακινείται, να κάνει αποστάσεις χιλιομέτρων μέτρων για να μπορέσει να εξυπηρετηθεί, μια και κλείνετε τα επαρχιακά υποκαταστήματα.

Από αυτή, λοιπόν, την άποψη, είναι φανερό, κύριοι Υπουργοί, ότι το Κομμουνιστικό Κόμμα Ελλάδας δεν μπορεί με την ψήφο του να συγκαλύψει και να καλλιεργήσει αυταπάτες για τις επιπτώσεις που θα έχει η κυβερνητική πολιτική τόσο όσον αφορά το Ταμείο Ανάκαμψης, όσον αφορά και το χρηματοπιστωτικό σύστημα. Καταψηφίζουμε το συγκεκριμένο νομοσχέδιο και καλούμε τον κόσμο να κλιμακώσει ακριβώς την πάλη του, διεκδικώντας την ικανοποίηση των σύγχρονων και διευρυμένων του αναγκών.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Καραθανασόπουλε.

Καλείται στο Βήμα η κ. Όλγα Γεροβασίλη από τον ΣΥΡΙΖΑ και την όμορφη Άρτα.

**ΟΛΓΑ ΓΕΡΟΒΑΣΙΛΗ:** Θέλω να αναφερθώ στο ζήτημα που έθεσε ο Βαρουφάκης, αλλά έθιξε και ο κ. Κεγκέρογλου, όσον αφορά την αυριανή συζήτηση για την επίκαιρη ερώτηση που κατέθεσε ο Πρόεδρος του ΣΥΡΙΖΑ - Προοδευτική Συμμαχία Αλέξης Τσίπρας και θα απαντήσει ο Κυριάκος Μητσοτάκης.

Κοιτάξτε, κύριοι συνάδελφοι, το είπα και στη Διάσκεψη των Προέδρων που έθεσε το ζήτημα εκεί ο κ. Γρηγοριάδης, ότι ο Πρόεδρος, ο Αλέξης Τσίπρας, είχε καταθέσει από τον Δεκέμβριο αίτημα για προ ημερησίας συζήτηση σε επίπεδο πολιτικών Αρχηγών, όλων των πολιτικών Αρχηγών, για τα ζητήματα της δημοκρατίας. Θυμίζω ότι δεν προέκυψαν τώρα, αλλά έχουν ξεκινήσει από το φθινόπωρο του 2019 με την εισβολή της Αστυνομίας στον κινηματογράφο για την ταινία «Τζόκερ» και φτάνοντας μέχρι τα αποτρόπαια που βλέπουμε τις τελευταίες μέρες. Σε αυτό το αίτημα ο κ. Μητσοτάκης δεν απάντησε ποτέ, διότι προφανώς δεν ήθελε μία συζήτηση διευρυμένη μεταξύ όλων των πολιτικών Αρχηγών στο ελληνικό Κοινοβούλιο.

Με την ένταση των φαινομένων τις τελευταίες μέρες, ναι, ο Αλέξης Τσίπρας κατέθεσε μια επίκαιρη ερώτηση που πια είναι ένας προς έναν, μήπως συζητηθεί νωρίτερα, για να μη χάνεται η επικαιρότητα από τα γεγονότα.

Άρα είναι επιλογή προσωπική του κ. Μητσοτάκη να μην έρθει στο ελληνικό Κοινοβούλιο να απαντήσει σε όλους τους πολιτικούς Αρχηγούς, διότι προφανώς δεν θέλει σύσσωμη την Αντιπολίτευση απέναντί του, που έτσι και αλλιώς είναι για τα θέματα της δημοκρατίας. Επέλεξε να απαντήσει μόνον στον Αλέξη Τσίπρα αύριο.

Ωστόσο, στη Διάσκεψη των Προέδρων, που ετέθη το ζήτημα από τον κ Γρηγοριάδη, συνηγορήσαμε και ενισχύσαμε το αίτημα του ΜέΡΑ25. Άρα, επιλογή του κ. Μητσοτάκη είναι να απαντήσει αύριο και στους δύο πολιτικούς Αρχηγούς που έχουν καταθέσει το ερώτημα. Έτσι, όταν απευθύνεστε προς κάποιον υπεύθυνο, προφανώς αυτός ο υπεύθυνος δεν είναι ο Αλέξης Τσίπρας, αλλά ο Κυριάκος Μητσοτάκης.

Συνεχίζω. Δεν μπορώ να αποφύγω να μιλήσω για τα γεγονότα των τελευταίων ημερών όπως αντιλαμβανόμαστε όλοι. Έχουμε δει ένα όργιο αστυνομικής καταστολής, αναίτια επίθεση αστυνομικών σε πολίτες στην πλατεία της Νέας Σμύρνης μέρα μεσημέρι την ώρα που έκαναν βόλτα, άγριο ξυλοδαρμό του νεαρού εκεί και όλα όσα ακολούθησαν και φτάσαμε στην εγκληματική επίθεση στον αστυνομικό, με τον τραυματισμό του αστυνομικού και όλα όσα έγιναν το βράδυ εκείνο μετά τον τραυματισμό του αστυνομικού.

Όπως είπα, δεν πρόκειται για ένα μεμονωμένο περιστατικό, αλλά για συνεχείς, επαναλαμβανόμενες, συστηματικές πρακτικές υπέρμετρης παράνομης αστυνομικής βίας. Θυμίζω πως από αυτά τα περιστατικά που έχουν συμβεί όλο αυτό το διάστημα δεν έχει διερευνηθεί ούτε ένα από όλα αυτά. Έχουν «ανέβει» βίντεο. Ευτυχώς υπάρχει το διαδίκτυο, ευτυχώς υπάρχουν οι πολίτες, αλλιώς δεν θα τα βλέπαμε όλα αυτά. Βεβαίως, υπάρχουν και διαχρονικά ζητήματα διερεύνησης των περιστατικών και της αστυνομικής αυθαιρεσίας και της διαφθοράς.

Επί των ημερών μας, λοιπόν, πρώτον το 2016, επί υπουργίας κ. Τόσκα, θεσμοθετήθηκε ο Εθνικός Μηχανισμός Διερεύνησης Περιστατικών Αυθαιρεσίας για τα Σώματα Ασφαλείας και έδωσε τότε την αρμοδιότητα στον Συνήγορο του Πολίτη ως εγγυητή και ως εξωτερικό πέραν του Σώματος της Αστυνομίας, ως μία ανεξάρτητη αρχή η οποία μπορεί να εγγυηθεί τη διαδικασία.

Η Κυβέρνηση επέλεξε να μη συνεχίσει αυτή την οδό, αλλά να κάνει άλλη μία επιτροπή με τον κ. Αλιβιζάτο. Ο κ. Αλιβιζάτος τώρα, δεύτερη φορά, δεν μπορεί να απειλήσει με παραίτηση. Ο ίδιος είπε ότι δεν λειτούργησε ποτέ, αλλά τελικά αποφάσισε και ο ίδιος να πει ότι φταίει ο ΣΥΡΙΖΑ.

Επίσης, η Ελληνική Αστυνομία έχει μία εξαιρετική υπηρεσία, αυτή των Εσωτερικών Υποθέσεων, η οποία με τροπολογία που κατατέθηκε το 2019, που υπογράφω εγώ και ο Φώτης Κουβέλης, αναβαθμίστηκε. Συνενώσαμε τις αρμόδιες υπηρεσίες του Λιμενικού και του Πυροσβεστικού Σώματος σε μία, για να ενισχύσουμε τον ρόλο, τον τρόπο και τη μέθοδο λειτουργίας και με έναν μηχανισμό αναδιοργάνωσης της υπηρεσίας.

Επίσης, θεσπίσαμε ο διοικητής της υπηρεσίας αυτής να ορίζεται μετά από γνώμη της Επιτροπής Θεσμών και Διαφάνειας της Βουλής, για να υπάρχει λογοδοσία προς το ελληνικό Κοινοβούλιο, με τριετή θητεία. Αναβαθμίσαμε την ανεξαρτησία και αυτής της θέσης. Αυτά ήταν δύο σημαντικά βήματα που έγιναν στις μέρες μας, για να αντιμετωπίσουμε τα ζητήματα αυτά.

Υπάρχουν αντιστάσεις στην Ελληνική Αστυνομία. Υπάρχει κακώς νοούμενη συναδελφικότητα και αλληλεγγύη. Υπάρχουν τάσεις συγκάλυψης. Αντιμετωπίσαμε και αυτό σε μεγάλο βαθμό, όχι πάντα. Υπήρχαν μεμονωμένα περιστατικά και επί των ημερών μας. Ωστόσο, δίναμε μία μάχη η οποία έχει διάρκεια και έχει δοθεί σαφές σήμα προς όλους τους αστυνομικούς και από την πολιτική ηγεσία και από τη φυσική ηγεσία -στις μέρες μας δεν βλέπουμε τη φυσική ηγεσία πουθενά- ότι δεν μπορούν να μένουν ατιμώρητα και δεν μπορούν να είναι ανεξέλεγκτοι οι αστυνομικοί. Εν πάση περιπτώσει, σήμερα τίποτα από όλα αυτά δεν διερευνάται.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Μακρηγόρησα και ξέφυγα από τον χρόνο, κύριε Πρόεδρε;

**ΠΡΟΕΔΡΕΥΩΝ (Απόστολος Αβδελάς):** Όχι, μη στεναχωριέστε, κυρία Γεροβασίλη. Δεν ξεφύγατε. Έχετε ακόμη ένα λεπτό.

**ΟΛΓΑ ΓΕΡΟΒΑΣΙΛΗ:** Ξέφυγα σε σχέση με αυτά που πρέπει να πω.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής, κ**. ΧΑΡΑΛΑΜΠΟΣ ΑΘΑΝΑΣΙΟΥ**)

Στη συνέχεια είδαμε και ένα διάγγελμα του Πρωθυπουργού, ο οποίος μας είπε ότι πρέπει να ρίξουμε τους τόνους όλοι. Να συμφωνήσω ότι είναι μια σωστή κατεύθυνση, πλην όμως ο ίδιος το είπε, αλλά τι είδαμε τελικά σήμερα τα ξημερώματα; Είδαμε σε μία κατάληψη στο Πανεπιστήμιο Θεσσαλονίκης, που έχει αναγγελθεί από χθες ότι θα έληγε σήμερα στις 11.00´, ότι αποφασίστηκε μία πολυέξοδη, θεαματική επιχείρηση από την Ελληνική Αστυνομία, με drones, με ελικόπτερα κ.λπ., για μια κατάληψη η οποία στα αλήθεια είχε λήξει. Αυτό δεν είναι επικοινωνιακό σόου, χωρίς ουσία, χωρίς αντικείμενο, μόνο επίδειξη ισχύος;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνει ο χρόνος. Δεν πρόλαβα να πω για το νομοσχέδιο, αλλά έχουν πει πολλά οι συνάδελφοί μου. Θα σταματήσω, για να μην κλέψω άλλον χρόνο.

Ωστόσο -και κλείνω με αυτό- ο Πρωθυπουργός εγγυήθηκε ενότητα, ασφάλεια και ευημερία. Απέτυχε και στα τρία. Επένδυσε σε στρατηγική έντασης, απειλώντας συχνά την ίδια τη δημοκρατία. Δόθηκε στη δημοσιότητα το όνομα του παιδιού που ξυλοκοπήθηκε από paper της Νέας Δημοκρατίας. Αυτά τα στοιχεία τα έχει η Υποδιεύθυνση Ασφαλείας Αττικής. Ή η Ασφάλεια πήγε στο Μαξίμου ή το Μαξίμου στην Ασφάλεια. Δεν ξέρω, πάντως σίγουρα δεν έπρεπε να είναι στο Μαξίμου ακριβώς.

Ξέρετε, αυτά επικοινωνιακά πέφτουν ως μολότοφ από την πλευρά της Κυβέρνησης. Δυναμιτίζουν το κλίμα. Ο Πρωθυπουργός, ο οποίος έχει και την πρώτη ευθύνη διατήρησης του ήπιου κλίματος και της συναίνεσης, της συνεννόησης, της ηρεμίας, της κοινωνικής ειρήνης, θα πρέπει ο ίδιος, αντί για λόγια, να ακολουθεί πράξεις .

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανσίου):** Ευχαριστώ, κυρία Γεροβασίλη.

Θα δώσω τον λόγο τώρα στον Υφυπουργό Οικονομικών κ. Γεώργιο Ζαββός. Πάντως, δεν χάνεται πολύ η σειρά. Μετά τον Υφυπουργό θα μιλήσει ο κ. Ρουσόπουλος, ο οποίος θα προηγηθεί διότι έχει ανειλημμένη υποχρέωση. Νομίζω ότι οι δύο συνάδελφοι που προηγούνταν, δεν έχουν αντίρρηση. Κύριε Ρουσόπουλε, να ετοιμάζεστε.

Ελάτε, κύριε Υφυπουργέ, έχετε τον λόγο.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι Βουλευτές, η Κυβέρνηση φέρνει σήμερα στη Βουλή ένα σημαντικό σχέδιο νόμου. Αναφέρομαι όχι μόνο στο σχέδιο νόμου για τους ιδίους πόρους, αλλά στο σχέδιο που αφορά τη συμμετοχή του Ταμείου Χρηματοπιστωτικής Σταθερότητας σε αυξήσεις μετοχικού κεφαλαίου στο πλαίσιο στρατηγικής αποεπένδυσης από τις τράπεζες.

Είχαμε την ευκαιρία τις τελευταίες ημέρες να το συζητήσουμε εκτενώς, τόσο στην ειδική επιτροπή, όσο και με τους αρμόδιους φορείς, όπου μπόρεσαν ν’ αναλύσουν αρκετές πλευρές αυτού -θα έλεγα- του σημαντικού, αλλά και δύσβατου τεχνικά νομοσχεδίου.

Προ ολίγου, ο Υπουργός Οικονομικών παρουσίασε με μια πολύ συστηματική ανάλυση ουσίας όλα εκείνα τα στοιχεία και τα δεδομένα και εντόπισε τα αίτια της κρίσης και τις επιπτώσεις που είχαν στο τραπεζικό σύστημα μέχρι τη μέρα που ήρθε αυτή η Κυβέρνηση. Ο εισηγητής της Πλειοψηφίας είχε τη δυνατότητα με εύστοχη και διεισδυτική ανάλυση να επισημάνει επίσης αρκετές από τις πλευρές αυτού του σχεδίου νόμου.

Θα ήθελα στη σημερινή παρουσία του νομοσχεδίου να εντοπίσουμε ακριβώς ποια είναι τα πιο σημαντικά σημεία και ιδιαίτερα να αποσαφηνίσουμε τους στόχους, τις αρχές, τα μέσα και το πλαίσιο των μεταρρυθμίσεων στο τραπεζικό σύστημα μέσα ακριβώς στο οποίο εντάσσεται και η συζήτηση και το παρόν νομοσχέδιο.

Ποια είναι η βραχυπρόθεσμη στρατηγική μας για τις μεταρρυθμίσεις του τραπεζικού συστήματος; Αυτό -θα έλεγα- συνοψίζεται σε τρεις αλληλένδετους, μεταρρυθμιστικούς άξονες: Πρώτον, στην πλήρη και επιτυχή εφαρμογή του προγράμματος «ΗΡΑΚΛΗΣ», δηλαδή της συστηματικής προσπάθειας που κάνουμε για τη δραστική μείωση των κόκκινων δανείων. Μέχρι σήμερα, μειώνουμε τα κόκκινα δάνεια με επιτυχή συμμετοχή και των τεσσάρων συστημικών τραπεζών, με χαρτοφυλάκια που ανέρχονται σε 32 δισεκατομμύρια ευρώ και αυτό μόνο στον πρώτο χρόνο της λειτουργίας.

Αυτό έγινε, κυρίως, με τη συμμετοχή των διεθνών επενδυτών, χωρίς καμμία επιβάρυνση του Έλληνα φορολογούμενου. Αυτό έγινε τώρα και όχι στην προηγούμενη κυβέρνηση, γιατί ακριβώς υπήρξε ένα ρεαλιστικό σχέδιο πάνω στο οποίο συντάχθηκε ολόκληρο το τραπεζικό σύστημα. Προϋπόθεση για την επιτυχία του ήταν η εμπέδωση της αξιοπιστίας στους εταίρους και στους επενδυτές, η οποία αποκαταστάθηκε ακριβώς με την ανάληψη της διακυβέρνησης από τον Κυριάκο Μητσοτάκη, αλλά και με αποφασιστικές τομές της κυβερνητικής πολιτικής στο τραπεζικό σύστημα.

Δεύτερος άξονας είναι η παράταση του προγράμματος «ΗΡΑΚΛΗΣ», δηλαδή «ΗΡΑΚΛΗΣ 2», το οποίο σηματοδοτεί μια νέα ποιοτικά και λειτουργικά διαφορετική φάση στο τραπεζικό σύστημα. Πρόκειται για τις ίδιες τις τράπεζες που μας ζητούν και καλωσορίζουν τον «ΗΡΑΚΛΗ 2» όσο και οι Ευρωπαίοι εταίροι, όπως αναφέρεται και στην ένατη έκθεση ενισχυμένης εποπτείας που δημοσιεύθηκε τον Φεβρουάριο, όσο και από τους διεθνείς επενδυτές.

Αυτό είναι κορυφαίας σημασίας γεγονός, γιατί ακριβώς αυτήν τη χρονιά, αλλά και σίγουρα μέσα στο 2022, όλες οι συστημικές τράπεζες θα έχουν επιτύχει έναν μονοψήφιο αριθμό κόκκινων δανείων. Πρόκειται για ένα κρίσιμο επίτευγμα, γιατί με αυτόν τον τρόπο οι τράπεζες απαλλάσσονται από το δυσβάσταχτο άγος των προβληματικών δανείων, ενισχύουν την κεφαλαιακή τους βάση και μπορούν πια με απελευθερωμένους πόρους να προσφέρουν ρευστότητα που στοχεύει στην πραγματική οικονομία, στις μικρομεσαίες επιχειρήσεις, τους επαγγελματίες, τους πολίτες, τα νοικοκυριά. Έτσι, το ελληνικό τραπεζικό σύστημα είναι πια θωρακισμένο κεφαλαιακά και καθίσταται ανταγωνιστικό.

Τρίτος άξονας, είναι η εισαγωγή του παρόντος νομοσχεδίου με το οποίο μεταρρυθμίζουμε το Ταμείο Χρηματοπιστωτικής Σταθερότητας. Το προσαρμόζουμε σε μια νέα εποχή τραπεζικού συστήματος. Αυτό το ταμείο υπήρξε, όπως ξέρετε, μία -θα έλεγα- απεικόνιση μιας δύσκολης περιόδου, εποχής που πέρασε η χώρα μέσα από συμπληγάδες, οι οποίες έχουν αφήσει και τις κακώσεις τους.

Αναμορφώνουμε το Ταμείο Χρηματοπιστωτικής Σταθερότητας ως όργανο κεντρικής σημασίας, ώστε να ενισχύσουμε ακριβώς την ικανότητα των ελληνικών πιστωτικών ιδρυμάτων, στα οποία συμμετέχει το ταμείο, να υπερβούν τις παθογένειες του παρελθόντος και να αναπτύξουν πια με εμπιστοσύνη τα επιχειρησιακά τους σχέδια.

Στόχος μας είναι να γίνει αυτό με την προσέλκυση των επενδυτών στις ελληνικές τράπεζες και με νέα κεφάλαια. Ένα σημαντικό βήμα προς την κατεύθυνση αυτή είναι η σταδιακή απεμπλοκή του δημοσίου από τον τραπεζικό τομέα. Γι’ αυτό σηματοδοτούμε με σαφήνεια τους όρους της πολιτικής μας, όρους που δείχνουν εμπιστοσύνη στις προοπτικές της ελληνικής οικονομίας και του τραπεζικού συστήματος.

Είναι ακριβώς αυτοί οι τρεις άξονες που συνιστούν τον πυρήνα της μεταρρυθμιστικής στρατηγικής της Κυβέρνησης για τον χρηματοπιστωτικό τομέα. Τολμούμε μέσα από διαφάνεια, από καινοτόμες λύσεις της αγοράς να μεγιστοποιούμε τις επενδυτικές επιλογές και επιδιώκουμε τις βέλτιστες συνέργειες για το όφελος του Έλληνα πολίτη και της οικονομίας.

Κυρίες και κύριοι Βουλευτές, μεταρρυθμίζουμε το τραπεζικό σύστημα σε μια κρίσιμη συγκυρία, γιατί χρειαζόμαστε επειγόντως ένα εύρωστο τραπεζικό σύστημα, ευέλικτο, ικανό να μεταφέρει αποτελεσματικά στην πραγματική οικονομία τους, πράγματι, τεράστιους πόρους που θα εισρεύσουν από το Ταμείο Ανάκαμψης.

Ιδιαίτερα αυτή την περίοδο που αρχίζει να φαίνεται πια η έξοδος από την πανδημία και οι μηχανές της παγκόσμιας οικονομίας ξαναζεσταίνονται για την επόμενη μέρα, είναι αυτό ακριβώς το μεγάλο στοίχημα αυτής της περιόδου. Σήμερα, που η χώρα αντιμετωπίζει τη μεγαλύτερη πρόκληση από τότε που εντάχθηκε στην ΕΟΚ, πρόκληση κομβικού μετασχηματισμού του παραγωγικού της δυναμικού, μας χρειάζονται διαφορετικές βέλτιστες κλίμακες, καθώς και αναμόρφωση και μεταρρύθμιση του τραπεζικού συστήματος.

Διότι η κρίση του κορωνοϊού επιφέρει πρωτόγνωρες γεωοικονομικές ανακατατάξεις, δημιουργεί προκλήσεις, δημιουργεί, όμως, και νέες ευκαιρίες. Είδατε -και το σημειώσατε όλοι- πόσο γρήγορα κάτω από την πίεση των γεγονότων και μιας δεινής πραγματικότητας προσαρμόζονται και οι πολιτικές της Ευρωπαϊκής Ένωσης με ταχύτητα. Τι άλλο είναι ακριβώς η τεράστια δύναμη πυρός, την οποία έχει το Ταμείο Ανάκαμψης, ο πρωτοφανής αυτός -αν θέλετε- και καινοτόμος οιονεί δημοσιονομικός βραχίονας της Ευρωπαϊκής Ένωσης που εστιάζεται σε δύο βασικά στοιχεία, άξονες, αφενός με την ψηφιακή μετάβαση και αφετέρου την «πράσινη ανάπτυξη»; Τι σημαίνουν όλα αυτά άραγε στην ουσία;

Μετά από σαράντα χρόνια αλλάζουν και πάλι οι κανόνες του παιχνιδιού και μας δίνεται και πάλι, πιθανόν για τελευταία φορά, η ευκαιρία να κλείσουμε την ψαλίδα, αυτό δηλαδή το χάσμα βορρά και νότου και να πλησιάσουμε τους μέσους ευρωπαϊκούς όρους. Είναι το κρίσιμο ραντεβού της δεκαετίας. Η απόδοσή μας θα είναι μετρήσιμη. Ο μετασχηματισμός της οικονομίας μας είναι αναγκαία προϋπόθεση, ώστε μέσα στα επόμενα πέντε χρόνια να έχει επιστρέψει το μεγαλύτερο μέρος των νέων που έφυγαν από αυτή τη χώρα, αναζητώντας εργασίες και ευκαιρίες στο εξωτερικό. Πρέπει και μπορούμε να αναστρέψουμε το brain drain.

Κύριε Πρόεδρε, δεν θα αναλύσω τις πτυχές του νομοσχεδίου, στις οποίες νομίζω εντρύφησαν οι Βουλευτές και οι εισηγητές. Θα ήθελα μόνον να σταχυολογήσω ορισμένες παρατηρήσεις. Το πρώτο είναι ότι μιλάμε σε αυτή την περίπτωση για αύξηση μετοχικού κεφαλαίου, την οποία πρέπει να διακρίνουμε από τη λεγόμενη «ανακεφαλαιοποίηση», όπου σημαίνει την αναπλήρωση του ελλείποντος εποπτικού κεφαλαίου για σκοπούς εξυγίανσης, δηλαδή αυτό που έγινε στο παρελθόν. Μιλάμε, όμως, τώρα για κάτι διαφορετικό, για τη δυνατότητα των τραπεζών να προσφεύγουν με όρους της αγοράς στις κεφαλαιαγορές για άντληση των κεφαλαίων, τα οποία τους χρειάζονται.

Δίνουμε τεράστια και σημαντική ευελιξία στο Ταμείο Χρηματοπιστωτικής Σταθερότητας, για να αναπτύξει την πολιτική αποεπένδυσής του. Και επ’ αυτού, θα ήθελα να πω ότι ενισχύουμε την εταιρική διακυβέρνηση, καθιστώντας βασικό όργανο του ταμείου την εκτελεστική επιτροπή, η οποία θα έχει πλέον το τεκμήριο αρμοδιότητας. Είναι το γενικό συμβούλιο. Ενώ η εκτελεστική επιτροπή θα παραμείνει όργανο που κάνει την καθημερινή διαχείριση.

Συζητήθηκε σε αρκετή έκταση το θέμα της ευθύνης των μελών του Ταμείου Χρηματοπιστωτικής Σταθερότητας. Θα ήθελα απλώς να πω ότι με βάση τη ρύθμιση, την οποία εισάγει η Κυβέρνηση, πραγματοποιείται ένας νομικός παραλληλισμός ανάμεσα στη ρύθμιση που αφορούσε και αφορά τα στελέχη των τραπεζών και τα στελέχη τώρα του Ταμείου Χρηματοπιστωτικής Σταθερότητας. Υπάρχει μια λογική σε αυτήν τη ρύθμιση που εφαρμόζεται και στα μέλη του ταμείου, γιατί είναι δύσκολο να απαιτούμε από έναν φορέα, που κλήθηκε ανεξαρτήτως των χρηματοοικονομικών συνθηκών εκών άκων να χορηγήσει κεφάλαια τη μια φορά για να στηρίξει το τραπεζικό σύστημα μέσα σε συγκεκριμένο χρονοδιάγραμμα και, παράλληλα, να του ζητούμε, όπως γίνεται τώρα, να αποεπενδύσει. Δεν μπορούμε ταυτόχρονα, επίσης, να ζητούμε άμεσο κέρδος σε όλες αυτές τις διαδικασίες.

Και μην ξεχνάμε ότι η αποεπένδυση δεν είναι μια στατική διαδικασία. Χρειάζεται να ζυγοσταθμίσουμε σημαντικές παραμέτρους μακροοικονομικές, μικροοικονομικές, συγκυρίας, ώστε στο τέλος να υπάρξει το καλύτερο δυνατό αποτέλεσμα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, κύριε Υφυπουργέ, ολοκληρώστε.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Ο ρόλος του ταμείου είναι όπως μπήκε στο μετοχικό κεφάλαιο των τραπεζών έτσι και να βγει.

Κλείνοντας, κύριε Πρόεδρε, θα ήθελα να πω και απαντώντας σε κάποιον βαθμό στις παρατηρήσεις που έκανε ο κ. Τσακαλώτος ότι, πράγματι, σήμερα φέρνουμε προς συζήτηση και ψήφιση ένα πρώτο στάδιο κρίσιμων ρυθμίσεων που αφορούν τη δυνατότητα του ταμείου να αποεπενδύει. Προφανώς θα υπάρξει και δεύτερο στάδιο.

Στο δεύτερο στάδιο νομίζουμε ότι θα έχουμε τη δυνατότητα να συζητηθούν ρυθμίσεις -θα έλθει κάποια στιγμή- που αφορούν τον εξορθολογισμό των τραπεζών, όπως είναι, παραδείγματος χάριν, αυτή που αφορά τα προσόντα των μελών του διοικητικού συμβουλίου των τραπεζών.

Επίσης, θίξατε και το θέμα της επαρκούς ή όχι εταιρικής διακυβέρνησης με βάση το υπάρχον σύστημα. Είναι κάτι που νομίζω ότι θα αξιολογήσουμε, θα συζητήσουμε και αν υπάρξει ανάγκη, θα γίνουν και οι κατάλληλες ρυθμίσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, ολοκληρώστε.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Κυρίως, όμως, -και κλείνω, κύριε Πρόεδρε, σε ένα λεπτό- θα πρέπει σε μια άλλη φάση να δούμε ποιος θα είναι αυτός ο ρόλος που πρέπει να διαδραματίσει από εδώ και εμπρός το Ταμείο Χρηματοπιστωτικής Σταθερότητας. Συστήθηκε δέκα χρόνια πριν, έχουν αλλάξει αρκετά, όμως, πράγματα και αυτήν τη στιγμή έχει να επιτελέσει έναν νέο ρόλο έχοντας λάβει υπ’ όψιν ότι έχουν γίνει μεγάλες, σημαντικές θετικές μεταβολές και ότι το ελληνικό τραπεζικό σύστημα περνάει σε μια άλλη φάση.

Σε αυτό το πλαίσιο θα υπάρξουν οπωσδήποτε παράμετροι, οι οποίοι θα ληφθούν υπ’ όψιν για την επόμενη φάση- θα έλεγα- όπως η διασφάλιση των πόρων του ταμείου που έχουν τοποθετηθεί στις τράπεζες, επίσης η διασφάλιση της ανεξαρτησίας του, ότι το ταμείο θα πρέπει να έχει μια στρατηγική εξόδου από τις τράπεζες.

Και όλα αυτά, όπως είχαμε την ευκαιρία να πούμε και στην αρμόδια επιτροπή, πρέπει να γίνουν στο πλαίσιο των κανόνων του κράτους δικαίου, στο πλαίσιο του ελληνικού Συντάγματος και στο πλαίσιο του ενωσιακού Δικαίου.

Σταματώ εδώ, κύριε Πρόεδρε, και σας ευχαριστώ ιδιαιτέρως.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Υφυπουργέ.

Γενικώς το λέω, παρακαλώ να τηρούμε τους χρόνους, γιατί είναι πάρα πολλοί ομιλητές ακόμα.

Τον λόγο έχει τώρα ο συνάδελφος από τη Νέα Δημοκρατία κ. Θεόδωρος Ρουσόπουλος.

**ΘΕΟΔΩΡΟΣ ΡΟΥΣΟΠΟΥΛΟΣ:** Κύριε Πρόεδρε. ευχαριστώ τόσο υμάς όσο και τους δύο συνάδελφους που εκόντες άκοντες μου παραχωρούν τη θέση τους. Έχουν περάσει επτάμιση ώρες συνεδρίασης και έχουν μιλήσει μόνο επτά Βουλευτές. Αντιλαμβάνομαι ότι σήμερα το πρόγραμμα άλλαξε τελείως με τις παρεμβάσεις των πολιτικών Αρχηγών. Ενδιαφέρουσες ήταν, ωστόσο, οι αντιπαραθέσεις των απόψεων που ακούστηκαν.

Για τα του νομοσχεδίου έχουν ακουστεί σχεδόν τα πάντα. Θα μείνω σε δύο μόνο σημεία. Για το Ταμείο Χρηματοπιστωτικής Σταθερότητας η προστασία της επένδυσης του ταμείου και η διατήρηση της συμμετοχής του, προκειμένου να μπορεί μελλοντικά να προχωρήσει σε αποεπένδυση με πιθανότατα καλύτερους όρους, είναι το σημαντικότερο σημείο του δεύτερου μέρους, ενώ για το πρώτο μέρος τι καλύτερο μπορεί να ειπωθεί από αυτό που επανέλαβε πριν από λίγη ώρα από του Βήματος ο Υπουργός Οικονομικών, ο κ. Σταϊκούρας, αναφέροντας τα 72 δισεκατομμύρια που θα λάβουμε μέσω του πολυετούς προγράμματος τα επόμενα χρόνια, ήτοι με βάση τη συνεισφορά και τη δική μας και το τι λαμβάνουμε από την Ευρωπαϊκή Ένωση για κάθε 1 ευρώ που θα πληρώνουμε θα παίρνουμε περίπου 4,6 ευρώ.

Ωστόσο, ακούστηκαν πάρα πολλά και κυρίως τρία πράγματα είναι που μονοπώλησαν τη συζήτηση. Το ένα είναι η οικονομία, το άλλο είναι η πανδημία και το άλλο είναι τα τελευταία γεγονότα των τελευταίων ημερών. Θα μου επιτρέψετε να πω δύο κουβέντες και για αυτά. Άλλωστε είναι συναφή τα θέματα ειδικά τα της οικονομίας και της πανδημίας που ταυτίζονται με αυτά που συζητούμε το τελευταίο διάστημα.

Εις ό,τι αφορά την οικονομία, αντιλαμβάνομαι την αμηχανία συναδέλφων από την Αξιωματική Αντιπολίτευση, καθώς η πρόβλεψη του Αρχηγού της για 12% σήμερα ανακοινώνεται ότι θα είναι η πρόβλεψη γύρω στο 8,2%, καθώς, επίσης, οι προβλέψεις τους για το ότι δεν θα μπορέσουμε να φτάσουμε ούτε στα 12 δισεκατομμύρια να δώσουμε στον κόσμο από πέρυσι, όταν ζητούσαν εμπροσθοβαρώς να κινηθούμε για τα προβλήματα που δημιουργούσε η πανδημία, έπεσαν τελείως έξω. Για την ακρίβεια θα δοθούν περίπου 36 δισεκατομμύρια, δηλαδή τρεις φορές πάνω από αυτά, καθώς οι προβλέψεις τους για την ελαστικότητα των αποπληρωμών και την επιστρεπτέα προκαταβολή, η οποία κατά ένα μεγάλο γίνεται μη επιστρεπτέα προκαταβολή, και με τις σημερινές ανακοινώσεις της Κυβέρνησης έχουν πέσει τελείως έξω.

Τελείως έξω έχουν πέσει και τα όσα έχουν πει για την πανδημία. Ακούσαμε μια διαρκή επανάληψη καταστροφολογίας σε σχέση με την πανδημία.

Επειδή αναφέρθηκε προηγουμένως συνάδελφος στην Έδρα για τα όσα ειπώθηκαν ή για τα όσα ανακοινώθηκαν από το «BLOOMBERG» σήμερα, έψαξα και τα βρήκα και διαπιστώνω ότι οι δείκτες, τους οποίους αναφέρει το «BLOOMBERG» που στηρίζονται στον «ECONOMIST», στη Eurostat και στο πανεπιστήμιο «JOHN HOPKINS» είναι δείκτες, οι οποίοι φέρνουν τη χώρα μας έντεκα θέσεις καλύτερα από ότι πριν από λίγους μήνες, είναι δείκτες που αποδεικνύουν ότι ακόμα και οι εμβολιασμοί ανά εκατό χιλιάδες κατοίκους είναι πολύ καλύτεροι σε σχέση με τη Γερμανία, την Ελβετία, την Ισπανία, την Αυστρία, την Ιταλία, τη Γαλλία, την Ολλανδία, τη Νορβηγία, το Βέλγιο. Όσον αφορά τους δείκτες για τους επαγγελματίες υγείας, τον Σεπτέμβριο του 2020 είχαμε ογδόντα οχτώ χιλιάδες επαγγελματίες υγείας, τον Νοέμβριο του 2020 εκατό χιλιάδες εννιακόσιους ογδόντα τέσσερις επαγγελματίες υγείας.

Άρα, δηλαδή, όλες εκείνες οι προβλέψεις, καθώς και οι επιθέσεις που δέχτηκε η Κυβέρνηση ότι δεν έχει φροντίσει το Εθνικό Σύστημα Υγείας αποδεικνύονται απλώς φρούδες ελπίδες και λυπάμαι που το λέω αυτό για την Αξιωματική Αντιπολίτευση και λυπάμαι γιατί αναφέρω τη λέξη «ελπίδες» όχι γιατί έγιναν πραγματικότητα, βεβαίως.

Κλείνω το θέμα για την πανδημία με την τηλεκπαίδευση. Τι καλύτερη απόδειξη όταν το καλοκαίρι του 2019 είχαμε τεσσερισήμισι χιλιάδες φορητούς υπολογιστές στα σχολεία και τον Ιανουάριο του 2021 έχουμε ενενήντα χιλιάδες φορητούς υπολογιστές και tablet και έχουμε ένα εκατομμύριο τετρακόσιες χιλιάδες μαθητές και εκατόν ογδόντα χιλιάδες εκπαιδευτικό προσωπικό που ταυτόχρονα έχουν πρόσβαση στη διδασκαλία, η οποία γίνεται όχι ανέφελα, διότι, βεβαίως, όλους μας έχει επηρεάσει η πανδημία, αλλά πάντως σίγουρα πολύ καλύτερα από τις προβλέψεις της Αξιωματικής Αντιπολίτευσης και πολύ καλύτερα από ό,τι θα περίμενε κανένας, ίσως και σε ευρωπαϊκό επίπεδο για τη χώρα μας, καθώς πολλοί έχουμε υποτιμήσει τη χώρα μας στο παρελθόν.

Τελειώνω με δύο φράσεις. Αναφέρθηκαν τα ζητήματα των τελευταίων ημερών για τη βία, η οποία αναπτύχθηκε -την απαράδεκτη βία- από την πλευρά ενός αστυνομικού, ο οποίος πολύ γρήγορα μπήκε στις διαδικασίες εκείνες, όχι μιας απλής ΕΔΕ.

Θέλω να θυμίσω στους συναδέλφους του ΣΥΡΙΖΑ ότι ήταν δικός σας ο νόμος που έφερε μεν τον Συνήγορο του Πολίτη να συμμετέχει σε τυχόν έρευνες, αλλά, δυστυχώς, δεν τον είχατε οπλίσει με κανένα από τα όπλα που έπρεπε να έχει είτε την ανακριτική διαδικασία είτε τη δυνατότητα να κάνει έρευνες, να συγκεντρώνει στοιχεία, να μπορεί να λειτουργεί, δηλαδή, ως ένας ανεξάρτητος «εισαγγελικός λειτουργός».

Και είναι ο νόμος της Κυβέρνησης της Νέας Δημοκρατίας που ήλθε πέρυσι τον Φεβρουάριο, ο ν.4662 άρθρο 188, που τον ψηφίσατε και εσείς, βεβαίως, που δίνει πραγματικά τις δυνατότητες αυτές και στον Συνήγορο του Πολίτη και αποδεικνύει ότι θεσμικά αυτή η Κυβέρνηση σέβεται τις διαδικασίες του Συντάγματος, τις ενισχύει και θέλει πραγματικά να φανεί η όποια αλήθεια και να μην κουκουλώνονται γεγονότα, όπως, δυστυχώς, ειπώθηκε σε αυτήν την Αίθουσα.

Θα αναφερθώ προσωπικά στον εισηγητή της Αξιωματικής Αντιπολίτευσης. Μπορεί να μη το θυμάται εκείνος. Εγώ ήμουν νεαρός δημοσιογράφος στις αρχές της δεκαετίας του 1980, αλλά θυμάμαι ότι ήταν πάντοτε ακριβής στους λόγους του.

Νομίζω, αγαπητέ κύριε συνάδελφε, ότι ατυχήσατε σε δύο φράσεις σας σήμερα. Η μία ήταν όταν είπατε -και τις λέω επί λέξει, όπως τις σημείωσα-: «Μας γυρίζετε στο προ της Μεταπολίτευσης καθεστώς». Το προ της Μεταπολίτευσης καθεστώς γνωρίζουμε όλοι ποιο ήταν.

**ΝΙΚΟΛΑΟΣ ΣΥΡΜΑΛΕΝΙΟΣ:** Ερωτηματικά.

**ΘΕΟΔΩΡΟΣ ΡΟΥΣΟΠΟΥΛΟΣ:** Αυτό δείτε το στα Πρακτικά και αν θέλετε, βάλτε και το ερωτηματικό να απαλύνετε αυτό το οποίο δημιουργήθηκε ως εντύπωση.

Και μια δεύτερη φράση, την οποία κρατώ και επαναλαμβάνω όπως ακριβώς την είπατε. Είπατε: «Έχετε στρατηγική κατευθυνόμενης βίας και πόλωσης». Θα μου επιτρέψετε να σας πω ότι λυπάμαι για αυτή τη φράση. Το μόνο που μπορώ να κάνω είναι να σας την επιστρέψω, γιατί φοβούμαι ότι τις τελευταίες ημέρες η δική σας πολιτική είναι που δένει πολύ περισσότερο με αυτή τη φράση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ πολύ, κύριε Ρουσόπουλε και ειδικά για την τήρηση του χρόνου.

Τον λόγο έχει τώρα ο συνάδελφος κ. Λιούπης Αθανάσιος και στη συνέχεια, να ετοιμάζεται ο κ. Κόκκαλης Βασίλειος.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, θα αναφερθώ σύντομα στα περιστατικά βίας των τελευταίων ημερών, που έχουν δημιουργήσει εστίες έντασης και συνθήκες αναβρασμού, αλλά και ένα βαρύ πολιτικό κλίμα. Σε τέτοιες στιγμές, το πρωτεύον είναι να συνεχίσουν να λειτουργούν οι δημοκρατικοί θεσμοί και η δικαιοσύνη να κάνει το έργο της. Η βία δεν είναι ανεκτή από όπου και αν προέρχεται και πιστεύω ότι αυτό είναι αδιαπραγμάτευτο από όλους μας.

Ο ρόλος μας, ως Βουλευτών-εκπροσώπων του λαού, είναι να μη ρίχνουμε λάδι στη φωτιά, αλλά να λειτουργούμε ενωτικά. Ο διχαστικός λόγος πυροδοτεί έκρυθμο σκηνικό και δημιουργείται αναταραχή. Ειδικά στην παρούσα κρίσιμη υγειονομική συγκυρία πρέπει και είναι σημαντικό να διατηρήσουμε την κοινωνική συνοχή.

Σε σχέση, κύριε Πρόεδρε, με το σημερινό νομοσχέδιο, συζητάμε την κύρωση της πρόσφατης απόφασης της Ευρωπαϊκής Επιτροπής και του Συμβουλίου, η οποία πρέπει να υπερψηφιστεί από τα Κοινοβούλια όλων των χωρών-μελών. Πρόκειται για μια ιστορική απόφαση της Ευρωπαϊκής Ένωσης, καθώς σηματοδοτεί μια σημαντική τροποποίηση στα μέσα χρηματοδότησης του ενωσιακού προϋπολογισμού.

Για πρώτη φορά δίνει τη δυνατότητα στην Ευρωπαϊκή Ένωση να δανείζεται από τις κεφαλαιαγορές, προκειμένου να στηρίξει τις επιτακτικές και αυξημένες ανάγκες των κρατών-μελών. Για την αντιμετώπιση των συνεπειών της πανδημίας η επιτροπή μπορεί πλέον να δανειστεί συνολικά 750 δισεκατομμύρια ευρώ, από τα οποία τα 360 δισεκατομμύρια ευρώ προορίζονται για τη χορήγηση δανείων και τα 390 δισεκατομμύρια ευρώ για δαπάνες. Μάλιστα, προβλέπεται ρητά ότι η καθαρή δανειοληπτική δραστηριότητα θα πρέπει να έχει ολοκληρωθεί έως το 2026 και όλες οι δανειακές υποχρεώσεις της επιτροπής οφείλουν να έχουν αποπληρωθεί έως το τέλος του 2058.

Θεσπίζεται μόνιμη αύξηση στο ποσό των ιδίων πόρων σε 1,4% από 1,23% για τις πιστώσεις των πληρωμών και 1,46% από 1,29% για τις αναλήψεις υποχρεώσεων του προϋπολογισμού της Ευρωπαϊκής Ένωσης. Ταυτόχρονα, υπάρχει προσωρινή και έκτακτη αύξηση των ανωτάτων ορίων των ιδίων πόρων κατά 0,6 ποσοστιαίες μονάδες.

Σε σχέση με τους ήδη υπάρχοντες ίδιους πόρους, ανεβαίνει στο 25% από το 20% το ποσοστό επί των ποσών που εισπράττουν τα κράτη-μέλη από δασμούς, το οποίο παρακρατείται και αποδίδεται στην Ευρωπαϊκή Ένωση.

Σημαντική η προσθήκη ενός νέου πόρου για την Ευρωπαϊκή Ένωση με περιβαλλοντική διάσταση. Πρόκειται για τον ενιαίο συντελεστή 80 λεπτά ανά χιλιόγραμμο, που υπολογίζεται από το βάρος των πλαστικών συσκευασιών που δεν ανακυκλώνονται. Είναι μια πρωτοβουλία η οποία έχει οικονομικά οφέλη και ενισχύει τα έσοδα της Ευρωπαϊκής Ένωσης, τονώνει τη νοοτροπία της ανακύκλωσης και συμβάλλει στη μείωση της ρύπανσης του περιβάλλοντος.

Απλοποιείται ο τρόπος υπολογισμού του ιδίου πόρου που προκύπτει από τον φόρο προστιθέμενης αξίας. Εφαρμόζεται πια ενιαίος συντελεστής 0,30% για όλα τα κράτη-μέλη επί των εσόδων του ΦΠΑ.

Στο Μέρος Β΄ του νομοσχεδίου επέρχονται αναγκαίες τροποποιήσεις στη λειτουργία του Ταμείου Χρηματοπιστωτικής Σταθερότητος, οι οποίες έχουν τύχει της έγκρισης της Ευρωπαϊκής Κεντρικής Τράπεζας. Καθίσταται επιτρεπτή από το Ταμείο Χρηματοπιστωτικής Σταθερότητος η συμμετοχή του σε αύξηση μετοχικού κεφαλαίου πιστωτικού ιδρύματος, ακόμα και όταν αυτή δεν επιβάλλεται για λόγους κάλυψης ελλειμμάτων στο πλαίσιο εξυγίανσης. Με αυτόν τον τρόπο, προασπίζονται τα οικονομικά συμφέροντα του ταμείου, αφού η διατήρηση του ποσοστού συνεπάγεται μεγαλύτερη αξία της συμμετοχής του.

Προϋπόθεση για τη συμμετοχή στην αύξηση του κεφαλαίου είναι να είναι εξασφαλισμένη η συμμετοχή του ιδιωτικού τομέα υπό τους ίδιους όρους, δηλαδή αναλαμβάνοντας τους ίδιους κινδύνους, αλλά έχοντας και τα ίδια πλεονεκτήματα. Απαιτείται απόφαση του γενικού συμβουλίου του ταμείου, ύστερα από σύνταξη έκθεσης δύο ανεξάρτητων χρηματοοικονομικών συμβούλων.

Καταργείται η μέχρι τώρα προνομιακή μεταχείριση του ταμείου στην ίδια θέση με το δημόσιο σε περίπτωση ειδικής εκκαθάρισης του πιστωτικού ιδρύματος, όπως προβλέπεται από την ευρωπαϊκή νομοθεσία. Ο ρόλος του ταμείου είναι υποστηρικτικός του τραπεζικού συστήματος, το οποίο έχει υποστεί σημαντικά πλήγματα τα τελευταία χρόνια. Όμως, ο ρόλος του ταμείου προοριζόταν να έχει πεπερασμένη διάρκεια, όταν οι συνθήκες το επιτρέψουν.

Η δρομολόγηση της σταδιακής απεμπλοκής του ταμείου από τα πιστωτικά ιδρύματα προϋποθέτει την ενδυνάμωση του τραπεζικού συστήματος. Σε αυτό το πλαίσιο, η διόγκωση των «κόκκινων» δανείων ήταν ένα από τα φλέγοντα θέματα που κλήθηκε αυτή η Κυβέρνηση να αντιμετωπίσει και όπως φαίνεται, έχει αποδώσει σημαντικά η κυβερνητική πρωτοβουλία με το πρόγραμμα «ΗΡΑΚΛΗΣ», με την παροχή εγγυήσεων του ελληνικού δημοσίου σε «κόκκινα» δάνεια.

Η μεγάλη πίεση που δέχονται τα οικονομικά μεγέθη λόγω της αναστολής λειτουργίας επιχειρήσεων μέσα στην πανδημία οδήγησε την Ευρωπαϊκή Ένωση στη λήψη γενναίων αποφάσεων και μέτρων. Η ευρωπαϊκή οικονομία μπορεί να εξέλθει αλώβητη σχεδόν από αυτή την κρίση χάρη στο Ταμείο Ανάκαμψης, από το οποίο η Ελλάδα αναμένεται να αξιοποιήσει 32 δισεκατομμύρια ευρώ, ένα από τα μεγαλύτερα ποσά ως ποσοστό του ΑΕΠ.

Τα χρήματα του Ταμείου Ανάκαμψης θα κατευθυνθούν σε μεταρρυθμιστικά σχέδια, με ορίζοντα τη θεμελίωση μιας σταθερής αναπτυξιακής τροχιάς για τη χώρα. Επιπλέον, στο διάστημα 2021 - 2027, η Ελλάδα θα λάβει 39,9 δισεκατομμύρια ευρώ από το πολυετές δημοσιονομικό πλαίσιο. Τα μεγέθη είναι ιδιαιτέρως υψηλά, αν αναλογιστεί κάποιος το τεράστιο κέρδος που αποκομίζει η χώρα μας. Για κάθε ευρώ που αποδίδουμε ως εισφορά στην Ευρωπαϊκή Ένωση, λαμβάνουμε 4,6 ευρώ από το πολυετές δημοσιονομικό πλαίσιο και από το Ταμείο Ανάκαμψης.

Είναι μεγάλη η ευθύνη που προκύπτει από τη διαχείριση των χρημάτων που πρόκειται να εισρεύσουν στη χώρα μας και είναι κρίσιμος ο ρόλος της σημερινής Κυβέρνησης, που έχει δρομολογήσει την αξιοποίηση των ευρωπαϊκών κεφαλαίων για την «πράσινη» μετάβαση, τον ψηφιακό μετασχηματισμό, την απασχόληση, την κοινωνική συνοχή και για επενδύσεις με σκοπό την ανάπτυξη της οικονομίας μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Λιούπη, και -θα το πω για ακόμα μια φορά- όπως πάντα, τηρείτε τον χρόνο, με τον συνοπτικό λόγο σας.

Τον λόγο έχει ο κ. Βασίλειος Κόκκαλης από τον ΣΥΡΙΖΑ.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, τρεισήμισι μήνες απαγόρευση κυκλοφορίας, τρεισήμισι μήνες το εμπόριο και η οικονομία κλειστά, εξίμισι χιλιάδες οι νεκροί. Μέτρα στα μέσα μαζικής μεταφοράς δεν υπάρχουν. Μέτρα για την καταπολέμηση του κορωνοϊού στους χώρους εργασίας δεν υπάρχουν.

Από το πρωί σήμερα ακούμε τους μισούς ειδικούς να λένε ότι πιθανότατα είχαμε λάθος αποφάσεις και τους άλλους μισούς να λένε ότι πρέπει τα μέτρα να γίνουν πιο αυστηρά. Ταυτόχρονα, το μοναδικό αφήγημα της Κυβέρνησης είναι ότι οι επόμενες δύο εβδομάδες θα είναι κρίσιμες. Αλήθεια, πόσες φορές το έχουμε ακούσει αυτό!

Αντί να λάβει η Κυβέρνηση μια υπεύθυνη πολιτικά στάση, επενδύει, δυστυχώς, σε θέματα που αποπροσανατολίζουν την κοινή γνώμη. Και θέλω να είμαι ξεκάθαρος: Η βία καταδικάζεται με καθαρές κουβέντες, όχι με μισές. Δεν μπορεί να καταδικάζεις ένα γεγονός και το άλλο να μην το καταδικάζεις. Δεν μπορεί ο Πρωθυπουργός να εμφανίζεται τόσο διχαστικός στην ελληνική κοινωνία.

Και δεν ευσταθεί στην κοινή λογική το επιχείρημα της Κυβέρνησης ότι η βία υποκινείται από την Αξιωματική Αντιπολίτευση. Και να σας πω γιατί δεν ευσταθεί: Διότι το κοινωνικό περιβάλλον στο οποίο ζούμε, τα προβλήματα που έχει ο κόσμος είναι πολύ γνωστά. Άρα, είναι τουλάχιστον αστείο αυτό το επιχείρημα, ασχέτως κάποιων ατυχών δηλώσεων, ότι η βία υποκινείται από την Αξιωματική Αντιπολίτευση.

Και έρχομαι στο νομοσχέδιο, κύριε Υπουργέ.

Για το Α΄ Μέρος ήδη ο εισηγητής έχει πει ότι συμφωνούμε.

Έρχομαι στο Ταμείο Χρηματοπιστωτικής Σταθερότητας. Εδώ άκουσα από την Κυβέρνηση ότι η Αξιωματική Αντιπολίτευση κυβέρνησε και στέκεται αμήχανη επάνω σε αυτό το συγκεκριμένο θέμα, στο Ταμείο Χρηματοπιστωτικής Σταθερότητας.

Είπατε, κύριε Υπουργέ -και ο κ. Σταϊκούρας και εσείς- ότι φέρνετε την ίδια διάταξη την οποία είχε ψηφίσει η προηγούμενη κυβέρνηση με τον ν.4339/2015. «Φέρνουμε την ίδια διάταξη!» Όποιος το ακούει αυτό, αναρωτιέται: Γιατί δεν τον ψηφίζετε, αφού φέρνουν την ίδια διάταξη, κύριοι της Αξιωματικής Αντιπολίτευσης; Επικαλεστήκατε και στην επιτροπή και εδώ και εσείς και ο κ. Σταϊκούρας μια απόφαση του Αρείου Πάγου και είπατε ότι είναι σύμφωνη η νομοθετική πρόταση που κάνετε με την απόφαση του Αρείου Πάγου. Την προσκόμισε κιόλας ο κ. Σταϊκούρας στα Πρακτικά.

Δεν είναι, όμως, η ίδια διάταξη, κύριε Υπουργέ, κύριοι της Κυβέρνησης. Δεν είναι η ίδια, διότι προστίθεται σήμερα η φράση «και εξ αυτού του λόγου συνιστούν επιμελή διαχείριση της περιουσίας του ταμείου, υπαγομένου κατά τα λοιπά στο δεύτερο εδάφιο». Αυτή η φράση έλειπε. Θα πει κάποιος: Και τι σημαίνει αυτό; Είναι ένα μεγάλο θέμα πώς αντιμετώπισε η διαφορετική φιλοσοφία της προηγούμενης κυβέρνησης την ασυλία των τραπεζικών στελεχών σε σχέση με τη σημερινή. Ας το πω έτσι, όσο γίνεται πιο απλά, χωρίς νομικές έννοιες και ορολογίες.

Με τον νόμο του 2017, συγκεκριμένα με τον ν.4472 και το άρθρο 65, κύριε Υπουργέ, είπαμε ότι απαλλάσσονται από την ποινική ευθύνη τα τραπεζικά στελέχη -πότε;- όταν προβαίνουν σε πράξεις ή παραλείψεις που σκοπό -τι έχουν;- έχουν τη διαγραφή οφειλών από δανειολήπτες. Αυτό τι σημαίνει; Ότι σκοπός τότε ήταν η προστασία των δανειοληπτών. Σωστά μέχρι εδώ; Σωστά, έτσι πιστεύω τουλάχιστον.

Ήρθατε τον Νοέμβριο του 2019, και την απιστία κακουργηματικού χαρακτήρα για τα τραπεζικά στελέχη την καταργήσατε από το αυτεπάγγελτο και απαιτείται έγκληση, δηλαδή υποβολή μήνυσης από τα ίδια τα τραπεζικά στελέχη.

Και έρχεστε σήμερα και λέτε, αν και είπατε ότι κάνουμε έναν νομικό παραλληλισμό, «σχεδόν την ίδια διάταξη κάνουμε τώρα». Μα, βγήκε συνταγματική με την απόφαση του Αρείου Πάγου!

Ξέρετε τι κάνετε με αυτή τη διάταξη; Προκαταλαμβάνετε ότι κάποιος πριν το κάνει, το κάνει σωστά. Αυτό είναι απίστευτο. Πριν κάνει οτιδήποτε! Και εξ αυτού του λόγου συνιστούν επιμελή διαχείριση της περιουσίας του, δηλαδή του δίνετε ένα τεκμήριο από τώρα νομιμότητας και επιμελούς διαχείρισης. Και έχετε την απαίτηση;

Και εγώ ερωτώ: Ποιος θα ελέγξει εάν αυτά τα όργανα εξυπηρετούν το δημόσιο συμφέρον; Αυτή η απουσία της φράσης -ήταν στον προηγούμενο νόμο- την οποία νομοθέτησε -επιτρέψτε μου τον ακροβατισμό «νομοθέτησε την απουσία»- ποιον ωφελεί; Το δημόσιο συμφέρον. Γιατί; Θα μπορεί να ελεγχθεί.

Όταν έρχεσαι ως νομοθέτης και λες, κύριε Υπουργέ, ότι αυτό, δηλαδή το να πουληθούν σε πιο χαμηλή τιμή, είναι επιμελής διαχείριση, δένεις τα χέρια σε οποιονδήποτε θέλει να ελέγξει για οτιδήποτε. Και εγώ ερωτώ: Σωστά δεν κάνει η Αξιωματική Αντιπολίτευση και δεν το ψηφίζει; Σωστά δεν κάνει και το καταψηφίζει;

Θα σας αναφέρω επιγραμματικά -και τελειώνω- τι λέει η απόφαση του Αρείου Πάγου: «Συγκεκαλυμμένη αμνηστία» -αυτή την οποία επικαλεστήκατε- «μπορεί να γίνει λόγος, αν ο νομοθέτης αίρει το αξιόποινο ορισμένων μη πολιτικών εγκλημάτων». Δηλαδή εδώ -κατά την άποψή μου- υπάρχει μια συγκεκαλυμμένη αμνηστία. Όταν έρχεσαι ως νομοθέτης και λες ότι αυτό που θα κάνει στο μέλλον, όπως το κάνει, είναι νόμιμο εκ των προτέρων, δεν χρειάζεται να έχεις νομικές γνώσεις για να πεις ότι αυτό είναι εκτός από τον νόμο, κόντρα στον νόμο και κόντρα στη λογική.

Αυτές είναι οι παρατηρήσεις μου όσον αφορά το Ταμείο Χρηματοπιστωτικής Σταθερότητας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε.

**ΒΑΣΙΛΕΙΟΣ ΚΟΚΚΑΛΗΣ:** Τελειώνω, κύριε Πρόεδρε.

Όμως, καλό θα ήταν να ασχοληθείτε με τη διάταξη, σύμφωνα με την οποία δώσαμε τη δυνατότητα σε τραπεζικά στελέχη να διαγράφουν δάνεια προς όφελος των δανειοληπτών και να δείτε αν την έχουν εφαρμόσει, αν εφαρμόζεται, διότι θεσπίστηκε και ψηφίστηκε τότε προς όφελος των δανειοληπτών.

Κλείνω, κύριε Πρόεδρε, με δύο επισημάνσεις όσον αφορά τα οικονομικά μέτρα τα οποία εξαγγέλθηκαν σήμερα. Νομίζω ότι απουσιάζουν συγκεκριμένα μέτρα τόνωσης της αγοράς, η οποία ήδη πραγματικά βρίσκεται στο κόκκινο, όπως είναι ο φόρος επιτηδεύματος. Δεν μπορούμε να μιλάμε για επιτήδευμα, όταν το επιτήδευμα αυτό, η εργασία, δεν παρέχεται, για φόρο για εργασία η οποία είναι κλειστή με κρατική εντολή.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Κόκκαλη, ολοκληρώστε.

**ΒΑΣΙΛΕΙΟΣ ΚΟΚΚΑΛΗΣ:** Δεν μπορούμε να μην ασχοληθούμε και με τους λήπτες των επιταγών και να κάνουμε πρόχειρες και αποσπασματικές κινήσεις αναβολής των υποχρεώσεων πληρωμής των επιταγών. Δεν μπορεί να μιλάμε για αναβολή μόνο των ασφαλιστικών υποχρεώσεων, όταν οι ασφαλιστικές υποχρεώσεις εκ των πραγμάτων κατά τη διάρκεια της πανδημίας δεν μπορούν να πληρωθούν, διότι δεν υπήρχε εργασία. Και η εργασία είναι άμεσα συνδεδεμένη με την εισφορά, με τη λέξη «εισφορά».

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, ολοκληρώστε. Έχετε ξεπεράσει τα δέκα λεπτά.

**ΒΑΣΙΛΕΙΟΣ ΚΟΚΚΑΛΗΣ:** Δέκα δευτερόλεπτα ακόμα, κύριε Πρόεδρε.

Και τέλος, εξαιτίας της τροπολογίας για τους δικαιούχους του προγράμματος «ΕΣΤΙΑ» -είναι και τρίτοι οι δικαιούχοι, δεν είναι μόνο οι δήμοι- θα έκανα μια πρόταση: Να είναι ωφελημένοι και οι νέοι αγρότες. Ξέρετε ότι η επιδότηση των δικαιούχων του προγράμματος των νέων αγροτών μπορεί να κατασχεθεί. Γιατί σε αυτούς εδώ -όποιοι και να είναι οι άνθρωποι, οι δικαιούχοι του προγράμματος «ΕΣΤΙΑ»- να είναι ακατάσχετη η επιδότηση και να μην είναι για τους νέους αγρότες;

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ πολύ.

Θα δώσω τον λόγο για να στηρίξει τη με αριθμό 792/119/10-3-2021 τροπολογία η Υφυπουργός Εργασίας και Κοινωνικών Υποθέσεων κ. Μιχαηλίδου.

Ορίστε, κυρία Μιχαηλίδου, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Θα ήθελα να παρουσιάσω την τροπολογία του Υπουργείου Εργασίας και Κοινωνικών Υποθέσεων και συγκεκριμένα τις τρεις διατάξεις της.

Με την πρώτη διάταξη, λοιπόν, η οποία προωθείται προς ψήφιση αυτό που ζητούμε είναι η αποσαφήνιση των πηγών χρηματοδότησης των κέντρων κατάρτισης και μαθητείας του ΟΑΕΔ. Συγκεκριμένα, πρόκειται για μια τροπολογία η οποία προτείνει τη διόρθωση, αν θέλετε, του ν.4763/2020, ο οποίος δεν συμπεριλαμβάνει στις πηγές χρηματοδότησης των κέντρων μαθητείας του ΟΑΕΔ τις ενωσιακές πηγές χρηματοδότησης. Οπότε, πλέον, με τη διάταξη αυτή προτείνουμε προς ψήφιση οι πηγές χρηματοδότησης να θεωρούνται ως κρατικές, αλλά και ενωσιακές.

Η δεύτερη διάταξη αφορά στην παράταση συμβάσεων καθαριότητας του e-ΕΦΚΑ. Δυστυχώς, ο e-ΕΦΚΑ δεν κατάφερε να «τρέξει» τον διαγωνισμό για τις νέες συμβάσεις ορισμένου χρόνου καθαριότητας, οπότε προτείνουμε την επέκταση των συγκεκριμένων συμβάσεων μέχρι τις 31 Μαΐου του 2021, έτσι ώστε να μπορούν να τηρηθούν οι συνθήκες δημόσιας υγιεινής μέσα στον e-ΕΦΚΑ τόσο για τους εργαζομένους όσο, βέβαια, και για τους συμπολίτες μας οι οποίοι επισκέπτονται τις υπηρεσίες του e-ΕΦΚΑ και πολλοί από αυτούς μπορεί να ανήκουν σε ομάδες αυξημένου κινδύνου.

Τέλος, με την τρίτη διάταξη προτείνουμε τη διασφάλιση της βιωσιμότητας του «Γηροκομείου Πειραιά», ενός γηροκομείου το οποίο έχει δείξει ιστορική συνέπεια ως προς τη βιωσιμότητά του και την ίδια στιγμή ως προς την παροχή υπηρεσιών υψηλού επιπέδου σε συμπολίτες μας της τρίτης ηλικίας. Για τον λόγο αυτό, ζητούμε την αναστολή της ασφαλιστικής και φορολογικής ενημερότητας του «Γηροκομείου Πειραιά» για έξι μήνες, ταυτόχρονα με το δικαίωμά του να μπορεί να λαμβάνει δωρεές και επιχορηγήσεις, χωρίς αυτές να συμψηφίζονται με τις οφειλές του, είτε σε δημόσια ταμεία είτε στη φορολογία, έτσι ώστε να διασφαλίσουμε τη συνέχιση των πολύ ουσιαστικών υπηρεσιών που δίνονται στους συμπολίτες μας της τρίτης ηλικίας στον Πειραιά.

Είναι μια διάταξη την οποία προτείνουμε ακριβώς επειδή το γηροκομείο έχει επέλθει σε αυτή την κατάσταση. Επειδή έχει τηρήσει πολύ αυστηρά τα πρωτόκολλα -έχει γίνει πολύ συγκεκριμένος οικονομικός έλεγχος- και επειδή κράτησε τα πρωτόκολλα του Υπουργείου Εργασίας και Κοινωνικών Υποθέσεων και δεν έκανε εισαγωγές κατά τους μήνες της πανδημίας, έχει επέλθει σε αυτή την πολύ δύσκολη οικονομική κατάσταση, οπότε είναι απόλυτη προτεραιότητά μας να μπορέσουμε να το στηρίξουμε, έτσι ώστε οι συμπολίτες μας της τρίτης ηλικίας και οι οικογένειές τους να είναι ανακουφισμένοι και να τους παρέχονται υπηρεσίες πολύ υψηλού επιπέδου.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Υπουργέ.

Τον λόγο έχει τώρα ο κ. Αναστάσιος Δημοσχάκης από τη Νέα Δημοκρατία και μετά ο κ. Αλέξανδρος Φλαμπουράρης από τον ΣΥΡΙΖΑ.

Ορίστε, κύριε Δημοσχάκη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, επισκέφθηκα το πρωί στο Γενικό Στρατιωτικό Νοσοκομείο Αθηνών «401» τον σοβαρά τραυματισμένο αστυνομικό Άγγελο, σύγχρονο ήρωα και υπερασπιστή της ευταξίας και της ευνομίας κατά την εκτέλεση της υπηρεσίας του, ο οποίος άντεξε στην απόπειρα ανθρωποκτονίας στα πρόσφατα θλιβερά επεισόδια της Νέας Σμύρνης. Όπως με ενημέρωσαν οι θεράποντες γιατροί, η διοίκηση του νοσοκομείου, ο παθών και οι γονείς του, η υγεία του βαίνει βελτιούμενη. Είναι εκτός κινδύνου, με σοβαρά τραύματα. Ευτυχώς, όπως φάνηκε και όπως ομολόγησε και ο ίδιος, ήταν τυχερός. Ευχόμαστε, λοιπόν, την ταχεία ανάρρωσή του και σύντομα να επιστρέψει στην οικογένειά του και στα καθήκοντά του.

Και τώρα έρχομαι επί του νομοσχεδίου.

Το παρόν σχέδιο νόμου, περιλαμβάνει κρίσιμες διατάξεις που αφορούν αφ’ ενός την πορεία και τη στήριξη της οικονομίας, αφ’ ετέρου δε, τις βάσεις της υγιούς και εύρυθμης λειτουργίας του τραπεζικού συστήματος.

Από την έναρξη της υγειονομικής μάχης, η Ευρωπαϊκή Ένωση συνιστά τον βασικό αρωγό προς τα κράτη-μέλη, καθιερώνοντας, προσφέροντας ουσιαστικά τα αναγκαία χρηματοδοτικά εργαλεία, ώστε να διατηρήσουν όρθιες τις οικονομίες τους, να διασφαλίσουν την κοινωνική συνοχή και να βαδίσουν προς την ανάκαμψη.

Σήμερα κυρώνουμε την απόφαση της ΕΥΡΑΤΟΜ, η οποία αποτελεί μέρος της ιστορικής Συμφωνίας που επιτεύχθηκε στο Ευρωπαϊκό Συμβούλιο του Ιουλίου του 2020, εξασφαλίζοντας τα αναγκαία χρηματοδοτικά εργαλεία, δηλαδή το πολυετές δημοσιονομικό πλαίσιο 2021 - 2027 και τη θεσμοθέτηση του Ταμείου Ανάκαμψης. Μάλιστα, η Ελλάδα είναι από τις πλέον τυχερές χώρες της συμφωνίας αυτής, διότι οι εισροές που θα λάβει θα είναι από τις υψηλότερες στην ευρωζώνη ως ποσοστό του ΑΕΠ.

Κύριε Υπουργέ, είμαστε σίγουροι ότι θα αξιοποιήσετε το χρηματοδοτικό πακέτο αποτελεσματικά και με σύνεση, προκειμένου η ελληνική οικονομία να ανακάμψει ταχύτερα και με μεγαλύτερο δυναμισμό. Αναμένεται μέσω των ενωσιακών αυτών κονδυλίων να ωφεληθεί η χώρα πολλαπλά σε διάφορους τομείς, όπως στην ενιαία αγορά, στην οικονομική και κοινωνική συνοχή, σε ζητήματα ασφάλειας, καθώς και στη μετανάστευση, όπου είναι απαιτητό.

Με την παρούσα νομοθετική πρωτοβουλία αναθεωρείται ο τρόπος χρηματοδότησης του ενωσιακού προϋπολογισμού. Κατ’ αυτόν τον τρόπο, δίνεται η δυνατότητα για πρώτη φορά στην επιτροπή να δανείζεται κεφάλαια από τις αγορές, ώστε να εξασφαλίσει άμεση και μεγάλης κλίμακας διαθέσιμη χρηματοδοτική ικανότητα για τα μέτρα στήριξης της ανάκαμψης, καθώς και της ανθεκτικότητας της ευρωπαϊκής οικονομίας, συμβάλλοντας στην αποφυγή περαιτέρω πιέσεων στους εθνικούς προϋπολογισμούς, λόγω της πρωτοφανούς υγειονομικής κρίσης.

Επίσης, επανακαθορίζεται το ύψος των ανώτατων ορίων ιδίων πόρων που διατίθενται για τη χρηματοδότηση του προϋπολογισμού της Ευρωπαϊκής Ένωσης. Η έγκαιρη κύρωση και εφαρμογή της απόφασης ιδίων πόρων είναι καθοριστική για την ενεργοποίηση των πόρων του Ταμείου Ανάκαμψης, το οποίο μπορεί να θέσει σε τροχιά υλοποίησης εμβληματικά έργα σε όλη τη χώρα και φυσικά και στον ακριτικό Έβρο, διασφαλίζοντας την πολυεπίπεδη θωράκισή του.

Κύριε Υπουργέ, τα φράγματα του Μεγάλου Δερείου, Σουφλίου, Μάνθειας Φερών Αλεξανδρούπολης και Ασπρονερίου Διδυμοτείχου μπορούν να παίξουν καταλυτικό ρόλο στην αντιπλημμυρική θωράκιση των περιοχών και όχι μόνο, ενώ ζωτικής σημασίας για την περιοχή κρίνεται και το αρδευτικό έργο «Πετάλου» του Πέπλου, εκεί όπου γίνονται έργα σε ό,τι αφορά το αποτρεπτικό εμπόδιο της αποτροπής παραβίασης των συνόρων μας. Πρόκειται για έργα που θα διασφαλίσουν την άρδευση, την ύδρευση και την παραγωγή ηλεκτρικής ενέργειας ενισχύοντας την οικονομική ανάπτυξη της περιοχής.

Επιπρόσθετα, συμπεριλαμβάνονται διατάξεις αναφορικά με τον τρόπο λειτουργίας του Ταμείου Χρηματοπιστωτικής Σταθερότητας, το οποίο θα λειτουργεί πλέον ως ιδιώτης-επενδυτής και όχι ως μηχανισμός κεφαλαιακής ενίσχυσης, προασπίζοντας ουσιαστικά την επένδυσή του στο πλαίσιο μιας επιχειρηματικά αποφασιζόμενης αύξησης κεφαλαίου.

Οι προβλεπόμενες διατάξεις θα ενισχύσουν την ικανότητα των ελληνικών πιστωτικών ιδρυμάτων στα οποία συμμετέχει το ταμείο να αντιμετωπίσουν παθογένειες του παρελθόντος, καθώς και μελλοντικές προκλήσεις λόγω της πρόσφατης κρίσης τόσο στην ποιότητα των στοιχείων του ενεργητικού όσο και στην κεφαλαιακή τους επάρκεια, διευκολύνοντας παράλληλα την προσέλκυση των επενδυτών στις ελληνικές τράπεζες και ενισχύοντας τις στρατηγικές προσέλκυσης νέων κεφαλαίων με όρους αγοράς, δίνοντας έτσι και την απαιτούμενη ευελιξία για τον προγραμματισμό τους. Σημαντικό βήμα προς την κατεύθυνση αυτή είναι η πρόβλεψη περί απεμπλοκής του δημοσίου από τις τράπεζες.

Ενισχύεται, επίσης, η εταιρική διακυβέρνηση με ανεξάρτητη λήψη αποφάσεων από τα όργανα του ταμείου, ενώ παράλληλα αποσαφηνίζεται το καθεστώς σχετικά με την ευθύνη των μελών του ταμείου. Συνεπώς, βρισκόμαστε σε μια εποχή όπου πλέον το τραπεζικό σύστημα αλλάζει σελίδα.

Κυρίες και κύριοι συνάδελφοι, οι σύγχρονες προκλήσεις απαιτούν και κοινούς συντονισμούς. Με ολύμπια αντοχή και σχεδιασμό, η Κυβέρνηση οδηγεί τη χώρα από το σκοτάδι της πανδημίας στο ξέφωτο της ανάπτυξης, αποτελώντας πλέον έναν ισχυρό και έμπιστο εταίρο του ευρωπαϊκού οικοδομήματος, κάτι που συνιστά κεκτημένο της αποτελεσματικής εξωτερικής πολιτικής της σημερινής Κυβέρνησης. Η Κυβέρνηση, αντιμετωπίζει με πολλή ευαισθησία θέματα τα οποία έχουν σχέση με την πρόοδο, την ανάπτυξη, αλλά και με την παραγωγή.

Χαιρετίζω με ιδιαίτερη χαρά, όπως πριν από λίγο ενημερώθηκα και από τον ίδιο τον Υπουργό Οικονομικών, αλλά και από το Υπουργείο Αγροτικής Ανάπτυξης, ότι επίκειται κατάθεση τροπολογίας που δίνει λύση στο πρόβλημα των εργατών γης. Χαιρετίζω με ιδιαίτερη χαρά την απόφαση αυτή προκειμένου να κατατεθεί η σχετική τροπολογία που ρυθμίζει το πρόβλημα της απασχόλησης εργατών τρίτων χωρών σε αγροτικές εκτάσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η απόφαση αυτή είναι εναρμονισμένη με το σχετικό αίτημά μου, το οποίο κατέθεσα με την υπ’ αριθμόν 1483 κοινοβουλευτική αναφορά από 9 Φεβρουαρίου, μεταφέροντας την αγωνία των παραγωγών σπαραγγιού της περιοχής Έβρου, των σκορδοπαραγωγών και των κρεμμυδοπαραγωγών. Ταυτόχρονα, όμως, από ό,τι γνωρίζουμε, το ίδιο πρόβλημα έχουν και άλλες περιοχές της βορείου Ελλάδος και όχι μόνον. Ο Έβρος, αποτελεί πεδίο δραστηριοποίησης αγροτικών συνεταιρισμών οι οποίοι παράγουν, όπως προείπα, τα προϊόντα τα οποία προορίζονται συχνά για το εξωτερικό.

Έτσι, η επίλυση του ζητήματος των εργατικών χεριών σημαίνει, κύριε Πρόεδρε, ότι οι αγρότες μας θα τηρήσουν τις εμπορικές συμφωνίες τους και δεν θα έρθουν αντιμέτωποι με ρήτρες και κακή φήμη.

Προς επίρρωση των λεγομένων μου, καταθέτω για τα Πρακτικά της Βουλής την κοινοβουλευτική αναφορά με το σχετικό αίτημα, όπως το περιέγραψα με το κλείσιμο της ομιλίας μου.

(Στο σημείο αυτό ο Βουλευτής κ. Αναστάσιος Δημοσχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ πολύ για την προσοχή σας.

Ευχαριστώ κι εσάς, κύριε Πρόεδρε, για την ανοχή σας.

 **ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Δημοσχάκη.

Τώρα, τον λόγο θα πάρει ο κ. Φλαμπουράρης και μετά ο κ. Χαράλαμπος Παπαδημητρίου.

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ:** Κύριε Πρόεδρε, κύριοι της Κυβέρνησης, έχει γίνει φανερό ότι η επένδυσή σας στα μέσα μαζικής επικοινωνίας ώστε να αγιογραφείται μία αποτυχημένη κυβέρνηση έχει αρχίσει να εξαντλείται.

Η δήθεν επιτυχής διαχείριση της πανδημίας έχει φανεί από αποτυχημένα lockdown που ούτε την πανδημία ανακόπτουν ούτε την αγορά βοηθούν. Αντίθετα, την καθηλώνουν. Η μαγική εικόνα του αριθμού των ΜΕΘ έχει γίνει ξεκάθαρη. Οι χίλιες διακόσιες ή οι χίλιες τετρακόσιες ΜΕΘ έχουν μείνει απλά αριθμοί. Ο αριθμός των ΜΕΘ είναι όσοι είναι οι διασωληνωμένοι και ακόμα λιγότερες. Καμμία ουσιαστική ενίσχυση σε γιατρούς και νοσηλευτικό προσωπικό δεν υπήρξε και η πρωτοβάθμια φροντίδα υγείας δεν λειτούργησε σχεδόν καθόλου. Τα σχολεία έμειναν κλειστά αντί να είναι ανοιχτά με λιγότερους μαθητές. Ο συνωστισμός στα μέσα μαζικής μεταφοράς συνεχίζεται. Τα καινούργια λεωφορεία δεν τα έχουμε δει ακόμα και ο κόσμος πηγαίνει στη δουλειά του στοιβαγμένος και χωρίς καμμία ασφάλεια.

Για την οικονομία δεν μπορεί να αμφισβητήσει κανείς ότι και το πρώτο τρίμηνο του 2021 η ύφεση καλπάζει, παρά τις προβλέψεις για σχετική ανάκαμψη. Χιλιάδες άνεργοι αλλά και οι εργαζόμενοι σε αναστολή περνούν με 534 ευρώ τον μήνα. Εκατοντάδες χιλιάδες επιχειρήσεις είναι κλειστές και οι μισές δεν θα ξανανοίξουν.

Οι πολίτες τα βλέπουν αυτά και με τα ίδια τους τα μάτια, παρά την προσπάθεια παραμορφωτικών φακών. Βλέπουν την ανικανότητα του επιτελικού κράτους και του επιτελάρχη τους να αντιμετωπίσει τις επιπτώσεις της πανδημίας σε υγειονομικό και κοινωνικό επίπεδο.

Και τι κάνει η Κυβέρνηση; Προσλήψεις στην Αστυνομία, δημιουργία κάθε λογής αστυνομικού σώματος και φυσικά αυταρχισμός, απειλές και κάποιες φορές ξύλο. Έχουμε μία Κυβέρνηση που έχει την Αστυνομία για απάντηση σε κάθε ερώτημα, σε κάθε πρόβλημα που υπάρχει και όχι κυρίως για να κυνηγάει το κοινό έγκλημα.

Η Κυβέρνηση είναι αυταρχική και αντιλαϊκή, με ιδιαίτερο ζήλο για την αποψίλωση κατακτήσεων δεκαετιών ως προς τα εργασιακά δικαιώματα, για παράδειγμα. Είναι μία Κυβέρνηση αντιδημοκρατική, μία Κυβέρνηση «ημετέρων», πελατειακή από τους εμβολιασμούς έως τις οικονομικές ενισχύσεις μεγάλων εταιρειών. Είναι μία Κυβέρνηση αυτού που λέμε «της απευθείας ανάθεσης», οι οποίες έχουν γίνει εκατοντάδες.

Είναι Κυβέρνηση που υποδαυλίζει και ενορχηστρώνει την ανεξέλεγκτη βία και ρίχνει την ευθύνη στην Αξιωματική Αντιπολίτευση και συνολικά στην Αντιπολίτευση, ενώ είναι σαφές και σε όλους τους Έλληνες ότι είναι όλη η ευθύνη δική της, γιατί, όπως γνωρίζουμε όλοι, η βία προκαλεί βία και δεν αντιμετωπίζει τη βία.

Κυρίες και κύριοι συνάδελφοι της Συμπολίτευσης, έχω την αίσθηση ότι ο κόσμος συνειδητοποιεί ότι ο αυταρχισμός, η υποκρισία και οι πολιτικές σας ξεσηκώνουν τους πολίτες. Το κάνετε συνειδητά και φέρνετε γι’ αυτό ακέραια την ευθύνη. Είναι πια προφανές ότι οι έννοιες Κυβέρνηση της Νέας Δημοκρατίας και δημόσιο συμφέρον αποδείχθηκαν έννοιες αντίθετες.

Και τώρα σε σχέση με το συζητούμενο νομοσχέδιο, θα ήθελα να κάνω μία μόνο αναφορά σε σχέση με το πρώτο κομμάτι. Θεωρούμε ότι είναι ένα δειλό βήμα τα 750 δισεκατομμύρια ευρώ για το Ταμείο Ανάκαμψης. Είναι, όμως, ένα βήμα και οφείλουμε και η χώρα μας και οι χώρες του νότου να δώσουν μία σκληρή και ουσιαστική μάχη, ούτως ώστε πραγματικά αυτό το βήμα από δειλό να γίνει ταχύ, να μπορέσει, πραγματικά, να επεκταθεί ή να ακυρωθεί πλήρως η εφαρμογή της δημοσιονομικής σταθερότητας, γιατί ,πραγματικά, έχει αποδειχθεί σε όλη την Ευρώπη ότι αυτή η πολιτική έχει δημιουργήσει μέσα από τη λιτότητα χώρους και χώρες όπου κυριαρχεί η φτώχεια και η, πραγματικά, δύσκολη αντιμετώπιση της ίδιας της ζωής.

Αναφορικά με το δεύτερο κομμάτι του νομοσχεδίου που αναφέρεται στο Ταμείο Χρηματοπιστωτικής Σταθερότητας, είναι διατάξεις που κατά την εκτίμησή μας όχι μόνο δεν διασφαλίζουν την προστασία της περιουσίας του ίδιου του ταμείου και κατ’ επέκταση του δημοσίου συμφέροντος, αλλά ενδεχομένως υπάρχει μεγάλη περίπτωση να αποδειχθούν και επιζήμιες.

Αντί να προτείνετε αλλαγές ώστε η συμμετοχή του ταμείου στα κεφάλαια των τραπεζών να αξιοποιείται ως μία θετική συμβολή στον ρόλο που καλούνται να παίξουν στην επανεκκίνηση της οικονομίας και ιδιαίτερα στην παροχή ρευστότητας που έχουν ανάγκη χιλιάδες επιχειρήσεις, κυρίως μεσαίες και μικρομεσαίες που πλήττονται ιδιαίτερα από τις επιπτώσεις της πανδημίας ή να αξιοποιηθεί ως μία θετική συμβολή στη χρηματοδότηση της ανάπτυξης, της δίκαιης και περιβαλλοντικά ισορροπημένης που εμείς προτείνουμε, εσείς αντίθετα προτείνετε την αποχώρηση του ταμείου από τις τράπεζες και την παράδοσή τους στους ιδιώτες και μάλιστα με όρους ασαφείς.

Εμείς, λοιπόν, προτείνουμε την παραμονή του ταμείου στα κεφάλαια των τραπεζικών ιδρυμάτων με κοινωνικό έλεγχο και μια τράπεζα, η οποία κατά την εκτίμησή μας είναι απαραίτητη για να λειτουργήσει θετικά στην αναπτυξιακή προσπάθεια της χώρας και πρέπει να τεθεί υπό δημόσιο και κοινωνικό έλεγχο.

Αυτό, πραγματικά, αν δει κανείς με προσοχή τα άρθρα 6 και 7 που αναφέρονται στα όργανα της διοίκησης, αυτό που προτάθηκε σήμερα, δηλαδή η εκτελεστική επιτροπή και το γενικό συμβούλιο, θα διαπιστώσει ότι αυτό που επιδιώκετε και αυτό που προτείνετε είναι ουσιαστικά η ασυλία των μελών για τυχόν βλαπτικές επιλογές που θα υπάρξουν σε περιπτώσεις συμμετοχής του ΤΧΣ σε αύξηση μετοχικού κεφαλαίου των τραπεζών και μάλιστα με περιορισμό των δικαιωμάτων του, όπως τον περιορισμό και αποκλεισμό του δικαιώματος προτίμησης.

Επίσης, επιτρέπεται να μη συμμετέχει σε αύξηση μετοχικού κεφαλαίου, με μόνο αποτέλεσμα τη μείωση της περιουσίας του, ή να συμμετέχει και όταν συμμετέχει θα παίρνει μετοχές χωρίς να έχουν όλα τα προνόμια που έχουν οι προηγούμενες μετοχές. Και αν πουλάει από τις καινούργιες μετοχές, τότε θα αφαιρούνται από τις προνομιακές.

Αυτά είναι στοιχεία τα οποία, πραγματικά, περιορίζουν τρομακτικά τη δυνατότητα παρέμβασης όπως εμείς προτείναμε προηγουμένως και έτσι, πραγματικά, με αυτό που φέρνετε οδηγείτε το τραπεζικό σύστημα συνολικά και χωρίς όρους –μπορεί να πει κανείς- σε ιδιώτες επενδυτές.

Σε αυτές τις διατάξεις, είναι λογικό και φυσικό εμείς να είμαστε αντίθετοι.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε.

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ:** Ολοκληρώνω, λέγοντας δύο πράγματα, τα οποία κατά τη γνώμη μας είναι πάρα πολύ κρίσιμα.

Σκεφτόμαστε και ελπίζουμε ότι η ασυλία δεν πρέπει να λειτουργήσει προς την κατεύθυνση δύο κρίσιμων θεμάτων τα οποία, τώρα, υπάρχουν στο τραπεζικό σύστημα. Το ένα θέμα είναι η επιχειρούμενη ή κατά πληροφορίες προσπάθεια επανιδιωτικοποίησης της Τράπεζας Πειραιώς, δηλαδή με την αύξηση μετοχικού κεφαλαίου και με τη μη συμμετοχή της Τράπεζας Πειραιώς θα έχουμε μείωση, άρα έτσι επιδιώκεται η αποεπένδυσή της.

Θα θέλαμε, πραγματικά, να ακούσουμε ποια είναι η στάση ή και ποια ήταν η στάση του εκπροσώπου στην Τράπεζα Πειραιώς για τη μετατροπή των «CοCοs».

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Φλαμπουράρη, σας παρακαλώ.

**ΑΛΕΞΑΝΔΡΟΣ ΦΛΑΜΠΟΥΡΑΡΗΣ:** Ολοκληρώνω, κύριε Πρόεδρε, κι ευχαριστώ.

Δεν δόθηκε η δυνατότητα και δεν αποφασίστηκε να εξοφληθεί ο τόκος προς το ΤΧΣ από την Τράπεζα Πειραιώς μόνο με μετοχές και όχι με μετρητά.

Το δεύτερο θέμα είναι η Εθνική Ασφαλιστική. Έχει παραπεμφθεί στη διοίκηση του ΤΧΣ. Θέλουμε μία απάντηση. Η γνώμη μας είναι ότι δεν πρέπει να αποφασιστεί η πώληση με αυτούς τους όρους που γίνεται, αλλά να σκεφτούμε μήπως μπορεί, πραγματικά, με την εισαγωγή στο Χρηματιστήριο, να αξιοποιηθεί πολύ καλύτερα η περιουσία της Εθνικής Ασφαλιστικής.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Θα κάνω μία πρόταση, εν όψει του ότι υπάρχουν πάρα πολλοί ομιλητές ακόμα και πάμε σε μάκρος. Δεν ξέρω αν θα γίνουν και δευτερολογίες από τους εισηγητές, πιστεύω ότι δεν θα γίνουν όμως. Με τη συναίνεσή σας, χωρίς να σημαίνει ότι το τηρούμε επακριβώς, προτείνω να κάνουμε τον χρόνο έξι λεπτά, με ανοχή.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ πολύ.

Τον λόγο έχει ο κ. Παπαδημητρίου από τη Νέα Δημοκρατία και στη συνέχεια η κ. Ελευθεριάδου Σουλτάνα από τον ΣΥΡΙΖΑ.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ, κύριε Πρόεδρε.

Η αλήθεια είναι συνήθως πολύ πιο απλή, όταν δεν διαστρεβλώνεται και αυτό ακριβώς είναι που έχει συμβεί. Όταν λέμε ότι δεν έκανε σωστά ο αστυνομικός τη δουλειά του εκεί στην πλατεία, το απόγευμα της Κυριακής, το λέμε γιατί άσκησε βία η οποία δεν προβλέπεται, ήταν μη αναλογική και με αυτόν τον τρόπο περιόρισε τα δικαιώματα του πολίτη εν προκειμένω. Το τι είπαν μεταξύ τους δεν το ξέρω, το ποιος είναι ο πολίτης δεν το γνωρίζω. Ιδέες δεν κυνηγάμε. Αλλά από εκεί και πέρα οφείλουν όλοι να έχουν έναν συγκεκριμένο τρόπο να συμπεριφέρονται.

Το πρόβλημά μας είναι όντως στις πλατείες. Είναι γιατί πρέπει κάπου να ανασάνει ο άνθρωπος, η οικογένεια. Όχι όμως να πηγαίνει για να κάνει προπαγάνδα ο οποιοσδήποτε πιστεύει ότι μπορεί την επόμενη μέρα, εάν δημιουργήσει ένα επεισόδιο, να προκαλέσει αυτό που προκαλέσατε στη Νέα Σμύρνη. Διότι το προκαλέσατε εσείς και έχετε όλη την ηθική και την πολιτική ευθύνη.

Ελπίζω ότι θα είναι η τελευταία φορά και ότι το μάθημα που πήρατε είναι επαρκές, αν και απ’ ό,τι όλα δείχνουν και αυτήν τη στιγμή έξω συνεχίζεται το ίδιο ακριβώς πρόβλημα: Τα κρούσματα ανεβαίνουν, τα προβλήματα υπάρχουν. Θέλουμε να τα αντιμετωπίσουμε μαζί, αλλά φαίνεται ότι έχετε αποφασίσει να αποκόψετε αυτό το κομμάτι των ενδιαφερόντων σας από εκεί που όλοι οι άνθρωποι εδώ στην Ελλάδα είμαστε αυτήν τη στιγμή πάνω της.

Εν πάση περιπτώσει, θα προχωρήσουμε. Σε μερικές βδομάδες θα βγούμε από αυτήν τη σφιχτή κατάσταση της πανδημίας. Ελπίζω ότι τα εμβόλια θα δώσουν τη δυνατότητα τον Μάιο να βρισκόμαστε πλέον στο άνοιγμα με ανοσία. Κι εκεί θα δείτε, πραγματικά, πώς θα αλλάξουν τα πράγματα και ελπίζω ότι, έστω και τότε, θα καταλάβετε ότι είχατε λάθος.

Διότι αντιλαμβάνομαι ότι το μεγάλο πρόβλημα που έχετε στην παράταξη είναι ότι δεν πήγαν τα πράγματα όσο άσχημα τα είχατε υπολογίσει. Αυτό είναι τελικά το πρόβλημα, είναι πολιτικό το πρόβλημα. Δεν πήγαν τόσο άσχημα να έχετε κάτι να λέτε. Πήγαν πολύ καλύτερα από ό,τι και εμείς φοβόμασταν ότι θα πάνε. Γιατί; Διότι σε κάθε περίπτωση έγιναν οι αναγκαίες προσαρμογές, έγιναν τα περισσότερα μέτρα. Έτσι φτάσαμε στα 31,5 δισεκατομμύρια.

Από αυτό το Βήμα είχα την τιμή να είμαι εισηγητής εκ μέρους της Πλειοψηφίας για τον προϋπολογισμό και είπα ότι τα 7 ίσως να μη φτάσουν, ίσως να πάμε άλλα 3-4 και συμφωνήσαμε. Ελάτε επιτέλους να συμφωνήσουμε, να γλιτώσουμε τη χώρα και μετά τσακωνόμαστε όσο θέλετε. Εξάλλου, εάν νομίζετε ότι υπάρχει άλλος δρόμος, η δημοκρατία είναι ανοικτή. Αύριο το πρωί είναι πολύ εύκολο ο Πρόεδρος του κόμματός σας να ζητήσει εκλογές.

Έρχομαι σε ένα άλλο θέμα, γιατί είναι σπάνια η απόλαυση και εγώ δεν την είχα και ευχαριστώ πάρα πολύ τους ψηφοφόρους που μου έδωσαν μια τέτοια δυνατότητα να παρακολουθώ μέσα στη Βουλή τη σπάνια αυτή απόλαυση να έχουμε τον έναν μετά τον άλλο, δύο συναδέλφους, δύο πολιτικούς, δύο ανθρώπους οι οποίοι δεν έκαναν καλά τα πράγματα το 2015. Και ναι μεν ο κ. Τσακαλώτος γλίτωσε τη χώρα, υπογράφοντας κάπου που δεν θα ήθελε ποτέ να το έχει κάνει, αλλά ο κ. Βαρουφάκης, ο οποίος με θρασύτητα περισσή ήρθε εδώ για να πει, μεταξύ ψεμάτων και άλλων μπερδεψοδουλειών, έτσι όπως το συνηθίζει, ότι το 2015 πήγαν όλα καλά και να απαιτεί να γίνει και η έρευνα, την οποία καλεί εσάς -εσάς, κύριε Τσακαλώτε- να υπογράψετε για να γίνει έρευνα για το 2015. Να ξέρετε ότι εγώ προσωπικά συμφωνώ. Ο Πρωθυπουργός είναι που δεν συμφώνησε, γιατί ήλπιζε ότι θα μπορέσουμε να αφήσουμε πίσω μας την κρίση.

Αλλά, εν πάση περιπτώσει, μετά από αυτή την απόλαυση να δούμε δύο ανθρώπους, οι οποίοι έχουν μεγάλες ευθύνες γι’ αυτή την περίοδο, να προσπαθούν απλώς να αποσείσουν τις ευθύνες τους από πάνω τους, νομίζω ότι πρέπει να έρθουμε σε τρία πραγματάκια τα οποία κάνετε λάθος.

Μετά από αυτά τελειώνω, κύριε Πρόεδρε, γρήγορα ελπίζω.

Κύριε Φλαμπουράρη, ξέρετε πάρα πολύ καλά, ήσασταν από τους ανθρώπους που ήσασταν ενεργός στα ζητήματα τα τραπεζικά. Θυμάμαι πάρα πολύ καλά όταν καθίσατε στο τραπέζι με τα τραπεζικά στελέχη για να γλιτώσετε τη «Μαρινόπουλος» και καλά κάνατε. Είναι χρήσιμο η κυβέρνηση να είναι παρούσα, όχι να παρεμβαίνει, όχι να παίρνει ευθύνες που δεν της ανήκουν προφανώς.

Άρα γνωρίζετε από πρώτο χέρι ότι ο λόγος για τον οποίο πρέπει να υπάρχει αυτή η ελάχιστη προστασία έναντι καθενός μπαγάσα που θα σπεύσει για δικά του συμφέροντα να κυνηγήσει τα στελέχη στις τράπεζες, ο λόγος για τον οποίο πρέπει να υπάρχει αυτή η προστασία είναι για να μπορούμε να τους ελέγχουμε εκεί που, πραγματικά, πρέπει να κάνουν τη δουλειά τους.

Γιατί -και με συγχωρείτε, αλλά κι εσείς, κύριε Τσακαλώτε, το γνωρίζετε- βάλατε έναν εισαγγελέα να κυνηγάει στελέχη των τραπεζών με στοιχεία τα οποία ήταν απλώς δημοσιεύσεις αριστερά και δεξιά και γνωρίζετε ότι όλες αυτές οι υποθέσεις, η μία μετά την άλλη, έχουν πέσει.

Στο μεταξύ όμως το τραπεζικό σύστημα υπέστη μια τρομακτική βλάβη -δύσκολο να μετρηθεί, συμφωνώ, αλλά τρομακτική βλάβη- εξαιτίας ακριβώς αυτής της προφύλαξης που δεν υπήρχε τότε και που τώρα θα υπάρχει.

Θέλω να σας πω επίσης ακόμη ένα πράγμα, ότι το να μπορεί η Ελλάδα να βάζει ένα και να παίρνει πέντε πίσω, είναι κάτι στο οποίο όλοι συμφωνήσαμε ευτυχώς σ’ αυτήν την Αίθουσα ότι είναι σημαντικό.

Κι εγώ, κύριε Φλαμπουράρη, μαζί σας είμαι, ότι τα 750 είναι λίγα και το είχα πει και όταν τα αποφάσισαν. Μακάρι να τα βγάλουμε πέρα με τόσα, αλλά πιο σημαντικό είναι να πάμε την δημοσιονομική, αν θέλετε, δυνατότητα να ξεπερνάμε τον κανόνα του Μάαστριχτ, αυτόν τον κανόνα που όλους μας δένει τα χέρια και για ακόμη περισσότερα χρόνια. Προσωπικά πιστεύω ότι πρέπει να πάει τουλάχιστον μέχρι το 2025 αυτή η εξαίρεση.

Αλλά μην ξεχνάμε ότι πρέπει κάποτε να συμφωνούμε στα στοιχειώδη. Τα λεωφορεία ήταν λίγα, για όλους τους λόγους, μεταξύ των άλλων γιατί καλλιεργήσατε μια κουλτούρα η οποία αποστερούσε έσοδα από τον οργανισμό. Τώρα είναι περισσότερα. Αρκετά δεν είναι. Το πρόβλημα θα υπάρχει προφανώς. Αλλά ας βγούμε επιτέλους από την κουλτούρα του «δεν πληρώνω εγώ, γιατί θα πληρώσει κάποιος άλλος». Γιατί;

Γιατί η ζημιά που έγινε όταν χάσαμε κοντά στα 50-60 δισεκατομμύρια καταθέσεις μέσα σε λίγους μήνες, νομίζω ότι είναι αυτή για την οποία θα περιμένω να ακούσω τον κ. Τσακαλώτο να την αναλύει και να την εξηγεί, όποτε έχει την ευχαρίστηση.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ πολύ, κύριε Παπαδημητρίου, για την τήρηση του χρόνου.

Η κ. Ελευθεριάδου Σουλτάνα έχει τον λόγο από τον ΣΥΡΙΖΑ. Μετά τον λόγο θα λάβει ο κ. Καββαδάς από τη Νέα Δημοκρατία.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Κύριε Πρόεδρε, κυρίες και κύριοι Βουλευτές, τις τελευταίες μέρες παρακολουθήσαμε όλοι εικόνες ανατριχιαστικής και απροκάλυπτης βίας, όργανα της τάξης να χτυπάνε απρόκλητα και αναιτιολόγητα απλό πολίτη με μεταλλικό πτυσσόμενο γκλομπ στο κεφάλι, παραβατικά στοιχεία να δρουν προβοκατόρικα και να επιτίθενται βάναυσα σε αστυνομικό, αμαυρώνοντας ταυτόχρονα μια απόλυτα ειρηνική διαμαρτυρία χιλιάδων κατοίκων, μαθητών και εργαζομένων και εν συνεχεία, φυσικά είδαμε όλα αυτά τα κατάπτυστα βίντεο αστυνομικής βίας και αυθαιρεσίας στα στενά και τις γειτονιές της Νέας Σμύρνης.

Ο κύριος Πρωθυπουργός, βγήκε αμέσως μετά το δεύτερο περιστατικό να κάνει διάγγελμα και να μας συστήσει ψυχραιμία, αυτοσυγκράτηση και να πέσουν οι τόνοι, δηλώνοντας τρομαγμένος και συντριπτικά καταβεβλημένος από το γεγονός της επίθεσης κατά του αστυνομικού.

Δεν μας είπε όμως και δεν απολογήθηκε γιατί, ενώ, όπως η «ΚΑΘΗΜΕΡΙΝΗ» αποκαλύπτει, από το μεσημέρι της Τρίτης γνώριζε για το ραντεβού βίας των χούλιγκαν, αντί ως όφειλε να φροντίσει ώστε να διασφαλιστεί η κοινωνική ειρήνη το απόγευμα της ίδιας μέρας, αυτός επέλεξε και ενορχήστρωσε τη συκοφαντία εναντίον των πολιτικών του αντιπάλων. Ήταν προφανώς πιο σημαντικό αυτό.

Δεν μας είπε γιατί, ο κ. Χρυσοχοΐδης ,δεν προστάτευσε τους ίδιους τους αστυνομικούς. Είδαμε το βίντεο να προσπαθούν οι αστυνομικοί να εμβολίσουν τους χούλιγκαν, πετώντας κρότου λάμψης και μολότοφ –δεν ξέρω τι ήταν αυτά που πετούσαν οι αστυνομικοί- και μετά συνέβη αυτό που συνέβη. Ο κ. Χρυσοχοΐδης, δεν είχε την πρόνοια, ενώ το γνώριζε από το μεσημέρι, να τους προστατεύσει.

Και βέβαια, ακόμα και σήμερα δεν πήρατε το μάθημά σας. Συνεχίσατε και σήμερα στη Θεσσαλονίκη να επενδύετε στον διχασμό με την αδικαιολόγητη χρήση καταστολής και βίας. Η Αστυνομία σήμερα διέλυσε -δήθεν διέλυσε- κατάληψη στο πανεπιστήμιο, ενώ ήταν γνωστό ότι έχει αποφασιστεί από τους φοιτητές να λήξει η κατάληψη στις 11.00΄ το πρωί.

Μάλιστα κινήθηκε τόσο βίαια, ώστε δημοσιογράφοι, μάρτυρες οι οποίοι ήταν μέσα -γιατί δεν άφησε άλλους δημοσιογράφους να μπουν- περιγράφουν -καταγγέλλουν μάλλον- ότι φοιτητές και φοιτήτριες διατάχθηκαν να ξαπλώσουν κάτω, οι αστυνομικοί δέσμευσαν τα χέρια τους με tire up και αργότερα -άγνωστο με ποιο κριτήριο- πραγματοποιήθηκε διαλογή εκείνων που θα προσαχθούν και εκείνων που θα αφεθούν ελεύθεροι.

Συνεχίζει ο κ. Μητσοτάκης να έχει παντελή έλλειψη ενσυναίσθησης, την ώρα που το κλίμα παραμένει τεταμένο. Συνεχίζει την υπερπαραγωγή βίας και καταστολής, για να τρομοκρατήσει τη νεολαία και την κοινωνία γενικότερα. Και, κυρίως, ποιος ο στόχος του; Να καλύψει την πολιτική του επιλογή να μην ενισχύσει το δημόσιο σύστημα υγείας.

Η αλαζονεία σας και η πεισματική άρνησή σας να αποδεχτείτε τα λάθη και τις παραλείψεις σας οδήγησε στην κοινωνική αναταραχή. Η τακτική σας να χρησιμοποιήσετε την κρίση ως ευκαιρία για να φέρνετε και να ψηφίζετε αντιλαϊκά νομοσχέδια και δώρα σε συστημικά μέσα μαζικής ενημέρωσης, φίλους και ημετέρους είναι η αιτία που βγήκε κόσμος στον δρόμο. Και, δυστυχώς, αν φέρετε και τα νομοσχέδια που αναμένουμε, τα εργασιακά, τα ασφαλιστικά και τα λοιπά, δυστυχώς, θα ξαναβγεί.

Είστε ακόμα η Δεξιά την οποία περιέγραφε ο κ. Χρυσοχοΐδης πριν από μερικά χρόνια. «Είστε η αδέξια Δεξιά, που σκέφτεται με λογικές της δεκαετίας του ’50 και επιχειρεί με γιουρούσια και ματατζήδες να αντιμετωπίσει το έγκλημα». Δεν είναι δικά μου λόγια, είναι του κ. Χρυσοχοΐδη ο οποίος πρόσθεσε: «Τα κοινωνικά ζητήματα δεν θα τα πολεμήσουμε με την Αστυνομία. Ποτέ η αστυνομία δεν έδωσε λύση σε κοινωνικά προβλήματα».

Αυτά, φαίνεται, τα ξέχασε ο κ. Χρυσοχοΐδης τώρα. Το μόνο που θυμάται είναι ότι η Νέα Δημοκρατία κέρδισε τις εκλογές το 2019. Παρ’ όλα αυτά, συμπεριφέρεται σαν αντιπολίτευση και αρνείται να αναλάβει τις ευθύνες του, ενώ θα έπρεπε τουλάχιστον να παραιτηθεί, ακόμα και επικαλούμενος προσωπικούς λόγους.

Εννοείται ότι καταδικάζουμε συλλήβδην όλα τα γεγονότα βίας και τραμπουκισμού των τελευταίων ημερών. Κι εγώ, προσωπικά, έχοντας και αδερφό αστυνομικό, καταδικάζω την επίθεση στον αστυνομικό το ίδιο με την επίθεση του αστυνομικού στον απλό πολίτη.

Όσον αφορά το νομοσχέδιο, για το πρώτο μέρος του νομοσχεδίου, προφανώς είμαστε υπέρ της αύξησης των ιδίων πόρων της Ευρωπαϊκής Ένωσης και της χρηματοδότησης του Ταμείου Ανάκαμψης. Η συζήτηση άλλωστε γύρω από αυτό έχει ξεκινήσει εδώ και πάρα πολύ καιρό και η Ελλάδα οφείλει να παίξει πρωταγωνιστικό ρόλο. Δυστυχώς όμως φαίνεται πως και στον τομέα αυτόν παραμένουμε κομπάρσοι και έτοιμοι να αποδεχτούμε ανεπιφύλακτα ό,τι αποφασιστεί.

Στο δεύτερο μέρος του νομοσχεδίου και τις διατάξεις που αφορούν το Ταμείο Χρηματοπιστωτικής Σταθερότητας ο στόχος σας είναι προφανής. Θέλετε να το μετατρέψετε σε φορέα κρατικών ενισχύσεων πιστωτικών ιδρυμάτων με αποδυνάμωση του δημοσίου ως μετόχου, αφού συμμετέχει στην αύξηση του μετοχικού κεφαλαίου, χωρίς όμως να συμμετέχει το ίδιο στο ΔΣ.

Έχετε μπροστά σας την υπόθεση της Τράπεζας Πειραιώς και της Εθνικής Ασφαλιστικής. Τι κάνετε; Πρώτα απ’ όλα φροντίζετε να ισχύσει για τα στελέχη του ταμείου, όπως κάνατε στο παρελθόν και για τις τράπεζες -στο πρόσφατο παρελθόν-, η ουσιαστική απαλλαγή τους, ασυλία τους από ποινικές και αστικές ευθύνες, σε περίπτωση που με τις πράξεις τους ζημιώσουν το ελληνικό δημόσιο.

Δηλαδή θα μπορούν τα όργανα του ταμείου να διαθέσουν τις μετοχές των πιστωτικών ιδρυμάτων που κατέχει το ταμείο ακόμα και σε εξευτελιστικές τιμές χωρίς καμμία συνέπεια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Θα μπορούν να διαπράξουν πλέον απιστία άνω των 120.000 ευρώ που τιμωρείται με κάθειρξη έως δέκα έτη και να μην έχουν καμμία συνέπεια.

Και φυσικά καταργείτε την προνομιακή κατάταξη του ταμείου σε περίπτωση εκκαθάρισης τραπεζικού ιδρύματος, δηλαδή ενώ το ταμείο είναι μέτοχος, θα ικανοποιηθεί μετά τον ιδιώτη μέτοχο. Αυτό είναι πρωτοφανές και, πραγματικά, θα έχει τρομερές συνέπειες για το ελληνικό δημόσιο.

Για την Τράπεζα Πειραιώς δεν μας απαντήσατε τι θα κάνετε. Θα ασκήσει το σύνολο των δικαιωμάτων της το ταμείο στην αύξηση του κεφαλαίου της, συνεισφέροντας 600 εκατομμύρια προκειμένου να διατηρήσει την αξία της μετοχής τους στο 61% ή θα την απομειώσει στο 30%; Βέβαια, σε αυτή την περίπτωση, αν το απομειώσει, το δημόσιο θα χάσει 2 δισεκατομμύρια.

Φυσικά θα αναφερθώ, τέλος, στην Εθνική Ασφαλιστική. Η νομική κάλυψη στα μέλη του διοικητικού συμβουλίου του Ταμείου Χρηματοπιστωτικής Σταθερότητας που ψηφίζεται από εσάς σήμερα θα ανοίξει τον δρόμο για να πάρει πάνω του το ταμείο ως μεγαλομέτοχος της Εθνικής Τράπεζας την ευθύνη ή μη αποδοχής της προσφοράς που έχει κατατεθεί για την πώληση της Εθνικής Ασφαλιστικής.

Η πώληση της Εθνικής Ασφαλιστικής, η προσφορά, είναι κάτω του 40% της καθαρής αξίας της Εθνικής Ασφαλιστικής. Θα πρόκειται, δηλαδή, ουσιαστικά, για ξεπούλημα. Εννοείται πως είμαστε αντίθετοι, όπως ανέφερε και ο συνάδελφος κ. Φλαμπουράρης πριν. Ακόμα και αν τα στελέχη του ταμείου δεν θα έχουν από αύριο ποινικές και αστικές ευθύνες για τις αποφάσεις τους, ακόμα και αν είναι εις βάρος του δημοσίου οι κινήσεις τους και στην περίπτωση της Τράπεζας Πειραιώς και στην περίπτωση της Εθνικής Ασφαλιστικής, η δική σας πολιτική ευθύνη θα παραμείνει ακέραιη και για τις διατάξεις που φέρνετε, αλλά και για όλα τα άλλα νομοσχέδια που έχετε φέρει. Θα κριθείτε από την κοινωνία.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κυρία Ελευθεριάδου.

Ο κ. Αθανάσιος Καββαδάς από τη Νέα Δημοκρατία έχει τον λόγο. Να ετοιμάζεται ο κ. Ιωάννης Λοβέρδος, επίσης από τη Νέα Δημοκρατία.

Κύριε Καββαδά, έχετε τον λόγο.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο που συζητούμε σήμερα στην Ολομέλεια της Βουλής έχει δύο στόχους. Ο πρώτος στόχος συνδέεται με την κύρωση της απόφασης του Συμβουλίου της 14ης Δεκεμβρίου 2020, που έχει κομβική διάσταση, αφού συνδέεται με το Ταμείο Ανάκαμψης. Ο δεύτερος στόχος συνδέεται με την ενίσχυση των προοπτικών ανάπτυξης του τραπεζικού μας συστήματος, προοπτικές που σχετίζονται με τη χρηματοδότηση της οικονομίας και των επιχειρήσεων αλλά και με τη σταθερότητα και θωράκιση του τραπεζικού συστήματος.

Η κύρωση της απόφασης 2020/2053 του Συμβουλίου της 14ης Δεκεμβρίου 2020 για το σύστημα των ιδίων πόρων της Ευρωπαϊκής Ένωσης στηρίζεται στις αποφάσεις της Συνόδου Κορυφής του Ιουλίου 2020. Υπενθυμίζω ότι εκεί στη συγκεκριμένη Σύνοδο Κορυφής ελήφθη η ιστορική απόφαση για το Ταμείο Ανάκαμψης.

Η κύρωση που συζητούμε σήμερα είναι πολύ σημαντική, αφού αποκτά ισχύ η νέα δυνατότητα που δίνεται στην Ευρωπαϊκή Ένωση να δανείζεται η ίδια από τις αγορές για λογαριασμό των μελών της.

Στη χώρα μας μέσα από τον κοινοτικό προϋπολογισμό της Περιόδου 2021 - 2027 αναλογούν 72 δισεκατομμύρια ευρώ. Είναι το μεγαλύτερο ευρωπαϊκό χρηματοδοτικό πρόγραμμα για τη χώρα μας από την αρχή της ένταξης στην ευρωπαϊκή οικογένεια. Είναι το πιο αποτελεσματικό εργαλείο που διαθέτουμε, για να επανεκκινήσουμε πάνω σε νέες βάσεις την εθνική μας οικονομία και να διαμορφώσουμε σταθερές αναπτυξιακές προοπτικές σε βάθος χρόνου.

Μέσα από την κύρωση αυτής της συμφωνίας δίνεται η έκταση και η προσωρινή εξουσιοδότηση στην Ευρωπαϊκή Επιτροπή να δανείζεται μέχρι το 2026 κεφάλαια από τις διεθνείς αγορές μέχρι του ποσού των 750 δισεκατομμυρίων ευρώ. Καθορίζεται ο τρόπος αποπληρωμής των δανειακών υποχρεώσεων, ενώ προβλέπεται ότι όλες οι υποχρεώσεις που προκύπτουν από τον δανεισμό της Ευρωπαϊκής Ένωσης θα αποπληρωθούν πλήρως το αργότερο έως τις 31 Δεκεμβρίου 2058. Όπως είναι γνωστό από τη συμφωνία που έχει γίνει, 360 δισεκατομμύρια θα είναι επιχορηγήσεις προς τα κράτη-μέλη της Ευρωπαϊκής Ένωσης και 360 δισεκατομμύρια θα αποτελούν δάνεια.

Επίσης, με την κύρωση της συγκεκριμένης συμφωνίας θεσπίζεται ένας νέος ίδιος πόρος για τη χρηματοδότηση του προϋπολογισμού της Ευρωπαϊκής Ένωσης. Πρόκειται για την εφαρμογή ενιαίου συντελεστή ύψους 0,80 ευρώ ανά κιλό στο βάρος των απορριμμάτων πλαστικών συσκευασιών, τα οποία παράγονται σε κάθε κράτος-μέλος και δεν ανακυκλώνονται.

Στο δεύτερο μέρος του νομοσχεδίου τροποποιούνται διατάξεις νόμου που αφορούν στη λειτουργία του Ταμείου Χρηματοπιστωτικής Σταθερότητας.

Ακούω με προσοχή συναδέλφους από την Αξιωματική Αντιπολίτευση να ασκούν κριτική σε αυτές τις νομοθετικές ρυθμίσεις και να μιλούν για τη λειτουργία του τραπεζικού συστήματος και αναρωτιέμαι, πραγματικά, αν μπορούν να υποτιμούν τη νοημοσύνη μας με τόσο απρόκλητο τρόπο.

Όπως όλοι γνωρίζουν, την περίοδο 2010 - 2014 έγιναν δύο ανακεφαλαιοποιήσεις των τραπεζών, με το δημόσιο να αποκτά την πλειοψηφία των μετοχών στις τράπεζες. Το 2014, όταν υπήρξε ομαλοποίηση και σταθεροποίηση της κατάστασης, άνοιξε ο δρόμος, προκειμένου το δημόσιο να πουλήσει τις μετοχές του σε ιδιώτες και θεσμικούς επενδυτές, αποκτώντας έτσι πολύτιμα έσοδα, αλλά και διασφαλίζοντας τη σταθερότητα του τραπεζικού συστήματος και τη χρηματοδότηση της οικονομίας.

Ύστερα, όμως, ήρθε η κυβέρνηση ΣΥΡΙΖΑ - ΑΝΕΛ. Η φυγή καταθέσεων 40 δισεκατομμυρίων ευρώ, τα capital controls και η κατάρρευση στις τιμές των τραπεζικών μετοχών είχαν ως αποτέλεσμα να χαθούν 30 δισεκατομμύρια ευρώ από τις προηγούμενες ανακεφαλαιοποιήσεις και να προκύψει ανάγκη νέας ανακεφαλαιοποίησης. Με αυτή τη νέα ανακεφαλαιοποίηση, έργο της κυβέρνησης ΣΥΡΙΖΑ -ΑΝΕΛ, το ελληνικό δημόσιο έχασε 18,5 δισεκατομμύρια ευρώ. Με αυτή την ανακεφαλαιοποίηση, που αποτελεί έργο και ευθύνη της κυβέρνησης ΣΥΡΙΖΑ - ΑΝΕΛ, οι μετοχές των τραπεζών καθορίστηκαν από 0,1 έως 0,4 ευρώ, όταν προηγουμένως είχαν αξία έως και 4,29 ευρώ.

Δεν τα έχουμε ξεχάσει όλα αυτά. Και το χειρότερο για το κόμμα της Αξιωματικής Αντιπολίτευσης είναι ότι δεν τα έχουν ξεχάσει και οι πολίτες.

Με το νομοσχέδιο που φέρνει σήμερα προς ψήφιση η Κυβέρνηση ενισχύονται οι τράπεζες, στις οποίες συμμετέχει το Ταμείο Χρηματοπιστωτικής Σταθερότητας. Ενισχύονται, για να μπορούν να επιτελέσουν τον ρόλο τους, που είναι η χρηματοδότηση και η παροχή ρευστότητας στην οικονομία. Διευκολύνεται η προσέλκυση ιδιωτικών και επενδυτικών κεφαλαίων στις τράπεζες.

Το Ταμείο Χρηματοπιστωτικής Σταθερότητας κατοχυρώνει και ενισχύει τον ρόλο και τα δικαιώματά του με όρους δημοσίου συμφέροντος. Πώς διασφαλίζονται αυτά τα δικαιώματα; Με τη δυνατότητα που παρέχεται πλέον στο Ταμείο Χρηματοπιστωτικής Σταθερότητας να συμμετέχει στην αύξηση μετοχικού κεφαλαίου των τραπεζών έως το ποσοστό συμμετοχής του σε αυτές. Μέχρι σήμερα δεν υπήρχε η δυνατότητα αυτή σε τέτοιον βαθμό. Ουσιαστικά, το Ταμείο Χρηματοπιστωτικής Σταθερότητας θα έχει τη δυνατότητα να λειτουργεί και να κινείται με την ευελιξία ενός ιδιώτη επενδυτή. Είναι εύλογο ότι από την αύξηση των χρηματιστηριακών αξιών θα υπάρχει και αντίστοιχο όφελος.

Σε όλα αυτά θα πρέπει να προσθέσουμε ότι το τραπεζικό σύστημα με τις θεσμικές πρωτοβουλίες της Κυβέρνησης, όπως το σχέδιο «ΗΡΑΚΛΗΣ», απαλλάσσεται από το βάρος ενός σημαντικού ποσοστού «κόκκινων» δανείων, που συνιστούσε απειλή για την ευστάθειά του, αλλά και για τη δυνατότητά του να χρηματοδοτήσει την οικονομία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, σε μισό λεπτό, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Συνεχίστε.

**ΑΘΑΝΑΣΙΟΣ ΚΑΒΒΑΔΑΣ:** Κυρίες και κύριοι συνάδελφοι, η Κυβέρνηση προχωρά και κοιτάζει μπροστά. Σχεδιάζει την επόμενη μέρα, το μέλλον, ενώ κάποιοι παραμένουν στο χθες και επιχειρούν να επαναφέρουν στον δημόσιο βίο τις πιο μαύρες σελίδες και πρακτικές του παρελθόντος.

Αυτό το νομοσχέδιο αποτυπώνει τον σχεδιασμό και τις προτεραιότητες της επόμενης μέρας, που είναι η επιστροφή σε βιώσιμους και θετικούς ρυθμούς ανάπτυξης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Καββαδά.

Ο κ. Ιωάννης Λοβέρδος από τη Νέα Δημοκρατία έχει τον λόγο. Να ετοιμάζεται ο κ. Γεώργιος Τσίπρας από τον ΣΥΡΙΖΑ.

Ορίστε, κύριε Λοβέρδο, έχετε τον λόγο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, το νομοσχέδιο που συζητείται σήμερα και θα ψηφιστεί σε λίγο από την Ολομέλεια της Βουλής είναι ένα πολύ σημαντικό νομοσχέδιο για έναν και απλό λόγο. Διότι επικυρώνει μία απόφαση που ελήφθη από το Συμβούλιο Πολιτικών Αρχηγών της Ευρωπαϊκής Ένωσης, από τη Σύνοδο Κορυφής, προκειμένου να αυξηθούν οι ίδιοι πόροι της Ευρωπαϊκής Ένωσης και να μπορέσει να λειτουργήσει το Ταμείο Ανάκαμψης, που αποτελεί τη μόνη σωτηρία της ευρωπαϊκής οικονομίας και κατά συνέπεια και της ελληνικής, μετά τον μεγάλο εφιάλτη, τη μεγάλη καταστροφή που όλες οι χώρες του κόσμου και ιδίως της Ευρώπης υπέστησαν από την πρωτοφανή πανδημία, που όμοιά της δεν έχουμε γνωρίσει άλλοτε.

Συμφωνώ με τους προλαλήσαντες Βουλευτές, όπως με τον κ. Καββαδά, ο οποίος έκανε μια εξαιρετική ομιλία, ή με την εξαιρετική εισήγηση του εισηγητή της Πλειοψηφίας, του κ. Καραγκούνη. Θα ήθελα να σταθώ, όμως, σε κάτι το οποίο ίσως πολλοί δεν το έχουν αντιληφθεί όταν έρχονται εδώ και μιλούν από αυτό το Βήμα.

Αυτή τη στιγμή η Κυβέρνηση του Κυριάκου Μητσοτάκη και της Νέας Δημοκρατίας έκανε μία στρατηγική επιλογή: Να διασώσουμε κατά το δυνατόν το Εθνικό Σύστημα Υγείας και να μπορέσουμε να σώσουμε όσο το δυνατόν περισσότερους συμπολίτες μας από την πρωτοφανή αυτή νόσο, που όμοιά της ο πλανήτης μας δεν έχει ζήσει τουλάχιστον την τελευταία εκατονταετία.

Αυτή είναι η επιλογή της Κυβέρνησης, όχι μόνο σεβαστή αλλά κατά τη γνώμη μου και επιβεβλημένη. Το Εθνικό Σύστημα Υγείας δεν μπορεί να αρνηθεί νοσηλεία σε κανέναν συμπολίτη μας. Αλλιώς, το κράτος καταρρέει. Σήμερα, η κατάσταση είναι εφιαλτική. Να λέμε τα πράγματα με το όνομά τους. Πριν από λίγο ανακοινώθηκαν -και δεν θα αναφερθώ στα κρούσματα, αυτά έχουν δευτερεύουσα σημασία- πεντακόσιοι οκτώ διασωληνωμένοι. Ξεπεράσαμε τους πεντακόσιους διασωληνωμένους. Καταλαβαίνετε τι πίεση είναι αυτή στα νοσοκομεία; Καταλαβαίνετε πόσοι άνθρωποι αυτή τη στιγμή ζουν με έναν πραγματικό εφιάλτη αν θα μπορέσουν να νοσηλευτούν αποτελεσματικά; Και με τον ίδιο εφιάλτη ζουν οι ήρωες για εμένα, οι γιατροί και οι νοσηλευτές του δημοσίου, στους οποίους χρωστάμε πολλά και μια ηθική επιβράβευση, αν μη τι άλλο, μιας και τα οικονομικά μας είναι περιορισμένα.

Σε αυτή την πρωτοφανή κατάσταση, η χώρα περνάει δύσκολα, χωρίς καμμία αμφιβολία. Το καταλαβαίνω. Κατανοώ όλους όσοι διαμαρτύρονται και λένε ότι έχουν πρόβλημα, ότι δεν τα βγάζουν πέρα οικονομικά, ότι η ψυχολογία μας είναι στο ναδίρ.

Είδα την έρευνα της «METRON ANALYSIS» που δείχνει ότι οι νέοι άνθρωποι είναι αυτοί που δοκιμάζονται σκληρότερα απ’ όλους ψυχολογικά. Και εγώ το καταλαβαίνω. Έχω δύο νέα παιδιά, φοιτητές και οι δύο, που πρέπει να κάνουν μαθήματα με τηλεκπαίδευση. Είναι πάρα πολύ σκληρό και να μένουν κλεισμένοι μέσα στο σπίτι τους. Δεν είναι αυτή φυσιολογική ζωή για νέους ανθρώπους δεκαοχτώ, δεκαεννέα, είκοσι, είκοσι πέντε χρόνων.

Όμως, είναι κάτι που θα τελειώσει. Ελπίζουμε ότι θα τελειώσει, σύντομα μάλιστα. Το καλοκαίρι θα είναι πολύ καλύτερο από αυτό που ζήσαμε πέρυσι χάρη στους μαζικούς εμβολιασμούς που γίνονται με υποδειγματικό τρόπο από το ελληνικό κράτος, κάτι σπάνιο για κράτος, ιδίως για ελληνικό κράτος. Είμαστε αισιόδοξοι ότι μέσα στους επόμενους μήνες θα μπορέσουμε να επιστρέψουμε σε μία μορφή κανονικότητας.

Εκεί, αρχίζουν τα δύσκολα. Εγώ τα λέω τα πράγματα, όπως τα ξέρω και όπως τα βλέπω. Η οικονομία πάσχει και έχει προβλήματα. Σταθήκαμε όρθιοι όλο αυτό το διάστημα, με πολλές «ενέσεις» που έκανε το οικονομικό επιτελείο. Όχι πως δεν έγιναν λάθη και αστοχίες. Έγιναν. Πώς θα μπορούσε να γίνει διαφορετικά; Δεν υπήρχε αναγνωρισμένος τρόπος διεθνώς για το πώς διαχειρίζεσαι μια πανδημία. Όμως, έγιναν παρεμβάσεις.

Πολλοί άνθρωποι, όντως, δεν τα κατάφεραν και πέρασαν πάρα πολύ δύσκολα και περνούν ακόμα δυσκολότερα. Και μετά, θα πρέπει να σταθούμε στα πόδια μας και να μπορέσουμε να γυρίσουμε στην ανάπτυξη και στην οικονομική σταθερότητα.

Για να είμαστε ρεαλιστές, σε πρώτη φάση, δεν μπορούμε να σταθούμε μόνο στις δικές μας δυνάμεις. Χρειαζόμαστε αυτό το σχέδιο που ενέκρινε η Σύνοδος Κορυφής της Ευρωπαϊκής Ένωσης και που ενσωματώνεται στο λεγόμενο Ταμείο Ανάκαμψης. Αυτή η επταετία, η εξαετία από το 2021 μέχρι το 2027 θα είναι μια περίοδος πολύ δύσκολη. Όμως, ελπίζουμε βασίμως, με τα στοιχεία που έχουμε, ότι χάρη στα χρήματα που θα πάρουμε θα μπορέσουμε να γυρίσουμε την κατάσταση και να βρεθούμε μπροστά υπεύθυνα, όπως αρμόζει σε μια σύγχρονη φιλελεύθερη δημοκρατία, όπως είναι η Ελλάδα.

Είναι σαφές ότι θα αντιμετωπίσουμε κλυδωνισμούς. Και σ’ αυτόν τον αγώνα χρειάζεται να είμαστε όλοι ενωμένοι. Χρειάζεται όλοι να έχουμε υπεύθυνη άποψη, να ερχόμαστε να διαφωνούμε, αλλά υπεύθυνα και με επιχειρήματα. Φοβάμαι ότι αυτό δεν συμβαίνει. Δεν πρέπει σε καμμία περίπτωση και πάλι η Ελλάδα που υπέστη τόσα την τελευταία δεκαετία, την εποχή των μνημονίων και των πλατειών των «αγανακτισμένων» να επιστρέψει σ’ αυτήν την περίοδο. Δεν πρέπει να επιτρέψουμε στο μίσος, στη μισαλλοδοξία, στη βία να επικρατήσουν. Και αυτό είναι το μεγάλο στοίχημα όχι μόνο για την Κυβέρνηση και τη Νέα Δημοκρατία, αλλά και προσωπικά για τον Κυριάκο Μητσοτάκη.

Να θυμίσω σε κάποιους που το έχουν ξεχάσει ότι είναι ο γιος του Κωνσταντίνου Μητσοτάκη, που έκανε πράξη την εθνική ομοψυχία το 1989. Γι’ αυτό όταν κατηγορεί ο κ. Τσίπρας τον κ. Μητσοτάκη δήθεν για διχασμό, να σκέφτεται σε ποιον άνθρωπο μιλάει.

Δεν θα επιτρέψουμε στις πλατείες να επικρατήσουν. Δεν θα επιτρέψουμε στο μίσος των ομάδων των χούλιγκαν που έκαναν τα έκτροπα στη Νέα Σμύρνη προχθές να επικρατήσουν. Θα το αντιμετωπίσουμε. Χρειαζόμαστε, όμως, τη συναίνεση όλων.

Ελπίζω και εύχομαι ότι στην αυριανή συζήτηση που θα γίνει στο κορυφαίο επίπεδο Πρωθυπουργού και Αρχηγού Αξιωματικής Αντιπολίτευσης να μπορέσουν οι δύο κορυφαίοι πολιτικοί παράγοντες αυτής της χώρας να συμφωνήσουν σε μια κοινή γραμμή και σε μια κοινή κατεύθυνση, σε ό,τι αφορά την αποδοκιμασία της βίας. Και σ’ αυτό απευθύνω έκκληση και στην Αριστερά και στον ΣΥΡΙΖΑ, να μην αφεθούμε σ’ έναν νέο διχασμό. Δεν τον αντέχει η πατρίδα μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Λοβέρδο.

Τον λόγο έχει ο κ. Γεώργιος Τσίπρας από τον ΣΥΡΙΖΑ.

Στη συνέχεια, θα μιλήσει ο κ. Βασίλειος Σπανάκης από τη Νέα Δημοκρατία.

Κύριε Τσίπρα, έχετε τον λόγο.

**ΓΕΩΡΓΙΟΣ ΤΣΙΠΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η ασυλία που παρέχεται με το άρθρο 6 στα στελέχη του Ταμείου Χρηματοπιστωτικής Σταθερότητας από την απιστία κατά του δημοσίου είναι για να απεμπλακεί το ταμείο από τις τράπεζες. Παρέχει μια προκλητική ασυλία στη διοίκηση του Ταμείου Χρηματοπιστωτικής Σταθερότητας, ορίζοντας το δημόσιο συμφέρον κάτω από την τρέχουσα χρηματιστηριακή αξία, φτάνει -λέει- να υπάρχουν εκθέσεις από δύο τουλάχιστον εταιρείες συμβούλων.

Λέει εκπρόσωπος της Τράπεζας της Ελλάδας στην επιτροπή στις 9 Μαρτίου: «Το τελευταίο πράγμα που θα θέλαμε θα ήταν το Ταμείο Χρηματοπιστωτικής Σταθερότητας κρυπτόμενο πίσω από τον φόβο ποινικών διαδικασιών να αποφύγει να πάρει αποφάσεις απεμπλοκής του και αποεπένδυσης, δηλαδή να διαιωνίζει τον ρόλο του στα πιστωτικά ιδρύματα, ο οποίος κάποια στιγμή, σύμφωνα με τις υποχρεώσεις, θα πρέπει να τελειώσει».

Τι ακριβώς λέει ο εκπρόσωπος της Τράπεζας της Ελλάδος χωρίς περιστροφές;. Λέει ότι το Ταμείο Χρηματοπιστωτικής Σταθερότητας καλείται από την Τράπεζα της Ελλάδος και την Κυβέρνηση να πάρει αποφάσεις που αν δεν υπήρχε η ρύθμιση για ασυλία που φέρνετε με το παρόν νομοσχέδιο, αυτές οι αποφάσεις θα εγκαλούνταν με ποινικές διαδικασίες, δηλαδή για απιστία, δηλαδή θα ήταν παράνομες, διότι ζημιώνουν το ελληνικό δημόσιο σε όφελος των τραπεζών.

Με δεδομένο ότι το χρηματοπιστωτικό πεδίο έχει γίνει διεθνώς το υπ’ αριθμόν ένα πεδίο κοινωνικοποίησης ζημιών και ιδιωτικοποίησης κερδών, το υπ’ αριθμόν ένα πεδίο διεθνοποίησης κερδών και εθνικοποίησης ζημιών, είναι το αμέσως επόμενο βήμα -βήμα βέβαια ακραίου νομικού θράσους- αυτό ακριβώς το πεδίο ν’ απαλλαγεί από ενδεχόμενες ποινικές ευθύνες.

Έτσι, αφού μετατρέψατε την απιστία για τους τραπεζίτες σε έγκλημα κατ’ έγκληση, δηλαδή πρακτικά μόνο εφόσον μηνύσει κάποιος οικονομικός εγκληματίας τον εαυτό του θα προκύψουν ποινικές ευθύνες -πιθανολογώ ότι δεν θα το κάνει, δεν ξέρω εάν έχετε διαφορετική γνώμη- και αφού ουσιαστικά απαλλάξατε τους τραπεζίτες από παρελθούσες και μελλοντικές ευθύνες, τώρα απαλλάσσετε και το Ταμείο Χρηματοπιστωτικής Σταθερότητας.

Αυτό είναι η αποκορύφωση της αποποινικοποίησης του οικονομικού εγκλήματος, του εγκλήματος των λευκών γιακάδων, όπως λέγεται διεθνώς. Και αυτό γίνεται τη στιγμή, που όταν για παράδειγμα ένας φουκαράς πάρει ένα στεγαστικό ή ένα μικρό επιχειρηματικό δάνειο για την οικογένειά του και δεν μπορεί να το αποπληρώσει του παίρνετε τα πάντα με τον πτωχευτικό νόμο. Αυτός που ευθύνεται για απιστία εκατομμυρίων του δημοσίου ή μιας τράπεζας απαλλάσσεται, ενώ ο φουκαράς χάνει τα πάντα. Αυτά, όμως, είναι λαϊκισμός.

Να περάσουμε στην ουσία. Μιας και μίλησα για λαϊκισμό και αφού έχω χρόνο, θα ήθελα να κάνω μία παρατήρηση για τον κ. Λοβέρδο, όχι τον προηγούμενο, αλλά του Κινήματος Αλλαγής που μίλησε το πρωί.

Μας είπε ο κ. Λοβέρδος -επειδή μίλησε με τον κ. Βερύκιο- ότι χάθηκαν 37 δισεκατομμύρια από το Ταμείο Χρηματοπιστωτικής Σταθερότητας. Λέει, όμως, ότι είναι λαϊκισμός να πει ότι χάθηκαν 37 δισεκατομμύρια. Έβαλε 42 δισεκατομμύρια και έχουν μείνει 5 δισεκατομμύρια, ενώ 37 δισεκατομμύρια χάθηκαν. Αυτό είναι λαϊκισμός.

Έκανε κριτική, όμως, στον εισηγητή της Νέας Δημοκρατίας που δεν αναφέρθηκε ειδικά στα 10 δισεκατομμύρια που χάθηκαν το 2015. Διότι για τα 10 δισεκατομμύρια που χάθηκαν το 2015 ως γνωστόν «φταίει ο ΣΥΡΙΖΑ». Φταίει το καταστροφικό εξάμηνο του ΣΥΡΙΖΑ. Για τα προηγούμενα 25 δισεκατομμύρια που χάθηκαν μέχρι το 2014, τα 10 δισεκατομμύρια που χάθηκαν το 2014 και τα 15 δισεκατομμύρια που χάθηκαν μέχρι το 2013, εκεί είναι λαϊκισμός. Εκεί, δεν φταίει κανείς. Φταίνε μόνο όσοι έχασαν τα 10 δισεκατομμύρια του 2015.

Αφήνω, λοιπόν, τον λαϊκισμό κι έρχομαι στην ουσία. Ποια είναι η στρατηγική της Κυβέρνησης για τον τραπεζικό χώρο; Αυτό είναι το πιο ουσιαστικό ερώτημα για όλους μας. Φαντάζομαι ότι δεν θεωρείτε το ερώτημα λαϊκισμό. Ποια είναι η στρατηγική της Κυβέρνησης; Είναι η αποεπένδυση από το Ταμείο Χρηματοπιστωτικής Σταθερότητας; Εάν είναι αυτή η πολιτική -γιατί αυτά ακούσαμε και στις επιτροπές- δεν συνιστά στρατηγική.

Κατά τη γνώμη μου, στρατηγική θα ήταν τρία ταυτόχρονα πράγματα -το στοιχειώδες είναι αυτό, το ελάχιστο-: Να μειώσει τους κινδύνους στο ελληνικό τραπεζικό σύστημα αυτή η πολιτική, αυτή η στρατηγική, να εξυγιάνει, δηλαδή, το ελληνικό τραπεζικό σύστημα, να το κάνει αυτό, δεύτερον, χωρίς να πάρει μέτρα αντιαναπτυξιακά, μέτρα σε βάρος των μικρομεσαίων επιχειρήσεων και των μικροϊδιοκτητών, όπως το κάνετε εσείς, για παράδειγμα με τον Πτωχευτικό Κώδικα και, τέλος, να κάνει ένα τραπεζικό σύστημα στυλοβάτη, όχι δέκα οικογενειών, όχι δέκα, πενήντα, εκατό οικογενειών, αλλά της ελληνικής οικονομίας, με τα ιδιαίτερα χαρακτηριστικά που έχει η ελληνική οικονομία, τον εκτεταμένο χώρο των μικρομεσαίων επιχειρήσεων κ.λπ..

Τέτοια στρατηγική δεν υπάρχει και δεν διαφαίνεται από πουθενά. Ποιο είναι το εξωφρενικό σε αυτό; Δεν έχετε καν στρατηγική εξυγίανσης των τραπεζών. Δηλαδή, ας πάει στο καλό η στήριξη της ελληνικής οικονομίας, ας πάει στο καλό η στήριξη των μικρομεσαίων. Δεν έχετε καν στρατηγική εξυγίανσης του ίδιου του τραπεζικού χώρου. Ούτε αυτό θα γίνει. Και δεν θα γίνει όχι μόνο γιατί τους έχετε προσφέρει κάθε ασυλία που απαιτείται για να συνεχιστεί η ίδια αμαρτωλή πορεία μέχρι σήμερα, αλλά και γιατί προετοιμάζετε στο μέλλον μια νέα αφαίμαξη από το ελληνικό δημόσιο προς τις τράπεζες με την πολιτική για το ΤΧΣ.

Σημείο νούμερο ένα. Διατυμπανίζετε σε όλους τους τόνους την ανάγκη αποεπένδυσης και μετατροπής του ΤΧΣ από εργαλείο διάσωσης σε επενδυτή. Όμως, θα είναι μάλλον ένα πολύ περίεργο επενδυτικό εργαλείο, αφού στην ουσία θα είναι επενδυτής μιας κατεύθυνσης, επενδυτής της εξόδου και επενδυτής υποδοχέας ζημιών από ιδιώτες επενδυτές.

Δεύτερον, αποτελεί τεράστια αντίθεση το γεγονός ότι η μετατροπή τον «CoCos» της Τράπεζας Πειραιώς παρουσιάστηκε πρόσφατα ως εποπτικά επιβαλλόμενη με αυτό που σήμερα προωθείτε, ως επιβαλλόμενη από εποπτικές ευρωπαϊκές αρχές ενώ η διοίκηση της Πειραιώς αιτούνταν να πληρώσει το τοκομερίδιο κανονικά, αν είναι έτσι. Δηλαδή ο επόπτης του SSM για μα προστατέψει την κεφαλαιακή επάρκεια της Πειραιώς δεν της επέτρεψε να πληρώσει το τοκομερίδιο και επέβαλε τη μετατροπή τους σε μετοχές. Αυτό γιατί το έκανε; Προφανώς διότι υπάρχει κάποιος κίνδυνος, προβλέπεται κάποιος κίνδυνος. Τώρα ξαφνικά και εν μέσω πανδημίας -ω του θαύματος!- ο κίνδυνος πέρασε και προετοιμάζουμε το ΤΧΣ να συμμετάσχει σε επενδυτικές αυξήσεις που θα τρέξουν οι επενδυτές να συμμετάσχουν. Κάτι από τα δύο δεν ισχύει. Είτε ο επόπτης βλέπει κίνδυνο είτε είναι όλα καλά και οι επενδυτές τρέχουν να επενδύσουν. Δεν μπορεί να συμβαίνουν και τα δύο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Τρίτον, το όλο νομοσχέδιο φωνάζει προχειρότητα και βιασύνη. Γιατί τόση βιασύνη, άραγε; Αντιμετωπίζει μεν τα θέματα που ενδιαφέρουν τα συμφέροντα των ιδιωτών μετόχων των τραπεζών, αλλά δεν αντιμετωπίζει τα θέματα που αφορούν τα συμφέροντα του ίδιου του ΤΧΣ και του ελληνικού δημοσίου.

Τέταρτον, το ΤΧΣ θα κατέχει δύο κατηγορίες κοινών μετοχών των τραπεζών, πρώτον, αυτές με τα μειωμένα δικαιώματα ψήφου από την παράγραφο 3 του άρθρου 7, που δεν τροποποιείται, που έλαβε το ΤΧΣ από τις παλαιότερες αυξήσεις μετοχικού κεφαλαίου και, δεύτερον, τις κανονικές κοινές μετοχές, που θα λαμβάνει στις αυξήσεις μετοχικού κεφαλαίου επενδυτικού σκοπού μελλοντικά. Παγκοσμίως εμείς δεν ξέρουμε άλλο τέτοιο παράδειγμα αυτής της συνύπαρξης. Ενώ διατηρούνται μετοχές με μειωμένα δικαιώματα ψήφου, παράλληλα καταργείται η προνομιακή ικανοποίηση του ΤΧΣ σε περίπτωση εκκαθάρισης μιας τράπεζας που συμμετέχει. Δηλαδή, καταργούνται τα προνόμια και παραμένουν τα μειωμένα δικαιώματα.

Και το τελευταίο που θέλω να πω -και κλείνω- είναι ότι δεν ακουμπάει καθόλου το νομοσχέδιο -και έχει τεθεί και από πολλούς άλλους αυτό- όλο το στρεβλό πλαίσιο συμμετοχής του ΤΧΣ στα ΔΣ και στις διοικήσεις των τραπεζών και διατηρεί όλες τις αποικιοκρατικού τύπου εξαρτήσεις από τους ευρωπαϊκούς θεσμούς που επέβαλε το μνημόνιο.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Τσίπρα.

Ο κ. Σπανάκης από την Νέα Δημοκρατία έχει τον λόγο και μετά θα ακολουθήσει ο κ. Κωνσταντινίδης.

Ορίστε, κύριε Σπανάκη, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, επιτρέψτε μου πριν ξεκινήσω την τοποθέτησή μου για το σημερινό νομοσχέδιο, ως Βουλευτής του Νότιου Τομέα της Β΄ Αθηνών να πω στην Αίθουσα αυτή ότι ο ΣΥΡΙΖΑ έχει τεράστιες πολιτικές ευθύνες για τα γεγονότα της Νέας Σμύρνης. Είναι απαράδεκτη η στάση του. Είναι απαράδεκτη η στάση απέναντι στους κατοίκους και την ιστορία της Νέας Σμύρνης. Βρίσκεται σε τεράστιο πολιτικό αδιέξοδο και κινδυνολογεί καθημερινά, εκμεταλλεύεται την κόπωση και δημιουργεί με σκοπιμότητα κοινωνική ένταση. Και αν διαφωνεί κάποιος από τα στελέχη του ΣΥΡΙΖΑ σε αυτήν την κατάσταση, να τον παραπέμψω στις δηλώσεις του πρώην Βουλευτή του ΣΥΡΙΖΑ, που είπε ότι έγινε οργανωμένη κινητοποίηση μελών του ΣΥΡΙΖΑ από όλα τα νότια προάστια για να συμμετέχουν στις πορείες.

Κυρίες και κύριοι συνάδελφοι του ΣΥΡΙΖΑ, σταματήστε να υποκρίνεστε στους Έλληνες πολίτες. Δείτε την κατάσταση που υπάρχει. Δείτε τον κίνδυνο, την υγειονομική κρίση που περνάει όχι μόνο η χώρα μας, αλλά ο κόσμος ολόκληρος και σταθείτε με υπευθυνότητα απέναντι στους Έλληνες πολίτες.

Κυρίες και κύριοι συνάδελφοι, το σχέδιο νόμου που συζητάμε και θα ψηφίσουμε σήμερα είναι πραγματικά πολύ σημαντικό. Τόσο η απόφαση του Ευρωπαϊκού Συμβουλίου όσο και το δεύτερο μέρος που περιλαμβάνει τις διατάξεις για το Ταμείο Χρηματοπιστωτικής Σταθερότητας αποτελούν μέρος μιας μεγάλης μεταρρύθμισης που θα φέρει ανάπτυξη, επενδύσεις, οικονομική σταθερότητα, που θα εδραιώσει ένα ισχυρό και υγιές τραπεζικό σύστημα, ώστε να μη ζήσουν ξανά οι πολίτες μας στιγμές Ιουνίου 2015.

Μάλιστα, ο βασικός υπαίτιος της κατάρρευσης των τραπεζών βρίσκεται σήμερα σε αυτό το Κοινοβούλιο ως Αρχηγός κόμματος, το οποίο θα καταψηφίσει την κύρωση της απόφασης. Η απόφαση αυτή για την Ελλάδα σημαίνει 72 δισεκατομμύρια ευρώ. Μιλάμε για μια ιστορική απόφαση, όπως ιστορική και πρωτόγνωρη είναι και η υγειονομική κρίση που ζει ολόκληρος ο πλανήτης εδώ και πάνω από έναν χρόνο.

Η ευρωπαϊκή βοήθεια είναι παραπάνω από αναγκαία και η χώρα μας πραγματικά είναι από τις πλέον ωφελημένες της νέας απόφασης που θα φέρει ενίσχυση σε πολλούς τομείς, στην οικονομία, στην εργασία, στην κοινωνία, στο περιβάλλον, στην ασφάλεια.

Τι προβλέπει, όμως, η νέα απόφαση με απλά λόγια; Το βασικό και πολύ ουσιαστικό στοιχείο είναι η αναθεώρηση του τρόπου χρηματοδότησης του ενωσιακού προϋπολογισμού. Παρέχεται πλέον η δυνατότητα στην Ευρώπη, στην επιτροπή, να δανείζεται κεφάλαια από τις αγορές, προκειμένου να εξασφαλίζει άμεσα πρόσθετους και μεγάλης κλίμακας πόρους για τα μέτρα στήριξης και ανάκαμψης της ευρωπαϊκής οικονομίας, κάτι που είναι απόλυτα αναγκαίο προκειμένου να αντιμετωπίσουν όλα τα κράτη-μέλη τις συνέπειες που προκαλεί η υγειονομική κρίση του covid.

Ένα δεύτερο βασικό σημείο είναι ο επανακαθορισμός των ανώτατων ορίων ιδίων πόρων που διατίθεται για τον προϋπολογισμό της Ευρωπαϊκής Ένωσης. Προβλέπεται μόνιμη αύξηση σε 1,4% και 1,46% του ΑΕΠ, ενώ τα όρια αυτά μπορούν να αυξάνονται προσωρινά κατά 0,6 ποσοστιαίες μονάδες για την αντιμετώπιση των οικονομικών κλυδωνισμών που προκαλεί η πανδημία.

Κυρίες και κύριοι συνάδελφοι, η κύρωση από αυτό εδώ το Κοινοβούλιο της απόφασης για το σύστημα των ιδίων πόρων της Ευρωπαϊκής Ένωσης είναι επιτακτική και καθοριστική για την ενεργοποίηση των πόρων του Ταμείου Ανάκαμψης, από το οποίο η Ελλάδα θα ωφεληθεί κατά 31,9 δισεκατομμύρια ευρώ και κατά 39,9 δισεκατομμύρια ευρώ από το πολυετές πλαίσιο.

Για το δεύτερο μέρος του νομοσχεδίου και τη λειτουργία του Ταμείου Χρηματοπιστωτικής Σταθερότητας: ο ρόλος του ΤΧΣ επανακαθορίζεται, ενισχύεται. Το ΤΧΣ, εκτός από ρυθμιστής εξυγίανσης και σταθερότητας, καθίσταται πλέον και επενδυτής, γεγονός που χαιρετίζεται και από την Ευρωπαϊκή Κεντρική Τράπεζα. Δίνεται η δυνατότητα στο ΤΧΣ να συμμετέχει στην αύξηση μετοχικού κεφαλαίου των πιστωτικών ιδρυμάτων έως το ποσοστό συμμετοχής του και από τις ειδικώς οριζόμενες προϋποθέσεις.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα ήθελα ένα λεπτό παραπάνω και σας ευχαριστώ πολύ.

Ορίζεται ότι εφόσον πληρούνται οι σχετικές προϋποθέσεις, οι αποφάσεις για τη διάθεση των συμμετοχών θεωρείται ότι συνιστούν επιμελή διαχείριση της περιουσίας του ΤΧΣ και το ΤΧΣ υπάγεται στη ρύθμιση του Ποινικού Κώδικα που ισχύει για τα πιστωτικά και χρηματοδοτικά ιδρύματα και τις επιχειρήσεις του χρηματοπιστωτικού τομέα.

Επίσης, απαλείφεται από τα ειδικά δικαιώματα του ΤΧΣ σε περίπτωση ειδικής εκκαθάρισης πιστωτικού ιδρύματος η προνομιακή κατάταξη και ικανοποίηση του ταμείου ως μετόχου από το προϊόν εκκαθάρισης έναντι όλων των άλλων μετόχων.

Τέλος, να σημειωθεί και πάλι πως η Ευρωπαϊκή Κεντρική Τράπεζα επικροτεί τις διατάξεις για το ΤΧΣ. Θεωρεί ότι θα ενισχύσουν τα ελληνικά πιστωτικά ιδρύματα, στα οποία το ταμείο συμμετέχει.

Όμως, σήμερα έχουμε και σημαντικές τροπολογίες.

Με τροπολογία του Υπουργείου Εργασίας ρυθμίζεται το ζήτημα της χρηματοδότησης των επαγγελματικών και πειραματικών επαγγελματικών σχολών μαθητείας του ΟΑΕΔ. Επιτρέψτε μου, κύριε Πρόεδρε, να σας πω ότι οκτώ χιλιάδες και πλέον μαθητές του ΟΑΕΔ στις επαγγελματικές σχολές θα ωφεληθούν από την τροπολογία αυτή.

Επίσης, έχουμε και άλλες σημαντικές τροπολογίες, όπως αυτή για την κάλυψη των οδοιπορικών εξόδων για το πυροσβεστικό προσωπικό.

Ορίζεται, ακόμη, ότι τα ποσά που καταβάλλονται στους δικαιούχους υλοποίησης του προγράμματος για τη στέγαση των αιτούντων διεθνή προστασία και τα οποία χρησιμοποιούνται για την πληρωμή των μισθωμάτων για τις κατοικίες των ανθρώπων αυτών είναι ακατάσχετα, ανεκχώρητα, δεν δεσμεύονται, δεν συμψηφίζονται με χρέη και οφειλές προς το Δημόσιο ή τις τράπεζες.

Επίσης, έχουμε τροπολογία σημαντική, με την οποία καταρτίζεται ειδικό αναπτυξιακό πρόγραμμα στους ΟΤΑ α΄ και β΄ βαθμού, στους συνδέσμους δήμων και στα νομικά πρόσωπα αυτών.

Κυρίες και κύριοι συνάδελφοι –και εδώ κλείνω και ευχαριστώ, κύριε Πρόεδρε, για το χρόνο- η Κυβέρνηση της Νέας Δημοκρατίας σέβεται, προστατεύει τα χρήματα των Ελλήνων φορολογούμενων και σε αυτή την πολύ κρίσιμη περίοδο, στην οποία βρισκόμαστε, νομοθετεί για το συμφέρον των πολιτών, των επαγγελματιών, των επιχειρήσεων, αλλά κυρίως για τη σταθερότητα της οικονομίας και του τραπεζικού συστήματος.

Με αρωγό την Ευρωπαϊκή Ένωση και τη σχέση μας με αυτή, μια σχέση την οποία κάποιοι ήθελαν να βάλουν σε περιπέτειες, προχωράμε την οικονομία σε μια νέα εποχή.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Σπανάκη.

Πριν δώσω το λόγο στον κ. Κωνσταντινίδη, θα δώσω το λόγο στον Υπουργό Αγροτικής Ανάπτυξης κ. Λιβανό, για να αναπτύξει την τροπολογία με γενικό αριθμό 800 και ειδικό 126.

Ορίστε, κύριε Υπουργέ, έχετε το λόγο.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αγαπητοί συνάδελφοι, η συγκεκριμένη τροπολογία έρχεται, πράγματι, εκπρόθεσμα και γι’ αυτό ζητώ συγγνώμη από τους συναδέλφους και από όλες τις παρατάξεις. Όταν είχα την τιμή να είμαι Κοινοβουλευτικός Εκπρόσωπος της Νέας Δημοκρατίας, το σχολιάζαμε και έχετε δίκιο. Πρέπει να προσέχουμε τον Κανονισμό και το πώς νομοθετούμε.

Όμως, η συγκεκριμένη τροπολογία αποτελεί πραγματικά –και μόλις την διαβάσετε όσοι δεν την γνωρίζετε, γιατί πολλοί συνάδελφοί μας την γνωρίζουν ήδη- την πεμπτουσία της έννοιας του κατεπείγοντος. Πρόκειται για ένα ζήτημα που αφορά σε δεκάδες χιλιάδες παραγωγούς σε όλη την Ελλάδα, σε χιλιάδες συμπολίτες μας ειδικά στη βόρεια Ελλάδα, που περιμένουν με αγωνία τους εργάτες γης για τη συγκομιδή της παραγωγής τους. Γι’ αυτούς κάθε μέρα μετρά και κάθε ώρα μετρά και γι’ αυτό ζητώ και πάλι συγγνώμη, αλλά νομίζω ότι μόλις την διαβάσετε και εσείς, θα αντιληφθείτε ότι πρέπει να την περάσουμε.

Από τη μεριά μας, το Υπουργείο Αγροτικής Ανάπτυξης και Τροφίμων έχοντας προνοήσει και γνωρίζοντας το πρόβλημα, είχαμε ετοιμάσει τη σχετική διάταξη από τις αρχές Φεβρουαρίου. Όμως, χρειάστηκε μια πρωτοφανής, στενή συνεργασία με τα συναρμόδια Υπουργεία Προστασίας του Πολίτη, Μεταναστευτικής Πολιτικής και Ασύλου, Εργασίας και Κοινωνικών Ασφαλίσεων και Ψηφιακής Διακυβέρνησης. Στη συνεργασία αυτή διαπιστώθηκε ότι έπρεπε να εξευρεθούν οι απαραίτητες ασφαλιστικές δικλίδες, αφ’ ενός για να μην υπάρξει καταστρατήγηση της σχετικής διάταξης, όπως συνέβη πέρυσι, και αφ’ ετέρου για να διασφαλισθεί η αποφυγή κάθε περίπτωσης εισαγόμενης εστίας μόλυνσης από τον covid.

Για τον λόγο αυτό προβλέφθηκε, πρώτον, ηλικιακό όριο τα εξήντα έτη, για να εισέλθει στη χώρα μας ως εργάτης γης πολίτης τρίτης χώρας, δεύτερον, όριο τριάντα ημερών συγκεκριμένης απασχόλησης, τρίτον, προβλεπόμενο κατάλυμα που θα πληροί τις προδιαγραφές υγείας και ασφάλειας, τέταρτον, ο εργοδότης να είναι υπεύθυνος για τον κάθε εργάτη και, πέμπτον, η καταβολή εργόσημου.

Όλη η διαδικασία θα γίνεται ηλεκτρονικά σε μία πλατφόρμα, στην οποία θα έχουν πρόσβαση όλοι οι αρμόδιοι και εμπλεκόμενοι φορείς, με σκοπό να ελέγχουν κατά τον τομέα της αρμοδιότητάς τους και ανά πάσα στιγμή τη σωστή τήρηση διαδικασίας.

Θα πρέπει να τονιστεί ότι το κείμενο της διάταξης ήταν αποτέλεσμα συνεχούς συνεργασίας και –ειλικρινά- καθημερινών επαφών με πολλούς αγρότες, με τους εκπροσώπους των αγροτών, δεδομένου ότι συμμεριζόμαστε και τους αγώνες αλλά και τις αγωνίες τους.

Επίσης, ήταν προϊόν συνεργασίας –και θέλω να το πω μέσα στην Αίθουσα αυτή- με τον προσωρινό Πρόεδρο της ΕΘΕΑΣ κ. Χρήστο Γιαννακάκη, αλλά και με Βουλευτές από σχεδόν όλες τις περιφέρειες τις αγροτικές από όλα τα κόμματα για το βέλτιστο αποτέλεσμα. Θέλω να τους ευχαριστήσω θερμά όλους για τη συνεργασία και τη συνδρομή τους.

Ειδικά για τα σπαράγγια και λόγω της άμεσης ανάγκης να συγκομισθούν, προβλέψαμε την έναρξη της διαδικασίας ακόμα και πριν την έναρξη της λειτουργίας της ηλεκτρονικής πλατφόρμας, για την οποία σας μίλησα πριν λίγο. Γνωρίζουμε πολύ καλά πόσο σημαντικό είναι να μη χαθεί η παραγωγή που με τόσο κόπο προετοιμάστηκε κατά το προηγούμενο χρονικό διάστημα.

Αγαπητοί συνάδελφοι, σας καλώ, λοιπόν, όλους να ψηφίσουμε μαζί αυτήν την τροπολογία, όπως οφείλουμε, και πάλι με την παράκληση να αποδεχτείτε το κατεπείγον της υπόθεσης –και άρα το εκπρόθεσμο- και να στείλουμε ένα μήνυμα ομοψυχίας αυτές τις δύσκολες ώρες, να φανούμε ενωμένοι αυτές τις μέρες που διανύουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Τσακαλώτος, Κοινοβουλευτικός Εκπρόσωπος του ΣΥΡΙΖΑ.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, δέχομαι τη συγγνώμη του κυρίου Υπουργού. Το λέω ειλικρινά. Κι εγώ είχα πιεστεί πολλές φορές και μου είχατε κάνει κριτική κι εγώ σας είχα κάνει κριτική το 2012 - 2015.

Είναι όμως πολύ αργά και νομίζω ότι πρέπει το Προεδρείο να το συζητήσει αυτό. Είναι επτά η ώρα. Δεν μπορούμε να το δούμε. Δεν ξέρω τι θα ψηφίσουμε. Δεν ξέρω αν μπορούμε να το μελετήσουμε. Νομίζω ότι όλοι, το Προεδρείο μαζί με την Κυβέρνηση, μαζί ίσως με τη Γενική Γραμματεία της Κυβέρνησης πρέπει να συζητήσουμε τώρα που δεν είμαστε στο μνημόνιο αυτές οι πρακτικές κάπως να μειωθούν όσο μπορούν στα απαραίτητα.

Όμως, κύριε Πρόεδρε, επιτρέψτε μου στα τρία λεπτά που μου δώσατε να σχολιάσω την ομιλία του κ. Σπανάκη, που μας είπε ότι είναι από τα νότια της Αθήνας και ότι ο ΣΥΡΙΖΑ έχει πολύ μεγάλη ευθύνη γι’ αυτά που έγιναν στη Νέα Σμύρνη.

Πραγματικά, κυρίες και κύριοι της Κυβέρνησης και Βουλευτές, έχω την εξής ερώτηση: Ποια είναι η εικόνα που έχετε; Έχετε την εικόνα ότι την Κυριακή στη Νέα Σμύρνη οι καλοί πολίτες αυτής της περιοχής ήταν στο σπίτι τους, είχαν πεισθεί από τα κανάλια ότι τίποτα δεν έγινε την Κυριακή, ότι κάποιοι υπερβολικοί επιτέθηκαν στην Αστυνομία, ότι κάποια παιδάκια πάνω στο τρίκυκλο, στο ποδήλατό τους, επιτέθηκαν στην Αστυνομία, ότι δεν έγινε τίποτα και γύρισαν τα παιδιά τους και είπαν στους γονείς τους «μαμά, μπαμπά, να σας πω τι έγινε, εδώ έγινε επίθεση στους αστυνομικούς που έπρεπε να αντισταθούν»;

Αυτό περιμένετε; Αυτό πιστεύετε; Και ότι πήρε ο Τσίπρας τη Δευτέρα το πρωί και είπε στο γραμματέα του ΣΥΡΙΖΑ - Προοδευτική Συμμαχία της Νέας Σμύρνης «μάζεψε είκοσι χιλιάδες ανθρώπους και άμα μαζέψεις είκοσι πέντε χιλιάδες, θα έχεις και ένα μπόνους» και τους μάζεψε; Αυτό πιστεύετε;

Δηλαδή, πραγματικά, αυτή είναι η αίσθησή σας της πραγματικότητας; Γιατί αν είναι αυτή η αίσθηση της πραγματικότητας που έχετε, έχετε ξεφύγει τελείως. Αυτό που έγινε στη Νέα Σμύρνη ήταν αυθόρμητη αντίδραση των πολιτών, ανθρώπων που δεν έχουν καμμία σχέση με τον ΣΥΡΙΖΑ. Βεβαίως, το υποστηρίξαμε, αλλά ήταν αποτέλεσμα των εικόνων που είδαμε. Και ήταν τυχαίο που τις είδαμε, γιατί υπήρχαν τα κινητά.

Όμως, σας παρακαλώ, αυτό, το ότι ήταν ευθύνη του ΣΥΡΙΖΑ αυτό που έγινε τη Δευτέρα, πραγματικά με ξεπερνάει.

Και θα έλεγα και για τον Πρωθυπουργό το εξής: Θα ήταν πιο πειστικός ότι δεν θέλει τον διχασμό, αν είχε βγει την Κυριακή να καταγγείλει και να πει -τέλος πάντων- «ήταν πολύ άσχημο αυτό που έγινε και θα δούμε πώς θα το διορθώσουμε» και μετά να έβγαινε και τη Δευτέρα και να κατηγορούσε το απαράδεκτο που έγινε εναντίον του αστυνομικού, που το καταγγείλαμε και εμείς. Όταν, όμως, δεν το κάνεις αυτό και λες ότι η αντίδραση στο να τρώνε ξύλο οι άνθρωποι της Νέας Σμύρνης δεν πρέπει να είναι τίποτα, καταλαβαίνετε ότι δεν μπορεί να υπάρχει αυτό που θέλετε, να μην υπάρχει αντίδραση.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Τσακαλώτο.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υπουργέ, έχετε τον λόγο.

Νομίζω ότι αυτό το θέμα έχει εξαντληθεί από το πρωί, αλλά εν πάση περιπτώσει, απαντήστε.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Δεν θα παρασυρθώ να μπω στον διάλογο με τον κ. Τσακαλώτο για το δεύτερο θέμα το οποίο έθεσε. Άλλωστε, νομίζω ότι αύριο είναι μια καλή ευκαιρία για να γίνει μία ώριμη συζήτηση υπεύθυνων Αρχηγών και να ταχθούν όλοι σε μία γραμμή να αντιμετωπίσουμε τα προβλήματα τα οποία έχουμε ως κοινωνία και να προχωρήσουμε μπροστά με αίσθημα ομοψυχίας και ευθύνης.

Εγώ ήθελα απλά να ζητήσω άλλη μια φορά συγγνώμη για την ώρα κατάθεσης της τροπολογίας, έχετε δίκιο, απλά τρέχαμε ώρα με την ώρα, λεπτό το λεπτό, για να μπορέσουμε να την υλοποιήσουμε. Εύχομαι να έχετε τον χρόνο να τη δείτε και είμαι βέβαιος ότι θα συμφωνήσετε, γιατί και πολλοί συνάδελφοί σας...

**ΝΙΚΟΛΑΟΣ ΣΥΡΜΑΛΕΝΙΟΣ:** Τι να πούμε τώρα; Σοβαρολογούμε;

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ (Υπουργός Αγροτικής Ανάπτυξης και Τροφίμων):** Τώρα δεν ήσασταν εδώ, όταν έκανα την πρώτη ομιλία μου. Θα σας τα πει ο κ. Τσακαλώτος, μην εξανίστασθε! Δείτε το πρώτα, μιλήστε και με τον κ. Τσακαλώτο που ήταν εδώ, μιλήστε και με πολλούς από τους Βουλευτές σας που έχουν τις ίδιες αγωνίες και καλύπτονται από αυτή την τροπολογία και αν έχετε κάποιες ενστάσεις, τις ξανασυζητάμε.

Στο πλαίσιο που μίλησα και πριν, θεωρώ ότι όταν δείτε το περιεχόμενο, θα είστε και εσείς απολύτως σύμφωνοι και σε γενικές γραμμές συμφωνούμε στους κανόνες της καλής νομοθέτησης και δεχόμαστε τη συμβουλή και την παρότρυνση τη δική σας.

Ευχαριστώ.

**ΔΙΑΜΑΝΤΩ ΜΑΝΩΛΑΚΟΥ:** Ηλεκτρονικά να μας τη στείλετε! Εγώ κατέβηκα, για να τη δω στο χαρτί.

**ΠΡΟΕΔΡΕΥΩΝ (Χαράλαμπος Αθανασίου):** Καλά θεωρητικά, εντάξει, δεν πρέπει τώρα να έρχονται οι τροπολογίες γρήγορα, αλλά τώρα αυτή η τροπολογία –να σας πω- πάντοτε έχει τον επείγοντα χαρακτήρα, είχε γίνει και κατά το παρελθόν. Σας θυμίζω τις φράουλες της Μανωλάδας, σας θυμίζω τα φασόλια στη βόρειο Ελλάδα. Γίνονται αυτά και εν πάση περιπτώσει, υπάρχουν ακόμα περίπου μπροστά μας δύο ώρες για να μπορείτε να κάνετε οποιεσδήποτε παρατηρήσεις και πιστεύω ότι ο κύριος Υπουργός, ο κ. Λιβανός και με τη μετριοπάθεια την οποία έχει και έδειξε θα μπορεί να κάνει και ενδεχομένως νομοτεχνικές βελτιώσεις, εάν προτείνετε.

Ορίστε, κύριε Κωνσταντινίδη, έχετε τον λόγο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Κύριε Πρόεδρε, κύριοι Υπουργοί, κυρία και κύριοι συνάδελφοι, εδώ και καιρό προσπαθεί η Αξιωματική Αντιπολίτευση -και όχι μόνη της- να πλήξει την Κυβέρνηση, επιλέγοντας την πόλωση και την αντιπαλότητα με την πρόκληση του θυμικού μίας κοινωνίας που είναι πιεσμένη από τα περιοριστικά μέτρα λόγω της πανδημίας, με την επίκληση συμπεριφορών τις οποίες άκριτα αποδίδει σε σχέδια κρατικής αυθαιρεσίας και καταστολής, προκειμένου να διεγείρει τα δημοκρατικά αισθήματα των πολιτών, με την προσπάθεια να πείσει τον κόσμο ότι ο νόμος και η ευταξία είναι ενάντια στα συμφέροντά του και τις ελευθερίες του και ότι δήθεν αυτά τα υπερασπίζονται οι αντιδράσεις αγανάκτησης και οι βίαιες συγκρούσεις, ενώ στην πραγματικότητα συμβαίνει το ακριβώς αντίθετο.

Δεν θα παρασυρθούμε, όμως, σε παγίδες χωρίς νόημα. Είναι δουλειά του νόμου και του εφαρμοστή του να πει τι έκανε ποιος και γιατί, είναι δουλειά των ανεξάρτητων εξουσιών, των αρχών και των θεσμικών οργάνων. Αυτοί θα πουν αν έχουμε υπέρβαση των ορίων, αυτοί αν έχουμε κατάχρηση εξουσίας, αυτοί αν έχουμε απόπειρα ανθρωποκτονίας, αυτοί αν είναι νόμιμη ή όχι η κράτηση του κάθε έγκλειστου.

Μπορεί, αν θέλει, βέβαια, κάποιος να προτείνει στους πολίτες τη νομιμοποίηση των καταλήψεων, αλλά όχι να κάνει πλάτες στους καταληψίες. Μπορεί να εισηγηθεί να μην υπάρχει Αστυνομία στις πορείες, αλλά όχι να χαϊδεύει τους μπαχαλάκηδες. Μπορεί -αν θέλει- να αλλάξει το πλαίσιο έκτισης των βαρυποινιτών, αλλά όχι να συμπορεύεται με τα εκβιαστικά αιτήματά τους. Μπορεί να προτείνει να καταργηθούν τα περιοριστικά μέτρα λόγω της πανδημίας, αλλά όχι να παρακινεί τους πολίτες να τα παραβιάσουν.

Όποιος, λοιπόν, με τέτοιες μεθόδους απεργάζεται σχέδια αποσταθεροποίησης πλανάται οικτρά.

Εμείς στη Νέα Δημοκρατία δεν είμαστε με κάποιους απέναντι σε κάποιους άλλους. Είμαστε με όλες τις κοινωνικές ομάδες, χωρίς να μπαίνουμε σε τεχνητούς διαχωρισμούς. Γι’ αυτό και αγωνιζόμαστε για όλους τους συμπολίτες μας, προσπαθώντας να διαμορφώσουμε ένα θεσμικό πλαίσιο που απαντάει στις σημερινές ανάγκες και προετοιμάζει τη χώρα για την επόμενη μέρα.

Αυτό ακριβώς κάνει και το υπό συζήτηση σχέδιο νόμου. Με το Α΄ Μέρος του εισάγει προς κύρωση την απόφαση για την αλλαγή στο σύστημα των πόρων της Ευρωπαϊκής Ένωσης, όπως οφείλει να πράξει κάθε μέλος της, σύμφωνα με τις συνταγματικές του προβλέψεις.

Καθένας αντιλαμβάνεται ότι οι τεράστιες επιπτώσεις της πανδημίας υποχρέωσαν την Ευρωπαϊκή Ένωση στη λήψη δραστικών και ρηξικέλευθων μέτρων για την οικονομική στήριξη των εθνικών προϋπολογισμών, παράλληλα, βέβαια, με τη συνέχιση των τομεακών πολιτικών της. Έτσι, συμφωνήθηκε σχέδιο δανεισμού ύψους 750 δισεκατομμυρίων ευρώ, από τα οποία τα 360 δισεκατομμύρια ευρώ προορίζονται για δάνεια και τα 390 δισεκατομμύρια ευρώ για δαπάνες.

Όμως, δεν πρέπει να ξεχνάμε ότι αυτά είναι χρήματα που θα αποπληρώσει η Ευρωπαϊκή Ένωση και γι’ αυτό απαιτείται η αναθεώρηση των ανώτατων ορίων των ιδίων πόρων. Για αυτό τον ίδιο σκοπό εισάγεται και νέος αυτοτελής πόρος, σύμφωνα με τις ποσότητες των ανακυκλούμενων πλαστικών και απορριμμάτων που παράγει κάθε χώρα, μέτρο που παράλληλα θα ενθαρρύνει την κυκλική οικονομία.

Να θυμηθούμε, βέβαια, εδώ και την πρόσφατη νομοθετική πρωτοβουλία του τότε Υπουργού Περιβάλλοντος και Ενέργειας κ. Χατζηδάκη για τη μείωση των πλαστικών μίας χρήσης.

Καθίσταται, λοιπόν, προφανής η σημασία της παρούσας διαδικασίας για την ενεργοποίηση των κονδυλίων του Ταμείου Ανάκαμψης και Ανθεκτικότητας, πρακτικά δηλαδή των χρηματοδοτήσεων που απευθύνονται στη στήριξη των συμπολιτών μας και στην επανεκκίνηση της οικονομίας.

Δεν σταμάτησα το προηγούμενο διάστημα να σημειώνω τη σημασία των μεταρρυθμίσεων που ψηφίζαμε, προκειμένου η χώρα να είναι έτοιμη για να απορροφήσει το κονδύλιο των 72 δισεκατομμυρίων ευρώ και μάλιστα σε δράσεις αειφόρου ανάπτυξης, κινητοποιώντας εγχώριες και ξένες επενδύσεις.

Έγινε πραγματικά μεγάλη προσπάθεια, παράχθηκε έργο, αλλά αυτό θα αποδειχθεί χωλό χωρίς την εξυγίανση των τραπεζών. Και αυτό δεν είναι τόσο σημαντικό για τους οικονομικά εύρωστους, από τους οποίους ποτέ δεν έλειψαν οι χρηματοδοτήσεις. Είναι πρωτίστως για τους μικρομεσαίους που έχουν ανάγκη, αλλά δεν έχουν πρόσβαση στον δανεισμό.

Σήμερα, που η χώρα έχει ανακτήσει την αξιοπιστία της, η μεταρρύθμιση του τραπεζικού συστήματος δεν μπορεί να περιμένει, ιδίως τώρα που θα χρειαστεί να διαθέσει στην πραγματική οικονομία τους τεράστιους πόρους που προορίζονται για την Ελλάδα. Αν δεν εκκαθαριστούν, λοιπόν, από τα χαρτοφυλάκια των τραπεζών τα «κόκκινα» δάνεια, δεν πρόκειται να αποκατασταθεί ο αναπτυξιακός τους ρόλος. Πρέπει, εξάλλου, να διαμορφωθεί το πλαίσιο, ώστε σταδιακά να διαδεχθούν ιδιωτικά κεφάλαια την κρατική συμμετοχή στις συστημικές τράπεζες.

Τα παραπάνω ζητήματα διευκολύνονται από τις ρυθμίσεις του Β΄ Μέρους για τη λειτουργία του Ταμείου Χρηματοπιστωτικής Σταθερότητας.

Αναφορικά με τις αιτιάσεις της Αντιπολίτευσης για τη δήθεν ασυλία στα μέλη του Ταμείου Χρηματοπιστωτικής Σταθερότητας, νομίζω ότι εξαντλήθηκε η συζήτηση και στην πραγματικότητα αυτές είναι αβάσιμες.

Κλείνοντας, επιτρέψτε μου ένα τελευταίο σχόλιο. Βέβαια, έφυγε ο κ. Τσακαλώτος, αλλά αποποιούμενος προηγουμένως στην τοποθέτησή του την αποκλειστική ευθύνη του ΣΥΡΙΖΑ για τη «βιβλική» καταστροφή του τραπεζικού συστήματος το 2015, διερωτήθηκε «Μα, καλά ο Αδάμ ήταν ο Τσίπρας;», εννοώντας βέβαια ότι οι τράπεζες κουβαλούσαν βάρη από το παρελθόν. Όμως, αν ήταν εδώ, θα του έλεγα «Κύριε Τσακαλώτο, ο κ. Τσίπρας μόνος του παρουσιάστηκε ως πρωτόπλαστος, όταν υπόσχονταν στους πολίτες τον “αριστερό” παράδεισο μετά την καταγγελία των μνημονίων». Πάντως, αν δεν είναι υπαίτιος ο Αδάμ, τότε πρέπει να αναζητήσουμε τον καταραμένο «όφι» που τον παρέσυρε.

Τελικώς, είναι αναγκαίες και χρήσιμες οι ρυθμίσεις του συζητούμενου σχεδίου νόμου και γι’ αυτό το υπερψηφίζουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Κωνσταντινίδη και για την τήρηση του χρόνου.

Τώρα εισερχόμαστε στον κύκλο των ομιλητών μέσω Webex. Πρώτος ομιλητής είναι ο κ. Αναστασιάδης από τη Νέα Δημοκρατία.

Ορίστε, κύριε Αναστασιάδη, έχετε τον λόγο.

**ΣΑΒΒΑΣ ΑΝΑΣΤΑΣΙΑΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι γνωστό ότι εδώ και περίπου έναν χρόνο όλος ο πλανήτης, όπως φυσικά και η χώρα μας, δοκιμάζεται από τη μεγαλύτερη υγειονομική κρίση των τελευταίων εκατό χρόνων. Η πρόοδος στο μέτωπο των εμβολιασμών και η εφαρμογή των μέτρων ανοίγουν τον δρόμο προς την έξοδο από την κρίση. Η Κυβέρνηση από την πρώτη στιγμή φροντίζοντας πρωτίστως για τη δημόσια υγεία, στάθηκε δίπλα στην κοινωνία και την οικονομία. Το ίδιο συνεχίζει να κάνει και με τα μέτρα που ανακοίνωσε σήμερα για τη στήριξη των νοικοκυριών, των επιχειρήσεων και των εργαζομένων.

Όσον αφορά την ένταση και την πόλωση που επικρατεί το τελευταίο διάστημα, πρέπει να πούμε ότι ο χώρος μας, η παράταξή μας, η Νέα Δημοκρατία, η Κυβέρνηση ποτέ δεν επένδυσαν στη βία και το χάος. Άλλοι επενδύουν στη βία και τις πλατείες καλώντας και τη νεολαία τους να συμμετέχουν σ’ αυτές και θα πρέπει κάποτε να αναλογιστούν τις ευθύνες τους και να αναλάβουν ψύχραιμα τις ευθύνες τους.

Έρχομαι τώρα στο νομοσχέδιο που συζητάμε και περιλαμβάνει πολύ κρίσιμες διατάξεις που έχουν να κάνουν τόσο με την πορεία και τη στήριξη της οικονομίας, όσο και με την υγιή λειτουργία του τραπεζικού συστήματος.

Σήμερα κυρώνουμε την απόφαση της «ΕΥΡΑΤΟΜ» που αποτελεί μέρος της συμφωνίας που επιτεύχθηκε στο Ευρωπαϊκό Συμβούλιο του Ιουλίου του 2020 για το πολυετές δημοσιονομικό πλαίσιο 2021 - 2027, την απόφαση για το νέο σύστημα ιδίων πόρων της Ευρωπαϊκής Ένωσης που εγκρίθηκε από το Ευρωπαϊκό Συμβούλιο του Δεκεμβρίου του 2020 και τη θεσμοθέτηση του Ταμείου Ανάκαμψης.

Με τον ίδιο νόμο τροποποιείται και συμπληρώνεται ο ν.3864/2010, σχετικά με τη λειτουργία του Ταμείου Χρηματοπιστωτικής Σταθερότητας. Συγκεκριμένα, αναθεωρείται ο τρόπος χρηματοδότησης του προϋπολογισμού της Ευρωπαϊκής Ένωσης. Δίνεται η δυνατότητα στην επιτροπή για πρώτη φορά να δανείζεται κεφάλαια από τις αγορές, ώστε να μπορεί να αντλεί άμεσα μεγάλα ποσά για να ενισχύσει ακόμη περισσότερο τους εθνικούς προϋπολογισμούς. Ειδικά για την εξασφάλιση των πρόσθετων και μεγάλης κλίμακας χρηματοδοτικών πόρων που απαιτούνται, η επιτροπή εξουσιοδοτείται να δανειστεί κατ’ εξαίρεση εξ ονόματος της Ένωσης αποκλειστικά και μόνο για την αντιμετώπιση των συνεπειών από την κρίση της πανδημίας.

Ένα ακόμη ουσιαστικό στοιχείο που προβλέπεται με τον νέο νόμο είναι η μόνιμη αύξηση των ιδίων πόρων, ενώ επανακαθορίζεται το ανώτατο ύψος αυτών. Προβλέπεται μόνιμη αύξηση των ιδίων πόρων, ώστε να υπάρχει πάντα επάρκεια χρηματοδότησης.

Εφαρμόζεται ενιαίος συντελεστής 0,30% για όλα τα κράτη-μέλη στο συνολικό ποσό εσόδων από ΦΠΑ, ενώ αυξάνεται από την 1η Μαρτίου του 2021 έως το τέλος του 2027 σε 25% από 20%, όπως ίσχυε μέχρι σήμερα, το ποσοστό που παρακρατούν τα κράτη-μέλη ως έσοδα είσπραξης από παραδοσιακούς ίδιους πόρους, κυρίως τελωνειακούς δασμούς που επιβάλλονται στα προϊόντα από τρίτες χώρες.

Παράλληλα, εισάγεται νέος ειδικός φόρος επί των μη ανακυκλούμενων πλαστικών συσκευασιών που θα ενθαρρύνει τη μείωση της ρύπανσης από απορρίμματα πλαστικών, αλλά και την ανακύκλωση.

Η Ελλάδα μέσω του Ταμείου Ανάκαμψης, αλλά και του πολυετούς πλαισίου στήριξης αναμένεται να ωφεληθεί πολλαπλάσια σε σχέση με τις συνεισφορές της στον προϋπολογισμό της Ευρωπαϊκής Ένωσης. Τα 72 δισεκατομμύρια ευρώ που προβλέπεται να αντλήσει η χώρα μας από το Ταμείο Ανάπτυξης και το πολυετές δημοσιονομικό πλαίσιο τα επόμενα χρόνια θα δώσουν σημαντική αναπτυξιακή ώθηση στην ελληνική οικονομία. Θα ενισχυθούν πολλοί τομείς της οικονομίας, όπως η ενιαία αγορά, η έρευνα, η καινοτομία, η οικονομική και κοινωνική συνοχή, η προστασία του περιβάλλοντος, η μετανάστευση και η ασφάλεια.

Στο Μέρος Β΄ του σχεδίου νόμου τροποποιείται ο ν.3864/2010 που διέπει τη λειτουργία του Ταμείου Χρηματοπιστωτικής Σταθερότητας, προκειμένου να καταστεί εφικτή η συμμετοχή του τελευταίου σε μη εποπτικά επιβεβλημένες μελλοντικές αυξήσεις κεφαλαίου, δηλαδή σε αυξήσεις κεφαλαίου που δεν έχουν τον χαρακτήρα κεφαλαιακής ενίσχυσης για την κάλυψη κεφαλαιακών ελλειμμάτων ή εξυγίανσης.

Στόχος των προτεινόμενων διατάξεων είναι να επιτρέπεται υπό προϋποθέσεις να συμμετέχει το Ταμείο Χρηματοπιστωτικής Σταθερότητας σε αυξήσεις κεφαλαίου παράλληλα με τους ίδιους πόρους που μπορεί να συμμετέχει ένας ιδιώτης. Δίνεται, δηλαδή, η δυνατότητα στο Ταμείο Χρηματοπιστωτικής Σταθερότητας να συμμετέχει σε αυξήσεις κεφαλαίων, όπως ακριβώς ένας ιδιώτης επενδυτής που επιδιώκει κέρδη από την επένδυσή του.

Κυρίες και κύριοι συνάδελφοι, το νομοσχέδιο που συζητάμε δίνει τη δυνατότητα στη χώρα μας να κάνει ένα σημαντικό βήμα για την έξοδο από την κρίση που προκάλεσε η πανδημία. Αυτήν τη δυνατότητα καλούμαστε να στηρίξουμε όλοι σήμερα.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Αναστασιάδη, και κυρίως για την τήρηση του χρόνου.

Τον λόγο έχει τώρα ο κ. Θεόδωρος Καράογλου από τη Νέα Δημοκρατία.

**ΘΕΟΔΩΡΟΣ ΚΑΡΑΟΓΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ξεκινώντας την τοποθέτησή μου, θέλω να υπενθυμίσω στο Σώμα ότι κύριο προσόν κάθε υπεύθυνης κυβέρνησης είναι να παρέχει το αίσθημα ασφάλειας στους πολίτες που υπηρετεί. Και όταν λέμε αίσθημα ασφάλειας, εννοούμε σε όλα τα ζητήματα, όπως στα εθνικά ζητήματα, στα ζητήματα οικονομίας, στα ζητήματα δημόσιας τάξης, αλλά και σε άλλους τομείς της κοινωνικής ζωής.

Η Κυβέρνηση της Νέας Δημοκρατίας και του Κυριάκου Μητσοτάκη έχει αποδείξει ότι πορεύεται βάσει αυτής της αρχής, αφού από την πρώτη στιγμή που εκδηλώθηκε η πανδημία που ταλαιπωρεί όλη την υφήλιο διαμορφώνει τον δρόμο, έναν σίγουρο δρόμο για την ασφαλή μετάβαση στη μετα-κορωνοϊού εποχή.

Είπαμε, και το τηρήσαμε στην πράξη, πως η προτεραιότητα της υγείας πρέπει να συμβαδίζει με τη θωράκιση της οικονομίας. Στο πλαίσιο, λοιπόν, αυτό ακούσαμε σήμερα το πρωί τον Πρωθυπουργό της χώρας να ανακοινώνει μια νέα δέσμη μέτρων τόνωσης των πληττόμενων, αποδεικνύοντας εμπράκτως ότι η Κυβέρνηση και ξέρει και μπορεί να ακολουθεί τις επιταγές της συγκυρίας, αλλά και τις ανάγκες της κοινωνίας.

Επιγραμματικά αναφέρω τα μέτρα αυτά: Πρώτον, τον Απρίλιο εγκαινιάζεται ο έβδομος κύκλος χρηματοδότησης της επιστρεπτέας προκαταβολής για τις επιχειρήσεις που είχαν μειωμένο τζίρο το τρίμηνο Ιανουάριο ως Μάρτιο. Ο νέος κύκλος θα είναι διευρυμένος, αφού περιλαμβάνει όλους όσους πλήττονται, όπως είναι το λιανεμπόριο, η εστίαση, αλλά και κλάδοι στους οποίους εφαρμόστηκαν περιορισμοί.

Το δεύτερο μέτρο, είναι το εξής: Έρχεται απαλλαγή από 30% μέχρι και 50% της αποπληρωμής της επιστρεπτέας προκαταβολής. Θα ισχύσει και για όσους είχαν ενταχθεί στους τρεις πρώτους κύκλους της και είχαν σημαντική πτώση τζίρου το 2020.

Το τρίτο μέτρο, είναι η διεύρυνση των περιόδων αποπληρωμής της επιστρεπτέας προκαταβολής, κάτι που σημαίνει πρακτικά ότι όλες οι δόσεις εξόφλησης αυξάνουν από σαράντα σε εξήντα.

Το τέταρτο μέτρο, είναι ότι η πολιτεία θα επιδοτήσει σοβαρό μέρος των πάγιων δαπανών που έγιναν από επιχειρήσεις ξεκινώντας από το 2020 και οι οποίες δαπάνες δεν καλύφθηκαν με άλλες ενισχύσεις. Με τον τρόπο αυτό προστατεύουμε τις θέσεις εργασίας αφού η ρύθμιση θα πάρει τη μορφή πιστωτικού για μελλοντικές φορολογικές και ασφαλιστικές υποχρεώσεις.

Ένα πέμπτο μέτρο, είναι ότι το πρόγραμμα «ΓΕΦΥΡΑ» για τη ρύθμιση των δανείων θα περιλαμβάνει για πρώτη φορά εκτός από τους τόκους και το κεφάλαιο. Στα ενήμερα δάνεια η ενίσχυση θα φθάνει μέχρι και το 90% της δόσης, επιβραβεύοντας με αυτόν τον τρόπο τους συνεπείς, ενώ στα «κόκκινα» δάνεια μέχρι το 80%, εφ’ όσον ρυθμιστούν.

Τέλος, το έκτο μέτρο είναι ότι επεκτείνεται η αναστολή των ρυθμισμένων φορολογικών υποχρεώσεων. Δηλαδή, η δόση των ρυθμισμένων φορολογικών υποχρεώσεων επιχειρήσεων που πλήττονται άμεσα, μεταφέρεται στο τέλος της περιόδου ρύθμισης.

Κόντρα στα όσα επιθυμούσαν οι φωνές της μιζέριας, η οικονομία άντεξε. Η Ελλάδα άντεξε και είναι έτοιμη, κυρίες και κύριοι συνάδελφοι, να κάνει με ασφάλεια βήματα προς τα εμπρός. Συγκρατήσαμε την ανεργία, έχοντας τη δεύτερη καλύτερη επίδοση στην Ευρώπη. Περιορίσαμε την ύφεση στο 8,2%, όταν κάποιοι προεξοφλούσαν ότι η ύφεση θα είναι διψήφια και θα ξεπεράσει το 10%.

Σήμερα κάνουμε ένα ακόμη αποφασιστικό βήμα να κρατήσουμε όρθιο τον κόσμο της παραγωγής. Οι σημερινές ανακοινώσεις του Πρωθυπουργού είναι άμεσα συνδεδεμένες και με το νομοσχέδιο του Υπουργείου Οικονομικών που σήμερα συζητούμε. Επί της ουσίας, δηλαδή, καλούμαστε να δώσουμε ψήφο εμπιστοσύνης σε ένα σημαντικό εργαλείο που θα παρέχει πλήρη στήριξη στην εθνική μας οικονομία, αλλά και στην υγιή λειτουργία του τραπεζικού συστήματος.

Λέγοντας ναι στο νομοσχέδιο, εξασφαλίζουμε την εύρυθμη ανάπτυξη των πολιτικών της Ευρωπαϊκής Ένωσης, εν προκειμένω για την αντιμετώπιση των συνεπειών της πανδημίας, επιβεβαιώνοντας την απαρέγκλιτη πίστη μας στις αρχές της διαφάνειας και της ισότιμης μεταχείρισης που διέπουν τη μεγάλη ευρωπαϊκή οικογένεια στην οποία ανήκουμε.

Στο πρώτο μέρος του νομοσχεδίου, καθίσταται σαφές πως για πρώτη φορά η επιτροπή θα μπορεί να δανείζεται από τις αγορές, ώστε να αντλεί άμεσα κεφάλαια μεγάλης κλίμακας προκειμένου να μπορεί να ενισχύσει ακόμη περισσότερο τους εθνικούς προϋπολογισμούς. Πρόκειται για μία απαραίτητη προϋπόθεση ενεργοποίησης των πόρων του Ταμείου Ανάκαμψης, ενώ σηματοδοτούμε την εκ βάθρων αναθεώρηση του τρόπου χρηματοδότησης του προϋπολογισμού της Ευρωπαϊκής Ένωσης. Με τον τρόπο αυτόν ξεκλειδώνουμε το δυναμικό των ευρωπαϊκών κονδυλίων και δημιουργούμε ένα δίχτυ ασφαλείας για την αποφυγή περαιτέρω πιέσεων στους εθνικούς προϋπολογισμούς.

Στο δεύτερο μέρος του νομοσχεδίου, που αφορά στο Ταμείο Χρηματοπιστωτικής Σταθερότητας και στις τράπεζες, δίνεται η δυνατότητα υπό προϋποθέσεις ουσιαστικά και έμπρακτα να στηριχθεί το τραπεζικό σύστημα με ιδιωτικά κεφάλαια.

Κυρίες και κύριοι συνάδελφοι, αυτό είναι μία πολύ σημαντική εξέλιξη δεδομένου ότι αποτελεί την απάντησή μας στην αντιμετώπιση των οικονομικών και κοινωνικών επιπτώσεων της πανδημίας.

Βρισκόμαστε, λοιπόν, στο σημείο που καλούμαστε να δρέψουμε τα οφέλη που διεκδικήσαμε και εξασφαλίσαμε στη Σύνοδο Κορυφής του Ιουνίου του 2020. Τα 32 δισεκατομμύρια ευρώ που θα εισρεύσουν στη χώρα μας μέσω του Ταμείου Ανάκαμψης, θα δώσουν μία σημαντική ώθηση στο αναπτυξιακό πεδίο της οικονομίας και μέσα από τη σωστή και μελετημένη αξιοποίησή τους θα αποτελέσουν μία χρυσή ευκαιρία προόδου.

Κυρίες και κύριοι συνάδελφοι, κλείνοντας, σήμερα η Ελλάδα βρίσκεται ενώπιον μιας μεγάλης πρόκλησης. Ο τρόπος διαχείρισης των ευρωπαϊκών κονδυλίων θα καθορίσει την πορεία μας στο μέλλον, η οποία για να είναι ευοίωνη, πρέπει να βασιστεί σε τέσσερις άξονες: στην «πράσινη» οικονομία, στον ψηφιακό μετασχηματισμό, στην ενίσχυση της απασχόλησης και της κοινωνικής συνοχής και, τέλος, στις ιδιωτικές επενδύσεις.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ)**

Η δέσμευση του Πρωθυπουργού Κυριάκου Μητσοτάκη και συνολικά της Κοινοβουλευτικής Ομάδας της Νέας Δημοκρατίας είναι σαφής: Οι πόροι θα διατεθούν και θα επενδυθούν σε τομείς που σήμερα η Ελλάδα υστερεί. Ειδικά η βελτίωση των ψηφιακών δεξιοτήτων θα βοηθήσει καταλυτικά στη μεγέθυνση του Ακαθάριστου Εγχώριου Προϊόντος, την ίδια στιγμή που η αξιοποίηση της «πράσινης» οικονομίας θα δημιουργήσει νέες θέσεις εργασίας και καλύτερες συνθήκες προστασίας του περιβάλλοντος.

Εφόσον, λοιπόν, όλα τα μέλη της Εθνικής Αντιπροσωπείας συνηγορούμε πως η ορθή αξιοποίηση των 32 δισεκατομμυρίων ευρώ θα στείλει ηχηρό μήνυμα στην Ευρώπη πως η Ελλάδα αλλάζει προς το καλύτερο, σας καλώ όλους να υπερψηφίσετε το νομοσχέδιο. Η πατρίδα μας παύει να είναι φτωχός συγγενής και θεωρείται ισότιμος εταίρος. Προχωρά με σχέδιο, με πρόγραμμα, με ευελιξία και πετυχαίνει μετρήσιμους στόχους. Εάν αυτή είναι η Ελλάδα που οραματίζεστε κι εσείς, ψηφίστε ναι στο νομοσχέδιο του Υπουργείου Οικονομικών.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με τον κ. Δημήτριο Μπιάγκη από το Κίνημα Αλλαγής.

Ορίστε, κύριε συνάδελφε, έχετε τον λόγο.

**ΔΗΜΗΤΡΙΟΣ ΜΠΙΑΓΚΗΣ:** Κύριε Πρόεδρε, κυρίες και κύριοι συνάδελφοι, η χώρα βρίσκεται σε μία πρωτοφανή, πρωτόγνωρη ειδική οικονομική συνθήκη. Κάθε μορφή οικονομικής βοήθειας και παροχής είναι καθόλα πολύτιμη και ιδιαίτερα σημαντική. Το τραπεζικό μας σύστημα και η πραγματική οικονομία χρήζουν άμεσης στήριξης και υποστήριξης, προκειμένου να αναστηθούν και να ορθοποδήσουν.

Θα ήταν ιδιαίτερα ανεύθυνο από μέρους μου αν ερχόμουν σήμερα σε αυτό το νομοσχέδιο, προσπαθώντας να κάνω μία στείρα και φθηνή αντιπολίτευση για μία απόφαση που εγκρίθηκε από το Συμβούλιο της Ευρωπαϊκής Ένωσης με γραπτή διαδικασία στις 14 Δεκεμβρίου του 2020 και δημοσιεύθηκε στην επίσημη εφημερίδα της Ευρωπαϊκής Ένωσης στις 15 Δεκέμβρη του 2020, βάσει της οποίας το Συμβούλιο, κατόπιν ειδικής νομοθετικής διαδικασίας, ομοφώνως και μετά από διαβούλευση με το Ευρωπαϊκό Κοινοβούλιο εξέδωσε απόφαση που καθορίζει τις διατάξεις οι οποίες διέπουν το σύστημα των ιδίων πόρων της Ένωσης.

Η νέα απόφαση των ιδίων πόρων αποτελεί μέρος της ιστορικής συμφωνίας που επιτεύχθηκε στο Ευρωπαϊκό Συμβούλιο τον Ιούλιο του 2020 και αφορά το πολυετές δημοσιονομικό πλαίσιο 2021 - 2027 για τη θεσμοθέτηση του Ταμείου Ανάκαμψης. Είναι μία συμφωνία που σηματοδοτεί την εκ βάθρων αναθεώρηση του τρόπου χρηματοδότησης του ενωσιακού προϋπολογισμού, καθώς δίνεται η δυνατότητα στην επιτροπή να δανείζεται κεφάλαια από τις κεφαλαιαγορές προκειμένου να εξασφαλίσει άμεση και μεγάλης κλίμακας χρηματοδοτική ικανότητα για τα μέτρα στήριξης της ανάκαμψης της ανεκτικότητας της ευρωπαϊκής οικονομίας.

Αγαπητοί συνάδελφοι, κύριοι Υπουργοί, ως προς το μέρος του νομοσχεδίου που αφορά το Ταμείο Χρηματοπιστωτικής Σταθερότητας, σας εξέφρασε και στις επιτροπές αλλά και στη σημερινή Ολομέλεια ο εισηγητής του Κινήματος Αλλαγής κ. Λοβέρδος την ικανοποίησή μας για το γεγονός πως το Ταμείο της Χρηματοπιστωτικής Σταθερότητας θα λειτουργεί πλέον ως επενδυτής. Δεν θα παρεμβαίνει μόνο για να εξυγιάνει, δεν θα παρεμβαίνει μόνο για να σταθεροποιήσει αλλά θα κάνει και μία επενδυτική προσπάθεια.

Αποτιμάται, επίσης, θετικά η παροχή ευελιξίας στο Ταμείο Χρηματοπιστωτικής Σταθερότητας. Θα μπορεί να απομειώνει τη συμμετοχή του σε περίπτωση που γίνεται μία αύξηση και να επιφυλάσσεται. Δηλαδή, θα μπορεί να συμμετέχει στην κατανομή των αδιάθετων μετοχών ή άλλων περιουσιακών στοιχείων που προκύπτουν από τη διαδικασία της αύξησης.

Κυρίες και κύριοι συνάδελφοι, η σημερινή κύρωση και η αύξηση των ιδίων πόρων για την εμβάθυνση της οικονομικής και νομισματικής ένωσης της Ευρώπης και γενικά η δυνατότητα του δανεισμού αποτελούν αδιαμφισβήτητα θετικά μέτρα. Θα ήθελα, ωστόσο, να τονίσω και εγώ με τη σειρά μου ότι αν πραγματικά επιθυμούμε να βγει η χώρα από αυτό το οικονομικό, κοινωνικό και πολιτικό αδιέξοδο που έχει περιέλθει, δεν έχουμε παρά να ξεκινήσουμε έναν ουσιαστικό διάλογο με όλες τις παραγωγικές και τις κοινωνικές δυνάμεις. Μπορεί τα θύματα της πανδημίας σε παγκόσμιο επίπεδο να πλησιάζουν σήμερα τα τρία εκατομμύρια. Τα θύματα, όμως, από τις οικονομικές επιπτώσεις τούτης της πρωτόγνωρης κρίσης θα είναι, δυστυχώς, πολλαπλάσια, σε επίπεδο που ακόμα δεν μπορούμε να προσεγγίσουμε.

Οφείλετε πρώτα απ’ όλα εσείς –και όλοι μας βέβαια- να αφουγκραστείτε επιτέλους την κοινωνία, να σκύψετε πάνω από τα ουσιαστικά προβλήματα και να καταλάβετε ότι πίσω από τους αριθμούς υπάρχουν άνθρωποι, οικογένειες και υποχρεώσεις καθημερινές. Κάθε μέρα που περνά, ο λογαριασμός φουσκώνει. Άνθρωποι ζουν κάτω από ασφυκτική πίεση. Υπάρχουν ομάδες συνανθρώπων μας που εδώ και ένα χρόνο περίπου που είναι η πανδημία, τις έχετε ξεχάσει. Είναι εργαζόμενοι που δεν έχουν πάρει ούτε ακόμα και αυτό το πενιχρό βοήθημα για να μπορέσουν να ζήσουν.

Κύριε Υπουργέ της Κυβέρνησης, μιλάμε για τους ξεναγούς. Μιλάμε, κύριε Υπουργέ της Κυβέρνησης, για τους οδηγούς των τουριστικών λεωφορείων. Μιλάμε, κύριε Υπουργέ της Κυβέρνησης, για τους εργαζόμενους στα τουριστικά γραφεία. Μιλάμε, κύριε Υπουργέ της Κυβέρνησης, για τους εργαζόμενους στα καταστήματα αφορολογήτων ειδών, στα αεροδρόμια και τα λιμάνια.

Κύριε Υπουργέ, θα χρειαστούμε τις ομάδες αυτές των ανθρώπων να πρωτοστατήσουν αύριο στο άνοιγμα του τουρισμού. Εσείς ως Κυβέρνηση δεν έχετε καταφέρει ακόμα να ξεπεράσετε τον «σκόπελο» της εποχικότητας των επιχειρήσεων που εργάζονται, ώστε να μπορέσουν να λάβουν κι αυτοί το ελάχιστο, το επίδομα ανεργίας.

Εξαγγείλατε το άνοιγμα του τουρισμού για τις 16 του Μάη, χωρίς να έχετε μεριμνήσει παράλληλα να κρατήσετε ζωντανούς όλους εκείνους που θα κληθούν εκείνη την ώρα, εκείνη τη στιγμή να σηκώσουν και πάλι το βάρος του τουρισμού στις πλάτες τους. Με τουριστικά συνθήματα και έωλες εξαγγελίες δεν δίνουμε ελπίδα και προοπτική σε αυτούς τους ανθρώπους, που αποτελούν τον ακρογωνιαίο λίθο της τουριστικής μας βιομηχανίας. Χρειάζεται μέριμνα και ενδιαφέρον.

Σήμερα, σε συγκριτικά πλεονεκτήματα δεν έχετε καταφέρει ούτε στα νησιά μας να περιφρουρήσουμε την εξάπλωση της πανδημίας. Δεν έχουμε καταφέρει τη νησιωτικότητά μας πλέον να την κάνουμε πλεονέκτημα κι όχι μειονέκτημα. Ούτε δε βλέπουμε πάνω και πέρα από τον ορίζοντα μέτρα, σαν να απεμπολούμε ουσιαστικά εθνικά πλεονεκτήματα που αδυνατούμε να εκμεταλλευτούμε.

Οφείλουμε, λοιπόν, να δούμε τα πράγματα κατάματα και τις ουσιαστικές ανάγκες, γιατί η εργασία πλήττεται βαθιά. Η τηλεργασία γίνεται μια κυρίαρχη μορφή εργασίας σε κάθε μικρή, μικρομεσαία και μεγάλη επιχείρηση, περιορίζοντας δραματικά τις θέσεις εργασίας των εργαζομένων. Η ανεργία διογκώνεται, η ύφεση μεγαλώνει και πολύ φοβάμαι πως όταν εξέλθουμε από αυτήν την καραντίνα της υγείας θα βιώσουμε μια άλλη καραντίνα, της πραγματικής οικονομίας. Κύριοι, αν δεν αφουγκραστούμε τώρα τους κοινωνικούς εταίρους, αν δεν πάρουμε μέτρα τώρα, ο λογαριασμός θα είναι πράγματι και βαρύς και ασήκωτος.

Κύριοι Υπουργοί, με αφορμή, λοιπόν, το σημερινό νομοσχέδιο θα ήταν ιδιαίτερα ωφέλιμο να ξεκινήσει μια συζήτηση για το σχέδιο που καταθέσατε για την αξιοποίηση των πόρων του Ταμείου Ανάκαμψης. Σε αυτό το σημείο θα ήθελα μόνο να σας αναφέρω ότι επιβάλλεται να υπάρξει άμεσα ένα καταρτισμένο κείμενο, με ποιοτικούς και ποσοτικούς στόχους, με χρονοδιαγράμματα και πραγματικές κατανομές ποσών, με ελάχιστη εξειδίκευση, και όχι αυτό το προσχέδιο, το Εθνικό Σχέδιο Ανάκαμψης και Ανθεκτικότητας, που είδε το φως της διαβούλευσης και το οποίο θα μπορούσε να χαρακτηριστεί ως μια έκθεση ιδεών.

Κυρίες και κύριοι συνάδελφοι, η χώρα έχει πραγματική ανάγκη από στήριξη. Οι συνέπειες της πανδημίας είναι πια αδιέξοδες και δυσβάσταχτες. Επιβάλλονται τέτοιου είδους αποφάσεις σε επίπεδο Ευρωπαϊκής Ένωσης οι οποίες μας συμφέρουν. Χρειάζεται, όμως, εξίσου σωστή και καλή διαχείριση και σε εθνικό επίπεδο, για να είναι αποδεκτές και καρποφόρες και οι αποφάσεις αυτές της Ευρωπαϊκής Ένωσης.

Το Κίνημα Αλλαγής, διαχρονικά ως φορέας που στήριζε και στηρίζει την ευρωπαϊκή οικογένεια, ως μέλος της οικογένειας των ευρωπαίων σοσιαλιστών, δεν μπορεί να υπονομεύσει μια κύρωση φιλική για την Ελλάδα και για τα συμφέροντά της. Θέλουμε, όμως, να δούμε από εσάς ένα εθνικό σχέδιο διαχείρισης της κρίσης και της πανδημίας, και της επόμενης μέρας, το οποίο δεν θα βασίζεται σε στεγνούς υπολογισμούς και επιφανειακούς σχεδιασμούς, αλλά σε ένα καταρτισμένο σχέδιο δράσης, με ρεαλιστικούς και εφικτούς στόχους, που θα δίνει ανάσα και πνοή στην εγχώρια οικονομία, με επίκεντρο τις ανθρώπινες ανάγκες και εν γένει τον άνθρωπο και την παρουσία του σε μια κοινωνία που οραματιζόμαστε, με αξίες και ανθρώπινο πρόσωπο.

Ευχαριστώ πολύ, κύριε Πρόεδρε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Πρόεδρε, θα ήθελα τον λόγο για μια νομοτεχνική βελτίωση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μάλιστα, κύριε Υπουργέ, παρακαλώ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ, κύριε Πρόεδρε.

Πρόκειται για μια νομοτεχνική. Απλώς η ισχύς των άρθρων, των Μερών δηλαδή, γίνεται «Μέρη Β΄, Γ΄ και Δ΄», γιατί έχει ενσωματωθεί και το Μέρος Δ΄. Είναι μια απλή νομοτεχνική.

Σας ευχαριστώ πάρα πολύ.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(Να μπει η σελίδα 394)

 **ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Εμμανουήλ Κόνσολας από τη Νέα Δημοκρατία.

**ΕΜΜΑΝΟΥΗΛ ΚΟΝΣΟΛΑΣ:** Καλησπέρα, κύριε Πρόεδρε.

Κύριε Υπουργέ, κυρίες και κύριοι Βουλευτές, η αλήθεια είναι ότι σε αυτήν τη χρονική συγκυρία ένα πολύ σημαντικό νομοσχέδιο, ένα πολύ σημαντικό πλαίσιο κύρωσης απόφασης της Ευρωπαϊκής Ένωσης, του Συμβουλίου της 14ης Δεκεμβρίου 2020 για το σύστημα των ιδίων πόρων της Ευρωπαϊκής Ένωσης και για την κατάργηση της απόφασης 2014/335 της Ευρωπαϊκής Ένωσης έδωσε την ευκαιρία σε συνάδελφους από όλες τις πτέρυγες της Βουλής να εκφραστούν για την επικαιρότητα και για άλλου είδους πολιτικές αλλά και για ζητήματα που απασχολούν την ελληνική κοινωνία.

Ωστόσο, κύριε Πρόεδρε, επιτρέψτε μου να τονίσω από την εισαγωγή μου ότι η ρητορική του μίσους, οι διχαστικές πρακτικές και οι αντικοινωνικές συμπεριφορές παράγουν βία και υπονομεύουν τη συλλογική προσπάθεια για τον έλεγχο και την αντιμετώπιση της πανδημίας. Πρόσθετα, διαπιστώνουμε ότι δηλητηριάζουν τον δημόσιο βίο σε μια συγκυρία που απαιτεί συνεννόηση και εθνική ενότητα. Γι’ αυτό, λοιπόν, θεωρώ και πιστεύω ότι θα πρέπει να πρυτανεύσει η υπευθυνότητα και ο ορθός λόγος σ’ αυτήν ακριβώς τη χρονική συγκυρία. Αυτό αποτελεί ευθύνη όλων των πολιτικών δυνάμεων, όλων μας, οι οποίοι θα κριθούμε από τους πολίτες την ώρα που πρέπει.

Το σχέδιο που συζητάμε σήμερα είναι συνυφασμένο με την επόμενη μέρα, και ο κ. Σταϊκούρας πολύ εύστοχα στην τοποθέτησή του τόνισε αυτά τα ζητήματα που σχετίζονται με την επόμενη μέρα, σε σχέση με αυτό το οποίο συζητάμε σήμερα. Συνδέεται με την επιστροφή στην κανονικότητα, στην ανάπτυξη και στην οικονομική και κοινωνική πρόοδο. Η κύρωση της απόφασης 2020/2053 του Συμβουλίου της Ευρωπαϊκής Ένωσης της 14ης Δεκεμβρίου 2020 για το σύστημα των ιδίων πόρων είναι προϊόν μιας ιστορικής συμφωνίας, που επετεύχθη στο Ευρωπαϊκό Συμβούλιο του Ιουλίου 2020 για το πολυετές δημοσιονομικό πλαίσιο 2021 - 2027. Σε αυτήν τη Σύνοδο Κορυφής θεσμοθετήθηκε το Ταμείο Ανάκαμψης, που είναι ένας από τους κινητήριους μοχλούς επανεκκίνησης της αναπτυξιακής διαδικασίας, αλλά και της μετάβασης στην επόμενη μέρα.

Ουσιαστικά, η απόφαση που καλούμαστε να κυρώσουμε σήμερα συνδέεται με ευρείες αλλαγές στον τρόπο χρηματοδότησης του κοινοτικού προϋπολογισμού. Για πρώτη φορά δίνεται η δυνατότητα στην Κομισιόν να δανείζεται η ίδια κεφάλαια, ως υπερεθνικός οργανισμός και αυτόνομη οντότητα από τις διεθνείς αγορές. Είναι τα κεφάλαια που θα αξιοποιηθούν για την επανεκκίνηση και ανάκαμψη της ευρωπαϊκής οικονομίας, και θα διατεθούν μέσα από το Ταμείο Ανάκαμψης. Άρα πρόκειται για κεφάλαια που θα αξιοποιηθούν και για την ελληνική οικονομία, μέσα παράλληλα και από τη δυνατότητα απορρόφησης του Ταμείου Ανάκαμψης.

Η απόφαση αυτή προβλέπει τη μόνιμη αύξηση των ανώτατων ορίων ιδίων πόρων σε 1,40% και 1,46% του ακαθάριστου εθνικού εισοδήματος της Ευρωπαϊκής Ένωσης για την κάλυψη των πιστώσεων πληρωμών και των αναλήψεων υποχρεώσεων αντίστοιχα στον κοινοτικό προϋπολογισμό. Ουσιαστικά δηλαδή παρέχεται η δυνατότητα χρηματοδότησης των μέτρων στήριξης της οικονομίας με ευρωπαϊκούς πόρους και πόρους του Ταμείου Ανάκαμψης, χωρίς –το τονίζω, κύριε Πρόεδρε- χωρίς να επιβαρύνεται στον μέγιστο βαθμό ο κρατικός προϋπολογισμός.

Ο κοινοτικός προϋπολογισμός για τη χρονική περίοδο 2021 - 2027 ανέρχεται σε 1 τρισεκατομμύριο 74 δισεκατομμύρια ευρώ. Η Ελλάδα θα έχει στη διάθεσή της 72 δισεκατομμύρια ευρώ. Είναι το μεγαλύτερο χρηματοδοτικό πακέτο που έλαβε ποτέ και η αξιοποίηση αυτών των πόρων για τον μετασχηματισμό του αναπτυξιακού προτύπου της εθνικής μας οικονομίας, που πρέπει να σταματήσει να στηρίζεται αποκλειστικά στον τομέα των υπηρεσιών, αποτελεί εθνικό στόχο. Είναι πολύ σημαντικό να ενισχύσουμε και άλλες παραγωγικές δραστηριότητες της χώρας. Θα πρέπει, λοιπόν, να χρηματοδοτηθούν επενδύσεις και πρωτοβουλίες που έχουν ως σημείο αναφοράς την πράσινη οικονομία, την ανάπτυξη νέων τουριστικών προϊόντων, τον ψηφιακό μετασχηματισμό και την καινοτομία.

Αυτήν τη στιγμή βρισκόμαστε στο στάδιο που αναμένουμε την τελική έγκριση για τις ελληνικές προτάσεις για την αξιοποίηση των πόρων του Ταμείου Ανάκαμψης. Προαπαιτούμενο της έγκρισης αυτής είναι και η κύρωση της συγκεκριμένης συμφωνίας. Όταν δοθεί έγκριση, η Ελλάδα άμεσα θα μπορέσει να αξιοποιήσει κεφάλαια 4 δισεκατομμυρίων μέσα στο δεύτερο εξάμηνο του 2021, που μπορούν να διατεθούν στοχευμένα σε πεδία που ανέφερα πριν αλλά και παράλληλα στην δημιουργία νέων υποδομών.

Θεωρώ πως ένα από τα έργα που πρέπει να προταχθούν για χρηματοδότηση, κύριε Υπουργέ, είναι η ηλεκτρική διασύνδεση των νησιών με το ηπειρωτικό δίκτυο. Κύριε Υπουργέ, γνωρίζω πολύ καλά πόσο ξέρετε τον νησιωτικό χώρο και είμαι βέβαιος, ότι κι εσείς θα υιοθετήσετε αυτήν την πρόταση για την ηλεκτρική διασύνδεση της Δωδεκανήσου με το ηπειρωτικό δίκτυο. Είναι ένα κορυφαίο έργο υποδομής με προϋπολογισμό 1,5 δισεκατομμυρίου ευρώ, που μπορεί να συνδεθεί με επενδύσεις σε ανανεώσιμες πηγές ενέργειας.

Στο δεύτερο μέρος του νομοσχεδίου έχουν ενταχθεί και ρυθμίσεις για την αλλαγή διατάξεων του ν.3864/2010, που σχετίζονται με τη λειτουργία του Ταμείου Χρηματοπιστωτικής Σταθερότητας. Με το θεσμικό πλαίσιο που ίσχυε σήμερα το ταμείο δεν είχε τη δυνατότητα να μετέχει στην αύξηση κεφαλαίου ενός πιστωτικού ιδρύματος στο οποίο είναι ήδη μέτοχός του, παρά μόνο εάν η αύξηση αυτή είναι επιβεβλημένη για εποπτικούς λόγους.

Με αυτόν τον τρόπο διασφαλίζονται ουσιαστικά οι επενδύσεις του Ταμείου Χρηματοπιστωτικής Σταθερότητας στο ελληνικό τραπεζικό σύστημα. Με αυτόν τον τρόπο θα μπορεί να έχει έσοδα και κέρδη από μια μελλοντική αύξηση χρηματιστηριακών αξιών.

Δράττομαι, και με αυτό κλείνω, κύριε Υπουργέ, της ευκαιρίας του αρμόδιου Υπουργού κ. Ζαββού, να θέσω το ζήτημα της αναδιάρθρωσης και ρύθμισης των δανείων των συνεταιριστικών τραπεζών που τελούν υπό εκκαθάριση, όπως η Τράπεζα Δωδεκανήσου. Κύριε Υπουργέ, δεν είναι ούτε ορθολογικό, αλλά ούτε και δίκαιο να αντιμετωπίζονται οι δανειολήπτες της Συνεταιριστικής Τράπεζας Δωδεκανήσου με δυσμενέστερους κανόνες σε σχέση με την αντιμετώπιση που έχουν οι δανειολήπτες συστημικών τραπεζών. Δεν μπορεί ο εκκαθαριστής να ζητά αποπληρωμή του δανείου μέσα σε χρονικό διάστημα οκτώ ετών, όταν το αντίστοιχο χρονικό περιθώριο που δίνεται από τις συστημικές τράπεζες είναι τα είκοσι χρόνια. Είναι μια στρέβλωση, αλλά, κυρίως, είναι μια άνιση αντιμετώπιση η οποία πρέπει να αποκατασταθεί. Και θα ήθελα να σας παρακαλέσω να δείτε και να εξετάσουμε τις δυνατότητες να διορθώσουμε αυτήν την παθογένεια που απασχολεί τόσο πολύ και την τοπική κοινωνία, αλλά και γενικότερα στην επικράτεια τους ανθρώπους της αγοράς.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με τον κ. Γεώργιο Λογιάδη.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ, κύριε Πρόεδρε.

Το σημερινό σχέδιο νόμου ήρθε στη Βουλή χωρίς δημόσια διαβούλευση ως όφειλε και όπως ο ν.4622/2019, ο νόμος Γεραπετρίτη τον οποίο η Νέα Δημοκρατία νομοθέτησε, ορίζει, μέσα σε ένα κλίμα αυτών των καιρών εντάσεων και βίας για να διχάσετε και να αποπροσανατολίσετε τον κόσμο από τη φτώχεια, την αναξιοπρέπεια, όλα αυτά τα δεινά που αυτήν την στιγμή βιώνουμε.

Αυτό το σχέδιο νόμου αφορά όχι μόνο την Ελλάδα, αλλά και όλη την Ευρώπη. Αφορά όλη την Ευρώπη διότι πρέπει να κυρωθεί από όλα τα κοινοβούλια των κρατών-μελών της Ευρωπαϊκής Ένωσης βάσει της ομοφωνίας που ισχύει από τις ευρωπαϊκές συνθήκες. Και εδώ ακριβώς βρίσκεται η δύναμη που έχει το κάθε κράτος-μέλος της Ευρωπαϊκής Ένωσης μεγάλο ή μικρό μέσα στην Κοινότητα.

Κανείς Ευρωπαίος πολίτης δεν είναι ευχαριστημένος σήμερα με το πώς έχει εξελιχθεί η Ευρωπαϊκή Ένωση. Βλέπουμε παντού η ψαλίδα να ανοίγει, οι πολύ λίγοι πλούσιοι να γίνονται πάρα πολύ πλουσιότεροι και οι πάρα πολλοί φτωχοί φτωχότεροι. Οι ανισότητες είναι στον μέγιστο βαθμό. Βλέπουμε σήμερα φυγόκεντρες δυνάμεις, όπως πρόσφατα το «Brexit», ή το αλαλούμ της αντιμετώπισης ενός κοινού εχθρού, της πανδημίας.

Αυτό θα εξακολουθήσει να γίνεται όσο δεν θα υπάρχει πραγματική δημοκρατική εμβάθυνση της Ευρωπαϊκής Ένωσης με ουσιαστική σύγκλιση και με το ευρωομόλογο και όχι με το Ταμείο Ανάκαμψης, το οποίο ουσιαστικά αποπροσανατολίζει από τον στόχο αυτόν. Διότι το χρέος που δημιουργείται τώρα λόγω πανδημίας αντί να κατανεμηθεί σε όλους τους Ευρωπαίους πολίτες από κοινού -γεγονός το οποίο θα γινόταν μέσα από πολιτικές και διαδικασίες αυτοματοποιημένης αναδιανομής του χρέους εάν είχαμε το ευρωομόλογο και όχι κατόπιν παζαριών και εκβιασμών, όπως έγινε τώρα με τη δημιουργία του Ταμείου Ανάκαμψης, το οποίο όμως τελικά έθαψε τη δημιουργία του ευρωομόλογου- τώρα το χρέος της πανδημίας βαρύνει ξεχωριστά το κάθε κράτος-μέλος, για την Ελλάδα το ελληνικό χρέος, για την Ιταλία το ιταλικό χρέος, για τη Γερμανία το γερμανικό και ούτω καθ’ εξής.

Τρέμω για το τι θα γίνει όταν ανοίξει κανονικά πάλι η οικονομία με τις οφειλές, τα δάνεια, την ανεργία, τη φτώχεια, την εξαθλίωση. Το πέμπτο μνημόνιο θα είναι πλέον εδώ και κάθε νέο μνημόνιο θα είναι πολύ πιο δυσβάστακτο από το προηγούμενο, διότι ακριβώς θα έχουν προηγηθεί όλα τα άλλα.

Θα ήθελα να τονίσω ότι διαβουλεύσεις τέτοιας φύσεως για τη δημιουργία πραγματικού ευρωομόλογου και για την πολιτική δημοκρατική εμβάθυνση της Ευρωπαϊκής Ένωσης δεν γίνονται ούτε στην ελληνική Βουλή ούτε μεταξύ των κρατών-μελών της Ευρωπαϊκής Ένωσης. Σκόπιμα;

Ως ΜέΡΑ25, ζητάμε να ανοίξει το φάκελος της χρεοκοπίας του 2010 και να δημοσιοποιηθεί το πόρισμα που ζήτησε και έκανε ο Ντράγκι ως Πρόεδρος της Ευρωπαϊκής Κεντρικής Τράπεζας για το κατά πόσο το κλείσιμο των ελληνικών τραπεζών το 2015 ήταν σύννομο.

Για τα «greek statistics» και για τις μεθόδους της ΕΛΣΤΑΤ να αναφέρω ότι είναι η μόνη στατιστική υπηρεσία που το 2020 αναθεώρησε προς τα κάτω το ελληνικό ΑΕΠ για πάνω από 4 δισεκατομμύρια ευρώ πίσω έως το 2010 για να δείξει προφανώς ότι η ύφεση του 2020 είναι μικρότερη από την πραγματική σαν να είναι το ΑΕΠ ένα ασανσέρ. Δεν θα αναφερθώ στις τράπεζες και στις business as usual. Follow the money λένε οι Αμερικάνοι για να καταλάβει κανείς τι έχει συμβεί.

Θα κλείσω λέγοντας ότι πρόσφατα ο πρώην Πρόεδρος της Κομισιόν, ο Ζαν Κλοντ Γιουνγκέρ, ανέφερε, και διαβάζω από τα Νέα στις 27-28 Φεβρουαρίου 2021, ότι «Μερικοί από εμάς -κυβερνήσεις, κοινή γνώμη- δεν σεβάστηκαν την αξιοπρέπεια των Ελλήνων».

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Έχει σημαντικό βαθμό ενδιαφέροντος το σημερινό νομοσχέδιο. Παρά το γεγονός ότι φαίνεται να αφορά μόνο την εναρμόνιση σε γραφειοκρατικές διαδικασίες των Βρυξελλών δεν είναι έτσι εφόσον σήμερα επικυρώνουμε την ιστορική Συμφωνία της Συνόδου Κορυφής της Ευρωπαϊκής Ένωσης της 20ης Ιουλίου 2020, αλλά και άλλες αποφάσεις σε ευρωπαϊκό επίπεδο για τη θεσμοθέτηση ιδίων πόρων της Ευρωπαϊκής Ένωσης.

Το γεγονός ότι σήμερα εκείνη η ιστορική συμφωνία των ηγετών της Ευρωπαϊκής Ένωσης γίνεται και νόμος του κράτους ενισχύει την ευρωπαϊκή ιδέα διότι έρχεται να αποδείξει ότι η Ευρώπη στα δύσκολα μπορεί να συνεννοηθεί έστω και μετά από μακρά περίοδο διαπραγματεύσεων, έστω και μετά από διαφωνίες, αν θέλετε, και από διαφορετικές προσεγγίσεις μεταξύ των ευρωπαϊκών κρατών.

Στο τέλος-τέλος, όμως, κύριε Υπουργέ, κύριε Πρόεδρε, κυρίες και κύριοι συνάδελφοι, η Ευρώπη είναι αυτός ακριβώς ο πολιτικός οργανισμός ο οποίος λειτουργεί, αν θέλετε, με αμοιβαίους συμβιβασμούς, με υποχωρήσεις και οι οποίες οδηγούν στο τέλος σε κάποιες συμφωνίες χρήσιμες για τους ευρωπαϊκούς λαούς. Μια τέτοια συμφωνία είναι και αυτή που επικυρώνουμε σήμερα και η οποία δίνει τη δυνατότητα στην Ευρωπαϊκή Επιτροπή να δανειστεί από τις σκληρές αγορές προκειμένου να αντιμετωπιστούν οι συνέπειες της πανδημίας.

Θα έλεγε ψέματα κανείς αν έλεγε ότι δεν επιθυμεί μια Ευρώπη πιο γενναία, πιο γρήγορη, πιο αποτελεσματική πολύ δε περισσότερο όταν οι ευρωπαϊκοί λαοί βλέπουν τις Ηνωμένες Πολιτείες, για παράδειγμα, χθες το βράδυ να ανακοινώνουν πακέτο μαμούθ 1,9 τρισεκατομμυρίων δολαρίων για την αντιμετώπιση των συνεπειών της κρίσης. Γνωρίζουμε όμως ότι η Ευρωπαϊκή Ένωση είναι ένας οργανισμός περισσότερο νοικοκυρεμένος, ας μου επιτραπεί η έκφραση, και περισσότερο συντηρητικός. Άλλωστε όσο πιο πολλά δανείζεσαι τόσο πιο πολλά οφείλεις.

Σαν πρώτη φάση, σαν πρώτο βήμα δεν είναι ότι διασφαλίζονται οι πόροι για την αντιμετώπιση των συνεπειών της πανδημικής κρίσης στην ευρωπαϊκή οικονομία. Είναι ότι γίνεται το πρώτο βήμα, ανοίγει ένας δρόμος, ώστε οι δύσκολες περιστάσεις μετά από συμφωνία των ευρωπαϊκών ηγεσιών και εξ ονόματος των ευρωπαϊκών λαών να κάνουν τέτοιες αντλήσεις πόρων ούτως ώστε να αντιμετωπίζονται και πιθανές μελλοντικές δυσκολίες.

Θα έλεγα, λοιπόν, ότι ενισχύει την ευρωπαϊκή ιδέα η ψήφιση αυτού του νομοσχέδιου. Η Ευρωπαϊκή Ένωση με τα 750 δισεκατομμύρια εκ των οποίων περίπου τα 400 θα αντληθούν από τις αγορές -ακούσαμε και τον κ. Τζεντιλόνι, τον Επίτροπο των Οικονομικών Υποθέσεων της Ευρωπαϊκής Ένωσης να το επισημαίνει στις χθεσινές του δηλώσεις- πραγματικά λαμβάνει αποφάσεις.

Η χώρα μας με τα 32 δισεκατομμύρια ευρώ από αυτό το πακέτο, το μεγαλύτερο μέρος του οποίου -περίπου 19 δισεκατομμύρια ευρώ- θα είναι απευθείας ενισχύσεις, απευθείας χορηγήσεις, φιλοδοξεί να αφήσει πίσω της τα υπόλοιπα της οικονομικής κρίσης και, κυρίως, να αφήσει πίσω της επιπτώσεις της πανδημίας στην οικονομία και στην κοινωνία.

Η Ελλάδα, θα ενισχυθεί σε πολλούς τομείς της ενιαίας αγοράς: Στην έρευνα, στην καινοτομία, στην οικονομική και κοινωνική συνοχή, σε κλάδους που για τη χώρα μας είναι στρατηγικής σημασίας. Εάν σε αυτά τα 32 δισεκατομμύρια ευρώ προστεθούν και τα χρήματα του πολυετούς πλαισίου χρηματοδότησης της τρέχουσας προγραμματικής περιόδου, υπερβαίνουμε τα 72 δισεκατομμύρια ευρώ, αν δεν με απατά η μνήμη μου.

Για να γίνουν όλα αυτά, όμως, χρήσιμα εργαλεία και να αξιοποιηθούν στο έπακρο οι πόροι, χρειάζεται μια προετοιμασία. Και η χώρα έχει κάνει την προετοιμασία αυτή. Έχει κάνει τις προτάσεις της προς την Ευρωπαϊκή Επιτροπή. Ψηφίζουμε σήμερα το νομοσχέδιο. Ψηφίσαμε τις προάλλες το νομοσχέδιο για τις δημόσιες συμβάσεις, που είναι ένα πολύ χρήσιμο εργαλείο για την απορρόφηση ευρωπαϊκών πόρων και για συγχρηματοδοτούμενα έργα. Και δεν θα αναφερθώ καθόλου στο Ταμείο Χρηματοπιστωτικής Σταθερότητας, γιατί επί πολλά χρόνια η ελληνική οικονομία ζούσε σε ένα τραπεζικό σύστημα. Ξέρουμε ποιες είναι οι πολιτικές ευθύνες για την κατάρρευση των τραπεζών και για την εκμηδένιση της κεφαλαιοποίησής τους. Δεν είναι πρόθεσή μου, όμως, τώρα να κάνω αντιπολίτευση στην Αντιπολίτευση ή σε τμήμα αυτής. Πάντως, η οικονομία ζούσε με τραπεζικό σύστημα.

Ερχόμαστε, λοιπόν, σήμερα με το Μέρος Β΄ του νομοσχεδίου να δώσουμε με τα εύσημα της Ευρωπαϊκής Επιτροπής το δικαίωμα στο ΤΧΣ να λειτουργεί και ως επενδυτής στο ύψος της συμμετοχής του στο ελληνικό τραπεζικό σύστημα. Ευχόμαστε, μετά και την ψήφιση του νομοσχεδίου, οι ελληνικές τράπεζες να επιτελέσουν επιτέλους τον ρόλο τους στο ακέραιο, που δεν είναι άλλος από τη χρηματοδότηση της πραγματικής οικονομίας.

Έλεγα, λοιπόν, προηγουμένως ότι για να αξιοποιηθούν αυτοί οι πόροι μέχρι το 2026, οι οποίοι είναι πολύ σημαντικοί πόροι για την Ελλάδα -μιλάμε για 72 δισεκατομμύρια ευρώ- πρέπει να υπάρχει προετοιμασία. Η προετοιμασία γίνεται και αναφέρθηκα στα νομοσχέδια τα οποία ψηφίστηκαν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όμως, πρέπει να υπάρχει και κοινωνική και οικονομική ειρήνη. Πρέπει να υπάρχει και ένα αρραγές εσωτερικό μέτωπο. Την ώρα που η Ελλάδα, η χώρα μας, απειλείται από τις ευρύτερες γεωπολιτικές εξελίξεις, την ώρα που δεν ζούμε στην καλύτερη γειτονιά του κόσμου, την ώρα που αντιμετωπίζουμε τις βαρύτατες συνέπειες της πανδημίας, πρέπει να αρθούν όλες οι πολιτικές δυνάμεις στο ύψος των περιστάσεων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, παρακαλώ.

**ΧΡΗΣΤΟΣ ΜΠΟΥΚΩΡΟΣ:** Ολοκληρώνω, κύριε Πρόεδρε.

Οι αντικειμενικοί παρατηρητές, οι Έλληνες πολίτες, που θέλουν να δουν μια καλύτερη κατάσταση και στην οικονομία και στην κοινωνία ολόκληρη, μας κρίνουν όλους με αυστηρότητα. Για πρόσκαιρα πολιτικά οφέλη ή προς χάριν της εξόδου από μια πολιτική στενότητα την οποία βιώνουν ορισμένες πολιτικές δυνάμεις, είναι ανεπίτρεπτο να δυναμιτίζεται το κοινωνικό κλίμα και η κοινωνική ειρήνη, μάλιστα στο πλαίσιο μιας πανδημικής κρίσης.

Νομίζω ότι ο ελληνικός λαός κρίνει εξαιρετικά αυστηρά. Μετά τις πρωινές ανακοινώσεις του Πρωθυπουργού για ενίσχυση της πραγματικής οικονομίας και πεντακοσίων χιλιάδων επιχειρήσεων, μετά το επίτευγμα της Κυβέρνησης και του οικονομικού επιτελείου -και να συγχαρώ στο σημείο αυτό τον κύριο Υπουργό Οικονομικών- όπου καταφέραμε η ύφεση τελικά να διαψεύσει τις εκτιμήσεις της Αντιπολίτευσης, αλλά κυρίως να διαψεύσει τις εκτιμήσεις της Ευρωπαϊκής Ένωσης και να κυμανθεί τελικά στο 8,2%, αν διανύσουμε και το τελευταίο μίλι της πανδημίας, πραγματικά, θα μπορούμε όλοι μαζί και κυρίως, ο ελληνικός λαός να ατενίζει το μέλλον με μεγαλύτερη αισιοδοξία.

Σας ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, ο κ. Κουρουμπλής έχει τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, μετά τις αποκαλυπτικές δηλώσεις σήμερα της Διευθύντριας της ΜΕΘ του «Ευαγγελισμού», της κ. Κοτανίδου, δικαιούμεθα πλέον για άλλη μια φορά όλοι οι Έλληνες να ξέρουμε το τι λέγεται και το τι συζητιέται στην περίφημη επιτροπή εμπειρογνωμόνων. Είναι μια υπόθεση που αφορά στη ζωή όλων μας και δεν μπορεί να κρατούνται τα πρακτικά αυτής της επιτροπής ως ένα επτασφράγιστο μυστικό. Η Κυβέρνηση δεν έχει κανένα δικαίωμα να συνεχίζει αυτή την αλλοπρόσαλλη πολιτική.

Κύριε Πρόεδρε, η Κυβέρνηση σε μια εξαιρετικά κρίσιμη περίοδο, όπου πραγματικά η πίεση που δέχεται ο ελληνικός λαός είναι μια επικίνδυνη πυρίτιδα, έρχεται με ένα ύφος αυτάρεσκο και εγωκεντρικό και με έναν τρόπο ιταμό και ποταπό να απευθύνεται στους πολιτικούς της αντιπάλους. Άκουσα το πρωί τον αξιότιμο εισηγητή της Νέας Δημοκρατίας να απευθύνεται με ένα ύφος πραγματικά προσβλητικό στην Αξιωματική Αντιπολίτευση.

Αφού, λοιπόν, η Νέα Δημοκρατία θεωρεί ότι μπορεί να λειτουργεί με επιλεκτική μνήμη, αφού θεωρεί ότι κατέβηκε από παρθενογένεση, θα συμφωνούσα απόλυτα με την πρόταση του Κοινοβουλευτικού μας Εκπροσώπου, αλλά και του Κοινοβουλευτικού Εκπροσώπου του ΚΙΝΑΛ, να πάμε σε μια εξεταστική επιτροπή από το 2000 μέχρι σήμερα, για να δούμε ποιοι χρεοκόπησαν τη χώρα, για να δούμε ποιοι ήταν αυτοί που πήραν το ιερό χρήμα των ασφαλιστικών ταμείων και από πού μετέτρεψαν τα χρήματα αυτά, από πού αγόρασαν δηλαδή τα ομόλογα. Από την πρωτογενή ή τη δευτερογενή αγορά; Διότι εκεί έγινε το μεγάλο έγκλημα και κανένας δεν μιλάει.

Κατέθεσα τότε μηνυτήρια αναφορά, κυρίες και κύριοι συνάδελφοι, η οποία δυστυχώς ανεστάλη μετά την ψήφιση του άρθρου 390 στον Ποινικό Κώδικα.

Κυρίες και κύριοι συνάδελφοι, συζητούμε ένα νομοσχέδιο που πραγματικά έχει στο πρώτο του άρθρο μια σημαντική προσπάθεια, έπειτα από χρόνια, για την αύξηση των ίδιων πόρων. Και εμείς είμαστε από εκείνους, όπως και όλα τα προοδευτικά κόμματα στην Ευρώπη, που πιέζουμε την Ευρώπη να αυξήσει τους ίδιους πόρους. Δεν μπορεί η κεντρική κυβέρνηση της Αμερικής να έχει το 20% του ακαθάριστου εισοδήματος των πολιτειών και η Ευρώπη 1% και κάτι.

Και επειδή έχει ειπωθεί -και σωστά- ότι βάζοντας 1 ευρώ η Ελλάδα κερδίζει όχι 3,9 ευρώ που ήταν μέχρι τώρα, αλλά με την αύξηση αυτή 4,6 ευρώ, τίθεται το ερώτημα προς τη Νέα Δημοκρατία που ανήκει στο λαϊκό κόμμα: Αφού το Λαϊκό Κόμμα δεν υποστηρίζει, λόγω της Γερμανίας και των βορείων χωρών, την αύξηση των ίδιων πόρων, ποια είναι η θέση της, όταν όλοι ξέρουμε ότι η μικρή Ελλάδα και οι μικρές χώρες του νότου έχουν να κερδίσουν από την αύξηση των ίδιων πόρων;

Εμείς, λοιπόν, στην περίπτωση αυτή στηρίζουμε τη φορολόγηση των χρηματοπιστωτικών συναλλαγών, στηρίζουμε, κύριε Πρόεδρε, τη φορολόγηση των μεγάλων ψηφιακών γιγάντων, στηρίζουμε τη φορολόγηση στις χώρες πηγής του πλούτου των πολυεθνικών.

Στηρίζουμε, κύριε Πρόεδρε, να ανοίξει επιτέλους μια κουβέντα για το ζήτημα της αξιοποίησης από τις διάφορες πλατφόρμες των προσωπικών δεδομένων. Είναι ένας υπερπλούτος που δεν πρέπει απλώς να φορολογηθεί με τον κοινό τρόπο φορολόγησης, αλλά πρέπει ένα σημαντικό μέρος αυτού του πλούτου να γυρίσει πίσω στους λαούς από τους οποίους προέρχεται.

Επίσης, στο άρθρο 1 υπάρχει η ρύθμιση που αφορά στο Ταμείο Ανάκαμψης.

Κύριε Πρόεδρε, πόσο υπερβολικό είναι αυτό που θέτουν τα κόμματα της Αντιπολίτευσης, όταν ζητάμε να κατατεθεί η πρόταση που έθεσε υπ’ όψιν της Ευρωπαϊκής Ένωσης η Κυβέρνηση; Να κατατεθεί, όπως την κατέθεσε στην Ευρωπαϊκή Επιτροπή και με βάση αυτή την πρόταση, να συζητήσουμε όλα τα κόμματα.

Και να συζητήσουμε, κύριε Πρόεδρε, κάτι ιδιαίτερα σημαντικό.

Έρχεται η νέα ψηφιακή εξέλιξη, οι νέες τεχνολογίες, η τεχνητή νοημοσύνη, που θα φέρει εξαιρετικά κατακλυσμιαίες ανατροπές στις εργασιακές σχέσεις. Δεν πρέπει, λοιπόν, να συζητήσουμε πώς θα προστατέψουμε το νέο εργασιακό περιβάλλον με τη χρήση των νέων τεχνολογιών και της τεχνητής νοημοσύνης; Δεν πρέπει να αποφασίσουμε ποιος θα πληρώσει τη κατάρτιση και την επανακατάρτιση των εργαζομένων, για να μη χάσουν τη δουλειά τους;

Κυρίες και κύριοι συνάδελφοι, όπως λένε πολλοί ειδικοί επιστήμονες, μπαίνουμε στην εποχή του μετα-ανθρώπου άμεσα. Το ζήτημα που θα τεθεί άμεσα είναι ποιος ορίζει τους όρους λειτουργίας της τεχνητής νοημοσύνης; Θα είναι τα κράτη; Θα είναι οι ιδιώτες; Αυτά είναι μεγάλα ζητήματα που πρέπει απνευστί να συζητήσουμε στο ελληνικό Κοινοβούλιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, το Μέρος Β΄ του νομοσχεδίου αφορά στο περίφημο Χρηματοπιστωτικό Ταμείο. Είναι μια πονεμένη ιστορία. Ωστόσο, επειδή τώρα έρχεται πάλι στη Βουλή, πρέπει να συζητήσουμε για τη διοίκησή του. Θα ήταν χρήσιμο να μας πει ο κύριος Υπουργός ποια είναι τα έξοδα και οι αμοιβές του διοικητικού του συμβουλίου. Είναι χρήσιμο να ξέρει ο ελληνικός λαός, γιατί αυτός είναι που πληρώνει.

Το δεύτερο που θα πρέπει να ξέρουμε είναι πώς…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, πρέπει να ολοκληρώσετε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κλείνω, κύριε Πρόεδρε.

Πώς μπορεί να μην είναι αναλογική η εκπροσώπηση στο διοικητικό συμβούλιο του ταμείου σε εκπροσώπους, ανάλογα δηλαδή με τη συμμετοχή του στις τράπεζες;

Κυρίες και κύριοι συνάδελφοι, ο Πρωθυπουργός εχθές έβγαλε ένα διάγγελμα και είπε ότι είναι Πρωθυπουργός όλων των Ελλήνων. Μέχρι εδώ, όλα καλά.

Όταν, όμως, ο Πρωθυπουργός αναφέρεται σε ένα περιστατικό το οποίο καταδικάζουμε όλοι απερίφραστα, δεν είναι προστάτης της Αστυνομίας η Νέα Δημοκρατία και η Δεξιά, κύριε Πρόεδρε. Διότι πρέπει να ξέρει ότι η Αστυνομία από το 1981 μέχρι σήμερα αν είδε άσπρη μέρα, την είδε από δημοκρατικές κυβερνήσεις. Δεν είναι όργανο κανενός. Η Αστυνομία είναι παιδιά του ελληνικού λαού και οφείλουν να τηρούν τον όρκο που έχουν δώσει στο Σύνταγμα και στην Ελληνική Δημοκρατία.

Γι’ αυτό, λοιπόν, πιστεύω ότι πρέπει να υπάρξει ένα άλλο πνεύμα από αυτό που διακατέχει το ύφος των ανθρώπων της Κυβέρνησης. Η Κυβέρνηση θέλει μια κοινωνία υποταγμένη, «σφάξε με, πασά μου, να αγιάσω». Ε, αυτό λοιπόν, δεν μπορεί να γίνει. Δεν θα γίνει, γιατί ακριβώς ο ελληνικός λαός έχει αξιοπρέπεια και θα υπερασπιστεί την αξιοπρέπειά του.

Αυτή είναι η τοποθέτηση την οποία ήθελα να κάνω, κύριε Πρόεδρε.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και εγώ σας ευχαριστώ.

Τον λόγο έχει ο κ. Ιλχάν Αχμέτ.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κυρίες και κύριοι συνάδελφοι, τα δύο χιλιάδες πεντακόσια εβδομήντα νέα κρούσματα κορωνοϊού σήμερα, ενώ η χώρα βρίσκεται σε συνθήκες lockdown «ακορντεόν» σχεδόν δεκαεπτά εβδομάδες, αποτελούν τη μεγαλύτερη απόδειξη αποτυχίας ελέγχου της πανδημίας από πλευράς της Κυβέρνησης, μιας αποτυχίας που κοστίζει πολλαπλά στη χώρα και που, δυστυχώς, φοβάμαι πως ακόμα δεν έχει αποκαλύψει το βάθος της κοινωνικής και οικονομικής κρίσης που πρόκειται να αφήσει πίσω της.

Ήδη καταγράφεται ύφεση που αγγίζει διψήφιο νούμερο για το 2020, με αρνητικές εκτιμήσεις για το 2021. Παράλληλα, η αύξηση των χρεών των πολιτών προς την εφορία έφτασε στα 108 δισεκατομμύρια ευρώ και προς τα ασφαλιστικά ταμεία στα 35 δισεκατομμύρια ευρώ. Οι μικρές και μεσαίες επιχειρήσεις, κυρίως στο λιανεμπόριο και στην εστίαση, πραγματικά, καταρρέουν.

Πρόσφατα -θα σας αναφέρω για την περιοχή μου- ο Εμπορικός Σύλλογος Κομοτηνής κατέθεσε τεκμηριωμένη πρόταση που έχει αναφορά στη σημερινή πραγματικότητα της αγοράς, για τη στήριξη των μικρομεσαίων επιχειρήσεων, προκειμένου να βοηθηθούν και να μπορέσουν να επιβιώσουν από την κρίση του covid.

Έχω ήδη καταθέσει όσον αφορά τη συγκεκριμένη πρόταση στο πλαίσιο του κοινοβουλευτικού ελέγχου και θέλω και από εδώ να επαναλάβω, κύριε Πρόεδρε, πως πρέπει άμεσα να λάβει η Κυβέρνηση όλα τα αναγκαία μέτρα σωτηρίας του εμπορίου και των μικρομεσαίων επιχειρήσεων, που βρίσκονται πλέον στα όρια της επιβίωσής τους.

Δεν κινδυνολογούμε, όταν σας προειδοποιούμε για χιλιάδες λουκέτα και μαζική ανεργία, που θα βρούμε μπροστά μας, όταν ανοίξει η οικονομία. Σας προειδοποιούμε για την πραγματικότητα που έρχεται. Μετά τον Σεπτέμβριο, δηλαδή, η χώρα θα βρίσκεται μπροστά στο μεγαλύτερο καταστροφικό σενάριο που μπορεί να υπάρξει για την οικονομία. Και σας προειδοποιούμε, γιατί για εμάς είναι ξεκάθαρο πως για την αποτελεσματική αντιμετώπιση της πανδημίας του κορωνοϊού απαιτούνται άλλες πολιτικές, που, δυστυχώς, συγκρούονται με τον ιδεολογικό σας πυρήνα. Πρόκειται για πολιτικές που δεν πιστεύετε και γι’ αυτό διαρκώς κάνετε σπασμωδικές κινήσεις, που όμως αποκαλύπτουν τους πραγματικούς σας στόχους.

Είναι χαρακτηριστικό ότι επιλέξατε να στηρίξετε περισσότερο τους μεγάλους και ισχυρούς και όχι τις μικρομεσαίες επιχειρήσεις. Είναι ενδεικτικό ότι δεκαοκτώ χιλιάδες πεντακόσιες ογδόντα εννέα επιχειρήσεις πήραν 5,3 δισεκατομμύρια ευρώ, ενώ μόνο τετρακόσιες πενήντα χιλιάδες μικρές επιχειρήσεις πήραν μόλις 2,2 δισεκατομμύρια ευρώ, δηλαδή πολύ λιγότερα από τα μισά και αυτό κυρίως από την επιστρεπτέα προκαταβολή.

Κυρίες και κύριοι της Κυβέρνησης, σήμερα συζητούμε ένα νομοσχέδιο που τουλάχιστον το ένα του κομμάτι αφορά στην αύξηση των ιδίων πόρων της Ευρωπαϊκής Ένωσης, αφορά δηλαδή μια θετική εξέλιξη που για πολλά χρόνια το κόμμα στο οποίο ανήκω στήριξε με κάθε τρόπο, στη λογική της πολιτικής και οικονομικής εμβάθυνσης της Ευρώπης. Προφανώς, η Ευρώπη έχει πολύ δρόμο να διανύσει προς την περαιτέρω πολιτική και οικονομική ενοποίηση. Η Ελλάδα, όμως, έχει πολλούς οικονομικούς και γεωπολιτικούς λόγους να πιέζει με κάθε μέσο προς αυτή την κατεύθυνση. Και αυτό πρέπει να το κάνει συντονισμένα.

Αυτή η αύξηση των πόρων του προϋπολογισμού και η προσωρινή και η έκτακτη δυνατότητα δανεισμού είναι χωρίς αμφιβολία ευπρόσδεκτα μέτρα και τα οφέλη για την ελληνική οικονομία είναι πολύ σημαντικά.

Είναι, επίσης, προφανές πως ένα κομμάτι της αύξησης των ιδίων πόρων της Ευρωπαϊκής Ένωσης έχει προκύψει εξαιτίας και της πανδημίας και για την αντιμετώπιση των συνεπειών της πανδημίας. Γι’ αυτόν τον λόγο, κάπου εδώ πρέπει να ανοίξουμε ειλικρινά τον διάλογο για το σχέδιο που καταθέσατε για την αξιοποίηση των πόρων του Ταμείου Ανάκαμψης. Διότι μέχρι σήμερα, αυτό που έχουμε στα χέρια μας και τέθηκε σε διαβούλευση από την Κυβέρνηση είναι ένα γενικόλογο κείμενο. Δεν αναφέρει ποσοτικούς στόχους. Δεν περιέχει χρονοδιαγράμματα. Κυρίως, δεν περιγράφει τις πραγματικές κατανομές ποσών.

Πια είναι γνωστό, μετά την έντονη κριτική της Προέδρου του Κινήματος Αλλαγής, πως η Ευρωπαϊκή Επιτροπή έχει στα χέρια της κάποιο άλλο κείμενο, κύριοι συνάδελφοι, που δυστυχώς αρνείστε να συζητήσετε ανοιχτά. Για ποιον λόγο; Θεωρείτε πως η κοινωνία και η Βουλή δεν πρέπει να συμμετάσχει σε έναν διάλογο για την αξιοποίηση των πόρων των 32 δισεκατομμυρίων ευρώ του Ταμείου Ανάκαμψης; Υπάρχει κάποιο σχέδιο αξιοποίησης αυτών των πόρων στην περιφέρεια; Ποιους θα επιλέξετε; Με ποιους συζητάτε τις ανάγκες και τις ιδιαιτερότητες που πρέπει να έχει ένα σοβαρό σχέδιο ανασυγκρότησης της ελληνικής περιφέρειας;

Για παράδειγμα, το φράγμα του ποταμού Κομψάτου στην Περιφερειακή Ενότητα Ροδόπης θα αρδεύσει τριακόσιες χιλιάδες στρέμματα στον κάμπο της Ροδόπης και μαζί με τα δίκτυα διανομής, το κόστος θα ανέλθει στα 250 εκατομμύρια ευρώ. Υπενθυμίζω ότι υπάρχει έτοιμη μελέτη, ενώ την ίδια στιγμή, το κόστος των πέντε χιλιάδων γεωτρήσεων από τις οποίες αρδεύεται σήμερα ο κάμπος της Ροδόπης με τον εξοπλισμό τους ξεπερνά τα 150 εκατομμύρια ευρώ και μάλιστα, με νερά αλμυρά που από εδώ και πέρα, θα καταστρέφουν την παραγωγή.

Να σημειωθεί ότι το φράγμα Κομψάτου δεν θα εξαρτάται από τα νερά της Βουλγαρίας, καθώς θα πρόκειται για φράγμα διαχείρισης αποκλειστικά ελληνικών υδάτων.

Προτείνω το έργο αυτό, κύριε Πρόεδρε, να ονομαστεί έργο εθνικής στρατηγικής σημασίας. Γιατί να ονομαστεί «έργο εθνικής στρατηγικής σημασίας»; Διότι μαζί με την ολοκλήρωση των δικτύων διανομής του φράγματος Λίσσου θα αποτελέσουν τους πυλώνες στους οποίους θα στηριχθεί η αγροτική ανάπτυξη της Θράκης. Είναι ένα έργο που θα μπορούσε κάλλιστα να ενταχθεί στο Ταμείο Ανάκαμψης.

Εμείς, λοιπόν, σήμερα μπορεί να υπερψηφίζουμε την αύξηση των ιδίων πόρων που θα καταβάλλει η χώρα μας στην Ευρωπαϊκή Ένωση, αλλά την ίδια στιγμή απαιτούμε από την Κυβέρνηση να ξεκινήσει άμεσα, αύριο, έναν ουσιαστικό διάλογο με όλες τις παραγωγικές και κοινωνικές δυνάμεις για την αξιοποίηση των πόρων του Ταμείου Ανάκαμψης.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τον κ. Νικόλαο Ηγουμενίδη και θα ολοκληρώσουμε τη διαδικασία με τον κ. Ιωάννη Πασχαλίδη.

Ορίστε, κύριε Ηγουμενίδη, έχετε τον λόγο.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο κ. Μητσοτάκης με αφορμή την επικαιρότητα δήλωσε ότι δεν θα επιτρέψει σε κανέναν να μας διχάσει. Δεν ξέρω αν αυτό στην πράξη σημαίνει τοποθετήσεις, όπως κάποιων Βουλευτών της Νέας Δημοκρατίας, μεταξύ αυτών τελευταία του κ. Σπανάκη.

Δεν θα σταθώ καθόλου στα γεγονότα της Νέας Σμύρνης ούτε στην επίδειξη δύναμης που έγινε σήμερα κατά την αχρείαστη εκκένωση του Αριστοτελείου Πανεπιστημίου στη Θεσσαλονίκη.

Θα ήθελα, κύριε Πρόεδρε, να πω ότι είναι εκκωφαντική η σιωπή μέχρι τώρα της Νέας Δημοκρατίας και του κ. Μητσοτάκη στη χυδαία και διχαστική ανακοίνωση της Ένωσης Ειδικών Φρουρών της Κρήτης.

Σε αυτή την ανακοίνωση η Ένωση Ειδικών Φρουρών της Κρήτης ούτε λίγο ούτε πολύ κατηγορεί τον Αρχηγό της Αξιωματικής Αντιπολίτευσης και Βουλευτές του ΣΥΡΙΖΑ ότι έδωσαν εντολή για αίμα και ότι καλύπτουν τρομοκράτες και δολοφόνους. Από τις πρώτες προσεγγίσεις και ειδικών φρουρών προς εμένα φαίνεται ότι αυτή η ανακοίνωση δεν εκφράζει το σύνολο του Σώματος.

Ωστόσο, κυρίες και κύριοι της Νέας Δημοκρατίας, είναι τουλάχιστον ντροπή για το δημοκρατικό ήθος τέτοιες ανακοινώσεις, όπως αυτή της Ένωσης Ειδικών Φρουρών της Κρήτης, να μην καταδικάζονται, οι άνθρωποι που γράφουν και υπογράφουν τέτοιες ανακοινώσεις μίσους να μην καλούνται από τον εισαγγελέα για να λογοδοτήσουν. Είναι υπόθεση της δημοκρατίας αυτές οι φωνές μίσους να απομονωθούν και να καταδικαστούν με τον πιο ισχυρό και ξεκάθαρο τρόπο. Και όσο αυτό δεν γίνεται από την πλευρά της Νέας Δημοκρατίας και του κ Μητσοτάκη, κατά τη γνώμη μου, ο κ. Μητσοτάκης επιτρέπει στον εαυτό του να διχάζει και, βεβαίως, αναλαμβάνει την πολιτική ευθύνη για αυτόν τον διχασμό.

Κυρίες και κύριοι συνάδελφοι, θα ήθελα να αναφερθώ στο Μέρος Β΄ του νομοσχεδίου, που, όπως ορθά έχει ειπωθεί, πρόκειται για ένα αυτοτελές νομοσχέδιο, στο οποίο έχουμε εκφράσει την αντίθεσή μας.

Η βασική πρόθεση της Κυβέρνησης αποτυπώνεται ξεκάθαρα στο νομοσχέδιο. Είναι η προσπάθεια να επιβληθεί η στρατηγική αποεπένδυσης του Ταμείου Χρηματοπιστωτικής Σταθερότητας -θα το αποκαλώ στη συνέχεια της ομιλίας μου απλώς ταμείο- δηλαδή, η απογύμνωση του ταμείου από τον ενεργό ρόλο προστασίας του δημόσιου συμφέροντος και η λειτουργία του σαν ένας ιδιώτης επενδυτής στο πρότυπο ενός ιδιωτικού φορέα, με αμιγώς κριτήρια ιδιωτικοκοινωνικά.

Κυρίες και κύριοι συνάδελφοι, κατά τη γνώμη μου, αυτή η στρατηγική αποεπένδυσης και απόσυρσης του δημόσιου, που εκφράζεται και στο παρόν νομοσχέδιο, υποκρύπτει μια ολόκληρη πολιτική φιλοσοφία και ιδεολογία, με την επιδίωξη λειτουργίας όλου του κρατικού τομέα με ιδιωτικοοικονομικά κριτήρια. Εντάσσεται, δηλαδή, στην ευρύτερη στρατηγική της Κυβέρνησης απόσυρσης του δημόσιου από νευραλγικούς τομείς, από τον υγειονομικό, από τον ασφαλιστικό και σήμερα από τον τραπεζικό τομέα.

Δεν σας κατηγορούμε, λοιπόν, κύριοι της Νέας Δημοκρατίας, γιατί δεν έχετε στρατηγική. Έχετε, όπως είπε ο εισηγητής σας, ξεκινώντας σήμερα τη συνεδρίαση. Για αυτή τη στρατηγική που έχετε σας κατηγορούμε. Σε αυτή την στρατηγική που έχετε διαφωνούμε.

Κυρίες και κύριοι συνάδελφοι, από τον τόπο καταγωγής μου, από τη Βιάννο, που είναι το νοτιότερο σημείο της Κρήτης -και της Ελλάδας, κατ’ επέκταση- μέχρι τον Έβρο, σε όλη την Ελλάδα, η Τράπεζα Πειραιώς έκλεισε μια σειρά καταστήματα. Τι μας απάντησε μέσω της Διεύθυνσης Χρηματοοικονομικής Πολιτικής του Υπουργείου Οικονομικών στον κοινοβουλευτικό μας έλεγχο; Ότι το δίκτυο καταστημάτων διαμορφώνεται στο πλαίσιο του στρατηγικού σχεδιασμού της τράπεζας.

Τι σημαίνει αυτό; Σημαίνει πολύ απλά ότι οι τοπικές κοινωνίες σε όλη την ελληνική επικράτεια -στην ελληνική ύπαιθρο, κυρίως- είναι έρμαιο των αποφάσεων, χωρίς δυνατότητα παρέμβασης. Και όχι μόνο αυτό αλλά ούτε το δημόσιο έχει επί της ουσίας τρόπο να παρέμβει, να αλλάξει ή έστω, να συνδιαμορφώσει ή ακόμα στη μικροκλίμακα του στρατηγικού σχεδιασμού της Τράπεζας να παρέμβει σε όφελος των τοπικών κοινωνιών.

Η Κυβέρνηση αντιμετωπίζει την ύπαιθρο σαν εμπόδιο στα κέρδη μιας συγκεκριμένης μερίδας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κατά τη γνώμη μας, το χρηματοπιστωτικό σύστημα πρέπει να εξοπλιστεί με νέα εργαλεία και θεσμούς. Σε αυτά συμπεριλαμβάνεται και αποτέλεσε, κατά τη γνώμη μας, η Αναπτυξιακή Τράπεζα ένα πρώτο μεγάλο βήμα. Όμως, βεβαίως, πέρα από τη διαρκή ενίσχυσή της, χρειάζεται και ένα παράλληλο σύστημα νέων χρηματοπιστωτικών θεσμών. Αναφέρομαι στις επενδυτικές και συνεταιριστικές τράπεζες, αναφέρομαι στα ταμιευτήρια, αναφέρομαι στα επενδυτικά ταμεία ειδικού σκοπού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

**ΝΙΚΟΛΑΟΣ ΗΓΟΥΜΕΝΙΔΗΣ:** Ολοκληρώνω, κύριε Πρόεδρε.

Κυρίες και κύριοι συνάδελφοι, κατά τη γνώμη μου, σε μια περίοδο όπου καραδοκεί η επανέναρξη των πλειστηριασμών, όπου το ιδιωτικό χρέος διογκώνεται και από τα νέα χρέη που δημιουργεί η κυβερνητική αδιαφορία για αυτά, το νομοσχέδιο και το χρηματοπιστωτικό σύστημα που διαγράφει δεν έχει τη συγκατάθεσή μας, γιατί δεν απαντάει στις πραγματικές ανάγκες της κοινωνίας.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και εγώ ευχαριστώ.

Ολοκληρώνουμε με τον κ. Ιωάννη Πασχαλίδη.

Ορίστε, κύριε Πασχαλίδη έχετε τον λόγο.

**ΙΩΑΝΝΗΣ ΠΑΣΧΑΛΙΔΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, με το πρώτο άρθρο του παρόντος νομοσχεδίου κυρώνεται η απόφαση 2020/2053 του Συμβουλίου της 14ης Δεκεμβρίου 2020 για το σύστημα των ιδίων πόρων της Ευρωπαϊκής Ένωσης και για την κατάργηση της απόφασης 2014/335 ΕΥΡΑΤΟΜ, η οποία καθορίζει τις διατάξεις από τις οποίες διέπεται το σύστημα των ιδίων πόρων της Ένωσης.

Η υγειονομική κρίση επέφερε ισχυρότατα χτυπήματα στις οικονομίες των κρατών-μελών, αποδεικνύοντας ότι απαιτούνται χρηματοδοτικοί πόροι σε εξαιρετικά μεγάλη κλίμακα, καθώς επίσης και λήψη έκτακτων μέτρων σε επίπεδο Ένωσης για την αντιμετώπιση των συνεπειών της κρίσης covid και τη στήριξη της ανάκαμψης και της ανθεκτικότητας των οικονομιών των κρατών-μελών.

Για τον λόγο αυτόν, με την καινούργια απόφαση εξουσιοδοτείται κατ’ εξαίρεση η επιτροπή να δανειστεί προσωρινά ποσό ύψους 750 δισεκατομμυρίων σε τιμές του 2018 από τις αγορές εξ ονόματος της Ένωσης. Από τα χρήματα αυτά, ποσό 362 δισεκατομμυρίων ευρώ από τα δανειακά κεφάλαια θα χρησιμοποιηθεί για την παροχή δανείων και ποσό έως 390 δισεκατομμυρίων ευρώ θα χρησιμοποιηθεί για δαπάνες αμφότερα αποκλειστικά για τον σκοπό της αντιμετώπισης των συνεπειών της κρίσης COVID-19.

Με την απόφαση, επομένως, που κυρώνεται σήμερα επιτυγχάνεται η μεταρρύθμιση του συστήματος ιδίων πόρων και η θέσπιση νέων ιδίων πόρων, με στόχο την καλύτερη ευθυγράμμιση των χρηματοδοτικών μέσων της Ένωσης.

Συγκεκριμένα, εισάγεται ένας νέος πόρος που υπολογίζεται βάσει των μη ανακυκλωμένων απορριμμάτων, πλαστικών συσκευασιών, τα οποία παράγονται σε κάθε κράτος-μέλος και δεν ανακυκλώνονται. Ο συγκεκριμένος πόρος έχει οικολογικό χαρακτήρα, ενθαρρύνει τη μείωση της ρύπανσης και την ανακύκλωση, ενώ είναι και δίκαιος, καθώς λαμβάνει υπ’ όψιν το επίπεδο του εισοδήματος κάθε κράτους-μέλους.

Το δεύτερο μέρος του υπό συζήτηση νομοσχεδίου και συγκεκριμένα τα άρθρα 2 έως 8 αναφέρονται στο Ταμείο Χρηματοπιστωτικής Σταθερότητας, το οποίο συστάθηκε με σκοπό τη στήριξη της χρηματοπιστωτικής σταθερότητας μέσω ανακεφαλαιοποιήσεων με πόρους των δανειακών συμβάσεων, που σύνηψε η Ελληνική Δημοκρατία κατά τα έτη 2010 -2015.

Το Ταμείο Χρηματοπιστωτικής Σταθερότητας ιδρύθηκε το 2010, πρώτον, για να διασφαλίσει τη σταθερότητα του τραπεζικού συστήματος και δεύτερον, για να συμβάλλει στην ανάπτυξη της ελληνικής οικονομίας έχοντας πάντα ως τελικό στόχο την αποεπένδυση από το μετοχικό κεφάλαιο τραπεζών.

Έτσι οι προτεινόμενες αλλαγές του νόμου αφορούν βασικά το πλαίσιο και τη στρατηγική αποεπένδυσης του ταμείου. Συγκεκριμένα, εξειδικεύουν τον σκοπό του ταμείου και για πρώτη φορά ορίζεται ότι το ίδιο το ταμείο έχει τη δυνατότητα να προστατεύσει την περιουσία του, δηλαδή την αξία των συμμετοχών του στις συστημικές τράπεζες, ενώ μπορεί να συμμετέχει με όρους σε αυξήσεις μετοχικού κεφαλαίου, όπως ο οποιοσδήποτε ιδιώτης επενδυτής, προκειμένου να προστατεύσει την περιουσία του ελέγχοντας τον τρόπο που το ίδιο επιθυμεί να συμμετέχει, φυσικά πάντα στα πλαίσια του σκοπού του που ορίζει ο νόμος, δηλαδή της αποεπένδυσης.

Με τις προτεινόμενες διατάξεις, λοιπόν, προβλέπεται ρητά ότι το Ταμείο Χρηματοπιστωτικής Σταθερότητας θα μπορεί πλέον να προβεί σε κάθε σχετική πράξη, διασφαλίζοντας μακροπρόθεσμα την επένδυσή του και διευκολύνοντας τη σταδιακή απεμπλοκή του από τις τράπεζες.

Ειδικότερα, το ταμείο αντί να λειτουργεί ως μηχανισμός κρατικής ενίσχυσης, θα έχει τη δυνατότητα να λειτουργήσει σαν να ήταν ένας ιδιώτης επενδυτής που διαχειρίζεται με τον καλύτερο δυνατό τρόπο την περιουσία του και θα μπορεί να ενεργήσει όχι ως μηχανισμός κρατικής ενίσχυσης, αλλά ως ένας ανεξάρτητος φορέας που αξιολογεί τις επενδυτικές ευκαιρίες και ενεργεί ισότιμα με τους άλλους μετόχους προς όφελος της επένδυσής του.

Επιπλέον, με το υπό συζήτηση νομοσχέδιο προβλέπεται η κατάργηση της προνομιακής κατάθεσης του ελληνικού δημοσίου σε περίπτωση εκκαθάρισης, ενώ όσες νέες μετοχές θα εκδίδονται, θα είναι κοινές, όχι προνομιούχες και δεν θα έχουν ειδικά δικαιώματα.

Πιο συγκεκριμένα, η υπάρχουσα μέχρι τώρα διάταξη ήταν ρύθμιση που είχε απομείνει από το 2010, όταν για το ταμείο προβλεπόταν ότι θα παρέχει κεφαλαιακή ενίσχυση με μορφή προνομιούχων μετοχών. Από το 2011, η διάταξη αυτή άλλαξε και η συμμετοχή του Ταμείου Χρηματοπιστωτικής Σταθερότητας γίνεται πλέον με κοινές μετοχές.

Αλλαγή, άλλωστε, επέρχεται και στα ζητήματα ευθύνης των μελών του Ταμείου Χρηματοπιστωτικής Σταθερότητας, καθώς σκοπός του νέου νόμου είναι να αρθούν σημαντικά εμπόδια που δυσκόλευαν το ταμείο να επιτελέσει την κύρια αποστολή του, που δεν είναι άλλη από την αποεπένδυση.

Επιπρόσθετα, ενισχύεται η ανεξάρτητη λήψη αποφάσεων από τα όργανα του Ταμείου Χρηματοπιστωτικής Σταθερότητας. Πράγματι, με το άρθρο 4 εξορθολογίζεται η εταιρική διακυβέρνηση με σαφή διάκριση αρμοδιοτήτων και ρόλων των οργάνων του ταμείου και ειδικότερα των δύο οργάνων διοίκησής του, δηλαδή της εκτελεστικής επιτροπής και του γενικού συμβουλίου. Πλέον βασικό όργανο της διοίκησης με τεκμήριο αρμοδιότητες είναι το γενικό συμβούλιο, ενώ η εκτελεστική επιτροπή παραμένει το όργανο που κάνει την καθημερινή διαχείριση-διοίκηση και εφαρμόζει τις αποφάσεις του γενικού συμβουλίου.

Κλείνοντας, θα ήθελα να αναφέρω ότι το σημερινό νομοσχέδιο εντάσσεται στο πλαίσιο της ευρύτερης προσπάθειας του Υπουργού Οικονομικών κ. Σταϊκούρα, στον οποίο οφείλονται πολλά συγχαρητήρια για το αδιάκοπο έργο το οποίο επιτελεί, όπως και σε όλο το οικονομικό επιτελείο για την εξυγίανση της ελληνικής οικονομίας και, κυρίως, του τραπεζικού συστήματος, έτσι ώστε να δημιουργηθούν οι προϋποθέσεις για μια νέα δυναμική επανεκκίνηση της οικονομίας μας.

Πριν κλείσω, θα μου επιτρέψετε να κάνω μια μικρή αναφορά στην τροπολογία που αφορά τους εργάτες γης από τρίτες χώρες, που είναι απαραίτητοι για το κλάδεμα και τη συγκομιδή διαφόρων καλλιεργειών, όπως είναι στην πατρίδα μου το σπαράγγι.

Στο σημείο αυτό θα ήθελα να ευχαριστήσω θερμά τον Υπουργό Αγροτικής Ανάπτυξης και Τροφίμων κ. Λιβανό, τον Υπουργό Προστασίας του Πολίτη κ. Χρυσοχοΐδη, τον Υπουργό Εργασίας και Κοινωνικών Υποθέσεων κ. Χατζηδάκη, τον Υπουργό Επικρατείας και Ψηφιακής Διακυβέρνησης κ. Πιερρακάκη, τον Υπουργό Οικονομικών κ. Σταϊκούρα, τον Υπουργό Μετανάστευσης και Ασύλου κ. Μηταράκη, τον Υπουργό Ναυτιλίας και Νησιωτικής Πολιτικής κ. Πλακιωτάκη, τον Υπουργό Υγείας κ. Κικίλια, …

**ΠΡΟΕΔΡΕΥΩΝ (Οδυσσέας Κωνσταντινόπουλος):** Άμα πείτε «ευχαριστώ όλη την Κυβέρνηση», δεν θα υπάρχει πρόβλημα.

**ΙΩΑΝΝΗΣ ΠΑΣΧΑΛΙΔΗΣ:** …τον Υπουργό Ανάπτυξης και Επενδύσεων κ. Γεωργιάδη, τον Αναπληρωτή Υπουργό Οικονομικών κ. Σκυλακάκη, τον Αναπληρωτή Υπουργό Εξωτερικών κ. Βαρβιτσιώτη, τον Αναπληρωτή Υπουργό Εσωτερικών κ. Πέτσα, τον Υφυπουργό Προστασίας του Πολίτη κ. Χαρδαλιά, όπως και όλους τους συνεργάτες τους για τα γρήγορα αντανακλαστικά που επέδειξαν και προβαίνοντας στις συντονισμένες κινήσεις έλυσαν το ζήτημα αυτό, που είναι ζωτικής σημασίας για τις περιφέρειες της βορείου Ελλάδος.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Δεν ξέρω αν ξέχασε κάποιον από την Κυβέρνηση.

Συνεχίζουμε τώρα με τον κ. Αρσένη, ο οποίος έχει τον λόγο για τρία λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Βουλεύτρια και Βουλευτές, κύριοι της Κυβέρνησης, το νομοσχέδιο που καλείστε στην ουσία να υπερψηφίσετε, νομιμοποιεί το πλιάτσικο ενάντια στο δημόσιο, κάνει νόμιμη τη ζημία του δημοσίου, αρκεί να μειώνεται η δημόσια περιουσία. Δίνει ασυλία σε αυτούς που θα αποφασίσουν τη ζημία στο δημόσιο.

Επίσης, είναι ένα νομοσχέδιο υποκρισίας, καθώς αυξάνει τις εισφορές μας στην Ευρωπαϊκή Ένωση αν δεν ανακυκλώνουμε και μας το εισηγείται μια Κυβέρνηση που κάνει τα πάντα για να μην ανακυκλώνουμε, τα πάντα για να καίνε τα απορρίμματα, να τα ιδιωτικοποιούμε, να έχουμε όλα τα κίνητρα στην οικονομία, προκειμένου να μη γίνεται ανακύκλωση.

Όμως, η Κυβέρνηση απορρίπτει τέσσερις τροπολογίες του ΜέΡΑ25 και θέλω να αναφερθώ σε αυτές.

Η πρώτη αφορά στην αναστολή έναρξης, δηλαδή την αναβολή στο χρονοντούλαπο της ιστορίας, του Πτωχευτικού Κώδικα που μηχανεύεται τη χρεοκοπία όλων των Ελλήνων, οποιουδήποτε χρωστάει άνω των 30.000 ευρώ. Και την φέρνετε τώρα, τη χειρότερη στιγμή της οικονομίας και για τα νοικοκυριά.

Η δεύτερη τροπολογία μας, αναφέρεται στην άμεση στήριξη των επιχειρήσεων που έχουν πληγεί από την επιδημία, με συνεισφορά του δημοσίου στην αποπληρωμή επαγγελματικών δανείων στις επιχειρήσεις από την επιδημία και τον COVID, με επιδότηση επιχειρήσεων για αγορά και αποπληρωμή εμπορευμάτων, με τη διαγραφή των φορολογικών και ασφαλιστικών υποχρεώσεων για όλες τις επιχειρήσεις που έχουν πληγεί, με αναστολή είσπραξης βεβαιωμένων οφειλών και παράταση προθεσμίας δόσεων, κατάργηση προκαταβολής φόρου εισοδήματος από επιχειρηματική δραστηριότητα, μείωση των φορολογικών συντελεστών στο 15%, καθώς και εξορθολογισμό του ΕΝΦΙΑ. Πρόκειται για αυτονόητα πράγματα. Τα έχουμε παρουσιάσει και αναλυτικά. Τα ξανακαταθέτουμε και ο Υπουργός ξανά τα απορρίπτει.

Επίσης, άλλη τροπολογία αφορά στη μονιμοποίηση των υπηρεσιών των εργαζομένων στην καθαριότητα, κύριε Υπουργέ, του δικού σας Υπουργείου. Είναι εκατό γυναίκες και άνδρες που δουλεύουν για πάνω από είκοσι χρόνια με δεκαοκτάμηνες συμβάσεις και δεν τους μονιμοποιείτε. Μάλιστα, τώρα προσπαθείτε να διασπάσετε το κίνημα, μονιμοποιώντας κάποιους από αυτούς και αφήνοντας τους περισσότερους στον δρόμο, γυναίκες και άντρες που είναι λίγο πριν από τη σύνταξη και τους αφήνετε χωρίς καμμία εξασφάλιση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να είστε καλά, ευχαριστούμε.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κύριε Πρόεδρε, είναι μία ακόμη.

Αφορά στη μόνιμη ένταξη στα βαρέα και ανθυγιεινά επαγγέλματα των εργαζομένων οδηγών δικύκλου, των κούριερ, καθώς και των υπαλλήλων εξωτερικών εργασιών που εργάζονται πάνω σε ένα δίκυκλο. Ζητάμε τα αυτονόητα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε Υπουργέ, μπορώ να έχω τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Κύριε συνάδελφε, επειδή είπατε ότι είναι αυτονόητα πράγματα αυτά που ζητάτε, μπορείτε να μου πείτε σας παρακαλώ τον λογαριασμό; Ένας αριθμός είναι.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συγγνώμη, τώρα δεν θα κάνουμε διάλογο αλλά θέλετε να πείτε μια κουβέντα, ένα νούμερο; Επειδή μπορεί άλλοι άνθρωποι να μην ασχολούνται με αριθμούς, θέλετε να απαντήσετε;

**ΚΡΙΤΩΝ - ΗΛΙΑΣ ΑΡΣΕΝΗΣ:** Βεβαίως. Ευχαριστώ, κύριε Πρόεδρε.

Έχουμε παρουσιάσει τα αναλυτικά στοιχεία. Όμως, εγώ θέλω να πω τον λογαριασμό για τις καθαρίστριες: μηδέν. Απλά, τα δίνουν στην ιδιωτική εταιρεία. Θα τους δίνει τους μισούς μισθούς και θα πληρώνετε το ίδιο. Αυτά κάνετε, κύριε Σταϊκούρα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εντάξει, ευχαριστούμε.

Τον λόγο έχει ο κ. Χήτας από την Ελληνική Λύση.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, ευχαριστώ.

Κύριε Σταϊκούρα, το να νομοθετεί η Κυβέρνηση ειδικό φορολογικό καθεστώς –και θα επανέλθω στο θέμα που σηκώσαμε το πρωί πάρα πολύ ψηλά με την «ντροπολογία» του κ. Μηταράκη- για λαθρομετανάστες και ΜΚΟ είναι δική σας πολιτική επιλογή και δικαίωμά σας. Θα κριθείτε από τον ελληνικό λαό γι’ αυτό. Θα καταλήξω κάπου, όμως, ακούστε με λίγο, κύριε Σταϊκούρα.

Το ότι η Κυβέρνηση επιλέγει σε μία πτωχευμένη χώρα, με τους πολίτες της κλεισμένους στα σπίτια, άνεργους, να χαϊδεύει και να φέρνει τροπολογίες στο ελληνικό Κοινοβούλιο με ειδικές διατάξεις, όπου στο πρόγραμμα «EΣTIA 2001» όλοι όσοι παίρνουν τα λεφτά αυτά δεν έχουν καμμία κράτηση, κανένα τέλος, καμμία εισφορά, να μη δεσμεύονται, να μη συμψηφίζονται, μάλιστα, είναι δικαίωμά σας!

Εμείς είμαστε κάθετα αντίθετοι και το είπαμε ότι θα κριθείτε από τον ελληνικό λαό. Είναι δικαίωμά σας!

Δεν έχετε, όμως, κανένα δικαίωμα ως Κυβέρνηση –και θα αναφερθώ στον κ. Μηταράκη- να λέτε ψέματα στον ελληνικό λαό, στους συναδέλφους σας, στους Βουλευτές των υπολοίπων κομμάτων. Είναι ντροπή! Ο κ. Μηταράκης, ήρθε σήμερα εδώ και είπε ψέματα. Εμείς προσωπικά δεν ανεχόμαστε να μας λέει κανείς ψέματα!

Είπε, λοιπόν, ο κ. Μηταράκης, στη δική μας τοποθέτηση στην τοποθέτηση του Προέδρου της Ελληνικής Λύσης το πρωί σήμερα -Πρακτικά διαβάζω, κύριε Σταϊκούρα, δηλώσεις Μηταράκη- «ένα ραδιόφωνο της Θεσσαλονίκης ήδη λέει ότι θα υπάρχει ειδικό φορολογικό καθεστώς για ΜΚΟ. Δεν ισχύει αυτό!». Εδώ ήσασταν, το είπε! «Εταίροι υλοποίησης «EΣTIA 2021».

Είναι ντροπή να λέει ψέματα ο Υπουργός. Έχει είκοσι έξι συμβεβλημένους μέσα. Δεν θα πω για τον Δήμο Αθηναίων, Θεσσαλονίκης, Λεβαδαίων και τα λοιπά. «ΑΡΣΙΣ Κοινωνική Οργάνωση Υποστήριξης Νέων» ΜΚΟ, «Catholic Relief Services» ΜΚΟ, «Δύναμη Ζωής» ΜΚΟ, «Φάρος Ελπίδας» ΜΚΟ, «HOPELAND» ΜΚΟ, «ΙΛΙΑΚΤΙΔΑ» ΜΚΟ, «ΝΟΣΤΟΣ» ΜΚΟ, «PRAKSIS» ΜΚΟ, «Δράσεις Κοινωνικής Αλληλεγγύης» ΜΚΟ, «Μαζί- Ανθρωπιστική Κοινωνική Οργάνωση», ΜΚΟ.

Λέει ψέματα και είναι ντροπή να νομοθετεί η Κυβέρνηση εν μέσω πανδημίας σε μια φτωχοποιημένη χώρα ειδικό φορολογικό καθεστώς για τις ΜΚΟ και τους λαθρομετανάστες. Είναι ντροπή να λέει ψέματα ο Υπουργός Μετανάστευσης! Λέει ψέματα!

Ακούστε λίγο, κύριε Σταϊκούρα. Ή θα έρθει εδώ ο κ. Μηταράκης να πει ενώπιον του ελληνικού Κοινοβουλίου, της Εθνικής Αντιπροσωπείας, ότι λέει ψέματα στην Εθνική Αντιπροσωπεία ή θα παραιτηθεί. Δεν υπάρχει κάτι άλλο.

Κύριε Σταϊκούρα, δεν υπάρχει κάτι άλλο! Λέει ψέματα. Εδώ είναι τα γραπτά, εδώ είναι αυτά που κατέθεσε ο ίδιος σήμερα στα Πρακτικά και το ανασύραμε και σας το παρουσιάζουμε! Είναι δεκαεπτά ΜΚΟ μέσα. Είναι ψεύτης! Λυπάμαι που το λέω, λέει ψέματα, κοροϊδεύει εμάς. Άντε, εμάς δεν μας σέβεται, τον ελληνικό λαό, όμως, δεν έχει κανένα δικαίωμα ο κ. Μηταράκης να τον κοροϊδεύει.

Την ίδια ώρα, κύριε Σταϊκούρα, που έρχεται η τροπολογία για τους εργάτες γης. Η δική μας πρόταση είναι, λοιπόν, να δώσει το ελληνικό κράτος –τόσο κόστος είναι;- 50 ευρώ σε Έλληνες άνεργους, να τους πριμοδοτήσει να πάνε να δουλέψουν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, τελειώνω. Είμαι και εγώ εδώ δεκατέσσερις ώρες κάθε μέρα, σας παρακαλώ πολύ!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αυτό δεν σημαίνει ότι πρέπει να μιλάτε και πάρα πολύ. Δεν υπάρχει στον Κανονισμό ότι όποιος μένει στη Βουλή…

**ΚΩΝΣΤΑΝΤΙΝΟΣ ΧΗΤΑΣ:** Τελειώνω σε ένα λεπτό, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πάρα πολύ.

Αυτή είναι η λύση. Πριμοδοτήστε, λοιπόν, από το να φέρετε ξένους εργάτες γης στους οποίους οφείλεται, μάλιστα και το βαρύ φορτίο, το ιολογικό –θυμάστε τι έγινε το καλοκαίρι που έμπαιναν για να εργαστούν και τι κουβάλησαν μαζί τους μέχρι που κλείσαμε τα σύνορα- πριμοδοτήστε, λοιπόν, 50 ευρώ τους Έλληνες άνεργους, για να δουλέψουν στα χωράφια αυτά.

Κλείνω με αυτό, κύριε Πρόεδρε. Είπατε πως η Κυβέρνηση λέει διά της κυβερνητικής εκπροσώπου της κ. Πελώνη, ότι δεν απαγορεύει τις διαδηλώσεις -έτσι λέει η Κυβέρνηση της Νέας Δημοκρατίας- γιατί σέβεται το συνταγματικό δικαίωμα του συνέρχεσθαι. Μάλιστα! Και εμείς το σεβόμαστε και το είπαμε σε όλους τους τόνους. Την ίδια ώρα, όμως, δεν σέβεστε το συνταγματικό δικαίωμα της άσκησης θρησκευτικής λατρείας. Γιατί δεν το σέβεστε και έχουμε κλειστές εκκλησίες;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ!

**ΚΩΝΣΤΑΝΤΙΝΟΣ ΧΗΤΑΣ:** Δεν ισχύει εδώ ο σεβασμός στο συνταγματικό δικαίωμα άσκησης θρησκευτικής λατρείας; Ισχύει μόνο για το συνέρχεσθαι; Βασικά, συνέλθετε, γιατί δεν πάτε καθόλου καλά!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Θα χρειαστώ περισσότερο χρόνο.

Για τις τροπολογίες και μόνο θα μιλήσω, για να δικαιολογήσω τι ψηφίζουμε.

Την 794 δεν θα την ψηφίσουμε, γιατί η ΚΕΔΕ μπορεί να έχει καταθέσει τις δικές της αναπτυξιακές προτάσεις με βάση τις κατευθύνσεις της έκθεσης Πισσαρίδη, για να μπουν οι δήμοι στο Ταμείο Ανάκαμψης, όμως, αυτό που ξέρουμε καλά είναι ότι τα αναπτυξιακά project δεν σχεδιάζονται με βάση τις λαϊκές ανάγκες και τις ελλείψεις σε βασικές κοινωνικές και άλλες υποδομές που διαιωνίζονται αλλά για τις ανάγκες των επιχειρηματικών ομίλων και μόνο.

Να θυμίσουμε ότι οι δήμοι και μικροί δήμοι που δεν έχουν στελεχωμένες τεχνικές υπηρεσίες, γιατί απαγορεύονται οι προσλήψεις εδώ και χρόνια, αδυνατούν να αντεπεξέλθουν. Συνεπώς, εκβιάζονται, σύρονται να εκχωρήσουν αρμοδιότητες των υπηρεσιών τους σε άλλο φορέα, να τις αποποιηθούν, να τις ιδιωτικοποιήσουν, αλλιώς αποκλείονται από κάθε δυνατότητα να καταθέσουν πρόταση για χρηματοδότηση με στόχο, βέβαια, να τρέξουν με ταχύτητα οι επιχειρηματικοί σχεδιασμοί με όχημα την τοπική διοίκηση. Γι’ αυτό, λοιπόν, καταψηφίζουμε.

Με την 792 του Υπουργείου Εργασίας συμφωνούμε και ψηφίζουμε τα άρθρα που αφορούν τη χρηματοδότηση ΕΠΑΣ, επαγγελματικών σχολών μαθητείας και των πειραματικών ΕΠΑΣ του ΟΑΕΔ, όπως και την παράταση των δημοσίων συμβάσεων υπηρεσιών καθαριότητας, αν και χρειάζονται μονιμοποίηση, αφού οι ανάγκες είναι υπαρκτές και μόνιμες.

Ωστόσο, για το Γηροκομείο στον Πειραιά, αν και ξέρουμε ότι υπάρχουν προβλήματα, αν και ξέρουμε ότι χρειάζεται κρατική βοήθεια, όμως, έχουμε προβληματισμό, γιατί η απαλλαγή από την ασφαλιστική ενημερότητα τι σημαίνει; Ότι οι εργαζόμενοι δεν θα έχουν ασφαλιστική κάλυψη; Και επίσης, έχουν δύο μήνες να πληρωθούν. Οι παρατάσεις που δίνονται και που φτάνουν μέχρι και ένα έτος εμείς λέμε ότι θα πρέπει να συνοδεύονται με μια διατύπωση, να υπάρχει μια διατύπωση και δέσμευση να πληρώνονται οι εργαζόμενοι. Πώς θα ζήσουν αυτοί οι άνθρωποι; Ακριβώς γι’ αυτόν τον λόγο εκφραζόμαστε με το «παρών».

Στην 793, ψηφίζουμε το άρθρο που αφορά τα οδοιπορικά του πυροσβεστικού προσωπικού και «παρών» στο άρθρο αρμοδιότητας του Υπουργείου Μετανάστευσης, δηλαδή συνολικά «παρών».

Και τελειώνω με την εκπρόθεσμη τροπολογία του Υπουργείου Αγροτικής Ανάπτυξης. Ναι, είναι αναγκαίο να ληφθούν μέτρα για διευκόλυνση εργατών γης να δουλέψουν στη χώρα μας. Ναι, το ξέρουμε ότι χρειάζονται, όμως, σε συνθήκες πανδημίας θα πρέπει να οργανωθεί από το κράτος με τα κατάλληλα μέτρα, δηλαδή υγειονομικά πρωτόκολλα, τεστ covid, εξασφάλιση αξιοπρεπών συνθηκών διαβίωσης, περίθαλψης, εφόσον χρειαστεί, δηλαδή χρειάζεται κρατική μέριμνα και παρέμβαση.

Η τροπολογία αυτή δίνει όλη την ευθύνη στον αγρότη και τον υποχρεώνει να πληρώσει και παράβολο 100 ευρώ. Παράλληλα, επιβάλλει συγκεκριμένο χρόνο παραμονής τριάντα μέρες το λιγότερο -έως τρεις μήνες- για απασχόληση σε συγκεκριμένο αγρότη, χωρίς να παίρνει υπ’ όψιν ότι μερικές μέρες μπορεί να βρέχει και έτσι να μην είναι δυνατή η εργασία στο χωράφι ή ότι ένας αγρότης μπορεί να χρειάζεται εργάτη γης για λιγότερες μέρες και ότι αυτός ο εργάτης μπορεί να δουλέψει σε άλλον στο ίδιο χωριό.

Επίσης, θέλω να θυμίσω ότι στην πράξη νομοθετικού περιεχομένου της 1-5-2020, προβλεπόταν δέσμευση καταβολής από τον εργοδότη το σύνολο των ασφαλιστικών εισφορών και υποχρέωση εργατικής νομοθεσίας. Τώρα δεν απαιτούνται. Είναι πολύ πιο πίσω και από την πράξη νομοθετικού περιεχομένου. Γι’ αυτό εκφραζόμαστε με το «παρών».

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, κυρία Μανωλάκου.

Ορίστε, κύριε Σκανδαλίδη, έχετε τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ πολύ, κύριε Πρόεδρε.

Κατ’ αρχάς, όσον αφορά το θέμα των τροπολογιών, εμείς θα ψηφίσουμε την τροπολογία με αριθμό 792/119 αλλά και την τροπολογία με αριθμό 800/126, δηλαδή τη χρηματοδότηση προγραμμάτων του ΟΑΕΔ και λοιπά και τη μετάκληση πολίτη τρίτης χώρας για απασχόληση σε αγροτικές εργασίες, γιατί πιστεύουμε ότι λειτουργούν προς τη θετική κατεύθυνση.

Όμως, έχουμε αντίρρηση για την υπουργική τροπολογία με αριθμό 793/120, που αφορά τα θέματα του προγράμματος «EΣTIA» και τη Γενική Γραμματεία Πολιτικής Προστασίας. Πρέπει να σας πω ότι δεν μας έπεισε ο κ. Μηταράκης, για το ότι είναι πολύ διαφανής και καθαρή αυτή η διαδικασία.

Επίσης, θα ψηφίσουμε «όχι» στην τροπολογία με αριθμό 794/121 που αφορά την τοπική αυτοδιοίκηση. Έχουμε μία πάγια αντιπαράθεση με οτιδήποτε συγκεντρώνει δομές στο κέντρο και τις παίρνει από την αυτοδιοίκηση. Για παράδειγμα, στο θέμα της τεχνικής υπηρεσίας για τα έργα που θα κάνουν οι δήμοι και οι περιφέρειες, αυτό το πράγμα έκανε ο κ. Βορίδης, έφερε μία τροπολογία για να μπορεί να μαζέψει στο κέντρο αυτή τη διαδικασία ελέγχου των έργων.

Με την ευκαιρία αυτή, κύριε Υπουργέ, θα ήθελα να σας ρωτήσω και να μας πείτε, ίσως όχι απόψε, πότε θα φέρετε για συζήτηση μία τελική και πολύ συγκεκριμένη πρόταση, που έχει σχέση με τα κριτήρια επιλογής των έργων σε τοπικό, περιφερειακό και εθνικό επίπεδο, προκειμένου να μπορέσει να γίνει στην Εθνική Αντιπροσωπεία μια πολύ σοβαρή συζήτηση γύρω από το πρόγραμμα αξιοποίησης των πόρων του Ταμείου Ανάκαμψης.

Αυτό είναι ένα κρίσιμο θέμα. Έχετε κάνει τις πρώτες σας προτάσεις στην Ευρωπαϊκή Ένωση και φαντάζομαι να γίνει μία μεγάλη συζήτηση γύρω από αυτό μέσα στο επόμενο χρονικό διάστημα και πριν εγκριθούν αυτές οι προτάσεις.

Επιπλέον, θέλω να σας πω ότι για εμάς δεν υπάρχει θέμα να συνεχίσει το Ταμείο Χρηματοπιστωτικής Σταθερότητας για τους πολλούς επόμενους μήνες. Πρέπει κάποια στιγμή να καταργηθεί και να περάσει η περιουσία του στο Υπουργείο Οικονομικών. Όχι στο υπερταμείο, αλλά στο Υπουργείο Οικονομικών και στην αρμοδιότητα του Υπουργείου Οικονομικών. Είναι μια διαδικασία που είναι απαραίτητο να γίνει, αντί να συζητάμε συνέχεια για το πώς θα εξελιχθεί αυτή η κατάσταση, για το αν θα έχουν ασυλία ή όχι τα μέλη του κ.λπ.. Νομίζω ότι πλησιάζει ο καιρός που πρέπει να δρομολογήσουμε αυτή τη διαδικασία, γιατί είναι απαραίτητη.

Κλείνω, κύριε Πρόεδρε, με μια πολιτικού τύπου παρατήρηση. Ο κ. Τσακαλώτος ,αναφέρθηκε με πολύ απαξιωτικό τρόπο στη σοσιαλδημοκρατία και εν τη ρύμη του λόγου του είπε ότι η σοσιαλδημοκρατία στην Ευρώπη, αλλά και γενικότερα, δεν έχει πια σχέση με κοινωνικά κινήματα, ότι έχει αποκοπεί από παντού και γι’ αυτό δεν μπορεί να συμμετάσχει σε αυτά τα μέτωπα που φτιάχνονται σε επίπεδο λαϊκού κινήματος, με εισαγωγικά και χωρίς εισαγωγικά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλω, λοιπόν, να πω εδώ ότι μπορεί η σοσιαλδημοκρατία να υποχώρησε για ένα μεγάλο χρονικό διάστημα, αλλά σήμερα επανέρχεται στο προσκήνιο. Η ίδια η εξέλιξη και οι τεκτονικές αλλαγές που γίνονται αυτή την εποχή φέρνουν στο προσκήνιο τις ιδέες της και τις αξίες της.

Επίσης, θέλω να πω ότι αν θέλει να συνδεθεί και να ανανεωθεί η σοσιαλδημοκρατία, πρέπει να συνδεθεί όχι με τα κινήματα των «αγανακτισμένων», όχι με κινήματα που λένε μόνο όχι, αλλά με κινήματα που προτείνουν αλλαγές και διεκδικούν στην πράξη δικαιώματα με τέτοιο τρόπο που και να τα κατακτούν αλλά και να διατηρούν την κοινωνική συνοχή.

Πρέπει να πω ότι η διαφορά μας έγκειται και στον τρόπο που διεκδικούμε στο ευρωπαϊκό επίπεδο. Το Ευρωπαϊκό Σοσιαλιστικό Κόμμα είναι αυτό που ζητά, για παράδειγμα, την αύξηση των ιδίων πόρων της Ευρωπαϊκής Ένωσης εδώ και πάρα πολύ καιρό. Και αυτό το κάνει, γιατί έχει μια σαφή άποψη για το πώς πρέπει να κατανεμηθούν τόσο σε επίπεδο σύγκλισης των επιπέδων ανάπτυξης, όσο και σε επίπεδο ενδυνάμωσης της Ευρώπης στον παγκόσμιο ανταγωνισμό οι πόροι αλλά και η δυνατότητα ανάπτυξης γενικά της Ευρωπαϊκής Ένωσης. Άρα, λοιπόν, έχουμε μια σαφή ιδεολογική και πολιτική διαφορά, την οποία και θα συζητήσουμε στην πορεία, από εδώ και πέρα.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστώ, κύριε Σκανδαλίδη.

Τον λόγο έχει τώρα ο κ. Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε.

Θα ήθελα, κατ’ αρχάς, να πω στον αγαπητό φίλο κ. Σκανδαλίδη ότι ο κ. Τσακαλώτος δεν μίλησε απαξιωτικά για τη σοσιαλδημοκρατία. Ίσα, ίσα είπε ότι η σοσιαλδημοκρατία επανέρχεται στο προσκήνιο, αλλά ότι πρέπει να συνδεθεί με τις λαϊκές μάζες. Αυτό ήταν, μια παρότρυνση και όχι μια αντίθεση.

Εν πάση περιπτώσει, έρχομαι τώρα στο θέμα του νομοσχεδίου. Κατ’ αρχάς να επαναλάβω πολύ συνοπτικά ότι στο Μέρος Α΄ είμαστε «υπέρ». Χαιρετίζουμε αυτό το βήμα της μικρής, έστω, οριακής αύξησης της Ευρωπαϊκής Ένωσης και του Συμβουλίου της Ευρώπης και προφανώς μαζί με όλες τις προοδευτικές δυνάμεις καλούμε και εσάς ως Κυβέρνηση να υιοθετήσετε τις προτάσεις για γενναία αύξηση των ιδίων πόρων, αν, πραγματικά, θέλουμε να υπάρξει Ευρωπαϊκή Ένωση, σύμφωνα με το ευρωπαϊκό όραμα, όπως το υιοθέτησαν κάποτε οι ιδρυτές της. Επομένως, ψηφίζουμε «υπέρ» στο Μέρος Ά του νομοσχεδίου.

Όσον αφορά τώρα το Μέρος Β΄ του νομοσχεδίου, εμείς επιμένουμε ότι το Ταμείο Χρηματοπιστωτικής Σταθερότητας δεν κατοχυρώνεται ως τις 31-12-2022, ως ο θεσμικός φορέας που έχει την ευθύνη της διαχείρισης της περιουσίας του ελληνικού δημοσίου στο τραπεζικό σύστημα. Και αυτό από τη στιγμή που διασφαλίζεται η ασυλία των στελεχών της διοίκησης του Ταμείου Χρηματοπιστωτικής Σταθερότητας στην περίπτωση που βλάπτεται το δημόσιο συμφέρον, με βάση τη δυνατότητα διάθεσης των μετοχών του σε τιμές χαμηλότερες από τις τιμές κτήσης τους ή και χαμηλότερες της τρέχουσας τιμής της αγοράς.

Άλλωστε -και εδώ θα πω κάτι που δεν είχα προλάβει να πω εισηγητικά- όλη αυτή η μειωμένη παρέμβαση του δημοσίου οδήγησε τα τελευταία χρόνια σε μία πολύ μεγάλη συρρίκνωση των τραπεζικών υποκαταστημάτων. Έχουμε πάνω από 50% μείωση των υποκαταστημάτων και πάνω από 40% μείωση των εργαζομένων. Άρα, όταν έχουμε αυτή την πολιτική, πώς αποτυπώνεται σε τελευταία ανάλυση το όφελος προς την κοινωνία; Επομένως, η θέση μας επί της αρχής διαμορφώνεται στο «παρών», διότι δεν μπορούμε να υπερψηφίσουμε το Μέρος Β΄.

Κι έρχομαι τώρα στις τροπολογίες.

Όσον αφορά την τροπολογία του Υπουργείου Εργασίας, ψηφίζουμε «παρών», διότι σε ό,τι αφορά τις επαγγελματικές σχολές μαθητείας του ΟΑΕΔ, αυτές τελούν υπό κατάληψη, εξαιτίας και του τελευταίου νόμου της κ. Κεραμέως και οι σπουδαστές βρίσκονται σε αναταραχή, καθώς με άλλο καθεστώς εισήλθαν και με άλλο καθεστώς θα αποφοιτήσουν. Θα υπάρξει κάποια πρόβλεψη επ’ αυτού;

Επίσης, όσον αφορά τις συμβάσεις καθαριότητας, είμαστε «υπέρ» της παράτασης αλλά χρειάζεται μονιμοποίηση, διότι καλύπτουν πάγιες και διαρκείς ανάγκες.

Σε σχέση με τις άλλες τρεις τροπολογίες, ψηφίζουμε «παρών» για τα θέματα της Γενικής Γραμματείας Πολιτικής Προστασίας, διότι ενώ η ρύθμιση διευκολύνει τους ΟΤΑ που υλοποιούν το πρόγραμμα, στην ουσία είναι ξεκάθαρο ότι πριμοδοτούνται κάποιες ΜΚΟ «φαντάσματα» που εσχάτως λαμβάνουν χρηματοδότηση για την υλοποίηση του προγράμματος, όπως η γνωστή πλέον «HOPELAND» που εντάχθηκε στο μητρώο των ΜΚΟ με ταχύτατες διαδικασίες και χωρίς να έχει σχετική εμπειρία τόσο στο πρόγραμμα, όσο και εν γένει στο προσφυγικό. Κατά συνέπεια, οι ΟΤΑ και οι έμπειροι φορείς της Κοινωνίας των Πολιτών που υλοποίησαν με μεγάλη επιτυχία τα προηγούμενα χρόνια το πρόγραμμα «EΣTIA» παρεμποδίζονται πλέον με διάφορα τεχνάσματα προς όφελος «ημετέρων».

Σε ό,τι αφορά τώρα το Υπουργείο Εσωτερικών, καταψηφίζουμε τη διάταξη. Εδώ θέλω να πω το πώς λειτούργησε ο «ΦιλόΔημος ΙΙ» που αντικαταστάθηκε από τον Αντώνη Τρίτση από το πρόγραμμα. Βεβαίως πρόκειται για μεγάλα προγράμματα που θα δώσουν μεγάλη ώθηση στην περιφερειακή ανάπτυξη, διότι μέσω των ΟΤΑ προωθείται πραγματικά αυτή η ανάπτυξη και είναι πολύ σημαντικά τα έργα τα οποία χρηματοδοτούνται. Όμως, δεν υπάρχει ζήτημα να ελέγχονται και να αξιολογούνται από επιτροπές που εκφράζουν στενά μόνο τη διοίκηση του Υπουργείου. Σε αυτή την τροπολογία, λοιπόν, ψηφίζουμε «κατά».

Σε ό,τι αφορά τώρα το Υπουργείο Αγροτικής Ανάπτυξης, πραγματικά δεν μπορούμε να νομιμοποιήσουμε μία διαδικασία μιάμιση ώρα πριν από το τέλος της συνεδρίασης. Δεν γίνεται να έρχεται μια τροπολογία λίγο πριν το τέλος της συνεδρίασης, όσο και αν είναι εμφανές το ζήτημα που πιθανόν να λύνει. Όμως, δεν έχουμε προλάβει να το μελετήσουμε. Επομένως, θα ψηφίσουμε «παρών», δηλαδή «λευκό», γιατί δεν μπορούμε να μελετήσουμε περαιτέρω αυτή τη διαδικασία.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε, κύριε συνάδελφε.

Κυρίες και κύριοι συνάδελφοι, θα ολοκληρώσουμε με τον κ. Καραγκούνη.

Ορίστε, κύριε Καραγκούνη, έχετε τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ευχαριστώ, κύριε Πρόεδρε.

Κύριοι συνάδελφοι του ΣΥΡΙΖΑ, είχα πει ότι έπρεπε να κάνετε το αυτονόητο, δηλαδή να ψηφίσετε αυτό το νομοσχέδιο και για το πρώτο μέρος που ήταν υπό μία έννοια αναγκαστικής συναίνεσης αλλά και για το δεύτερο, διότι δεν βλέπω να έχετε καμμία ουσιαστική διαφωνία με αυτό το νομοσχέδιο. Κάνετε το πρώτο βήμα, δηλαδή ψηφίζετε το αυτονόητο όσον αφορά το πρώτο μέρος, αλλά πραγματικά επιμένετε στα ίδια ζητήματα για το δεύτερο μέρος. Σας έχουμε πει, σας είπε και ο Υπουργός, για το ζήτημα της ασυλίας, το οποίο ο κ. Τσακαλώτος πάλι προσπάθησε να το αναλύσει. Νομίζω ότι έπρεπε και εκεί να κάνετε το αυτονόητο, διότι είναι ένα ζήτημα το οποίο αφορά δική σας διάταξη. Εσείς, με τη δική σας διάταξη το 2015, δώσατε τη δυνατότητα στα στελέχη του ΤΧΣ να πουλάνε τις μετοχές του ταμείου κάτω από την τιμή κτήσης και κάτω από τη χρηματιστηριακή τους αξία. Και δεν είναι κι ένα ζήτημα άκρως και αμιγώς νομικό. Είναι ένα ζήτημα πολιτικό. Αφού νομοθετήσατε γι’ αυτή τη διάταξη και την περαιτέρω διάθεση με αυτόν τον τρόπο των μετοχών, δεν καταλαβαίνω γιατί επιμένετε σε κάτι το οποίο εσείς νομοθετήσατε.

Όσον αφορά την ποινική διάσταση του ζητήματος της απιστίας των τραπεζικών στελεχών -διότι αναφέρθηκε σ’ αυτό ο κ. Τσακαλώτος- έχουν βγει, όπως ξέρετε, βουλεύματα και του Συμβουλίου Πλημμελειοδικών, αλλά και από το εφετείο. Ήταν αντικρουόμενα μεταξύ τους. Άλλα έβγαλαν συνταγματικό και άλλα αντισυνταγματικό τον νόμο, όπως τροποποιήθηκε το άρθρο 390 του Ποινικού Κώδικα. Ήρθε το ΣΤ΄ Τμήμα του Αρείου Πάγου και είπε ότι είναι συνταγματικός. Οπότε και εκεί –διότι έκανε μία αναφορά και σε αυτό ο κ. Τσακαλώτος- δεν καταλαβαίνω τι ακριβώς θέλετε να υποστηρίξετε.

Επίσης, αναφερθήκατε κι εσείς και ο κ. Τσακαλώτος κι άλλα στελέχη στο ζήτημα της στρατηγικής του ΤΧΣ και τι θέλουμε να κάνουμε. Νομίζω ότι σας το εξήγησε πολύ αναλυτικά και ο αρμόδιος Υφυπουργός κ. Ζαββός, αλλά βεβαίως και ο κ. Σταϊκούρας. Είναι ξεκάθαρο το τι σκοπεύει να κάνει η Κυβέρνηση, αλλά ο κ. Τσακαλώτος και εσείς δεν καταλαβαίνετε ένα πράγμα, ότι δηλαδή το ΤΧΣ είναι ένα ανεξάρτητο όργανο, που κατοχυρώνεται από τον νόμο και έχει έναν καταστατικό σκοπό. Έχει δε -και σας το είπαμε- όλη την τεχνογνωσία να αποφασίσει για τη βέλτιστη διαχείριση της περιουσίας του. Ο βίος του τελειώνει το 2022. Και θα είχε ήδη τελειώσει από το 2017, αν δεν είχατε εσείς παρατείνει τη διάρκειά του. Γιατί την παρατείνατε; Την παρατείνατε γιατί φέρατε μία τρίτη αναίτια ανακεφαλαιοποίηση, αυξήσατε δραματικά αναγκαστικά τα ποσοστά του ΤΧΣ στις τράπεζες, αυξήσατε την έκθεση των φορολογουμένων -αυτό είναι το χειρότερο- και δεν μπορούσατε να διασφαλίσετε την αποεπένδυση. Αυτό έγινε.

Εμείς έχουμε, λοιπόν, ως στόχο να εκπληρώσουμε πρώτα απ’ όλα τον καταστατικό σκοπό του ταμείου και να ολοκληρώσουμε αυτή τη διαδικασία, διασφαλίζοντας πάνω απ’ όλα το δημόσιο συμφέρον και τον Έλληνα φορολογούμενο και τη συμμετοχή του στο ΤΧΣ.

Εγώ νομίζω, κύριε Πρόεδρε, ότι πρέπει να κρατήσουμε τα θετικά της τετραήμερης εξαντλητικής κουβέντας. Το σημαντικό είναι ότι η χώρα μας για την επόμενη επταετία θα είναι θωρακισμένη με 72 δισεκατομμύρια ευρώ! Αυτό είναι πρωτοφανές! Πήραμε τα περισσότερα χρήματα αναλογικά από όλες τις χώρες της Ευρωπαϊκής Ένωσης. Έχουμε, δηλαδή, μία πολύ μεγάλη δημοσιονομική φαρέτρα στα χέρια μας και αυτό το έχουμε διασφαλίσει. Ευτυχώς που ψηφίζετε τουλάχιστον το πρώτο μέρος.

Νομίζω ότι η χώρα μας σύντομα θα έχει ένα τραπεζικό σύστημα πιο απελευθερωμένο, πιο ευσταθές και θα είναι απαλλαγμένο από τον βραχνά των «κόκκινων» δανείων -κρατώ αυτά τα οποία είπε ο αρμόδιος Υφυπουργός κ. Ζαββός- γεγονός που θα μας δώσει, επιτέλους, τη δυνατότητα το τραπεζικό σύστημα να λειτουργήσει για τον σκοπό του, δηλαδή να στηρίξει τους επαγγελματίες και τις μικρομεσαίες επιχειρήσεις.

Γι’ αυτό, λοιπόν, θέλω πρώτα απ’ όλα να σας συγχαρώ, κύριοι Υπουργοί, και τους δύο για τη δουλειά που κάνετε και που φέρατε αυτό το νομοσχέδιο. Νομίζω ότι το τραπεζικό είναι το πιο ευαίσθητο ζήτημα. Έχει ανάγκη, πρώτα από όλα, η πραγματική οικονομία ένα σταθερό και δυνατό χρηματοπιστωτικό σύστημα να μας στηρίξει.

Νομίζω ότι θα κρατήσω, όπως είπα και πριν, τα θετικά. Υπερψηφίζουμε, προφανώς, το νομοσχέδιο.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Κύρωση της Απόφασης (ΕΕ, ΕΥΡΑΤΟΜ) 2020/2053 του Συμβουλίου της 14ης Δεκεμβρίου 2020 για το σύστημα των ιδίων πόρων της Ευρωπαϊκής Ένωσης και για την κατάργηση της απόφασης 2014/335/ΕΕ, Ευρατόμ και άλλες διατάξεις».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, εννιά άρθρα, τέσσερις τροπολογίες, το ακροτελεύτιο άρθρο, καθώς και το σύνολο του νομοσχεδίου. Βεβαιωθείτε ότι έχετε ψηφίσει όλα τα άρθρα, τις τροπολογίες, καθώς και το ακροτελεύτιο άρθρο και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
|  Κύρωση της Απόφασης (ΕΕ, ΕΥΡΑΤΟΜ) 2020/2053 του Συμβουλίου της 14ης Δεκεμβρίου 2020 για το σύστημα των ιδίων πόρων της Ευρωπαϊκής Ένωσης και για την κατάργηση της απόφασης 2014/335/ΕΕ, Ευρατόμ και άλλες διατάξεις. |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο πρώτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο δεύτερο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο τρίτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο τέταρτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο πέμπτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο έκτο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο έβδομο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο όγδοο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο ένατο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 792/119 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Υπ. τροπ. 793/120 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Υπ. τροπ. 794/121 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 800/126 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Ακροτελεύτιο άρθρο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το σχέδιο νόμου του Υπουργείου Οικονομικών: «Κύρωση της Απόφασης (ΕΕ, ΕΥΡΑΤΟΜ) 2020/2053 του Συμβουλίου της 14ης Δεκεμβρίου 2020 για το σύστημα των ιδίων πόρων της Ευρωπαϊκής Ένωσης και για την κατάργηση της απόφασης 2014/335/ΕΕ, Ευρατόμ και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου 456)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 21:10΄ λύεται η συνεδρίαση για αύριο, ημέρα Παρασκευή 12 Μαρτίου 2021 και ώρα 10:30΄, με αντικείμενο εργασιών του Σώματος: κοινοβουλευτικό έλεγχο, α) Ώρα του Πρωθυπουργού και β) συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**